(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΘ΄

Παρασκευή, 24 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Σταμάτη, σελ.   
3. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Αυλιωτών Κέρκυρας, το 11ο Δημοτικό Σχολείο Γλυφάδας, το 2ο Δημοτικό Σχολείο Βριλησσίων, το 28ο Δημοτικό Σχολείο Αχαρνών, το 1ο Δημοτικό Σχολείο Αλιβερίου Εύβοιας, το Δημοτικό Σχολείο Αγίου Λουκά Εύβοιας, μέλη από τον Πολιτιστικό Σύλλογο Ασμηνίου Βορείου Εύβοιας, μαθητές από το Δημοτικό Σχολείο Αγίου Ανδρέα Πραστού Αρκαδίας, το 1ο Πειραματικό Γυμνάσιο Λάρισας, το Μουσικό Σχολείο Δράμας, το 1ο Δημοτικό Σχολείο Νέας Μηχανιώνας Θεσσαλονίκης, μέλη της Πολιτιστικής Στέγης Κρηνίδων Καβάλας και μαθητές από 3ο Δημοτικό Σχολείο Ελευθερίου Κορδελιού Θεσσαλονίκης, σελ.   
4. Αναφορά στην Επέτειο της Εθνικής Αντίστασης, σελ.   
5. Ανακοινώνεται ότι οι Υπουργοί κ. Κωνσταντίνος Χατζηδάκης και Μιχάλης Χρυσοχοΐδης υπέβαλαν τα με αριθμό πρωτοκόλλου 5520/24-11-2023 και 5530/24-11-2023 έγγραφα-υπομνήματα προς τον Πρόεδρο της Βουλής των Ελλήνων κ. Κωνσταντίνο Τασούλα, τα οποία καταχωρίζονται στα Πρακτικά της σημερινής συνεδρίασης, σελ.   
6. Ειδική Ημερήσια Διάταξη:

Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 και επόμενα του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμόν 5176/13.11.2023 και 5238/15.11.2023 προτάσεων σχετικά με την υπόθεση της εκτέλεσης της υπ’ αριθμόν 717/26-09-2014 σύμβασης με τίτλο «Ανάταξη και Αναβάθμιση του συστήματος Σηματοδότησης-Τηλεδιοίκησης και Αντικατάστασης 70 Αλλαγών Τροχιάς Σε Εντοπισμένα Τμήματα του Άξονα Αθήνα-Θεσσαλονίκη-Προμαχώνας (Α.Δ.717/2014)» που κατέθεσαν:

Α) Ο Πρόεδρος της Κοινοβουλευτικής Ομάδας ΠΑΣΟΚ-ΚΙΝΗΜΑ ΑΛΛΑΓΗΣ κ. Νικόλαος Ανδρουλάκης και τριάντα ένας (31) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα από την 6.11.2016 μέχρι και την 9.07.2019 από τον πρώην Υπουργό κ. Χρήστο Σπίρτζη και για την ενδεχόμενη τέλεση των αδικημάτων: α) της απιστίας «σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου» (άρθρο 390 παρ. 2-1 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, κατά την άσκηση των καθηκόντων τους και σύμφωνα με τα διαλαμβανόμενα στην πρόταση,

Β) Ο Πρόεδρος της Κοινοβουλευτικής Ομάδας ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Σωκράτης Φάμελλος και σαράντα τέσσερις (44) Βουλευτές της Κοινοβουλευτικής του Ομάδας, για την ενδεχόμενη τέλεση των «εγκλημάτων»: α) της κακουργηματικής απιστίας (άρθρο 390 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τους Υπουργούς της περιόδου 2012-2014 κ.κ. Κωνσταντίνο Χατζηδάκη και Μιχάλη Χρυσοχοΐδη και για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τον Υπουργό της περιόδου 2015-2019 κ. Χρήστο Σπίρτζη, κατά την άσκηση των καθηκόντων τους και σύμφωνα με τα διαλαμβανόμενα στην πρόταση., σελ.   
7. Ονομαστική μυστική ψηφοφορία επί της Ειδικής Ημερήσιας Διάταξης, σελ.   
8. Σφραγισμένες επιστολές Βουλευτών για συμμετοχή στη μυστική ψηφοφορία , σελ.   
9. Ανακοινώνεται ότι κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Πρόεδρος της Κοινοβουλευτικής Ομάδας ΠΑΣΟΚ-ΚΙΝΗΜΑ ΑΛΛΑΓΗΣ κ. Νικόλαος Ανδρουλάκης και τριάντα ένας (31) Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα από την 6-11-2016 μέχρι και την 9-07-2019 από τον πρώην Υπουργό κ. Χρήστο Σπίρτζη και για την ενδεχόμενη τέλεση των αδικημάτων: α) της απιστίας «σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου» (άρθρο 390 παρ. 2-1 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, κατά την άσκηση των καθηκόντων τους και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής για τους Καραμανλή Κωνσταντίνο και Σπίρτζη Χρήστο, σελ.   
10. Ανακοινώνεται ότι κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Πρόεδρος της Κοινοβουλευτικής Ομάδας ΣΥΡΙΖΑ-Προοδευτική Συμμαχία, κ. Σωκράτης Φάμελλος και σαράντα τέσσερις Βουλευτές της κοινοβουλευτικής του ομάδας για την ενδεχόμενη τέλεση των «εγκλημάτων»: α) της κακουργηματικής απιστίας (άρθρο 390 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τους Υπουργούς της περιόδου 2012-2014 κ.κ. Κωνσταντίνο Χατζηδάκη και Μιχάλη Χρυσοχοΐδη και για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τον Υπουργό της περιόδου 2015-2019 κ. Χρήστο Σπίρτζη, κατά την άσκηση των καθηκόντων τους και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών σύμφωνα με το άρθρο 155 παράγραφος 9 του Κανονισμού της Βουλής για τους Καραμανλή Κωνσταντίνο, Σπίρτζη Χρήστο, Χατζηδάκη Κωνσταντίνο και Χρυσοχοΐδη Μιχάλη, σελ.   
11. Ανακοινώνεται ότι η Βουλευτής κ. Γεωργία Κεφαλά έχει αποσταλεί πρόθεση ψήφου, η οποία δεν προσμετράται., σελ.   
12. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Oι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Περιβάλλοντος και Ενέργειας, Προστασίας του Πολίτη, Δικαιοσύνης, Αγροτικής Ανάπτυξης και Τροφίμων και Ψηφιακής Διακυβέρνησης κατέθεσαν σήμερα, 24-11-2023, σχέδιο νόμου «Κύρωση της συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών., σελ.   
 ii. Oι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών και Εξωτερικών κατέθεσαν σήμερα, 24-11-2023, σχέδιο νόμου «Κύρωση του Μνημονίου Συνεργασίας για την οικοδόμηση του Πυροσβεστικού Σταθμού Επταγωνίας Κύπρου και τον εξοπλισμό του και την προμήθεια δύο πυροσβεστικών οχημάτων», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην Επέτειο της Εθνικής Αντίστασης  
 ΑΘΑΝΑΣΙΟΥ Μ. , σελ.   
 ΖΑΧΑΡΑΚΗ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΟΒΕΡΔΟΣ Ι. , σελ.   
 ΜΟΥΛΚΙΩΤΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΥΛΟΥ Π. , σελ.   
 ΧΑΛΚΙΑΣ Α. , σελ.   
  
Β. Επί της Ειδικής Ημερήσιας Διάταξης:  
 ΑΝΔΡΙΑΝΟΣ Ι. , σελ.   
 ΑΝΔΡΟΥΛΑΚΗΣ Ν. , σελ.   
 ΑΥΛΩΝΙΤΗΣ Α. , σελ.   
 ΒΟΡΙΔΗΣ Μ. , σελ.   
 ΒΡΕΤΤΟΣ Ν. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΟΚΑΣ Ι. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΖΕΡΒΕΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΛΛΑΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΠΑΣ Ι. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΡΑΠΤΗ Ζ. , σελ.   
 ΣΙΜΟΠΟΥΛΟΣ Ε. , σελ.   
 ΣΠΙΡΤΖΗΣ Χ. , σελ.   
 ΣΤΥΛΙΑΝΙΔΗΣ Ε. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΩΡΟΣ Κ. , σελ.   
 ΦΩΤΗΛΑΣ Ι. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.

Γ. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΚΑΛΑΦΑΤΗΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΡΟΥΣΟΠΟΥΛΟΣ Θ. , σελ.   
 ΦΩΤΗΛΑΣ Ι. , σελ.   
  
Δ. ΠΑΡΕΜΒΑΣΕΙΣ:  
 ΓΙΟΓΙΑΚΑΣ Β. , σελ.   
 ΛΑΖΑΡΙΔΗΣ Μ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΤΑΞΑΣ Κ. , σελ.   
 ΥΨΗΛΑΝΤΗΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΘ΄

Παρασκευή 24 Νοεμβρίου 2023

Αθήνα, σήμερα στις 24 Νοεμβρίου 2023, ημέρα Παρασκευή και ώρα 9.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-11-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΗ΄ συνεδριάσεώς του, της Πέμπτης 23 Νοεμβρίου 2023, σε ό,τι αφορά την ψήφιση στο σύνολο του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου, λοιπές περιβαλλοντικές και ενεργειακές διατάξεις και άλλες επείγουσες ρυθμίσεις».)

Κυρίες και κύριοι συνάδελφοι, θα ξεκινήσουμε τη συνεδρίαση με την αναφορά στην επέτειο της Εθνικής Αντίστασης.

Θα λάβουν τον λόγο οι συνάδελφοι Βουλευτές που έχουν οριστεί από τις Κοινοβουλευτικές Ομάδες. Ειδικότερα, από την Κοινοβουλευτική Ομάδα της Νέας Δημοκρατίας ο κ. Ιωάννης Λοβέρδος, από την Κοινοβουλευτική Ομάδα του Συνασπισμού Ριζοσπαστικής Αριστεράς - Προοδευτική Συμμαχία η κ. Παναγιού Πούλου, από την Κοινοβουλευτική Ομάδα του ΠΑΣΟΚ - Κινήματος Αλλαγής ο κ. Γεώργιος Μουλκιώτης, από το Κομμουνιστικό Κόμμα Ελλάδας ο κ. Γεώργιος Λαμπρούλης, από την Ελληνική Λύση η κ. Μαρία Αθανασίου, από τους Σπαρτιάτες ο κ. Αθανάσιος Χαλκιάς και από την Πλεύση Ελευθερίας η Πρόεδρος της Κοινοβουλευτικής Ομάδας, η κ. Ζωή Κωνσταντοπούλου. Θα κλείσει η παριστάμενη Υπουργός κ. Σοφία Ζαχαράκη.

Κυρίες και κύριοι συνάδελφοι, η 25η Νοεμβρίου, επέτειος της ηρωικής ανατίναξης της γέφυρας του Γοργοποτάμου το 1942, είναι μια ξεχωριστή ημέρα γιορτής και μνήμης για την Ελλάδα για δύο πολύ βασικούς λόγους.

Πρώτον, διότι αποτελεί μία από τις μεγαλύτερες επιχειρήσεις δολιοφθοράς του Β΄ Παγκοσμίου Πολέμου με εξαιρετικά σημαντική επίδραση στο αντιστασιακό μέτωπο, τόσο το εθνικό όσο και εκείνο της Βόρειας Αφρικής.

Δεύτερον, ίσως και πιο σημαντικό, η ανατίναξη ήταν η πρώτη -και δυστυχώς η μόνη- επιχείρηση που πραγματοποιήθηκε με τη σύμπραξη των δύο κορυφαίων αντιστασιακών οργανώσεων, του ΕΛΑΣ και του ΕΔΕΣ, μάλιστα δε με την παρουσία και συμμετοχή και των δύο αρχηγών τους, του Άρη Βελουχιώτη και του Ναπολέοντα Ζέρβα αντίστοιχα.

Η ανατίναξη της γέφυρας αποτελεί πραγματικό εθνικό κληροδότημα για τη συνέχεια του αντιστασιακού αγώνα στην Ελλάδα. Συνιστά κορυφαία πράξη ηρωισμού και δημοκρατίας. Αναπτερώνει το ηθικό των ανδρών και των γυναικών που αντιστέκονται στην κατοχική βαρβαρότητα των δυνάμεων του Άξονα και δίνει λαμπρό αγωνιστικό παράδειγμα για όλη την Ευρώπη.

Η επιχείρηση μας διδάσκει πολλά. Κυρίως και πάνω απ’ όλα επιβεβαιώνει την αδιαμφισβήτητη, ήδη από την αρχαία εποχή, παραδοχή, ότι δηλαδή οι Έλληνες θαυματουργούν όταν μονιάζουν και συνεργάζονται. Το απέδειξαν περίτρανα στους Περσικούς Πολέμους. Το επανέλαβαν το 1821. Το κατάφεραν το 1940.

Υπό την έννοια αυτή, η σημερινή επέτειος αποτελεί ορόσημο δημοκρατικής λειτουργίας ενός λαού που μάχεται για το μέλλον του, χωρίς στερεότυπα και χωρίς δεσμεύσεις κάθε είδους, που υπερβαίνουν τελικά την ελευθερία του και την ίδια τη δημοκρατία.

Χρέος όλων μας δεν είναι μόνο η διατήρηση ζωντανής της ανάμνησης τέτοιων ιστορικών γεγονότων, αλλά και η μετουσίωσή τους σε πράξη πολιτική προς όφελος της κοινωνίας και της δημοκρατίας.

Πιστεύω ότι με αυτή τη σκέψη ο Κωνσταντίνος Καραμανλής και η Κυβέρνηση Εθνικής Ενότητας το 1974 πήραν τη σπουδαία από πάσης πολιτικής πλευράς απόφαση να προχωρήσουν στην ψήφιση του νομοθετικού διατάγματος 59/1974, αποκαθιστώντας μία από τις θεμελιώδεις προϋποθέσεις για τη λειτουργία της κοινοβουλευτικής δημοκρατίας, που δεν νοείται χωρίς πολιτικά κόμματα, και να τερματίσει οριστικά τον δεύτερο εθνικό διχασμό, νομιμοποιώντας τα πολιτικά κόμματα της Αριστεράς.

Θα δώσουμε τώρα τον λόγο στον εκπρόσωπο από τη Νέα Δημοκρατία, τον κ. Ιωάννη Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως ακούσατε και από τον κ. Πλακιωτάκη εκ μέρους της Βουλής των Ελλήνων, η αυριανή ημέρα είναι μια πολύ σπουδαία επέτειος για την ελληνική σύγχρονη ιστορία. Είναι η επιτομή της Εθνικής Αντίστασης κατά τη διάρκεια της μαύρης, της σκοτεινής, της ζοφερής κατοχής που υπέστη ο ελληνικός λαός κατά τη διάρκεια του Β΄ Παγκοσμίου Πολέμου.

Παρ’ όλα αυτά, παρά τη φοβέρα, τον τρόμο, την πείνα, τις εκτελέσεις, την καταστροφή του Β΄ Παγκόσμιου Πολέμου κατά τη διάρκεια της κατοχής, οι Έλληνες αντιστάθηκαν. Σηκώθηκαν όρθιοι, όπως είχαν σηκωθεί όρθιοι το 1940 και έγραψαν το Έπος της Αλβανίας. Έτσι και τότε, σηκώθηκαν όρθιοι και απετέλεσαν τον θρίαμβο της Εθνικής Αντίστασης. Πολλοί μπορεί να μην το γνωρίζουν, αλλά κατά τη διάρκεια της ελληνικής κατοχής η Ελλάδα ήταν από τις σπουδαιότερες ευρωπαϊκές χώρες που είχαν αντάρτικο κίνημα και κράτησαν μεραρχίες Γερμανών ναζί στη χώρα μας, προκειμένου να μη χάσουν αυτή την πολύτιμη για αυτούς δίοδο προς τη Μέση Ανατολή.

Το έπος της Εθνικής Αντίστασης είναι σε όλους γνωστό και πρέπει να το θυμίσουμε και να το θυμίζουμε ανά πάσα στιγμή. Έγινε αναφορά στον Γοργοπόταμο, αλλά δεν ήταν μόνο αυτό. Χιλιάδες, εκατοντάδες χιλιάδες απλοί Έλληνες συστρατεύτηκαν στην αντίσταση εκείνη την εποχή.

Ο δικός μου ο πατέρας ήταν μόλις δεκαπέντε χρονών όταν έγινε η κατοχή. Εκείνος οργανώθηκε στο ΕΑΜ. Η μητέρα μου ήταν δεκατριών χρονών όταν έγινε η κατοχή. Εκείνη οργανώθηκε μαζί με τον πατέρα της στον ΕΔΕΣ. Και οι δύο μικρά παιδιά αγωνίστηκαν για την ελευθερία της πατρίδας, τίποτα παραπάνω, για την ελευθερία της πατρίδας από τον δυνάστη, από τον κατακτητή.

Μετά το έπος αυτό ευτυχώς οι δικοί μου γονείς έσωσαν τη ζωή τους. Πολλά άλλα παλικάρια και κορίτσια εκείνης της εποχής χάθηκαν, ήρωες και ηρωίδες. Στα Καλάβρυτα, στο Δίστομο, στο Χαϊδάρι, στο Αιγάλεω, στον Βύρωνα, στην Καισαριανή, στη Νίκαια, στην Κοκκινιά, σε ολόκληρη την Ελλάδα, χιλιάδες άνθρωποι έδωσαν τη ζωή τους για την πατρίδα και την ελευθερία της. Αυτούς τους ανθρώπους έχουμε χρέος να τιμούμε πάντα, ανεξάρτητα αν ήταν στο ΕΑΜ ή στον ΕΔΕΣ ή σε όποια άλλη αντιστασιακή οργάνωση.

Δυστυχώς, οι μεγάλες αυτές τις στιγμές του Ελληνισμού, όπως συμβαίνει συνήθως -επαναλαμβάνω, δυστυχώς- στην ελληνική ιστορία, από τον θρίαμβο ήρθε η καταστροφή. Από τον θρίαμβο του 1940 του Έπους της Αλβανίας και της Εθνικής Αντίστασης οδηγηθήκαμε, δυστυχώς, ελάχιστες ημέρες μετά, στην καταστροφή του εθνικού διχασμού και του εμφυλίου πολέμου.

Δεν είναι η πρώτη φορά που συμβαίνει στην ελληνική ιστορία αυτό. Από τον θρίαμβο της Επανάστασης του 1821 οδηγηθήκαμε στον εμφύλιο πόλεμο -στους εμφυλίους πολέμους- κατά τη διάρκεια της επανάστασης, που κόντεψαν να καταστρέψουν και να καταστείλουν την επανάσταση από τους Οθωμανούς και τους Αιγυπτίους. Από τον θρίαμβο των Βαλκανικών Πολέμων του 1912 και του 1913, όπου η Ελλάδα μεγάλωσε όσο ποτέ άλλοτε στην πρόσφατη ιστορία της, οδηγηθήκαμε στον εθνικό διχασμό του 1915-1916 και στη μεγαλύτερη εθνική καταστροφή της πατρίδας μας, τη Μικρασιατική Καταστροφή, από την οποία πάνω από ένα εκατομμύριο Έλληνες της Σμύρνης, της Μικρασίας, του Πόντου ήρθαν στην Ελλάδα, διωγμένοι από τις πατρογονικές τους εστίες, ανάμεσα στους οποίους ήταν και οι δικοί μου οι γονείς, υποθέτω και πάρα πολλοί από τους δικούς σας γονείς και παππούδες.

Η εθνική καταστροφή μετά από έναν θρίαμβο είναι δυστυχώς -και για μένα, δεν είναι και δεν πρέπει να είναι- ο κανόνας. Αυτό χρειάζεται να αλλάξουμε, γιατί μετά, όπως σας είπα, τον θρίαμβο της Εθνικής Αντίστασης ήρθε η καταστροφή του εμφυλίου πολέμου.

Και εμένα, όπως υποθέτω τους περισσότερους από εμάς, με εκφράζουν τα λόγια του παππού μου. Ο παππούς μου ήταν βαθιά βενιζελικός, ανήκε στον ΕΔΕΣ και ζούσαν στον Βύρωνα, ο οποίος ήταν ΕΑΜοκρατούμενος. Μετά έγιναν τα Δεκεμβριανά. Λίγες μέρες μετά την απελευθέρωση, ο παππούς μου με τη μητέρα μου, που ήταν μικρό κοριτσάκι τότε, αναγκάστηκαν να έρθουν στο κέντρο της Αθήνας. Όταν τελείωσαν τα Δεκεμβριανά, ο παππούς μου και όλη του η οικογένεια γύρισαν στον Βύρωνα. Και τότε -το λέω και συγκινούμαι ακόμα- η μητέρα μου μου είπε ότι ο πατέρας της έλεγε «τώρα που γυρίζουμε στον Βύρωνα δεν γυρίζουμε ως νικητές, δεν γυρίζουμε για να διχάσουμε, αλλά για να ενώσουμε τους Έλληνες».

Δυστυχώς, αυτό δεν συνέβη. Δεν είχαν την ίδια αντίληψη με τον παππού μου όλοι. Και τον εμφύλιο πόλεμο τον πληρώσαμε πολύ ακριβά ως χώρα, ως πολιτικό σύστημα, ως πατρίδα. Έμειναν πολλές ανοικτές πληγές μέχρι και το 1974. Ειπώθηκε προηγουμένως ότι χάρη στον Κωνσταντίνο Καραμανλή αναγνωρίστηκε το ΚΚΕ το 1974, γεγονός που είχε προκαλέσει μεγάλες αντιδράσεις εκείνη την εποχή, για όσους δεν το θυμούνται.

Χάρη στον Ανδρέα Παπανδρέου και το ΠΑΣΟΚ -και αυτό πρέπει να το αναγνωρίσω- αναγνωρίστηκε τη δεκαετία του 1980 η Εθνική Αντίσταση, που και τότε είχε δημιουργήσει πολλές αντιδράσεις, για να είμαστε ειλικρινείς, αλλά οι πληγές άρχισαν να επουλώνονται. Δεν ξέρω αν έχουν επουλωθεί πλήρως. Δεν το ξέρω αυτό. Ειδικά στις παλιότερες γενιές υπάρχουν ακόμα μνήμες που αφήνουν ανοικτές πληγές.

Όμως, είναι χρέος της Βουλής των Ελλήνων, πρώτη από όλους να κλείσει οριστικά αυτόν τον διχασμό. Και να τον κλείσει οριστικά με ένα απλό πράγμα, που εγώ το βλέπω στην καθημερινότητά μου εδώ μέσα, στο Κοινοβούλιο. Εγώ δεν βλέπω εδώ μέσα Έλληνες και ανθέλληνες. Εγώ δεν βλέπω εδώ μέσα δικούς μας και δικούς τους. Εδώ βλέπω μόνο Έλληνες με τους οποίους έχω πολιτικές διαφορές. Θεμιτό. Αυτό είναι το νόημα. Έχω πολιτικές διαφορές, διαφωνώ μαζί σας, δεν σας εχθρεύομαι. Δεν είστε εχθροί μου. Πολλές φορές, μάλιστα, είναι και φίλοι πολλοί από τα αντίπαλα κόμματα.

Είμαστε όλοι για την πατρίδα, είμαστε όλοι για το εθνικό συμφέρον. Είμαστε όλοι για το καλύτερο της Ελλάδος και των λαϊκών συμφερόντων. Μπορεί να διαφωνούμε. Εγώ θεωρώ ότι έχετε λανθασμένες αντιλήψεις για το πώς πρέπει να υπηρετηθεί το εθνικό και το λαϊκό συμφέρον. Εσείς μπορεί να θεωρείτε ότι εγώ έχω λάθος. Δικαίωμά σας. Ο ελληνικός λαός, ο κυρίαρχος λαός, τον οποίο εν τέλει όλοι υπηρετούμε εδώ μέσα, μόνο τον κυρίαρχο ελληνικό λαό, αυτός αποφασίζει και αυτός κρίνει ποιο είναι το καλύτερο για τον ίδιο και για την πατρίδα. Αυτό είναι το νόημα της δημοκρατίας. Αυτό είναι το νόημα του κοινοβουλευτισμού, τον οποίον υπηρετούμε και πρέπει όλοι να υπηρετούμε με θέρμη.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει η κ. Γιώτα Πούλου από τον ΣΥΡΙΖΑ - Προοδευτική Συμμαχία.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, κυρία Υπουργέ, κυρίες και κύριοι Βουλευτές, στη σημερινή επετειακή συνεδρίαση τιμούμε την Εθνική μας Αντίσταση ως ένα κορυφαίο κεφάλαιο της νεότερης ιστορίας του τόπου μας, ένα κεφάλαιο για το οποίο είμαστε όλες και όλοι υπερήφανοι και νιώθουμε την υποχρέωση να θυμόμαστε και να τιμούμε.

Θα ήθελα να αναφερθώ επιγραμματικά στα γεγονότα και στις ιστορικές συνθήκες της εποχής. Μολονότι η επίθεση του Άξονα στην Ελλάδα βρήκε την κοινωνία χτυπημένη από την κρίση της δεκαετίας του 1930, φτωχή και με δικτατορία, η αντίδραση στο ιταλικό τελεσίγραφο αναγέννησε το λαϊκό φρόνημα. Η ανάταση αυτή οδήγησε στη νικηφόρα απόκρουση του ιταλικού στρατού αλλά και στην ισχυρή αντίσταση απέναντι στη γερμανική πολεμική μηχανή.

Η ήττα, όμως, από τα ναζιστικά στρατεύματα ήταν μόνο στρατιωτική και όχι ηθική. Πολύ σύντομα, μετά την επιβολή της γερμανικής κατοχής, ιδρύθηκε το Εθνικό Απελευθερωτικό Μέτωπο, στις 21 Σεπτεμβρίου του 1941, που οργάνωσε τον λαό σε μια αντιστασιακή κίνηση μοναδικής απήχησης και εμβέλειας.

Είναι δύσκολο να συνοψίσουμε σε λίγα λόγια την ιστορική συμβολή, το κοινωνικό βάθος και την πολιτιστική τομή που επέφερε η Ελληνική Αντίσταση, στην οποία έλαβαν μέρος πολλές οργανώσεις και πρόσωπα, αλλά κύριος καθοδηγητής ήταν το Εθνικό Απελευθερωτικό Μέτωπο, το ΕΑΜ. Το ΕΑΜ οργάνωσε τον αντιστασιακό αγώνα στις πόλεις, με μεγάλο πλούτο μέσων, κινητοποιήσεις, πράξεις αλληλεγγύης, σαμποτάζ, συνθήματα στους τοίχους, προκηρύξεις κ.ά..

Τον Φεβρουάριο του 1942 δημιούργησε τον ΕΛΑΣ, τον αντάρτικο στρατό, που ξαναγέννησε στα βουνά και στην ύπαιθρο τις παραδόσεις του εθνικοαπελευθερωτικού αγώνα του 1821. Το 1943 ίδρυσε την ΕΠΟΝ, την οργάνωση της νεολαίας. Η Ελληνική Αντίσταση συσπείρωσε το μεγαλύτερο μέρος της κοινωνίας και δίκαια θεωρείται μια από τις πιο σημαντικές σε ολόκληρη την Ευρώπη. Έφερε την πλειοψηφία του ελληνικού πληθυσμού στην οργανωμένη αντιστασιακή δράση.

Και μόνο οι αριθμοί είναι συντριπτικοί. Στην πανελλαδική συνδιάσκεψη που οργάνωσε το ΕΑΜ στις αρχές του 1944, ψήφισαν για αντιπροσώπους της ένα εκατομμύριο πεντακόσιες χιλιάδες έως δύο εκατομμύρια μέλη σε μια Ελλάδα που είχε πληθυσμό περίπου επτάμισι εκατομμύρια. Ο ΕΛΑΣ είχε εκατόν πενήντα χιλιάδες αντάρτες και η ΕΠΟΝ πάνω από εξακόσιες χιλιάδες μέλη.

Εξίσου σημαντικά ήταν και τα ποιοτικά χαρακτηριστικά της Αντίστασης. Το ΕΑΜ ανέβασε τη συλλογικότητα, το κοινό φρόνημα σε πολιτιστική κατάκτηση του λαού. Ο μεγάλος παιδαγωγός Δημήτρης Γληνός συνέταξε το «μανιφέστο του ΕΑΜ», το 1942, ένα εμπνευσμένο κείμενο με τίτλο: «Τι είναι και τι θέλει το ΕΑΜ». Μετά από τα προγραμματικά κεφάλαια, απευθύνθηκε σε πρώτο πρόσωπο στους Έλληνες πολίτες. Η πρώτη παρότρυνσή του ήταν χαρακτηριστική για την αμεσότητα και τη δύναμη της έμφασής της: «Τι πρέπει να κάνεις; Να τι πρέπει να κάνεις. Πρώτα-πρώτα, δεν πρέπει ποτέ, για κανέναν λόγο, για καμμιά περίπτωση, να μείνεις μόνος, ξεκομμένος από το σύνολο, άτομο ξεμοναχιασμένο».

Στη συνέχεια, αφού απαριθμούσε τις δράσεις και τις δέουσες πράξεις, κατέληγε πάλι σε πρώτο πρόσωπο: «Σε κάθε στιγμή κάνε το χρέος σου και μην αφήνεις ποτέ να περάσει μια μέρα χωρίς να ρωτήσεις τον εαυτό σου ‘‘τι έκαμα σήμερα για τον εθνικοαπελευθερωτικό αγώνα, σε τι έβλαψα τους εχθρούς, σε τι βοήθησα τον λαό μας να λυτρωθεί;’’».

Τι ήταν, λοιπόν, το ΕΑΜ; Το ΕΑΜ υπήρξε μια μεγάλη σύνθεση όχι μόνο κομμάτων, οργανώσεων και προσώπων, αλλά και πολιτικής δράσης και ένοπλου αγώνα. Συνδύασε έτσι με ιδανικό τρόπο την προσωπική ευθύνη με τη συλλογική δράση. Το ΕΑΜ διακήρυξε, εφάρμοσε και στήριξε ένα νέο φρόνημα, που ήταν ταυτόχρονα αγωνιστικό, αλληλέγγυο και ηθικό.

Η Αντίσταση, όμως, δεν αρκέστηκε στον πόλεμο εναντίον του στρατού κατοχής. Δημιούργησε, ταυτόχρονα, σημαντικούς κοινωνικούς και πολιτειακούς θεσμούς. Στις περιοχές της ελεύθερης Ελλάδας που έλεγχε ο ΕΛΑΣ εγκαθίδρυσε λαϊκή εξουσία με την Κυβέρνηση του Βουνού, την Πολιτική Επιτροπή Εθνικής Απελευθέρωσης, η οποία αναγνώρισε και θεσμοθέτησε όλες τις μορφές λαϊκής εξουσίας που είχαν δημιουργηθεί στις ανταρτοκρατούμενες περιοχές της χώρας.

Όπως αναφέρεται στον Κώδικα Αυτοδιοίκησης και Λαϊκής Δικαιοσύνης, ο λαός με λαϊκές επιτροπές, βγαλμένες από λαϊκές συνελεύσεις, αναλαμβάνει όλες τις διοικητικές, πολιτικές, δικαστικές, εκπαιδευτικές και εκπολιτιστικές λειτουργίες. Γεννήθηκαν έτσι οι θεσμοί της λαϊκής δικαιοσύνης και της αυτοδιοίκησης, που λειτούργησαν υποδειγματικά, με τακτικό απολογισμό και έλεγχο από λαϊκές συνελεύσεις.

Η Αντίσταση έφερε στην ελληνική κοινωνία και άλλες σημαντικές κατακτήσεις.

Ας αναφέρω μόνο δύο από αυτές. Η πρώτη είναι τα δικαιώματα και η θέση των γυναικών. Η συμμετοχή των γυναικών στο αντιστασιακό κίνημα κατοχύρωσε στην πράξη την ισότητα των φύλων. Περήφανες γυναίκες, αντάρτισσες, φυλακισμένες, βασανισμένες και δολοφονημένες σφράγισαν με αίμα τη θέση τους στο κοινωνικό σώμα, απέκτησαν δικαίωμα ψήφου, το οποίο όπως γνωρίζουμε υιοθετήθηκε από το επίσημο ελληνικό κράτος, με μεγάλη καθυστέρηση, το 1956.

Η δεύτερη κατάκτηση είναι η τέχνη. Η Αντίσταση ενέπνευσε στην υπόδουλη κοινωνία το φρόνημα της ελευθερίας. Αυτή η αίσθηση τροφοδότησε την καλλιτεχνική δημιουργία. Το θέατρο στο βουνό, τα αντάρτικα τραγούδια, η εκπαίδευση και η κουλτούρα της ανάγνωσης ήταν πολιτιστικές κατακτήσεις μέσα στον ζόφο της ναζιστικής βαρβαρότητας. Η τομή που έφερε έμεινε ανεξίτηλη, αφού υπήρξε μία από τις σημαντικότερες μήτρες του νεοελληνικού πολιτισμού. Η Ελληνική Αντίσταση πολέμησε τους κατακτητές και έδωσε υπόσταση στην προοπτική μιας άλλης κοινωνίας.

Τιμούμε, λοιπόν, την ιστορική συμβολή της στην ήττα του ναζισμού και τη μεγάλη πολιτική, πολιτιστική καινοτομία που έφερε στην ελληνική κοινωνία, βάζοντας τον λαό στο προσκήνιο. Η Ελληνική Αντίσταση ήταν η ανάσα και το αποκούμπι του λαού και ταυτόχρονα τα φτερά και το πνεύμα του και αποτελεί μια σημαντική παρακαταθήκη, μας εμπνέει για τους αγώνες στο παρόν και στο μέλλον.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς σας ευχαριστούμε.

Τον λόγο έχει από το ΠΑΣΟΚ - Κίνημα Αλλαγής ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Εθνική Αντίσταση, προετοιμασμένη ψυχικά και ιδεολογικά τόσο από την αντιδικτατορική πάλη του ελληνικού λαού ενάντια στη δικτατορία της 4ης Αυγούστου όσο και από τον πατριωτικό πόλεμο απέναντι στην απρόκλητη επίθεση του φασισμού και του ναζισμού των Ιταλών και των Γερμανών κατά της πατρίδας μας, είναι από εκείνα τα φωτεινά σημεία που έχει να παρουσιάσει η νεότερη ελληνική ιστορία.

Η αντίσταση του λαού μας στα χρόνια της κατοχής υπήρξε καθολική, υπήρξε ισάξια του 1821 και είναι ένα από τα δυναμικότερα εθνικά κινήματα αντίστασης στην Ευρώπη. Στις 25 Νοεμβρίου του 1942 γράφτηκε μια από τις ενδοξότερες σελίδες της Εθνικής Αντίστασης, πορειών σύμπνοιας, ομόνοιας και συνεργασίας όλων των αντιστασιακών οργανώσεων που δρούσαν στην κατεχόμενη Ελλάδα. Από τη μία ο Άρης Βελουχιώτης και το ΕΑΜ, από την άλλη ο ΕΔΕΣ του Ναπολέοντα Ζέρβα, αλλά να υπενθυμίσω και τις αγγλικές ομάδες σαμποτέρ του Έντι Μάγιερς και του Κρίστοφερ Γουντχάουζ, που ανέλαβαν να ανακόψουν τις δυνάμεις κατοχής στην κυρίως Ελλάδα, πλήττοντας τη γέφυρα του Γοργοπόταμου, έξω από τη Λαμία, έναν καίριο συγκοινωνιακό κόμβο της νότιας Ελλάδας με την υπόλοιπη Ελλάδα. Η για μία και μόνη φορά στην Ελληνική Αντίσταση ενότητα έφερε τα επιθυμητά αποτελέσματα και η ζημία για τους Γερμανούς ήταν ανυπολόγιστη μετά το σαμποτάζ, που έκανε τάχιστα τον γύρο του κόσμου στα πέρατα του κόσμου.

Χρειάστηκαν βέβαια άλλα σαράντα χρόνια και ενώ διαμεσολάβησε αυτός ο τραγικός μεταπελευθερωτικός διωγμός της Αντίστασης, μέχρι να αναγνωριστεί η Εθνική Αντίσταση το 1982 με την ψήφιση του σχετικού νόμου, του ν.1285, που τότε εισηγήθηκε ο Υπουργός Εσωτερικών ο Γιώργος Γεννηματάς. Διότι ήταν αυτή η σημαντική απόφαση του ΠΑΣΟΚ και του Ανδρέα Παπανδρέου, που τοποθέτησε τον αγώνα του ελληνικού λαού εναντίον των κατακτητών στη σωστή του θέση στην ιστορία και αποκατέστησε ηθικά όλους τους αγωνιστές και αγωνίστριες της Εθνικής Αντίστασης, που μέχρι τότε αντιμετωπίζονταν δυστυχώς ως «μιάσματα».

Ίσως, όμως, από τα πιο σημαντικά αυτής της απόφασης του Ανδρέα Παπανδρέου είναι ότι δημιούργησε τις αναγκαίες προϋποθέσεις για την υπέρβαση του εθνικού διχασμού, που είχε προκληθεί λόγω του εμφυλίου πολέμου και που οι πρακτικές της τότε Δεξιάς διατηρούσαν και καλλιεργούσαν τεχνηέντως για δεκαετίες ολόκληρες. Έτσι απομονωμένες φωνές μπήκαν στο περιθώριο, γιατί η συμφιλίωση, κυρίες και κύριοι συνάδελφοι, δεν ήταν αίτημα των ηττημένων, ήταν αίτημα όλου του ελληνικού λαού που χρειάστηκε όμως σαράντα χρόνια για να γίνει πραγματικότητα. Και είναι κατάκτηση του πολιτικού συστήματος ότι ο νόμος αυτός ίσχυσε από το 1982 και συνεχίζει. Και δεν επαληθεύτηκε η τότε προτροπή του Αρχηγού της αξιωματικής αντιπολίτευσης που αποχώρησε από τη Βουλή των Ελλήνων κατά τη συζήτηση του νομοσχεδίου, ο οποίος απείλησε ότι, όταν θα γίνει κυβέρνηση, τότε θα καταργούσε τον σχετικό νόμο.

Ήμουν παρών ως ασκούμενος δικηγόρος από τα άνω δυτικά θεωρεία, κύριε Πρόεδρε, και ήταν πράγματι ένα σοκ στην ελληνική Βουλή όταν και η κυβέρνηση, οι συμπολιτευόμενοι Βουλευτές και η αντιπολίτευση τότε, το Κομμουνιστικό Κόμμα Ελλάδος, όρθιοι χειροκροτούσαν αυτή την ενωτική πρωτοβουλία της τότε κυβέρνησης του ΠΑΣΟΚ και υπήρξε μόνο μια αντίδραση και μια αντίθεση αρνητική, από την αξιωματική αντιπολίτευση.

Σήμερα, κυρίες και κύριοι συνάδελφοι, άλλα σαράντα χρόνια μετά, όλα αυτά φωτίζουν ίσως απίστευτα μακρινά. Δεν είναι, όμως, γιατί οι γενιές που τα έζησαν με όλη τη σκληρότητά τους είναι ακόμα εδώ και έχουμε όλοι ιερή υποχρέωση να αποτρέψουμε την επανάληψη των λαθών του παρελθόντος, να μην ξαναζήσουμε κανέναν διχασμό και να μην επιτρέψουμε ξανά τον χωρισμό των Ελλήνων σε καλούς και κακούς.

Και θα ήθελα, κύριε Πρόεδρε, να θυμόμαστε το δίστιχο από την «Ιλιάδα» του Ομήρου από τη Ι΄ Ραψωδία «ἀφρήτωρ ἀθέμιστος ἀνέστιός ἐστιν ἐκεῖνος, ὃς πολέμου ἔραται ἐπιδημίου ὀκρυόεντος», δηλαδή αυτός που χαίρεται όταν ξεσπάει ο φρικτός εμφύλιος πόλεμος, είναι άνθρωπος δίχως ζωή, δίχως νόμους, δίχως σπιτικό, είναι άνθρωπος ακοινώνητος, άγριος και άπατρις. Είναι ένα δίδαγμα από τον Όμηρο που πρέπει να θυμόμαστε, αναλογιζόμενοι τις ιστορικές ευθύνες αλλά και την πολύ βαριά κληρονομιά που φέρουμε στους ώμους μας. Είναι ένα δίδαγμα για το πώς και γιατί η ενότητα προϋποθέτει υπευθυνότητα, προϋποθέτει τόλμη, προϋποθέτει αρετή και βεβαίως έχοντας πάντα γνώμονα το χρέος να σεβόμαστε την ελευθερία της πατρίδος, αγωνιζόμενοι για τη δημοκρατία και την κοινωνική πρόοδο, έναν αγώνα διαρκή για την ελευθερία και τη δημοκρατία.

Ως επίλογο επαναλαμβάνω τη φράση της τελευταίας πρότασης της εισήγησης του Πρωθυπουργού Ανδρέα Παπανδρέου, εγώ ως Έλληνας αισθάνομαι υπερήφανος.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς σας ευχαριστούμε.

Τον λόγο τώρα έχει ο Αντιπρόεδρος της Βουλής κ. Γεώργιος Λαμπρούλης από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, θέλουμε και από το σημερινό Βήμα για μία ακόμη φορά να εκφράσουμε τον σεβασμό μας για τις θυσίες και τη χωρίς τέλος ανιδιοτελή προσφορά των αγωνιστών της ΕΑΜικής αντίστασης, των μαχητών και μαχητριών του θρυλικού ΕΛΑΣ και των άλλων ΕΑΜικών οργανώσεων της ΕΠΟΝ, του ΕΛΑΝ, της ΟΠΛΑ, της Εθνικής Αλληλεγγύης, καθώς και των αγωνιστών του Δημοκρατικού Στρατού Ελλάδας που έδωσαν έναν επικό, ηρωικό αγώνα και σκληρές μάχες σε ιδιαίτερα δύσκολες συνθήκες, εξαιτίας της επιβολής της τριπλής φασιστικής κατοχής αλλά και της εγκατάλειψης του λαού μας από την ελληνική αστική τάξη, έρμαιο στις επιδιώξεις των αρχών κατοχής σε συνθήκες μαζικών συλλήψεων, εκτελέσεων και εκτεταμένου λιμού, αποδεικνύοντας ότι οι διακηρύξεις της περί εθνικής ενότητας αποτελούν μόνο προπαγάνδα που αξιοποιείται όταν και όσο είναι συμβατή με τα δικά της συμφέροντα.

Και αυτός ο επικός αγώνας με τις επιμέρους πράξεις του, όπως η λαϊκοεπαναστατική πράξη της ανατίναξης της γέφυρας στον Γοργοπόταμο, που αύριο συμπληρώνονται ογδόντα ένα χρόνια από την ανατίναξη, ήταν ακριβώς που φούντωσε στον νου και στην καρδιά του αδούλωτου λαού πως κανείς εχθρός δεν είναι ανίκητος, πως η δική του δύναμη είναι ανεξάντλητη και ανίκητη σαν ξεχυθεί μέσα από τη δική του οργάνωση στον αγώνα για το δίκιο του. Και ήταν αυτή η ανεξάντλητη δύναμη που νίκησε τα ιμπεριαλιστικά όπλα μαζί με τη δύναμη των άλλων λαών και πρώτα από όλα της Σοβιετικής Ένωσης. Καθοδηγητικός νους και ψυχή του αγώνα ήταν το κόμμα της εργατικής τάξης, το ΚΚΕ, που μπήκε το ίδιο μπροστά, όταν όλα τα έσκιαζε η φοβερά και τα πλάκωνε η σκλαβιά, για την οργάνωση της πάλης για την απελευθέρωση, συγκροτώντας το ΕΑΜ, τον ΕΛΑΣ, την ΕΠΟΝ και άλλες λαϊκές αντιστασιακές οργανώσεις.

Η εργατική τάξη, όλος ο λαός μας πάλεψε με το όπλο στο χέρι τον κατακτητή για την απελευθέρωση της χώρας και για μια νέα Ελλάδα, χωρίς τον ντόπιο εχθρό, την άρχουσα τάξη. Είχε στόχο τη δημιουργία μιας άλλης Ελλάδας, του λαού της. Και η πραγματική τιμή στους μαχητές του ΕΛΑΣ, τους κομμουνιστές, τους αγωνιστές αυτού του τόπου αποδίδεται όταν με βάση την πείρα του παρελθόντος βγάζεις συμπεράσματα για το σήμερα, ανοίγεις τον δρόμο για το μέλλον, συμπεράσματα πολύτιμα για την κρίσιμη εποχή που ζούμε.

Γιατί η ιστορία δεν είναι απλά μόνο θέμα γνώσης των ιστορικών γεγονότων, αλλά είναι πολύ περισσότερα. Γιατί η ηρωική δράση του ΕΑΜικού κινήματος μας διδάσκει την τεράστια δύναμη του λαού, που πηγάζει από την οργάνωση και τη συσπείρωση γύρω από το κόμμα του, το ΚΚΕ, που πηγάζει από τον δίκαιο του αγώνα για τη λευτεριά και την κοινωνική πρόοδο, για μία Ελλάδα όπου ο λαός θα διαφεντεύει στον τόπο του.

Μας διδάσκει ότι ο λαός μπορεί και πρέπει να χαράσσει τη δική του αυτοτελή δράση ενάντια τόσο στον εισβολέα κατακτητή όσο και στην αστική του τάξη που τον έμπλεξε μέσα στη δίνη του πολέμου και των ανταγωνισμών, για να υπάρξει διέξοδος που να προχωράει τον τροχό της ιστορίας προς τα εμπρός. Δεν πρέπει να έχει, λοιπόν, καμμία εμπιστοσύνη στις κυβερνήσεις που τον σέρνουν σε ιμπεριαλιστικούς πολέμους και καπιταλιστικές κρίσεις. Μας διδάσκει τη δύναμη της λαϊκής οργάνωσης και αυτενέργειας, όπου πραγματικά ο λαός έσωσε τον λαό από την πείνα και τη σκλαβιά.

Μας φανερώνει, επίσης, ότι τα εμπόδια δεν είναι ανυπέρβλητα, ακόμα και στις πιο σκοτεινές περιόδους. Μας αποκαλύπτει τον ρόλο του αστικού κράτους, που διαχρονικά είναι ένα κράτος εχθρικό για τον λαό και πολύ φιλικό για να στηρίζει και να προωθεί τα συμφέροντα των επιχειρηματιών, των εφοπλιστών, των τραπεζιτών, των κεφαλαιοκρατών.

Μας διδάσκει πως δεν υπάρχουν σωτήρες. Ποτέ δεν υπήρχαν και όποτε ο λαός ακούμπησε τις ελπίδες του στην αναμονή λύσεων από τα πάνω, στην πολυδοκιμασμένη και αδιέξοδη κυβερνητική εναλλαγή και στα σενάρια που επεξεργάζεται η άρχουσα τάξη, βρέθηκε χαμένος. Αντίθετα, όποτε ο λαός κέρδισε κάτι, το έκανε στηριγμένος στη δική του δύναμη, στην οργάνωση και τον αγώνα του, με το ΚΚΕ να είναι πάντα μπροστά, γράφοντας ο ίδιος το δικό του σενάριο για τις δικές του ανάγκες.

Να γιατί ιστορικά επιδιώκουν να ακυρώσουν ή να υποβαθμίσουν τον ρόλο του ΕΑΜ, του ΕΛΑΣ και του ΚΚΕ, που ήταν ο αιμοδότης, ο νους της λαϊκής αντίστασης, προκειμένου να χρησιμοποιείται μία κορυφαία στιγμή της λαϊκής πάλης ως δημιούργημα των αστών.

Στόχος τους σήμερα η παραίτηση από τους αγώνες, από την ταξική πάλη ενάντια στην εξουσία του κεφαλαίου, ενάντια στο εκμεταλλευτικό καπιταλιστικό σύστημα. Άλλωστε, στην ίδια ρότα βρίσκεται και η άθλια αστική θεωρία της εξίσωσης φασισμού - κομμουνισμού.

Βασιζόμαστε στα διδάγματα της δεκαετίας του 1940, τα οποία αποτελούν υλική δύναμη για το δυνάμωμα της λαϊκής πάλης σήμερα, του αγώνα για μια κοινωνία χωρίς εκμετάλλευση και αδικία, για τον σοσιαλισμό. Ο δρόμος της αντίστασης, της ανυπακοής, της μαζικής λαϊκής οργανωμένης πάλης, της αντικαπιταλιστικής, αντιμονοπωλιακής πάλης, η πάλη για την ανατροπή είναι ο μόνος ρεαλιστικός δρόμος για να δικαιωθούν οι αγώνες και οι θυσίες των παλιότερων γενιών, για να ανοίξει ο δρόμος και να εκπληρωθούν τα όνειρα και οι σύγχρονες ανάγκες του λαού και των νέων με την εργατική λαϊκή νίκη και εξουσία. Γιατί, όπως λέει και ο ποιητής, έτσι και αλλιώς, η γη θα γίνει κόκκινη, η εργατική τάξη με τους συμμάχους της θα την κάνει. Το ΚΚΕ είναι και θα είναι στην πρώτη γραμμή αυτού του αγώνα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα δώσω τον λόγο στην κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Αξιότιμε κύριε Πρόεδρε, αξιότιμες κυρίες και κύριοι Βουλευτές, η Εθνική Αντίσταση κατά της κατοχής των φασιστικών και ναζιστικών δυνάμεων έχει τεράστια σημασία για το έθνος μας. Ο λαός υλοποίησε στην πράξη το «Όχι στην υποδούλωση». Η περίοδος της κατοχής έχει μια μοναδική ιδιαιτερότητα. Υπήρξε μια απάνθρωπη και άνευ προηγουμένου φυσική εξόντωση των Ελλήνων, καθώς και μια βάναυση αποστράγγιση των πόρων του ελληνικού κράτους προς όφελος των κατακτητών.

Παρ’ όλα αυτά, η ελληνική ψυχή και το ελληνικό φρόνημα ανέδειξαν ένα υγιές μέτωπο Εθνικής Αντίστασης. Η ανατίναξη της γέφυρας του Γοργοποτάμου στέκει σαν ένα φωτεινό ορόσημο στην ιστορία της αντίστασης στην κατοχή. Το εντυπωσιακό αποτέλεσμα αυτής της δράσης έδωσε ένα λαμπρό παράδειγμα προς μίμηση, τόσο για την τότε συγκυρία όσο και για τα κατοπινά χρόνια.

Πέρα από αυτή την κορυφαία πράξη Εθνικής Αντίστασης υπήρξαν πάμπολλες περιπτώσεις ατομικής θυσίας πολλών Ελλήνων, γνωστών και αγνώστων. Αξίζει να αναφερθεί ότι η ομάδα της Λέλας Καραγιάννη, μία από τις πολλές Ελληνίδες αντάρτισσες η οποία θυσιάστηκε, προκάλεσε τεράστιας εμβέλειας φθορές σε υποδομές του κατακτητή, με τα πλέον οργανωμένα σαμποτάζ στην Ευρώπη, το μέγεθος των οποίων φέρνει μόνο δέος και θαυμασμό. Εκπληκτικό μήνυμα για τους Έλληνες κάθε εποχής!

Δυστυχώς, το μεγάλο ελάττωμα της φυλής μας, η διχόνοια η δολερή, οδήγησε στη λήθη των μεγάλων μηνυμάτων της ιστορίας μας και έβαλε τέτοιες μνήμες στο περιθώριο. Ούτε στα σχολικά μας βιβλία δεν μαθαίνουμε πλέον για αυτές τις στιγμές.

Όμως, το μήνυμα αυτής της ηρωικής Εθνικής Αντίστασης πρέπει να είναι πάντα παρόν και στο πλαίσιο αυτό η διεκδίκηση αποζημιώσεων και επανορθώσεων, την οποία ουδέποτε μέχρι σήμερα επί δεκαετίες το πολιτικό σύστημα δεν επιδίωξε, είναι πάντα επίκαιρη και αναγκαία.

Και σήμερα έχουμε επίδοξους κατακτητές, που εποφθαλμιούν στην εθνική μας κυριαρχία και τα κυριαρχικά μας δικαιώματα. Η ανάγκη για ομοψυχία είναι σήμερα παρούσα περισσότερο από ποτέ. Ελπίζουμε να ανταποκριθεί στη μεγάλη αυτή πρόκληση όλος ο πολιτικός κόσμος της χώρας και να αντιληφθεί ότι η λύση είναι ο πατριωτισμός, η αγάπη προς την πατρίδα και το έθνος, αλλά και η προστασία τους.

Η Ελληνική Λύση τιμά την Εθνική Αντίσταση και καταδικάζει κάθε είδους ολοκληρωτισμό από όπου και αν προέρχεται. Ταυτόχρονα, για εμάς το μήνυμα αυτής της μεγαλειώδους θυσίας είναι και η με κάθε τρόπο επίσημη διεκδίκηση των αποζημιώσεων και επανορθώσεων που προκάλεσε στη χώρα μας και στον λαό μας η ναζιστική Γερμανία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ.

Τον λόγο έχει ο κ. Αθανάσιος Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, κύριε Πρόεδρε.

Κυρία Υπουργέ, μια εβδομάδα μετά από την έναρξη του ελληνογερμανικού πολέμου στις 6 Απριλίου 1941 το μέτωπο στη βόρεια Ελλάδα κατέρρευσε. Από τις 9 Απριλίου είχε καταληφθεί ήδη η Θεσσαλονίκη. Επόμενος στόχος των εισβολέων ήταν η Αθήνα. Η υποχώρηση των ελληνικών δυνάμεων και του βρετανικού εκστρατευτικού σώματος που προσπαθούν να προβάλουν ανεπιτυχή αντίσταση στο πέρασμα των Θερμοπυλών καταρρέει.

Στις 27 Απριλίου 1941 μια γκρίζα στρατιωτική μοτοσυκλέτα που έφερε διπλωμένη πίσω από το κάθισμα του οδηγού μια κόκκινη σημαία με εμφανή τη μαύρη σβάστικα πέρασε με ταχύτητα την πλατεία Ομονοίας προς το Σύνταγμα. Ένας κόμπος στον λαιμό των Αθηναίων τούς έπνιξε. Η Αθήνα κατελήφθη. Είχε μόλις ξεκινήσει η μαύρη κατοχή των ναζιστικών στρατευμάτων, που τόσα δεινά και θάνατο θα έσπειραν σε όλη τη χώρα το προσεχές διάστημα.

Η ολοκλήρωση του ύπουλου και σκοτεινού σχεδίου τους ολοκληρώθηκε την 1η Ιουνίου 1941 με την κατάληψη και της Κρήτης, μετά από σφοδρές μάχες που είχαν ξεκινήσει από τις 20 Μαΐου. Σύσσωμος ο λαός της Κρήτης αντιστέκεται από την πρώτη στιγμή στην εισβολή των Γερμανών μαζί με τους άντρες της Βρετανικής Κοινοπολιτείας. Η ανδρεία και το σθένος των Ελλήνων, όταν πολεμούν υπέρ βωμών και εστιών, γράφει για ακόμα μια φορά χρυσές σελίδες στην ελληνική ιστορία για την προάσπιση της ελευθερίας.

Από την πρώτη στιγμή τα ναζιστικά στρατεύματα δείχνουν το πραγματικό τους πρόσωπο, με την εκτέλεση αθώων πολιτών και ισοπέδωση της Κάνδανου. Τα χιλιάδες εγκλήματα πολέμου που διαπράχθηκαν σε όλη την ελληνική επικράτεια από τα γερμανικά, βουλγαρικά, ιταλικά στρατεύματα, αλλά και τους Τσάμηδες, συνεργάτες των ναζί στη Θεσπρωτία, μόλις έχουν ξεκινήσει.

Από την πρώτη στιγμή σύσσωμο το ελληνικό έθνος οργανώνεται και συμμετέχει σε αντιδράσεις απέναντι στις κατοχικές δυνάμεις. Άνδρες, γυναίκες και παιδιά επιδίδονται σε έναν πολύμορφο, αποτελεσματικό και εκπληκτικό αγώνα ηρωισμού και αυτοθυσίας, αλλά με βαρύ τίμημα. Χιλιάδες αθώοι πολίτες σφαγιάζονται με μορφή αντιποίνων από τις δυνάμεις κατοχής.

Η Εθνική Αντίσταση συνέβαλε ποικιλόμορφα στον αγώνα εναντίον των δυνάμεων του Άξονα. Η αποτελεσματικότητα και η επιτυχία ενός αντιστασιακού κινήματος εξαρτάται κυρίως από το λαϊκό έρεισμα, την ευρεία αποδοχή και απήχηση του αγώνα στις πλατιές λαϊκές μάζες με την αξιοποίηση αυτού του έμψυχου υλικού.

Η Ελλάδα, χαλυβδωμένη με το θάρρος και τη γενναιότητα του λαού της αλλά και με την πίστη στη νίκη, απέδειξε ότι ο Άξονας δεν ήταν αήττητος. Η αδιάπτωτη πεποίθηση για την ελευθερία, το μαχητικό πνεύμα και η επαναστατική ανάταση μέχρι την απελευθέρωση μορφοποίησαν και ανέδειξαν την ελληνική Εθνική Αντίσταση σε κορυφαία πράξη εθνικής αρετής και πατριωτικής δράσης.

Δύο οι τρόποι συμβολής των αντιστασιακών κινημάτων. Ο ένας τρόπος ήταν να δεσμεύουν τον μεγαλύτερο δυνατό αριθμό εχθρικών στρατευμάτων και ο άλλος να φέρουν εις πέρας ειδικές επιχειρήσεις που ζητούσαν οι σύμμαχοι, συντονισμένες και συγχρονισμένες με τα στρατηγικά τους σχέδια.

Η ανατίναξη της γέφυρας του Γοργοποτάμου στις 25 Νοεμβρίου 1942 ήταν η εποποιία τού τι μπορεί να καταφέρουν ενωμένοι οι Έλληνες, παραμερίζοντας τις όποιες διαφορές τους απέναντι στον κοινό εχθρό. Μία επιχείρηση που ο σχεδιασμός αλλά και η υλοποίησή της έγιναν με τον καλύτερο δυνατό τρόπο, στερώντας για μεγάλο χρονικό διάστημα πολύτιμους πόρους για τις δυνάμεις του Άξονα στο μέτωπο της Βορείου Αφρικής.

Ο ΕΔΕΣ, που έλαβε μέρος στην ανατίναξη της γέφυρας του Γοργοποτάμου με την ηγετική μορφή του Ναπολέοντα Ζέρβα, μία από τις μεγαλύτερες αντιστασιακές ομάδες που έδωσε μάχες εναντίον των κατακτητών, κατά το τέλος της κατοχής ο Ζέρβας με τον ΕΔΕΣ εξαπέλυσε επίθεση για την απελευθέρωση της Παραμυθιάς και της Θεσπρωτίας από τα γερμανικά στρατεύματα και τους εγκληματίες συνεργάτες των ναζί Τσάμηδων, που με υποστήριξή τους είχαν διαπράξει χιλιάδες εγκλήματα και δολοφονίες Ελλήνων πολιτών, απελευθερώνοντας μια για πάντα αυτό το κομμάτι ελληνικής γης.

Απαιτούμε εδώ και τώρα τις γερμανικές αποζημιώσεις που μας οφείλει από τον Β΄ Παγκόσμιο Πόλεμο η Γερμανία. Ζήτω η Εθνική Αντίσταση όλων των Ελλήνων!

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Όπως είπα και την προηγούμενη Παρασκευή, ανήμερα της επετείου του Πολυτεχνείου, έχει μια σημασία το πώς τιμάμε τους αγώνες εκείνων οι οποίοι αντιστάθηκαν, θυσιάστηκαν, αναμετρήθηκαν με τις πιο τερατώδεις εξουσίες, αναστήθηκαν με φρόνημα και συνείδηση ανθρωπιστική απέναντι στις απολυταρχίες, απέναντι στην επιβολή, απέναντι στην καταπίεση, απέναντι στο έγκλημα, απέναντι στον ολοκληρωτισμό, απέναντι στον ναζισμό, απέναντι στην κατοχή.

Πιστεύω ότι δεν τιμάμε πραγματικά τους αγώνες εκείνων που έδωσαν τη ζωή, την υγεία, την ελευθερία τους, εκείνων στους οποίους οφείλουμε την ελευθερία και τη δημοκρατία. Δεν τους τιμάμε πραγματικά με επετειακές εκδηλώσεις με άδεια τα έδρανα της Βουλής και με επιμνημόσυνες τοποθετήσεις.

Η τιμή στην Αντίσταση, η τιμή στο Έπος που κατέγραψε ξανά και ξανά αυτός ο μικρός λαός που είναι τόσο μεγάλος είναι το παράδειγμά μας, είναι οι δικές μας αντιστάσεις, είναι το περιεχόμενο ζωής που δίνουμε στην καθημερινή διεκδίκηση των δικαιωμάτων, των ελευθεριών, της πραγματικής δημοκρατίας που κάποτε αφαιρέθηκαν με τον πιο βίαιο τρόπο. Και όταν αφαιρέθηκαν με τον πιο βίαιο τρόπο, με όπλα, με τανκς, με ακραία αποτροπιαστικά εγκλήματα, με βασανιστήρια, με αντίποινα, με εκτελέσεις, όταν έγιναν όλα αυτά, βρέθηκαν άνθρωποι -όχι κόμματα, άνθρωποι- που όρθωσαν το ανάστημά τους, άνθρωποι απλοί, μανάδες, πατεράδες, νέοι, παιδιά, άνδρες, γυναίκες, άνθρωποι απλοί, που η ύπαρξή τους δεν ανέχθηκε αυτή τη βίαιη αφαίρεση και αυτή την επιβολή.

Ο Πρόεδρος της Βουλής δεν ήθελε σήμερα να γίνει διπλή αναφορά. Δεν ήθελε να γίνει επετειακή αναφορά και στην Αντίσταση με αφορμή την αυριανή επέτειο της ανατίναξης της γέφυρας του Γοργοποτάμου και την ανακηρυγμένη επέτειο της Εθνικής Αντίστασης και στην ημέρα που συμπίπτει αύριο εναντίον της καταπίεσης και κακοποίησης των γυναικών, εναντίον της έμφυλης βίας.

Όχι απλώς δεν συμφωνήσαμε με το ότι δεν μπορούν αυτά τα δύο να γίνουν την ίδια μέρα -και βέβαια μπορούν-, αλλά θα ήταν και επιβεβλημένο και επιβεβλημένη τιμή σε όλες εκείνες τις γυναίκες που αντιστάθηκαν, τις αντάρτισσες, τις ΕΑΜίτισσες, τις ΕΠΟΝίτισσες, τις απλές γυναίκες, αυτές που συνέδραμαν τους πολεμιστές και τους αντάρτες, αυτές που οργάνωσαν πράξεις αντίστασης σε όλη τη διάρκεια της κατοχής.

Μία από αυτές ήταν και η Λέλα Καραγιάννη, που οργάνωσε τη μυστική οργάνωση «Μπουμπουλίνα», με αναφορά στην εμβληματική ηρωική δράση της ηρωίδας της Ελληνικής Επανάστασης, αλλά και η Ηρώ Κωνσταντοπούλου, η δεκαεπτάχρονη μαθήτρια, που κάτω από την ποδιά της έκρυβε όπλα και προκηρύξεις και την εκτέλεσαν οι Γερμανοί με δεκαεπτά σφαίρες, όσα και τα χρόνια της, τον Σεπτέμβρη του 1944 στην Καισαριανή μαζί με άλλους σαράντα εννέα αγωνιστές της Αντίστασης. Υπήρξαν και άλλες γυναίκες, όπως η Διαμάντω Κουμπάκη, η Παναγιώτα Σταθοπούλου, η Ηλέκτρα Αποστόλου, κι άλλες, κι άλλες.

Όχι μόνο δεν ήταν αταίριαστο να γίνει σήμερα διπλή αναφορά, αλλά ήταν επιβεβλημένο. Και ως η μοναδική γυναίκα πολιτική Αρχηγός εκφράζω για άλλη μία φορά τη λύπη μου για τον τρόπο με τον οποίο αντιμετωπίζεται γενικά η ισότητα των φύλων αλλά και οι αγώνες των γυναικών και η συμβολή των γυναικών στην Αντίσταση, από την εξουσία της σημερινής κυβερνητικής δύναμης.

Θα ήθελα τώρα να σας απευθύνω μία πρόσκληση πραγματικής τιμής στην Αντίσταση, γιατί δεν αρκεί, νομίζω, να λέμε ότι η Εθνική Αντίσταση αποτελεί συλλογική, εθνική, κοινωνική παρακαταθήκη των Ελλήνων, αλλά οφείλουμε αυτή την Αντίσταση εμπράκτως να την τιμήσουμε.

Γνωρίζουμε και γνωρίζετε πολύ καλά -και φυσικά τα λόγια δεν έχουν σημασία, οι πράξεις έχουν σημασία- ότι ακόμη και η ανακήρυξη της επετείου της Εθνικής Αντίστασης δεν ήταν ομόφωνη πράξη. Ήταν, όμως, σωστή απόφαση και χαίρομαι που σήμερα εκ των υστέρων δεν αμφισβητείται. Μακάρι να πάρετε πρωτοβουλία -εμείς έχουμε καταθέσει την πρότασή μας από την προηγούμενη εβδομάδα και περιμένουμε να τοποθετηθούν τα κόμματα και περιμένουμε να τοποθετηθεί και η Κυβέρνηση- προκειμένου να υπάρξει ψήφισμα και να ανακηρυχθεί επίσης επίσημη επέτειος η επέτειος του Πολυτεχνείου, που συμβολίζει τον αντιδικτατορικό αγώνα.

Εκείνο που συνδέει τις ένδοξες σελίδες της ιστορίας μας, εκείνο που συνδέει την Επανάσταση του 1821, το Έπος του 1940 και τη μαρτυρική αντίσταση του ελληνικού λαού, τον αντιδικτατορικό αγώνα είναι η μάχη, η αντίσταση με άνισους όρους, με λιγότερα όπλα, με λιγότερες δυνάμεις, χωρίς πραγματικές πιθανότητες επιτυχίας, αλλά η αντίσταση παρ’ όλα αυτά. Κάποιοι πριν από εμάς θυσίασαν πολλά, πάρα πολλά, την ίδια τη ζωή τους. Και την έβαλαν κάτω από την ελευθερία. Είπαν ότι είναι τόσο σημαντική η ελευθερία και η δημοκρατία, που η ζωή μας αξίζει να θυσιαστεί.

Σήμερα εμείς τι κάνουμε για να τιμήσουμε αυτή τους τη μεγαλειώδη πράξη; Τι κάνουμε για να δικαιώσουμε την κληρονομιά που μας έχουν αφήσει; Θα σας πω τι κάνουμε. Παριστάνουμε ότι διεκδικούμε, ενώ στα αλήθεια οι ελληνικές κυβερνήσεις έχουν συμφωνήσει με το κράτος της Γερμανίας να μη διεκδικήσουν ούτε τις οφειλόμενες αποζημιώσεις για τον τεράστιο φόρο αίματος που πλήρωσε ο λαός μας για την αντίστασή του, από τις εκτελέσεις που έγιναν, από τα ολοκαυτώματα από τα οποία είναι διάτρητη η Ελλάδα. Ο χάρτης της Ελλάδας είναι διάτρητος από μαρτυρικούς τόπους, μαρτυρικά χωριά, που ξεκληρίστηκαν με τα πιο αποτρόπαια εγκλήματα από τους ναζί σε αντίποινα της αντίστασης του λαού μας. Η Ελλάδα είναι η χώρα που πλήρωσε τον βαρύτερο φόρο αίματος. Έχασε θηριώδες ποσοστό του πληθυσμού της στη διάρκεια του Β΄ Παγκοσμίου Πολέμου. Προδόθηκε κατά την περίοδο της πρώτης συμφωνίας αποζημιώσεων, γιατί βρισκόταν σε εμφύλιο και δεν συμφωνήθηκαν οι δέουσες αποζημιώσεις στο όνομα όλων εκείνων που θυσιάστηκαν.

Από το 2012 μέχρι σήμερα, από το 2012 που η Βουλή αποφάσισε ότι θα πρέπει, επιτέλους, να διεκδικηθούν οι οφειλές της Γερμανίας προς την Ελλάδα για τις εκτελέσεις, για τα ολοκαυτώματα, για τις ανθρώπινες απώλειες, για τους αναπήρους πολέμου, για την καταστροφή των υποδομών της χώρας, για την καταστροφή της αγροτικής παραγωγής, για την επιβολή αναγκαστικού κατοχικού δανείου, για την κλοπή του ταμείου του κράτους, για την κλοπή των αρχαιολογικών μας θησαυρών, από το 2012, λοιπόν, που αυτό αποφασίστηκε στη Βουλή με ομόφωνες πάντα αποφάσεις μέχρι σήμερα, και πάλι οι κυβερνήσεις κοροϊδεύουν και θυσιάζουν ακόμη και αυτή την πράξη τιμής που εμείς οφείλουμε στους ανθρώπους που αντιστάθηκαν.

Η Πλεύση Ελευθερίας, όπως γνωρίζετε, είναι το μόνο κόμμα -κίνημα, στ’ αλήθεια, δεν μας αρέσει καν να λεγόμαστε «κόμμα» και δεν είμαστε παραδοσιακό κόμμα- που μιλάει για αυτές τις οφειλές, που πιστεύει και πιστεύουμε ακράδαντα ότι δεν δικαιούμαστε να χαρίσουμε εκείνα για τα οποία άλλοι έδωσαν τη ζωή τους. Αντί, λοιπόν, να γίνονται επετειακοί λόγοι, αντί, λοιπόν, να ακούμε κάθε φορά τετριμμένες και στερεότυπες δηλώσεις τιμής στην Αντίσταση, ας τιμήσουμε πραγματικά την Αντίσταση! Ας την τιμήσουμε πραγματικά και ας συμφωνήσουμε ότι όταν ένα δεκαεπτάχρονο κορίτσι, η Ηρώ Κωνσταντοπούλου, δεν φοβήθηκε ακόμη και να την εκτελέσουν και δεν πρόδωσε, όταν μια νέα γυναίκα πήγε απέναντι στο τανκ και δεν φοβήθηκε και εκτελέστηκε, όταν άνθρωποι βασανίστηκαν άγρια, αλλά δεν πρόδωσαν και τίμησαν τον αγώνα για την ελευθερία, δεν μπορεί να έχουμε κυβερνήσεις τόσο έμφοβες και δειλές, που φοβούνται να διεκδικήσουν το απλό, το αυτονόητο, το επιβεβλημένο.

Εμείς σας προσκαλούμε να τιμήσουμε πραγματικά τους αγώνες των ανθρώπων στην Αντίσταση, να αναγνωρίσουμε ότι δεν ήταν αγώνες κομματικοί, αλλά αγώνες για τον άνθρωπο, να αρθούμε στο ύψος της ευθύνης μας και να βάλουμε το δικό μας λιθαράκι στην ιστορία, γιατί τελικά το τι κάνεις, σε ποιο ύψος αίρεσαι και πώς αντιμετωπίζεις τις περιστάσεις είναι και το αποτύπωμα που αφήνεις στην ιστορία για τους νεότερους και για τα παιδιά που μας παρακολουθούν.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κυρία Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και πέντε εκπαιδευτικοί συνοδοί τους από το Δημοτικό Σχολείο Αυλιωτών Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην Υπουργό Κοινωνικής Συνοχής και Οικογένειας κ. Σοφία Ζαχαράκη.

Ορίστε, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Ξέρω ότι ακολουθεί πολύωρη διαδικασία. Από την άλλη, επιτρέψτε μου κι εγώ με τη σειρά μου από την πλευρά της Κυβέρνησης να χαιρετίσω τα μέλη του Κοινοβουλίου που είναι εδώ σήμερα το πρωί, τιμώντας με ουσιαστικά λόγια αυτή τη μεγάλη ημέρα.

Θα ήθελα να χαιρετίσω και τα παιδιά που έρχονται από την Κέρκυρα, να τα καλωσορίσουμε στο ελληνικό Κοινοβούλιο -και τις δασκάλες τους μαζί- και να μιλήσουμε για κάτι που πιθανότατα γι’ αυτά τα παιδιά, μικρά παιδιά δημοτικού, να μη σημαίνει κάτι στο άκουσμα, όπως και άλλα πράγματα τα οποία ακούστηκαν.

Και πώς, άραγε, θα μπορούσε να σημαίνει, εάν δεν μπορέσουμε να απλοποιήσουμε τα νοήματα και να τα φέρουμε στην τωρινή εποχή. Να τα φέρουμε, αν θέλετε, σαν αυτή τη γέφυρα, την υπόμνηση της σημερινής μέρας, την ανατίναξη, του ιστορικού αυτού γεγονότος που σήμερα τιμούμε με λόγια και που θεωρώ ότι δεν είναι κενά περιεχομένου ούτε απλά κοινοτοπίες οι οποίες λέγονται για να επαναλαμβάνονται, αλλά, αντιθέτως, αυτοί που τα εκφράζουν τα νιώθουν και τα εκφράζουν με ειλικρίνεια. Οπότε θεωρώ ότι οι τοποθετήσεις που έχουν γίνει έχουν γίνει με ειλικρίνεια.

Μετέχουμε, λοιπόν, σήμερα σε μια ξεχωριστή τελετή μνήμης και περίσκεψης και η ανατίναξη της γέφυρας θα έμενε δικαίως ως ορόσημο στην ιστορία, ως ορόσημο της ενωμένης Εθνικής Αντίστασης. Η γέφυρα του Γοργοποτάμου είναι μια ακόμη απόδειξη της ισχύος των συμβολισμών αλλά και των πράξεων, ηχηρών πράξεων για εκείνη την εποχή.

Και βέβαια, ο Γοργοπόταμος δεν εντάσσεται στα σύμβολα που με τον καιρό γίνονται παλιά κειμήλια, ξεχνιούνται, μένουν ίσως πάνω στον μπουφέ ενός ευρυτανικού σπιτιού, όπως εκείνα των παππούδων μας για εμάς που μεγαλώσαμε, καταγόμαστε από αυτόν τον νομό και γνωρίζουμε πολύ καλά τι σημαίνει και το κομμάτι της Εθνικής Αντίστασης, αλλά και τι έγινε μετά, ο διχασμός. Ξέρουμε ότι στο διπλανό σπίτι, σε έναν διπλανό μπουφέ υπήρχε ένα άλλο μήνυμα, ένα άλλο νόημα. Ένα παιδί μεγάλωνε με διαφορετικού είδους αποτίμηση και απεικόνιση της ιστορίας. Έτσι δεν είναι, κύριε Βουλευτά; Το ξέρουμε πολύ καλά οι καταγόμενοι από όμορους νομούς.

Άρα, λοιπόν, τα ογδόντα ένα αυτά χρόνια που πέρασαν συνεχίζουν να ζουν μέσα από το υπέρτατο μήνυμα της ενότητας, το οποίο εγώ θεωρώ ότι είναι μάλιστα και το υπέρτατο μήνυμα της Αντίστασης, γιατί αυτοί οι οποίοι αντιστέκονται στα στρατηγήματα του διχασμού -και έχουμε ζήσει πολλά και τα τελευταία χρόνια- νομίζω ότι είναι οι υπέρτατοι θιασώτες της διατήρησης του μηνύματος και εκείνης της μεγάλης ημέρας.

Χτίζει, λοιπόν, γέφυρα συνεννόησης αυτή η γέφυρα του Γοργοποτάμου για τη μεγάλη υπόμνηση της καταδίκης του διχασμού, μια υπενθύμιση για την ανάγκη συνεχούς διδαχής στις νέες και στους νέους, στα νέα παιδιά, ότι μόνο με ομόνοια και ενότητα, παιδιά, μπορούμε να επαναλάβουμε ημέρες υπερηφάνειας για κοινά κατορθώματα. Σε νέες μάχες για την πρόοδο, σε νέες μάχες ευημερίας για κάθε πολίτη, σε διαρκείς μάχες για την ήττα του φασισμού και του ναζισμού, για την υπέρτατη μάχη για τη δημοκρατία και την ελευθερία.

Δεν ξεχνάμε, όπως είπα και πριν, ότι μετά από αυτή τη μεγάλη ιστορική στιγμή συνεννόησης ακολούθησαν, μετά από πολύ λίγο καιρό, ο εμφύλιος και μαύρες σελίδες που γράφτηκαν για τη χώρα μας. Πλήγωσε τις Ελληνίδες και τους Έλληνες και, μάλιστα, σε δύο γενιές έκοψε τη ζωή τους στο μισό, υπήρχε το πριν και το μετά.

Και όλοι όσοι είμαστε θιασώτες της εθνικής συμφιλίωσης και της υπέρτατης ανάγκης ενότητας δεν μπορούμε να ξεχνάμε συγχρόνως ούτε τις ιδεολογικές μας καταβολές ούτε τις πολιτικές μας προελεύσεις. Θεωρούμε, όμως, ότι το σημαντικότερο είναι να υπογραμμίζουμε συνέχεια την ανάγκη για τον διάλογο, για την ανάγκη της συνύπαρξης, της συνεννόησης, παρά τις διαφωνίες που προφανώς υπάρχουν.

Γιορτάζουμε, λοιπόν, μια νίκη και αυτή η νίκη εξέφραζε την αγάπη όλων των συμμετεχουσών και συμμετεχόντων εκείνη τη στιγμή για την πατρίδα, την αγάπη όλων των Ελλήνων διαφορετικών πολιτικών παρατάξεων. Μια νίκη που παραδίδεται στο μέλλον ως διαρκής υπόμνηση για την αγάπη για την Ελλάδα της ευθύνης, για ένα φωτεινό μέλλον που θα συνενώνει τις δυνάμεις των Ελληνίδων και των Ελλήνων.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η αναφορά στην επέτειο της Εθνικής Αντίστασης.

Διακόπτουμε τη συνεδρίαση για λίγα λεπτά και θα επανέλθουμε με αντικείμενο εργασιών του Σώματος κοινοβουλευτικό έλεγχο, σύμφωνα με την ειδική ημερήσια διάταξη.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης για τη σύσταση ειδικής κοινοβουλευτικής επιτροπής προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 τουν.3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμ. 5176/13-11-2023 και 5238/15-11-2023 προτάσεων σχετικά με την υπόθεση της εκτέλεσης της υπ’ αριθμ. 717/26-09-2014 σύμβασης με τίτλο «Ανάταξη και Αναβάθμιση του συστήματος Σηματοδότησης - Τηλεδιοίκησης και Αντικατάστασης 70 Αλλαγών Τροχιάς Σε Εντοπισμένα Τμήματα του Άξονα Αθήνα-Θεσσαλονίκη-Προμαχώνας (Α.Δ.717/2014)» που κατέθεσαν:

Α) Ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης και τριάντα ένας Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα από την 6-11-2016 μέχρι και την 9-7-2019 από τον πρώην Υπουργό κ. Χρήστο Σπίρτζη και για την ενδεχόμενη τέλεση των αδικημάτων: α) της απιστίας «σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου» (άρθρο 390 παρ. 2-1 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, κατά την άσκηση των καθηκόντων τους και σύμφωνα με τα διαλαμβανόμενα στην πρόταση,

Β) Ο Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Σωκράτης Φάμελλος και σαράντα τέσσερις Βουλευτές της Κοινοβουλευτικής του Ομάδας, για την ενδεχόμενη τέλεση των «εγκλημάτων»: α) της κακουργηματικής απιστίας (άρθρο 390 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τους Υπουργούς της περιόδου 2012-2014 κυρίους Κωνσταντίνο Χατζηδάκη και Μιχάλη Χρυσοχοΐδη και για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τον Υπουργό της περιόδου 2015-2019 κ. Χρήστο Σπίρτζη, κατά την άσκηση των καθηκόντων τους και σύμφωνα με τα διαλαμβανόμενα στην πρόταση.

Οι δύο προτάσεις θα συζητηθούν ταυτόχρονα. Η σημερινή συζήτηση θα διεξαχθεί σύμφωνα με το άρθρο 155 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα, ως προς τη διαδικασία συζητήσεως και σύμφωνα με την από 23 Νοεμβρίου 2023 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τρεις κύκλους ομιλητών.

Η συζήτηση θα αρχίσει με έναν πρώτο κύκλο οκτώ κατά προτεραιότητα ομιλητών, στον οποίο θα εκπροσωπηθούν ισάριθμα οι οκτώ Κοινοβουλευτικές Ομάδες, με χρόνο ομιλίας για τον κάθε ομιλητή δέκα λεπτά, χωρίς δικαίωμα δευτερολογίας. Πρώτοι θα λάβουν τον λόγο ένας ή μία Βουλευτής από την Κοινοβουλευτική Ομάδα του ΠΑΣΟΚ - Κινήματος Αλλαγής και ένας ή μία Βουλευτής από την Κοινοβουλευτική Ομάδα του ΣΥΡΙΖΑ - Προοδευτική Συμμαχία που έχουν καταθέσει τις προτάσεις, σύμφωνα με το άρθρο 91 παράγραφος 5, σε συνδυασμό με το άρθρο 137 παράγραφος 2 του Κανονισμού της Βουλής.

Ο δεύτερος και ο τρίτος κύκλος, κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής, θα απαρτίζεται έκαστος από δεκαπέντε Βουλευτές και πιο συγκεκριμένα: έξι Βουλευτές από την Κοινοβουλευτική Ομάδα της Νέας Δημοκρατίας, δύο Βουλευτές από τον ΣΥΡΙΖΑ - Προοδευτική Συμμαχία, μία ή έναν Βουλευτή από την Κοινοβουλευτική Ομάδα του ΠΑΣΟΚ - Κινήματος Αλλαγής, έναν Βουλευτή από την Κοινοβουλευτική Ομάδα του Κομμουνιστικού Κόμματος Ελλάδας, έναν Βουλευτή από την Κοινοβουλευτική Ομάδα της Ελληνικής Λύσης, έναν Βουλευτή από την Κοινοβουλευτική Ομάδα των Σπαρτιατών, έναν Βουλευτή από την Κοινοβουλευτική Ομάδα της Νίκης, μία ή έναν Βουλευτή από την Κοινοβουλευτική Ομάδα της Πλεύσης Ελευθερίας και έναν Ανεξάρτητο Βουλευτή, με χρόνο ομιλίας για τον κάθε ομιλητή πέντε λεπτά, χωρίς δικαίωμα δευτερολογίας.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η κατά αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπόλοιπων Κοινοβουλευτικών Ομάδων μέχρι δεκαπέντε λεπτά.

Οι Υπουργοί, εφόσον επιθυμούν, θα μιλήσουν για δέκα λεπτά της ώρας.

Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής. Δηλαδή, εφόσον προηγηθεί η ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας, στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Σύμφωνα με το άρθρο 155 παράγραφος 6 του Κανονισμού της Βουλής, κατά τη διάρκεια της συζήτησης της πρότασης για την άσκηση δίωξης η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση, το πρόσωπο αυτό έχει δικαίωμα να υποβάλει στη Βουλή έγγραφο υπόμνημα, που καταχωρίζεται στα Πρακτικά.

Τα πρόσωπα, κατά των οποίων στρέφονται οι προτάσεις, δύνανται να ομιλήσουν για τριάντα λεπτά της ώρας έκαστος. Προτείνω, λοιπόν, να μιλήσουν οποιαδήποτε στιγμή το επιθυμούν, μετά τον πρώτο κύκλο των οκτώ κατά προτεραιότητα ομιλητών, με την επιφύλαξη των δικαιωμάτων των Αρχηγών των Κοινοβουλευτικών Ομάδων και των Κοινοβουλευτικών Εκπροσώπων, σύμφωνα με τον Κανονισμό της Βουλής.

Αναφορικά με την ψηφοφορία, σύμφωνα με την παράγραφο 3 του άρθρου 86 του Συντάγματος, την παράγραφο 8 του άρθρου 155 και το άρθρο 73 του Κανονισμού της Βουλής, μετά την ολοκλήρωση της συζητήσεως, η Ολομέλεια της Βουλής θα αποφασίσει με μυστική ψηφοφορία για τη συγκρότηση ή μη Ειδικής Κοινοβουλευτικής Επιτροπής για τη διεξαγωγή Προκαταρκτικής Εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται.

Η διεξαγωγή της ψηφοφορίας θα γίνει με μία ανάγνωση του καταλόγου και θα είναι αυτοτελής για κάθε πρόσωπο. Θα πραγματοποιηθεί με ξεχωριστές ψηφοδόχους ανά πρόσωπο, δηλαδή θα διεξαχθεί σε τέσσερις χωριστές ψηφοδόχους, ώστε να τηρήσουμε το άρθρο 155 παράγραφος 8, ειδικό εδάφιο β΄ του Κανονισμού της Βουλής, που αναφέρει ότι στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης, εάν είναι Βουλευτής. Εφόσον το ψηφοδέλτιο δεν φέρει σταυρό, τότε αυτό θεωρείται άκυρο. Επίσης, κατά την καταμέτρηση τα ψηφοδέλτια που θα βρεθούν σε λάθος κάλπη θεωρούνται άκυρα.

Σας ενημερώνουμε, επίσης, ότι οι συνάδελφοι Βουλευτές ή και τα μέλη της Κυβέρνησης, που δεν μπορούν να μετέχουν με φυσική παρουσία στην ψηφοφορία, είτε λόγω αποστολής στο εξωτερικό είτε για υγειονομικούς λόγους, θα ψηφίσουν με σφραγισμένες επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής όπως ισχύει.

Οι ψήφοι αυτές θα συνυπολογιστούν στην καταμέτρηση που θα ακολουθήσει. Σε αυτή την περίπτωση, πριν από την ψηφοφορία, θα παραδοθούν στο Προεδρείο τα ψηφοδέλτιά τους μέσα σε σφραγισμένους φακέλους. Ο κάθε φάκελος εσωκλείεται σε ένα μεγαλύτερο φάκελο, επίσης κλειστό, ο οποίος αναγράφει το ονοματεπώνυμο εκείνου κατά του οποίου στρέφεται η πρόταση άσκησης δίωξης.

Ο δεύτερος φάκελος εσωκλείεται σε ένα μεγαλύτερο, τρίτο φάκελο, επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο, που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης, που πρόκειται να ψηφίσουν με βάση το άρθρο 70 του Κανονισμού της Βουλής.

Σύμφωνα με τους χρόνους που σας προανέφερα, εάν αυτοί τηρηθούν, η συνεδρίαση θα διαρκέσει δέκα ώρες. Επειδή, όμως, όπως όλοι γνωρίζουμε, υπάρχει μία σχετική ανοχή, η Διάσκεψη των Προέδρων αποφάσισε ότι ο μέγιστος χρόνος συζήτησης θα είναι δώδεκα ώρες, ώστε η έναρξη της μυστικής ψηφοφορίας να ξεκινήσει το αργότερο στις 22.00΄.

Υπενθυμίζω ότι η διαδικασία της μυστικής ψηφοφορίας καθώς και της εξαγωγής του αποτελέσματος, αναμένεται να διαρκέσει τουλάχιστον δύο ώρες. Στη συνέχεια, η εφορευτική επιτροπή θα προχωρήσει στη διαλογή και καταμέτρηση των ψήφων.

Κυρίες και κύριοι συνάδελφοι, εγκρίνετε αυτή την πρόταση;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε ομοφώνως.

Τον λόγο έχει η Βουλευτής κ. Ευαγγελία Λιακούλη από το ΠΑΣΟΚ -Κίνημα Αλλαγής για δέκα λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συναντιόμαστε ξανά στην Αίθουσα αυτή δεύτερη φορά στο δεύτερο μέρος του ίδιου έργου, ενός κοινοβουλευτικού έργου για το οποίο ο Υπουργός Επικρατείας έσπευσε ήδη από την προηγούμενη συνεδρίαση να προϊδεάσει, έριξε «spoiler». Μας είπε το τέλος της υπόθεσης πριν καν αναγνώσουμε την αρχή. Προανήγγειλε ότι η Νέα Δημοκρατία θα καταψηφίσει την πρότασή μας για σύσταση προανακριτικής επιτροπής. «Σας λέω από τώρα» είπε κατά λέξη «ότι θα την απορρίψουμε, βεβαίως, διότι δεν συντρέχουν ποινικές ευθύνες». Απεφάνθη ο κύριος Υπουργός. Η Κυβέρνηση αποφάσισε και διέταξε τον κύριο Υπουργό, ο κύριος Υπουργός ήρθε στη Βουλή την προηγούμενη εβδομάδα και είπε αυτό που του είπε η Κυβέρνηση.

Αυτή, ξέρετε, κυρίες και κύριοι συνάδελφοι, για να μην τα περνάμε όλα έτσι και στο «άψε-σβήσε», είναι η λουδοβίκεια άποψη της πολιτικής «l’ etat c’est moi» προφανώς, κύριε Υπουργέ, και κυβερνήτες του τόπου μας. Το κράτος είστε εσείς και αυτή την αντίληψη έχετε και παρεμβαίνετε και κατά ωμό τρόπο στη δικαιοσύνη, προλογίζοντας και προοιωνίζοντας ένα αποτέλεσμα για μία έρευνα η οποία δεν έχει γίνει ακόμη. Ο κομματικός συγκεντρωτισμός εδώ λειτουργεί εν προκειμένω σαν θεσμικός οδοστρωτήρας. Αυτό δεν τιμάει κανέναν.

Κι, όμως, μπορεί η σημερινή μας συζήτηση να μην «πουλάει», γιατί δεν δημιουργεί αγωνιώδη προσμονή για το αποτέλεσμα, αλλά σε καμμία περίπτωση δεν είναι μια τυπική διεκπεραίωση ενός πράγματος. Εδώ δεν μιλάμε για ένα πράγμα, αλλά μιλάμε για ένα δράμα.

Ξέρετε, στο Ποινικό Δίκαιο, κυρίες και κύριοι συνάδελφοι, υπάρχουν τα ιδιαζόντως ειδεχθή εγκλήματα, τα αποτρόπαια, τα φρικιαστικά, αυτά που ανατριχιάζουν, ταράζουν, συγκλονίζουν την κοινή γνώμη. Η τραγωδία των Τεμπών είναι η επιτομή του ιδιαζόντως ειδεχθούς εγκλήματος, εκεί που το ατομικό τραύμα του καθενός και της καθεμιάς από εμάς συνάντησε και έφτιαξε μαζί, οικοδόμησε μαζί το συλλογικό τραύμα. Ο τρόπος που αυτό έγινε, ο λόγος που αυτό έγινε, η φρίκη που αυτό τελικά αποτύπωσε, το κατατάσσουν χωρίς καμμία αμφιβολία στην κατηγορία αυτή.

Όσοι ειδικά βρέθηκαν την ημέρα εκείνη εκεί, δεν θα ξεχάσουν ποτέ. Όσοι ακούσαμε όσα ακούσαμε τη μέρα εκείνη από αυτούς που ήταν εκεί, δεν θα τα ξεχάσουμε ποτέ. Κι όσοι, έστω και για κάποια στιγμή, έβαλαν τον εαυτό τους στη θέση εκείνων των ανθρώπων που έψαχναν να ταυτοποιήσουν με το ελάχιστο βιολογικό υλικό που είχε απομείνει, αυτά που έπρεπε να ταυτοποιήσουν, τα ίδια τα σπλάχνα τους δηλαδή, δεν θα ξεχάσουν ποτέ.

Ακόμη, όμως, κι όσοι όλα αυτά δεν τα έζησαν από κοντά, συμφωνούν πιστεύω ότι χρέος της πολιτείας, της Κυβέρνησης πρωτίστως που φέρει την ευθύνη της διοίκησης του κράτους, αλλά και των κομμάτων της Αντιπολίτευσης, είναι αυτό το ιδιαζόντως ειδεχθές έγκλημα της τραγωδίας των Τεμπών να το διαλευκάνουν, να κάνουν όλα όσα πρέπει, να αναλάβουν την ευθύνη και να προχωρήσουν την ιστορία προς τα εμπρός, για να δικαιωθούν οι ψυχές όσων τόσο άδικα χάθηκαν και έχω την αίσθηση ότι ακόμη εδώ κάτω ανάμεσα βρίσκονται. Φέρει συνεπώς ιδιάζουσα βαρύτητα για το ελληνικό Κοινοβούλιο, βαρύτητα θεσμική, πολιτική, αλλά αν θέλετε και ηθική, κυρίες και κύριοι συνάδελφοι, να προχωρήσουμε προς τα εμπρός και να κάνουμε όλα όσα πρέπει.

Το «όχι», λοιπόν, κυρίες και κύριοι της Νέας Δημοκρατίας, που θα ψηφίσετε σε λίγο, αν αυτά που μας είπε ο Υπουργός την προηγούμενη εβδομάδα ισχύουν και σήμερα, είναι ενάντια στην πρόταση για σύσταση προανακριτικής επιτροπής. Αυτό το «όχι», όμως, δεν έχετε καταλάβει ότι δεν το λέτε σε εμάς, δεν το λέτε στο ΠΑΣΟΚ. Λέτε «όχι» στις οικογένειες που έχασαν τους αγαπημένους, τους γονείς, τα αδέλφια, τους συντρόφους. Λέτε «όχι» στη δικαίωσή τους. Λέτε «όχι» στη δίψα για λύτρωση. Λέτε «όχι» στον αγώνα όλων αυτών των ανθρώπων να λάμψει η αλήθεια. Το «όχι» αυτό καταγράφεται σε έναν άλλο κώδικα, όχι μόνο στον κοινοβουλευτικό, αλλά και στον αξιακό κώδικα. Αυτό το «όχι» θα σας ακολουθεί. Γιατί; Γιατί το «όχι» το προτιμήσατε επειδή το συγκρίνατε και το ζυγίσατε. Το «όχι» σας δεν ήταν σκέτο «όχι». Ήταν «όχι» σε σχέση με το «ναι». Ήταν το «ναι» σας στο κομματικό σας συμφέρον. Ήταν το «ναι» σας στο κουκούλωμα των ευθυνών κυρίως του Υπουργού σας, του κ. Καραμανλή, που με ονοματεπώνυμο αναφέρεται από τον Ευρωπαίο εισαγγελέα. Ήταν ένα «ναι» σε μία βολική εξεταστική επιτροπή, στην οποία πατήσατε μετά από την πρόταση του Κομμουνιστικού Κόμματος Ελλάδας ψάχνοντας «βελόνα στ’ άχυρα» γιατί σας βόλευε, ακόμη και αν -άκουσον, άκουσον!- φτάσατε εσείς, οι ευρωπαϊστές, που ξεκινάτε κάθε προεκλογικό σας φυλλάδιο σε κάθε προεκλογική περίοδο με το «Μένουμε Ευρώπη», με το «ο Κωνσταντίνος Καραμανλής» μας έχει εντάξει στην ΕΟΚ, να λέτε τι; Άλλο εφεύρημα! Παραδέχομαι, όμως, ότι αυτό πρέπει να σας κούρασε πάρα πολύ, κύριε Υπουργέ, για να το βρείτε. Εμείς, είπατε, με το σκεπτικό της πρότασης του ΚΚΕ δεν συμφωνούμε σε τίποτα, αλλά συμφωνούμε στο διά ταύτα, δηλαδή στο να συστήσουμε εξεταστική επιτροπή.

Και τι έλεγε το σκεπτικό του ΚΚΕ; Έλεγε ότι για όλα αυτά που έγιναν, δηλαδή για την τραγωδία των Τεμπών, φταίει ποιος; Η κακή Ευρωπαϊκή Ένωση. Σταθερά στην άποψή του. Αυτό πιστεύει το ΚΚΕ. Τίμιο από την πλευρά του ΚΚΕ αυτό που είπε και γι’ αυτό το ξεκινάει από το 1997, τότε που εφαρμόστηκαν οι πρώτες ευρωπαϊκές οδηγίες από το 1991. Η κακή Ευρωπαϊκή Ένωση έδωσε, όμως, τα λεφτά για την τηλεδιοίκηση, την οποία εσείς φτιάξατε και «θα» φτιάξετε και «θα» ολοκληρώσετε και που ο Πρωθυπουργός της χώρας θα είχε ήδη εγκαινιάσει στο φιάσκο της Θεσσαλονίκης, μία μέρα μετά από την τραγωδία των Τεμπών, αν δεν τον προλάβαινε -τυχερός σε αυτό- γιατί θα είχε εγγραφεί στο ρεκόρ Γκίνες.

Και λέτε, λοιπόν: Εμείς με τη μείζονα σκέψη, όπως είναι μια δικαστική απόφαση και όλα τα επιχειρήματα, δεν συμφωνούμε αλλά συμφωνούμε με αυτό που μας βολεύει, δηλαδή το αποτέλεσμα σύστασης μιας εξεταστικής επιτροπής από το 1997 και με απλά λόγια, όπως λέει ο λαός μας «ψάξε, γύρευε». Από το 1997. Βελόνα στ’ άχυρα! Αν αυτό για εσάς του «Μένουμε Ευρώπη», του κόμματος του Κωνσταντίνου Καραμανλή που ενέταξε την Ελλάδα στην ΕΟΚ, δεν είναι η μέγιστη πολιτική κουτοπονηριά, αν δεν είστε πολιτικοί κατεργάρηδες με αυτό που κάνετε, τότε τι είστε; Δεν είναι πολιτική κουτοπονηριά να παίρνετε το κομματάκι που σας βολεύει, αφήνοντας απέξω ολόκληρο το πολιτικό σκεπτικό της πρότασης του ΚΚΕ. Άρα να κρυφτείτε θέλατε πίσω από ένα άλλο κόμμα της Αντιπολίτευσης που έκανε αυτό το αίτημα.

Εμείς, λοιπόν, κυρίες και κύριοι της Νέας Δημοκρατίας, σας λέμε ότι κρίνεστε, όπως κρινόμαστε όλοι, και για τα μεγάλα μας «ναι» και για τα μεγάλα μας «όχι». Προσωπικά τουλάχιστον ως Βουλευτής Λάρισας -βλέπω και τους συναδέλφους μου εδώ, τους Βουλευτές Λάρισας που βίωσαν και αυτοί την τραγωδία στο πετσί τους, που μαζί ήμασταν στον τόπο του δυστυχήματος, που μαζί ήμασταν και στο νοσοκομείο και ακούσαμε τις κραυγές και είδαμε τις μανάδες και είδαμε τους πατεράδες και είδαμε τα βιολογικά υλικά και είδαμε τα σεντόνια να τα κουβαλάνε μέσα από τα ασθενοφόρα του ΕΚΑΒ- απορώ πώς θα ψηφίσετε εσείς σήμερα «όχι» στη σύσταση της προανακριτικής επιτροπής.

Το δικό μου «ναι», λοιπόν, θεωρώ όπως και της Κοινοβουλευτικής μου Ομάδας ότι είναι ένα νέο χρέος, ένα χρέος τιμής και θα το κουβαλάμε με περηφάνια στο πέτο και ας είναι μαύρο σήμερα το πέτο.

Εμείς, λοιπόν, κυρίες και κύριοι συνάδελφοι, λέμε «ναι» στην προανακριτική επιτροπή για το συγκεκριμένο ζήτημα, διότι δεν υλοποιήθηκε η σύμβαση 717. Αν είχε υλοποιηθεί η σύμβαση αυτή, τα παιδιά αυτά και οι άλλοι, οι πενήντα επτά άνθρωποι που σκοτώθηκαν, δεν θα είχαν σκοτωθεί.

Ποιος το λέει αυτό; Το λέω εγώ ή το λέει ο Πρωθυπουργός της χώρας; «Οι ευθύνες θα αποδοθούν» είναι η πρώτη δήλωση του κ. Μητσοτάκη, η οποία έγινε 1-3-2023 live στα κανάλια. Λέει, λοιπόν: «Μέσα στον ανείπωτο πόνο τους, με περίσσευμα αξιοπρέπειας, με ρώτησαν «γιατί». Και μου είπαν «ποτέ ξανά». Και εγώ τους είπα ότι οι ευθύνες όλες θα αποδοθούν». Θα το καταθέσω για τα Πρακτικά.

Η δεύτερη δήλωση: «μία μεγάλη συγνώμη, από μένα προσωπικά, αλλά και από όλο το πολιτικό σύστημα» Ας το θολώσουμε και λίγο. «Πράγματι, στην Ελλάδα του 2023», λέει ο κύριος Πρωθυπουργός, «δεν γίνεται δύο τρένα να κινούνται αντίθετα στην ίδια γραμμή και να μην το έχει αντιληφθεί κανείς. Δεν μπορούμε,» -προσέξτε, εσείς της Νέας Δημοκρατίας- «δεν θέλουμε και δεν πρέπει να κρυφτούμε πίσω από το ανθρώπινο σφάλμα».

Και η τρίτη δήλωση ήταν αυτή όπου μίλησε περί «θυσίας» των παιδιών και προκάλεσε βεβαίως αναταραχή και αναβρασμό η κυνικότητα της δήλωσης αυτής, «αλλά τουλάχιστον εμείς αυτή τη θυσία» -είπε ο κύριος Πρωθυπουργός- «στο τέλος θα την αξιοποιήσουμε, για να μη γίνει ποτέ ξανά αυτό, να αποκαλυφθούν οι ευθύνες και όλοι να πληρώσουν, όσο ψηλά και αν βρίσκονται» είπε ο κ. Μητσοτάκης.

Καταθέτω για τα Πρακτικά τις δηλώσεις.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχουμε, κυρίες και κύριοι συνάδελφοι, ενδείξεις σοβαρές κακοδιαχείρισης; Δεν έχουμε τον Ευρωπαίο εισαγγελέα που έχει πολύ συγκεκριμένες κατηγορίες για δύο τουλάχιστον πρόσωπα και ερευνώνται και άλλες ευθύνες για τη σύμβαση 717; Και άκουσα προχθές, κύριε Υπουργέ, να λέτε ότι ο Ευρωπαίος εισαγγελέας δεν μιλάει για ποινικές ευθύνες, αλλά μιλάει για τις οικονομικές συνέπειες της μη εκτέλεσης της σύμβασης 717. Άλλη θολούρα μεγάλη, σαν τη σουπιά με το μελάνι, για να θολώσετε ξανά τα νερά! Μα, η 717 είναι αυτή που δεν εκτελέστηκε, κύριε Πρωθυπουργέ και κύριε Υπουργέ και κυρίες και κύριοι της Νέας Δημοκρατίας. Η σύμβαση 717 αν είχε εκτελεστεί κι αν όλοι έκαναν σωστά τη δουλειά τους, θα ζούσαν αυτοί οι άνθρωποι, ναι ή όχι; Αυτό είναι αυτό για το οποίο ψηφίζετε σήμερα.

Προανακριτική, λοιπόν, γιατί με τις δύο τελευταίες διετείς εκθέσεις για την ασφάλεια και τη διαλειτουργικότητα των σιδηροδρόμων στην Ευρωπαϊκή Ένωση του Οργανισμού Σιδηροδρόμων της ERA ήταν σταθερά πρώτη η χώρα στον δείκτη θνησιμότητας ανά σιδηροδρομικό χιλιόμετρο. Δεν ακούσατε πρώτη φορά, λοιπόν, γι’ αυτά. Υπάρχει η έκθεση του Βρετανικού Γραφείου Οδικού Δικτύου και Σιδηροδρόμων.

Προανακριτική, γιατί αυτά και άλλα τόσα που αποτυπώνουμε στο αίτημα που καταθέσαμε συνθέτουν ένα πλαίσιο εγκληματικής διαχείρισης κρίσιμων ζητημάτων, υπαιτίων πράξεων και παραλείψεων, καθυστερήσεων και παρατάσεων στην εκτέλεση των έργων, διενέξεων μεταξύ αναδόχων και δικαστικών προσφυγών, υποστελέχωσης, ελλιπούς εκπαίδευσης και ρουσφέτι, φουλ ρουσφέτι, όπως το ανθρώπινο λάθος που λέτε ότι δεν θα τα ρίξουμε όλα σε αυτό, αλλά δικό σας ήταν και αυτό. Ρουσφέτι με ονοματεπώνυμο και με σφραγίδα της «γαλάζιας» διακυβέρνησης της Νέας Δημοκρατίας, που φτάσατε -άκουσον άκουσον!- στο σημείο αφού τον προσλάβετε αυτόν τον μοιραίο σταθμάρχη μετά να βγάλετε ΦΕΚ και να του αλλάξετε και τα ηλικιακά κριτήρια! Και μετά παίξατε και μπαλίτσα καλή στη Λάρισα -να το πω αυτό, για να μην τα ξεχνάμε, γιατί το ότι πολλές φορές ήμαστε ευγενείς δεν σημαίνει ότι δεν καταλαβαίναμε μεταξύ ποίων έγινε εκείνο το ρουσφέτι το οποίο έφτασε στο Μαξίμου. Έχουσιν γνώσιν οι φύλακες, όμως.

Όσον αφορά τις δηλώσεις σας, λοιπόν, που κάνατε μέχρι τώρα περί απόδοσης ευθυνών, τις δηλώσεις που κάνατε περί δήθεν μη ύπαρξης κανενός οίκτου, συγκάλυψης για οποιοδήποτε πρόσωπο, οπουδήποτε κι αν βρίσκεται, όσο ψηλά κι αν είναι, δυστυχώς πέρασε λίγος μόνο καιρός και κανένα ενδιαφέρον δεν υπήρξε. Όπως εντυπωσιακό ήταν -και να σας το πω αυτό, κύριε Υπουργέ- ότι την ημέρα του Πολυτεχνείου -πραγματικά με εντυπωσίασε!- είχαμε την είδηση ότι βρέθηκε το «μαύρο κουτί» του συγκεκριμένου δυστυχήματος, του μοιραίου αυτού δυστυχήματος. Προχθές, εννιά μήνες μετά! Εννιά μήνες μετά βρέθηκε το «μαύρο κουτί» του συγκεκριμένου δυστυχήματος της ανείπωτης αυτής τραγωδίας! Τόσο μεγάλο ενδιαφέρον είχατε, με την ουδέτερη ανεξάρτητη επιτροπή εμπειρογνωμόνων που θα όριζε η Κυβέρνηση για να ελέγξει όλα τα στοιχεία, να τα συλλέξει και να τα αξιολογήσει και να τα αξιοποιήσει, που το βρήκατε εννιά μήνες μετά, τυχαίο εύρημα του δεύτερου πραγματογνώμονα ο οποίος πήγε στον συγκεκριμένο τόπο του δυστυχήματος!

Άρχισε, λοιπόν, κυρίες και κύριοι συνάδελφοι, με απλά λόγια, να θολώνει το πράγμα και ως προς την απόδοση των ευθυνών κι ως προς τη συλλογή των στοιχείων. Δυστυχώς εθελοτυφλούν πολλοί και κυρίως εθελοτυφλείτε εσείς. Μην εθελοτυφλείτε, όμως, γιατί από τα έγγραφα της Ευρωπαίας εντεταλμένης εισαγγελέα και από την ποινική δικογραφία που διαβιβάστηκε στη Βουλή κατά του κ. Σπίρτζη και του κ. Καραμανλή προκύπτουν επαρκείς ενδείξεις ότι διαπράχθηκαν αξιόποινες πράξεις. Ο πρώην Υπουργός κ. Σπίρτζης φέρεται να τέλεσε το αδίκημα της παράβασης καθήκοντος. Ο πρώην Υπουργός κ. Καραμανλής φέρεται να τέλεσε το αδίκημα της απιστίας σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου.

Και γιατί εθελοτυφλείτε; Γιατί όταν έχετε αυτά τα στοιχεία στα χέρια σας εμείς δεν μπορούμε να καταλάβουμε ποιος είναι ο λόγος να ροκανίζετε τον χρόνο. Απλά πράγματα. Κάνετε μία εξεταστική επιτροπή. Λέει το ΚΚΕ «από το 1997». Και από τον Τρικούπη να πάει. Εσείς τον κοινοβουλευτικό χρόνο γιατί τον τρώτε; Τι θέλετε με αυτό να πετύχετε; Για ποιον λόγο, από τη στιγμή που έχετε αποχρώσες ενδείξεις, από τη στιγμή που έχετε τη βαριά υπογραφή του Ευρωπαίου εισαγγελέα κι έχουν προηγηθεί και τρεις εισαγγελείς οι οποίοι έχουν οδηγήσει σε αυτό το πόρισμα; Εγώ αναρωτιέμαι, όταν μιλούν οι συνάδελφοι το έχουν διαβάσει το πόρισμα του Ευρωπαίου εισαγγελέα λέξη λέξη; Οι συνάδελφοι, κύριε Υπουργέ, το έχουν διαβάσει; Έχουν δει τι ακριβώς λέει και τι έρευνα έχει κάνει για την εκτέλεση της σύμβασης 717;

Όταν, λοιπόν, προανακριτικά έχεις αποχρώσεις ενδείξεις με τη σφραγίδα και τη βούλα του Ευρωπαίου εισαγγελέα, για ποιον λόγο ροκανίζεις τον χρόνο και πας σε εξεταστική επιτροπή προκειμένου να διερευνήσεις τυχόν πολιτικές ευθύνες και αν βρεις αποχρώσες ενδείξεις να προχωρήσεις στη σύσταση προανακριτικής επιτροπής; Έχει καμμία λογική αυτό; Καμμία λογική δεν έχει, κυρίες και κύριοι συνάδελφοι, καμμία νομική λογική τουλάχιστον. Έχει πολιτική λογική: Όταν θέλεις να καλύψεις, όταν θέλεις να αποκρύψεις και όταν θέλεις να συγκαλύψεις.

Και έχει καεί η γούνα μας -να το πω και αυτό- από τη σύσταση της εξεταστικής επιτροπής στην οποία είχα την τιμή να είμαι και μέλος, διότι ήμουν και στην «NOVARTIS», ήμουν και στην εξεταστική για τις υποκλοπές, όπου η δική σας τακτική της Νέας Δημοκρατίας -κάποια στιγμή πιστεύω ότι θα καταφέρω να τα καταγράψω αυτά κάπου, για να μείνουν-, ο τρόπος με τον οποίο συγκαλύψατε το σκάνδαλο των υποκλοπών ήταν χειρότερος από το ίδιο το σκάνδαλο των υποκλοπών. Ο τρόπος με τον οποίο αφαιρέσατε κάθε δυνατότητα στην επιτροπή να ελέγξει το παραμικρό θα μείνει πραγματικά στην πολιτική ιστορία. Τα ίδια νιώθω ότι πάτε να κάνετε και εδώ. Ενώ σας δίνεται η δυνατότητα, ενώ να μας δίνεται η δυνατότητα να αποφασίσουμε όλοι μαζί τη σύσταση προανακριτικής επιτροπής, πετάτε τη μπάλα στην κερκίδα για να ροκανίσετε τον χρόνο και για να κερδίσετε εντυπώσεις μόνο ότι δήθεν εσείς τα ερευνάτε όλα στο βαθύ 1997 και φθάνετε μέχρι σήμερα, για να μη φτάσετε τελικά πουθενά.

Έτσι λοιπόν, με αυτά, όμως, δεν μπορούμε να θωρακίσουμε ούτε τη δημοκρατία μας ούτε να χτίσουμε -που για μένα προσωπικά και για την Κοινοβουλευτική μου Ομάδα είναι το σημαντικότερο- σχέσεις εμπιστοσύνης με τον πολίτη, ώστε να έρθει ξανά ο πολίτης και να εμπιστευτεί το πολιτικό σύστημα, κυρίες και κύριοι συνάδελφοι και να ακουμπήσει στο πολιτικό σύστημα και να σεβαστεί το κράτος και να σεβαστεί την πολιτεία. Δυστυχώς. Είναι η Ελλάδα αυτή που οραματιζόμαστε εμείς, η Ελλάδα που δεν θα τρέχει στους δρόμους, που δεν θα διαδηλώνει, που δεν θα είναι η Ελλάδα που νιώθει αδικημένη, που δεν θα είναι η Ελλάδα που τον πόνο της δεν θα μπορεί σε κανέναν να τον πει.

Στη συγκάλυψη, λοιπόν, είναι η σταθερή σας γραμμή. Έτσι συνεχίζετε. Σας έχουμε καταλάβει. Δεν θα σας ακολουθήσουμε. Όσο έχουμε φωνή, από αυτά τα έδρανα, από κάθε μετερίζι θα πολεμάμε για το δικαίωμα των πολιτών να ακούγονται, να ερευνούν, να προχωρούν και να αποδίδονται οι ευθύνες, όσο ψηλά κι αν βρίσκονται. Και η ευθύνη θα πρέπει να αποδίδεται γιατί μόνον έτσι διαφυλάσσονται οι θεσμοί. Και ξέρουμε βεβαίως ότι έχετε δυσανεξία και με τους θεσμούς και με τις ανεξάρτητες αρχές. Είμαστε εδώ, λοιπόν, για να τις διαφυλάσσουμε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Πριν δώσω τον λόγο στην κ. Τζάκρη να κάνω μία ανακοίνωση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τρεις συνοδοί εκπαιδευτικοί από το 11ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, εννέα μήνες μετά το έγκλημα των Τεμπών, αναρωτιούνται πολλοί και πολλές ποια είναι η κατάσταση η οποία επικρατεί στον ελληνικό σιδηρόδρομο. Τους απαντώ λοιπόν ευθαρσώς.

Συνεχίζεται η απαξίωση και η εγκατάλειψη του πιο οικολογικού, του πιο οικονομικού και του πιο λαϊκού μέσου μετακίνησης. Αυτή η απαξίωση αποτελεί σταθερή επιλογή και στρατηγική των κυβερνήσεων της Νέας Δημοκρατίας που υπηρετούν τα μεγάλα συμφέροντα, εγχώρια και εξωχώρια, και παραδίδουν βορά σε αυτά τις υποδομές τις χώρες, εφόσον προηγουμένως τις απαξιώσουν και τις υπονομεύσουν.

Γιατί πώς εξηγούμε ότι μόλις χθες εκτροχιάστηκε τρένο του προαστιακού της Πάτρας, καθώς το σιδηροδρομικό δίκτυο απαρτίζεται από γραμμές σε διάλυση, από μισογκρεμισμένους σταθμούς και ξύλινες ράγες; Δεν σας έφταναν πραγματικά πέντε χρόνια για να συντηρήσετε μια γραμμή πάνω στην οποία μετακινούνται τόσος λαϊκός κόσμος, τόσοι φοιτητές και τόσοι εργαζόμενοι;

Τα ξύλα που υποστηρίζουν τη συγκεκριμένη γραμμή είναι σάπια, καταγγέλλουν οι τεχνίτες, τονίζοντας την επικινδυνότητα της κατάστασης για συρμούς και επιβάτες. Σάπιο είναι, όμως, και το καθεστώς που έχετε εγκαθιδρύσει σε όλους τους τομείς της χώρας, σε όλες τις λειτουργίες της πολιτείας, σε όλα τα επίπεδα του κράτους.

Ενδεικτικό της κατάστασης στις υποδομές είναι ότι μεταξύ Ρίου και Αγίου Ανδρέα οι συρμοί του προαστιακού διέρχονται χωρίς ταχύτητα ουσιαστικά, αφού τα έξι με δέκα χιλιόμετρα με τα οποία κινούνται δεν συνιστούν σπουδαία ταχύτητα. Αν αυτό δεν λέγεται εγκατάλειψη, αν αυτό δεν λέγεται πλήρης πολιτική ανεπάρκεια, αν αυτό δεν λέγεται πλήρης αδιαφορία για τα χαμηλά και μεσαία στρώματα της κοινωνίας, πώς αλλιώς λέγεται;

Η γραμμή του τρένου στο συγκεκριμένο τμήμα καθιζάνει και βουλιάζει, αλλά οι άριστοι που επιλέγετε με τις γνωστές αδιαφανείς και πελατειακές διαδικασίες δεν κατάφεραν επί πέντε χρόνια να συντηρήσουν απλώς τη γραμμή. Καθώς περνούσε το τρένο με μόλις δέκα χιλιόμετρα ταχύτητα την ώρα, οι ράγες άνοιξαν και οι γραμμές διαλύθηκαν. Όπως ανακοίνωσε η «HELLENIC TRAIN», πρώην «ΤΡΑΙΝΟΣΕ», τα δρομολόγια της γραμμής Ρίο - Άγιος Ανδρέας - Ρίο, στο τμήμα Πάτρα - Άγιος Ανδρέας - Πάτρα, θα διεξάγονται πλέον με λεωφορεία μέχρι νεωτέρας.

Πόση ακόμα διάλυση μπορεί να αντέξει η ελληνική κοινωνία, κύριε Μητσοτάκη, και μέχρι πότε; Διότι η κατάσταση απαξίας και διάλυσης στον ελληνικό σιδηρόδρομο δεν είναι το μοναδικό σύμπτωμα σήψης και διαφθοράς στο καθεστώς σας. Είναι ίδιας τάξης πολιτικό πρόβλημα με το πανευρωπαϊκών πλέον διαστάσεων σκάνδαλο των υποκλοπών που διασύρει τη χώρα σε όλη την Ευρώπη με δική σας ευθύνη, καθώς θίγει ευθέως βασικά δικαιώματα πάνω στα οποία στηρίζεται η δημοκρατία.

Και τι κάνετε σε αυτό; Ό,τι θα κάνετε και με το έγκλημα των Τεμπών. Μέσω της εξεταστικής συσκοτίσατε και παραπλανήσατε και επί της ουσίας, παρεμποδίσατε τις έρευνες, τη διαφάνεια και το άπλετο φως, το οποίο επαγγέλλεστε. Το επισφράγισμα αυτής της πολιτικής της αδιαφάνειας και της μη απόδοσης ευθυνών ήταν το πραξικόπημα που κάνατε στις ανεξάρτητες αρχές, στην προσπάθειά σας να τις καταστήσετε πλήρως εξαρτημένες από εσάς.

Ας μη θυμίσουμε τις μεγάλες καταστροφές από πλημμύρες και πυρκαγιές, αποτέλεσμα της εγκατάλειψης των υπηρεσιών και των υποδομών της χώρας μας που θα έπρεπε να υπάρχουν. Ακόμα δεν έχετε δώσει στους συνανθρώπους μας που είδαν τα σπίτια τους να χάνονται από τις πλημμύρες, που δημιούργησαν οι ανεπαρκείς υποδομές, τα επιδόματα ενοικίου για να ζήσουν σε ανθρώπινες συνθήκες. Τέτοια αναλγησία και αδιαφορία!

Όχι μόνο τα τρένα, αλλά και οι βασικοί οδικοί άξονες που έχουν να κάνουν με τη λειτουργία της Περιφέρειας Θεσσαλίας, την κοινωνική συνοχή και την οικονομική δραστηριότητα ακόμη και τώρα δεν λειτουργούν.

Ή μήπως πρέπει να θυμίσουμε ότι η βροχή που έπληξε την περιοχή αργά το βράδυ της Τετάρτης προκάλεσε κατάρρευση της γέφυρας στην περιοχή των Δικέλλων στην Αλεξανδρούπολη, που το καλοκαίρι κάηκαν εννιακόσιες χιλιάδες στρέμματα στη Δαδιά, σε μια πανευρωπαϊκού επιπέδου οικολογική καταστροφή;

Ή μήπως πρέπει να θυμίσουμε ότι το καλοκαίρι η φωτιά στη Ρόδο στην κυριολεξία έπεσε στη θάλασσα, χωρίς τη συνδρομή πυροσβεστικών αεροσκαφών και με απουσία του επιτελικού σας κράτους, έχοντας κάψει σημαντικό μέρος της χλωρίδας και της πανίδας του τουριστικού αυτού νησιού στα σύνορα της πατρίδας μας;

Όλα αυτά και άλλα πολλά είναι φαινόμενα από τα οποία υποφέρει η ελληνική κοινωνία, καθώς το σχέδιό σας το οποίο έγινε από την αρχή γνωστό είναι ένα σχέδιο και μια πολιτική επιλογή υπέρ ολίγων μονοπωλίων και μεγάλων συμφερόντων τα οποία σας στηρίζουν επικοινωνιακά και προσπαθούν να κρύψουν αυτό που πλέον δεν κρύβεται. Τι είναι αυτό; Την ανεπάρκειά σας, την αντιλαϊκή πολιτική σας, τη μετατροπή του κράτους σε φέουδο, την αδιαφάνεια, τη γενίκευση της διαφθοράς σε όλα τα επίπεδα.

Συνεπώς το έγκλημα των Τεμπών δεν προέκυψε από μόνο του, αλλά ήταν το αποτέλεσμα της συγκυρίας πολλών παραγόντων που με ιδιαίτερη επιμέλεια καταφέρατε να συνυπάρξουν και να οδηγήσουν στην εθνική τραγωδία στις 28 Φλεβάρη του 2023, τέσσερα ολόκληρα χρόνια μετά την ανάληψη της διακυβέρνησης της χώρας από εσάς.

Παραλάβατε από την κυβέρνηση του ΣΥΡΙΖΑ το 2019 τα ακόλουθα:

Πρώτον, διπλή και ηλεκτροκινούμενη γραμμή, με νέες χαράξεις, με σιδηροδρομικές γέφυρες και αυτό το γεγονός από μόνο του αύξησε σημαντικά το επίπεδο ασφαλείας και σήμανε μια νέα σελίδα εκσυγχρονισμού του ελληνικού σιδηροδρόμου, ενώ από την κυβέρνηση Σαμαρά παραλήφθηκε μια μονή γραμμή με πλήθος εκκρεμοτήτων.

Δεύτερον, δευτεροβάθμιο κέντρο ελέγχου ΟΣΕ και «ΤΡΑΙΝΟΣΕ», όπου από κοινού παρακολουθούνταν οι κινήσεις των τρένων σε όλο το δίκτυο και μπορούσαν να διορθώνουν κάθε λανθασμένη επιλογή. Τον Ιούλιο του 2019 λειτουργεί στην Αθήνα κεντρικό δευτεροβάθμιο σύστημα ελέγχου που έχει πλήρη εικόνα για όλα τα τρένα που κινούνται σε όλο το δίκτυο.

Τι κάνατε κατά τη διακυβέρνησή σας; Το κεντρικό σύστημα στην Αθήνα έχει διαλυθεί και δεν δουλεύει πλέον, ο ΟΣΕ δεν έχει εικόνα για τα δρομολόγια της «ΤΡΑΙΝΟΣΕ», ακόμη και τα δρομολόγια που γίνονται είναι κατά δήλωση της «ΤΡΑΙΝΟΣΕ» και να θυμίσουμε ότι με βάση αυτές τις δηλώσεις δρομολογίων, γίνεται και η πληρωμή των ΥΓΟΣ προς την «ΤΡΑΙΝΟΣΕ» από το κράτος. Καταγγέλλουμε ότι σκοπίμως δεν εγκαθίσταται ένα σύστημα που να επιβλέπει και να καταμετρά με αυτόματο και διαφανή τρόπο τα δρομολόγια που γίνονται σε όλο το δίκτυο τόσο των επιβατικών όσο και των εμπορικών μεταφορών, ώστε οι υπολογισμοί στη συνέχεια να γίνονται με διαφανή τρόπο.

Για ποια ψηφιακή μετάβαση μιλάτε, όταν σε μείζονα ζητήματα δεν επιλέγετε την ψηφιακή διαφάνεια; Ακόμη και τις νέες ψηφιακές τεχνολογίες τις έχετε βάλει στην υπηρεσία της γραφειοκρατίας και της αδιαφάνειας. Δεν καταργείτε τη γραφειοκρατία και την εξ αυτής διαπλοκή και διαφάνεια. Ενισχύετε περαιτέρω τη διαπλοκή και τη διαφθορά, μέσω των ψηφιακών πλατφορμών, στις οποίες πλέον αυτή βασίζεται.

Ποιος ελέγχει και ποιος λογοδοτεί για τις φωτογραφικές διατάξεις σε πλήθος προκηρύξεων έργων και προμηθειών; Στη χώρα δεν υπάρχουν πια παρά μόνο απευθείας αναθέσεις σε μεγάλα και μικρομεσαία συμφέροντα, που με την σειρά τους σας στηρίζουν για να μη χάσουν τα προνόμιά τους.

Μη διερωτάστε, λοιπόν, γιατί φεύγουν οι νέοι. Φεύγουν γιατί εσείς τους διώχνετε μακριά από τη σήψη και τη διαφθορά σας. Είστε μια μηχανή μεταφοράς δημοσίου πλούτου και μόχθου των πολλών στους λίγους. Φτιάχνετε και συντηρείτε το μεταφέουδο και τους μεταφεουδάρχες σας.

Δεν επιτρέπετε να εισέλθει η χώρα στη νεωτερική της φάση όπου τουλάχιστον να λειτουργούν σωστά οι θεσμοί και όχι ένα σκοτεινό και εχθρικό προς τον πολίτη κράτος και όπως αποδείχθηκε στην περίπτωση των υποκλοπών, και παρακράτος.

Και αν κάπου, λοιπόν, έχει συγκεκριμένο πολιτικό νόημα ο πολυφορεμένος μοντέρνος όρος της μεταπολιτικής και της μεταδημοκρατίας, είναι ακριβώς στο πεδίο της δικής σας πολιτικής και της δικής σας στάσης. Γιατί εσάς υφίσταται ο ελληνικός λαός και από εσάς υποφέρει και θα ανέμενε κανείς εκεί να κατευθύνονται οι όποιες εμβριθείς πολιτικές αναλύσεις.

Τρίτον, πραγματικό και σε λειτουργία τοπικό σύστημα τηλεδιοίκησης στη Λάρισα, που λειτουργούσε το θέμα τον Ιούλιο του 2019, στελεχωμένο διαρκώς με σταθμάρχες τηλεδιοίκησης σε διακριτό κτήριο από τους άλλους σταθμάρχες. Άρα διαρκώς είκοσι τέσσερις ώρες το εικοσιτετράωρο υπήρχαν κατ’ ελάχιστον δύο σταθμάρχες σταθμού και δύο τηλεδιοίκησης. Ένα τέτοιο πραγματικό τοπικό σύστημα τηλεδιοίκησης επιτηρούσε αρκετά χιλιόμετρα πριν και μετά τον σταθμό της Λάρισας, με εποπτεία πέντε - έξι σταθμών εκατέρωθεν, συνολικά δηλαδή επιτηρούσε μια ακτίνα εκατόν εβδομήντα περίπου χιλιομέτρων και προέβαινε σε σχετικές ρυθμίσεις.

Και μόνο αυτό το σύστημα, κυρίες και κύριοι συνάδελφοι, να λειτουργούσε, όπως λειτουργούσε επί ΣΥΡΙΖΑ, αν είχε απλώς αποκατασταθεί, δεν θα είχε συμβεί το δυστύχημα και γι’ αυτόν τον λόγο μιλάμε για έγκλημα.

Ας θυμηθούμε όλοι, όμως, με πόση επιμέλεια, αλλά και απόγνωση προσπαθούσε ο επιτελικός Υπουργός ο κ. Γεραπετρίτης να συσκοτίσει ψευδόμενος επί αυτού του θέματος και να βαφτίσει το τοπικό σύστημα ελιγμών εντός του σταθμού της Λάρισας σε σύστημα τηλεδιοίκησης.

Τέταρτον, ολοκληρωμένο σύστημα επικοινωνίας GSMR, που επιτρέπει τη διαρκή επικοινωνία ανάμεσα σε μηχανοδηγούς, σταθμάρχες με ομαδικές κλήσεις, έτοιμο για πιστοποίηση και λειτουργία. Τι έπρεπε να κάνει η Νέα Δημοκρατία; Έπρεπε απλώς να το θέσει σε λειτουργία, αλλά δεν της έφτασαν τέσσερα χρόνια. Με καθυστέρηση τριών χρόνων στάλθηκε για πιστοποίηση το 2021 και πήρε πιστοποίηση από τη ΡΑΣ τον Ιούλιο του 2022. Αλλά έστω και τότε αν το είχατε θέσει σε λειτουργία μόνο αυτό, θα είχε αποφευχθεί η τραγική μετωπική σύγκρουση των τρένων, καθώς οι μηχανοδηγοί θα συνομιλούσαν μεταξύ τους σε πραγματικό χρόνο.

Πέμπτον, αρχή των δύο σταθμαρχών: Σε όλες τις βάρδιες, είκοσι τέσσερις ώρες την ημέρα, επτά μέρες την εβδομάδα, υπηρετούσαν δύο σταθμάρχες. Συνεπώς τα πράγματα δεν ήταν ποτέ εγκαταλελειμμένα στην τύχη τους. Η αρχή των δύο σταθμαρχών καταργήθηκε κι αυτή λόγω μη πρόσληψης σταθμαρχών στο γνωστό πλαίσιο και τη λογική της απαξίωσης του σιδηροδρόμου. Άλλη μία διάλυση, που προστίθεται στον απολογισμό του επιτελικού κράτους.

Ενώ ο ΣΥΡΙΖΑ επέτρεπε να επανέρχονται έμπειροι σταθμάρχες και να στελεχώνουν το δίκτυο, εσείς σε θέσεις σημαντικής ευθύνης φέρνατε εργαζομένους με μπλοκάκια, τους βαφτίζατε σταθμάρχες με ελάχιστη και ανεπαρκή εκπαίδευση και τους τοποθετούσατε, ούτε καν ανά δυο, στο δίκτυο. Εγκληματική στάση και εγκληματική επιλογή, όπως αποδείχτηκε.

Η λειτουργία, λοιπόν, όλων των ανωτέρων, όπως γινόταν επί ΣΥΡΙΖΑ, συνιστούσε μία λειτουργία βάσει σιδηροδρομικών πρωτοκόλλων και κανονισμών, που αν τηρούνταν από τις διοικήσεις της Νέας Δημοκρατίας, θα είχε αποσοβηθεί το μοιραίο, τραγικό συμβάν των Τεμπών.

Στην πράξη, όμως, βλέπουμε ότι η ψευδο-εκσυγχρονιστική μετά-Νέα Δημοκρατία έχει καταργήσει επί της ουσίας τα πρωτόκολλα και τους κανονισμούς ασφαλείας. Δεν ήταν λοιπόν θέμα να περιμένει κανείς τη σύμβαση 717 για να αποκατασταθεί η ασφάλεια στα τρένα.

Εμείς ισχυριζόμαστε ότι η ασφάλεια υπήρχε. Τη διασφάλιζαν όλα τα παραπάνω επίπεδα, που λειτουργούσαν, και η σύμβαση 717, για την οποία θα μιλήσω στη συνέχεια, αποτελούσε ένα τεχνικό έργο, το οποίο όταν ολοκληρωνόταν θα ενίσχυε και αυτό το επίπεδο ασφαλείας, που, όμως, έπρεπε να υπάρχει και πριν. Αντιλαμβανόμαστε ότι και πριν την 717 τα τρένα θα έπρεπε να λειτουργούν με ασφάλεια. Από την άλλη, εάν η σύμβαση 717 είχε ολοκληρωθεί, και αυτό το γεγονός από μόνο του θα αποσοβούσε το δυστύχημα των Τεμπών.

Έκτον, όταν ο ΣΥΡΙΖΑ παρέδωσε τον ΟΣΕ το 2019, ο ΟΣΕ είχε χίλιους διακόσιους εργαζομένους, κυρίες και κύριοι συνάδελφοι. Το 2023 η Νέα Δημοκρατία ουσιαστικά άφησε τον ΟΣΕ εγκαταλελειμμένο, να λειτουργεί με επτακόσιους εργαζομένους, ενώ το οργανόγραμμά του προβλέπει δύο χιλιάδες εκατόν πενήντα, δηλαδή χίλιους τετρακόσιους εργαζομένους λιγότερους, αν και είχε αρθεί ο περιορισμός στις προσλήψεις. Αυτό είναι μια συγκεκριμένη πολιτική επιλογή διάλυσης του ΟΣΕ. Συνεπώς, το 2019 ο ΟΣΕ είχε έναν αριθμό εργαζομένων που κάλυπταν τα ζητήματα βαρδιών λειτουργίας.

Τώρα έρχομαι στην επιλογή του μοιραίου σταθμάρχη με τη διάταξη του μοιραίου Υπουργού. Έχουμε αναφερθεί επανειλημμένως στην επιλογή του μοιραίου σταθμάρχη, καθώς ήταν ο ίδιος ο Πρωθυπουργός που προσπάθησε να αποδώσει τις ευθύνες σε ένα μόνο πρόσωπο.

Είναι,, δε εντυπωσιακό ότι ένα από τα πρόσωπα της επιτροπής που επέλεξε τον μοιραίο, ανεπαρκή και ανειδίκευτο υπάλληλο αποσκευών, μετονομασθέντα και χρισθέντα σε σταθμάρχη, υπηρετεί ακόμα σε θέση ευθύνης ως διευθύνων σύμβουλος της «ΣΤΑΣΥ Α.Ε.», δηλαδή της εταιρείας που λειτουργεί το μετρό της Αθήνας, ως πολιτική επιλογή της ηγεσίας του Υπουργείου Μεταφορών αλλά και του περισπούδαστου και δήθεν τηρούντος τους κανόνες Υπερταμείου. Ελπίζουμε και προειδοποιούμε να μην επιλέξει και άλλους μοιραίους σταθμάρχες.

Και πάλι οι διοικήσεις της Νέας Δημοκρατίας παραβίασαν τα πρωτόκολλα και δεν τήρησαν το όριο των σαράντα οκτώ ετών, που πάντα έθετε ο ίδιος ο ΟΣΕ, προκειμένου για σταθμάρχες, αλλά και όχι μόνο. Έρχεται στη συνέχεια και μετά την προκήρυξη ο ίδιος ο Υπουργός και με φωτογραφική διάταξη αλλάζει το όριο ηλικίας.

Φυσικά οι μοιραίες διοικήσεις ακολούθησαν τον κατήφορο. Επιλέγουν τον ανειδίκευτο σταθμάρχη, αλλά αυτό δεν εμποδίζει το Υπερταμείο και την πολιτική ηγεσία του Υπουργείου Μεταφορών να κρατά άτομο σε θέσεις ευθύνης, που εμπλέκεται σε ένα τόσο σοβαρό ζήτημα που ήδη διερευνά η δικαιοσύνη. Είναι σαν να διάλεξαν για την πρώτη γραμμή του μετώπου κάποιον που δεν είχε ποτέ δει στη ζωή του ούτε όπλο.

Να σημειώσουμε ότι την περίοδο από το 2002 ως το 2008 τα χρέη του ΟΣΕ εκτοξεύτηκαν από τα 2,5 δισεκατομμύρια στα 7,5 δισεκατομμύρια και το 2010 ανέρχονταν σε 10 δισεκατομμύρια. Παράλληλα η Νέα Δημοκρατία εκτοξεύει τα χρέη του ΟΣΕ στα 14 περίπου δισεκατομμύρια και τα χρέη της «ΤΡΑΙΝΟΣΕ» σε 1,5 δισεκατομμύριο, γεγονός που οδήγησε τελικά στην ιδιωτικοποίηση της «ΤΡΑΙΝΟΣΕ», υποχρέωση που υποβλήθηκε από το πρώτο και το δεύτερο μνημόνιο και υπογράφεται τελικά το 2017 ως υποχρέωση που, ήδη, είχε διαμορφωθεί.

Συνεπώς και εν κατακλείδι, η Νέα Δημοκρατία επί της ουσίας διέλυσε όλο το πρωτόκολλο ασφαλείας και όλα τα επίπεδα αυτού, που λειτουργούσαν επί ΣΥΡΙΖΑ.

Έρχομαι τώρα στην επίμαχη σύμβαση 717, που αφορά το ευρωπαϊκό σύστημα ασφαλείας και τηλεδιοίκησης των σιδηροδρόμων. Κυρίες και κύριοι συνάδελφοι, η σύμβαση 717 είναι μία σύμβαση, οι παθογένειες της οποίας ανάγονται ήδη στις μελέτες του 2011, που κρίθηκαν ανεπαρκείς με αποφάσεις διαφόρων ελεγκτικών μηχανισμών και γι’ αυτόν τον λόγο κρίθηκε απαραίτητη η διόρθωσή τους με συμπληρωματική σύμβαση.

Για τον λόγο αυτόν, επειδή δεν μπορούμε να δούμε συγκυριακά και αποσπασματικά τη σύμβαση 717, εμείς λέμε «όλοι και όλα στο φως», κύριε Πλεύρη, από την αρχή μέχρι το τέλος, δηλαδή από την αρχή της σύμβασης 717, τις μελέτες και την προκήρυξή της, την ανάθεσή της, τις ελλείψεις που παρέλαβε ο ΣΥΡΙΖΑ το 2015 και τις καθυστερήσεις στην υλοποίησή της. Όλοι και όλα πρέπει να ελεγχθούν. Όλα πρέπει να έρθουν στο φως. Όλες οι ευθύνες να αποδοθούν, από την αρχή μέχρι το τέλος. Αυτό είναι το εύρος της προανακριτικής επιτροπής, την οποία εμείς προτείνουμε.

Πρώτον, η σύμβαση 717 ξεκινά με τις μελέτες από το 2011.

Δεύτερον, στον ΣΥΡΙΖΑ παραδόθηκε ένα έργο που απλώς δεν μπορούσε να γίνει λόγω σοβαρών ελλείψεων, όπως αποδείχτηκε στη σύμβαση 717, που υπογράφτηκε το 2014 από τον κ. Χρυσοχοΐδη.

Τρίτον, τον Σεπτέμβριο του 2018 με επίσημα έγγραφα της επίβλεψης του έργου, που είναι η «ΕΡΓΟΣΕ», το έργο έχει ολοκληρωθεί κατά 68% ή κατά 72% το 2019. Το έργο αυτό δεν αφορά μόνο τους σταθμούς, αλλά όλο το δίκτυο. Οι σταθμοί είναι ένα μικρό μόνο μέρος του φυσικού του αντικειμένου.

Η Νέα Δημοκρατία προσπάθησε πάλι να ταυτίσει το έργο με παράδοση σταθμών, που αποτελούν ένα μικρό μόνο μέρος του φυσικού αντικειμένου και μιλάει για πρόοδο 18% στη σύμβαση. Το γεγονός είναι ότι η Νέα Δημοκρατία παραλαμβάνει ένα έργο του οποίου το βασικό αντικείμενο, όπως ορίζει η σύμβαση, έχει υλοποιηθεί κατά 68% και η ίδια πρέπει να ολοκληρώσει το υπόλοιπο περίπου 30%.

Τέταρτον, από τον Αύγουστο του 2018 έχει εγκριθεί από το Ελεγκτικό Συνέδριο η συμπληρωματική σύμβαση που αφορά συν 13 εκατομμύρια, απαραίτητα για την υλοποίηση του έργου, καθώς η αρχικώς υπογραφείσα σύμβαση έχει μεγάλες ελλείψεις.

Πέμπτον, τον Οκτώβριο του 2018 η ΕΔΕΛ διενεργεί έλεγχο στο έργο και διαπιστώνει ότι η σύμβαση του 2014, που εν τω μεταξύ εκτελείται, έχει πολλά προβλήματα. Δεν έχει υπογεγραμμένες μελέτες από τον έχοντα την εμπειρία δανειοπάροχο, για τις οποίες επιβάλλει να είναι υπογεγραμμένες με τη λήξη του έργου. Και επιβάλλει πρόστιμο, ενώ παράλληλα η ανάδοχος κοινοπραξία επιβάλλεται να καταθέσει χρονοδιάγραμμα παράδοσης υπογεγραμμένων μελετών, οι οποίες μπορούν να παραδοθούν και με τη λήξη του έργου.

Έρχομαι τώρα τον Ιούλιο του 2019, όπου όλες οι μελέτες έχουν κατατεθεί υπογεγραμμένες πλέον από τη δανειοπάροχο. Συνεπώς τι παραδίδει ο ΣΥΡΙΖΑ;

**ΑΘΑΝΑΣΙΟΣ ΠΛΕΥΡΗΣ:** Γιατί τον στέλνουμε τότε; Δίωξη γιατί να του ασκήσουμε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, όχι διάλογο.

**ΘΕΟΔΩΡΑ ΤΖΑΚΡΗ:** Θα σας πω. Θα ακούσετε. Μη βιάζεστε, αν και ξέρετε.

Τι παραδίδει ο ΣΥΡΙΖΑ, κύριε Πλεύρη, τον Ιούλιο του 2019; Το έργο της σύμβασης 717, υλοποιημένο κατά 68%. Μία σύμβαση πλήρως καθαρή με όλες τις μελέτες υπογεγραμμένες, σύμφωνα με τις απαιτήσεις της ΕΔΕΛ και των άλλων ελεγκτικών οργανισμών. Μια σύμβαση με την έγκριση του Ελεγκτικού Συνεδρίου.

Η σύμβαση αυτή, μετά την υπογραφή της, που έπρεπε να γίνει από τη νέα διοίκηση της «ΕΡΓΟΣΕ» τον Νοέμβριο του 2019, συν δεκατέσσερις μήνες παράταση που ενέκρινε το Ελεγκτικό Συνέδριο, θα έπρεπε να ολοκληρωθεί, κύριε Πλεύρη, εντός του 2021 και συγκεκριμένα τον Νοέμβριο του 2021.

Ποιες είναι οι κρίσιμες αστοχίες επί υπουργίας Κωνσταντίνου Καραμανλή του Αχιλλέως; Με απόφαση του Υπουργού δόθηκαν για καθυστερήσεις 2,7 εκατομμύρια ευρώ στους εργολάβους και ενώ υπήρχε ήδη καθεστώς ειδικής εντολής από τον Μάιο του 2018 -σημειώνεται ότι επί ΣΥΡΙΖΑ δεν είχε δοθεί ούτε ένα ευρώ για καθυστερήσεις- παρατείνεται η σύμβαση μέχρι το τέλος του 2023 με απόφαση του Υπουργού, με αποτέλεσμα να μην είναι έτοιμο το έργο και σε λειτουργία όταν έγινε το τραγικό δυστύχημα των Τεμπών.

Η Κυβέρνηση από μέρους της Νέας Δημοκρατίας παρατείνει το έργο, κύριε Πλεύρη, που έπρεπε να είναι έτοιμο το 2021, για τρία χρόνια, μέχρι τον Σεπτέμβριο του 2023.

(Θόρυβος από την πτέρυγα της Νέας Δημοκρατίας)

Κυρίες και κύριοι Βουλευτές, ο ΣΥΡΙΖΑ επέλεξε να μην καθυστερήσει το έργο της 717, να μη σταματήσει την εργολαβία που ήταν σε εξέλιξη με εγκατεστημένο ανάδοχο και να διορθώσει -ενώ γινόταν το έργο- τα προβληματικά στοιχεία, όπως και έκανε. Το έργο έπρεπε να είναι έτοιμο από το 2021, αν δεν δίνονταν οι παρατάσεις του κ. Καραμανλή.

**ΑΘΑΝΑΣΙΟΣ ΠΛΕΥΡΗΣ:** Από το 2016 έπρεπε να είναι!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, μη διακόπτετε!

**ΘΕΟΔΩΡΑ ΤΖΑΚΡΗ:** Επιπλέον, η επιτελική σας Κυβέρνηση χαρίζει 700 εκατομμύρια και η ιταλική εταιρεία αντιστοίχως δεν απαιτεί ασφάλεια. Χαμένος είναι ο ελληνικός λαός. Γιατί δεχόταν η εταιρεία, με την ιταλική εμπειρία στα τρένα, κύριε Υψηλάντη, να λειτουργεί χωρίς τα προβλεπόμενα συστήματα ασφαλείας; Θα δεχόταν αντίστοιχα στην Ιταλία μια τέτοια λειτουργία όταν ο κρατικός διαχειριστής της υποδομής δεν τηρούσε τα πρότυπα ασφαλείας; Μήπως γιατί μειώθηκαν οι υποχρεώσεις της κατά 90% και από 700 εκατομμύρια που ήταν οι υποχρεώσεις της έμειναν τελικά 70 εκατομμύρια στην τήρηση της σύμβασης που τελικά υπογράφηκε;

Όλο αυτό το διάστημα οι εργαζόμενοι στον σιδηρόδρομο προειδοποιούσαν με συνεχείς εκκλήσεις για τα θέματα ασφαλείας και για την κάλυψη των κρίσιμων ειδικοτήτων, με εξώδικα και επιστολές. Ο Υπουργός δεν δέχτηκε να τους ακούσει ούτε μια φορά.

Κυρίες και κύριοι Βουλευτές, για όλους αυτούς τους λόγους που μόλις σας ανέλυσα αλλά και τις διαχειριστικές αστοχίες της Κυβέρνησης της Νέας Δημοκρατίας, ο ΣΥΡΙΖΑ κατέθεσε πρόταση για προανακριτική επιτροπή στη βάση του πορίσματος της Ευρωπαϊκής Εισαγγελικής Αρχής, με το οποίο παραπέμπεται προς εξέταση για κακουργηματική απιστία ο Υπουργός Κωνσταντίνος Καραμανλής του Αχιλλέως, ενώ με το ίδιο έγγραφο δεν προκύπτει τίποτα συγκεκριμένο για τον Υπουργό Χρήστο Σπίρτζη.

Όσον αφορά την υποτιθέμενη ευθύνη του Υπουργού Σπίρτζη, αυτός, κύριε Πλεύρη -και έπρεπε να το ξέρετε- δεν έχει καμμία απολύτως αρμοδιότητα απόφασης ή έγκρισης επί της συμβάσεως.

**ΑΘΑΝΑΣΙΟΣ ΠΛΕΥΡΗΣ:** Στον Σπίρτζη γιατί να ασκήσουμε δίωξη;

**ΠΡΟΕΔΡΕΥΩΝ (Ιωάννης Πλακιωτάκης):** Όχι διάλογο παρακαλώ!

**ΘΕΟΔΩΡΑ ΤΖΑΚΡΗ:** Διότι είναι όλα στο φως και το εννοούμε, κύριε Πλεύρη μας!

Τονίζουμε ότι η εποπτεύουσα αρχή της σύμβασης 717 -κρατήστε το αυτό, κύριε Πλεύρη, θα σας χρειαστεί- σύμφωνα με τη διακήρυξη είναι το Διοικητικό Συμβούλιο της «ΕΡΓΟΣΕ» και όχι ο Υπουργός.

Όμως στο πλαίσιο της καθολικής διερεύνησης όλων των πτυχών της σύμβασης, δίχως να αφήνονται σκιές ή υπόνοιες, ζητούμε προκαταρκτική ποινική διερεύνηση για το αδίκημα της παράβασης καθήκοντος και για τον Χρήστο Σπίρτζη, όπως κι ο ίδιος άλλωστε το ζήτησε.

Η πρόταση του ΣΥΡΙΖΑ περιλαμβάνει επίσης την περίοδο διακυβέρνησης Νέας Δημοκρατίας – ΠΑΣΟΚ, όπου πραγματοποιήθηκε ο διαγωνισμός και υπογράφτηκε η ελλιπέστατη σύμβαση 717 του 2014, σε αντίθεση με του ΠΑΣΟΚ - ΚΙΝΑΛ, που δεν περιλαμβάνει την περίοδο που συγκυβερνούσε με τη Νέα Δημοκρατία.

Γι’ αυτόν τον λόγο ζητούμε την προκαταρκτική ποινική διερεύνηση για τους Υπουργούς της περιόδου 2012 - 2014 κυρίων Κωνσταντίνου Χατζηδάκη και Μιχάλη Χρυσοχοΐδη για το αδίκημα της παράβασης καθήκοντος αναφορικά με τις σκανδαλωδώς ελλιπέστατες μελέτες δημοπράτησης του έργου, ανάταξης σηματοδότησης και τηλεδιοίκησης, που οδήγησαν εν τέλει στην τεράστια καθυστέρηση ολοκλήρωσης της σύμβασης.

Αντιθέτως, όπως αναφέρθηκε, προκύπτουν επαρκείς ενδείξεις ότι διαπράχθηκε το έγκλημα της κακουργηματικής απιστίας και της παράβασης καθήκοντος από τον πρώην Υπουργό Μεταφορών και Υποδομών κ. Κωνσταντίνο Καραμανλή.

Αδυνατώ να κατανοήσω βέβαια, κυρίες και κύριοι συνάδελφοι, γιατί ο έμπειρος νομικός κ. Βορίδης κλείνει τα μάτια στη σαφή διαπίστωση της Ευρωπαϊκής Εισαγγελικής Αρχής ότι εκ μέρους του κ. Καραμανλή η υπογραφή δύο παρατάσεων της σύμβασης 717 και απόδοσης θετικών ζημιών ύψους 2,7 εκατομμυρίων ευρώ για καθυστερήσεις εμπεριέχει σαφείς ενδείξεις τέλεσης κακουργηματικής απιστίας, με ζημία του ελληνικού δημοσίου και των οργάνων της Ευρωπαϊκής Ένωσης πάνω από 10 εκατομμύρια ευρώ.

Η κατασπατάληση δημοσίου χρήματος, την οποία επισημαίνουν οι ευρωπαϊκοί θεσμοί, γιατί άραγε δεν ενδιαφέρει τον κ. Βορίδη και τη Νέα Δημοκρατία; Φαντάζομαι όλοι μπορούμε να αντιληφθούμε γιατί.

Η πρότασή μας έχει στόχο μέσα από τη διαδικασία της προανακριτικής επιτροπής να έρθουν όλα στο φως, να ελεγχθούν όλα τα πρόσωπα που εμπλέκονται στην υλοποίηση της σύμβασης 717 από την αρχή μέχρι το τέλος. Η πρότασή μας αποτελεί ταυτόχρονα χρέος προς την ελληνική κοινωνία αλλά και προς τους νεκρούς των Τεμπών.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Στο σημείο αυτό θα ήθελα να ανακοινώσω ότι πρώτον, οι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Περιβάλλοντος και Ενέργειας, Προστασίας του Πολίτη, Δικαιοσύνης, Αγροτικής Ανάπτυξης και Τροφίμων και Ψηφιακής Διακυβέρνησης κατέθεσαν σήμερα, 24-11-2023, σχέδιο νόμου: «Κύρωση της συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών.

Δεύτερον, οι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών και Εξωτερικών κατέθεσαν σήμερα, 24-11-2023, σχέδιο νόμου: «Κύρωση του Μνημονίου Συνεργασίας για την οικοδόμηση του Πυροσβεστικού Σταθμού Επταγωνίας Κύπρου και τον εξοπλισμό του και την προμήθεια δύο πυροσβεστικών οχημάτων».

Παραπέμπονται στην αρμόδια Διαρκή Επιτροπή.

Επίσης γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα δύο μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Βριλησσίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει από τη Νέα Δημοκρατία ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν μπω στην εξειδίκευση της σημερινής συζήτησης, η οποία προφανώς ελπίζω τουλάχιστον, μετά από αυτά που άκουσα, να είναι ενδιαφέρουσα και διαφωτιστική, θέλω πριν και πάνω από όλα να απευθυνθώ ανθρώπινα προς τους συγγενείς των θυμάτων της τραγωδίας των Τεμπών και να τους πω ότι προφανώς τίποτα δεν μπορεί να απαλύνει τον πόνο τους, τίποτα δεν θα τους κάνει να ξεχάσουνε αυτή την τραγωδία. Και βέβαια κανείς και τίποτα δεν μπορεί να φέρει πίσω τα αγγελούδια τους και τους δικούς τους ανθρώπους. Η συζήτηση αυτή πρέπει να γίνει με ευπρέπεια και με σεβασμό που αρμόζει στην περίσταση και στη μνήμη των θυμάτων.

Αυτό που μένει να κάνουμε εμείς ως πολιτεία είναι να διασφαλίσουμε ότι τέτοια καταστροφή δεν πρέπει και δεν πρόκειται να ξανασυμβεί ποτέ ξανά, όπως είπε ο Πρωθυπουργός, και βέβαια να εντοπίσουμε στην εξεταστική, που, ήδη, ψηφίσαμε περίπου όλα τα κόμματα, τι είναι αυτό που έφταιξε. Πώς φτάσαμε δηλαδή σε αυτή την τραγωδία; Ποιοι παράγοντες συνέτειναν και ποιες συνθήκες πληρώθηκαν για να φτάσουμε σε αυτό το ανείπωτο γεγονός; Και να μην το κάνουμε αποσπασματικά, αλλά με έρευνα ενδελεχή και σε βάθος χρόνου και σε εύρος.

Συζητάμε σήμερα την πρόταση του ΠΑΣΟΚ και του ΣΥΡΙΖΑ για σύσταση προκαταρκτικής επιτροπής. Και βέβαια την προηγούμενη εβδομάδα σας εξηγήσαμε γιατί υπερψηφίσαμε την πρόταση του Κομμουνιστικού Κόμματος για εξεταστική και γιατί θα καταψηφίσουμε τη δική σας πρόταση. Ακριβώς γιατί αν θέλουμε πράγματι να δούμε ποιες είναι οι αιτίες που μας οδήγησαν στο τραγικό δυστύχημα και γενικά στην απαξίωση του σιδηροδρόμου, θα πρέπει να εξετάσουμε όλους τους παράγοντες, όλες τις συνθήκες, όλες τις παραμέτρους συνολικά και όχι αποσπασματικά.

Διότι με την προανακριτική θέλετε η έρευνα να φύγει από το πραγματικό πεδίο της εξέτασης και από τη συνολική διάσταση του ζητήματος, δηλαδή τι έφταιξε και φτάσαμε στην τραγωδία, και να μεταφερθεί στη σφαίρα της εξειδικευμένης ποινικής ευθύνης πολιτικών προσώπων για αδικήματα οικονομικού ενδιαφέροντος και δη σε συγκεκριμένα και αποσπασματικά ερευνώμενα χρονικά διαστήματα. Διότι αναζητάμε πιθανές, εικαζόμενες ευθύνες πολιτικών προσώπων για διαχείριση του κοινοτικού και δημοσίου χρήματος.

Σωστά σας το είπε ο Υπουργός κ. Μάκης Βορίδης ότι επιλέγετε να κάνουμε συζήτηση για στόχευση ποινικής διερεύνησης για δημοσιονομική κακοδιαχείριση, για τα ευρωπαϊκά δημοσιονομικά, και όχι, όμως, για τα πραγματικά αίτια της καταστροφής, κάτι που θα μας δώσει τη δυνατότητα να κάνουμε στην εξεταστική επιτροπή. Διότι σωστά κρατάω από την προηγούμενη συζήτηση την παρατήρηση της κ. Κωνσταντοπούλου ότι από το 2007 έχουμε θανατηφόρα ατυχήματα και πρέπει να εξετάσουμε αν υπήρχαν συστημικά προβλήματα ασφαλείας.

Αυτό προφανώς δεν θα το διαφωτίσει η περιοριστική ποινική διερεύνηση για οικονομικά αδικήματα, όπως σωστά είπε ο Υπουργός, αλλά μια ουσιαστική έρευνα συνολικής αξιολόγησης των δομικών και διαχρονικών προβλημάτων του σιδηροδρόμου.

Κυρίες και κύριοι συνάδελφοι, η αλήθεια είναι ότι δεν ξέρω πώς να αντιμετωπίσω τη σημερινή συζήτηση, μετά τις εισηγήσεις των κομμάτων που κατέθεσαν το αίτημα για την προανακριτική. Ακούσαμε όλοι επί σαράντα λεπτά τις βασικές εισηγήσεις των δύο κομμάτων. Ακούσαμε για τα πάντα. Ακούσαμε για τις υποκλοπές. Ακούσαμε για τα ενοίκια. Ακούσαμε για την οικονομική κατάσταση. Ακούσαμε για τις φωτιές. Ακούσαμε για τη Ρόδο. Ακούσαμε για απίθανα πράγματα.

Όμως για αυτό το οποίο περιμέναμε σήμερα να τοποθετηθείτε, δηλαδή για τα αδικήματα που περιγράφετε στις προτάσεις σας, η αλήθεια είναι ότι δεν ακούσαμε τίποτα. Πραγματικά αυτό είναι μοναδικό το οποίο έχετε κάνει. Είπατε κάτι; Στοιχειοθετήσατε τα αδικήματα που περιγράφετε; Στοιχειοθετήσατε την απιστία, την παράβαση καθήκοντος; Με τόση ευκολία αναπτύξατε εδώ τις προτάσεις σας και δεν είχατε τη στοιχειοθέτηση να πείτε κάτι για τη ζημιά, να πείτε κάτι για την υπαιτιότητα, να πείτε κάτι για τις πράξεις, τις παραλείψεις των Υπουργών.

Πραγματικά εγώ δεν κατάλαβα τίποτα. Άκουσα την κ. Τζάκρη να αναφέρεται σε διάφορα πράγματα, στα οποία προφανώς θα κάνω αναφορά, αλλά πραγματικά, κύριε Υπουργέ, δεν ξέρω πώς να τοποθετηθώ επί αυτής προτάσεως. Να αναπτύξω τις σκέψεις μου; Να αντικρούσουμε αυτά που λένε; Διότι δεν είπαν τίποτα.

Η αλήθεια είναι ότι εγώ καταλαβαίνω ότι ούτε εσείς πιστεύετε τη συγκεκριμένη πρόταση για προανακριτική, αλλά σε κάθε περίπτωση -κι αυτό οφείλουμε να το κάνουμε εμείς ως ένα κόμμα που σεβόμαστε τη διαδικασία και πρέπει να αντιμετωπίσουμε τη σημερινή συζήτηση με σοβαρότητα- πρέπει με νηφαλιότητα, λοιπόν, να δούμε ένα-ένα τα ζητήματα, τα οποία περιγράφονται στην πρόταση τουλάχιστον για την προανακριτική, γιατί εδώ δεν την αναπτύξατε. Δεν είπατε ούτε ένα στοιχείο.

Πότε και για ποιον λόγο εκκινείται η βούληση να υπογραφεί σύμβαση 717, για ποιον λόγο δηλαδή αποφασίζουν οι κύριοι Χρυσοχοΐδης και Χατζηδάκης ότι είναι αναγκαίο να προχωρήσει η «ΕΡΓΟΣΕ» σε αυτή τη σύμβαση;

Ας δούμε λίγο το ιστορικό της υπόθεσης. Από το 1985 ως το 2001 είχαν εγκατασταθεί συστήματα σηματοδότησης τηλεδιοίκησης στα τμήματα της σιδηροδρομικής γραμμής από Αθήνα μέχρι Προμαχώνα μέσω δεκαπέντε συμβάσεων του ΟΣΕ και της «ΕΡΓΟΣΕ» συνολικού κόστους 250 εκατομμυρίων ευρώ.

Προσέξτε, κυρίες και κύριοι συνάδελφοι: 250 εκατομμύρια ευρώ. Ποιο είναι το πρόβλημα των συστημάτων αυτών; Πρόκειται για συστήματα που χαρακτηρίζονταν από ανομοιογένεια, ως προς τον εξοπλισμό και τις τεχνικές λύσεις, τα οποία ποτέ δεν τέθηκαν συνολικά σε λειτουργία. Μιλάμε για 250 εκατομμύρια και παρ’ όλα αυτά, τα συστήματα ήταν ασύμβατα και δεν διασυνδέονταν μεταξύ τους.

Έτσι, μια δεκαετία αργότερα -και παρά το υψηλότατο κόστος των 250 εκατομμυρίων- ήταν πλέον επιτακτική η ανάγκη λειτουργικής ενοποίησης του εξοπλισμού, στο τμήμα του σιδηροδρομικού δικτύου από την Αθήνα έως τον Προμαχώνα. Κι αυτό κάνουν οι τότε Υπουργοί. Πρώτα από όλα, να πιάσουν τόπο τα χρήματα, τα οποία έχουν ήδη δαπανηθεί σε εξοπλισμό και έργα και κάνουν το αυτονόητο: Να αξιολογήσουν τις ανάγκες και τις ελλείψεις του υπάρχοντος εξοπλισμού και των υποδομών και να βελτιστοποιήσουν ένα συγχρονισμένο σύστημα.

Να υπομνήσω δε, ότι η εφαρμογή του ευρωπαϊκού κανονισμού, με τις νέες τεχνικές προδιαγραφές τηλεδιοίκησης και σηματοδότησης, εκκινεί το 2016 με τον κανονισμό 919 της Ευρωπαϊκής Επιτροπής. Δηλαδή, πέντε χρόνια μετά από το 2011 και το 2012, που θέλετε να ελεγχθούν οι Υπουργοί, για τους οποίους -επίσης- δεν αναφέρατε κάτι. Έστω να πείτε πού στοιχειοθετείται η παράβαση καθήκοντος.

Καταμαρτυρείτε δε, στους Υπουργούς με την πρότασή σας ότι -τάχα- με ελλιπείς μελέτες οδηγήθηκαν στην ελλιπή σύμβαση 717 και δήθεν εξ αυτού χορήγησαν το δικαίωμα στην ανάδοχο κοινοπραξία να μην εκτελέσει την σύμβαση.

Κυρίες και κύριοι συνάδελφοι, την απάντηση τού αν έπραξαν καλά οι Υπουργοί, τη δίνει η πρώτη παράταση της συμβάσεως και κυρίως η αιτιολογία της. Διότι προσέξτε: Αν η αιτιολογία αφορά ελλιπή σχεδιασμό και ελλιπείς μελέτες δημοπράτησης, θα υπήρχε μια αιτιολογική βάση, να συζητήσουμε την πρότασή σας.

Όμως, οι αιτιολογίες της παράτασης, δεν αναφέρονται στις εκπονηθείσες μελέτες, αλλά σε παραλείψεις και σε ελλείψεις του ΟΣΕ. Προσέξτε: «Έλλειψη προσωπικού, έλλειψη παράδοσης τεχνικών δωματίων, μη ανταπόκρισης στην έγκαιρη διενέργεια αποκοπής κυκλοφορίας στις γραμμές». Πουθενά δεν μιλάει για «εκπονηθείσες μελέτες». Έχουν ήδη περάσει δύο χρόνια από την υπογραφή της σύμβασης. Το αιτιολογικό αυτό γίνεται απολύτως αποδεκτό και παρατείνει προθεσμίες έως και τετρακόσιες είκοσι τέσσερις ημέρες, αναγνωρίζοντας ότι για την καθυστέρηση υπάρχει «μη αποκλειστική υπαιτιότητα του αναδόχου». Στρογγυλεύοντας, δηλαδή, τι συνομολογεί; Ότι την πραγματική υπαιτιότητα την έχει κάποιος άλλος. Αυτή την παράταση, με αυτό το αιτιολογικό, που δεν υπάρχει καμμία αναφορά στις μελέτες ή σε έλλειψη αυτών, την υπογράφει η «ΕΡΓΟΣΕ» επί των ημερών ΣΥΡΙΖΑ, δηλαδή στις 30-5-2016.

Καταθέτω αυτό το σχετικό έγγραφο, για να δείτε ακριβώς ποιο είναι το αιτιολογικό.

(Στο σημείο αυτό ο Βουλευτής κ. Κωνσταντίνος Καραγκούνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όψιμα, λοιπόν, «αλιεύονται» οι ισχυρισμοί περί δήθεν ελλείψεων μελετών. Άλλες ήταν οι αιτίες των καθυστερήσεων και των αλλεπάλληλων παρατάσεων στη σύμβαση 717. Τα υπόλοιπα, που λέτε στην πρότασή σας, δεν άπτονται της χρονικής περιόδου των εν λόγω Υπουργών, ούτε σε οποιαδήποτε ενέργεια αυτών, οπότε περιττό να μιλάμε για οποιαδήποτε πολιτική ή –περισσότερο- ποινική ευθύνη αυτών.

Μπαίνουμε στην επόμενη χρονικά περίοδο, όπου έχει καταρτιστεί η σύμβαση 717 και αναμένουμε από το 2014, εντός δύο ετών να ολοκληρωθεί το έργο. Εσείς από τον ΣΥΡΙΖΑ που κάνετε και την πρόταση, είστε πια στην κυβέρνηση. Και αντί να δούμε την ολοκλήρωση του έργου, βλέπουμε αλλεπάλληλες παρατάσεις της συμβάσεως -έξι στον αριθμό- με παρόμοιο αιτιολογικό -όλες- και με έλλειψη αποκλειστικής υπαιτιότητας του αναδόχου της κοινοπραξίας. Είναι η περίοδος που Υπουργός είναι ο κ. Σπίρτζης, που -παρεμπιπτόντως- σας το είπαμε και στη συζήτηση της εξεταστικής. Το καταλάβαμε σήμερα νομίζω απόλυτα όλοι.

Είναι παροιμιώδες το να καταγγέλλει στον παραβαίνοντα των υπουργικών του καθηκόντων και να ζητάτε τον έλεγχό του από την προανακριτική επιτροπή της Βουλής. Και μέσα στην ίδια την καταγγελία -και πρότασή σας, μας το επανέλαβε πριν από λίγο η κ. Τζάκρη- να λέτε ότι δεν έχει καμμία ευθύνη. Εγώ δεν θα πω κάτι περισσότερο παρά μόνο ότι καλό είναι όταν καταθέτετε τέτοιες προτάσεις, τέτοιου χαρακτήρα και τέτοιας βαρύτητας, να αντιμετωπίζετε με λίγη περισσότερη σοβαρότητα το ζήτημα αυτό.

Επειδή εμείς στην Κυβέρνηση αντιμετωπίζουμε την υπόθεση με σοβαρότητα -και την πρόταση την οποία καταθέσατε- θα πρέπει εκ προοιμίου να πω ότι ζητάτε προανακριτική έρευνα, για πράξη η οποία έχει ήδη παραγραφεί. Σας το είπε και ο Υπουργός. Αυτό δεν σημαίνει ότι δεν θα πρέπει να εξετάσουμε τις ενδεχόμενες πολιτικές ευθύνες του Υπουργού και κατ’ επέκταση της κυβέρνησης ΣΥΡΙΖΑ για την επίμαχη περίοδο.

Έλεγχο, βέβαια, που θα έχουν τη δυνατότητα να το κάνουμε και στην εξεταστική επιτροπή. Πολιτικά, θα πρέπει να ελεγχθεί και να διακριβωθεί για ποιο λόγο δίνονται έξι συνεχόμενες παρατάσεις της συμβάσεως και με τις ίδιες ή παρεμφερείς αιτιολογίες. Και εν τέλει πάντα -πάντα, θα το επαναλαμβάνω και θα το πω και στη συνέχεια- με έλλειψη αποκλειστικής υπαιτιότητας του αναδόχου.

Αφού, αναγνωρίζονται εκ μέρους σας αυτές οι κοινές και χρόνιες και επαναλαμβανόμενες αιτίες, σε τόσο μεγάλο χρονικό διάστημα από το 2016 έως το 2019, δεν θα έπρεπε να τις επιλύσετε; Και προσέξτε, την ίδια εποχή δέχεστε συνεχή κοινοβουλευτικό έλεγχο από Βουλευτή σας, γι’ αυτές τις παρατάσεις. Καμμία αντίδραση.

Εδώ μπαίνει ένα βασικό ερώτημα: Αφού εσείς αναγνωρίζετε ότι το πρόβλημα για τη μη ολοκλήρωση του έργου της σύμβασης ήταν η έλλειψη προσωπικού του ΟΣΕ, η αδυναμία έγκαιρης διενέργειας αποκοπής της κυκλοφορίας των γραμμών για να εκτελούνται οι εργασίες, αλλά και η μη παράδοση τεχνικών δωματίων, δηλαδή, συγκεκριμένες και σαφείς και οριοθετημένες ελλείψεις- τι σας εμπόδισε να τις αντιμετωπίσετε και να τις καλύψετε; Δεν επιδιώξατε τη λύση παρά μόνο δίνατε παρατάσεις. Χάσαμε πέντε χρόνια δίχως λόγο, που θα μπορούσαμε να είχαμε παράδοση του συστήματος αυτού. Και θα μπορούσα να πω κι εγώ θα μπορούσαν να είχαν λυθεί και κυρίως, να μην είχαμε αυτό το τραγικό δυστύχημα!

Αυτές είναι οι πολιτικές ευθύνες που θα διερευνηθούν στην εξεταστική επιτροπή. Και φτάνουμε με όλες αυτές τις καθυστερήσεις στο 2019. Τι έχει να αντιμετωπίσει ο Καραμανλής; Με την απραξία της προηγούμενης περιόδου, όπως είπαμε, είχαν δοθεί έξι παρατάσεις. Η πρόοδος υλοποίησης ήταν χαμηλή, κατ’ όνομα 33%, στην πραγματικότητα λειτουργικό ήταν το 18%, αλλά κι αυτό αμφισβητείται, γιατί και το 10% χρειάστηκε να αντικατασταθεί.

Οι μελέτες εφαρμογής τηλεμετρίας για το τμήμα ΣΚΑ - Πλατύ δεν είχαν εκπονηθεί ούτε εγκριθεί από τη δανειοπάροχο εταιρεία «ALSTOM» χωρίς μάλιστα αντίδραση από πλευράς «ΕΡΓΟΣΕ».

Είχε επιβληθεί δημοσιονομική διόρθωση από την ΕΔΕΛ για επιστροφή 2,2 εκατομμύρια ευρώ στην Ευρωπαϊκή Ένωση γιατί το έργο είχε βαλτώσει. Είχε αποφασιστεί από την «ΕΡΓΟΣΕ» τον Δεκέμβριο του 2017 και εγκριθεί από το Ελεγκτικό Συνέδριο τον Ιούνιο του 2018, σχέδιο της πρώτης συμπληρωματικής σύμβασης με επιπλέον τίμημα 13 εκατομμύρια ευρώ, η οποία θεωρήθηκε απαραίτητη για την ολοκλήρωση του έργου. Παρά την έγκριση, μέχρι τον Ιούλιο του 2019 δεν υπάρχει καμμία υπογραφή. Δηλαδή μιλάμε για ένα έργο το οποίο είναι βαλτωμένο, που επιζητά πλέον ριζική αντιμετώπιση αφού τα προβλήματα έχουμε μεγεθυνθεί.

Στην πρότασή σας εγκαλείτε τον Καραμανλή για δήθεν καθυστέρηση από το 2019 για την ολοκλήρωση του έργου. Ο Καραμανλής αυτό που ήταν αδύνατον για την κυβέρνηση ΣΥΡΙΖΑ, δηλαδή την υπογραφή της συμπληρωματικής σύμβασης, με σκοπό την αντιμετώπιση των τεχνικών προβλημάτων της αρχικής σύμβασης, το έκανε εφικτό. Και δεν παρέμεινε απλώς μια υπογεγραμμένη σύμβαση αλλά το έργο, όπως συμπληρώθηκε, ήδη σήμερα αποπερατώθηκε. Υπό την ασφυκτική πίεση του πορίσματος της ΕΔΕΛ, η υποβολή των μελετών από τη δανειοπάροχο εταιρεία «ALSTOM» έγινε τον Φεβρουάριο του 2020.

Η τεχνική πρόταση όμως της «ALSTOM» που μετέβαλε την αρχιτεκτονική του συστήματος σηματοδότησης, δεν είχε περιγραφεί στο σχέδιο της συμπληρωματικής σύμβασης που είχε εγκρίνει το Ελεγκτικό Συνέδριο τον Ιούνιο του 2018. Αποφασίστηκε έτσι να επανυποβληθεί ο φάκελος στο Ελεγκτικό Συνέδριο -και καλώς έγινε- προκειμένου αυτό να κρίνει εκ νέου τη νομιμότητα προτού υπογραφεί.

Αποτέλεσμα αυτού ήταν να απαιτηθεί πλέον χρόνος, προκειμένου να είναι πλέον δυνατή η υπογραφή της πρώτης συμπληρωματικής τον Μάη του 2021. Ζητάτε τον έλεγχο του Υπουργού για τον κίνδυνο ζημίας από την απειλούμενη δημοσιονομική διόρθωση που ζητάει η Ευρωπαϊκή Επιτροπή δήθεν για καθυστερήσεις του έργου της σύμβασης 717.

Αυτό που λέτε είναι απολύτως αβάσιμο, δεδομένου ότι αυτή η απειλούμενη δημοσιονομική διόρθωση, αγαπητοί συνάδελφοι, 14,4 εκατομμύρια ευρώ δεν αφορά τη σύμβαση 717, αλλά αφορά προηγούμενο πρόγραμμα που είχε ενταχθεί στο Επιχειρησιακό Πρόγραμμα Ταμείο Συνοχής 2007- 2013. Και δεν αφορά την περίοδο Καραμανλή, αλλά τη δική σας περίοδο που λαμβάνετε και σχετικές επιστολές και υπομνήσεις από την Ευρωπαϊκή Επιτροπή για καθυστερήσεις, αλλά αυτό ξεχνάτε να το πείτε. Αφορά αποκλειστικά τη δική σας περίοδο.

**ΘΕΟΦΙΛΟΣ ΞΑΝΘΟΠΟΥΛΟΣ:** Το πόρισμα…

**ΘΕΟΔΩΡΑ ΤΖΑΚΡΗ:** Δεν θα μας βγάλετε τρελούς.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Καταμαρτυράτε στον Καραμανλή και δήθεν ζητάτε τον έλεγχο του για την έκδοση της από 6 Μαρτίου 2020 απόφαση παράτασης της σύμβασης. Είναι η πρώτη παράταση, αγαπητέ συνάδελφε, κύριε Πλεύρη, που εγκρίνει ο Καραμανλής μετά τις έξι απανωτές δικές σας, όπου το έργο βάλτωνε. Αυτή η παράταση εγκρίνεται από τον Υπουργό, κατόπιν των θετικών εισηγήσεων της Διεύθυνσης Έργων και του Τεχνικού Συμβουλίου της «ΕΡΓΟΣΕ», καθώς και της αρμόδιας διαχειριστικής αρχής που χρηματοδοτεί το έργο. Σημειώνω ότι μόλις τον προηγούμενο μήνα, δηλαδή τον Φλεβάρη του 2020, είχαν υπογραφεί μελέτες από τη δανειοπάροχο εταιρεία που είχαν υποβληθεί στην «ΕΡΓΟΣΕ».

Η απόφαση περί παράτασης ήταν απολύτως αναγκαία αν θέλαμε να γίνει το έργο και αυτή είναι η πραγματικότητα. Ποιες είναι οι εναλλακτικές και ποιες οι συνέπειες αν δεν υπέγραφε την παράταση του έργου και κηρυσσόταν έκπτωτος ο ανάδοχος; Κατ’ αρχάς να ξεκαθαρίσουμε ότι εφόσον από το 2016 έως το 2019 είχαν δοθεί έξι παρατάσεις διαδοχικές της σύμβασης με αναγνωρισμένη συνυπαιτιότητα του κυρίου του έργου. Το είπα πριν αρκετές φορές. Η έκπτωση του αναδόχου και η επιβολή ρητρών καθυστέρησης σε βάρος του, δεν ήταν αυτόματη.

Αντιθέτως, η πιθανότητα η ανάδοχος να αμφισβητήσει το κύρος της έκπτωσης και των ποινικών ρητρών και να την ανατρέψει στα δικαστήρια πετυχαίνοντας και αποζημίωση, προσέξτε σε βάρος του δημοσίου, ήταν αρκετά μεγάλη. Πέραν αυτού, η έκπτωση της αναδόχου θα είχε ως μόνο βέβαιο αποτέλεσμα την άμεση διακοπή της εκτέλεσης του έργου για ακόμη μια φορά.

Θα έπρεπε να κινηθεί εκ νέου διαδικασία δημοπράτησης για την ανάθεση εκτέλεσης του έργου, κάτι που όλοι γνωρίζουμε τι σημαίνει μια καθυστέρηση πάνω από δύο χρόνια, μέχρι να έχουμε οριστικό νέο ανάδοχο.

Ερώτημα όμως: Θα υπήρχε επαρκής αριθμός ενδιαφερομένων εταιρειών με την τεχνική δυνατότητα και πρόθεση να αναλάβουν την ολοκλήρωση ενός τέτοιου προβληματικού έργου; Θα υπήρχε επαρκής αριθμός ενδιαφερομένων, ώστε να αναπτυχθεί στοιχειώδης ανταγωνισμός; Και βέβαια ό,τι είχε εκτελεστεί ήδη από τη σύμβαση 717 θα είχε περιπέσει σε αχρηστία μέχρι την εγκατάσταση νέου αναδόχου και εν τέλει θα απαξιωνόταν πλήρως με ζημία του δημοσίου.

Ας μην παραβλέπουμε βέβαια σε όλο αυτό το οποίο αναπτύσσω ότι με δεδομένη τη συγχρηματοδότηση του έργου από την Ευρωπαϊκή Ένωση και την Ευρωπαϊκή Επιτροπή σε περίπτωση κήρυξης του αναδόχου ως εκπτώτου και επαναπροκήρυξη διαγωνισμού στο στάδιο αυτό, πόσο βέβαιη θα ήταν η διατήρηση συγχρηματοδότησης;

Όλοι έχουμε εμπειρία από τέτοια έργα. Επομένως, τα επιχειρήματα περί κήρυξης αναδόχου ως έκπτωτης και καταγγελίας της σύμβασης τον Μάρτη του 2020, όχι μόνο δε στέκουν λογικά, αλλά εκεί πράγματι θα ζημίωσαν το ελληνικό δημόσιο και θα καθυστερούσαν παραπάνω την ολοκλήρωση του έργου.

Σημειώνω δε και το σημαντικότερο. Το έργο της σύμβασης 717 ολοκληρώθηκε και παραδόθηκε το Σεπτέμβριο του 2023. Θα ήταν εφικτό, εάν ο Καραμανλής δεν είχε υπογράψει την έβδομη παράταση; Θα είχαμε σήμερα έργο; Η απάντηση είναι ξεκάθαρα, όχι.

Εν προκειμένω, ζητάτε τον έλεγχο του Υπουργού για την τέλεση τάχα απιστίας. Το αδίκημα της απιστίας επιβάλλει παράβαση επιμελούς διαχείρισης, γνωστό στους συναδέλφους στη Βουλή.

Πότε δηλαδή θα έχει ο Υπουργός επιμελή διαχείριση; Να δώσει παράταση και να γίνει το έργο όπως τελικά έγινε ή να μη δώσει παράταση; Να ακυρωθεί το έργο για τουλάχιστον μια πενταετία και με πιθανή βεβαιότητα να πληρώσει το κράτος στον ανάδοχο τεράστιες αποζημιώσεις. Διότι τον κήρυξε άκυρα ως έκπτωτο, αφού επί σειρά ετών αναγνώριζε υπαιτιότητα των καθυστερήσεων όχι στον ανάδοχο αλλά σε άλλους.

Αυτή ήταν η νομική πραγματικότητα, κυρία Λιακούλη, που γνωρίζετε πάρα πολύ καλά ως συνάδελφος δικηγόρος τι θα γινόταν τελικά.

Έρχομαι τώρα στο έτερο σημείο της αβάσιμης κατηγορίας σας. Καταγγέλλετε τον Υπουργό και ισχυρίζεστε ότι δήθεν ζημίωσε το δημόσιο με το ποσό των 2,7 εκατομμυρίων ευρώ, επειδή εξέδωσε την από 12 Ιανουαρίου του 2021 απόφαση απόδοσης θετικής ζημίας.

**ΠΑΝΑΓΙΩΤΗΣ ΔΟΥΔΩΝΗΣ:** Για το πόρισμα πείτε μας. Το έχετε διαβάσει;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κύριε Δουδωνή, ακούστε λίγο. Μια χαρά έχω διαβάσει τα πάντα.

**ΘΕΟΦΙΛΟΣ ΞΑΝΘΟΠΟΥΛΟΣ:** Πείτε γι’ αυτό.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Θα με αφήσετε να μιλήσω;

Για αυτό θα πω, του αναδόχου λόγω σταλιών προσωπικού και μηχανημάτων για το διάστημα 2018-2020. Εγώ αναφέρομαι, κύριε Δουδωνή, επί της προτάσεως συγκεκριμένα και υπεύθυνα.

**ΘΕΟΦΙΛΟΣ ΞΑΝΘΟΠΟΥΛΟΣ:** Η οποία στηρίχθηκε στο πόρισμα.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Δεν αναφέρατε τίποτα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μην κάνετε διάλογο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Όπως προανέφερα, λοιπόν, οι αλλεπάλληλες παρατάσεις για την ολοκλήρωση του έργου, που είχαν δοθεί από το 2016 και μετά, επί κυβερνήσεως ΣΥΡΙΖΑ, ως αιτιολογική βάση είχαν κατά βάση ευθύνες και παραλείψεις του ΟΣΕ και όχι αποκλειστικά του αναδόχου.

Επομένως, η επίκληση από μέρους του Υπουργού υπαιτιότητας του αναδόχου για την απόρριψη των κονδυλίων θετικής ζημίας για σταλίες βρισκόταν ήδη σε σαθρό έδαφος. Είχε δρομολογηθεί κατ’ επανάληψη ότι οι ευθύνες βρισκόταν αλλού και αυτά είχαν δρομολογηθεί από τις δικές σας διοικήσεις.

Κατ’ επέκταση είχε ομολογηθεί βασιμότητα στις διεκδικήσεις του αναδόχου για σταλίες. Η ανάδοχος κοινοπραξία ως αίτημα συνολικής ζημίας είχε συνολικό ποσό αποζημίωσης 26,5 εκατομμύρια ευρώ. Και τι κάνει ο Υπουργός; Έλαβε ομόφωνες γνωμοδοτήσεις της Διεύθυνσης Έργων και Τεχνικού Συμβουλίου της «ΕΡΓΟΣΕ» και έκανε εν μέρει δεκτές τις ενστάσεις και από τα αιτούμενα 26,5 εκατομμύρια ευρώ ενέκρινε καταβολή μόλις του 10% του ποσού. Να επισημανθεί ότι οι αποζημιώσεις αυτές αφορούσαν μόνο τμήματα του έργου, για τα οποία υπήρχαν μελέτες εγκεκριμένες τόσο από την «ALSTOM» όσο και από την «ΕΡΓΟΣΕ». Επομένως, δεν υπήρχαν εκκρεμότητες για την εκτέλεση των εργασιών.

Επανέρχομαι, λοιπόν, στο ερώτημα, κύριε Δουδωνή και κύριοι συνάδελφοι -ειδικά στους δικηγόρους-, ποια θα ήταν η επιμελής διαχείριση του Υπουργού; Ενώ έχει το πρόκριμα των έξι παρατάσεων με τις αιτιολογίες περί υπαιτιότητας, που είπαμε και ενώ είχε τις ομόφωνες γνωμοδοτήσεις των αρμοδίων οργάνων, θα έπρεπε, κατά την άποψή σας, να κωφεύσει, να μην συμβιβαστεί στην αποζημίωση μόλις του 10% των αιτούμενο κονδυλίων και να συρθεί σε μια δικαστική διαμάχη, με πολύ πιθανό το δυσμενές αποτέλεσμα, αλλά το σίγουρο, να βαλτώσει το έργο. Αυτά είναι τα ζητήματα περί απιστίας που θέλετε να ελέγξετε τον Υπουργό.

**ΕΥΑΓΓΕΛΙΑ ΛΙΑΚΟΥΛΗ:** Τελικά, έγινε αυτό το έργο;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Μιλάτε για…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο.

Συνεχίστε, κύριε Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Τελειώνω με τον έλεγχο για την παράβαση του καθήκοντος. Δήθεν -και κλείνω, κύριε Πρόεδρε- ότι μετά την 30ή Σεπτεμβρίου 2021 έγγραφο της Εθνικής Αρχής Διαφάνειας, που καταλήγει σε εντολές, συστάσεις και προτάσεις προς την «ΕΡΓΟΣΕ» και μεταξύ άλλων προτεινόταν η άσκηση πειθαρχικών διώξεων σε δεκαπέντε στελέχη της «ΕΡΓΟΣΕ».

Τάχα δεν ενήργησε ο Υπουργός διοικητικό έλεγχο για πειθαρχικές κυρώσεις. Είναι ξεκάθαρο ότι η επιβολή πειθαρχικών κυρώσεων σε στελέχη της «ΕΡΓΟΣΕ» μπορεί να γίνει μόνο από τη διοίκηση της «ΕΡΓΟΣΕ» και όχι από τον Υπουργό, όπως λανθασμένα ισχυρίζεται το ΠΑΣΟΚ στην πρότασή του.

Ο Υπουργός δεν έχει τέτοια αρμοδιότητα και ευλόγως δεν μπορεί να ελεγχθεί για παράβαση καθήκοντος, γιατί δεν άπτεται των αρμοδιοτήτων του. Άλλωστε -γιατί αυτή είναι η ουσία τώρα-, οι πειθαρχικές διαδικασίες που προβλέπονται από τον νόμο κινήθηκαν από τα αρμόδια όργανα της «ΕΡΓΟΣΕ».

Κυρίες και κύριοι συνάδελφοι -κλείνω, κύριε Πρόεδρε-, προσπάθησα πολύ γρήγορα να κάνω αναφορά σε όλα τα σημεία που περιλαμβάνονται στην πρόταση των δύο κομμάτων που ζητούν προανακριτική επιτροπή. Έκανα αυτό που εσείς δεν τολμήσατε να κάνετε όταν ανεβήκατε στο Βήμα. Σας εξηγήσαμε ότι το κατηγορητήριο που παρουσιάζετε είναι σαθρό. Το επιβεβαιώνετε με αυτά που είπατε, δεδομένου ότι από τα διαλαμβανόμενα στην πρότασή σας εύκολα προκύπτει και αναντίρρητα ότι δεν τίθεται ζήτημα ποινικού ελέγχου και ποινικής αξιολόγησης των Υπουργών.

Προσπαθείτε να στρέψετε αλλού την έρευνα και όχι στην πραγματική της διάσταση, που μας επιβάλλει να εξετάσουμε συνολικά και με όλες τις παραμέτρους που μας οδήγησαν στην τραγωδία των Τεμπών.

Εμείς δεν αποδίδουμε με ευκολία κατηγορίες. Αυτό που θα κάνουμε είναι να ψάξουμε σε βάθος την υπόθεση. Θα το κάνουμε ψύχραιμα και συγκροτημένα στην εξεταστική επιτροπή και για αυτό να είστε σίγουροι.

Κατά τα άλλα, κυρίες και κύριοι συνάδελφοι, με ευθύτητα προτείνω την απόρριψη της πρότασής σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καραγκούνη.

Πριν δώσω τον λόγο στον κ. Καραθανασόπουλο, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και τρεις εκπαιδευτικοί συνοδοί τους από το 28ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Νίκος Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Πρόεδρε, το ΚΚΕ από την πρώτη στιγμή τόνιζε την αναγκαιότητα να διερευνηθεί το έγκλημα των Τεμπών. Μάλιστα, είπαμε, όταν καταθέσαμε την πρότασή μας για συγκρότηση εξεταστικής επιτροπής, ότι αυτή η πρόταση δεν ερχόταν σε αντίθεση με τις όποιες προτάσεις για προανακριτική επιτροπή. Άλλωστε, η συγκρότηση της εξεταστικής επιτροπής αποτελούσε και ένα από τα αιτήματα των ίδιων των συγγενών των θυμάτων και βεβαίως, η λειτουργία της εξεταστικής επιτροπής θα μπορούσε να διευρύνει το ελλιπές περιεχόμενο των προανακριτική επιτροπών και να διευκολύνει και τη λειτουργία τους. Η εξεταστική επιτροπή δεν διερευνά μόνο πολιτικές ευθύνες, αλλά και τις τυχόν ποινικές ευθύνες, έχοντας στο επίκεντρο το ίδιο το έγκλημα των Τεμπών και τον θάνατο των πενήντα επτά ανθρώπων, κυρίως νέων. Διερευνά, δηλαδή, τις αιτίες αλλά και τους υπεύθυνους.

Το να καταφεύγουν ο ΣΥΡΙΖΑ αλλά κυρίως το ΠΑΣΟΚ σε μια χοντροκομμένη προβοκάτσια σε βάρος του ΚΚΕ ότι δήθεν «βάζει πλάτη» στη Νέα Δημοκρατία ή ότι αποτελεί σανίδα σωτηρίας, αποτελεί στην κυριολεξία βιασμό της πραγματικότητας.

Γιατί αναγκάζεται να καταφύγει σε αυτή τη διαστρέβλωση της πολιτικής του ΚΚΕ; Για να συγκαλύψει, βεβαίως, την πραγματικότητα. Ποια είναι αυτή; Ότι θεωρητικά το ΠΑΣΟΚ αποτελεί Αντιπολίτευση στην Κυβέρνηση, όταν, όμως, έχει «βάλει πλάτη» στην υλοποίηση της κυβερνητικής πολιτικής της Νέας Δημοκρατίας και στην προσπάθεια νομιμοποίησης απόευρύτερα στρώματα. Όταν έχει ψηφίσει πάνω από το 70% των νομοσχεδίων στην προηγούμενη θητεία της κυβέρνησης της Νέας Δημοκρατίας. Όταν συμπλέει με τη Νέα Δημοκρατία αλλά και με τον ΣΥΡΙΖΑ στις στρατηγικές επιλογές που εξυπηρετούν τις ανάγκες και τα συμφέροντα του κεφαλαίου. Όταν όχι μόνο αποδέχεται αλλά και υποστηρίζει σε βαθμό κακουργήματος την αντιλαϊκή πολιτική της Ευρωπαϊκής Ένωσης. Μιλά, μάλιστα, για τέτοιον εξωραϊσμό που ούτε η ίδια η Ευρωπαϊκή Ένωση δεν φαντάζεται να κάνει στη δικιά της πολιτική, βασιλικότερη του Βασιλέως. Βεβαίως και όταν συμφωνεί με τους στρατηγικούς στόχους της άρχουσας τάξης για γεωστρατηγική αναβάθμιση των επιχειρηματικών ομίλων της χώρας μας, επιλογή η οποία, μας οδηγεί όλο και πιο βαθιά στο να εμπλακεί η χώρα μας στους αμερικανονατοϊκούς ιμπεριαλιστικούς σχεδιασμούς, μετατρέπει την Ελλάδα σε ορμητήριο των Αμερικανών και του ΝΑΤΟ και διευκολύνει τη συμμετοχή μας με τη σύμφωνη γνώμη αυτών των κομμάτων, στις ιμπεριαλιστικές επεμβάσεις και πολέμους, όπως στην Ουκρανία ή στην Παλαιστίνη.

Βεβαίως, να συγκαλύψει τις ευθύνες που έχει και το ίδιο το ΠΑΣΟΚ αλλά και ο ΣΥΡΙΖΑ, γιατί εφάρμοσαν κατά γράμμα την πολιτική απελευθέρωσης και ιδιωτικοποίησης των σιδηροδρόμων, μια πολιτική που έχει οδηγήσει στα σημερινά χάλια το σιδηρόδρομο, στα αλλεπάλληλα ατυχήματα αλλά και στο έγκλημα στα Τέμπη. Το ότι καταφεύγουν στο χρεοκοπημένο αντιαυριανισμό μετά από τριάντα χρόνια, δείχνει και τον βαθμό της απελπισίας τους.

Ποιος είναι, όμως, αυτός ο βιασμός της πραγματικότητας; Ότι η εξεταστική επιτροπή, όπως είπαμε και πριν, δεν έρχεται σε αντίφαση με τις προτάσεις για προανακριτικές επιτροπές, ότι η Κυβέρνηση της Νέας Δημοκρατίας έκανε την ανάγκη φιλοτιμία και στήριξε την πρόταση του ΚΚΕ, γιατί γνώριζε ότι δεν θα μπορούσε να αποτρέψει τη συγκρότησή της και τρίτον, το γεγονός ότι το Κομμουνιστικό Κόμμα Ελλάδας, αποτελεί την πραγματική λαϊκή αντιπολίτευση στην Κυβέρνηση της Νέας Δημοκρατίας, από τη σκοπιά των λαϊκών αναγκών όχι μόνο μέσα στη Βουλή αλλά κυρίως, πρωτοστατώντας στην οργάνωση της πάλης της εργατικής τάξης, των λαϊκών στρωμάτων, των αυτοαπασχολούμενων, των βιοπαλαιστών, των αγροτών και της νέας γενιάς, απέναντι σε αυτή την πολιτική.

Η απώλεια των πενήντα επτά ανθρώπων, κυρίως νέων, επιβάλλει να εξετάσουμε σε βάθος και να διερευνήσουμε με όλους τους τρόπους το συγκεκριμένο έγκλημα ώστε, να αναδειχθούν και να αποδοθούν οι ευθύνες, πολιτικές και ποινικές, όπου αυτές υπάρχουν και σε όλους τους υπεύθυνους.

Βεβαίως, δεν αμφισβητεί κανείς ότι υπάρχουν εγκληματικά λάθη και παραλείψεις των άμεσα εμπλεκόμενων, του σταθμάρχη, διαφόρων άλλων, με το έγκλημα. Όμως, αυτές οι ευθύνες δεν πρέπει να συγκαλύψουν τις πραγματικές, τις βαθύτερες αιτίες, που αφορούν την ασφάλεια των σιδηροδρόμων.

Όμως, το έγκλημα στα Τέμπη δεν αποτελούσε κεραυνό εν αιθρία. Είχαν προηγηθεί αντίστοιχα ατυχήματα- εγκλήματα, όπως, για παράδειγμα, στο Άδενδρο, έξω από τη Θεσσαλονίκη, επί κυβέρνησης ΣΥΡΙΖΑ, με τέσσερις νεκρούς -εκτροχιασμός τρένου ήταν και αυτό- ή στα συνεχή φαινόμενα οι συνεχείς νεκροί οι οποίοι υπάρχουν στις ανισόπεδες διαβάσεις. Δεν είναι και αυτά εγκλήματα; Τι είναι;

Ένα άλλο παράδειγμα είναι ο εκτροχιασμός του προαστιακού που συνέβη προχθές στην Πάτρα. Αυτά πού οδηγούν; Οδηγούν, βεβαίως, στην υποβάθμιση των ίδιων των σιδηροδρόμων, στη μη συντήρηση της γραμμής, στην ίδια την ασφάλεια των σιδηροδρομικών μεταφορών. Και από αυτό πρέπει να δούμε τις αιτίες που έχουν οδηγήσει στη σημερινή κατάσταση.

Για αυτόν ακριβώς τον λόγο και εμείς αναδεικνύουμε τον πραγματικό υπεύθυνο, τον πραγματικό ένοχο. Ποιος είναι αυτός ο πραγματικός ένοχος; Είναι η πολιτική της Ευρωπαϊκής Ένωσης για την απελευθέρωση των μεταφορών και των σιδηροδρόμων. Αυτή η πολιτική επιλέχθηκε, γιατί; Για να μπορέσουν να βρουν κερδοφόρα διέξοδο τα υπερσυσσωρευμένα κεφάλαια και γι’ αυτό προχώρησε στην εξής διαστροφή η Ευρωπαϊκή Ένωση -γιατί πρόκειται για διαστροφή, που δεν πατάει πουθενά, σε κανένα επιστημονικό κριτήριο- τον διαχωρισμό του μεταφορικού έργου από τη υποδομή. Άλλες εταιρίες για την υποδομή, άλλες για το μεταφορικό έργο. Γιατί; Διότι, βεβαίως, το μεταφορικό έργο είναι αυτό που αποδίδει κέρδη, ενώ αντίθετα, οι εταιρείες που ασχολούνται με την υποδομή έχουν ένα τεράστιο κόστος ανάπτυξης, συντήρησης της ίδιας της υποδομής και πολύ μικρότερα οφέλη.

Να, λοιπόν, γιατί ιδιωτικοποιούν στο σύνολο της Ευρωπαϊκής Ένωσης το έργο των μεταφορικών και όχι τις υποδομές, με πρώτα τις εμπορευματικές μεταφορές και μετά τις επιβατικές. Αυτό πού οδηγεί; Οδηγεί σε μια ασυμβατότητα ανάμεσα στις εταιρείες που διαχειρίζονται το μεταφορικό και στις εταιρείες των υποδομών.

Εδώ υπάρχουν διάφορα φαινόμενα όχι μόνο στη χώρα μας: Άλλο σύστημα επικοινωνίας έχει η εταιρεία στα τραίνα, άλλο σύστημα επικοινωνίας έχουν οι σταθμάρχες στους σιδηροδρομικούς σταθμούς, που αυτά δεν επικοινωνούν μεταξύ τους. Άρα τι συνεννόηση μπορεί να υπάρξει; Γιατί γίνονται αυτά; Γιατί υπάρχει αυτό; Διότι η κάθε εταιρεία επιλέγει όσο το δυνατόν να βάλει τέτοια συστήματα με το μικρότερο δυνατό κόστος, για να μπορέσει να πολλαπλασιάσει τα κέρδη της.

Να, λοιπόν, που οδηγεί η επιλογή αυτή και η λογική του κόστους-οφέλους, η οποία είναι το κριτήριο διασφάλισης της κερδοφορίας των επιχειρηματικών ομίλων, που έχει οδηγήσει σε εγκλήματα όχι μόνο σιδηροδρομικά, αλλά και εγκλήματα που σχετίζονται με τις πλημμύρες, με τις πυρκαγιές, με τους σεισμούς στην Ελλάδα, αλλά και στην υπόλοιπη Ευρωπαϊκή Ένωση.

Ποιος ευθύνεται που μειώθηκε το προσωπικό; Δεν είναι αυτή η πολιτική που οδηγεί στη μείωση του προσωπικού, στην εντατικοποίηση της εργασίας, στους ενοικιαζόμενους εργαζόμενους, στο να μη λαμβάνουν οι εργαζόμενοι στον σιδηρόδρομο την αντίστοιχη εκπαίδευση, για να μπορούν να επιτελέσουν το έργο τους, γιατί κοστίζει η εκπαίδευση για τις εταιρείες, το ότι δεν συντηρείται το δίκτυο ή κακοσυντηρείται, το ότι δεν υπάρχει συμβατότητα ανάμεσα στα διάφορα συστήματα ασφαλείας;

Και στο κάτω-κάτω της γραφής, μόνο στην Ελλάδα υπάρχουν σιδηροδρομικά ατυχήματα; Στην Ευρωπαϊκή Ένωση μόνο και μόνο για το 2021, καταγράφηκαν χίλια τριακόσια ογδόντα εννιά σοβαρά σιδηροδρομικά ατυχήματα, με εξακόσιους τριάντα έξι νεκρούς και πεντακόσιους δεκατρείς τραυματίες, εκ των οποίων τα ενενήντα επτά ήταν μετωπικές συγκρούσεις τρένων.

Και δεύτερον, στην ίδια την Ευρωπαϊκή Ένωση μόλις στο 13% του δικτύου έχει μπει αυτό το σύστημα τηλεδιοίκησης. Μάλιστα, η ίδια η Ευρωπαϊκή Ένωση, η ίδια η Κομισιόν έχει παραχωρήσει εξαιρέσεις από μια σειρά σιδηροδρομικές γραμμές από το να εγκαταστήσουν το συγκεκριμένο σύστημα. Γιατί; Διότι, όπως λέει, είναι πολύ ακριβό και έχει μακροχρόνια διαδικασία απόσβεσης, κάτι το οποίο δεν εξυπηρετεί τις επιχειρήσεις και την κερδοφορία τους.

Να, λοιπόν, ποιοι είναι οι παράγοντες που οδήγησαν στο να υποβαθμιστεί ραγδαία η ασφάλεια του σιδηροδρομικού δικτύου στη χώρα μας, με αποτέλεσμα να φτάσουμε στο έγκλημα των Τεμπών. Και από αυτή την άποψη, η πρόταση του ΚΚΕ θέλει να διερευνηθούν όλες αυτές οι αιτίες και οι υπεύθυνοι και να μην το περιορίσουμε απλώς και μόνο στους όποιους σταθμάρχες, στην όποια ακαταλληλότητα ή μη καταλληλότητα των σιδηροδρομικών τη στιγμή κατά την οποία έγινε το έγκλημα.

Γι’ αυτό ακριβώς και απαιτείται η διερεύνηση όλων των πτυχών και σε αυτή τη βάση, εμείς εκτιμάμε ότι η πρόταση τόσο του ΠΑΣΟΚ όσο και του ΣΥΡΙΖΑ για τη συγκρότηση προανακριτικής επιτροπής έχουν σοβαρά κενά. Δεν εξετάζουν, δηλαδή, την ασφάλεια των σιδηροδρόμων. Πού περιορίζουν την εξέτασή τους; Περιορίζουν την εξέτασή τους στη δημοσιονομική επίπτωση από τη μη ολοκλήρωση της σύμβασης 717, δηλαδή στην οικονομική ζημιά που θα υποστεί το ελληνικό δημόσιο από την επιστροφή των χρημάτων στην Ευρωπαϊκή Ένωση λόγω της μη ολοκλήρωσης της σύμβασης.

Αυτό, όμως, θα έπρεπε να διερευνηθεί έτσι και αλλιώς, ασχέτως του εγκλήματος των Τεμπών. Βεβαίως.

Ας δούμε και ορισμένες άλλες παραμέτρους. Κατ’ αρχάς, η ίδια η Ευρωπαϊκή Εισαγγελία δεν ασχολήθηκε με το έγκλημα και δεν μπορούσε να ασχοληθεί, γιατί δεν ήταν αυτή η αρμοδιότητά της. Ασχολήθηκε μόνο με τις οικονομικές επιπτώσεις. Άλλωστε, η πρώτη απόφαση για επιβολή προστίμου 2.423.000 ευρώ περίπου ήταν τον Ιούνιο του 2019, επί κυβέρνησης ΣΥΡΙΖΑ ακόμη η πρώτη επιβολή και η δεύτερη η πρόταση για επιβολή προστίμου -γιατί ακόμη δεν είναι απόφαση- 14,4 εκατομμυρίων ευρώ έγινε το 2021, δύο χρόνια πριν γίνει το έγκλημα στα Τέμπη.

Από αυτή, λοιπόν, την άποψη, όταν περιορίζουμε την όλη διερεύνηση στις δημοσιονομικές επιπτώσεις τι κάνουμε; Έναν νομικό ακροβατισμό κάνουμε. Και ποιος είναι αυτός ο νομικός ακροβατισμός; Ο νομικός ακροβατισμός, ακόμη και για αυτόν που είναι άσχετος με τα νομικά, λέει ότι είναι χαώδης η απόσταση ανάμεσα στις δημοσιονομικές ατασθαλίες και την κακοδιαχείριση μέχρι ένα έγκλημα το οποίο είναι ειδεχθές κατά της ανθρώπινης ζωής.

Και αντικειμενικά, μια τέτοια πρόταση βγάζει λάδι την Κυβέρνηση της Νέας Δημοκρατίας για τις εγκληματικές ευθύνες που έχει όσον αφορά στην ασφάλεια των σιδηροδρόμων, αλλά και οδηγεί στη συγκάλυψη και στη μη διερεύνηση του εγκλήματος των Τεμπών.

Αλήθεια, άλλα αδικήματα τα οποία είναι υπαρκτά, όπως η ανθρωποκτονία, η διατάραξη της ασφάλειας των σιδηροδρόμων, η έκθεση ζωής σε κίνδυνο δεν πρέπει να διερευνηθούν; Πρέπει να μείνουν στο απυρόβλητο αυτά τα τυχόν εγκλήματα που μπορεί να έχουν διαπραχθεί; Πώς θα διερευνηθούν; Πώς θα διερευνήσουμε μια πρόταση για εξεταστική η οποία εξετάζει μόνο τις οικονομικές παραμέτρους; Άρα δεν μένουν και αυτά στο απυρόβλητο;

Να γιατί λέμε, ως ΚΚΕ, ότι η εξεταστική πρόταση του Κομμουνιστικού Κόμματος Ελλάδας θέλει να διερευνήσει όλες αυτές τις πτυχές που οι δικές σας προτάσεις δεν τις διερευνούν. Βεβαίως, θα ρωτήσει κάποιος το εξής: Άμα γίνονται όλα αυτά, γιατί το Κομμουνιστικό Κόμμα Ελλάδας θα στηρίξει αυτές τις δύο προτάσεις των προανακριτικών; Διότι θέλουμε ακόμη και αυτή η λειψή πρόταση να μπορέσει να υλοποιηθεί, δηλαδή οι προανακριτικές επιτροπές, για να εξετάσει την υπόθεση των αμαρτωλών αυτών συμβάσεων 717, γιατί μπορεί να φωτίσει πλευρές, πτυχές που οδήγησαν στο έγκλημα στα Τέμπη. Για αυτόν ακριβώς τον λόγο και υπερψηφίζουμε τις δύο προτάσεις για σύσταση προανακριτικών επιτροπών.

Και από αυτή την άποψη, η απέλπιδα προσπάθεια που έκανε ο εκπρόσωπος της Νέας Δημοκρατίας πριν από λίγο, από αυτό το Βήμα, να καταστεί συνήγορος υπεράσπισης του κ. Καραμανλή είναι εκτός τόπου και χρόνου, γιατί οι πολιτικές ευθύνες και του κ. Καραμανλή και προηγούμενων Υπουργών Μεταφορών είναι αυταπόδεικτες.

Δεν χρειάζεται ιδιαίτερη συζήτηση και έρευνα να αποδειχθούν αυτές οι τεράστιες πολιτικές ευθύνες. Δεν θα πρέπει, όμως, να διερευνηθούν και οι τυχόν ποινικές ευθύνες, που μπορεί να έχουν και ο κ. Καραμανλής και ο κ. Σπίρτζης και οι προηγούμενοι Υπουργοί Μεταφορών; Γιατί δεν πρέπει να διερευνηθούν;

Από αυτή την άποψη, λοιπόν, εμείς θα επιμείνουμε, παρά το γεγονός ότι γνωρίζουμε τους όποιους περιορισμούς, τις όποιες δυσκολίες μπορεί να βάλει η κυβερνητική πλειοψηφία, η εξεταστική επιτροπή να συζητήσει σε βάθος, να διερευνήσει όλες τις πτυχές του εγκλήματος στα Τέμπη, γιατί αυτή ήταν η υπόσχεση που έδωσε το ΚΚΕ ότι όχι μόνο το έγκλημα αυτό δεν θα ξεχαστεί, αλλά θα φροντίσουμε να διερευνηθεί σε βάθος αυτό το έγκλημα των Τεμπών.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο εκπαιδευτικοί συνοδοί τους από το Β΄ Δημοτικό Σχολείο Βριλησσίων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο και ο κ. Κωνσταντίνος Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Να συμφωνήσουμε σε κάτι όλοι μας. Να συμφωνήσουμε ότι αυτό που συνέβη στα Τέμπη -και αυτό θα πρέπει να το πούμε όλοι- δεν ήταν ούτε δυστύχημα ούτε ατυχία, αλλά ούτε και θυσία ήταν, όπως χαρακτηριστικά είχε τονίσει ο Πρωθυπουργός της χώρας. Ήταν ένα έγκλημα προμελετημένο και τίποτα λιγότερο.

Ήταν εκείνη -πριν μπω στην ουσία της σημερινής ημέρας- η αποφράδα μέρα που κανείς δεν θα ξεχάσει και κανείς δεν πρέπει να ξεχάσει όταν πενήντα επτά συνάνθρωποι μας -και το πιο οδυνηρό είναι ότι τα περισσότερα θύματα ήταν νέα παιδιά- έχασαν τη ζωή τους με έναν φρικτό τρόπο.

Ξέρετε ποιο είναι το θέμα; Αν κλείσει κανείς τα μάτια και κάνει την εικόνα αυτή μέσα του τι θα δει; Ένα επιβατικό τρένο να συγκρούεται μετωπικά με μια εμπορική αμαξοστοιχία. Είναι απίστευτο όσα χρόνια και αν περάσουν, όσοι μήνες και αν πέρασαν δεν μπορεί κανείς να συνειδητοποιήσει πώς συνέβη κάτι τέτοιο. Και δεν είναι μόνο αυτοί που χάθηκαν, που είναι το σημαντικότερο, να μην ξεχνάμε τους ανθρώπους που τραυματίστηκαν σοβαρά, που έμειναν για μήνες σε νοσοκομεία, σε μονάδες εντατικής θεραπείας με προβλήματα αναπηρίας ακόμα και τώρα που μιλάμε και το Γολγοθά που αντιμετωπίζουν καθημερινά στη ζωή τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πάμε τώρα για την πρόταση διενέργειας προκαταρκτικής εξέτασης. Ξέρετε, όπως είπα και πριν, αυτό που έγινε στα Τέμπη δεν ήταν δυστύχημα. Πρόκειται για ένα εθνικό, για ένα μαζικό έγκλημα, για το όποιο έγκλημα όλα τα υπόλοιπα κόμματα αδιαφόρησαν. Μόλις πριν λίγες μέρες, στις 15 Νοέμβρη του 2023, εννιά ολόκληρους μήνες μετά το έγκλημα των Τεμπών, φέρατε να συζητηθεί η πρόταση εξεταστικής επιτροπής που είχε καταθέσει λίγες μέρες πριν το Κομμουνιστικό Κόμμα Ελλάδας. Σήμερα, εννέα μήνες μετά διάφορα κόμματα της Αντιπολίτευσης θυμήθηκαν ξαφνικά τα Τέμπη, θυμήθηκαν ξαφνικά τους νεκρούς, θυμήθηκαν τις χαροκαμένες οικογένειες και το χειρότερο είναι ότι τα θυμήθηκαν για λόγους καθαρά κομματικούς.

Λίγες μέρες πριν θυμήθηκαν να καταθέσουν το ΠΑΣΟΚ και ο ΣΥΡΙΖΑ πρόταση για διενέργεια προκαταρκτικής επιτροπής. Αλήθεια, τώρα θυμηθήκατε την αξία της αλήθειας; Τώρα θυμηθήκατε τη διερεύνηση της αλήθειας και την απόδοση των ευθυνών εννιά μήνες και πλέον μετά το έγκλημα; Τόσο καιρό τι κάνατε;

Ας μας απαντήσει κάποιος στο ερώτημα αυτό, γιατί η Ελληνική Λύση είχε καταθέσει από τις 4 Ιουλίου του 2023 πρόταση για σύσταση εξεταστικής επιτροπής. Προφανώς, τότε δεν σας ένοιαζε η αλήθεια, δεν θέλατε να βγουν όλα στο φως.

Ξέρετε αυτή η εξεταστική που καταθέσαμε εμείς, οι δώδεκα Βουλευτές, πρόκειται για ένα δικαίωμα της Ελάσσονος Αντιπολίτευσης, το οποίο θεσπίστηκε κατά την τελευταία Αναθεώρηση του Συντάγματος και η εισαγωγή της πρότασης -εδώ είναι το σημαντικότερο- για συζήτηση στην Ολομέλεια της Βουλής είναι υποχρεωτική από το Σύνταγμα. Είναι μη εξαρτώμενη από τη βούληση του Προεδρείου, του Προέδρου ή της Διάσκεψης των Προέδρων. Έπρεπε, λοιπόν, να έρθει η από 4 Ιουλίου 2023 πρόταση εξεταστικής επιτροπής της Ελληνικής Λύσης προς συζήτηση στην Ολομέλεια και αν είχατε το πολιτικό σθένος, ας την απορρίπτατε οι υπόλοιποι. Από τότε, όμως, θέλαμε να βγουν όλα στο φως.

Γιατί, λοιπόν, η Κυβέρνηση άφησε στο συρτάρι την πρόταση αυτή της Ελληνικής Λύσης; Γιατί τότε κανένα κόμμα δεν συνυπέγραψε την πρόταση; Γιατί δεν συζητήθηκε; Αυτά είναι ερωτήματα που πρέπει να απαντηθούν. Γιατί δεν συζητήθηκε η πρόταση της Ελληνικής Λύσης για διερεύνηση, για διακρίβωση των συνθηκών τέλεσης αυτού του εγκλήματος, των υπαιτίων και την παραπομπή αυτών στη δικαιοσύνη; Γιατί; Απαντήστε κάποιος σε αυτό το ερώτημα. Γιατί; Δεν σας άρεσε η δική μας πρόταση, που είχε και ονόματα μέσα, συγκεκριμένες αναφορές για ευθύνες του Πρωθυπουργού και του Υπουργού; Είχε την μήνυση από τις οικογένειες των θυμάτων; Δεν σας αρέσει αυτή η πρόταση;

Η αποκάλυψη, λοιπόν, της αλήθειας για όλους εσάς εδώ δεν είχε καμμία αξία τότε; Οι ζωές, λοιπόν, τόσων ανθρώπων που χάθηκαν και τόσων ανθρώπων που καταστράφηκαν δεν είχαν καμμία σημασία τότε για εσάς εδώ όλους; Και σας κοιτάμε στα μάτια για πολλοστή φορά και σας ρωτάμε, γιατί κανείς δεν αντέδρασε.

Από την πρώτη στιγμή, λοιπόν, η Ελληνική Λύση όχι απλώς ζήτησε, αλλά απαίτησε να χυθεί άπλετο φως, καταθέτοντας στις 4 Ιουλίου 2023 πρόταση σύστασης εξεταστικής επιτροπής. Και είναι η μοναδική πολιτική δύναμη που έγκαιρα απαίτησε την αποκάλυψη της αλήθειας και την απόδοση των ευθυνών που θα προκύψουν.

Πάμε τώρα στο θέμα που λέγεται συγκάλυψη. Η αδιαφορία των κομμάτων, όμως, αναδεικνύει και τις πραγματικές προθέσεις που έχουν τα κόμματα, την εξυπηρέτηση, λοιπόν, των κομματικών τους συμφερόντων και όχι στην αποκάλυψη των φυσικών και ηθικών αυτουργών του εγκλήματος. Ακριβώς το ίδιο κάνει τώρα και η Νέα Δημοκρατία, αφού εκ των προτέρων έχει αποφασίσει ότι θα απορρίψει τις προτάσεις τις οποίες συζητάμε σήμερα. Άρα τι συζητάμε; Τι συζητάμε ακριβώς για να καταλάβω;

Θυμίζω ότι για να γίνει δεκτή η προκαταρκτική, κύριοι του ΠΑΣΟΚ και του ΣΥΡΙΖΑ, απαιτούνται 151 ψήφοι. Άρα το παιχνίδι ανήκει σε αυτούς. Άρα ρυθμιστές είναι αυτοί. Επομένως, μπορεί να την μπλοκάρει η Νέα Δημοκρατία και ουσιαστικά να συγκαλυφθούν τα πάντα. Αυτό είναι που μάλλον ή σας διαφεύγει ή αδιαφορείτε γι’ αυτό. Γιατί η Νέα Δημοκρατία απορρίπτοντας την πρόταση αυτή σήμερα σύμφωνα με τον Κανονισμό της Βουλής δεν μπορεί να κατατεθεί νέο αίτημα κατά των ίδιων προσώπων για τα ίδια συγκεκριμένα εγκλήματα. Τέλος σήμερα κλειδώνει, τελειώσαμε. Αυτό ή σας διέφυγε ή δεν σας διέφυγε. Είτε το ένα είτε το άλλο είναι εγκληματική αμέλεια, γιατί σήμερα τελειώνει η ιστορία των Τεμπών.

Και για να δείξετε τώρα ότι ενδιαφέρεστε, κύριοι της Νέας Δημοκρατίας, σπεύσατε να υπερψηφίσετε την πρόταση του Κομμουνιστικού Κόμματος για εξεταστική επιτροπή, η οποία θέλει 120 ψήφους, επειδή θα μπορούσε να περάσει και χωρίς τη δική σας ψήφο δηλαδή, εκεί το παίξατε καλοί ότι ενδιαφέρεστε και σπεύσατε να την υποστηρίξετε για να περάσει -ορθώς και καλώς- η εξεταστική επιτροπή, η οποία ξεκίνησε χθες τις εργασίες.

Και τις προθέσεις σας εξάλλου για την αποκάλυψη της αλήθειας εξέφρασε ο Υπουργός κ. Βορίδης, ο οποίος δήλωσε ξεκάθαρα πριν από δεκαπέντε μέρες ότι η Νέα Δημοκρατία θα απορρίψει την πρόταση για προκαταρκτική εξέταση. Τόσο απλά, τόσο απροκάλυπτα προδίκασε και το αποτέλεσμα και έκρινε ότι δεν συντρέχουν ποινικές ευθύνες.

Πάμε τώρα σε ένα άλλο θέμα: Η συνέχεια της συγκάλυψης, το φορτίο της εμπορικής αμαξοστοιχίας, το τσιμέντο στην περιοχή του εγκλήματος. Από την πρώτη στιγμή και εδώ –με χαρτιά, όχι θεωρία- η Ελληνική Λύση απαίτησε αμέσως να διερευνηθούν τα πάντα και οι πάντες. Γιατί; Γιατί κανείς δεν είναι υπεράνω του νόμου, κανείς δεν δικαιούται προνομιακή μεταχείριση.

Ο Κυριάκος Βελόπουλος, λοιπόν, και με δημόσιες παρεμβάσεις, αλλά και μέσω του κοινοβουλευτικού ελέγχου απαίτησε να αποκαλυφθεί το φορτίο της εμπορικής αμαξοστοιχίας. Άρα συγκεκριμένα στις 3 Μαρτίου 2023, τρεις μόλις μέρες μετά το έγκλημα των Τεμπών -τρεις μόλις μέρες μετά το έγκλημα των Τεμπών!- κατέθεσε ερώτηση ο Πρόεδρός μας προς τους αρμόδιους Υπουργούς με θέμα και ακούστε λίγο αυτά τα πράγματα γιατί η αδιαφορία σας έχει και ένα όριο: «Ανάγκη να διευκρινιστεί το φορτίο της εμπορικής αμαξοστοιχίας που εμπλέκεται στη σύγκρουση τρένων στα Τέμπη στις 28 Φεβρουαρίου 2023». Κατέθεσε ερώτηση στους Υπουργούς η Ελληνική Λύση, ο Πρόεδρός μας, και έσπευσαν τότε να χαρακτηρίσουν τον Πρόεδρο –θυμάμαι- ακραίο, υπερβολικό, συνωμοσιολόγο. «Τι είναι αυτά που λέει ο Βελόπουλος; Τι να είχε η αμαξοστοιχία; Τίποτα δεν είχε, μια χαρά, μπύρες είχε και σάντουιτς». Αυτά έλεγαν, θυμάστε.

Τώρα, όμως, οι ανακριτικές Αρχές ζητούν τον σκληρό δίσκο της εταιρείας. Τώρα οι ανακριτικές αρχές, αφού η «ΤΡΑΙΝΟΣΕ» δεν γνωρίζει τίποτα και την «ΤΡΑΙΝΟΣΕ» δεν την ακουμπάτε, ζητούν τον σκληρό δίσκο της εταιρείας. Δεν τολμάτε να ακουμπήσετε την «ΤΡΑΙΝΟΣΕ». Και όχι μόνο αυτό, ο τόπος εκεί του εγκλήματος μπαζώθηκε, ο τόπος του εγκλήματος τσιμεντώθηκε, επιχωματώθηκε. Εκεί πράγματι είχατε πολύ γρήγορα αντανακλαστικά, πάρα πολύ γρήγορα αντανακλαστικά. Την επόμενη μέρα κιόλας πήγατε να μπαζώσετε τον χώρο, αλλά εσείς δεν ξέρετε τίποτα για αυτό. Δεν ξέρετε, δεν ζητήσατε εσείς να ρίξουν τσιμέντο και άσφαλτο στον τόπο του εγκλήματος. Δεν πάει να λέει ο Αγοραστός, ο απερχόμενος Περιφερειάρχης Θεσσαλίας, ότι έλαβε εντολή από τον κ. Τριαντόπουλο να τσιμεντωθεί ο χώρος! Δεν πάει να προκάλεσε χθες ο Κυριάκος Βελόπουλος τον κ. Τριαντόπουλο να του πει αν είναι αλήθεια αυτό! «Είπατε, κύριε Τριαντόπουλε, εσείς ως αρμόδιος Υπουργός να τσιμεντωθεί ο χώρος;». Καμμία αντίδραση από τον κ. Τριαντόπουλο. Δεν πάει να υπάρχουν πρωτοσέλιδα εφημερίδων, όπως της «ΕΣΤΙΑΣ» χθες, «κατεγγέλθη ότι τσιμέντωσε τα Τέμπη και αυτός χαμογελούσε αμήχανα!». Αυτό το πρωτοσέλιδο είναι το αποτέλεσμα της ερώτησης του Κυριάκου Βελόπουλου στον κ. Τριαντόπουλο, ο οποίος δεν απάντησε ποτέ εάν έδωσε εντολή στον Αγοραστό να τσιμεντωθεί ο χώρος εκεί. Αυτά είναι τα σημαντικά στα οποία δεν απαντάτε.

Και τώρα, μήνες μετά, οι ανακριτικές αρχές, λοιπόν, θα πρέπει να σκάψουν το τσιμέντο, να ψάξουν τα βαγόνια που μεταφέρθηκαν με εκπαιδευμένους σκύλους για ίχνη DNA. Τώρα αυτά, τώρα μετά από εννιά μήνες για να βρουν το οτιδήποτε!

Γι’ αυτό, λοιπόν και η αδιαφορία στη σύσταση της εξεταστικής επιτροπής που πρότεινε η Ελληνική Λύση τότε. Ήταν και είναι αυτή η αδιαφορία που δείξατε και εκκωφαντική, αλλά περισσότερο από όλα είναι αποκαλυπτική. Ένα προδιαγεγραμμένο έγκλημα και για τη σύμβαση 717.

Για αυτό, λοιπόν, το έγκλημα, για την κατάρρευση, γιατί μιλάμε για την απόλυτη κατάρρευση του σιδηρόδρομου, έχουν ευθύνη όλες οι κυβερνήσεις της Νέας Δημοκρατίας, αλλά και οι προηγούμενες κυβερνήσεις. Η κατάσταση του σιδηροδρομικού δικτύου στη χώρα μας είναι όχι ελλειμματική, όχι, είναι ανύπαρκτη και είναι και επικίνδυνη. Από τον Οκτώβριο του 2020 πάλι μέσω του κοινοβουλευτικού ελέγχου με δεκάδες ερωτήσεις είχαμε επισημάνει τα πάρα πολλά προβλήματα –το 2020!- του σιδηροδρομικού δικτύου με τις ελλείψεις, τις απαρχαιωμένες υποδομές, τον ανύπαρκτο εξοπλισμό. Κανείς δεν έδινε σημασία.

Η αλήθεια είναι ότι ο ΟΣΕ διαλύθηκε, ξεπουλήθηκε σε ιταλική εταιρεία από την προηγούμενη κυβέρνηση, την κυβέρνηση του ΣΥΡΙΖΑ και εσείς, η Κυβέρνηση της Νέας Δημοκρατίας, συνεχίζετε το ίδιο έργο δίνοντας στην εταιρεία παροχές, δίνοντας στην εταιρεία προνόμια και φυσικά διευκολύνσεις. Και η σύμβαση 717 δεν αποτελεί εξαίρεση, είναι μια σύμβαση που ξεκίνησε το 2014 για να υπάρχει σύστημα τηλεδιοίκησης στο σιδηροδρομικό δίκτυο. Και όμως, δίνατε συνέχεια παρατάσεις. Ναι ή όχι; Ναι, από Υπουργούς, μάλιστα. Ήταν ολέθρια τα αποτελέσματα; Μάλιστα και βλέπουμε εκ των υστέρων μετά το έγκλημα το 2023 να τσακώνονται διάφοροι υπεύθυνοι και αρμόδιοι για το τι είναι τηλεδιοίκηση, εάν υπάρχει τηλεδιοίκηση, εάν -για τον Θεό!- λειτουργεί η τηλεδιοίκηση, το αυτονόητο δηλαδή που θα έπρεπε να ισχύει. Είναι δυνατόν; Είναι δυνατόν να μην υπάρχει, να μην λειτουργεί σε αυτό το ψηφιακό κράτος εν έτει 2023 ένα σύστημα αποτροπής σύγκρουσης, να μην μπορούμε να δούμε δύο τρένα που κινούνται στην αντίθετη κατεύθυνση; Καλά, αντιλαμβάνεστε τώρα τι συζητάμε; Και μιλάμε για ευθύνες εδώ μέσα, ή αν υπάρχουν; Σοβαρά μιλάτε; Όχι, βέβαια, πως τώρα έχουν αλλάξει πολλά. Μετά τις φυσικές καταστροφές κιόλας που έπληξαν τη χώρα και για τις συνέπειες των οποίων η Κυβέρνηση έχει ευθύνη, η σιδηροδρομική σύνδεση Αθήνας - Θεσσαλονίκης δεν υπάρχει, έχει διακοπεί. Δεν υπάρχει τρένο από την πρωτεύουσα στη συμπρωτεύουσα! Τι Μπανανία! Η Μπανανία είναι μπροστά μας προηγμένη χώρα. Απίστευτα πράγματα!

Κλείνω: Η αναζήτηση των υπαιτίων, η απόδοση ευθυνών, η απόδοση δικαιοσύνης είναι επιτακτική ανάγκη, αλλά είναι και καθήκον μας, καθήκον και χρέος για τις αδικοχαμένες ψυχές και τις οικογένειές τους.

Για την Ελληνική Λύση δεν έχει σημασία αν η έρευνα λέγεται εξεταστική επιτροπή, προκαταρκτική εξέταση. Πείτε το όπως θέλετε, αρκεί να γίνει. Αυτό που έχει σημασία είναι να έρθουν όλα στο φως, τι έγινε, ποιος, ποιοι ευθύνονται για αυτό. Δεν μπορεί να ευθύνεται μόνο ένα άτομο για αυτό το μαζικό έγκλημα. Γι’ αυτό και η Ελληνική Λύση με αίσθημα ευθύνης υπερψηφίζει την αναζήτηση της αλήθειας. Πρέπει οι ποινικές ευθύνες να αναζητηθούν προς πάσα κατεύθυνση και να τιμωρηθούν οι ένοχοι όσο ψηλά και αν βρίσκονται. Όσο ψηλά και αν βρίσκονται! Το χρωστάμε στα παιδιά που χάθηκαν.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Κοινοβουλευτική Ομάδα των Σπαρτιατών ο κ. Πέτρος Δημητριάδης.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, η σημερινή συζήτηση, όπως και η προηγούμενη συζήτηση αναφορικά με την εξεταστική επιτροπή, είναι εξαιρετικά σημαντική για την κοινοβουλευτική μας ιστορία, διότι σήμερα θα αποδείξουμε αν είμαστε υπέρ της απόδοσης ευθυνών, υπέρ της ισονομίας, ή υπέρ της συγκάλυψης.

Και εξηγούμαι: Εμείς από την πρώτη στιγμή ήμασταν υπέρ τόσο της εξεταστικής επιτροπής για το έγκλημα των Τεμπών -και όχι τη θυσία, όπως είχε πει ατυχώς ο Πρωθυπουργός- όσο και υπέρ της προανακριτικής για συγκεκριμένα οικονομικά αδικήματα, τα οποία δεν τα λέμε εμείς, τα λέει η Ευρωπαϊκή Εισαγγελέας. Και επειδή άκουσα για λαϊκισμό, θέλω να ρωτήσω, δηλαδή η Ευρωπαϊκή Εισαγγελία λαϊκίζει; Αποφάσισε η Ευρωπαϊκή Εισαγγελία να κάνει αντιπολίτευση; Όχι, βέβαια, απλώς διαπίστωσε κάποιες ελλείψεις, κάποια κακοδιαχείριση. Τα λέει η Ευρωπαϊκή Εισαγγελία, όχι εμείς.

Επίσης να πω ότι εάν όντως υπήρχε λαϊκισμός, τότε για ποιον λόγο η Ευρωπαϊκή Επιτροπή στις 15 Φεβρουαρίου 2023 αποφάσισε να μας παραπέμψει στο Ευρωπαϊκό Δικαστήριο για μη υλοποίηση της οδηγίας για τον εκσυγχρονισμό του ευρωπαϊκού δικτύου; Αυτά πρέπει να τεθούν και να ερωτηθούν και να απαντηθούν. Εμείς αυτά θα θέσουμε στην εξεταστική επιτροπή.

Εμείς, λοιπόν, οι Σπαρτιάτες από την πρώτη στιγμή είχαμε πει «όχι στη συγκάλυψη, ναι στη διαφάνεια, ναι στην απόδοση ευθυνών και μάλιστα ποινικών» και εμείς στην εξεταστική επιτροπή θα το ζητήσουμε αυτό εδώ, διότι η εξεταστική επιτροπή –ξέρετε- μπορεί κάλλιστα εάν διαπιστώσει ποινικές ευθύνες, να ζητήσει και τη διενέργεια προανακριτικής και προανακριτικής όχι μόνο για τα οικονομικά αδικήματα που λέει η Ευρωπαϊκή Εισαγγελία, αλλά ποινικών ευθυνών για ανθρωποκτονίες κατά ζωής, για έκθεση ζωής και για βαριές ψυχοσωματικές βλάβες οι οποίες υπήρξαν. Και κάποια στιγμή θα πρέπει να τα δούμε αυτά σοβαρά.

Και θα πω και κάτι ακόμα: Λέμε όλοι για ισονομία, ισοπολιτεία. Πώς γίνεται, λοιπόν, αυτό εδώ, όταν ακόμα και σήμερα -και θα το θίξω αυτό το θέμα επ’ ευκαιρία- επειδή κάποια εμπλεκόμενα πρόσωπα είναι Υπουργοί, υπάρχει ο κατάπτυστος νόμος περί ευθύνης Υπουργών, τον οποίο κανένας από όσους κυβέρνησαν και όσους μιλάνε για ισονομία δεν τολμά να καταργήσει; Εμπρός, λοιπόν, καταργήστε τον! Αποδείξτε στον ελληνικό λαό και σε όλες τις γενιές τις μέλλουσες πως δεν καταλαβαίνετε από οποιοδήποτε αξίωμα!

Πρέπει, επίσης, να δείξουμε ότι οποιοσδήποτε κι αν είναι, όποια θέση κι αν κατέχει και ανεξαρτήτως οικογενειακών καταβολών, θα πρέπει να αντιμετωπίσει τον νόμο. Διότι, κυρίες και κύριοι συνάδελφοι, ένα ευνομούμενο κράτος διαφέρει από μία Μπανανία από το πώς αντιμετωπίζονται τα άτομα ανάλογα με τη θέση που έχουν.

Εάν, λοιπόν, είμαστε ένα σοβαρό κράτος, θα πρέπει όποιος κι αν είναι, οποιαδήποτε θέση κι αν έχει να αντιμετωπίσει τις πρέπουσες ποινικές ευθύνες, διότι διαφορετικά, κυρίες και κύριοι συνάδελφοι, οι μελλοντικές γενιές θα ζήσουν ξανά νέες τραγωδίες, θα ζήσουν ξανά νέα Τέμπη. Και, δυστυχώς, αυτή είναι μία πραγματικότητα.

Εάν σήμερα πούμε «όχι» στην προανακριτική και αν στην εξεταστική επιτροπή πούμε ότι μας ενδιαφέρουν μόνο οι πολιτικές ευθύνες και όχι οι ποινικές, δυστυχώς τα παιδιά μας και οι απόγονοί μας θα ζήσουν ξανά νέα τραγωδία. Αυτό είναι πάρα πολύ σημαντικό.

Και θα ήθελα να πω και κάτι από την ιστορία, να φέρω δύο ιστορικά παραδείγματα. Λέμε όλοι για τις αρχαίες πόλεις-κράτη, για την αρχαία Αθήνα και την αρχαία Σπάρτη, πόσο σπουδαίες και πόσο σημαντικές ήταν. Ξέρετε, ήταν σημαντικές, γιατί κανένας δεν γλίτωνε από τον νόμο. Οι αρχαίοι Αθηναίοι δεν δίστασαν να φυλακίσουν ακόμα και τον Φειδία, τον πιο διάσημο γλύπτη της αρχαιότητας, όταν υπήρξε υποψία ότι υπεξαίρεσε χρυσό και ελεφαντόδοντο από το άγαλμα της Αθηνάς στην Ακρόπολη. Έτσι, λοιπόν, τον φυλάκισαν και πέθανε στη φυλακή. Βέβαια, αθωώθηκε μετά θάνατον, αλλά ακόμα και τότε έδειχναν πόσο αμείλικτοι είναι.

Οι δε Σπαρτιάτες δεν δίστασαν να φυλακίσουν τον βασιλέα Παυσανία, τον νικητή των Πλαταιών, τον πιο ένδοξο άνδρα της Ελλάδος, γιατί άκουσαν ότι επρόκειτο να δωροδοκηθεί από τους Πέρσες. Και τι έκαναν; Τον φυλάκισαν μέσα σε έναν ναό, έχτισαν τις πύλες και τα παράθυρα και τον άφησαν να πεθάνει από την πείνα. Εννοείται φυσικά ότι δεν υιοθετώ τέτοιου είδους ποινές ούτε λέω στο Σώμα να υιοθετήσουμε παρόμοιες πρακτικές. Όμως, θέλω να δείξω ότι αυτές οι αρχαίες πόλεις-κράτη ήταν σπουδαίες, ακριβώς διότι κανένας δεν γλίτωνε από την τσιμπίδα του νόμου. Και έτσι πρέπει να πράξουμε κι εμείς σήμερα. Η σημερινή Ελλάδα θα πάει μπροστά μόνο όταν ο οποιοσδήποτε που έχει θέση ευθύνης έχει και ποινικές ευθύνες και θα αντιμετωπίζει τις συνέπειες των πράξεών του. Διαφορετικά, θα είμαστε μια χώρα - Κολομβία, θα είμαστε απλά μια Μπανανία και δεν θα γίνουμε ποτέ ένα ευνομούμενο ευρωπαϊκό κράτος, όπως πρέπει να είμαστε.

Και θα πω και κάτι τελευταίο. Επειδή υπάρχει γενικότερα ένας τσακωμός για το αν θα πρέπει να γίνει εξεταστική ή προανακριτική, εμείς είμαστε υπέρ και των δύο, διότι η μία επιτροπή συμπληρώνει την άλλη. Μέσω της εξεταστικής θα διαλευκανθούν όλες οι πτυχές αυτού του εγκλήματος, μπορούμε να χύσουμε άπλετο φως σε όλες οι πτυχές και σε όλα τα αδικήματα που ενδεχομένως να έχουν τελεστεί και μέσω της προανακριτικής διερευνάται η ειδική ποινική ευθύνη για τη μη υλοποίηση της σύμβασης 717, διότι αυτή η υλοποίηση είναι πάρα πολύ σημαντική. Άλλωστε, το λέει η Ευρωπαία Εισαγγελέας ότι υπήρχε κακοδιαχείριση.

Και ξέρετε, αν είχε υλοποιηθεί και αν υπήρχε τηλεδιοίκηση -που κάποιοι προσπαθούσαν να μας πείσουν ότι υπήρχε, ενώ στην πραγματικότητα δεν υπήρχε- αυτοί οι άνθρωποι μπορεί να ζούσαν σήμερα. Μπορεί ο ένας μηχανοδηγός να είχε επικοινωνία με τον άλλον, να έβλεπε τι γινόταν και να είχε αποτραπεί το δυστύχημα, η τραγωδία, το έγκλημα. Δυστυχώς αυτό δεν έγινε.

Επειδή λοιπόν εμείς, οι Σπαρτιάτες, στηρίζουμε οτιδήποτε είναι προς όφελος της Ελλάδος και της δικαιοσύνης ανεξαρτήτως του ποιος το φέρνει -και δεν μας ενδιαφέρει αν είναι πολιτικός ή ιδεολογικός μας αντίπαλος ή αν έχουμε κόντρες- εμείς υπερψηφίσαμε την εξεταστική επιτροπή. Και σήμερα, λοιπόν, θα υπερψηφίσουμε και τις προτάσεις για προανακριτική επιτροπή, διότι για μας υπεράνω όλων είναι ο νόμος, είναι η ισονομία, είναι η απόδοση ευθυνών. Αυτά σκεφτόμαστε και όχι το κομματικό συμφέρον ούτε τις ψήφους. Οι ψήφοι ας έρθουν με την πολιτική μας. Σήμερα, όμως, θα πρέπει όλοι ενωμένοι να δείξουμε στους Έλληνες ότι δεν είμαστε όλοι ίδιοι και ότι γυρίζουμε σελίδα στην κοινοβουλευτική ιστορία της χώρας.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τον αυτοπεριορισμό στον χρόνο.

Τον λόγο έχει τώρα από την Κοινοβουλευτική Ομάδα της Νίκης κ. Νικόλαος Βρεττός.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ.

Κύριε Πρόεδρε, κυρίες και κύριοι συνάδελφοι, μια συζήτηση στην Ολομέλεια με θέμα τη σύσταση προανακριτικής επιτροπής αποτελεί, κατά την προσωπική μου άποψη και αξιολόγηση, την πιο σοβαρή διαδικασία του κοινοβουλευτικού μας έργου, γιατί δεν αφορά μια διαδικασία δημιουργική, μια διαδικασία παραγωγική και μια διαδικασία ανάδειξης κάποιου ωφέλιμου για τους πολίτες κυβερνητικού έργου, αλλά δυστυχώς αφορά την κυβερνητική αποτυχία σε μια σοβαρή, σοβαρότατη για εμάς και για όλο τον λογικό κόσμο, πτυχή του δημόσιου βίου, της ασφάλεια και του σεβασμού της ανθρώπινης ζωής και αξιοπρέπειας, μετά από ένα τέτοιο σοβαρό συμβάν.

Όμως, στη συγκεκριμένη περίπτωση των προς συζήτηση δύο προτάσεων, του ΣΥΡΙΖΑ - Προοδευτική Συμμαχία και του ΠΑΣΟΚ - Κινήματος Αλλαγής, για σύσταση Ειδικής Κοινοβουλευτικής Επιτροπής διενέργειας προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών» δεν πρόκειται για άλλη μια σοβαρή αποτυχία. Δεν καθίσταται, δηλαδή, υποχρεωτική η αποδοχή της πρότασης σύστασης της επιτροπής για προκαταρκτική εξέταση μόνο για την τέλεση σοβαρών αδικημάτων οικονομικού χαρακτήρα, παραβίασης της ελληνικής και ευρωπαϊκής νομοθεσίας, παράβασης καθήκοντος των αναφερόμενων Υπουργών, αλλά κύρια και ηθικά καθίσταται υποχρεωτικά δεσμευτική η σύστασή της, γιατί άμεση συνέπεια όλων των αναφερομένων στο πόρισμα της Ευρωπαίας εντεταλμένης εισαγγελέως ήταν το συντελεσθέν έγκλημα των Τεμπών με πενήντα επτά μέχρι στιγμής φονευθέντες συνανθρώπους μας και πάνω από ογδόντα εγκαυματίες και βαριά ή ελαφρότερα τραυματισθέντες.

Εμείς, οι Βουλευτές της Νίκης, πιστοί στο καθήκον μας και στη δέσμευσή μας να αξιοποιήσουμε όλα τα κοινοβουλευτικά μέσα, προκειμένου να αποδοθούν οι ποινικές ευθύνες σε κάθε πολιτικό πρόσωπο όσο ψηλά και αν βρίσκεται, είμαστε παρόντες σε αυτή τη συζήτηση. Και κατά τη διάρκεια της συζήτησης για τη σύσταση εξεταστικής επιτροπής, αναφέραμε πως δεν επιτρέπεται αυτό το τραγικό έγκλημα να αθωωθεί ανάμεσα σε πολιτικούς διαξιφισμούς, αναποτελεσματικούς και απογοητευτικούς για την πλειοψηφία του ελληνικού λαού, και των οικείων και συγγενών των αδικοχαμένων από κυβερνητική κακοδιοίκηση.

Η διάχυση ευθυνών είναι βέβαιο πως οδηγεί μαθηματικά στη συγκάλυψη των άμεσων ευθυνών των αρμοδίων κατά τις πράξεις τους πολιτικών προσώπων. Και αυτή η άποψη δεν τεκμαίρεται από μια στείρα αρνητική αντιπολιτευτική διάθεση για να αποκομίσουμε μικροπρεπή δημοσκοπικά οφέλη, γιατί εμείς στη Νίκη δεν πρεσβεύουμε μια ανθρωποφάγα και συμφεροντολογική λογική. Εμείς ευχόμαστε να μην υπήρχε αυτή η εκατόμβη νέων ανθρώπων. Εμείς δεν θέλαμε να ζητάμε ενώπιόν σας τη σύσταση της προανακριτικής επιτροπής για τη διερεύνηση των ποινικών ευθυνών του Υπουργού κ. Καραμανλή κύρια και όχι αποκλειστικά γι’ αυτό το συγκεκριμένο έγκλημα των Τεμπών. Όμως είναι χρέος ιερό απέναντι στα αγνά θύματα, στους αδικοχαροκαμένους συγγενείς, στην ανάδειξη του κράτους δικαίου και στον όρκο που δώσαμε κατά την είσοδό μας στη Βουλή να τηρούμε τους νόμους του κράτους.

Τώρα δεν θα τοποθετηθούμε ούτε αναλυτικά ούτε διεξοδικά επί της ουσίας των προτάσεων, γιατί δεν έχει πρακτικό νόημα. Γενικώς δεν συμφωνούμε εντελώς με τα σκεπτικά των δύο προτάσεων, γιατί και οι δύο προτάσεις είναι άτολμες και δεν συσχετίζουν άμεσα το πόρισμα της Ευρωπαίας Εισαγγελέως με το έγκλημα των Τεμπών και την εκτέλεσή του, συσχετισμός που είναι αμέσως αυτονόητος και σαφής. Όλες οι οικονομικές ατασθαλίες, οι παραβιάσεις της ευρωπαϊκής και ελληνικής νομοθεσίας που αναφέρονται στο πόρισμα είχαν να κάνουν με παράνομη κακοδιαχείριση -εκ των πραγμάτων η κακοδιαχείριση είναι παράνομη- ευρωπαϊκών πόρων που διατέθηκαν στη χώρα μας μέσω και συγχρηματοδοτούμενων προγραμμάτων για τοποθέτηση και εγκατάσταση συστημάτων τηλεδιοίκησης και τηλεδιαχείρισης, συστημάτων δηλαδή ανάπτυξης των σιδηροδρόμων -για ποιον λόγο, όμως;- για την ασφάλεια και την προστασία της ανθρώπινης ζωής, των επιβατών και των εργαζομένων που χρησιμοποιούν το ευρωπαϊκό σιδηροδρομικό δίκτυο.

Προφανώς, αυτήν την άμεση, λογική και νομικά τεκμηριωμένη αλήθεια η Κυβέρνηση της Νέας Δημοκρατίας δεν την αποδέχεται, όχι γιατί προσπαθεί ρητορικά να την αποδομήσει, αλλά γιατί έκανε τα πάντα για να την αποκρύψει καταστρέφοντας όλα τα αποδεικτικά στοιχεία επί του πεδίου του δυστυχήματος, στοιχεία που όσα και αν κάνουν οι άνθρωποι, δεν μπορούν να συσκοτιστούν στη συνείδηση του λαού και στη βεβαιότητα της καρδιάς των συγγενών των θυμάτων. Άλλωστε, η μεγάλη ατυχία της συγκάλυψης δεν είναι η παραδοχή του Περιφερειάρχη Θεσσαλίας Αγοραστού που τσιμέντωσε τον χώρο και απέκρυψε κρίσιμα στοιχεία απόδειξης του εγκλήματος, κατόπιν εντολής, όπως αναφέρεται στον Τύπο, του κ. Τριαντόπουλου ως συμπέρασμα των κυβερνητικών συναντήσεων απόκρυψης των στοιχείων και διαχείρισης του ατυχήματος στο προδιαγεγραμμένο δυστύχημα.

Είναι ένα προδιαγεγραμμένο τραγικό δυστύχημα όχι από τη λήθη της κακοδαιμονικής λειτουργίας του κράτους και των φαινομένων διαφθοράς του κομματικοκρατικού πολιτικού κατεστημένου, αλλά από την κυβερνητική θέση που εκφράστηκε από τον κ. Γεωργιάδη για τις ψευδείς δηλώσεις του κ. Καραμανλή, κατά τον ίδιο, περί ασφαλούς λειτουργίας και ασφαλούς μετακίνησης των επιβατών με τις ελληνικές αμαξοστοιχίες.

Συγκεκριμένα αναφέρθηκε στη Βουλή ως εξής: Είσαι ο Υπουργός Μεταφορών. Μπορείς να πας στη Βουλή και να πεις: «Ναι, έχουν πρόβλημα ασφάλειας τα τρένα»; Αν το πεις αυτό, δεν θα μπει αύριο άνθρωπος στα τρένα.

Και μετά από αυτή τη δήλωση παραμένει ο κύριος Υπουργός στη θέση του;

Σήμερα, τα τρένα είναι σταματημένα για πάνω από έναν χρόνο και βλέπουμε ότι υπάρχουν πενήντα επτά νεκροί και τραυματίες που πιθανότατα δεν θα επανέλθουν στην πρότερη φυσιολογική ζωή τους. Και έχετε μια Κυβέρνηση στη θέση της ήρεμη να αρνείται την αυτοκάθαρσή της και τον κ. Καραμανλή, τον κ. Τριαντόπουλο και τον κ. Γεωργιάδη σε πρώτη φάση με σοκαριστικό, κυνικό και υποκριτικό τρόπο, να κοστολογούν τη θυσία των ανθρώπινων ζωών με τα οικονομικά ατομικά συμφέροντα της υπουργικής θέσης και των λαθρεμπόρων επιχειρηματιών και δημόσιων λειτουργών.

Κυρίες και κύριοι Βουλευτές της κυβερνητικής ομάδας, έχετε μια ευκαιρία να τολμήσετε να πάρετε θέση ευθύνης και να ψηφίσετε τη σύσταση Ειδικής Κοινοβουλευτικής Επιτροπής για τη διενέργεια της προκαταρκτικής εξέτασης για το έγκλημα των Τεμπών. Είναι θέμα καθήκοντός σας για την αρχή αυτοκάθαρσης του τοξικού πολιτικού συστήματος που έχετε συνδιαμορφώσει. Είναι ευκαιρία δικαιοσύνης και λυτρωτική για τους συναδέλφους σας που θα τους δοθεί η ευκαιρία να επωμιστούν μόνο τις δικές τους πραγματικές ευθύνες.

Εμείς, της Νίκης, σίγουροι, ήρεμοι και ειρηνικοί θα επιτελέσουμε το καθήκον μας και θα ψηφίσουμε τη σύσταση της προανακριτικής εξέτασης, όπως και όσες άλλες φέρει το μέλλον για το έγκλημα των Τεμπών.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το 1ο Δημοτικό Σχολείο Αλιβερίου Εύβοιας και το Δημοτικό Σχολείο Αγίου Λουκά Εύβοιας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ομιλητής από την Κοινοβουλευτική Ομάδα της Πλεύσης Ελευθερίας κ. Αλέξανδρος Καζαμίας.

Κύριε συνάδελφε, απλώς, πριν σας δώσω τον λόγο, οφείλω να σας πω ότι έχετε δηλωθεί από την Κοινοβουλευτική σας Ομάδα και ως Κοινοβουλευτικός Εκπρόσωπος και θα πρέπει, κατά τη θέση του Προεδρείου, να επιλέξετε με ποια εκ των δύο ιδιοτήτων αποφασίζετε να ομιλήσετε.

**ΑΛΕΞΑΝΔΡΟΣ ΚΑΖΑΜΙΑΣ:** Θα μιλήσω κανονικά, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Ορίστε, παρακαλώ, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, την περασμένη εβδομάδα η Βουλή συζήτησε και ψήφισε τη σύσταση εξεταστικής επιτροπής για το έγκλημα των Τεμπών που στοίχισε τη ζωή σε πενήντα επτά συμπολίτες μας και άφησε πίσω του δεκάδες τραυματίες. Η απόφαση της Βουλής για σύσταση εξεταστικής επιτροπής ήταν σωστή. Το πολύνεκρο δυστύχημα των Τεμπών υπήρξε το μεγαλύτερο σιδηροδρομικό δυστύχημα που γνώρισε ποτέ η χώρα και ο συγκλονισμός που επέφερε στην ελληνική κοινωνία υπήρξε τόσο ισχυρός, ώστε πάνω από δύο εκατομμύρια συμπολίτες μας, σύμφωνα με τις έρευνες της κοινής γνώμης, βγήκαν στους δρόμους για να διαδηλώσουν τη θλίψη τους και την οργή τους για την απαράδεκτα χαμηλή ασφάλεια των σιδηροδρόμων.

Η απόφαση σύστασης εξεταστικής επιτροπής για τα Τέμπη ήταν σωστή, γιατί έδειξε πως η Βουλή, όταν το θέλει, μπορεί να βρίσκεται σε επαφή με την κοινωνία και το κοινό αίσθημα του ελληνικού λαού. Ήταν επίσης σωστή, διότι η πρόταση για σύσταση εξεταστικής επιτροπής, την οποία στήριξε από την πρώτη στιγμή η Πλεύση Ελευθερίας, έκανε λόγο περί «εγκλήματος» το βράδυ της 28ης Φεβρουαρίου και έθεσε ενώπιον της εξεταστικής επιτροπής, μια μακρά περίοδο είκοσι έξι ετών (από το 1997 και μετά), για να διερευνήσει σε βάθος τις πραγματικές αιτίες και ευθύνες που οδήγησαν σε αυτό.

Όπως τονίσαμε και κατά τη διάρκεια της συζήτησης για τη σύσταση εξεταστικής επιτροπής, το έγκλημα των Τεμπών δεν ήταν το αποτέλεσμα ενός λάθους ή μιας σειράς λαθών που διαπράχθηκαν μόνο τις λίγες ώρες πριν από το τραγικό βράδυ της 28ης Φεβρουαρίου. Δεν ήταν ένα ανθρώπινο λάθος, όπως το χαρακτήρισε ο Πρωθυπουργός, σηκώνοντας θύελλα αντιδράσεων.

Για μας, τα Τέμπη ήταν το αναπόφευκτο αποτέλεσμα μιας σωρείας εγκληματικών επιλογών και παραλείψεων που διέπραξαν διαδοχικές κυβερνήσεις εις βάρος των πολιτών στο πεδίο της ασφάλειας των σιδηροδρόμων. Η Πλεύση Ελευθερίας, επίσης, υπογράμμισε ότι το δυστύχημα στα Τέμπη δεν έπεσε από τον ουρανό. Η υψηλή επικινδυνότητα των ελληνικών σιδηροδρόμων ήταν για χρόνια ένα γνωστό και γνωστοποιημένο πρόβλημα σε πολλούς διοικητές, τεχνικούς, συνδικαλιστές, ακόμα και σε θεσμούς της Ευρωπαϊκής Ένωσης, που έκρουαν για πολύ καιρό τον κώδωνα του κινδύνου στους αρμοδίους, χωρίς, όμως, ποτέ να εισακούονται.

Στο πλαίσιο αυτό η Πλεύση Ελευθερίας και η επικεφαλής μας, η Ζωή Κωνσταντοπούλου, έκανε λόγο εξ αρχής για ποινικές ευθύνες που διατρέχουν αλλεπάλληλες ελληνικές κυβερνήσεις, όχι μόνο στο επίπεδο των τεσσάρων Υπουργών Μεταφορών που υπηρέτησαν από το 2012 μέχρι το 2023 και για τους οποίους θα κληθούμε να ψηφίσουμε στο τέλος της σημερινής συνεδρίασης, αλλά και πέρα και πάνω από αυτούς. Είναι σαφές, για παράδειγμα, από την ογκώδη δικογραφία της Ευρωπαϊκής Εισαγγελίας για το περιβόητο σκάνδαλο της σύμβασης 717 του 2014, που προέβλεπε την εγκατάσταση τηλεδιοίκησης σε εβδομήντα σημεία του σιδηροδρομικού δικτύου ως το 2016 και η οποία ποτέ δεν πραγματοποιήθηκε λόγω οκτώ αλλεπάλληλων παρατάσεων από το 2016 και μετά, ότι υπήρχε στη διαδικασία αυτή και εμπλοκή του Υπουργείου Οικονομικών.

Σε κάθε περίπτωση, η Πλεύση Ελευθερίας πήρε εξ αρχής τη στάση ότι η σύσταση εξεταστικής επιτροπής δεν βρίσκεται σε σύγκρουση με την πρόταση για σύσταση προανακριτικής επιτροπής για τη διερεύνηση των ποινικών ευθυνών, δηλαδή, που οδήγησαν στο έγκλημα των Τεμπών. Αντιθέτως, τονίσαμε, επανειλημμένως, ότι και οι δύο διαδικασίες είναι στην ουσία αλληλένδετες και αλληλοσυμπληρωματικές. Έτσι υπογραμμίσαμε εξαρχής ότι η σύσταση εξεταστικής επιτροπής μπορεί, πράγματι, να φέρει στο φως στοιχεία τα οποία εντοπίζουν τις πιθανές ποινικές ευθύνες γύρω από πολιτικά πρόσωπα που έπαιξαν καθοριστικό ρόλο στην υποβάθμιση της ασφάλειας των σιδηροδρόμων και έπαιξαν παιχνίδια με τις ζωές των συμπολιτών μας.

Επιπλέον τονίσαμε ότι η διερεύνηση ποινικών ευθυνών δεν πρέπει να περιοριστεί μόνο στους τέσσερις Υπουργούς για τους οποίους συζητάμε σήμερα, αλλά πρέπει να καλύψει όλο το φάσμα, όλο το εύρος και όλη την ιεραρχία των πολιτικών που φέρουν ευθύνες για την πλήρη έλλειψη ασφάλειας των σιδηροδρόμων και που έκαναν τον διεθνή Τύπο να μιλά για τα ελληνικά τρένα ως «τα πιο επικίνδυνα στην Ευρώπη».

Κάποια άλλα κόμματα, όμως, ιδίως η Νέα Δημοκρατία και το ΠΑΣΟΚ, επέλεξαν, δυστυχώς, τον δρόμο των τακτικισμών, με στόχο να συγκαλύψουν την υπόθεση και να αποτρέψουν την ανεμπόδιστη διερεύνηση της αλήθειας.

Το ΠΑΣΟΚ, όπως είδαμε, δεν ψήφισε την περασμένη εβδομάδα τη σύσταση εξεταστικής επιτροπής, προφανώς, διότι αυτή δεν περιόριζε την έρευνα μόνο στην περίοδο διακυβέρνησης του ΣΥΡΙΖΑ και της Νέας Δημοκρατίας, δηλαδή, στην περίοδο από το 2015 ως εδώ, αλλά ξεκινούσε τη διερεύνηση από το 1997, αρχίζοντας, δηλαδή, από την εποχή των κυβερνήσεων Σημίτη και καλύπτοντας τις μετέπειτα κυβερνήσεις του ΠΑΣΟΚ. Με άλλα λόγια, για το ΠΑΣΟΚ είναι καλό να διερευνούμε την αλήθεια, αρκεί αυτή να μην αφορά εμάς.

Κατά συνέπεια, η πρόταση που κατέθεσε το ΠΑΣΟΚ για σύσταση προανακριτικής επιτροπής -και που είναι μία από τις δύο προτάσεις που συζητάμε σήμερα- αφορά μόνο στους δύο Υπουργούς μεταφορών του ΣΥΡΙΖΑ και της Νέας Δημοκρατίας και όχι τους προγενέστερους Υπουργούς.

Στην περίπτωση τώρα της Νέας Δημοκρατίας, η προσπάθεια συγκάλυψης φάνηκε ξεκάθαρα από τη συζήτηση της περασμένης εβδομάδας για τη σύσταση εξεταστικής επιτροπής, όπου είχαμε την εξής ενδιαφέρουσα τοποθέτηση. «Ναι», είπε η Κυβέρνηση στη σύσταση εξεταστικής επιτροπής, αλλά είπε «όχι» στη σύσταση προανακριτικής επιτροπής. Γιατί; Διότι, σύμφωνα με τα λεγόμενα του κ. Βορίδη στη συνεδρίαση εκείνη, η Κυβέρνηση δεν θεωρεί ότι «συντρέχουν ποινικές ευθύνες». Προσέξτε, η Κυβέρνηση ρώτησε, έψαξε, ανέλυσε, επεξεργάστηκε και μετά από βαθύ προβληματισμό απεφάνθη στο τέλος, ότι δεν συντρέχουν ποινικές ευθύνες. Όχι μόνο για τον κ. Καραμανλή, αλλά και για τον Υπουργό του ΣΥΡΙΖΑ, τον κ. Σπίρτζη, καθώς και για όλους τους προηγούμενους Υπουργούς Μεταφορών!

Κάποιοι καχύποπτοι, βεβαίως, ενδεχομένως να ρωτήσουν: Και πότε βρήκε τον χρόνο η Κυβέρνηση για να διερευνήσει διεξοδικά ένα τόσο σύνθετο θέμα, σε πλήρες εύρος και βάθος και να αποφανθεί, τελικά, με τέτοια σιγουριά ο κ. Βορίδης ότι «δεν συντρέχουν ποινικές ευθύνες»; Να σας το πούμε εμείς. Αυτό πρέπει να συνέβη κάποια στιγμή ανάμεσα στις πρώτες και στις δεύτερες εθνικές εκλογές, εν μέσω της προεκλογικής περιόδου. Ή πιθανόν να τη διερεύνησαν κάπου ανάμεσα στις προγραμματικές δηλώσεις της Κυβέρνησης, το ξέσπασμα των πυρκαγιών και την παραίτηση Μηταράκη. Ή μπορεί ακόμα να ήταν κάποια στιγμή ανάμεσα στις πλημμύρες, την παραίτηση Βαρβιτσιώτη και τις δημοτικές εκλογές, δηλαδή, τότε που οι δημοσιογράφοι του «ΣΚΑΪ» μιλούσαν για ένα «γενικό ξεχαρβάλωμα» της Κυβέρνησης και του κράτους.

Φυσικά, δεν υπήρχε καμμία σοβαρή διερεύνηση της υπόθεσης από την Κυβέρνηση. Πάντως, το να διερεύνησε η Κυβέρνηση τον φάκελο των Τεμπών νωρίτερα και να έκρινε πως δεν συντρέχουν ποινικές ευθύνες, αποκλείεται. Διότι μέχρι τον Μάρτιο ο κ. Μητσοτάκης σε μια αμφιλεγόμενη επιστολή προς τον εισαγγελέα του Αρείου Πάγου, φαίνεται πως πίστευε άλλα. «Όπως όλοι αντιλαμβανόμαστε», έγραφε στις 6 Μαρτίου στον κ. Ντογιάκο, «αποτελεί εύλογο και δίκαιο αίτημα της ελληνικής κοινωνίας να υπάρξει άμεση και σε βάθος διαλεύκανση όλων των ποινικών ευθυνών που σχετίζονται με το τραγικό δυστύχημα στα Τέμπη.». Και συνέχιζε στην ίδια επιστολή «Σε σχέση με την ποινική αξιολόγηση συστημικών σφαλμάτων στον τομέα των σιδηροδρόμων» -επαναλαμβάνω: «με την ποινική αξιολόγηση συστημικών σφαλμάτων στον τομέα των σιδηροδρόμων», έλεγε ο κ. Μητσοτάκης- «περιλαμβανομένης και της τυχόν καθυστέρησης στην ολοκλήρωση της απαιτούμενης τεχνολογικής αναβάθμισης, παρακαλώ, να προχωρήσετε.». Αυτά τα έλεγε ο Πρωθυπουργός τον Μάρτιο. Ζητούσε την ποινική αξιολόγηση συστημικών σφαλμάτων.

Έκτοτε, όμως, φαίνεται πως πρυτάνευσαν άλλες σκέψεις. Και γι’ αυτό η Νέα Δημοκρατία δήλωσε ήδη από την περασμένη εβδομάδα, δηλαδή, προτού συμμετάσχει στη σημερινή συζήτηση για να ακούσει και να κρίνει και να μάθει, ότι κατά την ίδια «δεν υπάρχουν ποινικές ευθύνες».

Βεβαίως, ενδιαφέρον παρουσιάζει το γεγονός ότι με τη στάση αυτή η Κυβέρνηση πετά στον κάλαθο των αχρήστων την ογκώδη δικογραφία που διαβίβασε η Ευρωπαϊκή Εισαγγελία στη Βουλή τον Ιούλιο για τη διερεύνηση των ποινικών ευθυνών των Υπουργών Μεταφορών της περιόδου του ΣΥΡΙΖΑ και της Νέας Δημοκρατίας, δηλαδή, των κυρίων Σπίρτζη και Καραμανλή.

Σύμφωνα με τη δικογραφία αυτή, την οποία ανέγνωσα για αρκετές ώρες, είναι φανερό ότι δόθηκαν οκτώ παρατάσεις στην «ΕΡΓΟΣΕ» και την κοινοπραξία «ΤΟΜΗ-ALSTOM», υπό σκανδαλώδεις συνθήκες, για ένα έργο που έπρεπε να είχε ολοκληρωθεί το 2016 και που παρέμεινε ανολοκλήρωτο ως το 2023.

Τώρα, θα μπορούσε πολύ εύλογα κάποιος πολίτης να αναρωτηθεί: Αφού έψαξε η Κυβέρνηση σε εύρος και βάθος την υπόθεση, σε βαθμό που να κρίνει ότι τα ερωτήματα του κ. Μητσοτάκη για το αν υπάρχουν ποινικές ευθύνες έχουν πλήρως απαντηθεί, τότε γιατί η Νέα Δημοκρατία την περασμένη εβδομάδα ψήφισε υπέρ της σύστασης εξεταστικής επιτροπής; Για να εξετάσει και να μάθει τι; Αφού μας λέει σήμερα ότι εξέτασε, διερεύνησε και βρήκε πως δεν συντρέχουν ποινικές ευθύνες.

Είναι, όμως, φανερό κύριε Πρόεδρε ότι η Νέα Δημοκρατία ψήφισε υπέρ της σύστασης εξεταστικής επιτροπής, μόνο και μόνο, «για τα μάτια». Αφ’ ενός, για να απορροφήσει τη διάχυτη λαϊκή οργή κι αφ’ ετέρου, για να μη γίνει πάλι τίποτα. Αυτό, κύριε Πρόεδρε, θα πρέπει να το σκεφτούν σοβαρά και να το κρίνουν οι πολίτες, ιδίως τα εκατομμύρια που βγήκαν στους δρόμους και φώναζαν: «Φταίει η χώρα η κακιά».

Κλείνοντας, η Πλεύση Ελευθερίας προειδοποιεί τους πολίτες ότι ήδη από εχθές άρχισαν να φαίνονται ξεκάθαρα οι προθέσεις της Κυβέρνησης για παρεμπόδιση κάθε έρευνας που θα μπορούσε να πάει σε βάθος στην εξεύρεση της αλήθειας για την υπόθεση των Τεμπών. Αυτό ξεκίνησε με την απόρριψη της πρότασης σύστασης διακομματικού Προεδρείου κατά την πρώτη συνεδρίαση της εξεταστικής επιτροπής, εχθές το μεσημέρι.

Η επικεφαλής μας, η κ. Κωνσταντοπούλου, που εκπροσωπεί την Πλεύση Ελευθερίας στην εξεταστική επιτροπή, δήλωσε εχθές ότι η προσήλωση της Κυβέρνησης να ελέγξει τόσο πολύ από την αρχή τη διαδικασία, την εκθέτει και δείχνει ότι η μόνη μέριμνά της είναι «να περισώσει το φαίνεσθαι».

Σήμερα λέμε ότι με το να ψηφίζετε κατά της σύστασης προανακριτικής επιτροπής, παρά τη διαβίβαση της δικογραφίας από την Ευρωπαϊκή Εισαγγελία στη Βουλή, επιβεβαιώνει ότι το μόνο που σας ενδιαφέρει είναι να συγκαλύψετε την ουσιαστική διερεύνηση της υπόθεσης.

Η Πλεύση Ελευθερίας θα ψηφίσει υπέρ της σύστασης προανακριτικής επιτροπής, παρ’ όλο που θα ήθελε, βεβαίως, να διερευνηθούν οι ποινικές ευθύνες πέρα και πάνω από τους τέσσερις Υπουργούς της περιόδου 2012-2023.

Από την πρώτη στιγμή ζητήσαμε να γίνει εξέταση των ποινικών ευθυνών της υπόθεσης, χωρίς να είμαστε καν στη Βουλή. Και θα συνεχίσουμε. Όσο και αν εσείς επιχειρείτε να συγκαλύψετε την υπόθεση, εμείς θα κάνουμε ό,τι περνά από το χέρι μας για να την αποκαλύψουμε. Η Πλεύση Ελευθερίας δεν θα αφήσει το έγκλημα των Τεμπών να ξεχαστεί.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Ολοκληρώθηκε ο πρώτος κύκλος των ομιλητών.

Τον λόγο έχει ζητήσει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας ο κ. Κουτσούμπας.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι Βουλευτές, εμείς όπως έχουμε ήδη ξεκαθαρίσει, θα υπερψηφίσουμε τη σύσταση προανακριτικής επιτροπής και για τα πρόσωπα που προτείνει το ΠΑΣΟΚ και για τα επιπλέον πρόσωπα που προτείνει ο ΣΥΡΙΖΑ.

Αν κάτι αποδεικνύεται περίτρανα και από τη σημερινή διαδικασία, αλλά και από εκείνη της προηγούμενης εβδομάδας, είναι πως αν δεν υπήρχε η πρόταση της Κοινοβουλευτικής Ομάδας του ΚΚΕ για συγκρότηση εξεταστικής επιτροπής για τα Τέμπη, καμμία συζήτηση, καμμία διερεύνηση τελικά, δεν θα γινόταν. Ούτε για τις πολιτικές αιτίες και ευθύνες ούτε για τις ποινικές ευθύνες, οι οποίες αφορούν στο έγκλημα αυτό.

Άλλωστε, είναι ήδη γνωστό σε όλους πως η Κυβέρνηση της Νέας Δημοκρατίας έχει απορρίψει τις προτάσεις για προανακριτική που αφορούν, ανάμεσα σε άλλους και σε στελέχη της.

Αλήθεια, όσοι ασκήσατε κριτική στο ΚΚΕ, δεν το περιμένατε; Δεν το ξέρατε; Δηλαδή, τι πιστεύατε ότι θα έκανε η Νέα Δημοκρατία εφόσον η πλειοψηφία που έχει της επιτρέπει να απορρίψει αυτές τις προτάσεις που αφορούν σε προανακριτική. Τόσο αφελής είστε; Δεν το πιστεύουμε. Προφανώς και το περιμένατε και γι’ αυτό πρέπει να μας εξηγήσετε τι ακριβώς επιδιώκετε. Μήπως επιδιώκατε και εσείς τη συγκάλυψη, ακριβώς επειδή έχετε και εσείς σοβαρές πολιτικές ευθύνες και ξέρετε ότι θα βγουν στη φόρα;

Εμείς, πάντως, έχουμε και άλλους λόγους να το πιστεύουμε αυτό. Κατ’ αρχάς, μέχρι να καταθέσει το ΚΚΕ την πρότασή του, πρόταση για προανακριτική ακούγαμε, αλλά πρόταση για προανακριτική δεν βλέπαμε, κυρίως από το ΠΑΣΟΚ, αλλά και από τον ΣΥΡΙΖΑ. Μάλλον θέλατε απλώς να αιωρείται το θέμα στην ατμόσφαιρα, για να παίζετε τα μικροκομματικά σας παιχνίδια. Μόλις, όμως, κατέθεσε το ΚΚΕ την πρότασή του, ξαφνικά επισπεύστηκαν όλες οι διαδικασίες. Δεν είναι, όμως, μόνο η καθυστέρηση. Κάνατε πως δεν ακούγατε τις προειδοποιήσεις μας ότι η βέβαιη απόρριψη της πρότασής σας από τη Νέα Δημοκρατία θα οδηγήσει σε οριστικό ενταφιασμό της έρευνας, τουλάχιστον, για τα συγκεκριμένα πρόσωπα και αδικήματα, αφού ο Κανονισμός της Βουλής απαγορεύει να κατατεθεί ξανά τέτοιο αίτημα.

Αυτό, βέβαια, είναι σοβαρή ευθύνη, πρώτα από όλα, της Νέας Δημοκρατίας. Όμως, όλοι σας, Νέα Δημοκρατία, ΠΑΣΟΚ, ΣΥΡΙΖΑ χρεώνεστε από κοινού την άρνησή σας στην πρόταση που κατέθεσε το ΚΚΕ στην πρόσφατη συνταγματική Αναθεώρηση, για να καταργηθεί εξ ολοκλήρου ο νόμος περί ευθύνης Υπουργών, ώστε να μην εξαρτάται από την εκάστοτε κυβερνητική πλειοψηφία η δίωξή τους, αλλά να μπορούν να δικάζονται όπως ο κάθε πολίτης. Και τώρα έρχεστε εδώ και παριστάνετε ότι μαλώνετε και μεταξύ σας. Είστε το τρίγωνο της συμφοράς, του «κουκουλώματος» και της συγκάλυψης, τα τρία συνεταιράκια και στο συγκεκριμένο θέμα!

Υπάρχει, όμως, και ένα άλλο ζήτημα στη στάση του ΠΑΣΟΚ. Δεν είναι μόνο το γεγονός ότι με το να αρνείστε την πρόταση για εξεταστική, αρνείστε και τη δυνατότητα αναζήτησης πολιτικών ευθυνών για το έγκλημα που κατ’ εξοχήν συνδέεται με πολιτικές αποφάσεις και κατευθύνσεις, αφού αφορά στις σιδηροδρομικές μεταφορές της χώρας. Εσείς, όμως, πάτε να συγκαλύψετε και τις τυχόν ποινικές ευθύνες, περιορίζοντας τες στο ζήτημα της κακοδιαχείρισης των χρημάτων της Ευρωπαϊκής Ένωσης.

Έχετε κάνει Ευαγγέλιο σας το πόρισμα της Ευρωπαϊκής Εισαγγελίας, το οποίο και εμείς, φυσικά, το λαμβάνουμε σοβαρά υπ’ όψιν και θέλουμε να ερευνηθούν όσα αναφέρει, αλλά δεν το θεωρούμε και κανένα θέσφατο. Άλλωστε, ξέρουμε πόσες και πόσες φορές η ίδια η Ευρωπαϊκή Ένωση έχει συγκαλύψει σκάνδαλα και φυσικά, δεν της έχουμε και καμμιά εμπιστοσύνη.

Πείτε μας, όμως, και κάτι ακόμα. Η κακοδιαχείριση των χρημάτων για τη σύμβαση 717 δεν θα υπήρχε και χωρίς να έχει συμβεί το έγκλημα των Τεμπών; Φυσικά και θα υπήρχε, αφού αυτή η σύμβαση έπρεπε να έχει ολοκληρωθεί από το 2016 και δεν έχει ολοκληρωθεί ακόμη. Όμως, για το ίδιο το έγκλημα, αυτό το έγκλημα που έχει πενήντα επτά νεκρούς, στην πλειοψηφία τους νέους ανθρώπους, ποιες είναι οι ποινικές ευθύνες που προτείνετε να διερευνηθούν; Καμμία απολύτως, είναι η απάντηση. Ο ΣΥΡΙΖΑ, μάλιστα, το παραδέχεται, έμμεσα βέβαια και για αυτό λέει ότι θα φέρει και άλλη, ξεχωριστή πρόταση για το έγκλημα.

Εμείς, λοιπόν, υπερψηφίζουμε όλες τις προτάσεις, γιατί θέλουμε να διερευνηθεί οτιδήποτε μπορεί να διερευνηθεί και με οποιονδήποτε τρόπο. Ευτυχώς, όμως, που το ΚΚΕ κατέθεσε πρόταση εξεταστικής επιτροπής, η οποία έγινε δεκτή από τη Βουλή. Και θα γινόταν φυσικά δεκτή και χωρίς τις ψήφους της Νέας Δημοκρατίας, κάτι που το γνώριζε η Νέα Δημοκρατία και για αυτό είχε τη συγκεκριμένη στάση, όπως όλοι σας γνωρίζετε. Σε αντίθετη περίπτωση, θα υπήρχε η απόλυτη συγκάλυψη. Όχι ότι έχουμε και αυταπάτες για τα όρια που έχει και αυτή η εξεταστική επιτροπή που φτιάχτηκε, όπως και τόσες άλλες στο παρελθόν, με δεδομένη την πλειοψηφία που υπάρχει. Όμως, τουλάχιστον, το θέμα του εγκλήματος των Τεμπών θα παραμείνει ψηλά, όσο προχωρούν και οι ποινικές διαδικασίες με βάση τη μήνυση των συγγενών των θυμάτων.

Θα έχουμε την ευκαιρία, τουλάχιστον, από τη μεριά μας, να αναδείξουμε τις πραγματικές αιτίες και τους ενόχους για το έγκλημα, να αναδειχθούν όλες οι πλευρές. Και αυτές είναι βέβαια πάρα πολλές. Δείτε ένα παράδειγμα. Στις λίγες ημέρες που πέρασαν από την προηγούμενη συζήτηση μέχρι σήμερα υπάρχουν αρκετές νέες εξελίξεις. Υπάρχει εισαγγελική εντολή για έρευνες στα συντρίμμια των βαγονιών και υπάρχουν ευρήματα. Εχθές είχαμε περιστατικό εκτροχιασμού τρένου του προαστιακού της «HELLENIC TRAIN» στην Πάτρα, με εβδομήντα δύο επιβάτες, ευτυχώς, χωρίς θύματα. Βλέπετε ότι οι κίνδυνοι για την ασφάλεια είναι εδώ, παρόντες. Πού θα συζητηθούν αυτά και άλλα ζητήματα που μπορεί να ανακύψουν; Με τη δική σας πρόταση δεν θα συζητηθούν πουθενά.

Ορισμένοι εδώ μέσα ειρωνευτήκατε, μάλιστα, την πρότασή μας, γιατί, λέτε, μας πάει πολύ πίσω, στο 1997. Μα, αγαπητές μου κυρίες του ΠΑΣΟΚ και του ΣΥΡΙΖΑ, που ήσασταν εισηγήτριες σήμερα εδώ στην Ολομέλεια, δεν είναι η πρόταση του ΚΚΕ που μας πάει στο 1997, η πολιτική όλων σας για την απελευθέρωση των σιδηροδρόμων μας πάει τότε, αφού τότε ψηφίστηκε ο πρώτος σχετικός νόμος και ακολούθησαν όλοι οι άλλοι, όσους αναφέραμε αναλυτικά και ονομαστικά, που μας οδήγησαν σε αυτή την τραγωδία. Πώς θα αναζητήσουμε, δηλαδή, τις πολιτικές ευθύνες, εάν δεν πάμε στο σημείο εκκίνησης της εφαρμογής αυτής της πολιτικής, που εμείς αλλά και όλος ο ελληνικός λαός, όλη η ελληνική νεολαία που βγήκε μαζικά στους δρόμους πριν από λίγους μήνες, θεωρούμε ένοχη;

Η Νέα Δημοκρατία ξεκαθάρισε ότι διαφωνεί με το πολιτικό περιεχόμενο της πρότασης του ΚΚΕ, ενώ ειδικά το ΠΑΣΟΚ αλλά και ο ΣΥΡΙΖΑ κάνατε, λες και σας πάτησαν τον κάλο, επειδή αποδίδουμε ευθύνες και στις κατευθύνσεις της Ευρωπαϊκής Ένωσης και στις πολιτικές σας. Και τι δεν ακούσαμε; Ακούσαμε ότι η Ευρωπαϊκή Ένωση και η ιδιωτικοποίηση δεν έχουν καμμία σχέση με το έγκλημα των Τεμπών. Ακούσαμε ότι αυτή είναι, δηλαδή η Ευρωπαϊκή Ένωση, που μας επιβάλλει να έχουμε κανόνες ασφαλείας, ότι μας κυνηγάει, μάλιστα, επειδή δεν τους τηρούμε κ.ά.. Αλήθεια, έτσι είναι; Από πού ξεφυτρώσατε εσείς που τα λέτε όλα αυτά; Από ποιον περιστερώνα πετάξατε;

Δεν ξέρετε τάχα ότι το σύγχρονο σύστημα τηλεδιοίκησης ETCS υπάρχει εγκατεστημένο μόλις στο 13% του δικτύου της Ευρωπαϊκής Ένωσης, των κρατών-μελών της; Δεν καταλαβαίνετε πως όταν ο σιδηρόδρομος τεμαχίζεται σε πολλά κομμάτια, όταν έχεις σε έναν τόσο ευαίσθητο τομέα πολλές διαφορετικές εταιρείες, πολλούς εργολάβους, το ίδιο το δημόσιο και όλους αυτούς να λειτουργούν με κριτήριο και τα συμφέροντά τους, που πολλές φορές είναι και αντιτιθέμενα μεταξύ τους, έχεις τελικά την τέλεια συνταγή κινδύνου για μια τραγωδία όπως αυτή που ζήσαμε στα Τέμπη; Ε, αυτή ακριβώς είναι η πολιτική της Ευρωπαϊκής Ένωσης.

Με αυτόν τον τρόπο που επιλέγουμε εμείς όχι μόνο δεν αθωώνουμε την Κυβέρνηση της Νέας Δημοκρατίας, αλλά θέτουμε τις ευθύνες της στις πραγματικές τους διαστάσεις. Γιατί αυτή η πολιτική δεν πέφτει μόνη της από τον ουρανό, χρειάζεται μια κυβέρνηση σε κάθε χώρα, για να την υλοποιήσει. Και η Νέα Δημοκρατία είναι φανατικός υπερασπιστής της τόσο τα τελευταία τεσσεράμισι χρόνια που κυβερνά, όσο και στο παρελθόν που κυβέρνησε ξανά. Άρα, δεν είναι αυτό το πρόβλημά σας. Το πρόβλημά σας είναι ότι έχετε και εσείς ευθύνες, γιατί τα ίδια ακριβώς έχετε υπηρετήσει και εσείς του ΠΑΣΟΚ και εσείς του ΣΥΡΙΖΑ και όσοι μένετε στον ΣΥΡΙΖΑ και όσοι φεύγετε από αυτόν ανεμίζοντας, μάλιστα, τη σημαία της υπεράσπισης της μνημονιακής διακυβέρνησης 2015-2019 και θέλετε, ακριβώς, οι ευθύνες όλων σας να κρυφτούν.

Ακούγαμε τον κ. Ανδρουλάκη και νομίζαμε ότι ακούμε κάποιον εκπρόσωπο της Κομισιόν εδώ μέσα. Δεν μας κάνει, βέβαια, εντύπωση. Είναι γνωστές οι σχέσεις του ΠΑΣΟΚ και των υπολοίπων με τα διάφορα λόμπι των Βρυξελλών. Και τελικά, που καταλήγετε όλοι σας; Δεν φταίει η Ευρωπαϊκή Ένωση, είπε ο κ. Ανδρουλάκης, για το παράνομο ρουσφέτι του σταθμάρχη. Για δείτε, λοιπόν, ποιος ταυτίζεται με τη Νέα Δημοκρατία, που από την πρώτη στιγμή πήγε να μας πείσει ότι το πρόβλημα αρχίζει και τελειώνει σε έναν σταθμάρχη.

Ακούσαμε, επίσης, τον κ. Ανδρουλάκη να λέει ότι το ΚΚΕ έδωσε σανίδα σωτηρίας στη Νέα Δημοκρατία. Κάνατε λάθος βέβαια και μείνατε μόνοι σας μέσα στη Βουλή, αφού όλα τα κόμματα, εκτός από εσάς του ΠΑΣΟΚ, ψήφισαν την πρόταση του ΚΚΕ την προηγούμενη εβδομάδα.

Μήπως ήθελαν όλοι εδώ μέσα να δώσουν σανίδα σωτηρίας στη Νέα Δημοκρατία και έμεινε μόνο το ΠΑΣΟΚ, μόνο και συνεπές στον αντιδεξιό αγώνα; Γελάνε και τα τρία μνημόνια που ψηφίσατε παρεΐτσα με τη Νέα Δημοκρατία και οι καρέκλες εδώ δεξιά μου όπου έχετε καθίσει δύο φορές μαζί σε κυβερνήσεις με την επάρατο!

Νομίζουμε ότι ο ελληνικός λαός που μας παρακολουθεί, έχει βγάλει τα συμπεράσματά του για τις επιδιώξεις του καθενός και της καθεμιάς. Εμείς επαναλαμβάνουμε ότι θα κάνουμε ό,τι περνά από το χέρι μας για να μην ξεχαστεί αυτό το έγκλημα. Αυτή την υπόσχεση αναλάβαμε τον περασμένο Μάρτιο ενώπιον του ελληνικού λαού που διαδήλωνε, αυτή την υπόσχεση έχουμε αναλάβει και ενώπιον των συγγενών των θυμάτων και σε αυτή την κατεύθυνση θα συνεχίσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαοκτώ μέλη από τον Πολιτιστικό Σύλλογο Ασμηνίου βορείου Εύβοιας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, όπως γνωρίζετε, σύμφωνα με το άρθρο 155 παράγραφος 6 του Κανονισμού της Βουλής, η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση για σύσταση εξεταστικής επιτροπής προκειμένου να ακούσει τις απόψεις του. Όπως, λοιπόν, έχουμε αποφασίσει, δίνεται τώρα ο λόγος για τριάντα λεπτά στον πρώην Υπουργό κ. Σπίρτζη, τον οποίον και καλώ στο Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαρκούσης της διαδικασίας, κύριε Γεωργαντά, χωρίς να μας το έχετε πει;

**ΠΡΟΕΔΡΕΥΩΝ (Γεώργιος Γεωργαντάς):** Ανακοινώθηκε από την αρχή ο σχεδιασμός για τη συζήτηση στην Ολομέλεια από τον Προεδρεύοντα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κανονικά η ακρόαση των εγκαλουμένων προσώπων, αυτών των οποίων ζητείται η διερεύνηση των ποινικών ευθυνών τους, γίνεται στο τέλος. Βεβαίως, σε κάθε περίπτωση, αν υπάρχει αυτή η πρόθεση, καλό είναι να γνωστοποιείται και όχι να έρχεται κάποιος κάποια στιγμή που τον βολεύει, ουσιαστικά νύχτα, σε άδεια Αίθουσα να τοποθετηθεί. Μπορούμε να ενημερωθούμε αν έχουν ζητήσει και αν πρόκειται να τοποθετηθούν και τα τέσσερα εγκαλούμενα πρόσωπα και ποια ώρα;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, δεν ξέρω αν ήσασταν στο ξεκίνημα της συζήτησης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήμουνα, κύριε Πρόεδρε, εσείς δεν ήσασταν. Προήδρευε ο κ. Πλακιωτάκης.

**ΠΡΟΕΔΡΕΥΩΝ (Γεώργιος Γεωργαντάς):** Αυτό που αναφέρεται στα Πρακτικά, στο ξεκίνημα της συζήτησης, είναι ότι καθένα από τα περιλαμβανόμενα στις προτάσεις μέλη έχει το δικαίωμα να μιλήσει οποτεδήποτε το επιθυμήσει μετά από τον πρώτο κύκλο των οκτώ ομιλητών, με εξαίρεση, βεβαίως, αν υπάρχει αντίστοιχο αίτημα από τους Προέδρους των Κοινοβουλευτικών Ομάδων ή τους Κοινοβουλευτικούς Εκπροσώπους. Αυτή τη στιγμή δεν υπάρχει κάποιο τέτοιο αίτημα και γι’ αυτό κάναμε χρήση της απόφασης της Ολομέλειας που υπήρξε ουσιαστικά στην έναρξη, για να μπορέσει να μιλήσει ο πρώην Υπουργός. Για την ώρα έχουμε λάβει την ειδοποίηση ότι θα έρθει υπόμνημα από έτερο από τα τέσσερα αναφερόμενα πρόσωπα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από ποιο; Πείτε μας. Δεν είναι κρυφό. Πείτε μας από ποιον γιατί δικαιούται η Βουλή να γνωρίζει.

**ΠΡΟΕΔΡΕΥΩΝ (Γεώργιος Γεωργαντάς):** Από τον κ. Χατζηδάκη και από τον κ. Χρυσοχοΐδη. Οι δύο αυτοί θα καταθέσουν υπομνήματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καραμανλής θα τοποθετηθεί;

(Στο σημείο αυτό ο Βουλευτής κ. Κωνσταντίνος Αχ. Καραμανλής γνέφει καταφατικά)

Θα τοποθετηθείτε. Ποια ώρα θέλετε να μας πείτε; Στο τέλος ή ενδιαμέσως;

**ΠΡΟΕΔΡΕΥΩΝ (Γεώργιος Γεωργαντάς):** Είναι δικαίωμα του καθενός να αποφασίσει πότε θα τοποθετηθεί, κυρία Πρόεδρε.

**ΘΕΟΔΩΡΟΣ ΡΟΥΣΟΠΟΥΛΟΣ:** Όποτε θέλει θα τοποθετηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Ρουσόπουλε, δεν ρωτώ εσάς, τον κ. Καραμανλή ρωτώ να μας το πει.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ξεκινάμε από ένα δεδομένο: Ο αναφερόμενος, όπως πολύ σωστά είπατε και εσείς, έχει το δικαίωμα να μιλήσει και τελευταίος. Άρα είναι επιλογή του το πότε θα επιλέξει, μέχρι το τέλος της συνεδρίασης, να μιλήσει. Το δικαίωμά του, όπως σωστά είπατε και εσείς, είναι μέχρι το τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλει να μας πει ο κ. Καραμανλής. Σαφές.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, έχετε τον λόγο για τριάντα λεπτά.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Κύριε Πρόεδρε, αξιότιμοι κυρίες και κύριοι Βουλευτές, αποτελεί πάγια θέση μου ότι όποιοι υπηρετήσαμε, όσοι υπηρετούν σήμερα ή όσοι θα υπηρετήσουν στο μέλλον σε θέσεις ευθύνης και κυρίως, σε θέσεις υπουργικές οφείλουν να είναι υπέρ κάθε διερεύνησης που αφορά στο έργο και στα πεπραγμένα μας.

Όσον αφορά εμένα, επιθυμώ -το έχω πει πολλές φορές- να διερευνηθούν όλα τα έργα και όλοι οι διαγωνισμοί του Υπουργείου και των εποπτευόμενων φορέων της περιόδου 2015 έως 2019 που υπηρέτησα στη θέση του Υπουργού Υποδομών και Μεταφορών.

Επομένως, θα ήθελα, κύριε Πρόεδρε, να δηλώσω από την αρχή της τοποθέτησής μου ξεκάθαρα ότι τάσσομαι υπέρ της συγκρότησης Ειδικής Κοινοβουλευτικής Επιτροπής για τη διενέργεια προκαταρκτικής εξέτασης για τη σύμβαση 717/2014 και να ζητήσω από όλους τους Βουλευτές να ψηφίσουν υπέρ της πρότασης συγκρότησής της. Παρ’ ότι η μη ολοκλήρωση της σύμβασης δεν σχετίζεται με το δυστύχημα των Τεμπών, όπως επικοινωνιακά επιχειρήθηκε να παρουσιαστεί για να διαχυθούν προπαγανδιστικά οι ευθύνες του δυστυχήματος, οφείλουμε να φωτίσουμε κάθε πτυχή της σύμβασης, τόσο στο φυσικό της αντικείμενο, όσο και στο οικονομικό της αντικείμενο, ακόμα και σε κάθε λεπτομέρειά της.

Κυρίες και κύριοι Βουλευτές, η ασφάλεια του σιδηροδρόμου δεν εξαρτάται από την καθυστέρηση οποιουδήποτε έργου ή βλάβης κάποιου συστήματος ή βανδαλισμού κάποιου συστήματος, όπως είδαμε πριν από λίγες ημέρες στο σύστημα τηλεδιοίκησης της Αθήνας, αλλά από την εφαρμογή του κανονισμού κίνησης που προβλέπει τι θα κάνει κάθε μέλος του σιδηροδρόμου ακριβώς, όποιες και αν είναι οι συνθήκες, για να έχουμε ασφαλείς μετακινήσεις, ασφαλείς μεταφορές. Αυτός ο κανονισμός είναι ένας σύγχρονος κανονισμός, θεσμοθετήθηκε από εμάς, από την κυβέρνησή μας με τη συμμετοχή όλων των παραγόντων, όλων των εταιρειών του σιδηροδρόμου, ειδικών επιστημόνων, των εργαζομένων, των πάντων. Είμαστε υπερήφανοι γι’ αυτό.

Είναι, επομένως, χρέος μου και θεωρώ χρέος όλων μας προς όλους τους συμπολίτες μας και ιδιαίτερα στη μνήμη των θυμάτων της τραγωδίας των Τεμπών, στις οικογένειές τους και στους οικείους τους, να διερευνηθούν και να φωτιστούν τα πάντα, ό,τι έχει ακουστεί, ακόμα κι αν δεν τεκμηριώνεται και να αποδοθούν ευθύνες όπου υπάρχουν.

Άρα δεν αρκεί κατά τη γνώμη μου μόνο η σύσταση της εξεταστικής επιτροπής που σωστά ψηφίστηκε ήδη. Πρέπει να πάμε και επιμέρους. Ο προσωπικός λόγος που ζητώ τη σύσταση της επιτροπής, είναι η οριστική απάντηση στην προσπάθεια της επικοινωνιακής ομάδας της Νέας Δημοκρατίας με στόχο τη διάχυση των πολιτικών ευθυνών και την καμπάνια με τίτλο: «Πού είναι ο Σπίρτζης;» που ξεκίνησε από την άλλη μέρα του δυστυχήματος των Τεμπών. Σήμερα δίνεται η ευκαιρία σε όλους να αποδείξουν ότι θέλουν να φωτιστεί πλήρως η υπόθεση αυτή ή αυτή η πτυχή της.

Κυρίες και κύριοι Βουλευτές, στις χιλιάδες σελίδες που υπάρχουν για τη σύμβαση 717/2014 δεν υπάρχει ένα έγγραφο, μία απόφαση που να με αφορά ή να υπάρχει το όνομά μου, να αναφέρει το όνομά μου ή έστω ενός στελέχους, ενός υπαλλήλου του Υπουργείου Υποδομών και Μεταφορών από το 2015 μέχρι το 2019. Παρά ταύτα σας ενημερώνω ότι στο συγκεκριμένο ζήτημα, αν υπάρχουν οποιεσδήποτε πιθανές ευθύνες, είναι δικές μου και μόνο, δεν είναι ούτε της κυβέρνησης του Αλέξη Τσίπρα ούτε του κόμματός μου. Εγώ δεν θα κάνω σε κανέναν τη χάρη για πιθανές δικές μου ευθύνες, αν κατορθώσετε να βρείτε και όποιοι κατορθώσουν να βρουν, να στοχοποιηθεί η κυβέρνηση του ΣΥΡΙΖΑ με το μεγάλο ιστορικό έργο, η παράταξη και το κόμμα μου, ούτε θα επιτρέψω να βάλουν στο «κάδρο» του δυστυχήματος των Τεμπών με νομικίστικες ακροβασίες και επικοινωνιακά τερτίπια τον ΣΥΡΙΖΑ - Προοδευτική Συμμαχία, όποιοι και αν το προσπαθούν.

Κυρίες και κύριοι Βουλευτές, τα θέματα αυτά δεν προσφέρονται -κατά την άποψή μου- για κομματικές αντιδικίες ή μικροκομματικούς τακτικισμούς. Αν υπάρχουν ευθύνες βαραίνουν μόνο τα πρόσωπα που υπηρετούσαν στις συγκεκριμένες θέσεις, τη συγκεκριμένη χρονική περίοδο. Σας προτείνω, επομένως, μαζί με την υπερψήφιση της προκαταρκτικής να ενεργοποιηθεί για πρώτη φορά η διάταξη του Χάρη Καστανίδη, ως Υπουργού Δικαιοσύνης, στον νόμο 3961/2011, άρθρο 2, για σύσταση τριμελούς επιτροπής ανώτατων δικαστικών που θα εισηγηθεί στην επιτροπή της Βουλής, γιατί έτσι η δικαιοσύνη θα συνδράμει στην ουσιαστική διερεύνηση πιθανών ευθυνών πολιτικών προσώπων. Είναι μία πρόβλεψη που βρίσκεται στον αντίποδα κομματικών αντιδικιών και τακτικισμών που συνηθίζονται στη λειτουργία τέτοιων επιτροπών του Κοινοβουλίου και δεν βοηθούν κανέναν άλλο παρά μόνο την απαξία της πολιτικής και του πολιτικού κόσμου.

Τέλος, κύριε Πρόεδρε, θα ήθελα σε ό,τι με αφορά να ζητήσω να έχω τη μεταχείριση που έχει κάθε Έλληνας πολίτης. Να θεσμοθετηθεί δηλαδή, έστω και προαιρετικά, η μη χρήση των ευεργετικών διατάξεων παραγραφής του νόμου περί ευθύνης Υπουργών. Θεωρώ ότι μόνον έτσι όλες οι πτέρυγες της Βουλής θα μπορούν να οικοδομήσουν μια άλλη σχέση εμπιστοσύνης με την ελληνική κοινωνία και τον ελληνικό λαό, να παλέψουμε ενάντια στις αντιλήψεις του «όλοι ίδιοι είναι» που απαξιώνουν το σύνολο του πολιτικού μας συστήματος.

Κυρίες και κύριοι Βουλευτές, όπως γνωρίζετε, η 717 έχει ελεγχθεί από την ελληνική δικαιοσύνη για το διάστημα που υπηρέτησα και έχει αρχειοθετηθεί. Ανασύρθηκε με αφορμή ανώνυμη επιστολή προς την Ελληνίδα Ευρωπαία εισαγγελέα, πανομοιότυπη ή σχεδόν ίδια με την καταγγελία που είχε γίνει στην ελληνική δικαιοσύνη. Στην επιστολή της η Ευρωπαία εισαγγελέας αναφέρει ότι η έρευνα συνεχίζεται και ελπίζω να μας ακούει, για να συμπληρώσει επαρκώς την έρευνά της και όχι με αυτό που μας έστειλε. Όπως είπα και πριν, στις χιλιάδες σελίδες που υπάρχουν για την 717/2014 δεν υπάρχει ένα έγγραφο, μία απόφαση που να με αφορά ή να αναφέρει το όνομά μου ή έστω ενός στελέχους ή υπαλλήλου του Υπουργείου Υποδομών. Δεν υπάρχει, επίσης, καμμία αιτιολόγηση για το αδίκημα της παράβασης καθήκοντος.

Επιχειρήθηκε στην πρόταση που καταθέτει το ΠΑΣΟΚ - Κίνημα Αλλαγής να αιτιολογηθεί και θα ήθελα γι’ αυτό να δώσω απαντήσεις σε ό,τι περιλαμβάνεται στην πρότασή σας.

Αναφέρετε, κυρίες και κύριοι Βουλευτές του ΠΑΣΟΚ- Κίνημα Αλλαγής, ότι «προκύπτουν σοβαρές ενδείξεις τέλεσης της αξιόποινης πράξης της παράβασης καθήκοντος εκ μέρους του αρμόδιου Υπουργού Υποδομών και Μεταφορών Χρήστου Σπίρτζη συνιστάμενης στο ότι, παρά τη μη τήρηση της συμβατικής διάρκειας του έργου, την κατ’ επανάληψη υπέρβαση των αποκλειστικών προθεσμιών για την τμηματική παράδοση αυτού και την παράλειψη εκπόνησης και έγκρισης των σχετικών μελετών της αναδόχου, η τελευταία δεν κηρύχθηκε έκπτωτη ούτε της επιβλήθηκε κάποια άλλη κύρωση από τον ανωτέρω», από εμένα δηλαδή, «ο οποίος είχε κατά τον κρίσιμο χρόνο τη σχετική αρμοδιότητα». Λέτε, δηλαδή, ότι ενώ είχα την αρμοδιότητα δεν κήρυξα έκπτωτη, ως όφειλα, την ανάδοχο εταιρεία.

Κυρίες και κύριοι Βουλευτές του ΠΑΣΟΚ - Κινήματος Αλλαγής, δεν είστε ο ΣΥΡΙΖΑ του 2015 που δεν είχε κυβερνητική εμπειρία και θεωρητικά και τα έγγραφα διαβάσατε και διαχειριστική εμπειρία διαθέτετε. Με κατηγορείτε για μια πράξη, που αν έκανα, τότε θα διέπραττα την αξιόποινη πράξη της παράβασης καθήκοντος, αν έβγαζα έκπτωτη, δηλαδή, την κοινοπραξία σε έργο της «ΕΡΓΟΣΕ».

Σας καταθέτω, λοιπόν, γιατί προφανώς δεν το διαβάσατε, τη διακήρυξη του διαγωνισμού. Στην πρώτη του σελίδα αναφέρει: «Κύριος του έργου και αναθέτουσα αρχή είναι η «ΕΡΓΑ ΟΣΕ Α.Ε.». Φορέας κατασκευής του έργου είναι η «ΕΡΓΑ ΟΣΕ Α.Ε.». Προϊσταμένη αρχή είναι το διοικητικό συμβούλιο της «ΕΡΓΑ ΟΣΕ Α.Ε.».». Και το αιτιολογεί με την ισχύουσα νομοθεσία. Πώς, λοιπόν, ήταν αρμοδιότητά μου όταν προϊσταμένη αρχή ήταν το διοικητικό συμβούλιο της «ΕΡΓΟΣΕ» και όχι το Υπουργείο Υποδομών; Δεν το γνωρίζατε;

Το καταθέτω.

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν δημοπρατήθηκε το έργο επί κυβέρνησης Σαμαρά, δηλαδή επί κυβέρνησης Νέας Δημοκρατίας – ΠΑΣΟΚ, ο Υπουργός Υποδομών και ο διευθύνων σύμβουλος της «ΕΡΓΟΣΕ» ήταν στελέχη του ΠΑΣΟΚ. Δεν το γνωρίζατε;

Καταθέτω πρόσθετα τις δύο υπουργικές αποφάσεις του 2009, που ορίζουν παγίως τα όργανα που αποφασίζουν και γνωμοδοτούν για την «ΕΡΓΟΣΕ Α.Ε.».

(Στο σημείο αυτό ο κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής )

Από το 2009 και οι δύο υπουργικές αποφάσεις λένε παγίως ότι για τα έργα της «ΕΡΓΟΣΕ» αναθέτουσα αρχή είναι η ίδια και επιβλέπουσα υπηρεσία είναι το διοικητικό συμβούλιο της εταιρείας και μάλιστα, μπορεί να το αναθέσει κατευθείαν και στον διευθύνοντα σύμβουλο. Από το 2009 έως σήμερα το ΠΑΣΟΚ είχε την κυβέρνηση του Γιώργου Παπανδρέου, στήριξε και συμμετείχε στην κυβέρνηση Παπαδήμου, στήριξε και μετείχε στην κυβέρνηση Σαμαρά που έκανε και τον διαγωνισμό. Δεν ξέρατε τίποτα για το ποιος έχει την αρμοδιότητα να κηρύξει έκπτωτο τον ανάδοχο ή όποιον ανάδοχο σε οποιοδήποτε έργο της «ΕΡΓΑ ΟΣΕ Α.Ε.»; Δεν ρωτήσατε κανέναν σύντροφό σας που να υπηρέτησε είτε στο Υπουργείο είτε στη συγκεκριμένη εταιρεία; Κανέναν; Και γιατί προβλεπόταν από το 2009, με αυτές τις αποφάσεις; Προβλεπόταν και ήταν η «ΕΡΓΑ ΟΣΕ» και προϊσταμένη αρχή, γιατί κυρίες και κύριοι συνάδελφοι -βλέπω την κ. Γεροβασίλη εδώ- στο Υπουργείο Υποδομών –γι’ αυτό και την αναφέρω- μέχρι τη θεσμοθέτηση και την έκδοση του προεδρικού διατάγματος για τον νέο οργανισμό του Υπουργείου δεν υπήρχε ούτε τμήμα που να επιτηρεί τα έργα σταθερής τροχιάς! Ούτε τμήμα, ούτε γραφείο! Σε κάθε περίπτωση, αν κήρυττα έκπτωτο τον ανάδοχο ή έδινα εντολή στο διοικητικό συμβούλιο της «ΕΡΓΟΣΕ», ενώ δεν είχα την αρμοδιότητα, να κηρυχθεί έκπτωτος, σύμφωνα με τον νόμο τότε θα διέπραττα παράβαση καθήκοντος.

Δεύτερον, λεπτομέρεια, αλλά θα την αναφέρω. Μιλάτε για τα κρίσιμα χρόνια 2016 - 2018 και έχετε ασκήσει πολύ σκληρή κριτική στην κυβέρνηση ΣΥΡΙΖΑ για το Υπερταμείο. Δεν γνωρίζετε ποιοι φορείς εντάχθηκαν το 2016 στο Υπερταμείο; Δεν γνωρίζετε ότι όλος ο όμιλος ΟΣΕ και η «ΕΡΓΟΣΕ» το 2016 έφυγαν από το Υπουργείο Μεταφορών και πήγαν στο Υπερταμείο; Τι κριτική κάνετε τόσο καιρό όταν δεν γνωρίζετε ποιοι φορείς πήγαν στο Υπερταμείο; Δεν γνωρίζετε ότι έπειτα από σκληρή διαπραγμάτευση ο ΟΣΕ, η «ΕΡΓΟΣΕ», η «ΑΤΤΙΚΟ ΜΕΤΡΟ», η «ΚΤΥΠ» και άλλοι φορείς εξαιρέθηκαν και βγήκαν από το Υπερταμείο, επέστρεψαν στο Υπουργείο το 2018; Αυτός δεν είναι ο κρίσιμος χρόνος που αναφέρετε, παρ’ ότι δεν είχα έτσι κι αλλιώς την αρμοδιότητα, για έκπτωση του αναδόχου;

Τρίτον, στην επιχειρηματολογία σας επικαλείστε την έκθεση της ΕΔΕΛ και ότι η υλοποίηση του έργου δεν υπήρξε ομαλή καθώς δεν τηρήθηκαν αποκλειστικές προθεσμίες για την παράδοση τμημάτων προς χρήση, χωρίς ο ανάδοχος να έχει ολοκληρώσει εγκεκριμένες μελέτες, ενώ το έργο έπρεπε να έχει ολοκληρωθεί, σύμφωνα με τη σύμβαση, στις 26 Σεπτεμβρίου του 2016.

Καταθέτω την έκθεση ελέγχου της ΕΔΕΛ. Έχω βάλει και πράσινους σελιδοδείκτες για να ξεχωρίζετε τα σημεία.

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Εύρημα 2. Ανεπαρκής ορισμός του αντικειμένου της σύμβασης κατά τη δημοπράτηση λόγω πλημμελειών της οριστικής μελέτης». Σημαντικό εύρημα, λέει η ΕΔΕΛ. Από τα στοιχεία που παρασχέθηκαν στην ομάδα έργου -έγγραφο του συντονιστή κ.λπ., του 2012 το έγγραφο- προέκυψε ότι προμετρήσεις συντάχθηκαν μόνο για την αποκατάσταση των τεχνικών δωματίων και συγκεκριμένα, για τα κιβώτια απόληξης των οπτικών ινών και τα μήκη και τους τύπους των καλωδιώσεων που απαιτούνται. Για τα υπόλοιπα τμήματα του φυσικού αντικειμένου -ανάταξη, αναβάθμιση του συρματοτεχνικού εξοπλισμού κατά μήκος της γραμμής, τεχνικές λύσεις αποκατάστασης των καλωδίων λόγω κλοπών και βανδαλισμών, αναβάθμιση τηλεδιοικήσεων, οδεύσεις καλωδίων, προμήθεια και εγκατάσταση νέων μετρητών αξόνων κατά μήκος της γραμμής κ.λπ.- δεν συντάχθηκαν προμετρήσεις, παραβιάζοντας, όπως θα εκτεθεί στη συνέχεια, το άρθρο 15.2 της ειδικής συγγραφής υποχρεώσεων, με αποτέλεσμα το φυσικό αντικείμενο του έργου να μην είναι προσδιορισμένο κατά τη διακήρυξη και εξαιτίας αυτού να παραστεί ανάγκη σύνταξης πρώτου ανακεφαλαιωτικού πίνακα και της πρώτης συμπληρωματικής σύμβασης για να αντιμετωπιστούν οι πλημμέλειες και οι ελλείψεις.

Προφανώς ούτε το σημαντικό «Εύρημα 2» θα διαβάσατε που αναφέρει ότι για τον διαγωνισμό και τη σύμβαση που υπογράψατε το 2014 δεν συντάχθηκαν προμετρήσεις, με αποτέλεσμα να παραστεί ανάγκη συμπληρωματικής σύμβασης για την ολοκλήρωση του έργου. Δηλαδή, δεν μπορούσε να τελειώσει το έργο το 2016, δεν μπορούσαμε να έχουμε σύστημα τηλεδιοίκησης που να λειτουργεί, γιατί η σύμβαση δεν προέβλεπε καν τα υλικά, τα συστήματα, τις συσκευές και τις ποσότητες που έπρεπε. Διαβάσατε μόνο το «Εύρημα 1».

Τέταρτον, επίσης καταθέτω τις αποφάσεις του Ελεγκτικού Συνεδρίου, που αναφέρουν ενδεικτικά, μεταξύ αναλυτικών ελλείψεων και πρωτοφανών αναφορών για μια σύμβαση, για την 717 του 2014, ότι πρώτον, «Συνεπώς για την αντιμετώπιση των ανωτέρω προβλημάτων ως προς την υλοποίηση της σύμβασης και την ολοκλήρωση των εργασιών, προκύπτει ότι η μόνη λύση είναι η αντικατάσταση εξοπλισμού που δεν υποστηρίζεται από τον κατασκευαστή και δεν φέρει πιστοποιητικά ασφαλείας με νέο. Αναφέρεται σε άλλο σημείο: «Αντιθέτως, από τα στοιχεία του φακέλου προκύπτει ότι η μελέτη με βάση την οποία προσδιορίστηκε το τεχνικό αντικείμενο του έργου και οι τεχνικές λύσεις που επιλέχθηκαν ήταν πλημμελείς και δεν έλαβαν υπ’ όψιν τις ιδιαιτερότητες της σύμβασης που αφορούν στην παλαιότητα του εξοπλισμού σηματοδότησης τηλεδιοίκησης και στην εγκατάστασή του με πολλαπλές συμβάσεις». Σε άλλο σημείο: «Η μελέτη με βάση την οποία προσδιορίστηκε το τεχνικό αντικείμενο του έργου και οι τεχνικές λύσεις που επιλέχθηκαν ήταν πλημμελείς, ενώ δεν ελήφθησαν υπ’ όψιν οι ιδιαιτερότητες της σύμβασης που αφορούν το μεν στην παλαιότητα του εξοπλισμού σηματοδότησης τηλεδιοίκησης, το δε στην εγκατάστασή του με πολλαπλές συμβάσεις. Ειδικότερα, ειδική ομάδα εργασίας της «ΕΡΓΟΣΕ», που συγκροτήθηκε για την κήρυξη των τευχών δημοπράτησης, παρέλειψε να εξετάσει αν η προτεινόμενη λύση της αποκατάστασης-ανάταξης του συγκεκριμένου εξοπλισμού θα υποστηριζόταν από τους αρχικούς κατασκευαστές και κατά τη συγκεκριμένη φάση τόσο η αναθέτουσα αρχή όσο και ο φορέας λειτουργίας, ο ΟΣΕ, δεν είχαν στη διάθεσή τους κανένα στοιχείο ότι ο εξοπλισμός ή τα υλικά του δικτύου ήταν εκτός παραγωγής και υποστήριξης».

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή είχαμε μια σύμβαση του 2014 που προέβλεπε υλικά, εξοπλισμό και λογισμικό που είχαν παύσει και να παράγονται και να υποστηρίζονται πολλά χρόνια πριν από τη δημοπράτηση του 2014, όχι το 2016, πριν από το 2010 είχαν σταματήσει.

Μια τέτοια σύμβαση, κυρίες και κύριοι Βουλευτές, δεν μπορούσε προφανώς να υλοποιηθεί και να έχουμε λειτουργική ολοκλήρωση, δηλαδή σηματοδότηση και σύστημα τηλεδιοίκησης. Δεν τα διαβάσατε όλα αυτά. Δεν τα ακούσατε, όμως και στην Επιτροπή Θεσμών και Διαφάνειας, στην ειδική συνεδρίαση που έγινε για το δυστύχημα των Τεμπών; Τα καταθέσαμε όλα εκεί. Και αν θυμάμαι καλά, συμμετείχατε ενεργότατα και με μεγάλη σοβαρότητα με τον Χάρη Καστανίδη από το ΠΑΣΟΚ – Κίνημα Αλλαγής. Καλά θυμάμαι.

Δεν τα διαβάσατε τα έργα, δεν τα ακούσατε, αλλά κυρίες και κύριοι συνάδελφοι, το σύστημα σηματοδότησης και τηλεδιοίκησης θα μπορούσε να υλοποιηθεί μόνο αν γινόταν συμπληρωματική σύμβαση και ανακεφαλαιωτικός πίνακας εργασιών, λόγω των πρωτοφανών ελλείψεων της αρχικής σύμβασης.

Το Ελεγκτικό Συνέδριο ενέκρινε τη συμπληρωματική σύμβαση τον Αύγουστο του 2018. Ξεκίνησε αυτή η ιστορία από το 2016 και έκανε δεκαοκτώ μήνες να εγκριθεί. Έκανε πολύ καλά τη δουλειά του το Ελεγκτικό Συνέδριο και στη συνέχεια ξεκίνησε ο έλεγχος της ΕΔΕΛ, όπως προβλέπεται όταν υπάρχει σε οποιοδήποτε έργο συμπληρωματική σύμβαση εξετάζει και τη συμπληρωματική και την αρχική σύμβαση, και ολοκληρώθηκε τον Φεβρουάριο του 2019.

Κυρίες και κύριοι Βουλευτές του ΠΑΣΟΚ - Κινήματος Αλλαγής, δεν αισθάνεστε ευθύνη -πολιτική ευθύνη- γι’ αυτή τη σύμβαση που συνάφθηκε επί κυβέρνησης Σαμαρά με δικά σας στελέχη στις θέσεις ευθύνης και στη θέση του Υπουργού Υποδομών και Μεταφορών και στη θέση του διευθύνοντος συμβούλου της «ΕΡΓΟΣΕ»; Γιατί δεν εντάσσετε αυτή την περίοδο στη διερεύνηση που ζητάτε; Γιατί στην αιτιολογία της πρότασή σας για σύσταση προκαταρκτικής επιτροπής δεν αναφέρεται λέξη για την πλημμελέστατη σύμβαση του 2014 που οδήγησε σε απίστευτες καθυστερήσεις;

Μήπως μπορείτε να μας απαντήσετε –κάποιος, είτε από το ΠΑΣΟΚ-Κίνημα Αλλαγής είτε από τη Νέα Δημοκρατία- πώς προβλεπόταν και πού προβλεπόταν η σύμβαση 717 του 2014 να ολοκληρωθεί και να εγκατασταθεί, όταν δεν είχαμε καν διπλή σιδηροδρομική γραμμή; Βγάλατε έναν διαγωνισμό, κάνατε μια σύμβαση το 2014. Δεν υπήρχε διπλή σιδηροδρομική γραμμή. Πού θα τοποθετούσατε το σύστημα τηλεδιοίκησης; Πού; Στον Μπράλο, στη μονή; Μάλιστα.

Αυτό το έργο το τελειώσαμε εμείς το 2017 με πολύ βαριές υποδομές που εκκρεμούσαν για χρόνια, με σιδηροδρομικές σήραγγες που έβαζαν πρόβατα μέσα, με ιδιαίτερες γέφυρες πάνω σε ρήγματα και βέβαια και την ηλεκτροκίνηση. Πού θα το βάζατε;

Νομίζω, κύριοι Βουλευτές του ΠΑΣΟΚ - Κινήματος Αλλαγής, ότι αδικείτε και τον εαυτό σας και το κόμμα σας και την παράταξη με αυτές τις παραλείψεις τόσο στο σκεπτικό της πρότασής σας όσο και στις περιόδους που ζητάτε να διερευνηθούν πιθανές ευθύνες. Γι’ αυτό σας καλώ να τροποποιήσετε και την αιτιολόγηση που έχετε μέσα και να εντάξετε να διερευνήσετε το χρονικό διάστημα της κυβέρνησης Σαμαρά τουλάχιστον.

Και για να μη γίνει καμμία παρανόηση ότι προσπαθώ να μετακινήσω πιθανές ευθύνες αλλού, δηλώνω ότι οι διοικήσεις της «ΕΡΓΟΣΕ» στο διάστημα 2015 ως 2019 ενήργησαν και στο γράμμα και στο πνεύμα του νόμου, προστάτευσαν το δημόσιο συμφέρον και τους ευρωπαϊκούς πόρους και τους ευχαριστώ πάρα πολύ για το έργο τους. Τήρησαν κατά γράμμα κάθε προβλεπόμενη διαδικασία και κάθε διαδικασία έγκρισης και ελέγχου από τη διαχειριστική αρχή, το Ελεγκτικό Συνέδριο, την ΕΔΕΛ, τον ΕΣΠΕΛ, τον εισαγγελέα, την Αρχή Διαφάνειας, τα πάντα.

Αν κήρυτταν έκπτωτο τον ανάδοχο με τις ελλείψεις που υπήρχαν στη σύμβαση, είναι βέβαιο ότι θα σήμαινε τερματισμό της εκτέλεσης του έργου και ανάγκη εξ αρχής νέου διαγωνισμού και νέας σύμβασης, δηλαδή ολοκλήρωση του έργου μετά από πέντε χρόνια, αν δεν υπήρχαν δικαστικές εμπλοκές. Σήμαινε μετά βεβαιότητας, ότι ο έκπτωτος ανάδοχος θα ήγειρε αγωγή αποζημίωσης δεκάδων εκατομμυρίων ευρώ και πράξης ακύρωσης της έκπτωσης, δεδομένου ότι η σύμβαση δεν μπορούσε να εκτελεστεί λόγω των ελλείψεων που είχε στο φυσικό αντικείμενο. Και βέβαια, αυτό είναι υπαιτιότητα όχι του αναδόχου, αλλά του ελληνικού δημοσίου.

Καταθέτω έγγραφο του αναδόχου -του 2017 είναι το έγγραφο- που αναφέρει ότι δεν μπορεί να ολοκληρωθεί το τεχνικό δωμάτιο του σιδηροδρομικού σταθμού Λάρισας, μιας και συνδέεται με το δυστύχημα των Τεμπών, γιατί υλικά απολύτως απαραίτητα για τη λειτουργία του συστήματος σηματοδότησης δεν περιλαμβάνονται στη σύμβαση.

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόσθετα, η χρηματοδότηση του έργου –το γνωρίζετε- θα χανόταν και η χρηματοδότηση θα μπορούσε να γίνει μόνο από εθνικούς πόρους. Η ίδια απώλεια πόρων θα συνέβαινε ακόμα και αν ολοκληρωνόταν το αντικείμενο της αρχικής σύμβασης 717 του 2014 χωρίς συμπληρωματική, γιατί δεν θα υπήρχε λειτουργική ολοκλήρωση, δηλαδή δεν θα υπήρχε στο τέλος ένα σύστημα τηλεδιοίκησης και σηματοδότησης που να λειτουργούσε. Αν, λοιπόν, οι διοικήσεις της «ΕΡΓΟΣΕ» από το 2015 ως το 2019 λειτουργούσαν με άλλον τρόπο από αυτόν που λειτούργησαν, τότε δεν θα υπερασπίζονταν το δημόσιο συμφέρον και τους εθνικούς και κοινοτικούς πόρους.

Αυτά είναι πάρα πολύ γνωστά σε όσους ασχολούνται και γνωρίζουν για τα συγχρηματοδοτούμενα έργα. Επομένως, σωστά και επ’ ωφελεία του δημόσιου συμφέροντος η διοίκηση της «ΕΡΓΟΣΕ» μέχρι την έγκριση της συμπληρωματικής και τον έλεγχο της ΕΔΕΛ έδινε παρατάσεις. Σωστά έδινε παρατάσεις.

Πώς θα έβγαζε, αγαπητοί Βουλευτές, η «ΕΡΓΟΣΕ» έκπτωτο τον ανάδοχο, όταν πουθενά στη σύμβαση του 2014 και στα τεύχη του διαγωνισμού -επειδή μπορείτε να τα έχετε μπροστά σας και μπορείτε να τα δείτε- πουθενά, το τονίζω, δεν αναφέρεται ρητά η υπογραφή των μελετών εφαρμογής από τη δανειοπάροχο, αλλά η συμμετοχή στην υλοποίηση του έργου της δανειοπαρόχου γενικά.

Η ΕΔΕΛ αναφέρει ότι κατά την ολοκλήρωση του έργου πρέπει να επιβεβαιωθεί η έγκριση του συνόλου των μελετών σηματοδότησης-τηλεδιοίκησης από τη δανειοπάροχο εταιρεία, η ΕΔΕΛ -και το τονίζω- κατά την ολοκλήρωση. Και με βάση αυτό, την αναφορά της ΕΔΕΛ δηλαδή, η «ΕΡΓΟΣΕ» αμέσως μετά έστειλε ειδική πρόσκληση για έκπτωση.

Δεν γνωρίζετε ότι μετά από τον έλεγχο της ΕΔΕΛ ξεκίνησε διαδικασία έκπτωσης με την αποστολή ειδικής πρόσκλησης από την «ΕΡΓΟΣΕ»; Καταθέτω και το έγγραφο, για να μην υπάρχουν γκρίζες ζώνες.

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, τον Ιούλιο του 2019 είχε ολοκληρωθεί το 72% της αρχικής σύμβασης, υπήρχαν οι μελέτες υπογεγραμμένες από τη δανειοπάροχο εταιρεία, όπως καθόριζαν οι παρατηρήσεις και οι συστάσεις της ΕΔΕΛ. Υπήρχε εγκεκριμένη συμπληρωματική σύμβαση. Υπήρχε πόρισμα της ΕΔΕΛ, προκειμένου να ολοκληρωθεί το σύστημα σηματοδότησης-τηλεδιοίκησης με χρονοδιάγραμμα δεκατεσσάρων μηνών.

Καταθέτω δύο έγγραφα που αποδεικνύουν τα ποσοστά υλοποίησης, 68% και 72% αντίστοιχα.

(Στο σημείο αυτό ο κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, θεωρώ ότι είναι πολύ σημαντικό να ακουστεί ότι οι διοικήσεις της «ΕΡΓΟΣΕ» στο διάστημα 2015 ως 2019 δεν ενέκριναν καμμία αποζημίωση, ούτε 1 ευρώ, για τη σύμβαση 717 του 2014 προς τον ανάδοχο, παρά τα συνεχή του αιτήματα.

Ολοκληρώνοντας, θα ήθελα να απευθυνθώ πρώτα στους Βουλευτές του ΣΥΡΙΖΑ - Προοδευτική Συμμαχία, προτρέποντάς τους να αντιμετωπίσουν το μεγάλο έργο που υλοποιήθηκε στο Υπουργείο Υποδομών και Μεταφορών με περηφάνια και διάθεση ελέγχου όλων των πεπραγμένων μου, χωρίς καμμία διάθεση συντροφικής αλληλεγγύης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αν εγκριθεί η πρόταση για τη σύσταση της προκαταρκτικής, να μη δοθεί κανένα δικαίωμα μικροκομματικής αντιμετώπισης από πλευράς μας. Ακόμα και αν επιχειρήσει ο οποιοσδήποτε να με στοχοποιήσει, να «μην τσιμπήσετε». Το έχω συνηθίσει αυτό.

Τέλος, να απευθυνθώ σε όλους τους Βουλευτές, όλων των κομμάτων, κυρίως, όμως, της Πλειοψηφίας, τους Βουλευτές της Νέας Δημοκρατίας, προκειμένου να ζητήσω να υποστηρίξετε τη σύσταση της προκαταρκτικής επιτροπής διερεύνησης, με την πρόβλεψη για τριμελή επιτροπή ανωτάτων δικαστικών και τη νομοθετική τροποποίηση, έστω και προαιρετικά, για όποιον επιθυμεί, για μη παραγραφή πιθανών αδικημάτων και την ίδια αντιμετώπισή μου με κάθε Έλληνα πολίτη. Πιστεύω ότι έτσι θα επιχειρήσουμε να έχουμε μια υγιή σχέση εμπιστοσύνης όλου του πολιτικού κόσμου με την κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Σπίρτζη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Κρεστένων Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θα περάσω στον δεύτερο κύκλο των ομιλητών. Θα δώσω τον λόγο σε δύο ομιλητές, τον κ. Ανδριανό και τον κ. Κόκκαλη, και μετά θα μιλήσει ο Κοινοβουλευτικός Εκπρόσωπος της Κοινοβουλευτικής Ομάδας της Νίκης, που έχει ζητήσει τον λόγο.

Παρακαλώ, κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, λίγες ημέρες πριν η Βουλή αποφάσισε τη σύσταση εξεταστικής επιτροπής για τη διερεύνηση των πραγματικών δεδομένων που οδήγησαν στο τραγικό δυστύχημα των Τεμπών. Αποφασίσαμε ως Σώμα να αναζητήσουμε τις βαθύτερες πολιτικές ευθύνες του δυστυχήματος. Διότι, ενώ βεβαίως, η ευθύνη εκείνων που είχαν επιφορτιστεί με τον έλεγχο της κίνησης των αμαξοστοιχιών είναι δεδομένη, εξίσου σημαντικό είναι να δούμε ποιες ήταν οι ενέργειες και οι παραλείψεις μέχρι το τραγικό γεγονός.

Η εξεταστική επιτροπή, λοιπόν, θα αποκαλύψει όλη τη μακρόχρονη περιπέτεια των έργων σηματοδότησης και τηλεδιοίκησης που θα μπορούσαν να είχαν εμποδίσει την τραγωδία. Θα αποκαλύψει τι έγινε από το 1985 έως το 2001, όταν με συνολικό κόστος 250 εκατομμύρια ευρώ και στο πλαίσιο δεκαπέντε συμβάσεων είχαν εγκατασταθεί συστήματα σηματοδότησης-τηλεδιοίκησης από την Αθήνα μέχρι και τον Προμαχώνα, τα οποία ποτέ δεν τέθηκαν σε λειτουργία λόγω της ανομοιογένειάς τους, με κάποιες από τις τεχνικές λύσεις που είχαν προκριθεί να είναι ήδη από τότε παρωχημένες.

Θα αποκαλύψει το γιατί τα έργα και οι παρεμβάσεις της διαβόητης σύμβασης 717 του 2014 τελματώθηκαν κατά τη διακυβέρνηση ΣΥΡΙΖΑ - ΑΝΕΛ. Διότι, ενώ από το 2016 είχε καταστεί σαφής η ανάγκη σύναψης συμπληρωματικής σύμβασης, η οποία εγκρίθηκε τον Δεκέμβριο του 2017 από την «ΕΡΓΟΣΕ» και εγκρίθηκε από το Ελεγκτικό Συνέδριο τον Ιούνιο του 2018, τελικά ούτε υπεγράφη ούτε υλοποιήθηκε επί κυβέρνησης ΣΥΡΙΖΑ - ΑΝΕΛ, αλλά σταμάτησε και η υλοποίηση της αρχικής σύμβασης.

Θα αποκαλύψει, πέρα από κάθε αμφισβήτηση, ότι μέχρι την αλλαγή της κυβέρνησης, τον Ιούλιο του 2019, είχαν δοθεί έξι παρατάσεις για την ολοκλήρωση της σύμβασης, η πρόοδος υλοποίησής της ήταν στο 33%, με λειτουργικό, όμως, μόνο το 18% του έργου, ενώ δεν είχε υπογραφεί και η αναγκαία για να προχωρήσει το έργο συμπληρωματική σύμβαση.

Όπως, επίσης, θα υπογραμμίσει την ορθότητα της επιλογής, μετά από την αλλαγή της κυβέρνησης, με τον Κώστα Καραμανλή στο Υπουργείο, να διασφαλιστεί ότι το έργο θα προχωρήσει χωρίς περαιτέρω καθυστερήσεις, επιλογή που επικυρώθηκε από την Εθνική Αρχή Διαφάνειας, αλλά και τον εισαγγελέα οικονομικού εγκλήματος.

Θα αποκαλύψει ότι, παρά την περιπλοκότητα και τα εμπόδια της προηγούμενης διαχείρισης, μέχρι τα τέλη του 2022 είχαν παραδοθεί ολοκληρωμένα συστήματα σε δεκαεννέα από τους εναπομείναντες τριάντα επτά σταθμούς, ανακατασκευάστηκαν οι δέκα από τους δεκαεπτά σταθμούς που είχαν παραδοθεί έως τα τέλη του 2016 και παραδόθηκε το Κέντρο Τηλεδιοίκησης και Σηματοδότησης στη Θεσσαλονίκη.

Κυρίες και κύριοι συνάδελφοι, το τραγικό δυστύχημα, που κόστισε τη ζωή σε πενήντα επτά συνανθρώπους μας, οφείλουμε να το δούμε χωρίς κομματικές παρωπίδες, πολύ δε περισσότερο, καθώς αποκαλύπτει βαθιά ριζωμένες παθογένειες στη λειτουργία του κράτους. Οφείλουμε να εντοπίσουμε τις ευθύνες εκεί όπου πραγματικά υπάρχουν. Διατρέχοντας απλώς το ιστορικό της σύμβασης του 717 καθίσταται σαφές τι θα μπορούσε να γίνει και δυστυχώς, δεν έγινε, προκειμένου οι αναγκαίες αυτές υποδομές να ήταν λειτουργικές νωρίτερα.

Οφείλουμε, λοιπόν, όχι απλώς να δώσουμε τις απαντήσεις που δικαιούνται και απαιτούν οι Ελληνίδες και οι Έλληνες -και ιδίως οι συγγενείς των θυμάτων- αλλά και με αίσθημα ευθύνης να προχωρήσουμε στις βαθιές εκείνες αλλαγές, που θα διασφαλίσουν ότι το απαράδεκτο αυτό φαινόμενο των αναγκαίων έργων, που καθυστερούν ή και «βαλτώνουν», θα ξεριζωθεί αποτελεσματικά και οριστικά από την πραγματικότητα της χώρας μας.

Για να συμβεί αυτό, χρειάζεται η σοβαρή δουλειά της εξεταστικής επιτροπής. Και απέναντι σε αυτή την απόφαση του Σώματος, που διασφαλίζει ότι όλη η αλήθεια θα βγει στο φως, οι φωνές για προανακριτική, επιδιώκουν την κάρπωση μικροπολιτικού οφέλους, αλλά και την συσκότιση των πραγματικών πολιτικών ευθυνών της διακυβέρνησής τους. Δεν είναι τυχαίο, άλλωστε, ότι περίμεναν τέσσερις ολόκληρους μήνες, μετά από τη διαβίβαση της σχετικής δικογραφίας στην Ολομέλεια της Βουλής.

Η δικαιοσύνη, λοιπόν, κάνει τη δουλειά της και εξετάζει τις ποινικές ευθύνες. Δική μας δουλειά είναι να δούμε και να παρουσιάσουμε στους πολίτες τεκμηριωμένα, με ειλικρίνεια και τόλμη, τι ακριβώς συνέβη όλες αυτές τις δεκαετίες στον ελληνικό σιδηρόδρομο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ την ανοχή σας.

Γιατί μόνο έτσι θα δημιουργηθεί η αναγκαία ευρεία συναίνεση και βούληση, ώστε να σταματήσουμε ως κοινωνία να κρύβουμε τα προβλήματα «κάτω από το χαλί», να τα μεταφέρουμε επί δεκαετίες από τη μία διακυβέρνηση στην άλλη, να αδυνατούμε να έχουμε έστω μια στοιχειώδη συνέχεια του κράτους σε ζητήματα που -όπως αποδείχτηκε- μπορούν να κοστίσουν ανθρώπινες ζωές.

Γιατί, εν τέλει, τα Τέμπη είναι ένα απολύτως χαρακτηριστικό παράδειγμα της κακοδαιμονίας του ελληνικού κράτους να λειτουργεί με συνέπεια, συνέχεια και μακροχρόνιο σχεδιασμό. Μια κακοδαιμονία, που η Κυβέρνηση της Νέας Δημοκρατίας -και ο Κυριάκος Μητσοτάκης- αγωνίζεται αποφασιστικά να ξεριζώσει μια και καλή.

Όσοι, λοιπόν, σήμερα προσπαθούν να δυναμιτίσουν αυτή την προσπάθεια, πρέπει να αναλογιστούν την ευθύνη αυτής της επιλογής και αυτής της επιδίωξης. Οι πολίτες, λοιπόν, που αναζητούν και αυτοί την αλήθεια για τα Τέμπη, οι πολίτες που αναζητούν τις πολιτικές και τις παρεμβάσεις που θα ελαχιστοποιήσουν, θα εκμηδενίσουν την πιθανότητα μια τέτοια τραγωδία να επαναληφθεί στο μέλλον, βλέπουν αυτές τις μέρες, κρίνουν και συγκρίνουν την στάση όλων μας. Και γνωρίζουν πολύ καλά ποια είναι η στάση της ευθύνης και ποια εκείνη της εξυπηρέτησης μικροκομματικών σκοπιμοτήτων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, σας ενημερώνω ότι οι Υπουργοί κ. Κωνσταντίνος Χατζηδάκης και Μιχάλης Χρυσοχοΐδης υπέβαλαν τα με αριθμό πρωτοκόλλου 5520/24-11-2023 και 5530/24-11-2023 έγγραφα-υπομνήματα προς τον Πρόεδρο της Βουλής των Ελλήνων κ. Κωνσταντίνο Τασούλα, τα οποία καταχωρίζονται στα Πρακτικά της σημερινής συνεδρίασης και είναι στη διάθεση των συναδέλφων στη Γραμματεία του Προεδρείου.

(Στο σημείο αυτό καταχωρίζονται στα Πρακτικά τα προαναφερθέντα έγγραφα – υπομνήματα, τα οποία έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 179-182)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ τον λόγο τώρα έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, κυρίες και κύριοι συνάδελφοι, σήμερα είδαμε και ακούσαμε πάλι πολλά. Είδαμε υποσχέσεις. Είδαμε και κροκοδείλια δάκρυα.

Θέλω να απευθυνθώ, κατ’ αρχάς, στους συγγενείς των θυμάτων αλλά και σε όλους τους πολίτες οι οποίοι πιστεύουν πάρα πολύ, οι οποίοι ενδιαφέρονται για να μάθουν για το έγκλημα που έγινε στα Τέμπη. Θα εκμυστηρευθώ ένα δίλημμα μεταξύ δύο πολύ βάσιμων θεωριών.

Η μία άποψη αναφέρει και λέει ότι οι προανακριτικές είναι πλυντήριο των ευθυνών, διότι παράγουν δεδικασμένο για τα ίδια πρόσωπα και για τα ίδια πραγματικά περιστατικά. Και αναφέρει αυτή η άποψη ότι εάν το ψηφίσετε, τέλος οι ευθύνες όσον αφορά πάντα τα ίδια πραγματικά περιστατικά. Εξανεμίζονται οι προοπτικές για ενδεχόμενη μελλοντική δίωξη. Τέλος!

Από την άλλη, όμως, είναι και η υποχρέωση μου ως Βουλευτής –γιατί, σήμερα έχουμε να κάνουμε με τη συνείδησή μας- όταν έρχομαι σε επαφή με ένα πόρισμα το οποίο πόρισμα είναι του Ευρωπαίου εισαγγελέα, ο οποίος ευθέως κατονομάζει τον κ. Καραμανλή και λέει ότι ο συγκεκριμένος φέρεται να τέλεσε το αδίκημα της απιστίας σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου λόγω της μη υλοποίησης της σύμβασης. Ως αποτέλεσμα των άνω καθυστερήσεων και αναβολών υλοποίησης και παράδοσης του έργου, στο συγκεκριμένο τμήμα του σιδηροδρομικού δικτύου, δεν λειτουργούν έως σήμερα συστήματα σηματοδότησης και τηλεδιοίκησης τα οποία εάν λειτουργούσαν θα είχε αποτραπεί η σύγκρουση.

Αυτή είναι βασική υποχρέωση για έναν Βουλευτή, όταν έρχεται αυτό το έγγραφο να πει «ναι, να διερευνηθούν τυχόν ποινικές ευθύνες».

**ΜΑΚΑΡΙΟΣ ΛΑΖΑΡΙΔΗΣ:** Ο Σπίρτζης όμως…

**ΒΑΣΙΛΕΙΟΣ ΚΟΚΚΑΛΗΣ:** Για όλους. Και μου δίνετε τώρα τη δυνατότητα να πω το εξής παράδοξο.

Εμείς θα ψηφίσουμε να διερευνηθεί και ο Σπίρτζης κι εσείς όχι. Αυτό το παράδοξο θα μου πείτε πώς συμβαίνει; Τον αγαπήσατε τον κ. Σπίρτζη; Σήμερα το βράδυ θα ψηφίσετε να μην ελεγχθεί. Αυτό το παράδοξο θα μπορέσετε να το εξηγήσετε; Ακούσαμε από τους Βουλευτές της Νέας Δημοκρατίας έωλο το κατηγορητήριο, σαθρό. Δεν υπάρχει θέμα ευθυνών, δεν υπάρχει για το ένα, δεν υπάρχει για το άλλο. Για ποιον, τελικά, θέλετε να αποδοθούν οι ευθύνες, για ποιο θέμα θέλετε να ψαχτεί;.

**ΜΑΚΑΡΙΟΣ ΛΑΖΑΡΙΔΗΣ:** Άλλο είπε, ότι η 717 δεν έχει σημασία.

**ΒΑΣΙΛΕΙΟΣ ΚΟΚΚΑΛΗΣ:** Λέτε ότι για το θέμα της απιστίας δεν υπάρχει. Μήπως θέλετε να ψάξουμε για το θέμα της παράνομης μετάταξης του σταθμάρχη; Με δική μου ερώτηση ανεδείχθη το θέμα και ο κ. Βορίδης ο οποίος απουσιάζει, πριν μια βδομάδα, από εδώ από αυτό το Βήμα μου έλεγε ότι είναι λάθος ο νομικός μου συλλογισμός. Μετά ήρθε εδώ και μίλησε σαράντα λεπτά και δεν είπε κουβέντα που είναι το λάθος. Σήμερα θα πει; Εάν το κράτος διασφάλιζε το αδιάβλητο της διαδικασίας ο συγκεκριμένος δεν θα ήταν σταθμάρχης. Αυτό δεν πρέπει να ψαχτεί; Δεν πρέπει να ψαχτεί το θέμα της τηλεδιοίκησης γιατί από το 2019 και μετά που καταστράφηκε, δεν λειτούργησε; Δεν πρέπει να ψαχτεί το θέμα της 717;

Κατ’ αρχάς το ΠΑΣΟΚ αναφέρεται σε περίοδο από το 2015 και μετά και όχι πριν το 2015 εσφαλμένα. Κατά την άποψή μου η 717 έχει αιτιώδη συνάφεια και με τις ανθρωποκτονίες κι όχι μόνο με την απιστία. Γι’ αυτό οποιοδήποτε αποτέλεσμα της εξεταστικής προκύψει, ας μη βιαστούμε να θελήσουμε να αποδώσουμε ποινικές ευθύνες όταν γνωρίζουμε ότι η Πλειοψηφία θα βάλει ταφόπλακα. Εάν το έχετε καταλάβει η αρχή της Πλειοψηφίας σήμερα θα βάλει ταφόπλακα σε οποιαδήποτε διερεύνηση ευθυνών.

Εάν δεν έχετε να φοβηθείτε κάτι, για ποιον λόγο δεν συναινείτε στη σύσταση προανακριτικής επιτροπής; Είναι πολλοί οι λόγοι οι οποίοι συνετέλεσαν σε αυτό το δυστύχημα, σε αυτό το έγκλημα αυτοτελώς μεταξύ τους. Είναι η τηλεδιοίκηση, είναι η φωτοσήμανση. Και ακούμε επιχειρηματολογία ότι δεν φταίει ο κ. Καραμανλής. Γιατί ο κ. Καραμανλής ένα μήνα πριν το ατύχημα εγγυόταν την ασφάλεια των σιδηροδρόμων στον Αλέξη Μεϊκόπουλο; Αυτή είναι η αρμοδιότητα του Υπουργού. Για ποιον λόγο εγγυήθηκε την ασφάλεια των σιδηροδρόμων ο κ. Καραμανλής ένα μήνα πριν το δυστύχημα -σε απάντηση ερώτησης- από τη στιγμή που δεν είναι αρμόδιος;

Από τη στάση μας, κυρίες και κύριοι συνάδελφοι, σε αυτή την υπόθεση θα κριθεί η αξιοπιστία του πολιτικού συστήματος. Κατά την άποψή μου υπουργικές ευθύνες υπάρχουν ξεκάθαρα. Πολλοί λόγοι συνετέλεσαν σε αυτό το ζημιογόνο αποτέλεσμα και οφείλουμε να το ψάξουμε, τουλάχιστον να το ψάξουμε. Το οφείλουμε πάνω απ’ όλα σε αυτούς που χάθηκαν.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Αγίου Ανδρέα Πραστού Αρκαδίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος από την Κοινοβουλευτική Ομάδα του Δημοκρατικού Πατριωτικού Κινήματος - ΝΙΚΗ κ. Τσιρώνης για δώδεκα λεπτά.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, οι εξεταζόμενες σήμερα προτάσεις για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για τη διερεύνηση τυχόν εγκλημάτων των Υπουργών κυρίων Καραμανλή και Σπίρτζη, προτάσεις του ΠΑΣΟΚ και του ΣΥΡΙΖΑ, των δύο διαχρονικά συνενόχων για την κάκιστη κατάσταση των σιδηροδρόμων, δεν αντιμετωπίζουν καθολικά το έγκλημα των Τεμπών, αλλά αποκλειστικά τη σύμβαση 717/ 2014, μια υπόθεση που κίνησε η ευρωπαϊκή δικαιοσύνη εναντίον των κ. Σπίρτζη και Καραμανλή. Και αυτή η απιστία, αυτό το οικονομικό έγκλημα όπως αναφέρεται, έλαβε χώρα πολύ πριν από το, κυρίως, έγκλημα των Τεμπών όπου έχασαν τη ζωή τους πενήντα επτά άνθρωποι.

Οι δυο συνένοχοι κρύβονται μαζί με την Κυβέρνηση πίσω από τη δίωξη που άσκησε ο Ευρωπαίος εισαγγελέας πάνω από έναν χρόνο πριν από το πολύνεκρο δυστύχημα.

Την ώρα που εμείς συζητάμε σήμερα για την απόδοση ενδεχόμενων ποινικών ευθυνών των ανωτέρω Υπουργών, η ιδιωτική εταιρεία έχει αναλάβει εθελοντικά τις έρευνες στο σημείο του πολύνεκρου δυστυχήματος, δηλαδή κάνει αυτό που το επίσημο κράτος παρέλειψε να κάνει. Γιατί;

Να θυμίσω ότι ήδη από τον περασμένο Αύγουστο μια επιτροπή τεχνικών συμβούλων των οικογενειών επισκέφθηκε τα διαλυμένα βαγόνια της μοιραίας αμαξοστοιχίας και εντόπισε ανθρώπινα υπολείμματα στο κυλικείο του INTERCITY, αλλά πέρασαν άλλοι τρεις μήνες για να κινηθεί η εισαγγελία. Γιατί;

Οι δε συγγενείς είχαν κάνει αίτημα προς τις αρμόδιες αρχές για να ερευνηθούν τα βαγόνια για υπολείμματα των ανθρώπων τους ήδη από τον Απρίλιο. Γιατί η καθυστέρηση αυτή;

Η πραγματικότητα όμως είναι ότι όχι μόνο μπαζώθηκε ο χώρος της σύγκρουσης των τρένων, όχι μόνον απομακρύνθηκαν άρον άρον τα συντρίμμια από τον τόπο της τραγωδίας, όχι μόνο πετάχτηκαν αφύλακτα σε ένα χωράφι του ΟΣΕ στην περιοχή Κουλούρι της Λάρισας, αλλά και καμμία αρμόδια αρχή δεν ασχολήθηκε για εννέα μήνες ώστε να γίνει μια ολοκληρωμένη περισυλλογή των μελών των θυμάτων προς αναζήτηση επιπλέον στοιχείων αλλά και ως υποχρέωση σεβασμού στα θύματα. Γιατί;

Γνώριζαν οι Υπουργοί; Βεβαίως και γνώριζαν οι Υπουργοί. Εδώ και χρόνια έφταναν προειδοποιήσεις, καταγγελίες ακόμα και εξώδικα στα χέρια Υπουργών και αρμοδίων φορέων, αλλά τα πάντα θάβονταν κάτω από ένα βουνό διαπλεκόμενων συμφερόντων.

Χαρακτηριστικό παράδειγμα είναι τα όσα βγήκαν στο φως για ένα από τα πιο νευραλγικά σταθμαρχεία της χώρας, αυτό της Θεσσαλονίκης, όπου συναντιούνται τρεις γραμμές Αθήνας, Ειδομένης και Αλεξανδρούπολης.

Όπως αποκαλύφθηκε από σχετικό ρεπορτάζ, ο πίνακας μετά τα φωτοσήματα δεν λειτουργεί και δίνει λανθασμένες ενδείξεις, γιατί και αυτός είναι ασυντήρητος χρόνια και ακόμα και ποντίκια έτρωγαν τα καλώδια.

Η Κυβέρνηση όχι μόνο αγνόησε όλους τους κώδωνες του κινδύνου που έκρουαν οι εργαζόμενοι, αλλά στο Υπουργείο Μεταφορών γινόταν συστηματική προσπάθεια να υποβαθμιστούν οι καταγγελίες και να παρουσιαστούν ως αντικυβερνητική προπαγάνδα που εκπορευόταν από συνδικαλιστικά συμφέροντα.

Ο κ. Καραμανλής κορόιδευε τον λαό αποσιωπώντας την πραγματικότητα. Ποια δηλαδή; Πως το τριτοκοσμικό σιδηροδρομικό δίκτυο μπορούσε ανά πάσα στιγμή, όπως και έγινε, να μετατραπεί σε καρμανιόλα. Αυτό, όμως, ήταν και γραμμή ολόκληρης της κυβέρνησης του κ. Μητσοτάκη. Δεν ξεχνιούνται οι δηλώσεις του κ. Γεωργιάδη που είπε πως αν έλεγε ο Υπουργός ότι δεν υπάρχει ασφάλεια στα τρένα, δεν θα έμπαινε κανένας. Να αποκρύπτεται, δηλαδή, η αλήθεια και να πλασάρεται προς τα έξω μια πλασματική εικόνα εκσυγχρονισμού των σιδηροδρόμων.

Εκτός, όμως, από τις ψεύτικες διαβεβαιώσεις του Καραμανλή στη Βουλή που έλεγε με απόλυτο ύφος πως διασφαλίζεται και η ασφάλεια, υπενθυμίζω τις δηλώσεις του πρώην Υφυπουργού Μεταφορών κ. Παπαδόπουλου ο οποίος μιλώντας στη Βουλή τον Ιούλιο του 2022 σε συζήτηση επερώτησης για την κατάσταση του σιδηροδρομικού δικτύου, είπε πως δημιουργείται ένας σύγχρονος και δίκαιος σιδηρόδρομος όπως δικαιούται ο Έλληνας πολίτης και η χώρα, καταλήγοντας: «Αυτό λέγεται σχεδιασμός. Σχεδιάζουμε και υλοποιούμε. Αλλά δεν τα ξέρετε αυτά. Θα τα μάθετε σιγά-σιγά. Τελικά, έμαθε ολόκληρος ο ελληνικός λαός πόσο σύγχρονος και δίκαιος ήταν αυτός ο σιδηρόδρομος και όχι σιγά-σιγά αλλά ξαφνικά μετά από μια εθνική τραγωδία.

Πρόκειται για τον ίδιο Υφυπουργό που ευρισκόμενος τον Μάρτιο του 2023 στο σταθμαρχείο της Λάρισας -προκειμένου να πείσει τους δημοσιογράφους και την κοινή γνώμη ότι η τηλεδιοίκηση λειτουργούσε κανονικά ενώ στην πραγματικότητα το μόνο που λειτουργούσε ήταν ο πίνακας χειρισμού τριάμισι χιλιόμετρα προς τη μία κατεύθυνση και ενάμισι χιλιόμετρο προς το νότιο τμήμα- όμως η επίσκεψη του κ. Παπαδόπουλου στο σταθμαρχείο της Λάρισας από επιχείρηση αποποίησης πολιτικών ευθυνών, προκειμένου να «βγει λάδι» η Κυβέρνηση, μετατράπηκε σε ολόκληρο φιάσκο και μάλιστα, όπως θυμόμαστε, on air, στον αέρα.

Επίσης, έχει αποδειχθεί ότι τα συνδικαλιστικά όργανα των εργαζομένων στον σιδηρόδρομο όχι μόνο γνώριζαν άριστα την κατάσταση αλλά και επανειλημμένα είχαν ενημερώσει για τα προβλήματα της ασφάλειας των σιδηροδρόμων. Είναι χαρακτηριστικό ότι μετά την ολοκλήρωση των έργων υποδομής και ηλεκτροκίνησης τον Φεβρουάριο του 2019 στο τμήμα Αθήνα – Θεσσαλονίκη, όπου μειώθηκε ο χρόνος της διαδρομής, λόγω της αύξησης της ταχύτητας, σε πολλά σημεία, έβλεπαν ότι δεν ολοκληρώνονται και τα αντίστοιχα συστήματα ασφαλείας δηλαδή η τηλεδιοίκηση και τα φωτοσήματα.

Δυστυχώς, το «πάμε και όπου βγει» που ακούστηκε και το επιβεβαιώνουν αυτήκοοι μάρτυρες, αποτελεί την παθογένεια της χώρας μας. Τα πάντα στην τύχη τους, σε μια λογική του παραλόγου. Κάτι θα γίνει στο τέλος και θα τη γλιτώσουμε και έχει ο θεός. Δεν γίνεται στον 21ο αιώνα δύο τρένα να κινούνται πάνω στην ίδια γραμμή και να μην μπορεί να ειδοποιηθούν ότι είναι σε αντίθετη κατεύθυνση. Δεν γίνεται!

Να μην ξεχάσουμε τέλος και τον κ. Κωστή Χατζηδάκη, που επαίρετο στο Twitter για το γεγονός πως οι δικές του παρεμβάσεις έκαναν τον ΟΣΕ να μην είναι πια μια προβληματική επιχείρηση και την ΤΡΑΙΝΟΣΕ μια κερδοφόρα επιχείρηση. Η τραγωδία στα Τέμπη θα αφήσει το τιτίβισμα αυτό του Twitter μνημείο στην ιστορία. Αλήθεια, δηλώνει ακόμη υπερήφανος; Διότι αυτή η δήλωση και τόσες άλλες που έχουν γίνει, αποδεικνύουν περίτρανα όχι μόνο πόσο βαθιά νυχτωμένοι αλλά και πόσο επικίνδυνοι είναι όσοι βρίσκονται αλλά και όσοι έχουν περάσει από την ηγεσία της χώρας.

Προκύπτει αβίαστα το ερώτημα και προς τους συναδέλφους του ΠΑΣΟΚ και του ΣΥΡΙΖΑ: Αυτά, κύριοι του ΠΑΣΟΚ και του ΣΥΡΙΖΑ, τα γνωρίζατε; Βεβαίως και τα γνωρίζατε. Δικοί σας συνδικαλιστές άλλωστε τα ανέδειξαν. Γιατί αρνείστε την σε βάθος διερεύνηση της τραγωδίας των Τεμπών, περιοριζόμενοι μόνο στη σύμβαση 717; Η βαθιά σας θλίψη για τα θύματα των Τεμπών δεν φαίνεται να συνοδεύεται, δυστυχώς, και από την πρόθεσή σας για πλήρη διαλεύκανση της τραγωδίας. Και τούτο, διότι η κοινοβουλευτική διερεύνηση ποινικών ευθυνών Υπουργού μπορεί να πάψει σε δύο χρονικά σημεία: Είτε αν απορριφθεί εξ αρχής ως προδήλως αβάσιμη η πρόταση δίωξής του, προφανώς και αυτό θα επιχειρήσει σήμερα η Κυβέρνηση είτε αν απορριφθεί μετά τη διενέργεια προκαταρκτικής εξέτασης.

Και στις δύο περιπτώσεις η απορριπτική απόφαση της πλειοψηφίας της Βουλής έχει κρίσιμες ποινικές συνέπειες. Ποιες είναι αυτές; Αν η πλειοψηφία της Βουλής απορρίψει, είτε με τον ένα τρόπο είτε με τον άλλον, την πρόταση δίωξης Υπουργού, αυτός απαλλάσσεται οριστικά και διά παντός από κάθε ποινική ευθύνη για τις συγκεκριμένες πράξεις στις οποίες υποβλήθηκε η πρόταση. Νέα διαδικασία δεν μπορεί ποτέ πια ξανά να κινηθεί σε βάρος του για τις ίδιες πράξεις.

ΠΑΣΟΚ και ΣΥΡΙΖΑ προτείνουν τη δίωξη Υπουργών για το έγκλημα των Τεμπών, χωρίς να έχουν διασφαλίσει πρώτα τη συμφωνία της πλειοψηφίας στη Βουλή, προσφέροντας έτσι ένα ανέλπιστο δώρο στην κοινοβουλευτική Πλειοψηφία. Την ευκαιρία να τις απορρίψει προκειμένου να απαλλαγεί για πάντα ο εκ των Βουλευτών της ελεγχόμενος Υπουργός.

Κοινώς, η συγκεκριμένη πρωτοβουλία επιτρέπει στην κοινοβουλευτική Πλειοψηφία να την αξιοποιήσει ως πλυντήριο για να ξεπλυθούν οι όποιες ποινικές ευθύνες Υπουργών, ενδεχομένως, υπάρχουν για μια τραγωδία που ήταν και σκάνδαλο και έγκλημα. Αυτές δεν είναι δικές μου σκέψεις αλλά επισημάνσεις του δικού σας του κ. Ακρίτα Καϊδατζή, που ήταν και Γενικός Γραμματέας της κυβέρνησης ΣΥΡΙΖΑ.

Παρ’ όλα αυτά, εμείς ως Νίκη θα στηρίξουμε οποιαδήποτε επιτροπή κατατείνει στην αποκάλυψη της αλήθειας, παρά το γεγονός ότι αν είχαμε την κοινοβουλευτική δυνατότητα θα προτείναμε την πλήρη απόδοση των ποινικών ευθυνών προς πάσα κατεύθυνση.

Είναι διάχυτη η απογοήτευση του ελληνικού λαού όχι μόνο από την Κυβέρνηση, που πάση θυσία αρνείται έναν τέτοιο ποινικό έλεγχο του Υπουργού της, αλλά και των δύο κομμάτων της Αντιπολίτευσης που αντί να φέρνουν προς συζήτηση αίτημα για τη σύσταση προανακριτικής επιτροπής για τις πρόδηλες ποινικές ευθύνες του πρώην Υπουργού περιορίζονται στον έλεγχο ποινικών αδικημάτων οικονομικού και υπηρεσιακού χαρακτήρα.

Κύριοι συνάδελφοι, εάν εσείς της Πλειοψηφίας κοιμάστε ήσυχοι -που δεν κοιμάστε- εάν θεωρείτε ότι όλα καλά με το 41% των εκλογών -αυτό το θεωρείτε- εμάς δεν μας αφήνουν να ησυχάσουμε τα ουρλιαχτά των μανάδων και ο εκκωφαντικός θόρυβος της σιωπής όσων αποχωρίστηκαν τα αγαπημένα τους πρόσωπα στα Τέμπη.

Είναι εμφανές, είτε σας αρέσει είτε όχι, πως εδώ έχουμε να κάνουμε με ένα διαχρονικό έγκλημα, μια θανατική καταδίκη νέων παιδιών που προήλθε από την εγκληματική αδιαφορία διαδοχικών κυβερνήσεων, αλλά βαραίνει περισσότερο τη δική σας Κυβέρνηση. Σε εσάς, στα δικά σας χέρια, έσκασε η βόμβα.

Μας έχετε μπουχτίσει -συγγνώμη για την έκφραση- στα περί ψηφιακής ολοκλήρωσης. Από άποψη τεχνογνωσίας και τεχνολογίας αυτό που παραλείψατε να κάνετε ήταν κάτι πάρα πολύ απλό που το έχουν όλες οι εταιρείες μεταφορών. Ακόμα και οι εταιρείες διανομέων έχουν και γνωρίζουν πού είναι το κάθε μηχανάκι που μεταφέρει φαγητό στα σπίτια. Και όμως δεν το κάνατε ούτε εσείς ούτε οι προηγούμενοι από εσάς ούτε εκείνοι που συγκαλύπτουν με την ανοχή τους και τη σιωπή τους παρ’ όλες τις προειδοποιήσεις. Και αυτό γιατί δεν υπάρχει πρόθεση από μέρους σας να επιτευχθεί η περίφημη ψηφιακή ολοκλήρωση, ούτε ως προς το θέμα διευκόλυνσης των πολιτών αλλά ούτε και για την ασφάλεια των πολιτών. Χρησιμοποιείτε την ψηφιοποίηση μόνο για τον έλεγχο, για την προσβολή της ιδιωτικότητας των πολιτών, οδεύοντας ολοταχώς προς έναν ψηφιακό ολοκληρωτισμό.

Με αυτόν τον ολοκληρωτισμό να ξέρετε ότι εμείς στη Νίκη κινούμαστε στις ίδιες ράγες αλλά σε αντίθετη κατεύθυνση. Η σύγκρουση και εδώ είναι αναπόφευκτη. Αλλά εδώ είναι εσκεμμένη, δεν είναι τυχαία. Γι’ αυτό, όπως λέει ο Άγιος Ιωάννης Δαμασκηνός «ράον σιωπή», καλύτερα σιωπή δηλαδή. Σεβαστείτε, έστω υποκριτικά, αυτούς τους γονείς, τους συγγενείς, τους φίλους και πάνω απ’ όλα αυτές τις πενήντα επτά ψυχές που έφυγαν άδικα, γιατί όλοι σας γνωρίζατε και δεν μιλήσατε ούτε πράξατε όταν έπρεπε. Μιλάτε τώρα που δεν πρέπει. Οπότε καλύτερα να παραμείνετε σιωπηλοί.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για την τήρηση του χρόνου.

Τον λόγο έχει ζητήσει ο Πρόεδρος της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Νικόλαος Ανδρουλάκης.

Παρακαλώ, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ – Κινήματος Αλλαγής):** Κύριε Πρόεδρε, κυρίες και κύριοι συνάδελφοι, την προηγούμενη εβδομάδα η Νέα Δημοκρατία έκανε μια προσπάθεια να συγκαλύψει τις ευθύνες του κ. Καραμανλή και των γαλάζιων παιδιών της ΕΡΓΟΣΕ και του ΟΣΕ, εργαλειοποιώντας την αντιευρωπαϊκή ιδεοληψία του Κομμουνιστικού Κόμματος, ψηφίζοντας μια εξεταστική επιτροπή που αποκάλυψε ότι δεν συμφωνεί με τη φιλοσοφία της. Την ψήφισε, όμως. Σήμερα έχουμε τη δεύτερη σκηνή ενός έργου, ενός εγκληματικού έργου που θέλει να οδηγήσει στη συγκάλυψη ευθυνών και πράξεων των αρμοδίων.

Έχετε προκαταλάβει ακόμα και το πόρισμα της εξεταστικής επιτροπής. Είπατε, είχατε το θράσος να πείτε ότι δεν θα καταλήξει σε προανακριτική. Αποκαλύψατε ότι στην εξεταστική δεν πάτε για να διερευνήσετε αλλά για να συγκαλύψετε.

Ενώ, λοιπόν, τα είπατε όλα αυτά μετά από μια αλαζονική τοποθέτηση περιφρονητική για την τραγωδία αυτή, το Κομμουνιστικό Κόμμα δεν απέσυρε την πρότασή του. Δηλαδή, λέει η πλειοψηφία ότι ψηφίζω εξεταστική, και εκ των προτέρων αποκαλύπτει ότι δεν θα οδηγηθεί σε προανακριτική και εσείς ψηφίσατε μαζί και με τον ΣΥΡΙΖΑ και με τα άλλα κόμματα να γίνει αυτή η εξεταστική επιτροπή που θα είναι μια κοροϊδία.

Άκουσα τον Γενικό Γραμματέα του Κομμουνιστικού Κόμματος να αναφέρεται σε αυτά που έχουμε πει και μάλιστα με χαρακτήρισε «εκπρόσωπο της Ευρωπαϊκής Επιτροπής».

Κύριε Κουτσούμπα, ήμουν για πολλά χρόνια εκπρόσωπος του Ευρωπαϊκού Κοινοβουλίου, εκλεγμένος δύο φορές από τον ελληνικό λαό. Έχετε μπερδέψει και τους θεσμούς. Όμως, το ότι δεν δέχεστε την Ευρωπαϊκή Ένωση ως ένα πλαίσιο που κάνει την πατρίδα μας πιο ισχυρή, είναι γνωστό. Δεν περίμενα, θα ήταν έκπληξη για εμένα να αποδεχτώ, ότι θα ήσασταν θετικοί στις οδηγίες που επιβάλλουν περισσότερη προστασία στις μεταφορές. Εδώ έζησα ως Ευρωβουλευτής να καταψηφίζετε τον Ευρωπαϊκό Μηχανισμό Πολιτικής Προστασίας, που με τη δική μου υπογραφή έφερνε δωρεάν εναέρια μέσα στην Ελλάδα, και κάθε χρόνο, κάθε καλοκαίρι, να έρχονται εδώ εκατοντάδες πυροσβέστες, δεκάδες οχήματα, δεκάδες εναέρια, με ελάχιστο κόστος για τον εθνικό προϋπολογισμό να συνδράμουν στην πυρόσβεση. Δεν περίμενα, λοιπόν, κάτι διαφορετικό.

Σήμερα, όμως, η ουσία της συζήτησης είναι μία. Απαξιώνετε την έρευνα του Ευρωπαίου εισαγγελέα που εντοπίζει συγκεκριμένες ποινικές ευθύνες για παράβαση καθήκοντος στον κ. Σπίρτζη και για απιστία στον κ. Καραμανλή. Δεν τα λέμε εμείς, το επαναλαμβάνω, τα λέει ο Ευρωπαίος εισαγγελέας.

Η Κυβέρνηση, λοιπόν, πρέπει να εξηγήσει γιατί καταψηφίζει κάτι που δεν είναι πολιτικό προϊόν του ΠΑΣΟΚ αλλά είναι προϊόν της έρευνας του Ευρωπαίου εισαγγελέα. Περιμένω τα επιχειρήματά σας, γιατί γυρνάτε την πλάτη στο πόρισμα του Ευρωπαίου εισαγγελέα.

Τις ευθύνες για τις οποίες έχουμε προτείνει προανακριτική, δεν τις φανταστήκαμε, δεν τις επινοήσαμε. τις έχει περιγράψει με πολύ καθαρό τρόπο η δικαιοσύνη. Αναρωτιέμαι, λοιπόν, και αυτή η ερώτηση μου αφορά τους Βουλευτές της Νέας Δημοκρατίας που με ελαφρά τη καρδία σήμερα απορρίπτετε μια προανακριτική. Έχετε διαβάσει το πόρισμα του Ευρωπαίου εισαγγελέα; Έχετε κατέβει όλοι εσείς στο γραφείο του Ειδικού Γραμματέα της Βουλής για να διαβάσετε τι λέει; Ποιος σας έπεισε να το καταψηφίσετε; Διαβάστε τι λέει και μετά πάρτε την απόφαση.

Ας πάρουμε, λοιπόν, τα πράγματα από την αρχή. Η σύμβαση 717 για την τηλεδιοίκηση, η οποία βρίσκεται στο επίκεντρο της έρευνας του Ευρωπαίου εισαγγελέα, υπεγράφη τον Σεπτέμβριο του 2014 με προϋπολογισμό που έφτασε τα 53 εκατομμύρια ευρώ και προήλθε, κυρίως, από ευρωπαϊκούς πόρους. Αντικείμενο της ήταν, μεταξύ άλλων, η αποκατάσταση συστημάτων τηλεδιοίκησης στο σιδηροδρομικό δίκτυο, ώστε αυτά να γίνουν λειτουργικά τον Σεπτέμβριο του 2016.

Είχαν οριστεί, μάλιστα και αποκλειστικές προθεσμίες για την παράδοση τμημάτων προς χρήση. Ωστόσο, το έργο όχι μόνο δεν παραδόθηκε τον Σεπτέμβριο του 2016 αλλά η ανάδοχος δεν είχε καν υποβάλει μέχρι τότε ούτε μελέτες του έργου!

Πώς αντέδρασαν οι κυβερνήσεις ΣΥΡΙΖΑ – ΑΝΕΛ και Νέας Δημοκρατίας σε όλα αυτά; Πώς αντέδρασαν; Θα περίμενε κανείς ότι αυτές οι εξόφθαλμες παραβιάσεις των όρων σύμβασης και των δεσμεύσεων θα οδηγούσαν σε έκπτωση της αναδόχου εταιρείας. Αντιθέτως, τόσο ο κ. Σπίρτζης όσο και ο κ. Καραμανλής ενέκριναν διαδοχικές παρατάσεις, με αποτέλεσμα το έργο μέχρι σήμερα να μην έχει ολοκληρωθεί. Δηλαδή, επτά χρόνια μετά τη συμβατικώς προβλεπόμενη προθεσμία παράδοσης, τηλεδιοίκηση δεν υπάρχει στην Ελλάδα.

Αντί, μάλιστα, να κηρυχθεί έκπτωτη η συγκεκριμένη εταιρεία, όπως είπα προηγουμένως, ο κ. Καραμανλής υπέγραψε και συμπληρωματική σύμβαση του επίμαχου έργου με απευθείας ανάθεση. Η σύμβαση αυτή, αξίας 13 εκατομμυρίων ευρώ, προέβλεπε αντικατάσταση εξοπλισμού -προσέξτε-που είχε ήδη πληρωθεί με δημόσια και ευρωπαϊκά κονδύλια και τοποθετηθεί στο δίκτυο.

Σαν να μην έφταναν όλα αυτά ο κ. Καραμανλής με απόφασή του -μια απόφαση που κανονικά θα έπρεπε να πάρει η προανακριτική επιτροπή, που προτείνουμε να εξετάσει ενδελεχώς,- ενέκρινε πληρωμή 3,5 εκατομμυρίων ευρώ στην ανάδοχο ως αποζημίωση για θετική ζημία λόγω καθυστερήσεων του έργου.

Αντί, λοιπόν, να εκπέσει η εταιρεία με τη μη τήρηση του συμφωνηθέντος χρονοδιαγράμματος, οι Έλληνες πολίτες πλήρωσαν από την τσέπη τους παραπάνω 3,5 εκατομμύρια ευρώ.

Πήρε, λοιπόν, αυτή την απόφαση μολονότι η υπόθεση εκκρεμούσε στο Διοικητικό Εφετείο Αθηνών και με τη διοίκηση της ΕΡΓΟΣΕ να είναι αντίθετη σε αυτή την απόφαση.

Όμως, το τραγικό αυτό έργο έχει και συνέχεια. Μια ακόμη ηχηρή απόδειξη της αδιαφορίας, του πελατειασμού που οδήγησαν σε αυτή την τραγωδία -για μένα και πιο κραυγαλέα σε σχέση με τον κ. Καραμανλή- είναι η εξής: Στις 4 Οκτωβρίου του 2021, η Εθνική Αρχή Διαφάνειας αποστέλλει στο Υπουργείο Μεταφορών και Υποδομών έκθεση που όχι μόνο εντοπίζει και περιγράφει τις καθυστερήσεις στην ολοκλήρωση της σύμβασης αλλά καταλογίζει και πειθαρχικές ευθύνες σε συγκεκριμένα πρόσωπα, καταλήγοντας σε συστάσεις και προτάσεις. Το έγγραφο αυτό είχε παραληφθεί από το γραφείο του κ. Καραμανλή.

Όμως, για κάποιον λόγο που μόνο ο ίδιος γνωρίζει - και έχει χρέος να έρθει εδώ μέσα να μας το εξηγήσει- αντί να το στείλει στον εισαγγελέα όπως όφειλε για να ξεκινήσει την έρευνα για αυτά που λέει η Αρχή Διαφάνειας, βάζει το πόρισμα στο συρτάρι του. Γιατί αυτό το καμπανάκι των αρχών της χώρας για μια επικείμενη τραγωδία δεν πήγε στη δικαιοσύνη αλλά καταχωνιάστηκε στο συρτάρι του Υπουργού σας;

Έχετε, κύριε Βορίδη, κάποια απάντηση σήμερα;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γιατί καταχωνιάστηκε το έγγραφο της Αρχής Διαφάνειας στο συρτάρι του Υπουργού Μεταφορών αντί να πάει στη δικαιοσύνη;

Τώρα είναι προφανές ότι το αποτέλεσμα των εγκληματικών αυτών πράξεων, των καθυστερήσεων, των αναβολών είναι αυτό το οποίο μας οδηγεί στην τραγωδία. Δεν λειτουργούσαν τα συστήματα σηματοδότησης και τηλεδιοίκησης.

Έχουμε, όμως, χρέος να πούμε και κάτι περισσότερο, ότι αυτά τα συστήματα ακόμη και όταν ολοκληρωθούν -και οφείλει να το γνωρίζει ο ελληνικός λαός, γιατί η σύμβαση προέβλεπε εγκατάσταση τηλεδιοίκησης ETCS επιπέδου 1- θα είναι επί της ουσίας πολύ πίσω από τα ευρωπαϊκά δεδομένα, διότι ήδη οι περισσότερες ευρωπαϊκές χώρες εγκαθιστούν συστήματα επιπέδου 3.

Και ενώ γνωρίζατε και αυτό, βγαίνατε στα κανάλια -και μιλώ τώρα και για ΣΥΡΙΖΑ και για Νέα Δημοκρατία- σε εκδηλώσεις και λέγατε «θα φέρουμε το ασημένιο βέλος». Πού θα φέρνατε το «ασημένιο βέλος»; Τι είδους κοροϊδία ήταν αυτό απέναντι στους πολίτες, ότι σε ένα δίκτυο με τέτοιες καθυστερήσεις, με τέτοια προβλήματα θα φέρνατε το «ασημένιο βέλος»; Απουσίαζαν, επίσης και άλλα λειτουργικά συστήματα τοπικής διοίκησης.

Μετά την αναστολή της λειτουργίας του κέντρου ελέγχου κυκλοφορίας στα τέλη του 2020, και ενώ ήδη είχε αναφερθεί ο κ. Μητσοτάκης προεκλογικά αν δεν κάνω λάθος -νομίζω ότι ήταν τον Μάρτιο του 2019, πριν τις εκλογές που έγινε Πρωθυπουργός- στα προβλήματα του δικτύου, ερχόταν, ως Υπουργός ο κ. Καραμανλής στη Βουλή με ένα ύφος χιλίων καρδιναλίων και διαβεβαίωνε κατηγορηματικά, με απόλυτο τρόπο για την ασφάλεια στα τρένα. Είχατε, μάλιστα, προγραμματίσει και τα εγκαίνια ενός ανύπαρκτου, όπως αποδείχθηκε, συστήματος λίγες ώρες μετά την τραγωδία.

Κυρίες και κύριοι συνάδελφοι, η τραγωδία στα Τέμπη, ο θρήνος πενήντα επτά οικογενειών που έχασαν τους ανθρώπους τους με τόσο τραγικό και άδικο τρόπο, δεν επιτρέπει από καμμία πτέρυγα του Κοινοβουλίου τακτικισμούς και παιγνίδια. Πρέπει να είμαστε και πολύ προσεκτικοί και να μιλάμε πολύ συγκεκριμένα.

Εμείς μιλάμε συγκεκριμένα γιατί μιλάμε μόνο για αυτό το πόρισμα. Ούτε προσθέτουμε ούτε αφαιρούμε. Το λέω, λοιπόν, αυτό, γιατί ακούστηκαν κάποιες λογικές από αυτό το Βήμα. Ακούσαμε «ψήφισε την πρότασή μου, να ψηφίσουμε και εμείς τη δική σου». Άλλος είπε «ψηφίζουμε όλες τις προτάσεις». Και ο τρίτος είπε; «Δεν ψηφίζουμε καμμία πρόταση για προανακριτική επιτροπή».

Θέλουμε το καθετί να είναι τεκμηριωμένο και να προσφέρει κάτι ουσιαστικό και, κυρίως, ζητούμενο, που δεν είναι άλλο από το να μάθει όλος ο ελληνικός λαός την απόλυτη αλήθεια και να πληρώσουν οι υπεύθυνοι αυτής της τραγωδίας. Για αυτόν τον λόγο την προηγούμενη εβδομάδα δεν ψηφίσαμε την εξεταστική πρόταση του Κομμουνιστικού Κόμματος, που ξεκινάει από το 1997 για να καταλήξει στο έγκλημα του 2023, που θεωρεί κύριο υπεύθυνο την Ευρωπαϊκή Ένωση. Δηλαδή, αυτοί που επιβάλλουν τους κανόνες ασφάλειας, αυτοί που πλήρωσαν το έργο από την τσέπη τους, δηλαδή οι Ευρωπαίοι φορολογούμενοι μέσω της Ευρωπαϊκής Ένωσης, είναι υπεύθυνοι για τον θάνατο πενήντα επτά ανθρώπων συνανθρώπων μας στα Τέμπη το 2023! Λίγο έλεος!

Το λέω αυτό, γιατί άκουσα και τον κ. Σπίρτζη να λέει «με κατηγορείτε». Είπε τρεις φορές «με κατηγορεί το ΠΑΣΟΚ - Κίνημα Αλλαγής».

Εμείς δεν κατηγορούμε εσάς, κύριε Σπίρτζη, ή τον κ. Καραμανλή. Σας κατηγορεί ο Ευρωπαίος εισαγγελέας και αυτό φέρνουμε στην προανακριτική επιτροπή χωρίς επινοήσεις, χωρίς λαϊκισμούς, χωρίς κάτι που να υπονομεύει την αλήθεια και τον ορθό λόγο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς δεν πρόκειται να συμβάλλουμε στο αφήγημα της Νέας Δημοκρατίας όπως έκαναν τα υπόλοιπα κόμματα. Ποιο είναι το αφήγημα της Νέας Δημοκρατίας από την πρώτη στιγμή της τραγωδίας με απολύτως περιφρονητικό τρόπο; Φταίνε όλοι, χρόνιες ευθύνες. Αυτό είναι η εξεταστική του ΚΚΕ από το 1997: Φταίνε όλοι άρα στο τέλος θα καταλήξει να λέει η Νέα Δημοκρατία ότι δεν φταίει κανείς και εν τέλει, ότι δεν φταίει ο κ. Καραμανλής. Αυτή είναι η αλληλουχία των γεγονότων με την ψήφο της προηγούμενης εβδομάδας.

Γι’ αυτό εμείς μένουμε προσηλωμένοι σε συγκεκριμένες ευθύνες, προσηλωμένοι στο πόρισμα ώστε να μην απαξιωθεί η προανακριτική διαδικασία. Και όταν η Εισαγγελία της Λάρισας ολοκληρώσει την έρευνά της και εντοπίσει ευθύνες πολιτικών προσώπων, τότε το ΠΑΣΟΚ θα ζητήσει εκ νέου σύσταση προανακριτικής επιτροπής επί των συγκεκριμένων αδικημάτων και όχι γενικά –που θα εντοπίσουν οι δικαστικές αρχές- και για τα άτομα που είναι υπεύθυνοι.

Έπαιξε και ένα άλλο αφήγημα ότι με τη σημερινή σας στάση θάβετε την προανακριτική.

Ίσα - ίσα μιλάμε συγκεκριμένα για το πόρισμα και όταν μέσω της δικαιοσύνης έρθουν νέα δεδομένα μπορούν ή να ενταχθούν εδώ ή να γίνει νέα προανακριτική.

Στο σημείο αυτό θέλω να ομολογήσω ότι μου προκαλεί τρομερή εντύπωση η υπερασπιστική γραμμή της Νέας Δημοκρατίας. Άκουσα από τον ίδιο τον Πρωθυπουργό να λέει σε μια συνέντευξή του: Αν δεν είχε γίνει το δυστύχημα, η τραγωδία των Τεμπών, θα γινόταν αυτή η προανακριτική; Τι θέλει να πει με θράσος ο ποιητής;

Θεωρεί, λοιπόν, ο κ. Μητσοτάκης ότι η απιστία κατά του δημοσίου, το έγκλημα για το οποίο κατηγορεί ο Ευρωπαίος εισαγγελέας τον κ. Καραμανλή δεν είναι αρκετά σοβαρό; Να απαντήσετε γι’ αυτό. Εκτός, βέβαια, εάν θεωρείτε ότι είναι λίγα τα 53 εκατομμύρια ευρώ της σύμβασης, ότι τα 3,5 εκατομμύρια που έδωσε στην εταιρεία για θετική ζημία ο κ. Καραμανλής είναι και αυτά λίγα. Εξαρτάται με τι τα συγκρίνετε. Εάν τα συγκρίνετε με τα 4,5 δισεκατομμύρια απευθείας αναθέσεις που έχετε δώσει σε δύο χρόνια ναι, είναι λίγα, αλλά είναι πολλά για να φτάσουμε σε αυτό εδώ το έγκλημα με ένα ανολοκλήρωτο έργο. Θα τα συζητήσουμε όλα, όμως, στην ώρα τους.

Υπογραμμίζω ότι η έρευνα του Ευρωπαίου εισαγγελέα δεν ξεκίνησε τον περασμένο Μάρτιο για να απαντήσω και στον κ. Μητσοτάκη και στα «αν» του. Δεν ξεκίνησε τον περασμένο Μάρτιο η έρευνα του Ευρωπαίου εισαγγελέα. Ξεκίνησε πολύ πριν, 22 Ιουνίου του 2022, όταν με επιστολή της η Ευρωπαία εντεταλμένη εισαγγελέας ανέσυρε από το αρχείο τη δικογραφία που είχε σχηματίσει η οικονομική εισαγγελία.

Ας πάμε τώρα στο δεύτερο σκέλος του ερωτήματος του Πρωθυπουργού, αλλά και των Βουλευτών της Νέας Δημοκρατίας όπως τους άκουσα. Υπάρχει λέει σχετικά «αιτιώδης συνάφεια» μεταξύ της τραγικής σύγκρουσης που επέφερε το θάνατο πενήντα επτά συνανθρώπων μας και της περίφημης σύμβασης 717. Υπάρχει αιτιώδης συνάφεια;

Σας διαβάζω, λοιπόν: «Με το σύστημα ETCS σε λειτουργία και με δεδομένο ότι θα γινόταν η χάραξη του δρομολογίου από τον χειριστή του σταθμού, τηλεδιοικούμενου ή όχι, η περίπτωση να γίνει μετωπική ή οπισθομετωπική σύγκρουση θα είχε αποφευχθεί». Το λέμε εμείς, το ΠΑΣΟΚ, που μας ψέγετε για το θέμα της στοιχειώδους συνάφειας; Δεν είναι δικό μας συμπέρασμα, κύριοι της Νέας Δημοκρατίας. Είναι στο πόρισμα της επιτροπής εμπειρογνωμόνων που εσείς οι ίδιοι διορίσατε αλλά μάλλον δεν διαβάσατε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι σημαίνει αυτό πρακτικά; Τι σημαίνει αυτό που λένε οι εμπειρογνώμονες αυτοί που εσείς διορίσατε; Σημαίνει ότι αν υπήρχε η 717 δεν θα υπήρχε τραγωδία, δεν θα είχαν συγκρουστεί αυτά τα δύο τρένα, γιατί ακόμη και αν έμπαιναν στην ίδια γραμμή και ακόμη και αν οι μηχανοδηγοί παραβίαζαν τους φωτεινούς σηματοδότες το σύστημα θα τα είχε ακινητοποιήσει. Αυτό, κύριε Βορίδη, σας αρκεί για αιτιώδη σχέση, ναι ή όχι; Παρακαλώ, θα ήθελα μία απάντηση μετά.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Προχθές ο Πρωθυπουργός μάς έκανε εδώ μέσα διάλεξη για τις δύσκολες αποφάσεις που καλείται να πάρει η Κυβέρνηση της Νέας Δημοκρατίας. Σήμερα, όμως, για τις τραγικές συνέπειες που είχε η αναποτελεσματικότητα του πελατειακού δήθεν επιτελικού κράτους, για τη διαφθορά, για την αδιαφάνεια της Κυβέρνησής σας που οδήγησε σε αυτή την τραγωδία, πού είναι σήμερα ο κ. Μητσοτάκης; Πού είναι σήμερα ο Πρωθυπουργός σε αυτή τη συζήτηση; Την περιφρονεί, όπως περιφρόνησε και τη συζήτηση για την εξεταστική επιτροπή.

Οπότε, το ερώτημα δεν είναι εάν εμείς θα κάναμε προανακριτική επιτροπή για ένα οικονομικό έγκλημα, όπως το χαρακτηρίσατε, αλλά γιατί εσείς οι Βουλευτές της Νέας Δημοκρατίας με την ψήφο σας σήμερα θα καλύψετε ένα οικονομικό έγκλημα που οδήγησε σε αυτή την τραγωδία. Αυτό είναι το μεγάλο ερώτημα που θέτει το ελληνικός λαός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όχι γιατί εμείς προτείναμε προανακριτική για το οικονομικό αυτό έγκλημα αλλά γιατί εσείς θάβετε το οικονομικό έγκλημα βάσει του πορίσματος του Ευρωπαίου εισαγγελέα που οδήγησε στην τραγωδία για να καλύψετε τον Υπουργό σας και τα «γαλάζια τέκνα» ΟΣΕ και «ΕΡΓΟΣΕ».

Έχουμε, όμως, χρέος να κάνουμε ό,τι περνάει από τα χέρια μας για να μάθει ο ελληνικός λαός την αλήθεια. Γιατί αν υπήρχε τηλεδιοίκηση δεν θα υπήρχε τραγωδία, οι συνάνθρωποί μας θα ζούσαν γι’ αυτό αφήστε τις θεωρίες από το ’97 σανίδα σωτηρίας στη Νέα Δημοκρατία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτό προτείνουμε προανακριτική βάσει του πορίσματος του Ευρωπαίου εισαγγελέα, το οποίο είναι έτοιμο και δεν πρόκειται να αλλάξει. Μας ρωτάνε κάποιοι, γιατί σήμερα; Υπάρχει περίπτωση να αλλάξει αυτό το πόρισμα; Υπάρχει, είναι τεκμηριωμένο, ολοκληρωμένο. Άρα, γι’ αυτό σήμερα χωρίς καθυστερήσεις, χωρίς συνωμοσιολογίες, χωρίς σενάρια, προτείνουμε την προανακριτική επιτροπή.

Έχουμε χρέος να διερευνήσουμε τις ποινικές ευθύνες που εντοπίζονται εκεί και σχετίζονται με παραλείψεις και με πράξεις των αρμοδίων Υπουργών αναφορικά με τη σύμβαση 717, γιατί υπάρχει και μια ώριμη ποινική δικογραφία που εντοπίζει και περιγράφει και ευθύνες και πρόσωπα. Αν τώρα εντοπιστούν, όπως είπα προηγουμένως, και άλλα αδικήματα, είμαστε πρόθυμοι να τα εξετάσουμε και να έρθουμε ξανά στην Ολομέλεια να διευρύνουμε τις κατηγορίες και για τα πρόσωπα και για τις ευθύνες.

Υπάρχει, όμως, η συγκεκριμένη δικογραφία που δεν πρέπει να περιμένει και στεκόμαστε εκεί. Δεν χρειάζεται άλλη καθυστέρηση. Εμείς θέλουμε μόνο ένα πράγμα, οι οικογένειες των πενήντα επτά συνανθρώπων μας και όλος ο ελληνικός λαός να νιώσουν ότι επιτέλους μπορεί να αποδοθεί δικαιοσύνη απέναντι σε όσους ευθύνονται όσο ισχυροί και αν είναι. Δεν κάναμε μία συζήτηση σήμερα εδώ για πολιτικούς λόγους αλλά για λόγους καθαρά αντικειμενικούς, διότι το πόρισμα είναι εδώ στη Βουλή και είχαν χρέος όσοι σήμερα μιλάνε για την τραγωδία των Τεμπών από το Βήμα αυτό, να έχουν πάει στο γραφείο, να έχουν διαβάσει το πόρισμα και μετά με τόση ευκολία να τοποθετηθούν ακολουθώντας τη γραμμή του κόμματός τους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Πρόεδρε.

Έχει ζητήσει τον λόγο ο Πρόεδρος της Κοινοβουλευτικής Ομάδας του κόμματος Νίκη και ο Πρόεδρος του ΣΥΡΙΖΑ - Προοδευτική Συμμαχία, κ. Φάμελλος. Λόγω της κοινοβουλευτικής τάξης, της δύναμης των κομμάτων, δηλαδή, καλείται στο Βήμα ο Πρόεδρος του ΣΥΡΙΖΑ - Προοδευτική Συμμαχία, κ. Σωκράτης Φάμελλος και θα ακολουθήσει ο κ. Νατσιός.

Ορίστε, κύριε Φάμελλε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κυρία Πρόεδρε, κύριε Υπουργέ, κυρίες και κύριοι Βουλευτές, η σημερινή συζήτηση μέσα σε μία εβδομάδα αφορά πάλι το τραγικό δυστύχημα, το έγκλημα στα Τέμπη. Αφορά τις δύο προτάσεις που έχουν κατατεθεί για σύσταση της ειδικής κοινοβουλευτικής επιτροπής προκαταρκτικής εξέτασης για τη διερεύνηση των τυχόν ποινικών ευθυνών των πρώην Υπουργών Υποδομών και Μεταφορών για την υπογραφή και εκτέλεση της σύμβασης 717. Είναι η γνωστή σύμβαση για την ενιαία σηματοδότηση και τηλεδιοίκηση στον εθνικό σιδηροδρομικό άξονα από την Αθήνα μέχρι τον Προμαχώνα.

Διευκρινίζω εξ αρχής ότι η δική μας πρόταση αφορά όλους τους πρώην Υπουργούς Υποδομών και Μεταφορών των κυβερνήσεων από το 2012 μέχρι το 2023, ενώ η πρόταση του ΠΑΣΟΚ - Κίνημα Αλλαγής περιέργως σταματάει το 2015, αφήνοντας εκτός το κρίσιμο διάστημα αυτό που προηγήθηκε της υπογραφής της σύμβασης, την ίδια τη σύμβαση αυτή καθαυτή, αλλά και τον πρώτο χρόνο μετά την υπογραφή της, δηλαδή μέχρι το 2015. Λες και ο χρόνος ξεκίνησε μετά τις εκλογές του 2015, δεν υπήρχε πριν παρελθόν ούτε στη διοίκηση ούτε ευθύνες στην Ελλάδα.

Δεν είναι περίεργο, κάποιοι να θέλουν να ξεχνούν το παρελθόν τους. Τους κατανοούμε.

Εμείς, όμως, έχουμε άλλες προτεραιότητες, γιατί αυτό που μας ενδιαφέρει περισσότερο είναι ότι κάποιοι επιμένουν να ξεχνούν την αλήθεια και να ξεχνούν το δίκιο. Και αυτό είναι πιο σημαντικό. Εμείς, λοιπόν, θέλουμε να διερευνηθούν όλες οι πτυχές να μην μείνει τίποτα στο σκοτάδι, γιατί η κοινωνία απαιτεί και περιμένει απαντήσεις και πρέπει να δώσουμε τις απαντήσεις όλοι μαζί. Εδώ πρέπει να είμαστε, πράγματι, όλοι μαζί, σεβόμενοι και τους κοινοβουλευτικούς κανόνες. Θα μου πείτε, «κανόνες, περιμένεις κανόνες την περίοδο του καθεστώτος Μητσοτάκη;». Ναι, είμαστε ρομαντικοί γι’ αυτό είμαστε και Αριστεροί αλλά γι’ αυτό είμαστε και δίκαιοι. Και εμείς προτιμούμε να είμαστε δίκαιοι, να είμαστε ρομαντικοί παρά να ξεχνάμε και το δίκαιο και την αλήθεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η σημερινή διαδικασία χαρακτηρίζεται πρώτα από όλα από μία επιλογή που έχει γίνει ήδη από τη Νέα Δημοκρατία έχει προαναγγελθεί. Και είναι μία επιλογή την οποία θέλω να τη σκεφτεί και καθένας και καθεμία Βουλευτής της Νέας Δημοκρατίας με τη συνείδησή του και τη συνείδησή της. Η Νέα Δημοκρατία έχει επιλέξει, από ό,τι φαίνεται –μάλλον για να είμαι ακριβής- ο κ. Μητσοτάκης έδωσε εντολή στον κ. Βορίδη να αγνοήσει την ποινική δικογραφία της Ευρωπαίας εισαγγελέα. Άρα να αγνοήσει ένα σοβαρό θεσμικό κείμενο, μία σοβαρή θεσμική λειτουργία, να αγνοήσει εντός της Βουλής ένα έγγραφο της δικαιοσύνης. Επειδή μιλάμε για σεβασμό στη δικαιοσύνη, για σεβασμό στους θεσμούς, η Νέα Δημοκρατία επιλέγει να εισηγηθεί στη Βουλή να αγνοήσει τη δικαιοσύνη. Και ξέρετε αυτή η επιλογή είναι προσβλητική και για τη δικαιοσύνη άρα και για τη δημοκρατία που είναι πυλώνας της η δικαιοσύνη και για την κοινωνία και για το Κοινοβούλιο. Προαποφασίζει ο κ. Βορίδης τη στάση των Βουλευτών.

Απέρριψε, λοιπόν, ο κ. Βορίδης εδώ στη Βουλή λέγοντας «και σας λέω από τώρα ότι θα την απορρίψουμε για να το ξεκαθαρίσουμε». Βλέπετε ότι έχει και αυτή τη λογική του ξεκαθαρίσματος. Δεν ξεχνάει το παρελθόν του, είναι γεγονός. Θέλει να είναι αυταρχικός στον τρόπο που μιλάει, είτε μιλάει από τα έδρανα είτε του Υπουργού είτε από την θέση του νομικού. Μας ξεκαθάρισε, λοιπόν, ο κ. Βορίδης ότι η Κυβέρνηση έχει αποφασίσει. Τι έχει αποφασίσει; Ότι θα εμποδίσει την αναζήτηση ευθυνών των πρώην Υπουργών Μεταφορών και Υποδομών, περιφρονώντας όλα αυτά που σας είπα μέχρι τώρα.

Η δήλωση της Νέας Δημοκρατίας έχει γίνει ενώ υπάρχει ήδη η δικογραφία από το καλοκαίρι -και έχει καθυστερήσει να την ανασύρει η Βουλή και η Πλειοψηφία- που αφορά αυτές τις παραβάσεις και τις ενδείξεις τέλεσης αδικήματος σε επίπεδο κακουργήματος για τον κ. Καραμανλή.

Υπάρχει, βέβαια, ένα ερώτημα και έχουμε την ευτυχή συγκυρία και σύμπτωση να είναι εδώ ο κ. Βορίδης και θα του το θέσω ευθέως ξέροντας ότι για αυτά τολμάει.. Ελπίζω σε αυτό να έχει την τόλμη. Ρωτάω, λοιπόν, για ποιον λόγο βιάστηκε ο κ. Βορίδης να προαναγγείλει την επιλογή της Κυβέρνησης να απορρίψει την πρόταση προανακριτικής και δεν περίμενε ούτε καν τη συζήτηση εδώ για την προκαταρκτική. Είναι αμέλεια; Είναι ανεπάρκεια; Δεν νομίζω.

Θέλω να ρωτήσω, λοιπόν, ευθέως τον κ. Βορίδη και θέλω μία απάντηση: Κύριε Βορίδη, είναι τελικά τόσο ισχυρές οι πιέσεις και οι κόντρες των βαρόνων μέσα στη Νέα Δημοκρατία που πίεσαν τον κ. Μητσοτάκη να προαναγγείλει τη στάση του, γιατί προφανώς προκαλεί στον κ. Καραμανλή και δεν ξέρω σε ποιους άλλους μέσα στο Μαξίμου ιδιαίτερη ανησυχία αυτή η ποινική δικογραφία. Γιατί γι’ αυτό πρέπει να απαντήσετε. Τι ακριβώς συνέβη και βγήκατε εκ των προτέρων, μία εβδομάδα, δέκα μέρες νωρίτερα να προαναγγείλετε την επιλογή της Κοινοβουλευτικής Ομάδας της Νέας Δημοκρατίας χωρίς να έχετε διαβάσει καν τα κείμενα των προτάσεων; Για ποιον λόγο; Ανεπαρκής δεν είστε. Θεωρώ ότι ο μόνος λόγος είναι ότι φοβάστε την αλήθεια. Και αν ο κ. Καραμανλής δεν έχει κανένα πρόβλημα να υπερασπιστεί τον εαυτό του, γιατί ο λαός μας λέει «καθαρός ουρανός αστραπές δεν φοβάται» ας ζητήσει την συγκρότηση επιτροπής. Υποθέσεις κάνουμε, αλλά καλείστε να αποδείξετε ότι κάνουμε λάθος.

Αν, όμως, λέμε την αλήθεια τότε είστε εκτεθειμένοι. Διότι όχι απλά επιβεβαιώνετε τα παιχνίδια εξουσίας που γίνονται στο Μαξίμου, όχι απλά επιβεβαιώνετε την αδυναμία του κ. Μητσοτάκη και τους συσχετισμούς στη Νέα Δημοκρατία, επιβεβαιώνετε και κάτι που είναι πολύ πιο σημαντικό για όλους εμάς ότι δηλαδή υπάρχει βάση δικαίου στη δικογραφία της Ευρωπαίας εισαγγελέως. Γιατί αν είχατε τη δυνατότητα, όπως ο Χρήστος Σπίρτζης, να βγείτε εδώ και να πείτε -και τον ευχαριστούμε ιδιαίτερα για τη στάση του- ότι «δέχομαι να γίνει εξέταση γιατί δεν φοβάμαι τίποτα», τότε θα μας είχατε αναιρέσει πλήρως αυτές τις ανησυχίες μας. Όμως, με το να έρχεστε να προκαταλαμβάνετε και να καταψηφίσετε την προκαταρκτική, δεν προσβάλλετε μόνο τη δικαιοσύνη, αλλά παραδέχεστε ότι υπάρχει ενοχή. Και αυτό ξέρετε θα παραμείνει, για πάρα πολύ καιρό, γιατί προσβάλλει προφανώς όλη την Κοινοβουλευτική μας Ομάδα και επειδή υπάρχει αποδεικτικό υλικό.

Πώς μπορούν οι Βουλευτές της Νέας Δημοκρατίας και ο Πρόεδρος της Βουλής που είναι εδώ να κλείσουν τα μάτια μπροστά σε ένα τόσο σοβαρό ζήτημα; Και όχι μόνο να κλείσουν τα μάτια και τα αυτιά τους, να γράψουν δηλαδή στα παλιά τους τα παπούτσια τη διασπάθιση δημοσίου χρήματος που εντοπίζει η Ευρωπαία εισαγγελέας, να μην ακούσουν τις εκκλήσεις των γονέων και των συγγενών των θυμάτων, να μην ακούσουν την αγωνία της κοινωνίας που ζητάει ένα πράγμα τη διερεύνηση όλων των παραμέτρων αυτού του τραγικού δυστυχήματος που ήταν έγκλημα κατά πολλών ανθρώπινων ζωών;

Και να σας πω την αλήθεια, η απουσία του κ. Μητσοτάκη και από τη συζήτηση της εξεταστικής και από τη σημερινή συζήτηση είναι επίσης μια βαρύτατη προσβολή και των συγγενών και της μνήμης των θυμάτων και της ασφάλειας στην Ελλάδα και του ελληνικού λαού και του ελληνικού Κοινοβουλίου. Όφειλε να είναι εδώ. Αναρωτιέμαι: Είναι θέμα πολιτικού αναστήματος ή δεσμεύσεων του το ότι δεν είναι εδώ; Χρησιμοποιείται από την άλλη μεριά χωρίς να έχει ευθύνη μάλλον το ΚΚΕ ως πρόσχημα το ότι συναινέσαν στην εξεταστική του ΚΚΕ για να μην ψηφίσουν την προκαταρκτική. Προσέξτε τώρα τι παιχνίδια κάνουν.

Η συλλογιστική σας, όμως, πάσχει, διότι λέτε ότι αν αποκαλυφθούν ευρήματα από την εξεταστική, μπορεί να μετατραπεί ή να συνεχιστεί σε προκαταρκτική. Και ερωτώ: Αφού υπάρχουν ήδη στοιχεία για ένα τμήμα του ζητήματος που είναι η 717, αυτά, δηλαδή, που περιμένετε αν θα προκύψουν στην εξεταστική υπάρχουν ήδη από την πιο επίσημη πηγή, από την Ευρωπαία εισαγγελέα. Για ποιον λόγο, λοιπόν, δεν θέλετε να κάνουμε τώρα αυτή τη συζήτηση; Αφού υπάρχουν στοιχεία της δικογραφίας τα οποία έχουν μπει στη Βουλή γιατί μας ζητάτε να τα αγνοήσουμε;

Κυρίες και κύριοι Βουλευτές, πρέπει να κάνουμε μία ξεκάθαρη δήλωση: Η Νέα Δημοκρατία επιχειρεί σήμερα να συγκαλύψει στοιχεία και ενδείξεις ενός κακουργήματος εκ μέρους του κ. Καραμανλή που αφορά τη διασπάθιση δημοσίου χρήματος. Αυτό που ετοιμάζεστε να κάνετε αποτελεί προσβολή για την προσωπική σας ηθική και για την πολιτική ηθική του κόμματος που εκπροσωπείτε. Αν ο κ. Καραμανλής δεν θέλει να έχει εφ’ όρου τη ρετσινιά της συγκάλυψης, επειδή χρησιμοποιεί την κοινοβουλευτική Πλειοψηφία που έχετε σε αυτή την Κοινοβουλευτική Περίοδο για να αποσβέσει πλήρως ποινική δικογραφία της Ευρωπαίας εισαγγελέως, τότε πρέπει να έρθει εδώ και να ζητήσει να ψηφιστεί, τουλάχιστον, η συγκρότηση της προκαταρκτικής επιτροπής. Αλλιώς δηλώνουμε δημόσια και δεσμευόμαστε ότι η ρετσινιά της συγκάλυψης θα βαραίνει και τον ίδιο και τη Νέα Δημοκρατία και πρέπει να το πάρετε απόφαση και να επιλέξετε σήμερα. Η συγκάλυψη θα είναι γραμμένη με κεφαλαία γράμματα την ίδια χρονιά με ένα τραγικό δυστύχημα, με ένα έγκλημα κατά της ανθρώπινης ζωής.

Γιατί τολμάτε να χαρακτηρίζετε και τη στάση της Αντιπολίτευσης ως πολιτική εκμετάλλευση, χωρίς να σεβαστείτε ούτε τον πόνο των ανθρώπων ούτε την ανησυχία της ελληνικής κοινωνίας. Όμως, δεν σέβεστε ούτε τα δικά σας μεγάλα λόγια εκείνες τις μέρες. Θυμόμαστε την καθυστερημένη συγγνώμη, αλλά και την οδύνη -που δεν υπονοώ ότι δεν ήταν ειλικρινής- εκείνες τις μέρες όπου βρισκόταν στέλεχος της Νέας Δημοκρατίας σε δημόσιο βήμα. Και τώρα έρχεστε τόσο γρήγορα και τα διαγράφετε. Και ξέρετε τι πρόβλημα είναι αυτό; Είναι πρόβλημα αξιοπιστίας της πολιτικής. Δημιουργείτε μόνοι σας ένα σοβαρότατο θέμα αξιοπιστίας της πολιτικής, καταρρακώνετε την αξιοπιστία της πολιτικής ενώ είστε και πλειοψηφούσα παράταξη και στο Προεδρείο της Βουλής και Κυβέρνηση. Και αυτό είναι σοβαρό ζήτημα. Δεν σβήνετε έτσι, δεν περνάει, παραμένει στην πολιτική ιστορία και σας καλούμε να το σκεφτείτε δύο και τρεις φορές, γιατί η επιλογή σας έρχεται σε αντίθεση με τη βασικότερη αρχή της κοινωνίας μας, το δίκαιο. Καταπατάτε τις αρχές δικαίου με την επιλογή σας.

Κυρίες και κύριοι Βουλευτές, εμάς η πρότασή μας είναι ξεκάθαρη. Ζητούμε τη διενέργεια προκαταρκτικής επιτροπής κατά του πρώην Υπουργού, Μεταφορών και Υποδομών, του κ. Καραμανλή, για τη διερεύνηση πιθανής εκ μέρους του τέλεσης των αδικημάτων της κακουργηματικής απιστίας και της παράβασης καθήκοντος. Στηριζόμαστε απολύτως στο έγγραφο της ευρωπαϊκής εισαγγελικής αρχής. Έχουν αναφερθεί πολλά για τα παραπτώματα ή τα ερευνώμενα ως παραπτώματα, να τα πούμε εν περιλήψει: Χορήγηση παράτασης κατ’ αποδοχή ένστασης της αναδόχου, χορήγηση αποζημίωσης κατ’ αποδοχή πάλι σχετικής ένστασης, παρά τις αναφορές και τις παραδοχές που υπήρχαν, παρά δηλαδή τα υπηρεσιακά έγγραφα που συνηγορούσαν περί του αντιθέτου, ενώ δεν ήταν ουσιαστικά και νομικά αιτιολογημένες οι ενστάσεις αυτές -το λέει η δικογραφία της ευρωπαϊκής εισαγγελικής αρχής- και παρ’ ότι υπήρχαν σοβαρές παρατυπίες στην εκτέλεση της σύμβασης.

Το αποτέλεσμα είναι ζημία περιουσιακή, οικονομική του ελληνικού δημοσίου.

Ζητάμε, επίσης, να εξεταστεί ο πρώην Υπουργός, γιατί δεν προέβη σε καμμία πράξη ούτε στην άσκηση πειθαρχικής δίωξης για τον καταλογισμό πειθαρχικών ευθυνών στους υπεύθυνους εντός των προθεσμιών, παρά το γεγονός ότι είχε λάβει στα χέρια του έγγραφο μονάδας επιθεώρησης ελέγχων της Εθνικής Αρχής Διαφάνειας, το οποίο καταλόγιζε πειθαρχικές ευθύνες σε συγκεκριμένες υπηρεσίες και πρόσωπα που σχετίζονται με την σύμβαση 717.

Και θα μπορούσαμε να αναφερθούμε και σε πολλά ακόμα, όπως στις καθυστερήσεις στην υπογραφή σύμβασης, στις καθυστερήσεις παρά τις αποφάσεις του Ελεγκτικού Συνεδρίου, -άρα στην παράβαση αποφάσεων του Ελεγκτικού Συνεδρίου αλλά και στο ότι σε άλλη φάση προχώρησε σε επέκταση συμβάσεις χωρίς νέες εγκρίσεις από το Ελεγκτικό Συνέδριο.

Ξέρετε, πρόκειται γι’ αυτή την υπόθεση που ενώ τον Νοέμβριο του 2019 είχε ξεκινήσει ένα μνημόνιο συνεργασίας του Υπουργείου Υποδομών που προέβλεπε κάποια έργα για τη «HELLENIC TRAIN» και κάποιες υποχρεώσεις για το ελληνικό δημόσιο -και ήταν οι υποχρεώσεις της τηλεδιοίκησης. Ήρθε στη συνέχεια τον Ιούλιο του 2022 αυτή η σύμβαση του δημοσίου με την «HELLENIC TRAIN» και είχαν κάνει φτερά και οι υποχρεώσεις επενδύσεων της «HELLENIC TRAIN», αλλά και η υποχρέωση του έργου τηλεδιοίκησης του ελληνικού δημοσίου. Και αυτό είναι ζήτημα που πρέπει να ελεγχθεί και συνδέεται, δυστυχώς, με αυτά που συζητάμε.

Ζητάμε, επίσης, να υπάρξει προκαταρκτική ποινική διερεύνηση για την περίοδο 2012 - 2014 για τον κ. Χατζηδάκη και τον κ. Χρυσοχοΐδη, γιατί υπήρχαν σκανδαλώδεις ελλείψεις στις μελέτες δημοπράτησης και στην προετοιμασία της σύμβασης για το έργο αυτό της τηλεδιοίκησης, οι οποίες οδήγησαν τελικά τη σύμβαση αυτή σε πολλές ελλείψεις υλοποίησης, στον ανάδοχο να ζητάει ανταλλάγματα -αποζημιώσεις, δηλαδή- και να υπάρχει τελικά ισόποση ζημία του ελληνικού δημοσίου, γιατί υπήρχε έλλειμμα ακόμα και στο φυσικό αντικείμενο. Και αυτές οι ελλείψεις υπήρχαν τελικά αποτυπωμένες σε όλες τις αποφάσεις του Ελεγκτικού Συνεδρίου και της Αρχής Δημοσίου Ελέγχου. Άρα, αυτές οι ελλείψεις ήταν διαπιστωμένες σε θεσμικά κείμενα. Δεν τις λέει ο ΣΥΡΙΖΑ υπάρχουν θεσμικά κείμενα.

Και βέβαια, εμείς προτείνουμε να υπάρχει και μια καθολική διερεύνηση της σύμβασης 717, γιατί πρέπει να απαντήσουμε στον ελληνικό λαό για όλες τις πτυχές της σύμβασης. Αναρωτιόμαστε γιατί δεν πήγατε προς τα πίσω. Εμείς δεν θέλουμε να υπάρχουν σκιές.

Εμείς, λοιπόν, λέμε να υπάρξει και διερεύνηση για τον Χρήστο Σπίρτζη για το αδίκημα της παράβασης καθήκοντος, όπως και ο ίδιος ζήτησε, παρ’ όλο που από τα έγγραφα της ευρωπαϊκής εισαγγελικής αρχής δεν υπάρχει κανένα στοιχείο για την τέλεση παράβασης καθήκοντος εκ μέρους του πρώην Υπουργού, ούτε προκύπτει από τη δικογραφία παράβαση καθήκοντος. Ξέρετε γιατί πολύ δε περισσότερο; Γιατί τα επίσημα έγγραφα της ελληνικής πολιτείας επιβεβαιώνουν ότι η σύμβαση 717 ήταν μη εκτελέσιμη, δεν μπορούσε, δηλαδή, να εκτελεστεί. Και αν για κάποιους πρέπει να κριθεί ο Χρήστος Σπίρτζης είναι γιατί την έκανε εκτελέσιμη, δηλαδή παρενέβη και την τροποποίησε για να μπορεί να εκτελεστεί και να έχουμε έστω καθυστερημένα τηλεδιοίκηση. Άρα να κριθεί θετικά η θητεία του σε αυτή τη σύμβαση.

Και πράγματι ο Χρήστος Σπίρτζης και η τότε διοίκηση της «ΕΡΓΟΣΕ» είχαν παρέμβει, ώστε να κριθεί ο ανάδοχος τον Απρίλιο του 2019 με ποινή έκπτωσης, κάτι το οποίο δεν λήφθηκε υπ’ όψιν στη συνέχεια στις αποζημιώσεις που δόθηκαν από τον κ. Καραμανλή.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία)

Άρα παρ’ ότι δεν υπάρχουν επαρκή στοιχεία και υπάρχει η βεβαιότητα αθωότητας του Χρήστου Σπίρτζη, εμείς λέμε να διερευνηθούν από το θεσμικό όργανο όλοι, σεβόμενοι βέβαια και το τεκμήριο αθωότητας για όλη αυτή τη διερεύνηση.

Θα μπορούσα να πω πολλά για τις ελλείψεις της σύμβασης. Όμως, είπα ήδη για τις αποφάσεις του Ελεγκτικού Συνεδρίου, αλλά και για τις αποφάσεις της Επιτροπής Διεξαγωγής Ελέγχων, της ΕΔΕΛ, για όλα αυτά. Επίσης, έχει ακουστεί ότι όταν ολοκληρώθηκε η κυβερνητική θητεία του ΣΥΡΙΖΑ, λαμβάνοντας υπ’ όψιν και την επιστροφή των εγγυήσεων, αλλά και τις βεβαιώσεις της επιβλέπουσας αρχής, είχε υλοποιηθεί πάνω από το 70% του έργου, ό,τι κι αν προσπαθούν να πουν μετά τα «παπαγαλάκια» της Νέας Δημοκρατίας που προσπαθούσαν να βρουν ελλείψεις για να δικαιολογήσουν τις δικές τους ευθύνες σε ένα τραγικό δυστύχημα.

Κυρίες και κύριοι Βουλευτές, η πρόταση του ΠΑΣΟΚ - ΚΙΝΑΛ αντλεί στοιχεία από τη δικογραφία, κάτι που οφείλω να πω. Δεν εξετάζει την αφετηρία, ούτε καν προτρέπει σε μία έρευνα από την αφετηρία. Εμείς το κάνουμε αυτό, με την πρόταση που καταθέσαμε. Φαίνεται ότι εσείς δεν έχετε την πολιτική ευθύνη ή δεν έχετε την πολιτική βούληση, γιατί ο Χρήστος ο Σπίρτζης σάς έδωσε στοιχεία στην Επιτροπή Θεσμών και Διαφάνειας. Μην επικαλείστε την αδυναμία να διερευνήσετε το παρελθόν. Τα στοιχεία αυτά δόθηκαν από τον Χρήστο Σπίρτζη στις 20 Μαρτίου του 2023. Λέτε ότι δεν βρήκαμε τα στοιχεία στην ποινική δικογραφία. Θα μπορούσατε να πάρετε πολιτική απόφαση. Εμείς σας λέμε ότι δεν χρειαζόταν πολιτική υπέρβαση. Υπήρχαν στοιχεία στην Επιτροπή Θεσμών και υπήρχαν στοιχεία για μελέτες εκτός φυσικού αντικειμένου, για προϊόντα που δεν υπήρχαν στην αγορά, για μη συμβατό ηλεκτρονικό εξοπλισμό. Υπήρχαν όλα αυτά. Δεν πιστεύω να σας ενοχλεί ότι στην έρευνα αυτή περιλαμβάνεται και το όνομα του κ. Χρυσοχοΐδη. Εξάλλου, είναι Υπουργός του κ. Μητσοτάκη τώρα.

Όμως, εμείς οφείλουμε να τονίσουμε -και αυτό προς όλους και ιδιαίτερα προς τους πολίτες που μας παρακολουθούν- ότι η έρευνα αυτή που ζητούμε να γίνει σήμερα με την πρόταση προκαταρκτικής επιτροπής δεν αρκεί για να δοθούν απαντήσεις στα ερωτήματα της κοινωνίας για το έγκλημα των Τεμπών. Γιατί η πολιτεία την περίοδο διακυβέρνησης του ΣΥΡΙΖΑ, αλλά και λίγο μετά, είχε σαφέστατα εργαλεία που αποκαθιστούσαν το έλλειμμα της τηλεδιοίκησης, τα οποία κατέρρευσαν πλήρως κατά τη διάρκεια διακυβέρνησης του κ. Μητσοτάκη. Και γιατί δεν επισκευάστηκε το καμένο έργο τηλεδιοίκησης στη Λάρισα, αλλά και γιατί υπήρξε μια «αφυδάτωση», ένα αδυνάτισμα όλων των δημόσιων λειτουργιών των σιδηροδρόμων. Πολύ απλά επειδή το σχέδιο του κ. Μητσοτάκη, το οποίο υλοποιούσε πολύ καλά ο κ. Καραμανλής, ήταν να τα ξεπουλήσει όλα απαξιώνοντάς τα.

Όμως η έρευνα που θα κάνουμε-αν ψηφιστεί τελικά από τη Νέα Δημοκρατία- από αυτή την προκαταρκτική δεν απαντάει στα ερωτήματα του δυστυχήματος: Ποιος προσέλαβε τον σταθμάρχη ή μάλλον ποιος επέτρεψε τη μετάταξή του και γιατί; Γιατί δεν υπήρχαν οι δύο σταθμάρχες που υπήρχαν όσο ήταν κυβέρνηση ο ΣΥΡΙΖΑ; Πού και γιατί βρίσκονται οι ευθύνες για τη μη αποκατάσταση του τοπικού κέντρου τηλεδιοίκησης; Γιατί το δευτεροβάθμιο κέντρο στην Καρόλου δεν λειτουργούσε μετά το 2020; Γιατί παραιτήθηκε ο πρόεδρος της Επιτροπής Ασφάλειας Δικτύου και δεν άκουσε τίποτα ο κ. Καραμανλής; Γιατί δεν διάβαζε τα εξώδικα των εργαζομένων που τρεις φορές τουλάχιστον πήγαν στα γραφεία του και απάντησαν με εξώδικα; Γιατί υπάρχουν προσωποποιημένες ευθύνες για το έγκλημα των Τεμπών και αυτές πρέπει να ερευνηθούν εδώ στη Βουλή.

Εμείς, λοιπόν, κυρίες και κύριοι Βουλευτές, σας καλούμε να ψηφίσουμε ομόφωνα και για τις σημερινές προτάσεις, όπως κάναμε για την εξεταστική, παρ’ ότι είχαμε ενστάσεις και ανησυχίες. Δυστυχώς θα φανούν, θα επιβεβαιωθούν. Εμείς, όμως, είμαστε καλοπροαίρετοι και θα συμμετέχουμε στην έρευνα αυτή.

Ακριβώς γιατί θεωρούμε ότι το δίκαιο είναι πάνω από εμάς και ιδιαίτερα πάνω από τις κομματικές σας ταυτότητες και τα παιχνίδια του Μεγάρου Μαξίμου. Λέμε ότι πρέπει σήμερα να υπερβείτε τις κομματικές ταυτότητες και να ψηφίσουμε την προκαταρκτική. Εξάλλου, δεν είναι καταδίκη. Προκαταρκτική επιτροπή είναι για να διερευνήσουμε τυχόν ποινικές ευθύνες που αναφέρει η δικογραφία της ευρωπαϊκής εισαγγελικής αρχής. Δεν θέλουμε να χαθεί η ευκαιρία να μείνει οτιδήποτε αναπάντητο και να υπάρχει και αυτό το στίγμα, στην κοινωνία. Δεν φοβόμαστε τον έλεγχο.

Όμως, θέλω να ξεκαθαρίσω κάτι το οποίο είναι πολύ σημαντικό και μας βαραίνει, βαραίνει όλη την Κοινοβουλευτική Ομάδα, κάτι που έχω πει κι εγώ εκ του Βήματος της Βουλής.

Υπάρχει σοβαρός κίνδυνος σήμερα, λαμβάνοντας υπ’ όψιν τον Κανονισμό της Βουλής, αλλά και τον νόμο περί ευθύνης Υπουργών, η πιθανή απόρριψη της πρότασής μας σήμερα από τους Βουλευτές της Νέας Δημοκρατίας ισοδυναμεί με χορήγηση αμνηστίας στον κ. Καραμανλή- από τα έδρανα της Νέας Δημοκρατίας- αμνηστία στον κ. Καραμανλή γι’ αυτό τη δικογραφία της Ευρωπαίας εισαγγελέως. Γιατί με βάση τον Κανονισμό, δεν μπορεί να επανέλθει στη συζήτηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία))

Δεν είναι τόσο απλό, κάτι που κι εμείς έχουμε επισημάνει και προς το ΠΑΣΟΚ - ΚΙΝΑΛ, όταν ξεκίνησε να αναγγέλλει την υγιή πρόθεσή του για προκαταρκτική επιτροπή. Ξέρουμε πάρα πολύ καλά τους κινδύνους και ακούμε με σεβασμό τους νομικούς επιστήμονες που επισημαίνουν αυτούς τους κινδύνους. Όμως, υπάρχει ένα ζήτημα, ότι στη Βουλή έχουμε μία δικογραφία από την Ευρωπαϊκή Εισαγγελία και έχουμε ένα δίλημμα: Να αγνοήσουμε τη δικογραφία με τον κίνδυνο παραγραφής και αποσβεστικής προθεσμίας, επειδή φοβόμαστε ότι θα υπερβεί όλα τα όρια πολιτικής ηθικής η Νέα Δημοκρατία και θα δώσει αμνηστία στον κ. Καραμανλή λόγω πλειοψηφίας; Αυτό το δίλλημα δεν μπορεί να βαραίνει την Αντιπολίτευση. Αυτό το δίλημμα πρέπει να βαραίνει τη Νέα Δημοκρατία.

Και το λέμε ξεκάθαρα εδώ. Γνωρίζουμε τον κίνδυνο. Δεν έχουμε καμμία άγνοια, ούτε καθυστερήσαμε. Μην περνούν από το μυαλό σας πολιτικά παιχνίδια. Ήταν ηθική υποχρέωση, λοιπόν, να συζητήσουμε μαζί σας, να μοιραστούμε αυτό το ηθικό δίλημμα και να το θέσουμε στην Ολομέλεια, κάτι που πιστεύω ότι αποδεικνύει και την ηθική της Αριστεράς. Δεν παίξαμε παιχνίδια πίσω από κλειστές πόρτες. Σας το θέτουμε απευθείας.

Δυστυχώς, κυρίες και κύριοι Βουλευτές της Νέας Δημοκρατίας, είναι το ηθικό βάρος μόνο στις δικές σας πλάτες και θα κριθείτε σήμερα. Δεν μπορούμε να αγνοήσουμε, λοιπόν, ούτε την αλήθεια ούτε τη δικογραφία ούτε τον θεσμό της δικαιοσύνης. Ξέρουμε ότι η πολιτική ανηθικότητα της Κυβέρνησης Μητσοτάκη μπορεί να οδηγήσει σε μία τραγική συγκάλυψη και αμνήστευση του κ. Καραμανλή, ενώ υπάρχει η δικογραφία της Ευρωπαίας εισαγγελέως. Το ξέρουμε και πρέπει να επιλέξουμε όλοι μαζί τι θα κάνουμε, για να φανούμε αντάξιοι των ευθυνών μας. Πιστέψτε με, δεν ήταν καθόλου εύκολη η απόφαση. Το συζητήσαμε πάρα πολύ. Δεν μπορούσαμε να σας κάνουμε κοινωνούς εσάς της Πλειοψηφίας με άλλο τρόπο. Έπρεπε να το φέρουμε στη Βουλή. Γι’ αυτό και είναι μυστική η ψήφος.

Εμείς, λοιπόν, προειδοποιούμε την κοινωνία ότι υπάρχει κίνδυνος συγκάλυψης και όχι απλά συγκάλυψης, αλλά αμνήστευσης και θέσης στο αρχείο της δικογραφίας ευρωπαϊκής εισαγγελικής αρχής. Εμείς δεσμευόμαστε ότι δεν θα αφήσουμε τίποτα να μείνει κρυφό, αλλά καλούμε όλους τους Βουλευτές να αναζητήσουν χωρίς κίνητρα και χωρίς δισταγμούς την αλήθεια, να αναζητήσουν όλα τα αίτια, τις συνθήκες και τις ευθύνες που οδήγησαν σε ένα τραγικό δυστύχημα, με απώλειες πολλών ανθρώπινων ζωών, ιδιαίτερα νέων και πολλών από την περιοχή μας, από τη βόρεια Ελλάδα.

Δεν θέλουμε να κρυφτεί η αλήθεια πίσω από τον κανόνα της Πλειοψηφίας ούτε πίσω από αυταρχικές εντολές του κ. Βορίδη. Τις αποκαλούμε «αυταρχικές», γιατί ήδη έχουν προαναγγελθεί εδώ και μία εβδομάδα. Δεν μπορεί να δεσμεύεται ένα κόμμα από τέτοιες δεσμεύσεις βαρόνων μέσα στα κλειστά γραφεία του Μεγάρου Μαξίμου, χωρίς να ξέρουμε τι έχει συμβεί και τι ενημέρωση είχε το Μεγάρου Μαξίμου για τα ελλείμματα του ελληνικού σιδηροδρόμου. Τι έχει πει μέχρι σήμερα ο κ. Καραμανλής κατά τη διάρκεια της θητείας του στον Πρωθυπουργό για όλα αυτά τα τραγικά ελλείμματα και πού βρίσκονται οι ευθύνες στον νόμο περί ευθύνης Υπουργών;

Εμείς, λοιπόν, ψηφίσαμε την εξεταστική του Κομμουνιστικού Κόμματος Ελλάδας, παρ’ όλες τις αμφιβολίες, τις ανησυχίες, τον πιθανό λανθασμένο δρόμο που θα πάρει. Για τον λόγο που ζητήσαμε να είναι ανοιχτές, οι δημόσιες συνεδριάσεις και επειδή το είχαμε προαναγγείλει, δεν μπορέσατε να κάνετε αλλιώς. Έτσι θα κάνουμε. Θα σας δεσμεύουμε.

**ΑΘΑΝΑΣΙΟΣ ΠΛΕΥΡΗΣ:** Πάντα έτσι γίνεται. Έτσι είναι όλες.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):**

Εμείς, λοιπόν, λέμε ότι επειδή προκύπτουν σοβαρά ζητήματα ευθυνών και επειδή δεν φοβόμαστε την έρευνα, καλούμε και τη Νέα Δημοκρατία να μη φοβηθεί την έρευνα. Καλούμε τον κ. Καραμανλή να μην έχει για πάντα τη ρετσινιά της συγκάλυψης και της αμνήστευσης με μια κυβερνητική πλειοψηφία.

Εμείς αισθανόμαστε σίγουροι για τα πεπραγμένα της κυβέρνησής μας. Αν τυχόν δεν ψηφίσετε την προκαταρκτική, πέρα από το μεγάλο ηθικό και πολιτικό ζήτημα που θα έχετε δημιουργήσει, θα έχετε επιβεβαιώσει και κάτι ακόμα. Ότι υπάρχουν κυβερνητικές ευθύνες διασπάθισης δημοσίου χρήματος στη διαχείριση της 717. Αν δεν την ψηφίσετε, θα επιβεβαιώσετε τις ευθύνες της Κυβέρνησής σας.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις εκπαιδευτικοί συνοδοί τους από το 1ο Πειραματικό Γυμνάσιο Λάρισας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Πρόεδρος της Κοινοβουλευτικής Ομάδας «Νίκη» κ. Δημήτριος Νατσιός.

Μετά θα κάνει παρέμβαση ο Υπουργός, ο οποίος ευγενώς παραχώρησε τη θέση του στον κύριο Πρόεδρο.

Ορίστε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, κληθήκαμε σήμερα να συζητήσουμε για τις προτάσεις του ΠΑΣΟΚ και του ΣΥΡΙΖΑ για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για τη διερεύνηση τυχόν ποινικών ευθυνών των Υπουργών Καραμανλή και Σπίρτζη και άλλων, αναφορικά με πράξεις και παραλείψεις τους περί την ασφάλεια των σιδηροδρόμων.

Όμως, αλλού κοιτάμε, αλλού είναι το πρόβλημα. Οι εξεταζόμενες σήμερα προτάσεις για σύσταση προανακριτικής επιτροπής του ΠΑΣΟΚ και του ΣΥΡΙΖΑ, των δύο συνενόχων της Νέας Δημοκρατίας για την κάκιστη κατάσταση των σιδηροδρόμων, δεν αφορούν καθόλου το έγκλημα των Τεμπών, αλλά αποκλειστικά τη σύμβαση 717, μία υπόθεση που κίνησε η ευρωπαϊκή δικαιοσύνη εναντίον των κ. Σπίρτζη και Καραμανλή. Και αυτή η απιστία, αυτό το οικονομικό έγκλημα έλαβε χώρα πολύ πριν από το έγκλημα των Τεμπών, στο οποίο έχασαν τη ζωή τους πενήντα επτά άνθρωποι. Οι δυο συνένοχοι κρύβονται μαζί με τη Νέα Δημοκρατία πίσω από τη δίωξη που άσκησε ο Ευρωπαίος εισαγγελέας πάνω από ένα χρόνο πριν από το πολύνεκρο δυστύχημα στα Τέμπη.

Φυσικά, η Κυβέρνηση της Νέας Δημοκρατίας είναι χειρότερη των δύο συνενόχων της και ετοιμάζεται να χρησιμοποιήσει την κοινοβουλευτική πλειοψηφία για να αθωώσει από την ποινική κατηγορία της κατά συρροήν ανθρωποκτονίας, είτε εξ αμελείας είτε όχι, τον αρμόδιο Υπουργό της Κώστα Καραμανλή για το έγκλημα των Τεμπών. Αντί δικαιοσύνης, η Νέα Δημοκρατία προωθεί το κουκούλωμα και την ατιμωρησία του –όπως θα καταδείξουμε- ενόχου Υπουργού της. Το ίδιο έσπευσε και έπραξε από την πρώτη στιγμή με το τσιμέντωμα του χώρου του δυστυχήματος, αφού απομακρύνθηκαν από το σημείο της σύγκρουσης στοιχεία που θα οδηγούσαν στην αποκάλυψη και άλλων εγκλημάτων. Τώρα, απλώς ολοκληρώνουν το έργο που ξεκίνησαν με εντολή από το Μέγαρο Μαξίμου, όπως αποκάλυψε ο τότε Περιφερειάρχης της Νέας Δημοκρατίας κ. Αγοραστός.

Συνοψίζουμε την κατάσταση έτσι όπως τη βιώνουν οι απλοί Έλληνες πολίτες. Το σύστημα, στο οποίο μετέχουν και επιχειρηματίες οι οποίοι πλουτίζουν με την υπογραφή κρατικών συμβάσεων, θυσίασε, εξόντωσε πενήντα επτά Έλληνες για να πλουτίσει και όλοι μαζί συνένοχοι σβήνουν τα στοιχεία που δείχνουν την ενοχή τους. Αν αυτό δεν πετύχει, χρησιμοποιούν ως αθωωτήριο ποινικών ευθυνών τη Βουλή, το Σύνταγμα, τον Κανονισμό της Βουλής, για να εμποδίσουν τον φυσικό δικαστή, δηλαδή τη δικαιοσύνη, να καθίσει τους ενόχους στο σκαμνί. Στόχος είναι να μπορέσουν να συνεχίσουν τη ρεμούλα και τον παράνομο πλουτισμό με την υπογραφή συμβάσεων του δημοσίου.

Οι πενήντα επτά άνθρωποι, τα νέα παιδιά κυρίως που σκοτώθηκαν στα Τέμπη, θεωρούνται παράπλευρη απώλεια για το σύστημα, η «στραβή» που έτυχε στη βάρδια τους. Ο κυνισμός τους εκφράστηκε από την πρώτη στιγμή από τον κ. Άδωνι Γεωργιάδη, ο οποίος εν μέσω των πολλών που εκστομίζει συνήθως, ανέφερε ότι ο αρμόδιος Υπουργός είπε ένα επαγγελματικό ψέμα στη Βουλή. Και δεν αντιλαμβάνεται ο λαλίστατος Υπουργός ότι ομολογεί για λογαριασμό ολόκληρου του συστήματος εξουσίας ότι οι Υπουργοί, οι επαγγελματίες πολιτικοί, ψεύδονται κατ’ επάγγελμα. Λένε συστηματικά ψέματα στον Έλληνα πολίτη.

Σ’ αυτό το συστημικό ψέμα συμβάλλουν τώρα ο ΣΥΡΙΖΑ και το ΠΑΣΟΚ, παριστάνοντας ότι η σημερινή πρότασή τους αφορά το πραγματικό έγκλημα των Τεμπών, δηλαδή τον θάνατο πενήντα επτά ανθρώπων, τις βαριές σωματικές βλάβες άλλων τριάντα δύο και την πρόκληση κινδύνου ζωής για τους υπόλοιπους διακόσιους εξήντα τέσσερις επιβάτες.

Δεν φέρνουν, όμως, σήμερα για συζήτηση το έγκλημα αυτό, το παρασιωπούν. Ρωτάμε: Το κάνουν σκόπιμα για να συγκαλύψουν τις ποινικές ευθύνες των πολιτικών προσώπων της Νέας Δημοκρατίας; Η τελική στάση τους θα το φανερώσει και θα το αποκαλύψει, διότι η υπόθεση που με τις προτάσεις τους φέρουν σήμερα για συζήτηση, αφορά οικονομικά αδικήματα και παράβαση καθήκοντος στο πλαίσιο μιας πιθανής απιστίας εις βάρος της Ευρωπαϊκής Ένωσης και του δημοσίου, η οποία είχε συντελεστεί πολύ πριν από το δυστύχημα.

Και το ομολογεί η Κυβέρνηση, διά του κυρίου Υπουργού Επικρατείας, ο οποίος «γλεντάει» την Αντιπολίτευση, λέγοντάς της ότι η πρότασή σας πρέπει να είναι σαφής και συγκεκριμένη προσωπικά για τους δύο Υπουργούς και για τη συγκεκριμένη πράξη που δεν έχει σχέση με το θανατηφόρο δυστύχημα. Γελάνε έτσι και αυτός και ο Πρωθυπουργός πίσω από την πλάτη του κοσμάκη, ο οποίος δεν αντιλαμβάνεται αυτές τις λεπτομέρειες που είναι δήθεν για ειδικούς και επαΐοντες.

Κοροϊδεύει τον κοσμάκη ο Πρωθυπουργός και όλη η Κυβέρνηση, ψηφίζοντας δήθεν πρόθυμα την πρόταση του ΚΚΕ για τη σύσταση εξεταστικής επιτροπής για το έγκλημα των Τεμπών, γιατί εκεί δεν διερευνώνται ποινικές ευθύνες. Άρα όχι μόνο δεν τους νοιάζει να βγουν συμπεράσματα, αλλά απλές συμβουλές και νουθεσίες για το μέλλον, αφού μάλιστα αυτές τις συμβουλές θα τις γράψει η Νέα Δημοκρατία μόνη της ή και μαζί με κάποιον συνένοχο της. Γιατί όχι;

Έτσι, δυστυχώς, λειτουργεί το σύστημα, σκοτώνει πενήντα επτά ανθρώπους και την επομένη πιάνει δουλειά για να εξαφανίσει τα στοιχεία, να κουκουλώσει την υπόθεση, να αθωώσει τους ενόχους πολιτικούς και επιχειρηματίες που υπογράφουν τις συμβάσεις του δημοσίου. Ουαί υμίν, γραμματείς και φαρισαίοι, υποκριταί. Διαλέξτε μόνοι σας τον ρόλο σας. Η δική μας αποστολή είναι να σας αποκαλύψουμε.

Εμείς, όμως, η Νίκη, ήρθαμε εδώ στη Βουλή σήμερα, για να καταδείξουμε το πραγματικό έγκλημα των Τεμπών και τον βασικό πολιτικό ένοχο. Θα μιλήσουμε όχι μόνον για τις οικονομικές παραμέτρους της συμβάσεως 717 του 2014, που και αυτές φυσικά ενδιαφέρουν τον ελληνικό λαό και το κόμμα μας, αλλά γι’ αυτό καθαυτό το σιδηροδρομικό δυστύχημα στα Τέμπη που συνέβη στις 28 Φεβρουαρίου του 2023. Θα μιλήσουμε για τη φονική, σφοδρή μετωπική σύγκρουση μιας επιβατικής αμαξοστοιχίας της εταιρείας «HELLENIC TRAIN» με μία εμπορική αμαξοστοιχία, το δρομολόγιο και το φορτίο της οποίας ακόμη παραμένουν μυστήριο. Πρόκειται για το πιο θανατηφόρο δυστύχημα που έχει καταγραφεί στην πατρίδα μας.

Ο ελληνικός λαός από την πρώτη στιγμή με το αισθητήριο του δεν το είπε δυστύχημα, το είπε έγκλημα και τέτοιο είναι. Όπως θα καταδείξουμε είναι και νομικώς έγκλημα διά παραλείψεως τελεσθέν με συρρέουσες παράλληλες ευθύνες όχι μόνο του εγκληματικά ανεύθυνου σταθμάρχη Λαρίσης -κομματικά και αναξιοκρατικά διορισμένο από τη Νέα Δημοκρατία- και τον ήδη κατηγορούμενο διοικητικών στελεχών των σιδηροδρόμων, αλλά κυρίως -και αυτό ενδιαφέρει σήμερα στη συζήτηση αυτή- με συρρέουσα με ευθύνη του καθ’ ύλην αρμόδιου Υπουργού της Κυβέρνησης Νέας Δημοκρατίας του Κωνσταντίνου Αχιλλέως Καραμανλή.

Από τη μέχρι τώρα ανάκριση για το έγκλημα των Τεμπών και το αποδεικτικό υλικό που συλλέχθηκε, είναι πέραν πάσης αμφιβολίας ότι, εάν υπήρχε σύστημα τηλεδιοίκησης, η σύγκρουση των δύο τρένων δεν θα είχε γίνει ποτέ. Χωρίς το σύστημα τηλεδιοίκησης ο διαχειριστής υποδομής δεν μπορούσε να δει σε ποιο σημείο και σε ποια γραμμή ανόδου ή καθόδου βρίσκονταν τα τρένα κατά την πορεία τους. Επίσης, δεν μπορούσαν να γίνουν διασταυρώσεις τρένων σε σταθμούς ούτε να χαράσσεται η πορεία των τρένων στην ευθεία από σταθμούς, όπως αυτός των Νέων Πόρων της Πιερίας. Στην αιτία αυτή έρχεται να προστεθεί και η προκλητική αδιαφορία του Υπουργού Μεταφορών Κώστα Καραμανλή και των λοιπών αρμόδιων φορέων οι οποίοι, αν και ήταν ενημερωμένοι για το χάος που επικρατούσε στους σιδηροδρόμους, εντούτοις, φαίνεται να παρέπεμπαν το θέμα στις ελληνικές καλένδες.

Η τραγωδία στα Τέμπη αναδεικνύει με τον πλέον τραγικό τρόπο τη μεγάλη παθογένεια του ελληνικού σιδηροδρόμου, που δεν είναι άλλη από την απουσία σύγχρονων συστημάτων τηλεδιοίκησης-σηματοδότησης, τα οποία οφείλει να έχει κάθε σύγχρονος ευρωπαϊκός σιδηρόδρομος. Πρόκειται για τα συστήματα του διευρωπαϊκού συστήματος European Real Wait Traffic Management System. Aν λειτουργεί το σύστημα αυτό, η διαχείριση της κυκλοφορίας των τρένων γίνεται με σύγχρονο τρόπο, καθώς τα δεδομένα κίνησης των τρένων στις γραμμές ελέγχονται με ψηφιακό τρόπο και σε άμεσο χρόνο.

Συνεπώς είναι προφανές πως αν λειτουργούσε αυτό το σύστημα, τότε θα υπήρχε έγκαιρη προειδοποίηση προς όλους τους σταθμάρχες, το κέντρο κυκλοφορίας και τους μηχανοδηγούς, με αποτέλεσμα να αποτρεπόταν έγκαιρα η τραγωδία. Στις παραλείψεις αυτές πρέπει να προστεθεί ότι δεν τέθηκαν ποτέ σε λειτουργία τα συστήματα GPS που ελέγχουν την ακριβή τοποθεσία των τρένων.

Αποδείχθηκε περαιτέρω ότι τα συνδικαλιστικά όργανα των εργαζομένων στον σιδηρόδρομο επανειλημμένως και διαχρονικά πρόβαλαν τα προβλήματα της ασφάλειάς τους. Μετά την ολοκλήρωση των έργων υποδομής και ηλεκτροκίνησης τον Φεβρουάριο του 2019, στο τμήμα Αθήνα - Θεσσαλονίκη, όπου μειώθηκε ο χρόνος της διαδρομής, λόγω της αύξησης της ταχύτητας, σε πολλά σημεία του δικτύου οι εργαζόμενοι, όπως κατήγγειλαν, έβλεπαν ότι δεν ολοκληρώνονται και τα αντίστοιχα συστήματα ασφαλείας, δηλαδή η τηλεδιοίκηση και τα φωτοσήματα. Πριν από τη σύγκρουση είχαν γίνει έγγραφες προειδοποιήσεις, κινητοποιήσεις και νομικές ενέργειες των εργαζομένων στο σιδηροδρομικό δίκτυο, όσον αφορά στην υποστελέχωση, την ανεπαρκή συντήρηση και την έλλειψη ηλεκτρονικών συστημάτων ασφαλείας στους σιδηροδρόμους.

Ο Υπουργός Μεταφορών γνώριζε, επομένως, πολύ καλά την κινδυνώδη έλλειψη της τηλεδιοίκησης και των άλλων συστημάτων ασφαλείας. Γνώριζε πολύ καλά ότι η απουσία τους ήταν μια εν δυνάμει αιτία θανατηφόρας πολύνεκρης σύγκρουσης. Ιδού οι αποδείξεις!

Πρώτον, είκοσι ημέρες περίπου πριν από τη μοιραία σύγκρουση και συγκεκριμένα στις 7 Φεβρουαρίου 2023, η Δημοκρατική Ενωτική Συνδικαλιστική Κίνηση Σιδηροδρομικών, με αφορμή ακόμη δύο ατυχήματα στο σιδηροδρομικό δίκτυο, είχε στείλει προς κάθε αρμόδιο επιστολή - ανακοίνωση, τονίζοντας ότι «όσο δεν παίρνονται μέτρα προστασίας στους εργασιακούς χώρους και την ασφαλή λειτουργία και κυκλοφορία των τρένων, τα ατυχήματα δεν έχουν τελειωμό», ενώ προειδοποιούσε «δεν θα περιμένουμε το δυστύχημα που έρχεται, για να τους δούμε να χύνουν κροκοδείλια δάκρυα, κάνοντας διαπιστώσεις». Πόσο προφητική ήταν αυτή η ανακοίνωση! Φυσικά, γνώση της επιστολής έλαβε και ο αρμόδιος Υπουργός.

Δεύτερον, η Πανελλήνια Ένωση Προσωπικού Έλξης, με εξώδικο της προς τον ΟΣΕ, τον Υπουργό Μεταφορών και Υποδομών, τη Ρυθμιστική Αρχή Σιδηροδρόμων και τη «HELLENIC TRAIN» με περισσή ενάργεια κατήγγειλε στις 8-11-22 τις τεράστιες ελλείψεις και την κατάρρευση του σιδηροδρομικού δικτύου.

Μεταξύ άλλων, σημείωνε ότι διαπιστώνει τη μη λειτουργία φωτοσημάτων και τηλεδιοίκησης εδώ και πολλά έτη και τη μη λειτουργία του συστήματος European Traffic Control System, του οποίου η θέση σε λειτουργία προστατεύει από ανθρώπινο λάθος και το οποίο δεν λειτούργησε ποτέ, παρά το γεγονός ότι έχει εγκατασταθεί στις μηχανές.

Μάλιστα, η Ένωση ενημέρωνε για τρία περιστατικά εκτροχιασμού σε διάστημα δύο μηνών. Την 1η Αυγούστου 2022 εκτροχιασμός 1521 στην Τιθορέα, στις 10 Οκτωβρίου του 2022 εκτροχιασμός προαστιακής αμαξοστοιχίας στο Λιανοκλάδι και στις 21 Οκτωβρίου 2022 εκτροχιασμός 882 και πάλι στην περιοχή της Τιθορέας. Αποδεικνύεται, δηλαδή, ότι οι συνδικαλιστές του ΟΣΕ είχαν προειδοποιήσει σαφώς για τα ελλείμματα ασφαλείας του ελληνικού σιδηροδρομικού δικτύου πολύ πριν από την τραγωδία στα Τέμπη.

Οι συνδικαλιστές έκαναν το καθήκον τους. Προειδοποίησαν τον Υπουργό και τους αρμόδιους. Ο Υπουργός και οι αρμόδιοι κώφευσαν, αδιαφόρησαν και για αυτό είναι συνυπεύθυνοι για τη θανατηφόρα σύγκρουση.

Τρίτον, η από 27 Απριλίου 2022 επιστολή παραίτησης προς την «ΕΡΓΟΣΕ» του κ. Χρήστου Κατσιούλη, Προέδρου της Επιτροπής ETCS, η οποία είναι αρμόδια για τα έργα σηματοδότησης και ασφάλειας στο σιδηροδρομικό δίκτυο. Είναι μία επιστολή - κόλαφος των κυβερνητικών ευθυνών.

Στην επιστολή παραίτησης ο κ. Κατσιούλης εκφράζει τη διαφωνία του για ενέργειες του οργανισμού επί θεμάτων ανάταξης των γραμμών και των συστημάτων ασφαλείας. Ο ίδιος έκρουσε τον κώδωνα του κινδύνου για την ασφάλεια αναφέροντας -ανοίγω εισαγωγικά- ότι: «Συγκεκριμένο τμήμα του δικτύου, στο οποίο θα γίνεται κυκλοφορία τρένων με διακόσια χιλιόμετρα την ώρα, χωρίς σε αυτό να υπάρχει καμμία ένδειξη της κατάστασης της γραμμής, ακόμη και θραύση αυτής, με ό,τι αυτό συνεπάγεται στην ασφάλεια κυκλοφορίας των τρένων».

Γνώριζε, λοιπόν, πολύ καλά ο τότε Υπουργός Μεταφορών όλες αυτές τις ζημιογόνες και κινδυνώδεις ελλείψεις στην ασφάλεια του σιδηροδρομικού δικτύου. Όχι μόνο τις γνώριζε, αλλά και με περισσή αδιαντροπιά προσποιούνταν το αντίθετο, ότι οι σιδηρόδρομοι είναι απόλυτα ασφαλείς.

Θυμίζω, δέκα ημέρες πριν από την τραγωδία, ο κ. Καραμανλής εγκαλούσε τον ΣΥΡΙΖΑ στη Βουλή, γιατί ζητούσε απαντήσεις για θέματα ασφαλείας στο σιδηρόδρομο, αναφέροντας κατά λέξη: «Ντροπή, που θέτετε θέματα ασφαλείας!». Ακόμη ηχούν στα αυτιά των πολιτών οι γεμάτες με το θράσος του ψεύτη δηλώσεις του προς την αντιπολίτευση. «Είναι ντροπή», έλεγε ο τότε Υπουργός, ο κ. Καραμανλής, «και ντρέπομαι που θέτετε θέματα ασφαλείας. Θα ήθελα να ανακαλέσετε αμέσως. Είναι ντροπή, όταν σας εξήγησα και το ξαναλέω ότι αυτή τη στιγμή υπάρχουν ΥΔΥ, δηλαδή υποχρεώσεις της δημόσιας υπηρεσίας, και διασφαλίζουμε έτσι την ασφάλεια».

Δεν πρόκειται μόνο για άμεση γνώση του Υπουργού. Πρόκειται για συνειδητή απόκρυψη της αλήθειας, αδιαφορώντας για το όποιο αποτέλεσμα, σε στοίχιση με την θρυλική πλέον φράση του μηχανοδηγού που δείχνει και την ποιότητα του επιτελικού κράτους: «Πάμε και όπου βγει».

Τη γνώση και την ευθύνη του συνομολόγησε ανερυθριάστως και ο Υπουργός της Κυβέρνησης κ. Άδωνις Γεωργιάδης. Αίσθηση ωμής κινητικότητας προκάλεσε η τοποθέτησή του σε τηλεοπτική εκπομπή, όταν ρωτήθηκε αναφορικά με την παραπάνω τοποθέτηση του Υπουργού Κώστα Καραμανλή στη Βουλή για την ασφάλεια των τρένων. Εν μέσω πένθους, κλαυθμού και οδυρμού, θα έλεγα, για την εθνική τραγωδία, δεν δίστασε ο κ. Γεωργιάδης να ομολογήσει τη γνώση του Υπουργού και να τον δικαιολογήσει με ένα πάρα πολύ φθηνό επιχείρημα. Είπε: «Είσαι ο Υπουργός Μεταφορών. Μπορείς να πας στη Βουλή και να πεις ναι, έχουμε πρόβλημα ασφαλείας στα τρένα;». Όταν έλαβε την απάντηση βεβαίως από τους δημοσιογράφους, είπε: «Εάν το πεις αυτό, δεν θα μπει άνθρωπος». Και συνέχισε, λέγοντας: «Είναι πιθανό» -ακούστε σκεπτικό!- «ο Υπουργός να σκέφτηκε ότι εγώ, ως Υπουργός Μεταφορών, εάν βγω να πω ότι έχουμε πρόβλημα ασφάλειας στα τρένα, αύριο δεν θα κυκλοφορούν τρένα στην Ελλάδα». Μεταξύ των τρένων και των ανθρώπινων ζωών, προτίμησε τα τρένα και τα εισιτήρια. Πλήρης υποτίμηση της ανθρώπινης ζωής έναντι του κατά συνθήκη ψεύδους του Υπουργού!

Από όλα τα παραπάνω, κυρίες και κύριοι συνάδελφοι, γίνεται φανερό ότι στοιχειοθετείται ποινική ευθύνη του τότε Υπουργού Κώστα Καραμανλή για τα εγκλήματα, εάν όχι από ενδεχόμενο δόλο, όπως κατηγορήθηκαν από τον ανακριτή τα υπό την εποπτεία του διευθυντικά στελέχη του ΟΣΕ, τουλάχιστον από αμέλεια για: Πρώτον, τον θάνατο πενήντα επτά επιβατών. Δεύτερον, τις βαριές σωματικές βλάβες τριάντα δύο επιβατών. Τρίτον, την πρόκληση κινδύνου ζωής για τους υπόλοιπους διακόσιους εξήντα τέσσερις επιβαίνοντες. Τέταρτον, για την καταστροφή της σιδηροδρομικής γραμμής, που συνιστά βέβαια εγκατάσταση κοινής ωφελείας. Εάν είχε κάνει το καθήκον του για τις απαιτήσεις ασφαλείας, η θανατηφόρος σύγκρουση δεν θα είχε γίνει.

Η Νίκη δεν μπορεί να αδιαφορήσει μπροστά σε αυτό το τεραστίων διαστάσεων κυβερνητικό έγκλημα και το καταγγέλλει σήμερα και από το Βήμα της Βουλής των Ελλήνων. Ο αρμόδιος Υπουργός, ενώ ήξερε ότι δεν λειτουργούσαν τα συστήματα ασφαλείας, δηλαδή η τηλεδιοίκηση, τα φωτοσήματα και το ETCS, αναίσχυντα διαβεβαίωνε τη Βουλή με προσποιητή ευθιξία ότι διασφαλίζει την ασφάλεια.

Καταγγέλλουμε, επίσης, και την ευθύνη της Κυβέρνησης για την προσπάθεια να συγκαλύψει την ευθύνη του Υπουργού της, με την επίκληση του 41% και την επανεκλογή του υπαίτιου Υπουργού ως Βουλευτή Σερρών.

Το εκλογικό αποτέλεσμα, αγαπητοί μου, δεν ξεπλένει την ενοχή του αίματος, απλώς αποδεικνύει ότι η διαφθορά της κεφαλής μεταφέρθηκε στο σώμα. Το ψάρι βρωμάει από το κεφάλι, λέει θυμόσοφα και ο λαός μας.

Στο σημείο αυτό, δεν μπορούμε να μην καταδικάσουμε την εκ του πονηρού πράξη του πιστού και αγαπημένου της Νέας Δημοκρατίας, Περιφερειάρχη τότε Θεσσαλίας, του κ. Κώστα Αγοραστού, ο οποίος εντελώς παράνομα έσπευσε με κυβερνητική εντολή να «τσιμεντώσει» το σημείο συγκρούσεως των δύο τρένων. Δι’ αυτού, η Κυβέρνηση φρόντισε για την άρον-άρον καταστροφή κρίσιμων στοιχείων προς διερεύνηση. Εάν δεν είχε γίνει το «μπάζωμα» και «τσιμέντωμα» του τόπου, θα μπορούσε ευχερώς να διαπιστωθεί τι είδους εύφλεκτο υλικό μεταφερόταν την ίδια ώρα με το τρένο της αντίθετης γραμμής και για ποιον προορίζονταν.

Το εύφλεκτον του μεταφερόμενου υλικού φυσικά και συνδέεται με τον αριθμό των νεκρών των δύο πρώτων βαγονιών, που κυριολεκτικά πυρακτώθηκαν. Σαφώς, εάν δεν υπήρχε έκρηξη και φωτιά, τα θύματα θα ήταν λιγότερα. Κάποιοι από τους νεκρούς -μακάβρια πράγματα λέω- των πρώτων βαγονιών σήμερα θα ζούσαν και θα ήταν στις αγκαλιές των δικών τους ανθρώπων. Όμως, ο Περιφερειάρχης κ. Αγοραστός έσπευσε, χωρίς κανένα δικαίωμα, να εξαφανίσει τα υπολείμματα του εύφλεκτου αυτού υλικού, που ακόμη είναι αδιακρίβωτο τι ήταν, από πού ερχόταν, για ποιον προορίζονταν και εάν το δρομολόγιο ήταν εν γνώσει των αρμοδίων ή όχι.

Ωστόσο, εντολοδόχοι εμπειρογνώμονες των συγγενών εξακολουθούν να ισχυρίζονται ότι το άλλο τρένο μετέφερε ξυλόλιο, έναν ιδιαίτερα εύφλεκτο διαλύτη που χρησιμοποιείται, μεταξύ άλλων, και για τη νόθευση καυσίμων. Επί εννέα μήνες δεν έχει δοθεί καμμία πειστική απάντηση στους συγγενείς των θυμάτων και στο πανελλήνιο για το τι συνέβη τη μοιραία νύχτα της 28ης Φεβρουαρίου.

Σύμφωνα με όσα αποκάλυψε σε τηλεοπτικό κανάλι η κ. Μαρία Καρυστιανού, ιατρός, πρόεδρος του Συλλόγου Συγγενών Θυμάτων στα Τέμπη και μητέρα της εικοσάχρονης Μάρθας που σκοτώθηκε στο δυστύχημα, υπάρχει επίσημο έγγραφο όπου ομολογείται ότι η εντολή για το μπάζωμα ήλθε από πολύ ψηλά.

Συγκεκριμένα, η κ. Καρυστιανού δήλωσε: «Στο σημείο του δυστυχήματος έσκαψαν και αφαίρεσαν μεγάλη ποσότητα χώματος, έφεραν καινούργιο χώμα, το έστρωσαν με χαλίκι και από πάνω με πίσσα. Αν αυτό δεν γίνεται για να συγκαλύψουν, για ποιον λόγο γίνεται και γιατί ξοδεύτηκαν 700 χιλιάδες ευρώ για το μπάζωμα;».

Και συνέχισε η πρόεδρος του Συλλόγου Συγγενών Θυμάτων: «Είναι εμφανής η προσπάθεια συγκάλυψης που θα έπρεπε να ενεργοποιήσει τον ανακριτή για να κάνει μόνος του κάποια πράγματα, όχι που του τα πήγαμε εμείς έτοιμα, διότι εμείς βρήκαμε ποιος έδωσε την εντολή. Έστειλα ένα εξώδικο στον Περιφερειάρχη Θεσσαλίας κ. Αγοραστό επειδή είχα μάθει ότι εκείνος εκτέλεσε αυτό το μπάζωμα και έλαβα απάντηση γραπτή ότι “εγώ ακολουθούσα εντολές” και ότι οι εντολές ήρθαν από τον κ. Τριαντόπουλο, ότι έγιναν δύο συνεδριάσεις και μου δόθηκε αυτή η εντολή, ήταν η απάντηση του κ. Αγοραστού».

Στο διάστημα του δυστυχήματος των Τεμπών ο κ. Χρήστος Τριαντόπουλος ήταν Υφυπουργός παρά τω Πρωθυπουργώ και σήμερα Υφυπουργός Κλιματικής Κρίσης. Είναι ξεκάθαρο ότι οι αρμοδιότητες κάθε Υφυπουργού παρά τω Πρωθυπουργώ καθορίζονται απευθείας από το Μαξίμου και τον εκάστοτε βέβαια Πρωθυπουργό. Ιδού, λοιπόν, η συνευθύνη σύνολης της Κυβέρνησης για το έγκλημα. Αφού ο Υπουργός της τουλάχιστον από αμέλεια δημιούργησε τις προϋποθέσεις να συμβεί το τραγικό δυστύχημα, έπειτα συνειδητά πλέον διασφάλισε και τις προϋποθέσεις για να συγκαλυφθούν στοιχεία με συνέπεια να καταστεί αδύνατο να διεξαχθεί μια ολοκληρωμένη έρευνα. Το ανεξήγητο μπάζωμα του σημείου του δυστυχήματος αποτελεί συμπεριφορά που είναι παράνομη, ακριβώς επειδή η ενέργεια παρεμποδίζει την έρευνα και άρα αποτελεί παρακώλυση δικαιοσύνης από το ίδιο το κράτος και τους πολιτικούς προϊσταμένους.

Αν και όλα όσα εκθέσαμε, δεν αναφέρονται στα οικονομικά και υπηρεσιακά αδικήματα των πολιτικών προσώπων που αφορούν οι συζητούμενες προτάσεις, οφείλουμε να τα πούμε στη Βουλή για να καταγραφούν στην κοινοβουλευτική ιστορία και να μην ξεχαστούν. Το αίμα των νεκρών βοά και ζητά δικαίωση. Οι συγγενείς των θυμάτων πρωτίστως και η συντριπτική πλειοψηφία του ελληνικού λαού απαιτούν να ερευνηθούν οι ποινικές ευθύνες για τη θανατηφόρο σύγκρουση του τότε Υπουργού Κώστα Καραμανλή. Γι’ αυτό διάχυτη είναι η απογοήτευση του ελληνικού λαού όχι μόνο από τη Νέα Δημοκρατία που πάση θυσία αρνείται έναν τέτοιο ποινικό έλεγχο του Υπουργού της, αλλά και των δύο κομμάτων της Αντιπολίτευσης, που αντί να φέρουν προς συζήτηση αίτημα για τη σύσταση προανακριτικής επιτροπής για τις πρόδηλες ποινικές ευθύνες του Κώστα Καραμανλή για τον μαζικό θάνατο τόσων ανθρώπων, περιορίζονται στον έλεγχο ποινικών αδικημάτων οικονομικού και υπηρεσιακού χαρακτήρα.

Πρέπει άμεσα ΠΑΣΟΚ και ΣΥΡΙΖΑ να δεσμευθούν ότι θα ζητήσουν να συσταθεί άλλη προανακριτική επιτροπή για τις παραπάνω ποινικές ευθύνες του Κώστα Καραμανλή. Αν τα δύο αυτά κόμματα δεν το πράξουν, θα επιβεβαιώσουν τις υποψίες ότι με τις σημερινές τους προτάσεις λειτουργούν συγκαλυπτικά και πυροσβεστικά για τις ευθύνες αυτές. Οι νεκροί δεν πρέπει να μείνουν αδικαίωτοι, να μην ακούμε «Τέμπη» και ο νους μας να πηγαίνει μόνο σε δυστυχήματα και σε αίμα. Να ακούμε «Τέμπη» και να μιλάμε για έναν θρίαμβο της δικαιοσύνης.

Κυρίες και κύριοι συνάδελφοι, η Νίκη ωστόσο δεν μένει αδιάφορη και για τις ποινικές ευθύνες για απιστία και παράβαση καθήκοντος που οι συζητούμενες προτάσεις των δύο κομμάτων αποδίδουν με βάσιμα επιχειρήματα σε συγκεκριμένους Υπουργούς. Θέλει και αυτές οι παράνομες πράξεις να ερευνηθούν. Γι’ αυτό συντάσσεται και ψηφίζει υπέρ της συστάσεως των προτεινόμενων από ΠΑΣΟΚ και ΣΥΡΙΖΑ επιτροπών.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Βορίδης για δέκα λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κυρία Πρόεδρε, αν μου επιτρέπετε, είναι μια παρέμβαση, δεν θα κάνω χρήση της ομιλίας μου, την ομιλία μου θα την κάνω στο τέλος. Επειδή όμως ετέθησαν από τους αξιότιμους Αρχηγούς των κομμάτων ορισμένα ερωτήματα, μόνο σε αυτά θέλω να απαντήσω δύο, τρία πράγματα.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Ανδρουλάκη, με ρωτήσατε για το θέμα της αιτιώδους συνάφειας. Για να καταλάβουμε όλοι τι είναι αυτό, να πω ότι εδώ αναζητούμε, υποτίθεται, μέσα από αυτή τη διαδικασία τις ευθύνες για το βαρύτατο αυτό δυστύχημα το οποίο είχε ως αποτέλεσμα την απώλεια ανθρώπινων ζωών. Αυτό όμως -το τονίζω- είναι η ποινική διαδικασία. Εάν θέλετε να ερευνήσουμε αυτό, το αδίκημα λέγεται ανθρωποκτονία. Δεν υπάρχει κάτι άλλο να πούμε. Αυτό είναι το αδίκημα.

Θέλετε να ερευνήσουμε τις ανθρωποκτονίες με ενδεχόμενο δόλο, εκ προθέσεως, εξ αμελείας, να χαρακτηρίσουμε τον σκοπό, να δούμε τις προθέσεις; Μάλιστα. Αν το θέλετε, γιατί δεν διαλαμβάνετε το αδίκημα αυτό στην πρότασή σας; Κατάλαβα ότι δεν μιλάμε για τις ανθρωποκτονίες σήμερα.

Ευθεία ερώτηση και προς άλλους και προς τη Νίκη, γιατί άκουσα τον αξιότιμο κύριο Πρόεδρο που έκανε σκέψεις πάνω σε αυτό: Θεωρείτε ότι οι συγκεκριμένες παραβάσεις συνδέονται αιτιακά με τις ανθρωποκτονίες; Τότε γιατί δεν το έχετε βάλει μέσα; Με συγχωρείτε «argumentum a contrario»: Για να μην της βάλετε μέσα, θεωρείτε ότι δεν συνδέονται, αλλιώς θα τις είχατε βάλει. Άρα δεν καταλαβαίνω γιατί απορείτε όταν σας ζητάμε να μας διευκρινίσετε τη σχέση. Εσείς καταθέσατε την πρόταση για σύσταση προκαταρκτικής επιτροπής, δεν την καταθέσαμε εμείς. Εσείς ζητάτε να ελεγχθούν ποινικά οι Υπουργοί, δεν το ζητάμε εμείς. Εσείς που το ζητάτε αυτό -και πολύ σωστά σάς ερώτησε ο Πρωθυπουργός- εφόσον ακριβώς δεν μιλάτε για τις ανθρωποκτονίες, άραγε αυτή την ποινική διερεύνηση για μια δημοσιονομική διόρθωση αν δεν υπήρχαν οι ανθρωποκτονίες, θα τη ζητούσατε; Όχι γιατί είναι έλασσον, αλλά γιατί, κύριε Πρόεδρε, δημοσιονομικές διορθώσεις από την αρχή δημοσιονομικού ελέγχου γίνονται κάθε μέρα. Έχετε ζητήσει για όλες τις δημοσιονομικές διορθώσεις τον ποινικό έλεγχο των Υπουργών ή και των αρμόδιων οργάνων; Γιατί από όλες τις δημοσιονομικές διορθώσεις διαλέξατε αυτήν;

Όταν, λοιπόν, σας κατηγορούμε για πολιτική εκμετάλλευση αυτό εννοούμε, ότι αυτό είναι μια προσχηματική συζήτηση, δεν θα την είχατε κάνει, γιατί δήθεν κόπτεσθε για τη δημοσιονομική διόρθωση, εάν δεν θέλατε να κάνετε μία σύνδεση με αυτό το φρικτό δυστύχημα, την οποία, όμως, καταλαβαίνετε πόσο έωλο θα ήταν να την κάνετε, να πάτε να βάλετε δηλαδή τις ανθρωποκτονίες και να θεωρήσετε κατηγορούμενους ή υπολόγους ή ελεγχόμενους τους Υπουργούς για τις ανθρωποκτονίες, και δεν το κάνετε. Να λοιπόν η δομική αντίφαση της προτάσεώς σας.

Το δεύτερο το οποίο ήθελα να σας πω είναι το εξής: Επειδή θέσατε μετ’ επιτάσεως το ζήτημα του πορίσματος της αξιότιμης κυρίας Ευρωπαίας εισαγγελέως, σε τι ακριβώς αναφέρεστε; Διαβάζω τα διαδικαστικά έγγραφα. Η κυρία εισαγγελέας υπέβαλε προς τον εισαγγελέα του Αρείου Πάγου, ο οποίος αμελλητί και χωρίς αξιολόγηση διαβίβασε -σωστά- στη Βουλή. Η αξιότιμη κυρία εισαγγελέας έχει ένα διαβιβαστικό προς τον εισαγγελέα του Αρείου Πάγου όπου το μόνο για το οποίο μιλά είναι για εικαζόμενες αξιόποινες πράξεις.

Άρα δεν κάνει καμμία κρισιολόγηση, λέει «εικαζόμενες».

Και το άλλο επίσης το οποίο υπάρχει, το οποίο αποτελεί πρόταση της κυρίας εισαγγελέως και απόφαση εν προκειμένω της παραπομπής της υπόθεσης στις εθνικές αρχές είναι πια η απόφαση του μονίμου τμήματος που αναφέρεται ξανά σε «εικαζόμενες αξιόποινες πράξεις». Όταν κάποιος το λέει αυτό δεν πρέπει εσείς πια στην πρότασή σας, ο ΣΥΡΙΖΑ στην πρότασή του να φέρει αυτή τη διαβίβαση; Γιατί αυτό είναι μία διαβίβαση ουσιαστικά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:**...(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μου επιτρέπετε; Μη σπεύδετε…

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

Συνεχίστε, κύριε Υπουργέ, και ολοκληρώστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τι όμορφα!

**ΠΡΟΕΔΡΕΥΟΥΣΑ (Όλγα Γεροβασίλη):** Χωρίς χαρακτηρισμούς, αν είναι δυνατόν.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να πάμε λίγο στα ελληνικά μας. Βασικά πράγματα να πούμε. Πόρισμα σημαίνει…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα μας κάνετε μάθημα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):**Θα σας κάνω μάθημα, μάλιστα. Τι να κάνω τώρα; Όταν λέτε τέτοια, μετά θέλετε μάθημα. Δεν φταίω εγώ γι’ αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Μην απευθύνεστε στους Βουλευτές, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για πάμε λοιπόν, τι είναι το πόρισμα; Πόρισμα είναι η κρίση περί υπάρξεως ενδείξεων τελέσεως αξιοποίνων πράξεων. Το «εικαζόμενες» σας φαίνεται για πόρισμα; Και βεβαίως δεν θα μπορούσε μία εισαγγελεύς της ευρυμάθειας της συγκεκριμένης να μην ξέρει το 86, που μιλάει για την αμελλητί διαβίβαση και την απαγόρευση οποιασδήποτε κρισιολόγησης των αξιοποίνων πράξεων. Άρα, λοιπόν, πού γίνεται η κρισιολόγηση; Εδώ, με την πρότασή σας. Πουθενά αλλού δεν υπάρχει κρισιολόγηση. Εδώ είναι η ώρα της κρισιολόγησης, εδώ θα κριθεί αν υπάρχουν ή δεν υπάρχουν ενδείξεις.

Και θα σας πω και το εξής, επειδή άκουσα –το είπατε και δυο, τρεις φορές εδώ- να λέτε: ο Βορίδης είναι δικαστής και τους απήλλαξε. Κατ’ αρχάς εγώ δεν απήλλαξα κανέναν, αναφέρθηκα πάντα στην πρόταση και στη θέση της Νέας Δημοκρατίας. Η Βουλή θα αποφασίσει. Είπα ποια είναι η θέση της Πλειοψηφίας, δεν θέλετε να την ξέρετε; Να μην ξέρετε τη θέση της Πλειοψηφίας; Τι θέλετε, έκπληξη να σας κάνουμε; Σας είπα, λοιπόν, και ξεκαθάρισα τη θέση της Πλειοψηφίας. Με εγκάλεσε ο κ. Φάμελλος γιατί τοποθετήθηκα και είπα για τη θέση της Πλειοψηφίας. Βεβαίως η Βουλή θα αποφασίσει κυριαρχικά με την ψηφοφορία, δεν υπάρχει καμμία αμφιβολία γι’ αυτό ούτε και το αμφισβήτησε ποτέ κανείς αυτό. Σας είπα όμως ποια είναι η θέση της Νέας Δημοκρατίας. Κακά έκανα;

**ΕΥΑΓΓΕΛΙΑ ΛΙΑΚΟΥΛΗ:** Προδικάσατε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τι εννοείτε προδίκασα; Τη θέση της Νέας Δημοκρατίας αν προδίκασα; Δεν ξέρω τη θέση της Νέας Δημοκρατίας; Τι ακούμε εδώ μέσα τώρα; Είπαμε να κάνετε μία προσπάθεια, αλλά εδώ δεν είναι προσπάθεια, είναι τιτάνιο έργο, εργώδης η προσπάθεια.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχω παρακαλέσει να ολοκληρώσετε, χωρίς να απαντάτε στους Βουλευτές. Εννοώ σε άμεσο διάλογο, αυτό εννοώ, όχι να μην απαντάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δύο λεπτά, κυρία Πρόεδρε.

Εγώ, το ξέρετε γιατί είμαστε καιρό εδώ, δεν έχω πρόβλημα με τις διακοπές, με μία προϋπόθεση, να μη μου αφαιρείται ο χρόνος μου. Όσες θέλετε, όσες κάνετε, εγώ εδώ είμαι. Άμα δεν κάνετε δεν κάνω κι εγώ.

Άρα, λοιπόν, -προσέξτε- μου μιλάτε για το πόρισμα. Εγώ, όμως, να σας πω και κάτι άλλο. Γιατί αυτό πόρισμα βεβαίως δεν είναι. Αλλά η κυρία εισαγγελεύς, η Ευρωπαία, είναι μια δικαστική λειτουργός, σωστά; Σωστά. Εισαγγελεύς. Σωστά. Εισαγγελείς Έλληνες έχουμε; Δεν είναι εισαγγελείς αυτοί; Εισαγγελείς κι αυτοί, οι οποίοι παρεμπιπτόντως ούτε σκέψεις κάνανε ούτε διαβίβαση κάνανε. Έχουν πράξεις. Αυτές, αξιότιμε κύριε Πρόεδρε του ΠΑΣΟΚ, τις πράξεις αρχειοθετήσεως των συγκεκριμένων πράξεων τις έχετε αναγνώσει; Να ρωτήσω: Το πόρισμα -γιατί αυτό είναι πόρισμα, το άλλο δεν είναι- της προκαταρκτικής εξετάσεως επί αυτών των πράξεων, που υπογράφουν οι επίκουροι εισαγγελείς οικονομικού εγκλήματος, η κ. Παπαδοπούλου και ο κ. Μιχαλόπουλος, και έχουν απαλλακτικές σκέψεις, σκέψεις ότι δεν προέκυψαν ποινικές ευθύνες για κανέναν, όχι μόνο για τα πολιτικά πρόσωπα, αλλά για κανέναν, τις ξέρετε; Θα σας τις διαβάσω στην ομιλία μου. Θα πω δύο - τρία πράγματα για αυτό. Την πράξη αρχειοθετήσεως της εισαγγελέως Εφετών κ. Βλάχου την ξέρετε; Ή δεν είναι εισαγγελεύς η κ. Βλάχου και είναι εισαγγελεύς μόνο η κ. Παπανδρέου, η οποία παρεμπιπτόντως –ορθώς- ούτε πόρισμα κάνει ούτε πράξη κάνει; Τίποτα δεν κάνει, κάνει διαβίβαση.

Αυτά δεν έπρεπε να τα αντιμετωπίζει, κύριε Πρόεδρε, η πρότασή σας ώστε να είναι ποινικά πειστική; Διότι τι περίμενα να ακούσω εγώ σε αυτή τη συζήτηση σήμερα; Αντικειμενική υπόσταση του εγκλήματος, τελέστηκαν οι πράξεις, ποια είναι η ζημία, πώς προέκυψε, αποδεικνύεται από αυτά και να και ο δόλος. Αυτή είναι η σημερινή συζήτηση. Με συγχωρείτε, κύριε Πρόεδρε, εγώ σέβομαι ότι εδώ μπορεί κάποιος να μην είναι νομικός, αλλά η συζήτηση που προξενείτε σήμερα δεν είναι η πολιτική συζήτηση. Αυτή την κάναμε στην εξεταστική. Όσα λέτε και άλλα θα τα αντιμετωπίσει η εξεταστική. Εδώ λέμε κάτι πιο συγκεκριμένο: λέμε εάν ο Καραμανλής, ο Σπίρτζης, ο Χρυσοχοΐδης και ο Χατζηδάκης έκαναν τα αποδιδόμενα αδικήματα, αυτό συζητάμε, δεν συζητάμε κάτι άλλο. Άρα, λοιπόν, ως προς αυτό τι μας έχετε προσκομίσει;

Και για να το λήγουμε -και τελειώνω, κυρία Πρόεδρε-, άκουσα μία αποστροφή από τον κ. Φάμελλο. Λέει στους Βουλευτές της Νέας Δημοκρατίας: προσέξτε τι θα ψηφίσετε, γιατί αν ψηφίσετε να απορριφθεί η σύσταση της επιτροπής, ουσιαστικά κρίνετε το αδίκημα το οποίο φέρεται ότι έχουν τελέσει οι Υπουργοί. Ας το αποκλιμακώσουμε λίγο, γιατί αυτό το περίφημο ζήτημα των αδικημάτων έχει και μια αξιολόγηση εδώ, να δούμε και τις προτάσεις σας, να συνεννοηθούμε ότι για τους τρεις οι πράξεις είναι παραγεγραμμένες όχι με το 86, αλλά με την παραγραφή του Ποινικού Κώδικα. Άρα όταν εσείς ζητάτε τις παραπομπές τους, αυτό είναι ποινική αξιολόγηση η οποία δεν έχει πολιτικό κίνητρο; Γιατί δεν λέτε ότι οι πράξεις είναι παραγεγραμμένες; Γιατί δεν το λέτε αυτό; Θα πάνε στην επιτροπή να πούνε τι; Ότι έχει παραγραφεί η πράξη; Γιατί δεν το λέτε; Και ξαναλέω: όχι με την αποσβεστική προθεσμία του 86, αλλά με την απλή παραγραφή, γιατί είναι πλημμέλημα και έχει παρέλθει πενταετία.

Άρα, λοιπόν, μας μένει η συζήτηση για τον Καραμανλή. Βεβαίως, την κάνουμε τη συζήτηση για τον Καραμανλή. Στη συζήτηση αυτή, αναρωτιέμαι. Λένε: προσέξτε τι θα ψηφίσετε, γιατί δεν θα μπορούν να επανέλθουν. Δύο πράγματα θα πω εδώ. Όταν τη φέρνατε την πρόταση δεν ξέρατε ότι κρίνει η Βουλή και προφανώς κρίνει επί ποινικής υποθέσεως, όπως έχει αρμοδιότητα; Δεν το ξέρατε αυτό; Τώρα τι μας το λέτε, για να τρομάξουμε; Δεν το καταλαβαίνω αυτό. Προφανώς εδώ θα κρίνουμε επί της ποινικής υποθέσεως που εσείς αποφασίσατε ότι θέλετε να φέρετε ενώπιον του Σώματος και προφανώς ναι, το Σώμα δεν μπορεί να επανέλθει. Δεν μπορεί να επανέλθει ποτέ; Εάν δεν υπάρχουν νεότερα περιστατικά, τα οποία να συγκροτούν τη βάση για έναν άλλο έλεγχο.

Και τι σας έχουμε πει; Γιατί άκουσα και άλλη μία ανακρίβεια. Σας έχουμε πει ότι ο κατάλληλος χώρος για τη διερεύνηση και αυτών των θεμάτων είναι η εξεταστική επιτροπή, ώστε στην εξεταστική επιτροπή να προκύψει εάν τυχόν παρίσταται και υπάρχει ανάγκη για έλεγχο των ποινικών ευθυνών. Εσείς δεν θέλετε αυτό, εσείς θέλατε σήμερα να φέρετε αυτή τη συζήτηση. Τη φέρατε. Τώρα είναι ξεκάθαρο ότι ποινικά επιχειρήματα δεν έχετε και καταλαβαίνετε το πολιτικό αδιέξοδο στο οποίο έχετε περιέλθει, εξ ου και μας λέτε αυτές τις ανυπόστατες αιτιάσεις.

Τα υπόλοιπα θα τα πω αναλυτικά για το ποινικό μέρος στην ομιλία μου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ενώ αυτό ήταν μια μικρή παρέμβαση τρίλεπτη, κύριε Βορίδη!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ανδρουλάκη, επιτρέψτε μου για ένα λεπτό, επειδή είναι το δεύτερο σχολείο εδώ από τη Λάρισα -θα συμφωνήσει και η κ. Λιακούλη- να ενημερώσω το Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και για τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και. μαθητές και τρεις συνοδοί εκπαιδευτικοί από το 1ο Πειραματικό Γυμνάσιο της Λάρισας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Ανδρουλάκη, έχετε τον λόγο για μια μικρή παρέμβαση ελπίζω.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αγαπητοί συνάδελφοι, βρισκόμαστε εμείς που καταθέσαμε την πρόταση για προανακριτική επιτροπή για το έγκλημα των Τεμπών σε πολιτικό αδιέξοδο και δεν είναι σε πολιτικό αδιέξοδο οι ενορχηστρωτές άλλης μιας συγκάλυψης;

Το πόρισμα του Ευρωπαίου εισαγγελέα, σύμφωνα με τον κ. Βορίδη, δεν είναι πόρισμα, οι συνεχιζόμενες παρατάσεις, τα 3,5 εκατομμύρια παραπάνω ζημία είναι δημοσιονομική διόρθωση. Μας είπε την προηγούμενη φορά: «Δεν υπάρχει αιτιώδης συνάφεια. Τι συζητάτε;». Και η τριμελής επιτροπή που εσείς διορίσατε κάνει τη σύνδεση, την απόλυτη σύνδεση, μεταξύ μη υλοποίησης του έργου 717 με τον θάνατο πενήντα επτά συνανθρώπων μας. Και είμαστε, λέει, εμείς σε πολιτικό αδιέξοδο!

Ξέρετε, ο βιασμός της λογικής έχει όρια, αλλά εδώ δεν μιλάμε για την οποιαδήποτε υπόθεση. Δεν είναι μια υπόθεση που δίνει το περιθώριο της φαυλότητας, της κοροϊδίας. Μιλάμε για τον άδικο θάνατο πενήντα επτά συνανθρώπων μας, για οικογένειες που περιμένουν την αλήθεια. Και πού είναι ο κ. Καραμανλής; Ωραία τα λόγια.

Δεν έχει διαβάσει κανείς από εσάς το πόρισμα του Ευρωπαίου εισαγγελέα που λέει ξεκάθαρα «Απιστία»; Γιατί, λοιπόν, ενώ λέει συγκεκριμένα απιστία για τον κ. Καραμανλή, εσείς λέτε ότι «δεν υπάρχουν ευθύνες, γιατί κάνετε προανακριτική και δεν είναι πόρισμα»; Για ποιον λόγο;

Για τον ίδιο λόγο που ο κ. Καραμανλής τον Οκτώβρη του 2021 όταν του έδωσε η Αρχή Διαφάνειας τα στοιχεία για τα πρόσωπα τα οποία εμπόδιζαν την υλοποίηση της σύμβασης που έπρεπε να το πάει στη δικαιοσύνη και αυτός για τους ίδιους λόγους που τον καλύπτετε σήμερα, καλύπτοντας τον κ. Μητσοτάκη και την Κυβέρνησή σας, το πήρε και αντί να το πάει στη δικαιοσύνη, το έβαλε βαθιά στο συρτάρι του, κύριε Βορίδη.

Είναι πάγια πρακτική σας η περιφρόνηση της νοημοσύνης μας σήμερα με νομικές ακροβασίες. Διότι δεν μπορώ να χαρακτηρίσω αλλιώς αυτά που είπατε, όταν μας ψέγετε γιατί δεν μιλάμε για ανθρωποκτονίες και όταν ήδη σας έχουμε απαντήσει ότι υπάρχει έρευνα της δικαιοσύνης στη Λάρισα.

Είπαμε και στον κ. Φάμελλο ότι ξεκινάμε από το 2015, όχι γιατί δεν θέλουμε να ξεκινήσουμε από το 2014, αλλά γιατί αυτό λέει το πόρισμα του Ευρωπαίου εισαγγελέα. Εμείς δεν βάλαμε σάλτσες σε αυτή την υπόθεση. Εμείς πήγαμε mot a mot με το πόρισμα, γιατί θέλουμε να συνδέσουμε αυτό που συνδέεται απολύτως, τη μη υλοποίηση της τηλεδιοίκησης με το τραγικό δυστύχημα και με το έγκλημα των Τεμπών που στέρησε τη ζωή πενήντα επτά συνανθρώπων μας.

Αν σε όλα αυτά εσείς απαντάτε με ένα μεγαλοπρεπές όχι απέναντι στην προανακριτική επιτροπή, το κάνετε για έναν και μόνο λόγο, διότι γνωρίζετε τις ευθύνες των «γαλάζιων» στελεχών «ΕΡΓΟΣΕ» και ΟΣΕ, τις ευθύνες του κ. Καραμανλή που ενώ υπήρχε η έρευνα, αυτοί έκαναν ότι ούτε γνώριζαν ούτε άκουσαν, γιατί είναι υπεύθυνοι που δεν υλοποιήθηκε το έργο μετά από επτά χρόνια κοροϊδίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο η Πρόεδρος της Πλεύσης Ελευθερίας κ. Κωνσταντοπούλου για μια σύντομη παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Κύριε Βορίδη, να έχετε υπ’ όψιν -και σας το λέω για να αυτοπεριοριστείτε με τον τρόπο που εκφράζεστε- ότι από το πρωί παρακολουθούν τη συνεδρίαση προσκεκλημένοι προσωπικά δικοί μου και της Πλεύσης Ελευθερίας συγγενείς θυμάτων του εγκλήματος των Τεμπών και πιστεύω ότι έχουν φρίξει από το κλίμα που υπάρχει εδώ μέσα, από τους αστεϊσμούς, από τη χαλαρότητα, από την αβροφροσύνη στους ελεγχόμενους, από το θράσος του κ. Καραμανλή που βλέπω ότι αναπτερώθηκε και ήδη απευθύνει μομφές και «δεν ντρέπεστε», όπως έκανε πριν από την τραγική εκείνη νύχτα, για να επιβεβαιώσει αυτό που είπα ήδη τότε, ότι τα κλάματα και τα κροκοδείλια δάκρυά του ήταν για τον εαυτό του και όχι για τα θύματα.

Είμαστε εδώ διότι πενήντα επτά άνθρωποι, εκ των οποίων πολλοί νέοι άνθρωποι, αυτοί που παίρνουν το τρένο, γιατί εσείς κινείστε με ελικόπτερα, έχασαν τη ζωή τους από την εγκληματική σας αμέλεια, από την εγκληματική σας παράλειψη επί πάρα πολλά χρόνια να προβείτε σε ελέγχους και από τον ενδεχόμενο δόλο των αρμοδίων, όχι μόνο υπουργών, αλλά και πρωθυπουργών, οι οποίοι, γνωρίζοντας πολύ καλά ότι υπήρχε ο κίνδυνος κάποιοι ανώνυμοι, απλοί πολίτες, νέοι άνθρωποι ή μεγαλύτεροι, να χάσουν τη ζωή τους γιατί δεν έγινε καμία, μα καμία από τις επιβεβλημένες ενέργειες για να προστατευθεί η ζωή τους και να συγκροτηθεί ένα πλαίσιο ασφαλούς λειτουργίας των σιδηροδρόμων, που δεν είναι το μόνο δυστυχώς που δεν λειτουργεί ασφαλώς στη χώρα μας, όπως κάθε μέρα αποδεικνύεται, αυτοί, λοιπόν, οι νέοι άνθρωποι είναι θύματά σας, θύματα των Υπουργών και των Πρωθυπουργών που κάποιοι δεν τους βάζουν στο «κάδρο» και κάποιοι επιμελείστε για να τους αντιπροσωπεύετε και να τους καλύπτετε.

Εγώ, λοιπόν, έχω να σας πω, επειδή είμαι δικηγόρος και απευθυνθήκατε σε πολιτικούς αρχηγούς μη δικηγόρους, ότι τα αδικήματα που ερευνώνται δεν είναι μόνον ανθρωποκτονίες. Και διερωτηθήκατε: Εξ αμελείας; Εκ προθέσεως; Με ενδεχόμενο δόλο;

Εσείς τι λέτε, κύριε Βορίδη; Εσείς τι λέτε; Ποια είναι η άποψή σας; Οι άνθρωποι αυτοί τελικώς έχασαν τη ζωή τους εξ αμελείας; Υπήρξαν παραλείψεις αξιόποινες ως προς τους σιδηροδρόμους, όπως έγραψε ο κ. Μητσοτάκης στην επιστολή του στον κ. Ντογιάκο στις 6 Μαρτίου του 2023; Υπάρχουν, όπως έγραψε ο κ. Μητσοτάκης στην επιστολή του στον κ. Ντογιάκο, ότι πρέπει να γίνει ποινική διερεύνηση; Υπάρχουν ή αλλάξατε γνώμη ή το έγραφε εκ του ασφαλούς ο κ. Μητσοτάκης, γιατί το έγραφε στον κ. Ντογιάκο που ήταν διορισμένος από την Κυβέρνησή σας και το παιδί του, ο γιος του ήταν συνεργάτης του κ. Καραμανλή; Για εξηγήστε μας σας παρακαλώ. Υπάρχουν ευθύνες; Υπάρχει αμέλεια ή υπάρχει δόλος;

Όταν ο κ. Άδωνις Γεωργιάδης έλεγε δημοσίως ότι «Δεν μπορούσαμε να πούμε ότι δεν είναι ασφαλείς οι γραμμές, διότι δεν θα έμπαινε κανείς στα τρένα», αυτό κατά την ποινική σας αξιολόγηση τι είναι; Είναι αποδοχή του ενδεχομένου να σκοτωθούν άνθρωποι στα τρένα; Είναι ανθρωποθυσία; Κατά την ποινική σας αξιολόγηση. Διότι έχετε αναλάβει τον ρόλο του συνηγόρου υπερασπίσεως και του κ. Καραμανλή και του κ. Μητσοτάκη, αλλά και του κ. Σπίρτζη και του κ. Χρυσοχοΐδη και του κ. Χατζηδάκη, ο οποίος έστειλε ένα υπόμνημα που λέει ότι είναι σουρεαλισμός να ζητάει κάποιος τον ποινικό του έλεγχο και διασκεδάζει πολύ ο κ. Χατζηδάκης, όπως διασκέδασε και ο κ. Σπίρτζης που πέρασαν ένας-ένας μετά οι Βουλευτές του ΣΥΡΙΖΑ να αποτίσουν φόρο τιμής.

Είναι εικαζόμενες, κύριε Βορίδη, οι ευθύνες; Είναι εικαζόμενες; Αυτό λέει ο κ. Μητσοτάκης. Να έρθει να το πει, όχι να κάνει βίντεο με συγγνώμες, με εγγυήσεις του «ποτέ ξανά» που τα έχουν ακούσει πολλά θύματα τα «ποτέ ξανά», όχι να κάνει βίντεο λοιπόν, όχι να κάνει ελεεινολογία σε βάρος των πολιτών, όπως έκανε προχθές λέγοντας ότι φταίνε τελικώς οι αγρότες και οι πολίτες της Λάρισας γιατί έχουν μπουζούκια και γι’ αυτό πλημμύρισαν -το δόγμα σας, το «Μαζί τα φάγαμε», το «Φταίει ο κόσμος», το «Είναι δική σας ευθύνη».

Να έρθει ο κ. Μητσοτάκης να τα πει και να μας πείτε σήμερα, μιας και η δεκατετράλεπτη ομιλία σας δεν ήταν ομιλία, αλλά σύντομη παρέμβαση, όπως μας είπατε.

Και η δική μου είναι σύντομη παρέμβαση, κυρία Πρόεδρε, θα κάνω την κυρίως ομιλία μου στη συνέχεια.

Να μας πείτε -το ζητάω από χθες, το ζητάω από προχθές με την παρουσία του κ. Μητσοτάκη- εάν θα έρθει στην εξεταστική επιτροπή να δώσει στοιχεία. Να μας πει και ο κ. Καραμανλής εάν έρθει στην εξεταστική επιτροπή να δώσει στοιχεία. Διότι εγώ, όταν βλέπω τον κ. Καραμανλή σήμερα για πρώτη φορά, ενώ σε όλες τις προηγούμενες συνεδριάσεις κρυβόταν, να έχει αναθαρρήσει, να περιφέρεται κορδωμένος, να τον πλαισιώνει ο Πρόεδρος της Εξεταστικής Επιτροπής, ο κ. Μαρκόπουλος, ανησυχώ βαθύτατα.

Και αυτά τα οποία βλέπω εγώ σήμερα εδώ, απλώς σας ενημερώνω ότι τα βλέπουν από τα θεωρεία και οι συγγενείς των θυμάτων, όλη αυτή τη διάθεση θυμηδίας και συνολικής ευχάριστης ατμόσφαιρας. Πώς το είπατε; Τι όμορφα! Αυτή ήταν η έκφρασή σας.

Το διασκεδάζετε, βλέπω. Το διασκέδαζε και ο κ. Σπίρτζης, που, κοιτάζοντας το ΠΑΣΟΚ, είπε ότι έβαλε με πράσινο την επισημείωση.

Ακούστε. Η Πλεύση Ελευθερίας έχει ξεκάθαρη άποψη: Τα κόμματά σας έχουν καταστρέψει τον τόπο και αυτός ο έρμος λαός πληρώνει τα αμαρτήματά σας και πληρώνει, βεβαίως και επιλογές που τον διέψευσαν. Όμως, δεν δικαιούστε σε μια τέτοια συζήτηση να έρχεστε με επιχειρήματα αντιμετάθεσης των ευθυνών, αποπροσανατολισμού των ερευνών και ουσιαστικής συσκότισης της πραγματικότητας, η οποία περιέχει υπόθαλψη εκείνων οι οποίοι έχουν την ποινική ευθύνη.

Να είστε βέβαιος, κύριε Βορίδη και πείτε το στον κ. Μητσοτάκη. Θα τον περιμένω. Ελπίζω να έρθει σήμερα, γιατί την προηγούμενη εβδομάδα δεν ήρθε στη συζήτηση για την εξεταστική επιτροπή.

Πείτε στον κ. Μητσοτάκη, λοιπόν, ότι η υπόθεση όχι απλώς δεν κουκουλώνεται, αλλά κάθε μέρα θα ανοίγει και περισσότερο. Θα το φροντίσω προσωπικά με κάθε τρόπο. Μη σηκώνετε τα φρύδια σας. Σας το εγγυώμαι και γι’ αυτό…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μη μου κάνετε υποδείξεις!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας άκουσα!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μη μου κάνετε υποδείξεις!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, να μη σας κάνω υποδείξεις.

**ΠΡΟΕΔΡΕΥΟΥΣΑ (Όλγα Γεροβασίλη):** Να μην κάνετε διάλογο, παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μη μου κάνετε υποδείξεις, σας παρακαλώ!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας κάνω υποδείξεις. Σας δίνω φιλικές συμβουλές.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να είστε καλά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας δίνω, λοιπόν, φιλικές συμβουλές.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν είμαστε φίλοι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φίλοι σίγουρα δεν είμαστε, κύριε Βορίδη -αυτό είναι το μόνο σίγουρο-, ούτε θα σφίξετε το δικό μου χέρι όπως σφίξατε του κ. Πολάκη την πρώτη μέρα, ορκιζόμασταν εδώ.

Είναι, λοιπόν, σίγουρο ότι οι πολίτες σάς παρακολουθούν. Είναι σίγουρο ότι αυτή η ανταλλαγή συγκάλυψης και υπόθαλψης των εκατέρωθεν υπολόγων δεν θα περάσει απαρατήρητη. Στην ομιλία μου θα σας πω περισσότερα, ελπίζοντας μέχρι την ομιλία μου να έχετε αλλάξει γνώμη για αυτή την οίηση με την οποία έρχεστε σήμερα εδώ να κάνετε νομικά μαθήματα περί ανυπαρξίας ευθυνών για τους νεκρούς, για τους τραυματίες και για τις οικογένειες που θρηνούν, ζητούν δικαιοσύνη, δικαιούνται δικαιοσύνη και σίγουρα, δεν αξίζουν αυτή τη μεταχείριση.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για ένα λεπτό, κύριε Καλαματιανέ. Εξαντλείται η υπομονή Βουλευτών.

(Θόρυβος από την πτέρυγα της Νέας Δημοκρατίας)

Θα εξαντληθεί σε εσάς, κύριε Καλαματιανέ. Σε εσάς θα εξαντληθεί και η αυστηρότητα του Προεδρείου. Να είστε πολύ σύντομος, παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Πρόεδρε, το κατανοώ και το δέχομαι.

Θα είμαι πάρα πολύ σύντομος, γιατί εδώ ο κ. Βορίδης πράγματι μας θύμισε τον κ. Καραμανλή λίγες μέρες πριν συμβεί το τραγικό αυτό δυστύχημα, όταν εδώ, στα ίδια έδρανα του έθετε τα ερωτήματα ο κ. Μεϊκόπουλος, ο Βουλευτής μας, για το γεγονός ότι υπάρχουν ζητήματα σοβαρά, ασφαλείας στον σιδηρόδρομο και ο κ. Καραμανλής κουνούσε το δάχτυλο και έλεγε «ντροπή σας». Έτσι έλεγε τότε ο κ. Καραμανλής και σε λίγες μέρες πενήντα επτά συνάνθρωποί μας έφυγαν με τραγικό τρόπο.

Θέσατε κάποια ερωτήματα. Να σας κάνω και εγώ κάποια, αν μου επιτρέπετε.

Πρώτον, αυτές τις εικαζόμενες αξιόποινες πράξεις που περιγράφετε σε μια δικογραφία χιλιάδων σελίδων, που τις περιέχει η Ευρωπαία εισαγγελέας στη δικογραφία της, δεν πιστεύετε ότι πρέπει να παραπεμφθούν στη δικαιοσύνη για να κρίνει περαιτέρω; Πιστεύετε ότι όλοι οι συνάδελφοι εδώ της Νέας Δημοκρατίας έχουν διαβάσει τη δικογραφία, ξέρουν όλες τις πτυχές; Προφανώς και όχι. Άρα, δεν πιστεύετε ότι πρέπει αυτή η δικογραφία να επιστρέψει στη δικαιοσύνη για να κρίνει αυτές τις εικαζόμενες αξιόποινες πράξεις;

Δεύτερον, δεν νιώθετε την ανάγκη να ζητήσετε μία συγγνώμη, κυρίως από τους συναδέλφους της Νέας Δημοκρατίας που πριν λίγες μέρες εδώ προδικάσατε, ναι, είπατε ότι θα απορρίψετε τα αιτήματα, ενώ δεν έχουν μιλήσει οι άνθρωποι; Σήμερα μιλάνε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να ζητήσω συγγνώμη, γιατί σας είπαμε τη θέση της Νέας Δημοκρατίας;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εδώ οι συνάδελφοι της Νέας Δημοκρατίας δεν έχουν μιλήσει. Τώρα μιλάνε και λένε εάν έχουν διαβάσει ή όχι. Και ήρθατε εσείς και λέτε ότι θα απορρίψει η Νέα Δημοκρατία τα αιτήματα που είχαν κατατεθεί εκείνη τη μέρα, μια μέρα πριν το ΠΑΣΟΚ, εκείνη τη μέρα του ΣΥΡΙΖΑ - Προοδευτική Συμμαχία και προκαταλάβατε και είπατε ότι θα απορριφθούν. Δεν θα ζητήσετε μια συγγνώμη από αυτούς τους ανθρώπους και κυρίως προς την ελληνική κοινωνία γι’ αυτή σας την προδιάθεση, τη διάθεση να κρίνετε εσείς, μόνος, ο άρχων γι’ αυτή την υπόθεση;

Τρίτον, γιατί φοβάστε να παραπεμφθεί η υπόθεση στη δικαιοσύνη; Ποιος είναι ο λόγος; Καθαρός ουρανός, αστραπές δεν φοβάται, το είπε ο κ. Φάμελλος. Φοβάστε τις αστραπές; Γιατί; Ο κ. Σπίρτζης με ξεκάθαρο τρόπο είπε ο άνθρωπος ότι δεν έχει καμμία ευθύνη. Και, όμως, ζητάει να πάει υπόθεση στη δικαιοσύνη. Πάντα γίνεται αυτό. Όποιος Βουλευτής, πραγματικά, νιώθει ότι δεν έχει κανένα πρόβλημα πηγαίνει στη δικαιοσύνη να βρει το δίκιο του, να αποδείξει την αλήθεια του, φως σε κάθε πτυχή της υπόθεσης. Γιατί δεν το θέλετε; Τι συμβαίνει; Ερωτήματα, κύριε Βορίδη, κάνω.

Τέταρτον, θα μας πείτε αν ο κ. Καραμανλής, γιατί εσείς εδώ εκπροσωπείτε τον κ. Μητσοτάκη και κανονικά πρέπει να ξέρετε και εσείς, ενημέρωνε τον κ. Μητσοτάκη για το γεγονός ότι δεν υπέγραψε τη συμπληρωματική σύμβαση, για την 717 λέω το 2019, ενώ ήταν έτοιμη; Τον ενημέρωνε ότι τροποποίησε τη συμπληρωματική; Τον ενημέρωνε ότι ενέκρινε ένα έτος παράταση, ενώ ήταν υπαίτιος ο ανάδοχος για μη προσκόμιση υπογεγραμμένων μελετών; Τον ενημέρωνε ότι πλήρωσε τον ανάδοχο 2,7 εκατομμύρια, ενώ ήταν υπαίτιος ο ίδιος ο ανάδοχος για την καθυστέρηση; Αυτά είναι τα ερωτήματα.

Σας ευχαριστώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μπορώ να απαντήσω, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα απαντήσετε μετά με την ομιλία σας, παρακαλώ εκ μέρους των Βουλευτών.

Τον λόγο έχει ο κ. Χρήστος Κέλλας, Βουλευτής της Νέας Δημοκρατίας για πέντε λεπτά.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η ανείπωτη τραγωδία στα Τέμπη δεν μπορεί και δεν πρέπει να μείνει με σκιές και αναπάντητα ερωτήματα. Γι’ αυτό και εμείς στη Νέα Δημοκρατία από την πρώτη στιγμή ζητήσαμε απόλυτη διαφάνεια στις συνθήκες και στα αίτια του τραγικού αυτού δυστυχήματος, γεγονός που αποδείξαμε και εμπράκτως τασσόμενοι υπέρ της πρότασης του Κομμουνιστικού Κόμματος για τη σύσταση εξεταστικής επιτροπής.

Η στάση μας είναι από την αρχή ξεκάθαρη και δεν αλλάζει σε αντίθεση με εκείνη του ΠΑΣΟΚ και του ΣΥΡΙΖΑ που μόλις κατατέθηκε το αίτημα και συστάθηκε η εξεταστική επιτροπή θυμήθηκαν να καταθέσουν πρόταση για προανακριτική. Προανακριτική γιατί τώρα; Από τις 4 Ιουλίου έχετε στα χέρια σας, αγαπητοί συνάδελφοι, όλη τη δικογραφία, τώρα αντιληφθήκατε τη σοβαρότητα του δυστυχήματος ή τώρα μήπως αποφασίσατε ότι προσφέρεται για πολιτική εκμετάλλευση η τραγωδία των Τεμπών; Και προανακριτική γιατί; Έχουμε νέα στοιχεία; Πού τα αναφέρετε; Πουθενά τίποτα.

Κυρίες και κύριοι συνάδελφοι, όταν το 2019 η Νέα Δημοκρατία ανέλαβε τη διακυβέρνηση της χώρας παρέλαβε το σιδηρόδρομο γεμάτο παθογένειες. Η περίφημη σύμβαση 717 της «ΕΡΓΟΣΕ» αποτελεί ένα μικρό μόνο δείγμα της προβληματικής αυτής κατάστασης. Η 717, όπως γνωρίζετε, υπογράφτηκε τον Σεπτέμβριο του 2014 και χρηματοδοτείται κατά 85% από την Ευρωπαϊκή Ένωση. Έπρεπε δε να ολοκληρωθεί το Σεπτέμβριο του 2016. Στα τέλη του 2016 είχε υλοποιηθεί λειτουργικά και πιστοποιημένα μόνον το 18% του έργου. Από το 2017, δε, μέχρι το 2019 δεν έγινε τίποτα απολύτως. Τον Ιούνιο του 2019 επεβλήθη δημοσιονομική διόρθωση από την ΕΔΕΛ, την Επιτροπή Δημοσιονομικού Ελέγχου, για επιστροφή 2,2 εκατομμυρίων ευρώ στην Ευρωπαϊκή Ένωση. Ήταν τον Απρίλιο του 2019 που, γι’ αυτόν ακριβώς το λόγο, εγώ ο ίδιος κατέθεσα ερώτηση -στις 19-4-19 την υπ’ αριθμόν 7202, την οποία θα καταθέσω πάλι στα Πρακτικά της Βουλής- προς τον τότε Υπουργό Υποδομών και Μεταφορών τον κ. Σπίρτζη. Το θέμα της ήταν: Οι αδικαιολόγητες καθυστερήσεις στην υλοποίηση της σύμβασης και οι καταστροφικές συνέπειες από αυτές.

Σας διαβάζω, αγαπητοί συνάδελφοι, την απάντηση του κ. Σπίρτζη, η οποία απάντηση παραπέμπει σε απάντηση της «ΕΡΓΟΣΕ» και του ΟΣΕ και λέει: «Η «ΕΡΓΟΣΕ» καταβάλλει κάθε δυνατή προσπάθεια ώστε η σύμβαση 717/2014 να ολοκληρωθεί χωρίς καθυστερήσεις, ακολουθώντας κάθε στάδιο της νόμιμης διαδικασίας και η υπογραφή της συμπληρωματικής σύμβασης θα ακολουθήσει τη νόμιμη και διαφανή διαδικασία.

(Στο σημείο αυτό ο Βουλευτής κ. Χρήστος Κέλλας καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί απάντησε η «ΕΡΓΟΣΕ»; Γιατί η «ΕΡΓΟΣΕ» είναι αυτή που έχει υπογράψει τη σύμβαση και ο Υπουργός Υποδομών έχει την υψηλή εποπτεία. Η δε «ΕΡΓΟΣΕ» και ο ΟΣΕ διαβεβαιώνουν στην απάντηση ότι όλα βαίνουν καλώς.

Έρχεται το 2019 και αναλαμβάνει Υπουργός της Νέας Δημοκρατίας ο Κώστας Καραμανλής. Το έργο είναι σταματημένο. Τι θα έκανε ο καθένας από εμάς, από εσάς, αν ήταν Υπουργός Υποδομών; Τι θα έπρεπε να κάνει; Να κηρύξει έκπτωτο τον ανάδοχο; Δηλαδή να ξεκινήσει νέα διαδικασία δημοπράτησης του έργου, αφού τον καταγγείλει, μετά παρέλευση πέντε ετών και μετά από έξι παρατάσεις για το ανεκτέλεστο υπόλοιπο;

Όλοι γνωρίζουμε ότι αυτό σημαίνει, τουλάχιστον, δύο χρόνια παράταση - καθυστέρηση στο έργο και πόσες είναι οι τεχνικές εταιρείες οι οποίες θα μπορούσαν να εκτελέσουν ένα τέτοιο εξειδικευμένο έργο; Και, εν πάση περιπτώσει, αν όλα πήγαιναν καλά, θα ενέκρινε η Ευρωπαϊκή Ένωση τη χρηματοδότηση ή θα έπρεπε ο Υπουργός να ολοκληρώσει το έργο σε δεκαπέντε μήνες, με μια ακόμη παράταση και κόστος 2,7 εκατομμυρίων ευρώ, όταν μάλιστα είχε τη θετική εισήγηση της διεύθυνσης έργων και του τεχνικού συμβουλίου της «ΕΡΓΟΣΕ»;

Ο Υπουργός, λοιπόν, αποφάσισε να ολοκληρώσει το έργο και να μην αφήσει τα τρένα μας να είναι τυφλά. Και το έκανε πράξη. Τον Οκτώβριο του ’23 το έργο είχε ολοκληρωθεί.

Εσείς θα κάνατε κάτι διαφορετικό; Με την πολιτική του κ. Σπίρτζη, χάθηκαν τρία χρόνια. Με την πολιτική του κ. Καραμανλή, το έργο ολοκληρώθηκε σε δύο χρόνια. Και ζητάτε την παραπομπή του Καραμανλή γι’ αυτόν το λόγο; Διότι για Χατζηδάκη και Χρυσοχοΐδη δεν αναφέρομαι, ξέρετε πολύ καλά ότι έχει παραγραφεί. Απλώς δεν το λέτε.

Και για να λύσουμε και κάποιες παρεξηγήσεις: Η απειλούμενη δημοσιονομική διόρθωση των 14,4 εκατομμυρίων ευρώ ουδεμία σχέση έχει με τη σύμβαση 717, όπως λανθασμένα υποστηρίζεται από την πρόταση και του ΠΑΣΟΚ και του ΣΥΡΙΖΑ. Αφορά άλλο έργο του Ευρωπαϊκού Ταμείου Περιφερειακής Ανάπτυξης 2000 - 2006.

Και κάτι ακόμα: Η υλοποίηση της σύμβασης 717 είχε ερευνηθεί τόσο από την Εθνική Αρχή Διαφάνειας όσο και από το τμήμα του οικονομικού εγκλήματος της Εισαγγελίας Αθηνών. Η μεν Αρχή Διαφάνειας μιλούσε για καθυστερήσεις χωρίς πρόθεση και σύστηνε προς την «ΕΡΓΟΣΕ» άσκηση πειθαρχικών διώξεων, που υπεύθυνος να τις ασκήσει ήταν ο πρόεδρος της «ΕΡΓΟΣΕ». Ο δε οικονομικός εισαγγελέας, στις 9 Δεκεμβρίου 2001 θέτει τις δικογραφίες στο αρχείο επειδή, λέει, «δεν συντρέχουν ενδείξεις για άσκηση ποινικής δίωξης κατά των στελεχών της «ΕΡΓΟΣΕ» για το αδίκημα της απιστίας».

Και επειδή εδώ, συνάδελφοι, ακούστηκαν από συναδέλφους και του ΣΥΡΙΖΑ και του ΠΑΣΟΚ βαριές κουβέντες, ότι εμείς θέλουμε να αμνηστεύσουμε, εμείς θέλουμε να συγκαλύψουμε την υπόθεση, ποια είναι τα νέα στοιχεία, αγαπητοί συνάδελφοι του ΣΥΡΙΖΑ και του ΠΑΣΟΚ, που δικαιολογούν σύσταση προανακριτικής; Μια ανώνυμη καταγγελία για φερόμενη -προσέξτε- «φερόμενη» κακοδιαχείριση, για την οποία μιλάει η εισαγγελέας η κ. Παπανδρέου; Ποιο είναι το στοιχείο που επικαλείται; Και η Εθνική Αρχή Διαφάνειας και ο οικονομικός εισαγγελέας, εδώ; Δεν τους βλέπετε, τους αγνοείτε.

Επιπλέον, δεν γνωρίζετε ότι με τα άρθρα 68, παράγραφος 2, του Συντάγματος και 144 και επόμενα του Κανονισμού της Βουλής, εάν η εξεταστική επιτροπή, που έχει ήδη συσταθεί, διαπιστώσει ποινικές ευθύνες, μπορεί να μετατραπεί σε προανακριτική;

Κυρίες και κύριοι συνάδελφοι, πράγματι ο ελληνικός σιδηρόδρομος συγκεντρώνει όλες τις παθογένειες του ελληνικού κράτους. Προβληματική διαχείριση και εκτέλεση δημοσίων έργων, περίπλοκο θεσμικό πλαίσιο, θολό τοπίο στις αρμοδιότητες μεταξύ των φορέων, έλλειψη σχεδιασμού και προβληματική ιδιωτικοποίηση.

Εμείς πρώτοι από όλους είπαμε «ναι» στη διερεύνηση όλων των δομικών συνθηκών που μετέτρεψαν τον σιδηρόδρομο στον μεγάλο ασθενή. Λέμε, όμως, όχι στην προσπάθειά σας να μετατρέψετε το δράμα των θυμάτων και των συγγενών τους σε επικοινωνιακό σόου, προς άγραν εκλογικής πελατείας. Κοινός στόχος όλων μας είναι η ασφάλεια των τρένων και εν γένει των μεταφορών, για να μη θρηνήσουμε και άλλα αθώα θύματα. Ούτε, όμως, σας αναγνωρίζουμε μεγαλύτερη ευαισθησία από εμάς. Τέλος στα μικροκομματικά παιχνίδια στον απόηχο μιας τραγωδίας, όπως των Τεμπών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής του ΠΑΣΟΚ - Κινήματος Αλλαγής κ. Παναγιώτης Δουδωνής.

Θα παρακαλούσα, τουλάχιστον, από δω και στη συνέχεια να τηρούνται οι χρόνοι. Η διαδικασία είναι ήδη πολύ μεγάλη και νομίζω ότι θα πρέπει, τουλάχιστον, στις ώρες που έχει προβλεφθεί να ολοκληρωθεί αργά το βράδυ.

**ΠΑΝΑΓΙΩΤΗΣ ΔΟΥΔΩΝΗΣ:** Κυρία Πρόεδρε, κυρίες και κύριοι συνάδελφοι, θα ξεκινήσω από κάτι που ακούστηκε σε αυτή την Αίθουσα, αλλά δεν ακούστηκε από κάποιον ο οποίος εκείνη την ώρα ήταν ομιλητής και κατά τούτο, ενδεχομένως, να μην έχει καταγραφεί στα Πρακτικά.

Κατά τον πρώτο κύκλο των ομιλιών ο κ. Καραμανλής, ο κ. Κωνσταντίνος Αχιλλέως Καραμανλή, ο οποίος βρισκόταν κάπου εκεί στο βάθος της Αίθουσας, με ρώτησε αν ντρέπομαι. Με ρώτησε, φωνάζοντας, αν ντρέπομαι.

Κοιτάξτε, νομίζω ότι είμαι λίγο χρόνο εδώ, αλλά κάπως έχουμε γνωριστεί, οπότε ξέρετε ότι δεν έχω προσωπική μομφή ή κακία απέναντι σε κανέναν, ιδίως ως προς τη μομφή χωρίς λόγο. Θέλω, λοιπόν, να πω στον κ. Καραμανλή ότι, επειδή δεν έχω προσωπική κακία απέναντι σε κανέναν, είμαι πολύ χαρούμενος να πάμε μαζί στο γραφείο του Ειδικού Γραμματέα της Βουλής, να δούμε μαζί το πόρισμα του Ευρωπαίου εισαγγελέα και να δούμε ποιος από τους δυο μας θα ντραπεί, γιατί ντράπηκε και η ντροπή με την έλλειψη ντροπής του σήμερα σε αυτή εδώ την Αίθουσα, κυρίες και κύριοι συνάδελφοι. Είναι απίστευτο αυτό το οποίο συμβαίνει, είναι απίστευτο!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Να δούμε, λοιπόν, τι γράφεται εκεί, κύριε Βορίδη. Τί λέει ο Ευρωπαίος εισαγγελέας; Να δούμε, φερ’ ειπείν, γι’ αυτά τα 3,5 εκατομμύρια ευρώ, τα οποία δόθηκαν ως αποζημίωση για θετική ζημία σε έναν ανάδοχο, ο οποίος δεν είχε καν καταθέσει τις μελέτες. Γιατί ακούσαμε κι αυτό, ότι πρέπει να ευχαριστήσουμε τον κ. Καραμανλή -το είπε ο εισηγητής της πλειοψηφίας, ο κ. Καραγκούνης- γιατί χάρισε 3,5 εκατομμύρια σε έναν ανάδοχο, που δεν είχε καταθέσει καν τις μελέτες, ως αρμόδιος Υπουργός.

Όπως, επίσης, και να δούμε, γιατί ενώ είχε το πόρισμα της Εθνικής Αρχής Διαφάνειας στο συρτάρι του και με αριθμό εμπιστευτικού πρωτόκολλου από το γραφείο του, έλεγε στην Επιτροπή Θεσμών και Διαφάνειας της Βουλής ότι δεν το έχει υπ’ όψιν του. Γιατί άραγε; Όπως, επίσης, να δούμε, γιατί έλεγε ότι η κυβέρνηση του Κυριάκου Μητσοτάκη έχει ήδη λάβει την πολιτική απόφαση, το 2021 να είναι στην πράξη το ελληνικό έτος σιδηροδρόμων.

Καταθέτω στα Πρακτικά της Βουλής το εν λόγω δημοσίευμα, του site naftemporiki. gr.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως, επίσης, και γιατί έλεγε από αυτό εδώ το Βήμα λίγες μέρες πριν το τραγικό δυστύχημα, ότι διασφαλίζει την ασφάλεια των σιδηροδρόμων, όταν το μόνο που έκανε γι’ αυτούς ήταν να χαρίζει εκατομμύρια στην ανάδοχο εταιρεία.

Άκουσα τον κ. Βορίδη προηγουμένως. Κύριε Βορίδη, νομίζω ότι τη μυστικότητα της προδικασίας και όλα αυτά, έχουμε συμφωνήσει κάπως να την αμβλύνουμε. Έτσι δεν είναι, κύριε Βορίδη; Εσείς δεν αναφερθήκατε στο πόρισμα του Ευρωπαίου εισαγγελέως; Θα σας διαβάσω, λοιπόν, μερικές σκέψεις μου, τις έγραψα για να μην κάνω κανένα λάθος.

Καταθέτουμε την πρόταση για την προανακριτική επιτροπή, εκτιμώντας ότι κατά τη διερεύνηση των συμπεριφορών που φέρεται να επέδειξαν μη πολιτικώς εκτεθειμένα πρόσωπα προέκυψαν υποψίες σχετικά με εικαζόμενες σε αξιόποινες πράξεις που διαπράχθηκαν από πρώην μέλη της ελληνικής κυβέρνησης, εκτιμώντας ότι οι εν λόγω εικαζόμενες αξιόποινες πράξεις αφορούν την παράβαση καθήκοντος η οποία διαπράχθηκε από τον πρώην Υπουργό Χρήστο Σπίρτζη και την απιστία η οποία διαπράχθηκε από τον πρώην Υπουργό Κωνσταντίνο Καραμανλή, εκτιμώντας ότι το άρθρο 86 του ελληνικού Συντάγματος ορίζει ότι μόνο η Βουλή έχει την αρμοδιότητα να διενεργεί έρευνα ή να ασκεί δίωξη για ποινικά αδικήματα που τελέστηκαν από μέλη της Κυβέρνησης κατά την άσκηση των καθηκόντων τους. Αυτές είναι οι σκέψεις μου.

Αν τώρα οι σκέψεις μου ταυτίζονται με την απόφαση του μόνιμου τμήματος για την παραπομπή της υπόθεσης σε εθνικές αρχές, αν οι σκέψεις μου ταυτίζονται με την Ευρωπαϊκή Εισαγγελία, αισθάνεται κανείς ντροπή για το ότι η ελληνική Βουλή δεν θα κάνει αυτό που κατά το Σύνταγμα οφείλει; Θέλω να σας υπενθυμίσω ότι το άρθρο 86, παράγραφος 3 όσον αφορά στη σύσταση των ειδικών κοινοβουλευτικών επιτροπών για διενέργεια προκαταρκτικής εξέτασης θέτει τη Βουλή ως μόνη αρμόδια να κάνει προκαταρκτική εξέταση.

Τι λέει, λοιπόν, η Πλειοψηφία της Νέας Δημοκρατίας διά του κ. Βορίδη μια εβδομάδα πριν; Λέει ότι θα απορρίψει το αίτημα αυτό. Πότε απορρίπτεται το αίτημα και τι θεωρείται ένα απορριφθέν αίτημα κατά το Σύνταγμα; Κατά το άρθρο 86, παράγραφος 3, όπως πολύ καλά ξέρετε, κύριε Βορίδη, θεωρείται και απορρίπτεται ως προδήλως αβάσιμο. Είναι, λοιπόν, προδήλως αβάσιμο ένα πόρισμα στο οποίο στηρίζεται μία πρόταση σύστασης προανακριτικής επιτροπής και είναι προδήλως αβάσιμη μία προανακριτική επιτροπή η οποία στηρίζεται ακριβώς πάνω σε αυτό το πόρισμα. Αυτή είναι η Κυβέρνηση της Νέας Δημοκρατίας. Και λέτε: «Τι είπε η Ευρωπαία εισαγγελέας; Αφού τέθηκε στο αρχείο». Ανασύρθηκε από το αρχείο; Στάλθηκε στον Άρειο Πάγο; Το έστειλε στις 29 Ιουνίου του 2023 ο Άρειος Πάγος στην ελληνική Βουλή; Τι ζητάει ο Άρειος Πάγος να κάνουμε; Τι ζητάει η Ευρωπαϊκή Εισαγγελία να κάνουμε; Αυτό που είναι κατά το Σύνταγμα η αρμοδιότητά μας και αρμοδιότητά μας κατά το Σύνταγμα, δεδομένων αυτών των ενδείξεων, είναι να συσταθεί προανακριτική επιτροπή. Αυτή είναι η αλήθεια.

Και κάτι ακόμα. Σας άκουσα να λέτε, κύριε Βορίδη, ότι αν τεθεί ζήτημα κομματικής πειθαρχίας, θα παραιτηθείτε. Χάρηκα, γιατί θεώρησα ότι το λέτε για αυτήν εδώ τη συζήτηση, που στο κάτω κάτω η ψηφοφορία είναι και μυστική, ή έστω φαντάστηκα ότι μπορεί να το λέτε και τον στραγγαλισμό των ανεξάρτητων αρχών. Όχι, δεν το λέγατε γι’ αυτό. Απογοητεύτηκα. Το λέγατε για τον γάμο των ομοφύλων, δηλαδή για μια κατοχύρωση ενός νόμιμου και συνταγματικού -θα έλεγα- δικαιώματος. Λυπάμαι, γιατί είχατε την ευκαιρία να θέσετε ένα ζήτημα τέτοιο σε περίπτωση κομματικής πειθαρχίας, αλλά δεν το θέσατε ιδίως εδώ, σε μια μυστική ψηφοφορία. Και επειδή είναι μυστική η ψηφοφορία, γι’ αυτό ακριβώς και προσπαθούμε να κινητοποιήσουμε -αν θέλετε- την ενσυναίσθηση, αλλά και το αίσθημα ευθύνης των Βουλευτών της κοινοβουλευτικής Πλειοψηφίας, γιατί έχουμε ένα χρέος απέναντι στα θύματα.

Άκουσα τον κ. Κέλλα να μιλάει πριν. Κύριε Κέλλα, μιας και είστε Βουλευτής Λαρίσης, θέλετε να μας πείτε ποιος έκανε το ρουσφέτι στον σταθμάρχη και διορίστηκε παράνομα; Να ξέρουμε επιτέλους, να ξέρει το ελληνικό Κοινοβούλιο ποιος έκανε το παράνομο ρουσφέτι στον σταθμάρχη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΠΑΝΑΓΙΩΤΗΣ ΔΟΥΔΩΝΗΣ:** Ολοκληρώνω,κυρία Πρόεδρε.

Τέλος, θέλω να πω το εξής, κλείνοντας σε ένα κύκλιο σχήμα με τον κ. Καραμανλή. Ο κ. Καραμανλής τι αρνείται στη Βουλή αυτήν τη στιγμή και μας λέει ότι πρέπει να ντρεπόμαστε; Αρνείται την ενοχή του; Καθένας έχει το δικαίωμα να αρνηθεί την ενοχή του. Όχι. Αρνείται τη διερεύνηση της υπόθεσης σε επίπεδο προκαταρκτικής εξέτασης. Αρνείται, δηλαδή, στη Βουλή το δικαίωμα της να ασκήσει το ηθικό και νομικό της χρέος. Απέναντι σε ποιους; Απέναντι στις οικογένειες των θυμάτων, απέναντι στους ανθρώπους που έχασαν τους δικούς τους. Αυτό αρνείται σήμερα η Βουλή, αυτό αρνείται σήμερα η κοινοβουλευτική Πλειοψηφία της Νέας Δημοκρατίας.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Αναστάσιος Μπαρτζώκας, Βουλευτής της Νέας Δημοκρατίας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κυρία Πρόεδρε.

Αγαπητές και αγαπητοί συνάδελφοι, είμαι όλη την ημέρα εδώ σήμερα, από το πρωί, όπως και πολλοί άλλοι συνάδελφοι και δυστυχώς διαπιστώνω ότι, ενώ κάνουμε έναν μεγάλο αγώνα πολλοί από εμάς και πολύ μεγάλο μέρος της κοινωνίας να αφήσουμε πίσω τον λαϊκισμό, που βασάνισε τη χώρα για πολλές δεκαετίες, δυστυχώς ακόμα είναι βαθιά ριζωμένος όχι μόνο σε μερικά κομμάτια της ελληνικής κοινωνίας, αλλά πολύ περισσότερο εδώ μέσα στο Κοινοβούλιο. Και επειδή συνήθως εμείς οι ίδιοι είμαστε εικόνα της ελληνικής κοινωνίας, θα πρέπει να το προσέξουμε, γιατί η κοινωνία πλέον πολλούς από εσάς σας έχει ξεπεράσει. Και να ανεχτούμε όλοι μας τον λαϊκισμό σε ζητήματα άλλα, πολιτικά ή κατ’ εξοχήν πολιτικά, αλλά σε ένα ζήτημα σαν κι αυτό, το οποίο συγκλόνισε όλους μας, το οποίο ποτέ δεν πρόκειται να βγάλουμε από τη μνήμη μας, νομίζω ότι ακόμα και όσοι καλοπροαίρετα ασκείτε κριτική με τον λαϊκισμό ακυρώνετε ακόμα και τους ίδιους τους εαυτούς σας.

Έτσι, λοιπόν, στο μέτωπο της πολιτικής η ουσία συχνά χάνεται, χάνεται στις λεπτομέρειες, αναλώνεται σε λάθος συζητήσεις και λάθος αναζητήσεις. Αδιαμφισβήτητα η ουσία εν προκειμένω είναι ότι στο δυστύχημα των Τεμπών χάθηκαν πενήντα επτά συνάνθρωποί μας, πενήντα επτά ζωές για τις οποίες θρήνησε, θρηνεί και θα θρηνεί όλη η Ελλάδα. Φυσικά κανείς μας δεν ξεχνά τι συνέβη, όπως και κανείς μας δεν θέλει να επαναληφθεί ποτέ ένα τέτοιο τραγικό δυστύχημα. Το οφείλουμε στις οικογένειες των θυμάτων, αλλά και σε ολόκληρη την Ελλάδα, να κάνουμε το παν, ό,τι περνάει από το χέρι μας, ώστε τέτοια τραγωδία να μην ξαναζήσει καμία ελληνική οικογένεια.

Έρχομαι στις δύο προτάσεις που κατατέθηκαν από τον ΣΥΡΙΖΑ και το ΠΑΣΟΚ. Άραγε, σε αυτό στοχεύουν οι δύο προτάσεις για σύσταση προανακριτικής; Όσο περίεργο κι αν ακούγεται, όχι. Οι δύο προτάσεις που συζητάμε σήμερα ζητούν απλώς να διαπιστωθεί εάν υπήρξε οικονομική και μόνο ζημία για το ελληνικό δημόσιο ή την Ευρωπαϊκή Ένωση από την περιβόητη σύμβαση 717/2014.

Αντίθετα, το πώς ακριβώς φτάσαμε στο δυστύχημα των Τεμπών, ποια λάθη, ποιες παραλείψεις ευθύνονται για τον χαμό τόσων ανθρώπων και κυρίως νέων ανθρώπων το ερευνά η εξεταστική επιτροπή, η οποία συνεδρίασε χθες για πρώτη φορά και της οποίας έχω την τιμή και εγώ προσωπικά να είμαι γραμματέας. Είναι μια εξεταστική επιτροπή για τη συγκρότηση της οποίας η Νέα Δημοκρατία όχι απλώς δεν είχε αντιρρήσεις, αλλά τη στήριξε και την υπερψήφισε. Όμως αυτό που συζητάμε σήμερα είναι διαφορετικό. Είναι πολύ περιοριστικό και έμμεσα μόνο σχετίζεται με την τραγωδία στα Τέμπη.

Το ερώτημα, λοιπόν, που καλούμαστε να απαντήσουμε σήμερα είναι εάν υπάρχουν στοιχεία για οικονομική βλάβη του δημοσίου με ευθύνη των Υπουργών. Κατ’ αρχάς ΣΥΡΙΖΑ και ΠΑΣΟΚ δεν συμφωνούν απόλυτα στα όσα περιγράφουν στις προτάσεις τους.

Πρώτον, κατηγορείται ο πρώην Υπουργός, ο κ. Καραμανλής, για δήθεν καθυστέρηση στην ολοκλήρωση της σύμβασης. Αποκρύπτεται, όμως, ότι είχαν ήδη δοθεί έξι παρατάσεις επί κυβερνήσεως ΣΥΡΙΖΑ. Δεύτερον, ο ΣΥΡΙΖΑ επικαλείται παρατυπία εκ μέρους του τότε Υπουργού κ. Καραμανλή, διότι δήθεν άλλαξε το αντικείμενο της σύμβασης, δίχως νέα έγκριση από το Ελεγκτικό Συνέδριο. Αυτό είναι ένα μεγάλο ψέμα. Ποια είναι η αλήθεια; Το 2020 εστάλη ο φάκελος στο Ελεγκτικό Συνέδριο, το οποίο, όμως, έκρινε ότι δεν χρειαζόταν νέα έγκριση. Τρίτον, ο ΣΥΡΙΖΑ επίσης κατηγορεί τον κ. Καραμανλή γιατί έδωσε για καθυστερήσεις αποζημίωση ύψους 2,7 εκατομμυρίων ευρώ στους εργολάβους επειδή έκανε δεκτές πέντε ενστάσεις της κοινοπραξίας. Αντίστοιχο ισχυρισμό εδώ έχει και το ΠΑΣΟΚ. Άλλη μια διαστρέβλωση της αλήθειας. Κατ’ αρχάς αποκρύπτεται ότι η κοινοπραξία ζητούσε αρχικώς 26,5 εκατομμύρια ευρώ και τις καθυστερήσεις, για τις οποίες είχε ήδη αναγνωριστεί επί κυβερνήσεως ΣΥΡΙΖΑ ότι υπήρχε συνυπαιτιότητα της «ΕΡΓΟΣΕ».

Επομένως, η κοινοπραξία είχε εύλογη νομική βάση να διεκδικήσει αποζημιώσεις δικαστικώς. Και σε έναν τέτοιο δικαστικό αγώνα πιθανώς το ελληνικό δημόσιο τελικά να είχε υποχρεωθεί να πληρώσει ποσό κατά πολύ μεγαλύτερο από τα 2,7 εκατομμύρια που κατέβαλε επί υπουργίας του κ. Καραμανλή.

Βεβαίως, τεχνηέντως σε όλα αυτά η πρόταση του ΣΥΡΙΖΑ αποκρύπτει τις πραγματικές καθυστερήσεις, τα προβλήματα και το μηδενικό αποτέλεσμα που έφερε η κυβέρνηση ΣΥΡΙΖΑ το διάστημα 2015-2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αντιθέτως, η πρόταση του ΠΑΣΟΚ αναδεικνύει τις υπερβάσεις των προθεσμιών και τις ελλείψεις την περίοδο που Υπουργός ήταν ο κ. Σπίρτζης. Και οι δύο προτάσεις όμως, στερούνται στοιχείων, αποδείξεων και κάνουν επίκριση αποσπασματικών δεδομένων, που δεν συνθέτουν ωστόσο τη συνολική εικόνα.

Η πραγματικότητα, λοιπόν, είναι ότι την περίοδο 2019-2023 έγινε πραγματικά για πρώτη φορά προσπάθεια να επιλυθούν και να ξεπεραστούν οριστικά τα πολλά τεχνικά προβλήματα που είχαν ανακύψει για τη σιδηροδρομική γραμμή Αθήνα - Προμαχώνα.

Όμως, το μεγάλο ερώτημα είναι αν αυτό που επιδιώκουμε είναι όντως απόδοση δικαιοσύνης τόσο για τις οικογένειες των θυμάτων, αλλά και για όλη την ελληνική κοινωνία.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπαρτζώκα, θα παρακαλούσα να ολοκληρώσετε.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Τελειώνω σε μισό λεπτό.

Αν λοιπόν, επιθυμούμε και επιδιώκουμε όντως να αποδοθεί δικαιοσύνη, μονόδρομος είναι τα συμπεράσματα της εξεταστικής επιτροπής που θα διερευνήσει όλο το φάσμα των γεγονότων και δεν θα περιοριστεί στις οικονομικές συνέπειες. Και φυσικά, αν διαπιστώσει ποινικές ευθύνες έχει όπως όλοι γνωρίζετε -τουλάχιστον οι νομικοί- όλη την ευχέρεια να παραπέμψει περαιτέρω την υπόθεση σε προανακριτική επιτροπή.

Κλείνω λοιπόν, λέγοντας για άλλη μια φορά όπως το είπαμε και πέρσι εκείνη την πολύ δύσκολη, τραγική μέρα για όλους μας, για όλο τον ελληνικό λαό, η Νέα Δημοκρατία και η Κυβέρνηση δεν κρύβονται, δεν εθελοτυφλούν. Επιδιώκουμε πρώτα και πάνω απ’ όλα να μάθουμε την αλήθεια και να αλλάξουμε για πάντα όλα όσα μας οδήγησαν στην τραγική νύχτα της 28ης Φεβρουαρίου του 2023 στα Τέμπη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν καλέσω στο Βήμα τον επόμενο ομιλητή, ενημερώνω το Σώμα ότι ο Βουλευτής Επικρατείας της Νέας Δημοκρατίας, κ. Γεώργιος Σταμάτης αιτείται άδεια, προκειμένου να ταξιδέψει στο Ισραήλ από τις 26 έως τις 29 Νοεμβρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Ο επόμενος ομιλητής είναι ο κ. Παπαηλιού για πέντε λεπτά και θα ακολουθήσει ο Κοινοβουλευτικός Εκπρόσωπος της Ελληνικής Λύσης, κ. Στυλιανός Φωτόπουλος.

Ορίστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, η πλήρης διερεύνηση της εθνικής τραγωδίας των Τεμπών αφορά στην αναζήτηση των αιτίων σε όλες τις πτυχές της, αλλά και τις πολιτικές και ενδεχομένως ποινικές ευθύνες, που αναδεικνύονται κατά τη συζήτηση στο δημόσιο λόγο και κατά τη δικαστική διαδικασία τόσο εντός της χώρας όσο και στο πλαίσιο της Ευρωπαϊκής Ένωσης. Όμως αυτή η διερεύνηση αφορά και τη διάσταση της πολιτικής για το σιδηρόδρομο και το σιδηροδρομικό δίκτυο στη χώρα. Επιβάλλεται η Βουλή με τα κοινοβουλευτικά μέσα που διαθέτει, με όλα τα κοινοβουλευτικά μέσα, να πράξει αυτά που της αναλογούν.

Την προηγούμενη εβδομάδα η Βουλή ψήφισε την πρόταση του ΚΚΕ για τη συγκρότηση εξεταστικής επιτροπής. Χωρίς αμφιβολία η υπόθεση του σιδηροδρόμου, του σιδηροδρομικού δικτύου, έχει και μια άλλη διάσταση, η οποία συνδέεται με ενδεχόμενες ποινικές ευθύνες όχι μόνο στελεχών του ΟΣΕ, αλλά και πολιτικών προσώπων, Υπουργών. Η Ευρωπαϊκή Εισαγγελία αναφέρεται σε αυτές.

Ο ελληνικός λαός, κυρίες και κύριοι συνάδελφοι, απαιτεί να μάθει την αλήθεια αφού ερευνηθεί κάθε πτυχή της υπόθεσης και αποδοθούν ευθύνες σε όλους τους εμπλεκόμενους. Και βέβαια, απαιτεί οι πολίτες να μετακινούνται με ασφάλεια, με σιδηροδρομικές μεταφορές ασφαλείς και σύγχρονες.

Η θετική ψήφος του ΣΥΡΙΖΑ - Προοδευτική Συμμαχία για τη σύσταση εξεταστικής επιτροπής και η εκ μέρους του κατάθεση υποβολής πρότασης για τη σύσταση προκαταρκτικής, αυτό το σκοπό υπηρετούν. Όλα στο φως. Ο τρόπος λειτουργίας της εξεταστικής επιτροπής από χθες, κατά τη χθεσινή δηλαδή πρώτη συνεδρίαση της -στην εκλογή προεδρείου- και φοβάμαι και στη -συνέχεια δημοσιότητα κλήση μαρτύρων-, απέδειξε ότι η Κυβέρνηση της Νέας Δημοκρατίας επιδιώκει όχι τη διαλεύκανση, αλλά τη συσκότιση, τη συγκάλυψη, το «κουκούλωμα» της υπόθεσης. Εξάλλου ο Υπουργός Εργασίας, κ. Γεωργιάδης προσβάλλοντας τη μνήμη των θυμάτων, τους συγγενείς τους, αλλά και τον ελληνικό λαό στο σύνολό του, το είπε καθαρά, ότι ο ελληνικός λαός δεν ενδιαφέρεται για την υπόθεση. Είναι η πλέον απεχθής, η πλέον αποκρουστική εκδοχή του γνωστού επιχειρήματος 41%. Αφού πήραμε 41% όλα διαγράφονται, όλα σβήνονται, ακόμη και η διάπραξη παρανόμων πράξεων και παραλείψεων.

Όσον αφορά τις προτάσεις του ΠΑΣΟΚ και του ΣΥΡΙΖΑ - Προοδευτική Συμμαχία για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, ο Υπουργός, κ. Βορίδης ήταν απολύτως σαφής, λέγοντας ότι «δεν υπάρχουν ποινικές ευθύνες» και επομένως η Νέα Δημοκρατία θα καταψηφίσει τις προτάσεις, «για να το ξεκαθαρίσουμε», όπως είπε. Αυτή είναι η αντίληψή σας, κύριοι της Νέας Δημοκρατίας, αφού απορρίπτετε τις προτάσεις της Αντιπολίτευσης πριν καν συζητηθούν στη Βουλή, αλλά ακόμη και πριν κατατεθούν προσβάλλοντας τη Βουλή, τη δικαιοσύνη, το αίτημα της ελληνικής κοινωνίας να ερευνηθούν τα πάντα και με όλα τα διατιθέμενα πρόσφορα μέσα, αλλά και το περί δικαίου αίσθημα. Δηλαδή η Νέα Δημοκρατία πριν ερευνηθούν τα πάντα απορρίπτει την έρευνα σε όλα τα επίπεδα, προδικάζοντας και προεξοφλώντας τις αποφάσεις της δικαιοσύνης.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ως προς την πρόταση του ΠΑΣΟΚ σε αντίθεση με αυτή του ΣΥΡΙΖΑ - Προοδευτική Συμμαχία η έρευνα και ο έλεγχος αναφέρεται στη σύμβαση 717/2014 χωρίς να εξετάζεται το αφετηριακό σημείο εκκίνησης της επί υπουργίας Κωστή Χατζηδάκη και Μιχάλη Χρυσοχοΐδη. Χωρίς την έρευνα του αφετηριακού σημείου δεν εξηγείται γιατί το Ελεγκτικό Συνέδριο και η Επιτροπή Δημοσιονομικού Ελέγχου ζήτησαν αλλαγή στη σύμβαση. Αντίθετα, η πρόταση του ΣΥΡΙΖΑ, η δική μας ερείδεται στο πόρισμα της Ευρωπαϊκής Εισαγγελίας για τη σύμβαση 717/2014, -αφορά το έργο της τηλεδιοίκησης και της φωτοσήμανσης στο σιδηροδρομικό δίκτυο Αθήνα – Θεσσαλονίκη - Προμαχώνα για την αναβάθμιση των εμπορικών μεταφορών- από το αφετηριακό σημείο εκκίνησής της.

Στο έγγραφο της Ευρωπαϊκής Εισαγγελίας προς τη Βουλή επισημαίνονται ατέλειες και κενά στη σύμβαση, που οδηγούσαν σε αδυναμία εκτέλεσης της. Έτσι προκειμένου να μην απενταχθεί το έργο και να διακοπεί η ευρωπαϊκή χρηματοδότηση το 2018 συνάπτεται συμπληρωματική σύμβαση που εγκρίνεται από το Ελεγκτικό Συνέδριο. Αυτή θα ολοκληρώνονταν εντός του 2021. Όμως η κυβέρνηση της Νέας Δημοκρατίας, με Υπουργό Υποδομών και Μεταφορών τον κ. Κ. Αχ. Καραμανλή αλλάζει το αντικείμενο της ήδη εγκεκριμένης από το Ελεγκτικό Συνέδριο συμπληρωματικής σύμβασης και μάλιστα παρά την αντίθετη γνώμη των υπηρεσιακών παραγόντων χωρίς τη νέα έγκρισή του από το Ελεγκτικό Συνέδριο.

Παράλληλα, με απόφαση του ίδιου του Υπουργού καταβάλλεται αποζημίωση για καθυστερήσεις στον ανάδοχο και ενώ αυτός βρισκόταν υπό καθεστώς ειδικής εντολής. Υπογράφεται τελικά συμπληρωματική σύμβαση μόλις το Μάιο του 2021, δεκαεννέα μήνες μετά την ολοκλήρωση της έγκρισης της συμπληρωματικής σύμβασης, παρατείνοντας έτσι τον χρόνο ολοκλήρωσης της εκτέλεσης με αποτέλεσμα να μην είναι έτοιμο το έργο και σε λειτουργία όταν έγινε το μεγάλο έγκλημα των Τεμπών και βέβαια να προκληθεί οικονομική ζημία τόσο στην Ευρωπαϊκή Ένωση όσο και στο ελληνικό δημόσιο.

Ελέγχεται, λοιπόν, ο κ. Καραμανλής για κακουργηματική απιστία, σύμφωνα με το πόρισμα της Ευρωπαϊκής Εισαγγελίας. Παρά το γεγονός δε ότι όλο αυτό το χρονικό διάστημα οι εργαζόμενοι στο σιδηρόδρομο προειδοποιούσαν με συνεχή εξώδικα και επιστολές για θέματα ασφαλείας και για την κάλυψη συγκεκριμένων κρίσιμων ειδικοτήτων, ο Υπουργός αγρόν αγόραζε. Έτσι, μεταξύ των άλλων καταργήθηκε ο δεύτερος σταθμάρχης, προωθήθηκε ο διορισμός σταθμάρχη κατά παράβαση των κειμένων διατάξεων. Η γνωστή πελατειακή πρακτική της Νέας Δημοκρατίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παπαηλιού, παρακαλώ να ολοκληρώσετε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω.

Και μετά την πυρκαγιά του 2019 και για τέσσερα ολόκληρα χρόνια δεν έχει αποκατασταθεί η ζημιά στις εγκαταστάσεις τηλεδιοίκησης στη Λάρισα.

Όσον αφορά στο φερόμενο αδίκημα της παράβασης καθήκοντος του πρώην Υπουργού Χρήστου Σπίρτζη, εκτός του ότι δεν τεκμηριώνεται με οποιονδήποτε τρόπο από την Ευρωπαϊκή Εισαγγελία, ως πλημμέλημα, έχει ήδη παραγραφεί παρ’ ότι ο ίδιος έχει ζητήσει να γίνουν όλες οι αναγκαίες κινήσεις, ώστε η παραγραφή να μην αποτελέσει εμπόδιο να ριχτεί άπλετο φως στη υπόθεση.

Η ευθύνη όλων μας, κυρίες και κύριοι συνάδελφοι, έναντι της μνήμης των θυμάτων του εγκλήματος των Τεμπών, των συγγενών τους και συνολικά του ελληνικού λαού είναι τεράστια. Όλα στο φως ουσιαστικά και όχι για λόγους και με τρόπο μικροκομματικής επικοινωνιακής διαχείρισης του θέματος, όπως πράττει η Κυβέρνηση της Νέας Δημοκρατίας και κυρίως με κινήσεις συγκάλυψης όπως πράττετε, κύριοι της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παπαηλιού.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης κ. Στυλιανός Φωτόπουλος για δώδεκα λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, θα είμαι σύντομος γιατί καταλαβαίνω ότι η διαδικασία είναι αρκετά πίσω, οπότε πρέπει να σεβαστούμε και να δώσουμε τον χρόνο στους συναδέλφους Βουλευτές.

Κυρίες και κύριοι συνάδελφοι, δυστυχώς το ελληνικό Κοινοβούλιο λειτουργεί και με επιλεκτική ευαισθησία και με χρονοκαθυστέρηση. Ήδη η Ελληνική Λύση από τον Ιούλιο του τρέχοντος έτους και την αρχή της νέας κοινοβουλευτικής περιόδου είχε καταθέσει πρόταση για σύσταση εξεταστικής επιτροπής, όπως ορίζει ο νόμος και ο Κανονισμός της Βουλής. Αυτή η πρόταση αγνοήθηκε και από το Προεδρείο της Βουλής και από τα υπόλοιπα κόμματα, ενώ θα μπορούσε να στηριχθεί καθώς απαιτούσε μόνο εκατόν είκοσι Βουλευτές. Προφανώς, οι μικροπολιτικές σκοπιμότητες επικράτησαν της ανάγκης ανάδειξης της αλήθειας σε προγενέστερο χρόνο από τον σημερινό και μετά από την πρόταση του Κομμουνιστικού Κόμματος. Παρ’ όλα αυτά εμείς ως Ελληνική Λύση είχαμε δηλώσει, από την πρώτη στιγμή, ότι θα υπερψηφίσουμε όποια πρόταση έρθει είτε για προκαταρκτική, είτε για εξεταστική επιτροπή και από οποιοδήποτε κόμμα, όπως κάναμε και με την πρόταση του Κομμουνιστικού Κόμματος, όπως θα κάνουμε και σήμερα, γιατί πολύ απλά αυτό επιτάσσει και το θεσμικό μας καθήκον και ο ρόλος μας στη Βουλή.

Είμαστε σίγουροι, και αυτό είναι πεποίθησή μας, πως μια συζήτηση μέσα στο Κοινοβούλιο είναι προς τη σωστή κατεύθυνση σε κάθε περίπτωση, παρ’ ότι όλοι γνωρίζουμε πως η σημερινή διαδικασία, η οποία λαμβάνει χώρα με πρωτοβουλία του ΠΑΣΟΚ και του ΣΥΡΙΖΑ, απαιτεί εκατόν πενήντα μία ψήφους και, άρα, εξαρτάται από τη διάθεση της Κοινοβουλευτικής Ομάδας της Συμπολίτευσης.

Επαναλαμβάνουμε ως Ελληνική Λύση τη σταθερή και αταλάντευτη θέση μας από την πρώτη στιγμή, από τον Μάρτιο του 2023, για άμεση διαλεύκανση της υπόθεσης και των λόγων που προκάλεσαν το έγκλημα στα Τέμπη, τις αιτίες που προκάλεσαν την ισχυρή έκρηξη που είχε ως αποτέλεσμα τον τραγικό θάνατο τόσων ανθρώπων και τον τραυματισμό αρκετών ακόμα και τον καταλογισμό ποινικών ευθυνών, όπου αυτές υπάρχουν και όσο ψηλά και αν είναι οι υπεύθυνοι.

Παράλληλα, θα πρέπει τα συμπεράσματα που θα βγουν από αυτή τη συζήτηση και από αυτές τις διαδικασίες οι οποίες έχουν κινηθεί ήδη στη Βουλή να αποτελέσουν οδηγό για το μέλλον του σιδηροδρόμου στην Ελλάδα. Παραμένει ο σιδηρόδρομος σε σχέση με όλα τα υπόλοιπα μέσα μεταφοράς ο φτωχός συγγενής. Αγαπημένο παιδί όλων των ελληνικών κυβερνήσεων διαχρονικά παραμένει το οδικό δίκτυο και οι τεχνικές και κατασκευαστικές εταιρείες, όπως όλοι γνωρίζουμε.

Οι όποιες προσπάθειες έγιναν όσον αφορά τον σιδηρόδρομο, θα μου επιτρέψετε να σας πω ότι αγγίζουν το όριο του αστείου, καθώς όλοι θυμόμαστε τα εγκαίνια σε τρένα τα όποια δεν ταίριαζαν στο υπάρχον δίκτυο, ενώ οι πρόσφατες εξαγγελίες του Υπουργού Μεταφορών για τη σιδηροδρομική διασύνδεση της Ελλάδας με τις υπόλοιπες βαλκανικές χώρες μόνο θυμηδία μπορεί να προκαλέσει όταν το μεγαλύτερο λιμάνι της χώρας, ο Πειραιάς, παραμένει χωρίς σιδηροδρομική σύνδεση, ενώ οι Έλληνες πολίτες δεν μπορούν να ταξιδέψουν από την Αθήνα στη Θεσσαλονίκη και αντίστροφα.

Τέλος, θα μου επιτρέψετε να κάνω μια παρένθεση για να φύγω από το θέμα της σημερινής συζήτησης και να πάω σε ένα ζήτημα το οποίο προέκυψε εχθές στο Ευρωκοινοβούλιο, για το οποίο θεωρώ πως πρέπει να κάνουμε μια αναφορά.

Το Ευρωκοινοβούλιο ενέκρινε χθες ένα ψήφισμα για την κατάργηση του βέτο -γνωρίζουμε όλοι πως αυτό δεν έχει νομική υπόσταση- κάτι το οποίο όμως επιθυμούν διαχρονικά και διακαώς οι πολυπληθέστερες, ισχυρότερες χώρες, όπως είναι η Γαλλία και η Γερμανία.

Το ψήφισμα αυτό -όπως είπα- δεν έχει νομική ισχύ, αλλά αποτελεί αφετηρία για τη συγκεκριμένη συζήτηση, την οποία διακαώς και διαχρονικά όλες αυτές οι μεγάλες χώρες θέλουν να ανοίξουν. Εμείς, ως Ελλάδα και ως ελληνικό πολιτικό σύστημα, οφείλουμε να υπερασπιζόμαστε το δικαίωμα στο βέτο σε κάθε περίσταση, σε κάθε περίπτωση και με κάθε ευκαιρία.

Για την ιστορία και προς ενημέρωση του Σώματος, να πω ότι το χθεσινό ψήφισμα το καταψήφισε το Κομμουνιστικό Κόμμα Ελλάδας και εμείς.

Σας ευχαριστώ και, όπως σας είπα, ήμουν εντός χρόνου

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτοπουλο, ειδικά για την τήρηση του χρόνου.

Επόμενος ομιλητής είναι ο κ. Ανδρέας Νικολακόπουλος, Βουλευτής της Νέας Δημοκρατίας για πέντε λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγες μέρες η Βουλή αποφάσισε με συντριπτική Πλειοψηφία για τη σύσταση εξεταστικής επιτροπής για τη διερεύνηση όλων των πιθανών πολιτικών ευθυνών, όλων των συνθηκών που οδήγησαν στην απαξίωση και στην υποβάθμιση των ελληνικών σιδηροδρόμων και άρα στο τραγικό δυστύχημα των Τεμπών.

Πρόκειται για μια έρευνα, που πρέπει να γίνει σε βάθος χρόνου για όλους και για όλα. Δεν μπορεί να γίνει επιλεκτική ή περιορισμένη έρευνα, ούτε μπορεί να γίνει δεκτό ότι οι ευθύνες επιμερίζονται σε ένα πρόσωπο μόνο ή σε ένα κόμμα. Μάλιστα, η πρόταση για σύσταση εξεταστικής επιτροπής έγινε από το Κομμουνιστικό Κόμμα το οποίο αναφέρεται σε διαχρονικές ευθύνες. Κι εμείς λέμε: «Ναι, να ερευνηθούν όλα».

Γνωρίζοντας όλοι τις σαφείς και προφανείς ιδεολογικές και πολιτικές διαφορές της Νέας Δημοκρατίας δεν μπορούσαμε να φανταστούμε ότι κάποιοι θα μιλούσαν για συνεννόηση, συμμαχία ή δήθεν βοήθεια στην Κυβέρνηση από το Κομμουνιστικό Κόμμα.

Κι όμως, το ακούσαμε κι αυτό από τον ΣΥΡΙΖΑ, αλλά κυρίως από το ΠΑΣΟΚ, το οποίο έχει παραλάβει τη σκυτάλη στη μηδενιστική και τοξική αντιπολίτευση, στην αντιπολίτευση της στείρας άρνησης του «όχι σε όλα». Θεωρεί προφανώς ότι διαφωνώντας σε όλα με ένταση, επικρατεί στον χώρο της αξιωματικής αντιπολίτευσης.

Ενδεχομένως να ανεβαίνει, όπως δείχνουν οι τελευταίες δημοσκοπήσεις, όχι όμως λόγω της αντιπολιτευτικής του τακτικής, αλλά λόγω της κατάρρευσης του ΣΥΡΙΖΑ. Έτσι, τη μια μέρα το ΠΑΣΟΚ αποκαλύπτει δήθεν πολιτική συμμαχία της Νέας Δημοκρατίας με την Ελληνική Λύση, την άλλη μέρα με το Κομμουνιστικό Κόμμα και δεν ξέρουμε τι άλλες καταγγελίες θα ακούσουμε στο μέλλον. Φαίνεται ότι κατά το ΠΑΣΟΚ και τον ΣΥΡΙΖΑ, οποιαδήποτε συμφωνία ή σύμπλευση είναι ύποπτη και, άρα, τα κόμματα δεν πρέπει ποτέ να έχουν ταυτόσημες απόψεις.

Στο πρόσφατο παρελθόν, όμως, όταν ψήφιζαν νομοσχέδια της Νέας Δημοκρατίας, τότε είχαν συμμαχήσει με την κυβέρνηση ή θεωρούσαν σωστά τα νομοσχέδια ή κάποιες έστω διατάξεις; Και καλά η συνεννόηση με το Κομμουνιστικό Κόμμα, με τα άλλα κόμματα που ψήφιζαν τη σύσταση εξεταστικής επιτροπής, όπως η Νίκη, η Πλεύση Ελευθερίας και εκεί υπήρχε κάποια ύποπτη συνεννόηση;

Μόνο το ΠΑΣΟΚ και ο ΣΥΡΙΖΑ κάνουν, λοιπόν, σκληρή αντιπολίτευση; Και καλά, ο ΣΥΡΙΖΑ αναγκάστηκε να ψηφίσει, αφού δεν υπήρχαν πια άλλες δικαιολογίες. Αντί, λοιπόν, να επικεντρωθούμε όλες οι πολιτικές δυνάμεις σε μια σε βάθος έρευνα, σε μια ουσιαστική έρευνα στην εξεταστική επιτροπή, να στρέψουμε την προσοχή μας στο πώς μπορούμε να φέρουμε τα πάντα στο φως, το ΠΑΣΟΚ και ο ΣΥΡΙΖΑ έπρεπε για ακόμα μια φορά να διαφοροποιηθούν.

Και τι μας προτείνουν τώρα; Σύσταση προανακριτικής επιτροπής. Όχι εξεταστικής, λένε -γιατί αυτό ήταν αποτέλεσμα σύμπλευσης του ΚΚΕ με την Κυβέρνηση- αλλά προανακριτικής. Δεν τους ενδιαφέρουν οι πολιτικές ευθύνες μάλλον, τους ενδιαφέρουν μόνο οι ποινικές. Πρόκειται για τακτικισμό που σκοπό έχει να τους εμφανίσει δήθεν ως πιο μαχητικούς στην αποκάλυψη των ευθυνών για τα Τέμπη.

Είναι η εποχή, που διαγκωνίζονται στον χώρο της Αξιωματικής Αντιπολίτευσης για το ποιος κάνει την πιο σκληρή αντιπολίτευση. Δυστυχώς, όχι αντιπολίτευση με ουσία και ουσιαστικές προτάσεις, αλλά αντιπολίτευση στείρας άρνησης.

Και προσάπτω αυτή τη σκοπιμότητα γιατί άλλη η ερμηνεία της αδικαιολόγητης στάσης είναι πολύ χειρότερη.

Η άλλη ερμηνεία θα μπορούσε να είναι ο αποπροσανατολισμός, η συσκότιση και η αποφυγή κατάδειξης πολιτικών ευθυνών προσώπων που τους συνδέουν, όπως του πρώην Υπουργού, του κ. Σπίρτζη. Και μην μας λέτε ότι κάνετε αίτηση και για τον κ. Σπίρτζη γιατί πρώτον, ξέρετε πάρα πολύ καλά ότι μιλάμε για παραγραμμένο αδίκημα και δεύτερον, εσείς οι ίδιοι δεν λέτε ότι ο κ. Σπίρτζης έχει κάποιες ενδείξεις ποινικής ευθύνης. Άρα γιατί να ασκηθεί δίωξη, επειδή το ζητάει; Έτσι ασκούνται οι διώξεις επειδή κάποιος ζητάει να ασκηθεί δίωξη; Έτσι ερευνώνται οι υποθέσεις;

Με τους τρόπους αυτούς μόνο θα μπορούσαμε να εξηγήσουμε την άρνηση για σύσταση εξεταστικής επιτροπής με το τέχνασμα της πρότασης για σύσταση προανακριτικής, το οποίο συζητάμε σήμερα στην Ολομέλεια. Ήταν το αναγκαίο επακόλουθο της άρνησης για τη σύσταση εξεταστικής επιτροπής. Θυμίζω η διαφορά είναι ότι η εξεταστική επιτροπή ερευνά κυρίως πολιτικές ευθύνες, ενώ η προανακριτική ποινικές.

Είναι ένα τέχνασμα, λοιπόν, γιατί η διερεύνηση πολιτικών ευθυνών από την εξεταστική δεν αποκλείει και τη διερεύνηση ποινικών ευθυνών. Αυτό μπορεί να γίνει με δύο τρόπους. Ήδη η δικαιοσύνη ερευνά την υπόθεση, οπότε αμέσως μόλις ανακαλύψει επαρκείς ενδείξεις, διαβιβάζει την υπόθεση στη Βουλή. Οπότε αυτό εξετάζεται εντός της εξεταστικής επιτροπής. Όχι όταν υπάρχουν εικασίες, όπως ακούσαμε πριν. Αυτό, όμως, μπορεί να γίνει και μέσα από την έρευνα της εξεταστικής επιτροπής, η οποία αν διαπιστώσει ποινικές ευθύνες, στέλνει την υπόθεση στην Ολομέλεια και η Ολομέλεια μπορεί τότε να αποφασίσει.

Άρα για ποιον λόγο φέρνετε σήμερα το θέμα αυτό; Θέλετε να λειτουργούν δύο επιτροπές; Τι θέλετε να επιτύχετε; Αποπροσανατολισμό; Ευτελισμό της διαδικασίας; Την εμπλοκή της Βουλής μόνο σε μια νομική διερεύνηση για στοιχειοθέτηση ποινικών αδικημάτων. Και σήμερα στις εισηγήσεις σας δεν ακούσαμε τεκμηρίωση ποινικών αδικημάτων.

Κυρίες και κύριοι συνάδελφοι, για ένα τόσο σοβαρό θέμα, για το οποίο μάλιστα έχουν χαθεί ανθρώπινες ζωές, θα πρέπει να υπάρχει πλήρης διαλεύκανση. Θα πρέπει να υπάρχει πλήρης και ουσιαστική διερεύνηση, σε όλα τα επίπεδα, πολιτικών και ποινικών ευθυνών. Αυτό ενδιαφέρει τους πολίτες, όχι του τι είδους επιτροπή θα έχουμε. Τακτικισμοί, αποπροσανατολισμοί και πολιτικά τεχνάσματα δεν είναι ανεκτά σε μια τέτοια υπόθεση. Ξεκίνησε ήδη από χθες τη λειτουργία της η εξεταστική επιτροπή και πρέπει να επικεντρωθούμε να έρθουν όλα στο φως.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολόπουλο.

Επόμενος ομιλητής είναι ο κ. Ιωάννης Γκιόκας, Βουλευτής του Κομμουνιστικού Κόμματος Ελλάδας για πέντε λεπτά.

**ΙΩΑΝΝΗΣ ΓΚΙΟΚΑΣ:** Κυρίες και κύριοι Βουλευτές, σήμερα επιβεβαιώνεται περίτρανα και πέραν πάσης αμφιβολίας ότι αν δεν υπήρχε η πρόταση του ΚΚΕ για τη συγκρότηση εξεταστικής επιτροπής, δεν θα γινόταν σε επίπεδο Βουλής καμμία ουσιαστική συζήτηση και καμμία έρευνα τόσο για τις πολιτικές όσο και για τις ποινικές ευθύνες για το έγκλημα των Τεμπών.

Δεν θα γινόταν, δηλαδή, καμμία διερεύνηση για το πώς η πολιτική της ιδιωτικοποίησης και της απελευθέρωσης των σιδηροδρόμων, η πολιτική του τεμαχισμό του ΟΣΕ, από εκεί τα τρένα από δω οι ράγες, η πολιτική που μείωσε δραματικά το προσωπικό του σιδηρόδρομου, που οδήγησε στις αμαρτωλές συμβάσεις τύπου 717, πώς όλα αυτά επέδρασαν στο κρίσιμο ζήτημα της ασφάλειας των σιδηροδρόμων.

Από τη μια μεριά θα είχαμε τη Νέα Δημοκρατία, η οποία ουσιαστικά δεν ήθελε να γίνει τίποτα απολύτως, καμμία έρευνα και αναγκάστηκε εκ των πραγμάτων να ψηφίσει την πρόταση του ΚΚΕ, γνωρίζοντας ότι αυτή θα μπορούσε να περάσει και χωρίς τις δικές της ψήφους και σπεύδοντας φυσικά να ακυρώσει και να υπονομεύσει το περιεχόμενό της, εκμεταλλευόμενη και την πλειοψηφία που έχει στην εξεταστική επιτροπή. Και από την άλλη μεριά, θα είχαμε το ΠΑΣΟΚ, τον ΣΥΡΙΖΑ που απλά θέλανε να αιωρείται ένα πυροτέχνημα για προανακριτική επιτροπή, γνωρίζοντας ότι αυτή θα μπορούσε να συγκροτηθεί πραγματικά μόνο με τις ψήφους της Νέας Δημοκρατίας, που θα μπορούσε να τη μπλοκάρει.

Δεν υπάρχει μεγαλύτερη απόδειξη γι’ αυτό από το γεγονός ότι ενώ εδώ και τρεις μήνες προανήγγελλαν την προανακριτική επιτροπή, ποτέ την κατέθεσαν; Την κατέθεσαν μόνο όταν είδαν ότι υπάρχει δυνατότητα να ευδοκιμήσει η πρόταση του ΚΚΕ, με τη γνωστή συνέχεια, ο μεν ΣΥΡΙΖΑ να κάνει τη γνωστή αναδίπλωση και ενώ κατήγγειλε πριν την εξεταστική επιτροπή στη συνέχεια να την ψηφίζει, το δε ΠΑΣΟΚ απομονώθηκε εντελώς και καταγράφηκε ως το μοναδικό κόμμα στη Βουλή, που δεν ήθελε να συσταθεί καθόλου εξεταστική επιτροπή, να μην γίνει δηλαδή καθόλου έρευνα για το έγκλημα στα Τέμπη. Γιατί, αντικειμενικά, ο μόνος σίγουρος δρόμος για μια τέτοια έρευνα ήταν έστω αυτή η δυνατότητα που δίνει το Σύνταγμα για τη σύσταση εξεταστικών επιτροπών από την Αντιπολίτευση. Και θα πρέπει το ΠΑΣΟΚ να εξηγήσει αυτή του τη στάση. Όχι σ’ εμάς. Θα πρέπει να την εξηγήσει πρώτα απ’ όλα στους συγγενείς των θυμάτων, που με τα αιτήματά τους, με τις εκκλήσεις τους, με τη μήνυση που κατέθεσαν, απαιτούν να γίνει σε βάθος έρευνα και σε βάθος χρόνου για τις αιτίες που οδήγησαν στο έγκλημα των Τεμπών.

Η απάντηση είναι προφανής. Γιατί η πρότασή σας και η στάση σας και η πρόταση που καταθέσαμε δεν ταίριαζε στις μικροπολιτικές σκοπιμότητες και στους τακτικισμούς σας να περιορίσετε την έρευνα όχι στο τι πραγματικά συνέβη, αλλά στο τι συμφέρει. Αυτή είναι η ουσία και αυτό το έχουν καταλάβει όλοι πλέον. Σήμερα επιβεβαιώθηκε για μια ακόμη φορά και με την ομιλία του κ Ανδρουλάκη, «άλλα λόγια ν’ αγαπιόμαστε», και κυρίως με όλη αυτή τη στάση εξωραϊσμού της πολιτικής της Ευρωπαϊκής Ένωσης για το ζήτημα των σιδηροδρόμων.

Το πρόβλημά σας, λοιπόν, δεν είναι ιδιαίτερα, κύριοι και κυρίες του ΠΑΣΟΚ, η εξεταστική επιτροπή γενικά. Το πρόβλημά σας ήταν η εξεταστική επιτροπή του ΚΚΕ, με το συγκεκριμένο περιεχόμενο που αυτή έχει, με τις συγκεκριμένες ευθύνες που ερευνά, γιατί στις ευθύνες αυτές βλέπετε και τον δικό σας εαυτό.

Κι αφού περιμέναμε, λοιπόν, τρεις μήνες, ήρθαν οι προτάσεις για τη σύσταση προανακριτικής επιτροπής, τις οποίες εμείς ξεκαθαρίσαμε από την πρώτη στιγμή ότι θα υπερψηφίσουμε, γιατί σε αντίθεση με εσάς, εμείς ζητάμε να εξεταστεί κάθε πλευρά. Τι βλέπουμε από αυτές τις πολυαναμενόμενες προτάσεις; Βλέπουμε ότι οι ευθύνες που αποδίδονται είναι μόνο για κακοδιαχείριση στην εκτέλεση της σύμβασης, εξ ου και το πλημμέλημα της παράβασης καθήκοντος και η απιστία για τον κ. Καραμανλή και δεν αποδίδεται καμμία ευθύνη για το έγκλημα αυτό καθ’ εαυτό.

Επειδή μας παρακολουθεί και κόσμος που ενδεχομένως να μην ξέρει νομικά, να το πούμε και λίγο πιο απλά. Είναι σαν να έχεις έναν ασυνείδητο οδηγό που να έχει προκαλέσει ένα θανατηφόρο ατύχημα κι εσύ να τον εγκαλείς για το αν πλήρωσε τα τέλη κυκλοφορίας, την ασφάλιση ή αν έκανε παράνομο παρκάρισμα. Να εξεταστούν κι αυτά εμείς λέμε, αλλά το έγκλημα αυτό καθ’ εαυτό στοιχειοθετείται με άλλου είδους ευθύνες ποινικές, τις οποίες εμείς θέλουμε να ερευνηθούν, σε αντίθεση με εσάς.

Να, λοιπόν, ποια είναι η διαφορά μας. Εσείς θέλατε ένα πυροτέχνημα και τελικά καμμία αναζήτηση ευθυνών από τη Βουλή ή το πολύ πολύ αυτές οι ευθύνες να περιοριστούν στη διαχείριση μιας σύμβασης. Εμείς θέλαμε και θέλουμε ολόπλευρη έρευνα όλων των πολιτικών και ποινικών ευθυνών για να πάρουν επιτέλους απαντήσεις οι συγγενείς των θυμάτων, αλλά και όλη η ελληνική κοινωνία, για να τιμωρηθούν οι ένοχοι και το πιο σημαντικό να δούμε τι φταίει γι’ αυτά τα ατυχήματα, που εξακολουθούν να συμβαίνουν και εξακολουθούν να τίθενται σε κίνδυνο ανθρώπινες ζωές.

Το πιο χαρακτηριστικό παράδειγμα ήταν ο εκτροχιασμός του τρένου πριν δύο μέρες στην Πάτρα, για το οποίο μάλιστα σήμερα υπάρχει και εισαγγελική παραγγελία για προκαταρκτική εξέταση. Δείτε τι καταγγέλλουν οι εργαζόμενοι στον προαστιακό της Πάτρας για τον εκτροχιασμό. Καταγγέλλουν ότι από το 2003 -είναι το βάθος χρόνου που λέτε ότι δεν θέλουμε γιατί δήθεν θα υπάρχει διάχυση ευθυνών- χρησιμοποιούνται τρένα και συρμοί, που είναι ακατάλληλα και ασύμβατα με τον ελληνικό κανονισμό ασφάλειας και επικοινωνούν μόνο με τον ελβετικό κανονισμό ασφάλειας. Να μην ερευνηθούν αυτά, όταν κινδυνεύουν ανθρώπινες ζωές; Εμείς λέμε, ναι, να διερευνηθούν και να αποδοθούν ευθύνες.

Εσείς τι λέτε και ιδίως το ΠΑΣΟΚ; Λέτε όχι. Γιατί έθεσε το δίλημμα το ΠΑΣΟΚ την προηγούμενη φορά και σήμερα πήγε και αυτό λίγο να το αμβλύνει. Ποιο δίλημμα; «Ή η δική μου προανακριτική επιτροπή με το κολοβό περιεχόμενο, που είναι και καταδικασμένη εκτός όλων των άλλων ή τίποτα!» Καμμία συζήτηση. Καμμία σύσταση επιτροπής.

Σήμερα μάλιστα πάλι ο κ. Ανδρουλάκης λέει: «Έπρεπε να την αποσύρει το ΚΚΕ». Δηλαδή, σε επίπεδο Βουλής καμμία συζήτηση, καμμία έρευνα. Συγκάλυψη, προκειμένου να μην αναδειχθούν οι δικές τους ευθύνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σύντομα, κύριε Πρόεδρε, με το εξής. Έγινε και σήμερα συζήτηση για το άρθρο 86 του Συντάγματος, τον νόμο περί ευθύνης υπουργών, και μάλιστα ο κ. Φάμελλος είπε ότι υπάρχει ο κίνδυνος αμνήστευσης Υπουργών, επειδή βάσει του Συντάγματος και βάσει του Κανονισμού της Βουλής, δεν μπορεί να επανέλθει η Βουλή για το ίδιο ζήτημα και με τα ίδια πραγματικά περιστατικά. Βεβαίως υπάρχει αυτός ο κίνδυνος. Εμείς τον είχαμε πει και από την προηγούμενη φορά. Κάποιοι τον ανακάλυψαν τώρα.

Αυτός ο κίνδυνος από πού προέκυψε; Προέκυψε στη βάση μιας συνταγματικής διάταξης. Δεν είναι γραμμένος στις «πλάκες του Μωυσή». Είναι γραμμένος στο Σύνταγμα. Ένα Σύνταγμα και μία διάταξη που την ψήφισαν μαζί Νέα Δημοκρατία και ΠΑΣΟΚ και που στην τελευταία συνταγματική Αναθεώρηση, στην πρόταση του ΚΚΕ, που είπαμε ότι πρέπει να καταργηθεί για να μην είναι μόνο στην ευχέρεια της κυβερνητικής Πλειοψηφίας η δίωξη σε βάρος Υπουργών, όλοι σας δεν είπατε τίποτα. Αρνηθήκατε το αίτημα για κατάργηση αυτής της διάταξης. Και έρχεστε τώρα και το παίζετε θύματα, ενώ είστε θύτες γι’ αυτό το ζήτημα.

Ευτυχώς, ξαναλέω, που υπάρχει η πρόταση του ΚΚΕ, η εξεταστική επιτροπή. Βεβαίως δεν τρέφουμε μεγάλες προσδοκίες, όμως μέσα από αυτή την επιτροπή μπορούμε να κάνουμε ό,τι περνά από το χέρι μας για να έρθει στο φως η αλήθεια.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκιόκα.

Καλείται τώρα στο Βήμα η κ. Αικατερίνη Παπακώστα - Παλιούρα για πέντε λεπτά.

Παρακαλώ πολύ να τηρείται ο χρόνος, γιατί είναι αρκετοί συνάδελφοι που πρέπει να μιλήσουν ακόμη.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κυρίες και κύριοι συνάδελφοι, για εμάς τους Θεσσαλούς, κυρίως, αλλά νομίζω και για ολόκληρη την επικράτεια, η Κοιλάδα των Τεμπών έχει καταγραφεί πια στο υποσυνείδητό μας ως ένα καταραμένο -θα μου επιτρέψετε την έκφραση- σημείο, καθώς μέχρι και σήμερα θρηνήσαμε νεκρούς σε τρία άκρως τραγικά δυστυχήματα.

Τον Οκτώβριο του 1999 έξι οπαδοί του Δικεφάλου έχασαν τη ζωή τους, όταν το λεωφορείο που τους μετέφερε, μετά από σύγκρουση με άλλο όχημα, έπεσε σε χαράδρα οκτώ μέτρων. Τον Απρίλιο του 2023 είκοσι ένας μαθητές έχασαν ακαριαία τη ζωή τους, όταν το τουριστικό λεωφορείο, που επίσης τους μετέφερε, μετά από σφοδρή σύγκρουση με φορτηγό κόπηκε σε δύο κομμάτια. Στις 28 Φεβρουαρίου του 2023 ο νέος αυτός κύκλος αίματος φαίνεται πως δεν έχει τέλος και τα Τέμπη βάφονται γι’ ακόμη μία φορά με το αίμα πενήντα επτά αθώων ανθρώπων, βυθίζοντας συγγενείς, φίλους, γνωστούς, αλλά και ολόκληρη την χώρα σε ένα βαθύ πένθος.

Για πολλούς από εμάς το πρόσφατο δυστύχημα των Τεμπών αποτελεί αναμφισβήτητα το σημείο μηδέν, εκείνο, δηλαδή, το οριακό σημείο στη σύγχρονη ιστορική διαδρομή της χώρας, που την καλεί να πάρει γενναίες αποφάσεις, βυθίζοντας βαθιά το μαχαίρι στην πληγή, διαρρηγνύοντας κάθε δεσμό με τις παθογένειες και τις στρεβλώσεις του παρελθόντος, θέτοντας πια τις βάσεις για ένα σύγχρονο, δομημένο, ασφαλές ευρωπαϊκό κράτος προς όφελος των πολιτών της.

Ξέρετε, είναι πολύ εύκολο για τον καθένα από εμάς να δημαγωγεί λέγοντας στους πολίτες αυτό που θέλουν να ακούσουν, αλλά νομίζω ότι υπάρχει μια ειδοποιός διαφορά ανάμεσα σε αυτούς τους πολιτικούς, που επιθυμούν να είναι απλά αρεστοί στα πολιτικά τους ακροατήρια και σε εκείνους που επιθυμούν να είναι χρήσιμοι στην κοινωνία. Και η αλήθεια είναι πως σήμερα, αλλά νομίζω πως ανέκαθεν συνέβαινε αυτό, το να επιλέγει κανείς τον δρόμο της χρησιμότητας και όχι της ευαρεσκείας είναι όχι ο πιο εύκολος, αλλά ο δύσκολος δρόμος της άσκησης της πολιτικής.

Και επίσης πιστεύω ακράδαντα, βαθιά μέσα μου ότι αυτή, αλλά και η προηγούμενη κυβέρνηση με αυτόν τον Πρωθυπουργό, τον Κυριάκο Μητσοτάκη, έχει επιλέξει τον δρόμο όχι της δημαγωγίας, αλλά της αλήθειας, τον δρόμο όχι της στείρας αντιπαράθεσης και της τοξικότητας, αλλά της μετριοπάθειας, τον δρόμο όχι του «όλα στον αυτόματο πιλότο», αλλά της σκληρής δουλειάς και τελικά τον δρόμο όχι της αναξιοπιστίας, αλλά της απόλυτης ταύτισης λόγων και έργων με τα όποια λάθη, παραλείψεις και αστοχίες, ενδεχομένως. Και αυτό γιατί είμαστε της άποψης πως μπορεί το αντίθετο μιας σωστής πρότασης να είναι μια εσφαλμένη πρόταση, το αντίθετο, όμως, μιας μεγάλης αλήθειας μπορεί να είναι μια άλλη μεγάλη αλήθεια.

Και εμείς είμαστε σήμερα εδώ, όχι μόνο για να υπερασπιστούμε, αλλά και για να παλέψουμε για την αλήθεια με όποιο κόστος και με όποιο τίμημα και αν αυτό προϋποθέτει. Γι’ αυτό και είχαμε την πολιτική ευθιξία και την πολιτική ευπρέπεια, που σπάνια έχει επιδειχθεί στο παρελθόν σε αντίστοιχες περιπτώσεις, την πολιτική ευαισθησία, αλλά, αν θέλετε, και την πολιτική γενναιότητα να αναλάβουμε την πολιτική ευθύνη για το τραγικό δυστύχημα των Τεμπών, τόσο για όσα συνέβησαν επί των ημερών μας, αλλά και για όσα συνέβησαν επί των ημερών προηγούμενων κυβερνήσεων, γιατί ακριβώς πιστεύουμε ότι η άσκηση της διακυβέρνησης μιας χώρας εμπεριέχει το στοιχείο της συνέχειας και ότι τους πολίτες δεν τους ενδιαφέρει ο καταμερισμός ευθυνών σε ένα αέναο πινγκ-πονγκ στείρας κομματικής αντιπαράθεσης, που το μόνο που επιτυγχάνει είναι η έλλειψη αξιοπιστίας και εμπιστοσύνης προς το πολιτικό σύστημα, αλλά η ουσία, δηλαδή η απόδοση δικαιοσύνης μεν και η διόρθωση των παθογενειών δε.

Απόδειξη αυτής μας της θεώρησης των πραγμάτων υπήρξε, βεβαίως, όχι μόνο η παραίτηση του αρμόδιου Υπουργού Υποδομών κ. Κωνσταντίνου Καραμανλή, αλλά και η από την πρώτη στιγμή δηλωμένη βούλησή μας να λάμψει η αλήθεια, όπως άλλωστε και η εκπεφρασμένη συναίνεση της κυβερνητικής πλειοψηφίας μια βδομάδα πριν σε αυτή εδώ την Αίθουσα, στην πρόταση του KKE για τη σύσταση εξεταστικής επιτροπής. Και γιατί συνέβη αυτό; Μα, διότι ακριβώς αυτή η Κυβέρνηση, με αυτόν τον Πρωθυπουργό, από την πρώτη στιγμή ανάληψης ευθύνης της διακυβέρνησης της χώρας, δεν κάνει τίποτε άλλο παρά να αποδεικνύει σε κάθε κρίσιμη στιγμή ότι δεν αποποιείται, δεν κρύβεται, δεν φοβάται την ανάληψη των ευθυνών που της αναλογούν.

Και γι’ αυτό, κυρίες και κύριοι συνάδελφοι, θα μπορούσαμε να ονομάσουμε ξεκάθαρα ότι είναι μια υπεύθυνη, μια αξιόπιστη και τίμια, στην τελική ανάλυση, πολιτική στάση απέναντι στα πράγματα.

Και ενώ, λοιπόν, εμείς πρώτοι από όλους από την πρώτη στιγμή είπαμε ένα μεγάλο ναι στην πλήρη διερεύνηση των αιτιών της τραγωδίας, ο ΣΥΡΙΖΑ και το ΠΑΣΟΚ - ΚΙΝΑΛ ζητούν τη σύσταση προανακριτικής επιτροπής για να διερευνηθούν, όπως υποστηρίζουν, τυχόν ποινικές ευθύνες Υπουργών κατά την άσκηση των καθηκόντων τους, τόσο για το αδίκημα της παράβασης καθήκοντος, όσο και για το αδίκημα της απιστίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ την ανοχή σας, κύριε Πρόεδρε.

Εδώ γεννάται ένα εύλογο ερώτημα: Γιατί επιχειρείται η απαξίωση μιας κορυφαίας κοινοβουλευτικής διαδικασίας, η οποία ήδη ξεκίνησε τις εργασίες της προχθές και αφορά ένα ευρύτερο πλαίσιο διερεύνησης και απόδοσης ευθυνών για την κατάσταση στο σιδηροδρομικό δίκτυο της χώρας;

Αλλά σε κάθε περίπτωση για να δούμε πώς είχαν τα πράγματα μέχρι και τον Ιούλιο του 2019, όταν η Νέα Δημοκρατία ανέλαβε τα ηνία της χώρας. Μέχρι τότε είχαν δοθεί έξι παρατάσεις, παρακαλώ, για την ολοκλήρωση της σύμβασης 717 με ομολογημένη συνυπαιτιότητα της «ΕΡΓΟΣΕ». Η πρόοδος υλοποίησης ήταν χαμηλή. Κατ’ όνομα, βεβαίως, ήταν 33%, κατά λειτουργικότητα, όμως, μόνο το 18%. Είχε επιβληθεί δημοσιονομική διόρθωση από την ΕΔΕΛ για την επιστροφή 2,2 εκατομμυρίων ευρώ στην Ευρωπαϊκή Ένωση. Είχε ήδη αποφασιστεί από την «ΕΡΓΟΣΕ» και εγκριθεί από το Ελεγκτικό Συνέδριο σχέδιο της πρώτης συμπληρωματικής σύμβασης με επιπλέον τίμημα 13 εκατομμυρίων ευρώ.

Μέχρι τον Ιούλιο του 2019, ένα έτος μετά την έγκρισή της από το Ελεγκτικό Συνέδριο, η συμπληρωματική σύμβαση δεν είχε υπογραφεί από την «ΕΡΓΟΣΕ». Με δεδομένο δε ότι το έργο δεν ήταν έτοιμο ούτε τον Μάρτιο του 2010, η Ευρωπαϊκή Επιτροπή τον Ιούνιο του 2009 πρότεινε δημοσιονομική διόρθωση ύψους 14,4 εκατομμυρίων ευρώ, πριν δηλαδή…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, ο προηγούμενος συνάδελφος μίλησε σχεδόν εννιά λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά πρέπει να υπερβάλλετε και εσείς; Οι προηγούμενοι συνάδελφοι μίλησαν ακριβώς στην ώρα τους.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Το καταλαβαίνω και το σέβομαι, αλλά να ολοκληρώσω τον συλλογισμό. Παρακαλώ να έχω την ίδια ανοχή με τους υπόλοιπους συναδέλφους. Τίποτα περισσότερο και τίποτα λιγότερο.

**ΠΡΟΕΔΡΕΥΩΝ (Βασίλειος Βιλιάρδος):** Την ίδια έχετε, όχι, όμως, στην υπερβολή που λέτε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Σε κάθε περίπτωση πριν η Νέα Δημοκρατία αναλάβει τη διακυβέρνηση της χώρας.

Πάμε τώρα στο επιχείρημα της Αντιπολίτευσης ότι ο αρμόδιος Υπουργός Υποδομών υπέπεσε σε ποινικά αδικήματα επειδή υπέγραψε την παράταση του έργου και δεν κήρυξε έκπτωτο τον ανάδοχο. Κατ’ αρχάς θα πρέπει στο σημείο αυτό να ξεκαθαρίσουμε ότι εφόσον από το 2016 έως το 2019 είχαν δοθεί, επί ημερών ΣΥΡΙΖΑ, έξι διαδοχικές παράτασης της σύμβασης, με αναγνωρισμένη συνυπαιτιότητα του κυρίου του έργου, η έκπτωση του αναδόχου και η επιβολή ρητρών καθυστέρησης σε βάρος του, δεν ήταν αυτονόητη.

Αντιθέτως η πιθανότητα η ανάδοχος να αμφισβητήσει το κύρος της έκπτωσης και των ποινικών ρητρών και να την ανατρέψει στα δικαστήρια πετυχαίνοντας και αποζημίωση σε βάρος του δημοσίου, ήταν μεγάλη. Πέραν αυτού η έκπτωση της αναδόχου θα είχε ως μόνο βέβαιο αποτέλεσμα την άμεση διακοπή της εκτέλεσης του έργου.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, έχετε φτάσει τα οχτώ λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Θα έπρεπε να κινηθεί εκ νέου η διαδικασία δημοπράτησης για την ανάθεση του ανεκτέλεστου μέρους, κάτι που όλοι γνωρίζουμε ότι σημαίνει τουλάχιστον δύο χρόνια καθυστέρησης μέχρι να έχουμε οριστικό ανάδοχο.

Θα υπήρχε όμως επαρκής αριθμός ενδιαφερομένων εταιρειών με την τεχνική δυνατότητα ή και την πρόθεση, αν θέλετε, να αναλάβουν την ολοκλήρωση ενός τόσο προβληματικού έργου; Θα υπήρχε επαρκής αριθμός ενδιαφερομένων ώστε να αναπτυχθεί στοιχειώδης ανταγωνισμός;

Μα εξαρχής, κυρίες και κύριοι συνάδελφοι, το μεγαλύτερο μέρος των προβλημάτων της 717 οφειλόταν στον κατακερματισμό των τεχνικών λύσεων και την αδυναμία λειτουργικής ενοποίησης του συστήματος και εξοπλισμού των επιμέρους τμημάτων.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, καταλαβαίνετε ότι έχετε πέντε λεπτά και είστε ήδη στα εννέα; Δεν γίνεται παραπάνω.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Εάν αναλάμβανε άλλη εταιρεία την ολοκλήρωση του έργου, το πιθανότερο θα ήταν ότι θα ξεκινούσε από το μηδέν με ανάλογο κόστος.

Εννοείται ότι θα παρακάμψω πολλά από αυτά που ήθελα να πω. Δυστυχώς είναι αδύνατον να επιχειρηθεί η ολοκλήρωση μιας νομικής επιχειρηματολογίας σε χρονικό διάστημα πέντε λεπτών, κύριε Πρόεδρε. Αυτό είναι κάτι το οποίο θα πρέπει να το δούμε στην πορεία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, αυτό αποφάσισε ο Πρόεδρος της Βουλής.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Σύμφωνα λοιπόν με τα ανωτέρω δεν προκύπτει καμμία απολύτως ένδειξη για την ανάγκη ποινικού ελέγχου των δύο φερόμενων οικονομικών αδικημάτων…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε παρακαλώ. Είστε στα εννέα λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ολοκληρώνω. Είμαι στον επίλογο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Γνωρίζετε πολύ καλά ότι η ομιλία σας είναι για πέντε λεπτά. Δεν μπορούμε να κάνετε δέκα λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** …της απιστίας και της παράβασης καθήκοντος από τους καθ’ ύλην αρμόδιους το επίδικο χρονικό διάστημα Υπουργούς. Γι’ αυτό και απορρίπτουμε τις υπό συζήτηση προτάσεις περί σύστασης προανακριτικής επιτροπής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παλιούρα. Παρακαλώ πολύ να μη γίνεται αυτό. Ο χρόνος είναι για πέντε λεπτά. Έχει αποφασιστεί από τον Πρόεδρο της Βουλής. Οπότε θα πρέπει να τηρείται ο συγκεκριμένος χρόνος.

Προτού καλέσω τον επόμενο ομιλητή, μια ανακοίνωση προς το Σώμα.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τέσσερις συνολικά εκπαιδευτικοί από το Μουσικό Σχολείο Δράμας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Παράσχος Παπαδάκης, Βουλευτής της Ελληνικής Λύσης. Παρακαλώ πολύ έχετε τον λόγο για πέντε λεπτά, κύριε συνάδελφε και να τηρείται ο χρόνος.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Εμπαίζετε τον κόσμο και εσείς και εσείς και εσείς και θα σας πω γιατί. Ειρωνευτείτε, αλλά ακούστε τώρα.

Λέτε κύριε Υπουργέ και τα μέλη της Κυβέρνησης και από τη Νέα Δημοκρατία πολλές φορές έχω ακούσει για πολιτική ευθύνη. Ανέλαβε ο κ. Καραμανλής την πολιτική ευθύνη για το θάνατο πενήντα επτά ανθρώπων και γι’ αυτό. Και τι σημαίνει πολιτική ευθύνη; Ποιες οι συνέπειες της ευθύνης αυτής; Γιατί εγώ ευθύνη χωρίς συνέπεια, δεν ξέρω. Τι έπαθε ο κ. Καραμανλής για την πολιτική ευθύνη που έχασαν πενήντα επτά αθώοι άνθρωποι τη ζωή τους; Εξορίστηκε; Αποστερήθηκε τα πολιτικά του δικαιώματα; Δεν μπήκε στα ψηφοδέλτια της Νέας Δημοκρατίας; Δεν πήγε διακοπές το καλοκαίρι; Πέστε μου τι έπαθε. Δεν είναι εδώ ανάμεσά μας;

Εγώ ξέρω ότι η ευθύνη πάντα συνδέεται με μια συνέπεια. Θα πατήσω μια γάτα έξω με το αυτοκίνητό μου και θα έχω συνέπειες, θα έχω ευθύνη. Θα μιλήσω άσχημα, θα βωμολοχήσω από το Βήμα της Βουλής στο Κοινοβούλιο, θα έχω ευθύνη, θα έχω κύρωση. Για πενήντα επτά αθώους ανθρώπους -όπως θέλετε πείτε την, μου βρήκατε αυτή την ορολογία «πολιτική ευθύνη»- ποιες είναι οι συνέπειες και τι έπαθε ο κ. Καραμανλής; Τίποτα.

Φτάσατε στο σημείο δυστυχώς να κάνετε μικροπολιτική στις αθώες ψυχές των ανθρώπων. Και τι εννοώ; Το ΠΑΣΟΚ ενώ δεν ψήφισε τη σύσταση εξεταστικής επιτροπής -που αυτό θα γραφτεί με μελανά γράμματα, διότι ήταν το μόνο κόμμα που δεν ψήφισε τη σύσταση εξεταστικής επιτροπής και στην ουσία δεν βοηθάει με αυτό που κάνει σήμερα- φέρνει μαζί με τον ΣΥΡΙΖΑ αγκαλιά την πρόταση για προανακριτική επιτροπή σύμφωνα με το άρθρο 86 παράγραφος 3 του Συντάγματος. Και ξέρει πολύ καλά ότι θέλει εκατόν πενήντα έναν Βουλευτές και το προδίκασαν από πριν και πριν από δύο εβδομάδες ο κ. Βορίδης είπε ότι δεν πρόκειται να συμπαρασταθούμε και άρα δεν πρόκειται να περάσει.

Άρα, λοιπόν, ποιος ο λόγος να φέρεις τέτοια πρόταση με αυτό ειδικά το αντικείμενο και το περιεχόμενο μόνο και μόνο φυσικά για να πας στα κανάλια βγαίνοντας από δω και να πεις ότι εμείς φέραμε προανακριτική για ποινική δίωξη συγκεκριμένων ανθρώπων και συγκεκριμένων αδικημάτων -ενώ η Νέα Δημοκρατία έφερε κάτι άλλο, έφερε εξεταστική που δεν είναι μόνο για ποινική είναι για πολλές ευθύνες και δεν ξέρω και εγώ τι μπορεί να προκύψει- αλλά η Νέα Δημοκρατία δεν το δέχτηκε. Εμείς με τον ΣΥΡΙΖΑ το φέραμε.

Κοιτάξτε να δείτε φέρνετε μια πρόταση για προανακριτική επιτροπή ΠΑΣΟΚ και ΣΥΡΙΖΑ -αν έχετε το Θεό σας!- για οικονομικής φύσεως αδικήματα, για ζημιά στο δημόσιο και για ζημιά στην Ευρωπαϊκή Ένωση, για λεφτά δηλαδή, γιατί δεν εφαρμόστηκε και δεν υλοποιήθηκε στα η 717 του 2014. Και ο ένας κατηγορεί τον άλλον για ποιο λόγο δεν εφαρμόστηκε η 717 του 2014 και χάσαμε τα λεφτά του δημοσίου, απιστία δηλαδή και παράβαση καθήκοντος.

Καλά σας είπε ο κ. Βορίδης. Αιτιώδη συνάφεια δεν λέτε; Πού είναι η ανθρωποκτονία; Δεν έχουμε ανθρωποκτονίες εδώ; Και με ενδεχόμενο δόλο θα πω, κύριε Βορίδη. Διότι όπως γνωρίζετε καλύτερα από εμένα, γιατί κι εγώ δικηγόρος είμαι, ότι ενδεχόμενος δόλος τι θέλει; Δεν επιθυμώ άμεσα το αξιόποινο αποτέλεσμα, το θεωρώ πολύ πιθανό να επέλθει και το αποδέχομαι. Το γνώριζε ο κ. Καραμανλής το πρόβλημα; Είχε ενημερωθεί με έγγραφα και δύο-τρεις μέρες πριν το αδίκημα, πριν το έγκλημα έλεγε αυτά που έλεγε και σήκωνε το δαχτυλάκι του εδώ μέσα; Το γνώριζε; Το γνώριζε. Το θεώρησε πολύ πιθανό να επέλθει; Το θεώρησε. Το αποδέχτηκε; Το αποδέχτηκε. Να, ο ενδεχόμενος δόλος. Άρα, καλά σας λέει ο κ. Βορίδης, γιατί δεν το φέρατε;

Να δούμε όμως και τη Νέα Δημοκρατία. Διότι στην εξεταστική επιτροπή μπορεί να προκύψει τουλάχιστον από τη μειοψηφία, από εμάς σίγουρα, και εγκλήματα όπως είναι της ανθρωποκτονίας άρθρο 299 κατά συρροή, της σωματικής βλάβης 308, 310 του Ποινικού Κώδικα γι’ αυτούς που τραυματίστηκαν, της έκθεσης σε κίνδυνο, της υπόθαλψης εγκληματία, άρθρο 231 Ποινικού Κώδικα, της διατάραξης ασφάλειας σιδηροδρόμων, άρθρο 291 Ποινικού Κώδικα. Αυτά μπορούν να προκύψουν από την εξεταστική επιτροπή και μετά μπορούμε να ζητήσουμε εμείς τη διερεύνηση πάλι τυχόν ποινικών ευθυνών γι’ αυτά τα εγκλήματα. Εκεί να δω αν η Νέα Δημοκρατία θα στηρίξει το εγχείρημα αυτό για να αποδοθεί πραγματικά δικαιοσύνη.

Τα πράγματα είναι απλά. Το Ποινικό Δίκαιο είναι απλό και αυτή η υπόθεση πραγματικά θα είχε μπει μάθημα πρακτικό σε πρωτοετή φοιτητή στο Ποινικό Δίκαιο. Τα εγκλήματα δεν τελούνται μόνο δια πράξεως αλλά διά παραλείψεως, άρθρο 15 του Ποινικού Κώδικα. Τι σημαίνει αυτό; Ότι όταν ο δράστης έχει τη νομική υποχρέωση να αποτρέψει ένα παράνομο γεγονός και δεν το κάνει, είναι σαν να το τέλεσε δια πράξεως. Παραδείγματος χάριν εάν βγω τώρα εγώ έξω στον δρόμο και πέσω σε μια λακκούβα και σπάσω το πόδι μου, ποιος θα ευθύνεται; Πρώτα απ’ όλα αυτός που έχει την εποπτεία του δρόμου. Λέγεται αντιδήμαρχος, λέγεται περιφερειάρχης; Από εκεί θα ξεκινήσουμε και θα φτάσουμε και κάπου.

Η κ. Δούρου γιατί έκατσε στο σκαμνί και για τη Μάνδρα και για το Μάτι; Δεν έκατσε στο σκαμνί; Πήγε και τους έκαψε ή τους έπνιξε; Φυσικά και όχι. Πήγε δια του άρθρου 15 δια παραλείψεως ανθρωποκτονία εξ αμελείας. Εδώ γιατί δεν ισχύει σε αυτήν την περίπτωση; Δεν είχε ιδιαίτερη νομική υποχρέωση ο Υπουργός Μεταφορών; Είχε ιδιαίτερη νομική υποχρέωση. Τι έκανε; Τίποτα. Άρα ποιος είναι υπεύθυνος –και κλείνω- για την ασφάλεια του σιδηροδρόμου; Φυσικά ξεκινάμε από την πυραμίδα. Ο Υπουργός Μεταφορών και Υποδομών όπου σύμφωνα με το άρθρο 15 του Ποινικού Κώδικα έπρεπε να κάτσει στο ειδικό δικαστήριο για τουλάχιστον για την ανθρωποκτονία από πρόθεση με ενδεχόμενο δόλο, έκθεση σε κίνδυνο, διατάραξη ασφάλειας συγκοινωνιών και τα υπόλοιπα και φυσικά και οι Υφυπουργοί που ήταν αρμόδιοι με θέματα μεταφοράς σε βάθος εικοσαετίας. Γιατί το αδίκημα επισύρει ποινή κάθειρξης μέχρι είκοσι έτη και άρα πάμε στην εικοσαετία και όχι στην δεκαπενταετία.

Ποιος ήταν υπεύθυνος για τις υποδομές; Ο ΟΣΕ και «ΤΡΑΙΝΟΣΕ», πρόεδρος, διευθύνων σύμβουλος. Ποιος ήταν αρμόδιος για τα βαγόνια να τα βάζει πάνω στις ράγες που ήξεραν ότι υπήρχε πρόβλημα και δεν λειτουργούσε τηλεδιοίκησης και δεν λειτουργούσε τίποτα αλλά επέλεγαν να κονομάνε; Οι Ιταλοί, «HELLENIC TRAIN», o πρόεδρος και ο διευθύνων σύμβουλος. Ποιος αδειοδοτούσε; Η Πρόεδρος της Ρυθμιστικής Αρχής Σιδηροδρόμων;

Ποιος μπάζωσε τον χώρο; Ο Βελόπουλος τα έλεγε από την πρώτη στιγμή και μερικοί γελούσαν και τον έλεγαν συνωμοσιολόγο και τώρα έρχονται και λένε τα ίδια και τα ίδια. Ο περιφερειάρχης, ο κ. Αγοραστός, μέσα σε τρεις ημέρες. Εδώ πλημμέλημα τελείται και πάει η Αστυνομία και βάζει ταινίες και δεν πατάει κανένας. Για ένα τέτοιο έγκλημα πενήντα επτά ατόμων έδωσε εντολή και πήγαν και μπαζώσανε. Και ποιος ήταν αστυνομικός διευθυντής, που άφησε να πάει σε χώρο που τελέστηκε έγκλημα για να μπαζωθεί και να συγκαλυφθεί όλο το έγκλημα; Ποιος είναι αστυνομικός διευθυντής; Αυτοί έχουν ευθύνη.

Φέραμε λοιπόν πρώτοι -και δεν το λέω για να μας δώσετε δάφνες και στέφανα, αλλά πρέπει να τα λέμε κι αυτά- στις 4 Ιουλίου 2023 την πρόταση για τη σύσταση εξεταστικής επιτροπής με συνημμένη τη μήνυση των συγγενών των θυμάτων. Κανένας δεν μίλησε, δεν τη στήριξε κανένας. Παρ’ όλα αυτά εμείς μικροπολιτικούς κομπλεξισμούς δεν έχουμε. Θα στηρίξουμε ό,τι φέρνετε που έχει να κάνει με τη διαλεύκανση της αλήθειας. Αλλά η αλήθεια δεν ξεκινάει από το έλασσον, δεν ξεκινάει από το αν ζημιώθηκε η Ευρωπαϊκή Ένωση και το δημόσιο. Πρέπει εδώ να δούμε τις ανθρωποκτονίες, πράγμα το οποίο δεν το φέρατε, κύριοι του ΠΑΣΟΚ και του ΣΥΡΙΖΑ.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Καλείται στο Βήμα ο κ. Θεοφάνης Παπάς Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης, για έξι λεπτά, διότι μίλησε ο Γενικός Γραμματέας, μετά ο κ. Χαράλαμπος Κατσιβαρδάς, ο κ. Τάσος Οικονομόπουλος και ο κ. Σπυρίδων Μπιμπίλας.

Έχετε τον λόγο, κύριε συνάδελφε, για πέντε λεπτά.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριε Υπουργέ, αγαπητές και αγαπητοί συνάδελφοι, πριν ακριβώς μια εβδομάδα σε αυτήν εδώ την Αίθουσα ολοκληρώσαμε τη συζήτηση και λάβαμε ως Κοινοβούλιο με διακόσιες εξήντα έξι ψήφους από όλες τις παρατάξεις πλην του ΠΑΣΟΚ μια σημαντική απόφαση που αφορά στη σύσταση εξεταστικής επιτροπής για τη διερεύνηση του τραγικού δυστυχήματος των Τεμπών. Με ιδιαίτερη συγκίνηση, τιμή και ευθύνη αποδέχτηκα τον ορισμό μου ως μέλος και τη συμμετοχή μου στις εργασίες αυτής της ιδιαίτερης και σημαντικής εξεταστικής επιτροπής.

Ερχόμαστε πάλι σήμερα εδώ, σε αυτή την Αίθουσα για να συζητήσουμε και να λάβουμε απόφαση επί των αιτημάτων του ΣΥΡΙΖΑ και του ΠΑΣΟΚ, που μέσω ενός θολού τοπίου κατάφεραν υποτίθεται ήδη να εντοπίσουν τους πολιτικά υπεύθυνους και ζητούν με εμφανή καθυστέρηση τη σύσταση προκαταρκτικής επιτροπής. Διότι για αυτούς, από ό,τι φαίνεται, οι μικροπολιτικές σκοπιμότητες και το παιχνίδι εντυπώσεων για το ποιος θα είναι τελικά Αξιωματική Αντιπολίτευση έχει μεγαλύτερη βαρύτητα από την αναζήτηση της αλήθειας. Ο ελληνικός λαός όμως διαισθάνεται και το απέδειξε ποιος θέλει και ποιος μπορεί να υπηρετήσει την αλήθεια.

Έρχεται λοιπόν τώρα ο ΣΥΡΙΖΑ να προβλέψει και να αποδώσει με μεγάλη ευκολία ευθύνες, ονοματίζοντας ενόχους μόνο για τις περιόδους πριν και μετά τη διακυβέρνησή του, ενώ για τον Υπουργό της δικής του θητείας έχει ήδη διαβλέψει και διατυπώσει με μια περιορισμένη αναφορά στην πρότασή του ότι δεν έχει απολύτως καμμία ευθύνη. Από την άλλη μεριά το ΠΑΣΟΚ αναζητάει ευθύνες μόνο για την περίοδο από το 2015 και μετά. Δηλαδή τι κάνουν; Είναι προφανές ότι προσπαθούν να βγάλουν την ουρά τους έξω από το κάδρο των διαχρονικών ευθυνών. Εάν αυτό δεν είναι μικροπολιτική σκοπιμότητα και κοροϊδία απέναντι στα θύματα, τις οικογένειές τους και τον ελληνικό λαό, τότε τι είναι;

Διότι πού εδράζονται οι προτάσεις των δύο κομμάτων για τη σύσταση προκαταρκτικής εξεταστικής επιτροπής; Εδράζονται στο έγγραφο της Ευρωπαίας εισαγγελέα, η οποία εξέτασε μια ανώνυμη καταγγελία, ενώ στο πόρισμά της κατέληξε απλά σε εικαζόμενες πράξεις ευθύνης. Από την άλλη μεριά κλείνουν τα μάτια και δεν λαμβάνουν καθόλου υπ’ όψιν το γεγονός ότι για τις αποφάσεις για τις οποίες ζητείται η διερεύνηση σε σχέση με την τέλεση του αδικήματος της απιστίας αυτές είχαν ήδη ελεγχθεί από τους αρμόδιους εισαγγελείς και είχαν τεθεί στο αρχείο. Το ΠΑΣΟΚ και ο ΣΥΡΙΖΑ με τις προτάσεις για σύσταση προκαταρκτικής επιτροπής μάς ζητούν να περιοριστεί η διερεύνηση μόνο στην αναζήτηση πολιτικών ευθυνών.

Αν επιχειρήσουμε να συζητήσουμε στη βάση της δικής τους συλλογιστικής, θα πρέπει σε κάθε περίπτωση όμως να ξεκινήσουμε πιάνοντας το νήμα από το 1985 ως το 2001, που είχαν υπογραφεί δεκαπέντε συμβάσεις 250 εκατομμυρίων ευρώ για συστήματα σηματοδότησης και τηλεδιοίκησης τα οποία ποτέ δεν τέθηκαν σε λειτουργία. Μέσα στην επόμενη δεκαετία από το 2002 ως το 2012 έγιναν διάφορες προσπάθειες λειτουργικής ενοποίησης, που δυστυχώς έπεσαν στο κενό. Προς τον σκοπό αυτό το 2012 αποφασίστηκε η δημοπράτηση ενός ενοποιημένου έργου για την ανάταξη και αναβάθμιση ενός ολοκληρωμένου συστήματος σηματοδότησης τηλεδιοίκησης. Ώσπου φτάσαμε στο 2014 με την υπογραφή της πολυσυζητημένης σύμβασης 717 από την κυβέρνηση Σαμαρά.

Λίγους μήνες μετά την υπογραφή της σύμβασης αναλαμβάνει τα ηνία της χώρας η γνωστή σύμπραξη ΣΥΡΙΖΑ-ΑΝΕΛ. Η διάρκεια υλοποίησης της σύμβασης ήταν είκοσι τέσσερις μήνες, δηλαδή, έως τον Σεπτέμβριο του 2016. Μέχρι τότε εκτελέστηκε μόλις το 33% του έργου από το οποίο μόνο το 18% ήταν πιστοποιημένο και λειτουργικό. Παραδόθηκαν δηλαδή προς χρήση τα συστήματα σηματοδότησης μόνο σε δεκαεπτά από τους πενήντα δύο σταθμούς και κανένα από τα τρία κέντρα τηλεδιοίκησης.

Από το 2017 έως το 2019 δεν έγινε σχεδόν απολύτως τίποτα ανεξαρτήτως του ότι είχαν δοθεί έξι διαδοχικές παρατάσεις με ομολογημένη συνυπαιτιότητα της «ΕΡΓΟΣΕ» για την ολοκλήρωση της σύμβασης 717. Αντιθέτως, εκείνη την περίοδο επιβλήθηκε δημοσιονομική διόρθωση από την Επιτροπή Δημοσιονομικού Ελέγχου για την επιστροφή 2,2 εκατομμυρίων ευρώ στην Ευρωπαϊκή Ένωση. Επίσης με δεδομένο ότι το έργο δεν ολοκληρώθηκε υπήρξε τον Ιούνιο του 2019 η απειλή νέας δημοσιονομικής διόρθωσης ύψους 14,4 εκατομμυρίων ευρώ από την Ευρωπαϊκή Επιτροπή για προγενέστερη σύμβαση. Συνεπώς η διακυβέρνηση ΣΥΡΙΖΑ-ΑΝΕΛ με την αδράνειά της και τις παλινωδίες στοίχισε για τον ελληνικό σιδηρόδρομο τόσο σε χρόνο όσο και σε χρήμα.

Με την ανάληψη της διακυβέρνησης της χώρας τον Ιούλιο του 2019 από τη Νέα Δημοκρατία το αρμόδιο Υπουργείο και η νέα διοίκηση της «ΕΡΓΟΣΕ» επιδόθηκαν σε μια σειρά ενεργειών, ώστε να προχωρήσει και να ολοκληρωθεί το φυσικό και οικονομικό αντικείμενο της 717. Έτσι ως τον Φεβρουάριο του 2023, που συνέβη δυστυχώς το τραγικό δυστύχημα, είχε υλοποιηθεί το 90% του αντικειμένου της σύμβασης από το οποίο το 70% είχε πιστοποιηθεί και ήταν λειτουργικό. Κι όλα αυτά εν μέσω περιόδου πανδημίας, με επίπτωση στην εκτέλεση των εργασιών και με δυσκολία στην προμήθεια εξοπλισμού και υλικών.

Αγαπητές και αγαπητοί συνάδελφοι, σήμερα που μιλάμε το σύνολο του αντικειμένου της σύμβασης 717 ολοκληρώθηκε ήδη από τα τέλη του περασμένου Σεπτεμβρίου. Από όλα τα παραπάνω αποδεικνύεται ποιος τελικά ενδιαφέρθηκε ουσιαστικά, έτρεξε και ολοκλήρωσε το έργο. Τι ειρωνεία όμως, ο ελληνικός σιδηρόδρομος έχει πλέον ένα ολοκληρωμένο σύστημα σηματοδότησης και τηλεδιοίκησης, που αν δεν υπήρχαν όλες αυτές οι διαχρονικές καθυστερήσεις και παλινωδίες που σας ανέπτυξα προηγουμένως, ίσως να μην βρισκόμασταν σήμερα εδώ για να συζητάμε για εξεταστικές και προκαταρκτικές επιτροπές.

Αν θέλουμε σε αυτή την Αίθουσα να προσεγγίσουμε πραγματικά με υγιείς προθέσεις και όχι με μικροπολιτικές αναγωγές τον πυρήνα αυτού του συγκλονιστικού σιδηροδρομικού δυστυχήματος, πρέπει να αναζητήσουμε και να εξετάσουμε τα διαχρονικά αποτυπώματα και ξεκάθαρα ίχνη σε όλα τα επίπεδα από τη βάρδια εκείνης της αποτρόπαιας νύχτας που τελούσε σε σύγχυση, τον προγραμματισμό και την εποπτεία της βάρδιας των σιδηροδρομικών, την επιλογή, διαχείριση, εκπαίδευση και αξιολόγηση του προσωπικού, τις πράξεις ή παραλείψεις φορέων, αναδόχων, διοικήσεων ή πολιτικών προσώπων. Αυτή είναι η θεμελιώδης διαφορά ανάμεσα στη σύσταση της εξεταστικής επιτροπής που αποφασίσαμε ως Κοινοβούλιο την προηγούμενη βδομάδα από την προκαταρκτική επιτροπή που ζητούν ΣΥΡΙΖΑ και ΠΑΣΟΚ.

Θεωρώ, κύριοι του ΠΑΣΟΚ και του ΣΥΡΙΖΑ, έστω και αυτήν την ύστατη στιγμή, ότι θα πρέπει να αποσύρετε τις προτάσεις σας για τη σύσταση προκαταρκτικής επιτροπής, αν όντως σας ενδιαφέρει η αλήθεια και όχι η μικροκομματική σκοπιμότητα με αναζήτηση ευθυνών μόνο σε πρόσωπα πολιτικών αντιπάλων. Διότι, με βάση την παράγραφο 10 του άρθρου 155 του Κανονισμού της Βουλής, υπάρχει κίνδυνος να μη δοθεί η δυνατότητα υποβολής εκ νέου πρότασης για τη σύσταση προκαταρκτικής επιτροπής με τα ίδια πραγματικά περιστατικά. Περιμένετε πρώτα να ολοκληρώσει τις εργασίες η εξεταστική επιτροπή και μη στερείτε τη δυνατότητα να ριχθεί άπλετο φως σε όλα τα επίπεδα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπά.

Καλείται στο Βήμα ο κ. Θανάσης Παφίλης Κοινοβουλευτικός Εκπρόσωπος του Κομμουνιστικού Κόμματος Ελλάδας, για εννέα λεπτά.

**ΑΘΑΝΑΣΙΟΣ ΠΑΦΙΛΗΣ:** Επανερχόμαστε στη συζήτηση μετά από δύο μέρες και θα ήθελα να ξεκινήσω από ένα ξεκαθάρισμα, για να μην πω βαριές κουβέντες, γιατί χρειάζεται να πω βαριές κουβέντες, για όλους αυτούς που υποστηρίζουν ότι η πρόταση του ΚΚΕ δεν βάζει ποινικές ευθύνες.

Ξέρετε γράμματα; Λοιπόν, άμα ξέρετε, παρακαλώ διαβάστε τι λέει η πρώτη παράγραφος της πρότασης.

Λέει λοιπόν: «Για το έγκλημα των Τεμπών, στο οποίο έχασαν τη ζωή τους πενήντα επτά άνθρωποι, κυρίως νέοι κ.λπ., το ΚΚΕ από την πρώτη στιγμή υπογράμμισε ότι επιβάλλεται η διερεύνησή του με όλους τους τρόπους ώστε να αποδοθούν ευθύνες πολιτικές και ποινικές». Και ποινικές. Έλεος δηλαδή! Και από τον ΣΥΡΙΖΑ και από το ΠΑΣΟΚ που λένε ότι ψάχνουν να βρουν σανίδα σωτηρίας.

Ευτυχώς ο ΣΥΡΙΖΑ έκανε στροφή την τελευταία στιγμή, ευτυχώς γι’ αυτόν. Και έμεινε το ΠΑΣΟΚ τώρα να μας πουλάει αντιδεξιό πνεύμα. Ποιος αλήθεια; Ποιος μας πουλάει τον αντίπαλο της Δεξιάς; Ποιος; Ο συγκυβερνήτης της Δεξιάς στα δύο μνημόνια, ο ψηφοφόρος στο τρίτο μνημόνιο; Ποιος; Το ένα τρίτο του Υπουργικού Συμβουλίου της Νέας Δημοκρατίας ΠΑΣΟΚ είναι. Ποιος; Εκείνος που το 70% των νόμων της Νέας Δημοκρατίας στην προηγούμενη Κοινοβουλευτική Περίοδο το ψήφιζε; Ποιος; Που τώρα με την ταχύτητα που πάτε θα πάτε στο 90% και θα πουλάτε αντιδεξιό αγώνα. Χαμηλώστε, χαμηλώστε.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Θα δείξει το πράγμα.

**ΑΘΑΝΑΣΙΟΣ ΠΑΦΙΛΗΣ:** Κοίτα, πολλά θα δείξουν. Αλήθεια, θα τα δείξουν στους δρόμους. Εσείς είστε με τη ΓΣΕΕ την ξεπουλημένη και εμείς είμαστε με τους εργαζόμενους που αγωνίζονται, αν θέλετε να μιλήσουμε το τι θα δείξει.

**ΠΡΟΕΔΡΕΥΩΝ (Βασίλειος Βιλιάρδος):** Όχι, μην ξεκινάτε διάλογο.

**ΑΘΑΝΑΣΙΟΣ ΠΑΦΙΛΗΣ:** Και θα δείξουν πολλά πράγματα που δεν είναι μόνο τα ποσοστά. Αν και μην χαίρεστε πολύ. Θα δείξουν οι αγώνες, οι οποίοι αγώνες είναι κατά της πολιτικής της Κυβέρνησης που υποστηρίζει η ξεπουλημένη ΓΣΕΕ που είσαστε μαζί όλοι σας και μου παριστάνετε εδώ το αντιδεξιό μέτωπο. Ένα είναι αυτό λοιπόν.

Δεύτερον, τι λέμε στο τέλος; Να το πω και αυτό και να το διαβάσω, γιατί είναι μικρά τα γράμματα και δεν τα βλέπουμε. Λέει λοιπόν: «Η επιβεβλημένη συγκρότηση της εξεταστικής επιτροπής από τη Βουλή για να διερευνηθούν όλες οι πλευρές που σχετίζονται με το έγκλημα των Τεμπών σε συνδυασμό με την παράλληλη διερεύνηση από την ποινική δικαιοσύνη…» -κύριε Μάντζο- «…καθώς και από τη μήνυση που έχει υποβληθεί από τους συγγενείς των θυμάτων, στην οποία περιέχονται σημαντικά στοιχεία».

Καλά τώρα. Τι ξεφτίλα είναι αυτή; Αυτά είναι στην πρότασή μας. Και εσείς να λέτε ότι εμείς κάνουμε πρόταση που εξαλείφει τις ποινικές ευθύνες; Δεν ντρέπεστε λίγο; Τι να πω τώρα. Δεν είναι και καλή έκφραση. Είναι έτσι ή δεν είναι; Πάρτε τη. Δώστε τη στον κ. Μάντζο να τη διαβάσει. Αυτό είναι το ένα.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, ξέρετε, «φωνάζει ο κλέφτης για να φοβηθεί ο νοικοκύρης». Μία παροιμία. Υπάρχει και συνέχεια όμως. «Λαγός τη φτέρη έσειε, κακό του κεφαλιού του». Γιατί τα λέω αυτά; Όχι επειδή είμαι από χωριό. Είναι ανεξάρτητα από όλα τα υπόλοιπα, γιατί πολλοί από εδώ κατάγονται από χωριά.

Μας κατηγορεί ο κ. Ανδρουλάκης ότι το ΚΚΕ έχει ιδεοληψία απέναντι στην Ευρωπαϊκή Ένωση. Κατ’ αρχάς και μόνο το «ιδεοληψία» δείχνει ένδεια επιχειρημάτων. Τι σημαίνει ιδεοληψία; Για εξηγήστε μας. Εσείς έχετε ιδεοληψία. Εμείς την κρίνουμε σαν αυτή που είναι την Ευρωπαϊκή Ένωση. Επίσης, πάνω από το 45% του ελληνικού λαού είναι αντίθετοι με την Ευρωπαϊκή Ένωση.

Πάμε παρακάτω. Τι λέει; Το ΚΚΕ δεν απέσυρε την πρότασή του. Τώρα σοβαρολογείτε; Γιατί να την αποσύρουμε; Ζητάμε πολιτικές και ποινικές ευθύνες. Ζητάμε να διερευνηθούν οι ποινικές που μπορεί να υπάρχουν. Τις πολιτικές με ποια έννοια; Ποια πολιτική είναι αυτή που οδήγησε τελικά και στο έγκλημα των Τεμπών, γιατί δεν είναι το μοναδικό;

Και βέβαια ξεμπλέκει ο κ. Ανδρουλάκης. Τι να κάνεις; Οι πολλές Βρυξέλλες κάνουν άσχημα πράγματα και το ξέκομμα από τον ελληνικό λαό. Τι μας λέει; Δεν περίμενα κάτι διαφορετικό. Απαξιώνουμε τον ευρωπαϊκό εισαγγελέα, που είναι ο θεός. Τι λέει η ευρωπαϊκή έκθεση; Καταλαβαίνετε; Να καταλάβει ο ελληνικός λαός, δεν μιλάω σε εσάς. Τι λέει ο εισαγγελέας; Βάζει ευθύνες -όχι ποινικές- γιατί; Γιατί έπαθε η Ευρωπαϊκή Ένωση ζημιά. «Χέστηκε η φοράδα στ’ αλώνι» θα πω εγώ. Δεν πειράζει. Έτσι είναι. Σοβαρά; Αυτό είναι το θέμα των Τεμπών; Και όχι μόνο των Τεμπών, συνολικά.

Επίσης, ότι εμείς κατηγορούμε την Ευρωπαϊκή Ένωση η οποία είναι γενναιόδωρη, η οποία δίνει κονδύλια για την ασφάλεια των συγκοινωνιών και ειδικά των σιδηροδρομικών γραμμών. Από πού τα δίνει, από την τσέπη τους; Εντάξει, με συγχωρείτε, αλλά 400.000 τον μήνα παίρνουν οι Επίτροποι και έχουν τα πάντα πληρωμένα, για να ξέρουμε και το τι συμβαίνει. Μην ανοίξω το στόμα μου, γιατί έκανα πεντέμισι χρόνια και ξέρω. Δεν είναι αυτό όμως το κύριο. Γιατί, λοιπόν, τόση σπουδή από το ΠΑΣΟΚ να υπερασπιστεί την Ευρωπαϊκή Ένωση; Γιατί αλήθεια; Γιατί;

Εμείς, λοιπόν, λέμε το εξής. Πρώτον, ποια κονδύλια δίνει η Ευρωπαϊκή Ένωση; Από πού τα βγάζουν, από τον μισθό τους; Όχι. Από πού; Από τη φορολογία του ελληνικού λαού …

**ΔΗΜΗΤΡΙΟΣ ΜΑΝΤΖΟΣ:** Και των άλλων λαών.

**ΑΘΑΝΑΣΙΟΣ ΠΑΦΙΛΗΣ:** …και των άλλων λαών.

Θα πάμε και στα κονδύλια που δίνει μετά, μη χαίρεστε ακόμα.

Από εκεί τα δίνει. Δηλαδή να σας πω κι εγώ; Δώστε μου από ένα πεντακοσάρικο ο καθένας και θα σας δώσω κι εγώ από ένα πενηντάρι για να μπορέσετε να πάτε το βράδυ σε μια καθωσπρέπει ταβέρνα. Αυτό κάνει η Ευρωπαϊκή Ένωση.

Δεν θα επαναλάβω αυτά που είπε ο εισηγητής μας, ο Νίκος ο Καραθανασόπουλος, και τα είπε αναλυτικά και δεν έχετε -για να μην πω τίποτ’ άλλο- το σθένος να βγείτε να απαντήσετε. Ποιος βγήκε και να απαντήσει από όλα τα κόμματα στην επιχειρηματολογία που ήταν ακράδαντη, που είπε και ο Καραθανασόπουλος και ο Γενικός Γραμματέας του κόμματός μας, ο Δημήτρης Κουτσούμπας;

Εμείς, λοιπόν, κυρίες και κύριοι, τι λέμε; Βεβαίως οι ποινικές ευθύνες, δεν το συζητάμε, αλλά λέμε ότι έχουμε υποχρέωση να ερευνήσουμε –η δικιά μας θέση μπορεί να μην σας αρέσει- ποια πολιτική οδήγησε σε όλα αυτά τα πράγματα, όχι μόνο στην Ελλάδα, αλλά και συνολικά. Εμείς λέμε, λοιπόν, η πολιτική της απελευθέρωσης, της ιδιωτικοποίησης των μεταφορών. Οι οδηγίες που εφάρμοσαν όλες οι κυβερνήσεις τι έκαναν; Οδήγησαν στη μείωση των ατυχημάτων; Γιατί ο κ. Ανδρουλάκης έχει ξεφύγει. Με συγχωρείτε που το λέω. Έχει ξεφύγει.

Η Ευρωπαϊκή Ένωση είναι, λέει, ο υπερασπιστής της ασφάλειας, της ζωής στους σιδηροδρόμους. Πού οδήγησε όμως η πολιτική που πέρασε η Ευρωπαϊκή Ένωση και που εφάρμοσαν όλες οι κυβερνήσεις; Μειώθηκαν; Μάλιστα. Το 2021 -θα τα επαναλάβω- χίλια τριακόσια τριάντα εννέα σιδηροδρομικά ατυχήματα σε όλη την Ευρωπαϊκή Ένωση στο κεντρικό δίκτυο, εξακόσιοι ογδόντα τρεις νεκροί, ενενήντα μετωπικές συγκρούσεις με τα συστήματα της ασφάλειας που κοιμάται και ξυπνάει η Ευρωπαϊκή Ένωση και που δίνει σε όλες τις χώρες.

Δεύτερο θέμα. Βάζει, λέει, την ασφάλεια πάνω απ’ όλα. Μάλιστα. Τι λέει η έκθεση του Ελεγκτικού Συνεδρίου των σιδηροδρόμων του Ευρωπαϊκού Κοινοβουλίου; Λέει ότι μόλις το 13% του βασικού δικτύου, του κεντρικού δικτύου - καταλαβαίνετε τι λέμε, όλοι έχουμε μυαλό- μόνο αυτό έχει βάλει αυτό το σύστημα ασφάλειας. Έχει σύγχρονο, λέει, σύστημα ασφάλειας.

Και τι λέει άλλο; Γιατί οι υπόλοιποι δεν βάζουν; Διότι λέει -ακριβώς διαβάζω τώρα- έχει μεγάλο κόστος, μακροπρόθεσμη απόσβεση και οι εταιρείες δεν το δέχονται. Και μάλιστα, το πιο χαρακτηριστικό παράδειγμα, αν διαβάζετε -δεν ξέρω, «αν» λέω- είναι ότι έκανε ένσταση μία εταιρεία για να μην βάλει αυτό το σύστημα ασφάλειας στη σιδηροδρομική γραμμή Άσεν - Μάαστριχτ. Ξέρετε γεωγραφία, ελπίζω.

Επομένως, λοιπόν, τι μας λέτε τώρα; Και βγαίνει ο κ. Ανδρουλάκης και οι υπόλοιποι και ο ΣΥΡΙΖΑ –η Νέα Δημοκρατία είναι δεδομένο ότι θα τα υποστηρίξει- και είναι βασιλικότερος του βασιλέως. Μας λέει ότι η Ευρωπαϊκή Ένωση είναι ο παράδεισος, ότι μας δίνει τα πάντα και ότι φταίει κάθε φορά ή ο Μητσοτάκης ή ο άλλος για τα ατυχήματα. Και για τα χίλια τριακόσια τριάντα εννέα ποιος φταίει; Οι χίλιοι τριακόσιοι τριάντα εννέα σταθμάρχες της Ευρωπαϊκής Ένωσης; Αυτοί φταίνε για τα ατυχήματα ή φταίει η συνολική πολιτική;

Και σας λέμε και κάτι ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Και κλείνετε μ’ αυτό, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Θα τελειώσω.

Εμείς λέμε, λοιπόν, που είμαστε ιδεοληπτικοί και δεν συμμαζεύεται –εσείς είστε ιδεοληπτικοί-, ότι εμείς είμαστε πραγματικοί. Εμείς, λοιπόν, λέμε όλα αυτά. Τι φοβάστε; Πείτε μας. Η Νέα Δημοκρατία δεν μπορούσε να κάνει αλλιώς. Ήταν στριμωγμένη στη γωνία και μάλιστα και με φρουρούς μπροστά από τη γωνία. Αν έλεγε «όχι» από την αρχή στη δική μας πρόταση, όλος ο ελληνικός λαός θα έλεγε «πάνε να το κουκουλώσουν». Οι προτάσεις οι δικές σας το ίδιο έκαναν, γιατί ενώ ξέρατε ότι θα απορριφθούν από τη Νέα Δημοκρατία –αυτά είναι τώρα παιχνίδια συνδικαλιστικά, ούτε στα πανεπιστήμια δεν γίνονται, συμφωνείτε, κύριε Βορίδη;- τι λέγατε εσείς; «Θα κάνουμε πρόταση για προανακριτική με τον Καραμανλή και τον Σπίρτζη μεν, βάζοντας και τους άλλους δε, η Νέα Δημοκρατία θα την απορρίψει και θα βγούμε στα κεραμίδια και θα λέμε «το κουκούλωσε η Νέα Δημοκρατία»».

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Ενώ η δική μας η πρόταση που αναγκάστηκε η συντριπτική πλειοψηφία να την ψηφίσει -πλην ΠΑΣΟΚ- ήταν διαφορετική και ανάγκασε και τη Νέα Δημοκρατία να την αποδεχτεί.

Εμείς δεν έχουμε μεγάλες προσμονές. Η μόνη προσμονή που έχουμε είναι ότι θα δώσουμε μάχη μέσα στην εξεταστική επιτροπή να μάθει ο ελληνικός λαός τι συμβαίνει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Επί δύο λεπτά λέτε ότι τελειώνετε.

**ΑΘΑΝΑΣΙΟΣ ΠΑΦΙΛΗΣ:** Μη με διακόπτετε τώρα. Μου κόβετε τον ειρμό. Ένα λεπτό.

Αλήθεια, σας ρωτάω: Τι φοβάστε; Κύριε Μάντζο, τι φοβάστε; Το να συζητήσουμε αν φταίει η πολιτική της ιδιωτικοποίησης, αν φταίει η πολιτική που διαχωρίζει το τρένο από τις ράγες, αν φταίει η πολιτική που δίνει το κερδοφόρο κομμάτι στις επιχειρήσεις και αυτό που είναι δύσκολο το αφήνει στο κράτος για να πληρώνει ο ελληνικός λαός στη συνέχεια; Τι φοβάστε; Ελάτε να τα πούμε. Κάντε μας κριτική στην εξεταστική. Πέστε ότι αυτά που λέει το ΚΚΕ είναι εκτός χρόνου.

Όμως, υπάρχει μια διαφορά –και τελειώνω- για τις ιδεοληψίες. Εσείς όλοι έχετε ιδεοληψίες που κάνετε την Ευρωπαϊκή Ένωση φιλολαϊκή, ενώ «γονατίζουν» οι λαοί της Ευρώπης -και ο ελληνικός λαός πολύ περισσότερο- από την πολιτική της αυτή. Εσείς είσαστε μ’ αυτούς οι οποίοι στέλνουν στο θάνατο χιλιάδες ανθρώπους κι εμείς είμαστε με τον λαό και παλεύουμε να την ανατρέψουμε.

Εσείς είστε με την εγκληματική πολιτική που λέει «κόστος-όφελος». Τι άλλο θέλετε να δείτε; Τι άλλο περιμένετε να δείτε; Να σκοτώνονται χιλιάδες άνθρωποι, να ζουν στη φτώχεια, στη δυστυχία και από την άλλη να συγκεντρώνεται αμύθητος, απίστευτος πλούτος κι εσείς να λέτε «ναι, είναι καλή η Ευρωπαϊκή Ένωση»; Χάρισμά σας. Εμείς είμαστε με τον λαό που παλεύει και θα είμαστε στην πρώτη γραμμή και θα δείτε τα αποτελέσματα, μη βιάζεστε, και στον δρόμο, αλλά πιθανόν και αλλού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για μια παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Εγώ τουλάχιστον μπερδεύτηκα. Δεν ξέρω για τους συναδέλφους. Εγώ πραγματικά μπερδεύτηκα, γιατί αισθάνομαι σαν να κυβερνά το ΠΑΣΟΚ, είναι σαν όλη η κριτική του Κομμουνιστικού Κόμματος να απευθύνεται στο ΠΑΣΟΚ-Κίνημα Αλλαγής. Πραγματικά έχασα το μέτρημα πόσες φορές άκουσα το όνομα «Ανδρουλάκης». Δεν μπορώ να θυμηθώ το όνομα «Καραμανλής».

**ΑΘΑΝΑΣΙΟΣ ΠΑΦΙΛΗΣ:** Όποιος επιτίθεται υφίσταται τις συνέπειες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, παρακαλώ. Δεν γίνεται διάλογος, το ξέρετε.

**ΔΗΜΗΤΡΙΟΣ ΜΑΝΤΖΟΣ:** Αξιότιμε κύριε συνάδελφε, πρέπει να θυμηθούμε τι συζητάμε σήμερα εδώ. Συζητάμε το αίτημα για τη σύσταση Ειδικής Κοινοβουλευτικής Επιτροπής …

**ΧΡΗΣΤΟΣ ΚΑΤΣΩΤΗΣ:** Το οποίο θα ψηφίσουμε.

**ΔΗΜΗΤΡΙΟΣ ΜΑΝΤΖΟΣ:** Το οποίο θα ψηφίσετε, πολύ ωραία.

**ΑΘΑΝΑΣΙΟΣ ΠΑΦΙΛΗΣ:** Εσείς ψηφίσατε το δικό μας;

**ΔΗΜΗΤΡΙΟΣ ΜΑΝΤΖΟΣ:** Προσέξτε: Για τη διενέργεια προκαταρκτικής εξέτασης για ποινικές ευθύνες που δεν θα τις φανταστούμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, αν θέλετε, απευθύνεστε στο Προεδρείο.

**ΔΗΜΗΤΡΙΟΣ ΜΑΝΤΖΟΣ:** Μας τις έχει δώσει ο Ευρωπαίος εισαγγελέας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, στο Προεδρείο απευθύνεστε.

**ΔΗΜΗΤΡΙΟΣ ΜΑΝΤΖΟΣ:** Για ένα οικονομικό σκάνδαλο που οδηγεί στην τραγωδία των Τεμπών. Και αντί να συζητήσουμε αυτό, μιλάμε για την Ευρωπαϊκή Ένωση, για τα χρήματα των Ευρωπαίων φορολογουμένων, που πράγματι πρέπει να γίνουν φιλολαϊκές πολιτικές και αυτό πρώτοι εμείς το ζητούμε; Εμείς που πιστεύουμε στην Ευρωπαϊκή Ένωση, είμαστε οι πρώτοι που δουλεύουμε και παλεύουμε για να γίνει υπέρ των λαών αυτή η Ένωση.

**ΑΘΑΝΑΣΙΟΣ ΠΑΦΙΛΗΣ:** Δεν βλέπετε τι γίνεται;

**ΔΗΜΗΤΡΙΟΣ ΜΑΝΤΖΟΣ:** Εκεί είναι η Κυβέρνηση, εκεί είναι η Πλειοψηφία, εκεί είναι αυτοί που δεν θέλουν τη διερεύνηση. Εμάς δείχνετε; Με εμάς ασχολείστε;

**ΑΘΑΝΑΣΙΟΣ ΠΑΦΙΛΗΣ:** Μαζί είστε.

**ΔΗΜΗΤΡΙΟΣ ΜΑΝΤΖΟΣ:** Εμείς είμαστε μαζί; Δείτε τι θα ψηφίσετε, διαβάστε το ξανά και αποφασίστε ποιοι είναι αυτοί που θέλουν τη συγκάλυψη και ποιοι είναι αυτοί που θέλουν την αλήθεια.

**ΑΘΑΝΑΣΙΟΣ ΠΑΦΙΛΗΣ:** Μαζί ψηφίζετε. Εμείς ψηφίσαμε τη δική σας. Πέστε μας γιατί δεν ψηφίσατε τη δική μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Μάντζο.

Καλείται στο Βήμα ο κ. Χαράλαμπος Κατσιβαρδάς, Βουλευτής των Σπαρτιατών.

Ορίστε, κύριε συνάδελφε, έχετε τον λόγο για πέντε λεπτά.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, εμείς ως Σπαρτιάτες από την πρώτη στιγμή τηρήσαμε απαρεγκλίτως όσα είχαμε πει αρχικώς ότι θα στηρίξουμε το οτιδήποτε υπηρετεί το εθνικό και δημόσιο συμφέρον, χωρίς να διολισθήσουμε σε κομματικά ομογυάλια, είτε χωρίς να επιδοθούμε ουσιαστικά σε κάποια μορφή συνθηματολογικής ρητορικής με κομματικό υπόβαθρο.

Ως εκ τούτου, ψηφίσαμε και συνταχθήκαμε και εξακολουθούμε με τη συμμετοχή στις εξεταστικές επιτροπές να συντασσόμεθα αναφανδόν προς τη διερεύνηση της αληθείας. Η διερεύνηση της αληθείας, όμως, με γνώμονα όλα αυτά τα οποία άκουσα σήμερα, μου δημιουργεί την εντύπωση ότι εδώ εξ αφορμής της εθνικής τραγωδίας των Τεμπών και με ό,τι αυτό συνεπάγεται, ουδείς επί της ουσίας ενδιαφέρεται προκειμένου να διερευνηθεί ενδελεχώς και επισταμένως η αλήθεια και να αποδοθούν ποινικές ευθύνες.

Και διερωτώμαι ρητορικώς: Ποιοι είναι οι κοινοβουλευτικοί θεσμοί τους οποίους ημείς εδώ υπηρετούμε; Για ποιον λόγο δεν λογοδοτούμε όπως πρέπει κατ’ ουσίαν στον ελληνικό λαό, διά της ετυμηγορίας του οποίου εμείς είμαστε σήμερα εδώ; Δηλαδή μου γεννώνται ουσιαστικά υπαρξιακά ζητήματα, διότι εξ αφορμής της εθνικής τραγωδίας και του ανθρώπινου πόνου, διότι αυτήν τη στιγμή εμείς, οι Βουλευτές των Σπαρτιατών, δεδομένου ότι ουδέποτε υπήρξαμε ξανά στη Βουλή και δεν σχετιζόμαστε με τα κόμματα της εξουσίας, συμμερίζομεθα τον ανθρώπινο πόνο, αφουγκραζόμαστε τους πολίτες όπου στο πρόσωπό τους -και δεν το λέω με δημαγωγικό λαϊκισμό- διαγράφεται ένα απέραντο «γιατί». Οι οιμωγές των γονιών που έχασαν τα παιδιά τους ή τους συγγενείς τους εξακολουθούν και ενδημούν αναπάντητα σχετικά με ένα μεγάλο «γιατί», ποιοι είναι οι υπαίτιοι.

Εδώ ακούσαμε ουσιαστικά ένθεν κακείθεν από όλες τις πτέρυγες να υπάρχει μια διελκυστίνδα αντιπαραθέσεως και να υπάρχει μια ιδεολογική σκιαμαχία είτε για τον ρόλο της Ευρωπαϊκής Ενώσεως είτε για οτιδήποτε άλλο.

Εμείς οι Σπαρτιάτες είμαστε ξεκάθαροι επί της αρχής. Βεβαίως είμεθα υπέρ της Ευρωπαϊκής Ενώσεως, είμαστε ευρωσκεπτικιστές, είμεθα υπέρ των παραδοσιακών συμμαχιών, ασφαλώς όμως με πρώτιστο και κράτιστο γνώμονα το εθνικό συμφέρον. Άρα εν τοιαύτη περιπτώσει εδώ, στην παρούσα φάση, ο κράτιστος γνώμονας είναι να υπηρετήσουμε ουσιαστικά το συμφέρον. Ποιο είναι το συμφέρον; Είναι να δοθούν απαντήσεις, να διερευνηθεί επισταμένως, εμβριθώς και ενδελεχώς το ποιοι είναι οι υπαίτιοι, για να αποδοθούν ευθύνες, αν και εφόσον συντρέχουν και στοιχειοθετούνται τα υπό διερεύνηση ποινικά αδικήματα της παράβασης καθήκοντος και της κακουργηματικής απιστίας από τους υπαίτιους με χρονική αναγωγή στο παρελθόν ως προς την αλληλοδιαδοχή ουσιαστικά των κυβερνήσεων.

Άρα, λοιπόν, εδώ ως επισφράγισμα καθόσον αφορά τους θεσμούς, θεωρώ ότι δεν θα πρέπει να υποκρινόμεθα και να διολισθαίνουμε ιδίως σ’ αυτές τις κρίσιμες χρονικές συγκυρίες, διότι πρέπει ευλαβικά να κύψουμε το γόνυ και να αποτίσουμε φόρο τιμής με μια θεσμική ευπρέπεια προς τους αδικοχαμένους αυτούς ανθρώπους, τις ψυχές, τους φορολογούμενους πολίτες οι οποίοι ανυπαιτίως, εμπιστευόμενοι το κράτος, με ό,τι αυτό συνεπάγεται, επιβιβάστηκαν προκειμένου να πάνε στον προορισμό τους και αντί να καταλήξουν εκεί που έπρεπε να καταλήξουν, δημιουργήθηκε αυτό το οποίο δημιουργήθηκε.

Ερχόμαστε εμείς σήμερα ετεροχρονισμένα, κατόπιν αυτής της διαδικασίας την οποία όλοι έχουμε συμμεριστεί, προκειμένου να διερευνηθεί ενδελεχώς και επισταμένως η αλήθεια, αλλά αντί αυτού διολισθαίνουμε με απώτερο σκοπό να συσκοτίζεται η αλήθεια, διότι οι πολίτες εξακολουθούν -και θα γίνεται αυτό εις το διηνεκές- να διερωτώνται ενδόμυχα τι συμβαίνει με αυτήν την κατάσταση, διότι από τη σημερινή συζήτηση -όπως και από τις προηγούμενες, ιδίως όμως από τη σημερινή- πρέπει να εξαχθεί ένα συμπέρασμα εν όψει της διενέργειας ουσιαστικά της επισταμένης έρευνας σχετικά με τις ευθύνες, να εξαχθεί ένα συμπέρασμα ότι όλα τα κόμματα στο μόνο το οποίο ομονοούν, ανεξαρτήτως αν συντάσσονται ιδεολογικοπολιτικά ή έχουν κάποιες αποκλίσεις ή κάποιες διχογνωμίες, είναι ότι όλοι σαφώς θα αναλάβουν τις ευθύνες.

Διότι πρέπει να συνειδητοποιήσουμε με ενάργεια πλέον ως Βουλευτές, οι οποίοι υπηρετούμε τον ελληνικό λαό και το εθνικό συμφέρον, ότι πρέπει και κάποια στιγμή να κρινόμεθα, πρέπει κάποια στιγμή να λέμε απεριφράστως και αφτιασίδωτα την αλήθεια ιδίως όταν πρόκειται για την ανθρώπινη ζωή και όταν πρόκειται για την ανθρώπινη ζωή που ουσιαστικά είναι ο ακρογωνιαίος και ο ακροτελεύτιος λίθος, όχι μόνο της συνταγματικής έννομης τάξης, αλλά και της ευρωπαϊκής έννομης τάξης και γενικότερα του δημοκρατικού πολιτισμού, τον οποίο άπαντες ανεξαιρέτως υπηρετούμε ανεξαρτήτως της ιδεολογικής μας προελεύσεως ή καταγωγής.

Ως εκ τούτου, λοιπόν, θεωρώ ότι θα πρέπει να πάψουμε να είμαστε υποκριτές, να πάψουμε να επιρρίπτουμε ένθεν κακείθεν την ευθύνη χωρίς να αναλαμβάνουμε εμείς τη δική μας ευθύνη και χωρίς να επιδοθούμε στην εργώδη προσπάθεια να διερευνηθεί εις βάθος η υπόθεση, ούτως ώστε τουλάχιστον να υπάρχει το ηθικό αντίβαρο και να ανακουφιστούν οι συγγενείς των αδικοχαμένων ψυχών.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσιβαρδά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τρεις εκπαιδευτικοί-συνοδοί τους από το Μουσικό Σχολείο Δράμας, (δεύτερο τμήμα)**.**

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Τάσος Οικονομόπουλος, Βουλευτής του Δημοκρατικού Πατριωτικού Κινήματος Νίκη και πέντε λεπτά.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στα άδεια έδρανα του Κοινοβουλίου κάθονται σήμερα οι πενήντα επτά ψυχές που από τη θλιβερή νύχτα της 28ης Φεβρουαρίου του 2023 περιμένουν δικαίωση.

Στη Νίκη γνωρίζουμε ότι κανείς δεν χάνεται. Άλλοι πορεύονται στη γη και άλλοι στον ουρανό. Όταν θα επιστρέψουμε στην Αίθουσα για να ψηφίσουμε για τη σύσταση ή μη της προανακριτικής επιτροπής, θα πρέπει να αναλογιστείτε όχι τον φίλο σας πρώην Υπουργό, αλλά τη νύχτα που οι φυλακισμένες λαμαρίνες κατάπιαν άδικα τόσες ανθρώπινες ζωές και τραυμάτισαν ισοβίως εκατοντάδες άλλες, άρχισε στη χώρα μας να ξετυλίγεται το κουβάρι της διαφθοράς.

Εμείς στη Νίκη δεν θα πάψουμε να αναζητούμε ευθύνες όσο ψηλά κι αν βρίσκονται. Το οφείλουμε στις οικογένειες που ξαφνικά έχασαν ένα ή περισσότερα μέλη τους και καλούνται να επουλώσουν τις βαθιές πληγές εναποθέτοντας την ελπίδα για ίαση της ψυχής τους στον Θεό και στο κράτος δικαίου που τους έταξε παρηγοριά.

Η Βουλή την περασμένη βδομάδα αποφάσισε τη σύσταση εξεταστικής επιτροπής για την υπόθεση των Τεμπών. Ξέρουμε από τώρα το πόρισμα. Πολύμηνες συνεδριάσεις και αντεγκλήσεις που στόχο έχουν τη δημιουργία εντυπώσεων. Κορυφαίοι Υπουργοί της Κυβέρνησης λένε χωρίς ντροπή ότι κανείς δεν νοιάζεται για το θέμα και ότι ο ελληνικός λαός ψήφισε τη λήθη δίνοντας 41% στην Κυβέρνηση της Νέας Δημοκρατίας.

Κάνετε λάθος. Ο ελληνικός λαός ψήφισε την επιστροφή στις αξίες του έθνους μας, την αλήθεια, το ήθος, την αξιοπρέπεια, την επαναφορά του κράτους δικαίου. Η Νίκη είναι εδώ επιφορτισμένη να μεταφέρει τη φωνή του υγιώς σκεπτόμενου Έλληνα, που δεν ψήφισε με γνώμονα τον ωχαδερφισμό και την αναξιοκρατία, αλλά με την ελπίδα ότι θα έρθει ξανά στον τόπο μας το φως της αλήθειας.

Κυρίες και κύριοι συνάδελφοι, όταν διαβάσαμε την καταγγελία, πόσοι από εμάς αισθανθήκαμε ντροπή όταν διαβάσαμε ότι την πρωτοβουλία για την υπόθεση αυτή δεν την έχει η ελληνική δικαιοσύνη, αλλά η Ευρωπαία εντεταλμένη εισαγγελέας που υποχρέωσε τον εισαγγελέα του Αρείου Πάγου να ανακαλέσει από το αρχείο την σχετική δικογραφία; Διαβάζοντας τον κανονισμό που έχει ενσωματωθεί στο Δίκαιό μας σε ό,τι αφορά τη σχέση των αρμοδιοτήτων της Ευρωπαϊκής Εισαγγελίας με τις εθνικές αρχές, αξιόποινη συμπεριφορά ως προς την οποία Εισαγγελία θα μπορούσε να ασκήσει την αρμοδιότητά της πριν ή μετά την έναρξη των ερευνών από τις εθνικές αρχές θα πρέπει να γνωστοποιείται χωρίς αδικαιολόγητη καθυστέρηση σε αυτές. Η Ευρωπαϊκή Εισαγγελία θα ασκεί την αρμοδιότητά της είτε ξεκινώντας αυτήν την έρευνα σύμφωνα με το άρθρο 26 είτε αποφασίζοντας να χρησιμοποιήσει το δικαίωμα ανάληψης της υποχρέωσης σύμφωνα με το άρθρο 27 του σχετικού κανονισμού, που τον έχουμε ενσωματώσει στο Εθνικό μας Δίκαιο. Αν η Ευρωπαϊκή Εισαγγελία αποφασίσει να ασκήσει την αρμοδιότητά της, οι αρμόδιες εθνικές αρχές δεν θα ασκούν τη δική τους αρμοδιότητα για την ίδια εγκληματική συμπεριφορά.

Δεν θα αναφερθώ στο γεγονός που με προβλημάτισε αν τα θέματα για τα οποία ήδη έχει επιληφθεί η Ευρωπαϊκή Εισαγγελία θα πρέπει να εξαιρεθούν του αντικειμένου της συσταθείσας εξεταστικής επιτροπής προ του κινδύνου έκδοσης αντιφατικών αποφάσεων. Θα είμαι, όμως, απόλυτος στην υποχρέωσή μας να ψηφίσουμε θετικά στην υποχρέωση που όλοι έχουμε να βοηθήσουμε να λάμψει η αλήθεια.

Στον βωμό του συμφέροντος κάποιοι που βρέθηκαν ξαφνικά με κότερα και βίλες αναδεικνύεται όσο ποτέ το πρόβλημα που υπάρχει στον τρόπο εκτέλεσης των δημοσίων συμβάσεων. Αύξηση 14 εκατομμύρια ευρώ ζητούσε ο ανάδοχος. Ποιοι του έδωσαν απλόχερα σε ένα έργο που σε ποσοστό 85% χρησιμοποιείται από την Ευρωπαϊκή Ένωση;

Η σύμβαση ανάμεσα στην «ΕΡΓΟΣΕ» και την κοινοπραξία ΤΟΜΗ-ALSTROM υπεγράφη τον Σεπτέμβριο του 2014, είχε 41 εκατομμύρια προϋπολογισμό και προθεσμία υλοποίησης δύο ετών και προέβλεπε την αναβάθμιση του συστήματος. Αυτά είναι γνωστά. Να μη σας καθυστερώ. Επτά χρόνια αργότερα και ενώ έχουν δοθεί οκτώ παρατάσεις, η σύμβαση παραμένει σε εκκρεμότητα.

Η Ευρωπαϊκή Εισαγγελία εντοπίζει βαριές ευθύνες στα στελέχη της «ΕΡΓΟΣΕ» και της κοινοπραξίας αποδίδοντάς τους δόλο. Ποιος έχει ευθύνες που ο ανάδοχος δεν ήταν σε θέση να προσκομίσει μελέτες;

Παρά ταύτα, πληρώθηκαν διάφορα στάδια του έργου που δεν είχαν εκτελεστεί και αντί να κηρυχθούν έκπτωτοι οι υπεύθυνοι, έπαιρναν παράταση στην παράταση. Ζούμε ακόμα στην εποχή που οι Ευρωπαίοι μας δίνουν χρήματα για να τα σπαταλάμε; Δεν βάλαμε μυαλό από τα μνημόνια και την καταστροφή της οικονομίας μας; Η Ευρωπαϊκή Εισαγγελία περιμένει να αποδώσουμε δικαιοσύνη. Αλλιώς, μας επιφυλάσσει συνέπειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, σε ένα λεπτό, κύριε Πρόεδρε.

Για τη μη έγκαιρη ολοκλήρωση της σύμβασης 717 μπορεί να είστε αθώοι, κύριοι Υπουργοί. Έχετε, άλλωστε, το τεκμήριο αθωότητας. Όμως, με τον τρόπο που διαχειρίζεται τα έργα η «ΕΡΓΟΣΕ», την οποία εποπτεύατε, τα τρένα κυκλοφορούν ακόμα και σήμερα χωρίς κανένα σύστημα ασφαλείας. Αυτό το προδιαγεγραμμένο έγκλημα έχει αυτουργούς τη σημερινή και όλες τις προηγούμενες κυβερνήσεις που μετρούν την ανθρώπινη ζωή με τη λογική κόστους-οφέλους.

Αν δεν έχετε ευθύνη, κύριοι πρώην Υπουργοί, ζητήστε μόνοι σας να λάμψει η αλήθεια παραιτούμενοι της ασυλίας.

Και δύο πράγματα θέλω να πω για τις σκέψεις που κάνατε, κύριε Υπουργέ, τις οποίες άκουσα με μεγάλη προσοχή. Αλήθεια, οι Έλληνες εισαγγελείς, στο πόρισμα των οποίων αναφερθήκατε, ερεύνησαν τις ευθύνες πολιτικών προσώπων; Και το δεύτερο που ήθελα να σας ρωτήσω: Προβάλατε τον ισχυρισμό ότι τάχα για μια δημοσιονομική υπέρβαση –έτσι τη χαρακτηρίσατε- δικαιολογείται η σύσταση προανακριτικής επιτροπής; Θα ήθελα και εγώ με τη σειρά μου να σας ρωτήσω αν υπάρχει δεδικασμένο που οι Ευρωπαίοι εισαγγελείς διαπίστωσαν αποχρώσες ενδείξεις σε βάρος και άλλων Υπουργών;

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Επόμενος ομιλητής είναι ο κ. Σπυρίδων Μπιμπίλας, Βουλευτής της Πλεύσης Ελευθερίας. Μετά θα ακολουθήσει ο Κοινοβουλευτικός Εκπρόσωπος των Σπαρτιατών, ο κ. Κόντης, και θα ακολουθήσει αργότερα ο κ. Κωνσταντίνος Φλώρος και οπότε θα μπούμε στον τρίτο κύκλο των ομιλητών.

Ορίστε, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ πολύ.

Κύριε Υπουργέ, με όλο τον σεβασμό σήμερα εδώ μιλάμε όλοι με την ψυχή μας και ελπίζω να ακούτε τις φωνές τόσων ανθρώπων εδώ και να μην αδιαφορείτε. Σήμερα είμαστε όλοι εδώ ελπίζω για να καταδικάσουμε και να μη συγκαλύψουμε καμμία εγκληματική αμέλεια, καμμία επιπολαιότητα, με την οποία αντιμετωπίζονται τα περισσότερα πράγματα στη χώρα μας εδώ και χρόνια και ειδικότερα όσα οδήγησαν σ’ αυτή την ανείπωτη τραγωδία των Τεμπών. Καμμία ποινική ευθύνη δεν πρέπει να μην αποδοθεί.

Ο πόνος των ανθρώπων που έχασαν τα παιδιά τους και τους αγαπημένους τους σε αυτό το τραγικό δυστύχημα δεν μπορεί να μετριαστεί από τις νομικές αναλύσεις, γιατί τα παιδιά αυτά δεν θα γυρίσουν ποτέ πίσω και αυτό να το έχουμε καλά στο μυαλό μας.

Επίσης, να έχουμε καλά στο μυαλό μας ότι ούτε ακόμα για τον ακριβή αριθμό δεν είμαστε σίγουροι.

Γιατί όπως ξαναείπα -το ξέρετε και εσείς πολύ καλά- επειδή δεν υπήρχε έλεγχος δεν μπορούμε να ξέρουμε πόσοι αναγκαστικά τζαμπατζήδες ήταν μέσα σε αυτό το τρένο που πληρώνουν οκτώ ευρώ για να πάνε μέχρι την Τιθορέα, υποτίθεται, και τελικά φτάνουν στη Θεσσαλονίκη. Ξέρουμε, λοιπόν, πόσοι άνθρωποι ήταν από αυτούς; Για ποια ασφάλεια μιλάμε; Ποιον έλεγχο, όταν χθες ο προαστιακός πήγαινε ανάποδα; Δηλαδή, θα μπορούσαμε να είχαμε και χθες άλλο ατύχημα. Ήδη είχαμε χθες ένα νέο τροχαίο σε τρένα που μας εκθέτει πανευρωπαϊκά. Παρ’ όλα αυτά αν μέσω της εξεταστικής ανιχνευθούν τυχόν ποινικές ευθύνες –ποιος, δηλαδή, έφταιξε, ποιος είναι ο υπαίτιος- τότε αυτό θα έχει τεράστια σημασία γιατί τότε με αυτόν τον τρόπο η ελληνική πολιτεία θα μπορεί να υποσχεθεί στους πολίτες της ότι δε θα παρατηρηθεί ξανά το εγκληματικό αυτό φαινόμενο. Δεν θα χαθούν ξανά τόσες αθώες ζωές από λάθη όχι μόνο ανεύθυνων υπαλλήλων που με κομματικά και απαράδεκτα ρουσφέτια προσελήφθησαν ή πολιτικών που δεν ανταποκρίθηκαν όπως έπρεπε στα υπεύθυνα καθήκοντά τους. Οι υποδομές του ελληνικού κράτους θα πρέπει να αναβαθμίζονται χωρίς να χρειάζεται να φτάσουμε σε αυτά τα τραγικά γεγονότα.

Η ανίχνευση των ευθυνών πρέπει να γίνει, λοιπόν, πολύ γρήγορα και επιπλέον εξαιρετικά προσεκτικά όχι μόνο για το τραγικό δυστύχημα αλλά και για όσα ακολούθησαν μετά το δυστύχημα. Σε ποιον θα αποδοθούν ευθύνες γι’ αυτή τη συγκομιδή από ό,τι απέμεινε από τα άμοιρα θύματα; Σε ποιον θα αποδοθούν ευθύνες για το απαράδεκτο μπάζωμα γύρω από το εγκληματικό συμβάν στην περιοχή; Σε ποιόν θα αποδοθούν ευθύνες για την ολιγωρία που μετά από τόσους μήνες -εννιά για την ακρίβεια- βρέθηκε το περίφημο μαύρο κουτί του μοιραίου τρένου; Ποιος θα αποκαλύψει τι χημικά μετέφερε και αν ήταν όλα αυτά νόμιμα;

Το έγκλημα των Τεμπών έχει συνδεθεί και στο πιο απλοϊκό μυαλό του τελευταίου πολίτη της χώρας με σοβαρότατες πολιτικές ευθύνες υψηλά ιστάμενων προσώπων όλων των κυβερνήσεων. Αν το συγκαλύψετε πώς θα κοιτάξετε μετά στα μάτια τον ελληνικό λαό; Πώς θα τους ξαναπείτε αυτά που τους υπόσχεστε; Πρέπει να διασφαλιστεί ότι με τίποτα δεν θα ξανασυμβεί τέτοιο τραγικό εγκληματικό δυστύχημα και πρέπει να αποδοθούν ευθύνες όσο ψηλά κι αν βρίσκονται τα εμπλεκόμενα πολιτικά πρόσωπα, όποια θέση και αν κατέχουν σήμερα και όποια θέση κι αν κατείχαν στις προηγούμενες κυβερνήσεις. Γιατί μόνο έτσι θα βρουν δικαίωση οι αδικοχαμένες ψυχές, ο πόνος των συγγενών και φίλων και ο πόνος ολόκληρου του ελληνικού λαού που διαδήλωνε στους δρόμους αγανακτισμένος. Από την άλλη θα δοθεί ένα ισχυρό μήνυμα, ένα μάθημα σε όσους κατέχουν σήμερα υψηλές υπουργικές θέσεις να προσέχουν ιδιαίτερα όχι μόνο για τα τρένα αλλά και για κάθε τι που είναι υπεύθυνοι και εμπλεκόμενοι. Αλλιώς θα αντιμετωπίζουμε συνεχώς απίστευτα τραγικά δυστυχήματα όπως αυτό, θα αντιμετωπίσουμε πλημμύρες, πυρκαγιές, καταστροφές για τις οποίες πολλές φορές ευθυνόμαστε εμείς οι ίδιοι και πολλές φορές ευθύνονται επιπόλαια οι πρακτικές των κυβερνήσεων.

Αυτή η επιπόλαια πολιτική οδήγησε τον μοιραίο και ανεπαρκή σταθμάρχη που προσελήφθη παράτυπα, όπως είπα, να επιτρέψει να κινούνται δύο τρένα στην ίδια διαδρομή. Και αυτό φυσικά φέρει ποινικές ευθύνες για τον ίδιο βάσει του άρθρου 299 του Ποινικού Κώδικα που μιλάει για τις επικίνδυνες παρεμβάσεις στην συγκοινωνία. Με την αλλαγή που έγινε βέβαια παρασχέθηκε η δυνατότητα να επιβληθεί η ποινή ισόβιας κάθειρξης όταν από επικίνδυνες ενέργειες ενός δράστη προκλήθηκε θάνατος μεγάλου αριθμού ανθρώπων. Βεβαίως, θα ήταν απογοητευτικό για τους ανθρώπους που έχασαν τους δικούς τους να ξεφύγουμε από αυτό, να μεταπέσουμε στο έγκλημα της ανθρωποκτονίας εξ αμελείας κατά συρροή που επιφέρει μικρότερες ποινές. Επομένως, είναι απαραίτητο ο νομικός χαρακτηρισμός της κατηγορίας για όλους να γίνεται με μεγάλη προσοχή γιατί εκτός από τις ποινικές ευθύνες του σταθμάρχη η υπόθεση αγγίζει τα ελλείμματα των υποδομών του ελληνικού κράτους σε βάθος χρόνου και παραβιάσεις της ευρωπαϊκής νομοθεσίας που βαρύνουν πολλούς.

Αν ακολουθούνταν πιστά οι ευρωπαϊκές οδηγίες με την κατάλληλη ηλεκτρονική τεχνολογία θα μπορούσε να ανιχνευθεί από ένα άρτιο συντονιστικό κέντρο ότι τα δύο τρένα κατευθύνονταν στην ίδια θανατηφόρα διαδρομή και θα υπήρχε ασφάλεια. Δεν θα ησυχάσει η συνείδηση κανενός από εμάς αν δεν μάθουμε ποιος πολιτικός συνέπραξε στη μετάταξη ενός χωρίς τεχνογνωσία σταθμάρχη κι αν δεν ανιχνευθούν οι ενδεχόμενες ποινικές ευθύνες συγκεκριμένων πολιτικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό.

Όλοι έχουμε μεγάλη ευθύνη να μην αφήσουμε κανένα αναπάντητο ερώτημα όχι μόνο για την τραγωδία των Τεμπών αλλά και για όλη την τραγική κατάσταση των ελληνικών σιδηροδρόμων που από το 2007 συμβαίνουν συνεχώς ατυχήματα. Και γι’ αυτό η έρευνα πρέπει να πάει σε βάθος χρόνου. Ναι, λοιπόν στην εξεταστική. Ναι, λοιπόν και στην αλληλένδετη προανακριτική. Γιατί δεν μας ενδιαφέρουν μόνο οι πολιτικές ευθύνες αλλά και οι ποινικές όχι μόνο για τους τέσσερις υπό κατηγορίαν Υπουργούς αλλά και για κάθε άλλο εμπλεκόμενο που μας εξέθεσε σε όλη την Ευρώπη. Εμείς ως Πλεύση Ελευθερίας δεν συναινούμε σε καμμία συγκάλυψη των ευθυνών του εγκλήματος των Τεμπών γιατί μόνο έτσι θα θωρακιστεί η συνείδηση όλων μας και θα αναβαθμιστεί το κύρος του ελληνικού λαού.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος:)** Ευχαριστούμε πολύ τον κ. Μπιμπίλα.

Καλείται στο Βήμα ο κ. Κόντης, Κοινοβουλευτικός Εκπρόσωπος των Σπαρτιατών για δώδεκα λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι θα είμαι όσο το δυνατόν συντομότερος γιατί δεν έχει νόημα να πούμε για δεύτερη φορά τα ίδια. Τα είπαμε και προχθές στη συνεδρίαση για την εξεταστική επιτροπή.

Αυτό που θα ήθελα εγώ να πω, κύριε Υπουργέ, είναι ότι πιστεύω ότι κάνουμε μια άσκοπη συζήτηση σήμερα από τη στιγμή που έχετε τοποθετηθεί προχθές και σήμερα εμμέσως και είπατε ότι θα καταψηφιστεί αυτή η πρόταση. Οπότε είναι δεδομένο ότι δεν υπάρχουν οι απαραίτητες ψήφοι. Έχετε δικαίωμα να το κάνετε. Όντως είναι πολιτική του κόμματός σας για να περάσει αυτή η πρόταση. Να σας πω όμως ότι στη ζωή γενικά -και επειδή όλοι έχουμε τα βιώματά μας ανάλογα με αυτά που ζήσαμε- βλέπουμε ότι οι ευθύνες πάντα φτάνουν σε υπέρτατο βαθμό.

Θα σας πω προσωπική εμπειρία όταν ταξίδευα στα ποντοπόρα πλοία. Σε αυτή τη μικρογραφία μιας κοινωνίας όπου έχει τύχει να βρεθώ με άλλους δύο Έλληνες και τριάντα έναν αλλοδαπούς, Ινδούς, Αφρικανούς επί δεκατέσσερις μήνες συνέχεια, οτιδήποτε συμβεί και προκαλέσει ζημία στο φορτίο, στη μηχανή είτε ακόμα και ένα ναυάγιο ενός πλοίου, δεν θα το ρίξουμε στον λαδά που δεν είδε κάτι ή στον μηχανικό που έκανε την αμέλεια, σε αυτόν που δεν έδεσε καλά το φορτίο. Θα την πληρώσει πάντα η κεφαλή του πλοίου που είναι ο καπετάνιος. Και πάντα είτε αυτός απολύεται είτε αυτός καταδικάζεται σε φυλακίσεις. Γιατί ο ΚΙΔΝ και οι κώδικες γενικά που διέπουν τη ναυτιλία είναι ιδιαίτερα αυστηροί. Και έτσι θα έπρεπε να είναι και στη ζωή μας. Δεν μπορεί να ψάχνουμε να βρούμε ευθύνες μόνο στους σταθμάρχες, να βρούμε ευθύνες μόνο σε αυτούς οι οποίοι ξέχασαν να πατήσουν το κλειδί ή ακόμα και στην ίδια την ιταλική εταιρεία που έχει αναλάβει αυτή τη σύμβαση και δεν έχει κάνει τίποτα από αυτά που θα έπρεπε να έχει κάνει τόσα χρόνια. Απλά αμείβεται αδρά από το ελληνικό δημόσιο χωρίς να επέμβει. Αν είχαν ασχοληθεί σοβαρά με το έργο που έχουν αναλάβει και με την εργολαβία -να το πούμε έτσι- δεν θα είχαμε τόσα ατυχήματα, όσα έχουν συμβεί. Έχουν συμβεί και άλλα ατυχήματα. Περιμένουν και αυτοί μόνο από το κράτος να παρέμβει και να κάνει ό,τι του αναλογεί. Πάνω από όλους αυτούς υπάρχουν ανώτεροι και κατώτεροι κρατικοί λειτουργοί, φτάνοντας μέχρι τους Υπουργούς οι οποίοι έχουν την υπέρτατη εποπτεία. Ο καθένας ας αναλογιστεί και ας ψάξει σε ποιο βαθμό του αναλογούν ευθύνες. Σίγουρα δεν μπορεί κανείς να παραγνωρίσει ότι υπάρχουν οι άμεσοι υπεύθυνοι. Υπάρχουν οι πιο κοντινοί τους και οι πιο απόμακροι. Αλλά η υπέρτατη εποπτεία πάντα ανήκει στην κεφαλή.

Δεν θα έπρεπε σήμερα να υπάρχει αυτή η αντιδικία που υπήρξε και προχθές για το ποιος έχει την καλύτερη πρόταση για εξεταστική ή προανακριτική. Όπως είπαμε, εμείς συμφωνούμε και με τις δύο προτάσεις: και την εξεταστική και την προανακριτική. Οτιδήποτε μπορεί να επιφέρει η μία ή η άλλη από αυτά. Καταλαβαίνουμε κι εμείς ότι η εξεταστική στο τέλος μπορεί να φτάσει σε προανακριτική. Αλλά εάν αρχίζει μια εξεταστική από το έτος 1997 ή το 2000 εγώ πολύ δύσκολα θα πιστέψω ότι σε έναν μήνα που έχουμε περιθώριο θα έχουμε αποτελέσματα. Ακόμα κι αν δώσουμε έναν χρόνο θα είναι πολύ δύσκολο να φτάσουμε σε απτά αποτελέσματα. Ίσως θα ήταν σωστό να υπάρξει και η αποδοχή για την προανακριτική αυτή επιτροπή και να αρχίσουμε να βλέπουμε τα πράγματα από όλες τις πλευρές.

Σίγουρα θα πρέπει στο τέλος της ημέρας να δούμε μήπως πρέπει να αναθεωρηθούν και οι τρόποι με τους οποίους γίνονται οι συμβάσεις με εταιρείες ή παραδίδονται ή πωλούνται εταιρείες, όπως η «ΤΡΑΙΝΟΣΕ», στους πλήρως αδιάφορους Ιταλούς οι οποίοι μας έφεραν τα βαγόνια τα οποία στην Ιταλία είχαν απορριφθεί. Τα έφεραν εδώ σαν μοντέρνα και τελευταία λέξη της τεχνολογίας. Αυτοί οι άνθρωποι ποτέ δεν ενδιαφέρθηκαν από ό,τι φαίνεται. Τα τρένα έχουν προβλήματα όλα αυτά τα χρόνια. Οι ίδιοι δεν ήξεραν ότι δεν υπάρχει τηλεδιαχείριση; Τα πάντα ήξεραν και αυτοί οι ίδιοι. Δεν ήξεραν ότι δεν λειτουργούν σωστά οι φύλακες και οι σταθμοί; Δεν έχουν μόνο το κιβώτιο, το οποίο μεταφέρεται.

Επίσης, θα πρέπει να ψάξουμε πολύ σοβαρά και να βγει με ειδική έρευνα, με ανεξάρτητους ελέγχους, με ανθρώπους εμπειρογνώμονες, που ίσως φέρουμε απέξω, να σκάψουν εκεί που εσπευσμένα τσιμέντωσαν για ανεξήγητο λόγο -η περιφέρεια ή δεν ξέρω ποιος άλλος. Σίγουρα, τα χημικά, τα οποία έχουν μείνει ή έφυγαν από το βαγόνι, έχουν αφήσει ίχνη και παραμένουν, γιατί τα χημικά αυτά παραμένουν -αν είναι αυτά που λένε- για πολλά χρόνια. Και να ψάξουμε να βρούμε τί έχουν τσιμεντώσει εκεί και για ποιον λόγο κυκλοφορούσαν, αν υπήρχαν στις φορτωτικές των βαγονιών μέσα αυτά τα φορτία που λέγεται ότι μετεφέρθησαν και τα οποία προκάλεσαν αυτή την τεράστια έκρηξη. Και να επιρριφθούν ευθύνες, επίσης και σε αυτούς που τα έφεραν, τα φόρτωσαν, τα μεταφόρτωσαν, τα άφησαν να κυκλοφορούν και να μας πουν για ποιον λόγο κυκλοφορούσαν και αν κυκλοφορούν ακόμη τέτοια φορτία στα τρένα μας ή οδικώς. Όλα αυτά θα είναι αποτέλεσμα που θα προκύψει μετά από μεγάλη έρευνα και σίγουρα θα υπάρξουν πολλές μαρτυρίες, πολλές καταθέσεις.

Νομίζω, λοιπόν, ότι θα πρέπει να κάνουμε δύο παράλληλες έρευνες. Να δεχτείτε αυτή την προανακριτική, η οποία, εάν υπάρχουν αθώοι, θα τους αποδώσει αθώους, γιατί κανείς δεν έχει την πρόθεση να καταδικάσει αθώους ανθρώπους. Αν υπάρχουν ένοχοι, να καταδείξει τις ευθύνες τους. Δεν ζητάμε τίποτε άλλο. Εγώ δεν θέλω να πω πάλι για τους νεκρούς και τους συγγενείς τους, οι οποίοι και σήμερα είναι έξω εδώ απ’ ό,τι πληροφορηθήκαμε. Περιμένουν και αυτοί να δουν ότι, τουλάχιστον, θα υπάρξει μια δίκαιη καταγραφή και απόδοση ευθυνών, στη μνήμη των ανθρώπων τους, αλλά και για να αποφύγουμε στο μέλλον παρόμοια περιστατικά. Διότι ο σκοπός, που γίνονται συνήθως έρευνες στα αίτια των δυστυχημάτων σε όλον τον κόσμο, είτε είναι αεροπορικά είτε ναυτικά ή οτιδήποτε άλλο, είναι ακριβώς για να βρούμε τα αίτια και να μην επαναληφθούν στο μέλλον. Κάποτε τα πλοία βυθιζόντουσαν δέκα-δέκα σε μια θύελλα, επειδή ήταν με ένα skin, με μία λαμαρίνα. Βρέθηκαν τα αίτια και καθιερώθηκαν τα double skin και πλέον τα πλοία όλα έχουν δύο λαμαρίνες. Αν τρυπήσει έξω η πρώτη με τον καιρό, έχουν την εσωτερική τους λαμαρίνα.

Έτσι, λοιπόν, βρίσκονται τα αίτια σε όλες τις περιπτώσεις είτε ναυαγίων είτε δυστυχημάτων είτε πρόκειται για μηχανικά, αεροπορικά, οτιδήποτε είναι. Να βρεθεί, λοιπόν, και εδώ τι το προκάλεσε γιατί οι Έλληνες κινούνταν, κινούνται και θα κινούνται με το τρένο και με τα αυτοκίνητα και με οτιδήποτε άλλο και θέλουν, τουλάχιστον, να αισθάνονται ασφαλείς.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη ειδικά για την τήρηση του χρόνου.

Θα κλείσουμε τον δεύτερο κύκλο με τον κ. Κωνσταντίνο Φλώρο, Ανεξάρτητο Βουλευτή.

Παρακαλώ πολύ, έχετε τον λόγο για πέντε λεπτά, κύριε συνάδελφε, και μετά θα ξεκινήσουμε τον τρίτο κύκλο ομιλητών και την κ. Ζωή Ράπτη.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εν πρώτοις να επισημάνω ότι έχει καταστεί σαφές σε όλους τους σκεπτόμενους πολίτες ότι η σημερινή συζήτηση αποτελεί προϊόν της μικροπολιτικής στόχευσης, τόσο του αποδεκατισμένου ΣΥΡΙΖΑ, που επισήμως τελεί υπό διάλυση, όσο και του κόμματος κομιστή των μνημονίων και της εκχώρησης της εθνικής μας κυριαρχίας του ΠΑΣΟΚ.

Και τα δύο αυτά «αποκόμματα» είναι γνωστό ότι παλεύουν για την κατάληψη της δεύτερης θέσης στο εγχώριο πολιτικό σκηνικό και γι’ αυτόν τον λόγο, αποκλειστικά, εκμεταλλεύονται αφ’ ενός τον Κανονισμό της Βουλής και αφ’ ετέρου την Εθνική Αντιπροσωπεία ως το Βήμα του πολιτικού διαξιφισμού, αποκλειστικά και μόνο για να αποκομίσουν τυχόν πολιτικό όφελος…

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι κανονικά κόμματα, κύριε συνάδελφε. Δεν είναι «αποκόμματα».

**ΚΩΝΣΤΑΝΤΙΝΟΣ ΦΛΩΡΟΣ:** …γνωρίζοντας εκ των προτέρων ότι η πρόταση θα καταψηφιστεί από την πλειοψηφία.

Αλήθεια, κύριε Βορίδη, γιατί θα καταψηφιστεί αυτή η πρόταση, αφού, όπως αναφέρεται στο πόρισμα, δεν συντρέχουν πολιτικές ευθύνες;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στο Προεδρείο απευθυνόμαστε. Παρακαλώ!

**ΚΩΝΣΤΑΝΤΙΝΟΣ ΦΛΩΡΟΣ:** Ιδού η Ρόδος. Καθαρός ουρανός, αστραπές δεν φοβάται. Συνεπώς, αν υπήρχε καθαρός ουρανός, θα την ψηφίζατε, αλλά μάλλον εδώ έχουμε και λερωμένες τις φωλιές, για να μην πω κάτι άλλο.

Έχοντας, λοιπόν, ως αφετηρία διερμηνείας των σκοπιμοτήτων που οδήγησαν στη σημερινή συζήτηση, τις ανωτέρω πασίδηλες πολιτικώς διαπιστώσεις, είμαι υποχρεωμένος να στηλιτεύσω ταυτόχρονα τις ωφελιμιστικού τύπου προθέσεις και των τριών μεγάλων κομμάτων.

Τη μεν Νέα Δημοκρατία, διότι μετά από τέσσερα χρόνια διακυβέρνησης της πατρίδας μας κατόρθωσε -διότι περί κατορθώματος πρόκειται- να μείνει στην ιστορία ως η κυβέρνηση που επί των ημερών της καταγράφηκε το πλέον πολύνεκρο σιδηροδρομικό δυστύχημα στην ιστορία, ενώ μάλιστα ο τότε Υπουργός Μεταφορών και Υποδομών Κωνσταντίνος Καραμανλής δήλωνε από τα υπουργικά έδρανα μία εβδομάδα πριν την τραγωδία στα Τέμπη ότι το πιο ασφαλές μέσο μεταφοράς πολιτών είναι τα τρένα, τη στιγμή που ήξερε ότι τα έργα για την αναβάθμιση των υποδομών -με τη σηματοδότηση και ταυτόχρονη ηλεκτρονική παρακολούθηση κάθε τρένου που κινούταν στο δίκτυο- δεν είχαν ολοκληρωθεί. Γιατί όμως δεν είχαν ολοκληρωθεί, κυρίες και κύριοι;

Από το έτος 2014, δηλαδή επί συγκυβερνήσεως Νέας Δημοκρατίας - ΠΑΣΟΚ με Πρωθυπουργό τον Αντώνη Σαμαρά και Αντιπρόεδρο της Κυβέρνησης τον κ. Ευάγγελο Βενιζέλο, οπότε και υπεγράφη η επίδικη σύμβαση 717, στις 26 Σεπτεμβρίου του 2014 -να θυμίσουμε εδώ ότι έπρεπε να είχε ολοκληρωθεί μέχρι το 2016- μέχρι και την 28η Φεβρουαρίου του 2023, ημέρα του δυστυχήματος, παρήλθαν σχεδόν εννέα ολόκληρα έτη. Θυμίζω ότι Υπουργός Υποδομών Μεταφορών και Δικτύων κατά την επίμαχη περίοδο ήταν ο κ. Χρυσοχοΐδης.

Στο μεσοδιάστημα των εννέα ετών έχουμε και τη συμφωνία της κυβέρνησης ΣΥΡΙΖΑ - ΑΝΕΛ με το ξεπούλημα του ΟΣΕ στην «FSI», την ιταλική εταιρεία σιδηροδρόμων, με τίμημα μόλις τα 45 εκατομμύρια ευρώ. Το οξύμωρο, όμως, είναι ότι ενώ το 100% των μετοχών του ΟΣΕ μεταβιβάστηκε αντί του ευτελούς ποσού των 45 εκατομμυρίων ευρώ, το ποσό της συμβάσεως για την υλοποίηση της αναβάθμισης του δικτύου των σιδηροδρόμων, που είχε υπογραφεί μεταξύ «ΕΡΓΟΣΕ» και της κοινοπραξίας «ΤΟΜΗ» - «Alstom», ανήλθε -σύμφωνα με έγκυρα δημοσιεύματα- στα 41 εκατομμύρια ευρώ. Δηλαδή, η σύμβαση αναβάθμισης κόστισε σχεδόν όσο κόστισε και η σύμβαση που αντιστοιχεί στην εκχώρηση του 100% των μετοχών των πάλαι ποτέ ελληνικών σιδηροδρόμων.

Φρονώ ότι καθείς εξ ημών και υμών μπορεί ευκόλως να βγάλει τα συμπεράσματά του για τα πεπραγμένα τόσο της συγκυβέρνησης Νέας Δημοκρατίας - ΠΑΣΟΚ όσο και της συγκυβέρνησης ΣΥΡΙΖΑ - ΑΝΕΛ. Δεν θα μας έκανε εντύπωση όλο αυτό το αλισβερίσι ή και η συναλλαγή -αν θέλετε- όμως, στην προκειμένη περίπτωση έχουμε να κάνουμε με ανθρώπινες ζωές νέων ανθρώπων που, όπως όλα δείχνουν, έχασαν τη ζωή τους με τον πλέον βίαιο τρόπο εξαιτίας δικών σας πράξεων και ουχί παραλείψεων.

Δεν προξενεί εντύπωση το θέμα των παρατάσεων περάτωσης του έργου; Οι ευρωπαίοι εισαγγελείς έχουν αναφερθεί διεξοδικώς σε αυτό το θέμα και έχουν διαπιστωθεί οκτώ παρατάσεις. Οκτώ παρατάσεις! Εξαιτίας δικών σας πράξεων, λοιπόν, όπως ανέφερα προηγουμένως, και το τονίζω για να καταδείξω ότι συνειδητά οι διάφοροι εμπλεκόμενοι τους οποίους η δικαιοσύνη πρέπει να οδηγήσει ενώπιον του φυσικού τους δικαστή, φλέρταραν με την παρανομία, με σκοπό την εξυπηρέτηση των πολιτικών και οικονομικών σκοπών τους.

Οι αναφορές μου δεν είναι κακοπροαίρετες και δεν αποτελούν μομφή κατά προσώπων. Είναι η φωνή των Ελλήνων πολιτών που διψάνε, επιτέλους, για αλήθεια και δικαίωση. Άλλωστε και ο ΣΥΡΙΖΑ και το ΠΑΣΟΚ αυτό διατυμπανίζουν, με τον γνωστό πολιτικάντικο τρόπο που χαρακτηρίζει τη διαλεκτική κεντρική πολιτική, ότι θέλουν τη σύσταση της επιτροπής για την αποκάλυψη -υποτίθεται- της αλήθειας.

Στο σημείο αυτό οφείλω να γνωστοποιήσω ότι μετά την υποβολή δικής μου ερωτήσεως, στο πλαίσιο του κοινοβουλευτικού ελέγχου -την οποία και θα καταθέσω στα Πρακτικά της Βουλής μαζί με σχετικά δημοσιεύματα της περιόδου εκείνης- έλαβα απαντήσεις οι οποίες, όμως, μπορούν να χαρακτηριστούν ως χρησμοί της Πυθίας. Δηλαδή όλοι οι ερωτώμενοι Υπουργοί απάντησαν είτε ότι, επειδή η υπόθεση βρίσκεται στο στάδιο της προανακριτικής, δεν μπορούν να δοθούν συγκεκριμένες απαντήσεις, επικαλούμενοι μάλιστα τις συνταγματικές αρχές περί μυστικότητας της ανακριτικής διαδικασίας είτε ότι θα έπρεπε να απευθυνθώ στη διοίκηση της εταιρείας σιδηροδρόμων.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δράττομαι της ευκαιρίας να σχολιάσω ότι, δυστυχώς, το Σύνταγμα έχει μετασχηματιστεί σε «κείμενο υπό ερμηνεία» από την εκάστοτε εκτελεστική εξουσία, αντί να αποτελεί την ουσιαστική χάρτα των δικαιωμάτων και των υποχρεώσεων του Έλληνα πολίτη στα πολιτειακά όρια που τίθενται από το κράτος.

Συμπερασματικά και ολοκληρώνοντας την τοποθέτησή μου επί του αιτήματος ΣΥΡΙΖΑ - ΠΑΣΟΚ για τη σύσταση της ειδικής κοινοβουλευτικής επιτροπής προς διενέργεια προανακριτικής εξέτασης, φρονώ ότι τη στιγμή που οι δικαστικές αρχές έχουν αναλάβει τη διερεύνηση των αιτιών του δυστυχήματος και την επακόλουθη άσκηση ποινικών διώξεων στους υπευθύνους, η πολιτεία, μέσω τόσο της εκτελεστικής όσο και της νομοθετικής λειτουργίας, οφείλει με κάθε πρόσφορο και νόμιμο τρόπο να εισφέρει και να λειτουργήσει επικουρικά στο έργο που έχει ήδη εκκινήσει η αρμόδια δικαστική αρχή.

Γνωρίζω από πρώτο χέρι ότι πολλές οικογένειες οι οποίες θρηνούν τα παιδιά τους και τους συγγενείς τους, αλλά και όσοι επέζησαν είναι διατεθειμένοι να φτάσουν μέχρι τέλους -κατά το κοινώς λεγόμενο- και εμείς οφείλουμε να είμαστε αρωγοί στις νομικές τους ενέργειες.

Δεν ξεχνώ το έγκλημα των Τεμπών.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Θα συνεχίσουμε με τον τρίτο κύκλο των ομιλητών και την κ. Ζωή Ράπτη, Βουλευτή της Νέας Δημοκρατίας.

Ορίστε, κυρία συνάδελφε, έχετε τον λόγο για πέντε λεπτά.

**ΖΩΗ ΡΑΠΤΗ:** Κύριε Πρόεδρε, κυρία Υπουργέ, κυρίες και κύριοι Βουλευτές, είθισται να λένε ότι τα πολιτικά θέματα δεν είναι προσωπικά και φυσικά δεν πρέπει να είναι. Σωστή είναι η φράση αυτή και επιτρέψτε μου να πω ότι στη δική μου την περίπτωση αυτό γενικά ισχύει, όχι όμως στην περίπτωση των Τεμπών.

Εκείνη τη φρικτή νύχτα και για δύο ολόκληρες μέρες ως Υφυπουργός Υγείας αρμόδια για τα θέματα ψυχικής υγείας βρέθηκα δίπλα στις οικογένειες των θυμάτων, μαζί με τους ψυχολόγους μας που προσπαθούσαν να δώσουν κουράγιο και βοήθεια στους ανθρώπους -γονείς και παιδιά- που είχε χτυπήσει αυτή η συμφορά. Για εμένα αυτό το πολιτικό ζήτημα από εκείνη τη στιγμή έγινε βαθιά προσωπικό. Οι μνήμες εκείνης της νύχτας με ακολουθούν ακόμα. Είναι προσωπικό θέμα, όχι μόνο γιατί είμαι μάνα, αλλά γιατί δεν μπορεί κανείς να μείνει ανέγγιχτος από τόσο πόνο, τόση απόγνωση και τόση αγωνία.

Δίπλα μας από τις πρώτες πρωινές ώρες που προσπαθούσαμε να εντοπίσουμε τους νεκρούς, να ταυτοποιηθούν τα σώματα των θυμάτων και να αποδοθούν στις οικογένειες ήταν και ο Πρωθυπουργός Κυριάκος Μητσοτάκης παρέχοντας ο ίδιος ανθρώπινα κάθε θεσμική υποστήριξη και κάθε αρωγή, δίνοντας από την πρώτη στιγμή την εντολή στους αρμόδιους φορείς να διακριβώσουν τι έγινε, τι πήγε στραβά, τι οδήγησε σε αυτό το τραγικό δυστύχημα.

Ταυτόχρονα, όμως, με την αντιμετώπιση του ανθρώπινου πόνου είχαμε από την πρώτη στιγμή και έχουμε όλοι μας την υποχρέωση να βρούμε τα σφάλματα που έγιναν και να αποδοθεί δικαιοσύνη, όχι μόνο για να μην ξανασυμβεί κάτι τέτοιο, αλλά για να χυθεί άπλετο φως και βεβαίως να εντοπιστούν και να αποδοθούν και οι πολιτικές ευθύνες όσων ενέχονται μιας και για τις ποινικές ευθύνες έχει ήδη αναλάβει η ελληνική δικαιοσύνη.

Κατ’ αρχάς θέλω να ξεκαθαρίσω ότι η Κυβέρνηση από την πρώτη στιγμή ανέλαβε την πολιτική ευθύνη γι’ αυτό το τραγικό δυστύχημα σε τρία επίπεδα: Σε επίπεδο δηλώσεων διά στόματος Πρωθυπουργού, ο οποίος ζήτησε συγγνώμη στο όνομα όλων όσοι κυβέρνησαν τη χώρα εδώ και χρόνια, σε επίπεδο πολιτικών πράξεων, καθόσον ο αρμόδιος Υπουργός Κώστας Καραμανλής δήλωσε με παρρησία και άμεσα την παραίτησή του και βεβαίως σε επίπεδο απονομής της δικαιοσύνης καθόσον η Κυβέρνηση όρισε άμεσα εκείνη τη διοικητική επιτροπή που απαιτείτο, προκειμένου να γίνει η πραγματογνωμοσύνη για τα αίτια της τραγωδίας. Και ναι, το πόρισμα εξεδόθη με ταχύτητα και κινήθηκε άμεσα η δικαιοσύνη και βεβαίως ο έλεγχος των ποινικών ευθυνών, ο οποίος -όπως είπαμε και προηγουμένως σε αυτή την Αίθουσα- είναι σε πλήρη εξέλιξη. Όμως, δεν σταματήσαμε εκεί.

Ως Κοινοβουλευτική Ομάδα συμφωνήσαμε ήδη από την προηγούμενη εβδομάδα με την πρόταση του Κομμουνιστικού Κόμματος για σύσταση εξεταστικής επιτροπής ακριβώς για να δοθούν υπεύθυνες απαντήσεις, με σαφή και με εμπεριστατωμένο τρόπο και βεβαίως να σταματήσει η πλειοδοσία πάνω στους νεκρούς που γίνεται για θλιβερούς μικροπολιτικούς λόγους.

Και ενώ είναι σε εξέλιξη αυτή η συζήτηση ενώπιον της εξεταστικής επιτροπής με εκπροσώπους όλων των κομμάτων μιας και χθες ήδη ξεκινήσαμε μια εξεταστική επιτροπή η οποία θα διερευνήσει σε βάθος όλα τα γεγονότα από το 1997, αποδίδοντας τις πολιτικές ευθύνες, σήμερα ΠΑΣΟΚ και ΣΥΡΙΖΑ την τελευταία στιγμή και μετά την κατάθεση της αίτησης του Κομμουνιστικού Κόμματος, για να εκμεταλλευτούν ακριβώς μικροπολιτικά και για το κόμμα του ο καθένας ένα τραγικό δυστύχημα, ζητούν τη σύσταση προανακριτικής επιτροπής. Δηλαδή ζητούν να αναλάβει η Βουλή ρόλο δικαστικού λειτουργού, χωρίς πρώτα να έχουν διερευνηθεί τα αίτια του δυστυχήματος, αλλά βεβαίως και τα πρόσωπα τα οποία συνδέονται με αυτά.

Το ΠΑΣΟΚ στην αίτηση του ζητά τη διερεύνηση των καθυστερήσεων υλοποίησης της σύμβασης 717 με συνέπεια να προτείνει η Ευρωπαϊκή Επιτροπή δημοσιονομική διόρθωση ύψους 14 εκατομμυρίων ευρώ περίπου, με αποτέλεσμα να επέλθει, όπως αναγράφεται στην αίτηση, ζημιά στα οικονομικά συμφέροντα της Ευρωπαϊκής Ένωσης. Στο πλαίσιο, λοιπόν, ακριβώς αυτό ζητείται γενικόλογα και πάντως αορίστως η διενέργεια προκαταρκτικής εξέτασης κατά του Χρήστου Σπίρτζη και του Κώστα Καραμανλή, χωρίς να εξειδικεύονται ούτε κατ’ ελάχιστον τα συγκεκριμένα αδικήματα και οι πράξεις που τα στοιχειοθετούν, γεγονός ανεπίτρεπτο όσον αφορά τη δίωξη οποιουδήποτε προσώπου. Πέραν, όμως, του ζητήματος της εξέτασης της ποινικής διερεύνησης για δημοσιονομική κακοδιαχείριση, δεν γίνεται κατανοητό από το κείμενο της αίτησης πώς μπορεί να υπάρχει σύνδεσμος μεταξύ μιας δημοσιονομικής διόρθωσης και της απώλειας ανθρώπινων ζωών.

Εμείς αντιθέτως μέσα στη Βουλή, στη συζήτηση ενώπιον της εξεταστικής, δεν θα περιοριστούμε στη διερεύνηση για οικονομικά αδικήματα, αλλά θα επικεντρωθούμε στην ουσιαστική διερεύνηση των αιτιών και των πολιτικών ευθυνών του τραγικού δυστυχήματος, όπως και των διαχρονικών προβλημάτων στη λειτουργία των ελληνικών σιδηροδρόμων. Εφόσον μάλιστα ανακύψουν και ποινικές ευθύνες αυτές θα αποδοθούν, ό,τι και να συμβεί. Εξάλλου ο ΣΥΡΙΖΑ στην πρότασή του ζητά τη διενέργεια προκαταρκτικής εξέτασης για το αδίκημα της παράβασης καθήκοντος και μάλιστα για τον ίδιο τον Υπουργό του, τον κ. Σπίρτζη, αναφέροντας, όμως, το κείμενο της αίτησής του -επιτρέψτε μου, το φαιδρό- ότι από τα έγγραφα της ευρωπαϊκής εισαγγελικής αρχής περί πιθανής τέλεσης παραβίασης καθήκοντος εκ μέρους του πρώην Υπουργού δεν εξειδικεύονται και δεν περιγράφονται τα στοιχεία αυτής.

Συνεπώς, κυρίες και κύριοι συνάδελφοι, για ποιο αδίκημα μιλάμε, αφού δεν εξειδικεύονται και δεν περιγράφονται τα στοιχεία της τελέσεως αυτού; Πώς είναι δυνατόν να κατηγορείτε κάποιον για οποιαδήποτε πράξη ή παράλειψη χωρίς την απαρίθμηση των πραγματικών περιστατικών και πράξεων που την στοιχειοθετούν;

Επίσης ο ΣΥΡΙΖΑ ζητά τη δίωξη του πρώην Υπουργού Κώστα Καραμανλή για κακουργηματική απιστία και παράβαση καθήκοντος, χωρίς επίσης να περιγράφει ειδικότερα ποιες πράξεις του Υπουργού συνιστούν τα παραπάνω αδικήματα για να μπορέσουν να του αποδοθούν οι συγκεκριμένες κατηγορίες.

Τέλος, επί της ουσίας και ως προς την υλοποίηση της σύμβασης θέλω να θυμίσω στο Σώμα ότι είχαν δοθεί έξι παρατάσεις, όλες επί κυβέρνησης ΣΥΡΙΖΑ με ομολογημένη τη συνυπαιτιότητα της «ΕΡΓΟΣΕ». Η πρόοδος στην υλοποίηση του έργου ήταν κατ’ όνομα 33%, αλλά στην ουσία 18% λειτουργικό. Επί υπουργίας Σπίρτζη είχε επιβληθεί δημοσιονομική διόρθωση από την Επιτροπή Δημοσιονομικού Ελέγχου και βεβαίως απαιτείτο η επιστροφή 2,4 εκατομμυρίων ευρώ στην Ευρωπαϊκή Ένωση για παραβίαση συμβατικών υποχρεώσεων της αναδόχου κοινοπραξίας. Βεβαίως από τότε είχε εγκριθεί σχέδιο πρώτης συμπληρωματικής σύμβασης με επιπλέον τίμημα 13 εκατομμύρια ευρώ απαραίτητης για την ολοκλήρωση του έργου.

Η πρώτη συμπληρωματική σύμβαση μέχρι τον Ιούλιο του 2019 δεν είχε ακόμα υπογραφεί και μετά βεβαίως τη νίκη της Νέας Δημοκρατίας στις εθνικές εκλογές το έργο ξεκίνησε να υλοποιείται και μετά από συγκεκριμένες εισηγήσεις της «ΕΡΓΟΣΕ» ο αρμόδιος Υπουργός παρέτεινε για έβδομη φορά τη σύμβαση 717. Το έργο ολοκληρώθηκε και παραδόθηκε. Είναι προφανές ότι με τις έξι διαδοχικές παρατάσεις δεν ήταν βέβαιο ότι θα μπορούσε να υπάρξει έκπτωση της αναδόχου και βεβαίως δεν ήταν αυτονόητη η επιβολή ρητρών σε περίπτωση καθυστέρησης. Αντιθέτως, η έκπτωση της αναδόχου -όλοι το γνωρίζουμε- θα είχε ως μόνο βέβαιο αποτέλεσμα την άμεση διακοπή της εκτέλεσης του έργου, με αποτέλεσμα να χρειαστεί να κινηθεί εκ νέου η διαδικασία δημοπράτησής του. Ό,τι δεν είχε εκτελεστεί θα είχε περιπέσει σε αχρησία και βεβαίως η συγχρηματοδότηση δεν ήταν σε καμμία περίπτωση βέβαιη από την Ευρωπαϊκή Ένωση. Το πιο σημαντικό είναι ότι δεν θα ολοκληρωνόταν, όμως, η σύμβαση -η περιβόητη σύμβαση- για την οποία όλοι μιλούμε και όλοι τη θέλαμε ολοκληρωμένη.

Γι’ αυτό, κυρίες και κύριοι συνάδελφοι, πρέπει να το δεχτούμε ότι η Νέα Δημοκρατία είναι αυτή η οποία αγωνίζεται και θα αγωνιστεί για να λάμψει η αλήθεια. Θα ψάξει όλη την υπόθεση σε βάθος και βεβαίως εντός εξεταστικής επιτροπής.

Εν προκειμένω, κρίνουμε ότι δεν συντρέχει καμμία ένδειξη τέλεσης από τους Υπουργούς των αδικημάτων που αορίστως και γενικόλογα αναφέρονται στις υπό κρίση προτάσεις, γι’ αυτό και σας καλώ να τις καταψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Καλείται στο Βήμα ο κ. Θεόφιλος Ξανθόπουλος, Βουλευτής του ΣΥΡΙΖΑ - Προοδευτική Συμμαχία, για πέντε λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, μιλάμε σήμερα -σε ό,τι μας αφορά τουλάχιστον- για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, σύμφωνα με το άρθρο 86 του Συντάγματος κ.λπ..

Ειλικρινά θέλω να βάλω στον πυρήνα της κουβέντας αυτό που δεν ακούστηκε μέχρι τώρα. Γιατί μου έκανε πολύ μεγάλη εντύπωση ο κ. Βορίδης, ο οποίος με μια διάθεση σοφιστείας -θα έλεγα- παρά νομικής επιχειρηματολογίας, μας είπε περίπου ότι επινοούμε ένα κατηγορητήριο για τον κ. Καραμανλή. Η κουβέντα, λοιπόν, γίνεται μετά από παραπομπή της ευρωπαϊκής εισαγγελίας, σχηματίστηκε δικογραφία, εκδόθηκε απόφαση από το μόνιμο τμήμα 11 της Ευρωπαϊκής Εισαγγελίας, με την οποία αποφασίστηκε η παραπομπή της υπόθεσης στις εθνικές αρχές. Υπάρχει, δηλαδή, ένα νομικό κείμενο με το οποίο ο κ. Καραμανλής εγκαλείται για απιστία σε βαθμό κακουργήματος. Αυτό, βεβαίως επειδή προσέκρουσε σε πολιτικό πρόσωπο, ο κ. Φλωρίδης -όπως έχει εκ του Συντάγματος την υποχρέωση- αμελλητί το διαβίβασε στη Βουλή. Κυοφορείται αυτή η δικογραφία από τον Ιούλιο του 2023 μέχρι και προ ολίγων εβδομάδων -αν θυμάμαι καλά-, όπου ξαφνικά μετά από επίσπευση της κ. Τζάκρη βγήκε στο προσκήνιο. Αυτό πρέπει να σας προβληματίσει όλους της Πλειοψηφίας.

Γιατί εδώ δεν σχηματίζουμε εμείς δικογραφία. Εδώ έρχεται μια δικογραφία από την ευρωπαϊκή εισαγγελία που λέει ότι υπάρχουν συγκεκριμένα αδικήματα που πρέπει να ανευρεθούν, ότι ο κ. Καραμανλής ελέγχεται σε βαθμό κακουργήματος για απιστία και ότι ο κ. Σπίρτζης για σειρά πλημμελημάτων σε βαθμό πλημμελήματος.

Υπενθυμίζω δε ότι σύμφωνα με το άρθρο 62 του Συντάγματος, σε ανάλογες περιστάσεις, όταν ζητείται δηλαδή η άδεια για ποινική δίωξη κατά Βουλευτή, η άδεια παρέχεται υποχρεωτικά, εφόσον το αίτημα της εισαγγελικής αρχής αφορά αδίκημα το οποίο δεν συνδέεται με την άσκηση καθηκόντων ή πολιτικής δραστηριότητας. Στον Βουλευτή δηλαδή εξ ορισμού. Όσοι διατελέσαμε μέλη της Επιτροπής Δεοντολογίας, κοιτάζαμε τι αφορούσε η δίωξη. Είχε σχέση με την πολιτική του δραστηριότητα; Είχε σχέση με την άσκηση των καθηκόντων του; Όχι. Αυτοδικαίως παραπέμπαμε, χορηγούσαμε την άδεια. Αυτό γίνεται στον Βουλευτή. Δεν υπάρχει ανάλογη περιγραφή ή ανάλογη δέσμευση για τον Υπουργό. Αλλά καταλαβαίνετε ότι δεν μπορεί να κλείνετε τα μάτια σε ένα νομικό κείμενο που περιγράφει ευθύνες Υπουργού σε κακουργηματικό επίπεδο. Και όλα αυτά που ακούγονται από το πρωί δεν έχουν σχέση με την ουσία, με τον πυρήνα του αιτήματος. Γιατί το αίτημα αφορά στην παραγγελία της Ευρωπαίας εισαγγελέως προς τις εθνικές αρχές και την ανάλογη διαβίβαση προς τη Βουλή. Εδώ πρέπει να απαντήσετε.

Και ειλικρινά δεν αντιλαμβάνομαι κυρίως τους δικηγόρους συναδέλφους οι οποίοι θέλουν το Σώμα να κάνει μία συζήτηση, θαρρείς και εμείς θα απαγγείλουμε κατηγορίες. Δεν θα απαγγείλουμε κατηγορίες, κυρίες και κύριοι συνάδελφοι. Υπάρχει ένα αίτημα από την Ευρωπαία εισαγγελέα, το οποίο εγκαλεί τον κ. Καραμανλή για κακούργημα απιστίας σε βαθμό κακουργήματος και εμείς λέμε ως ΣΥΡΙΖΑ ότι αυτό πρέπει να το δούμε στο πλαίσιο της Βουλής. Περί αυτού πρόκειται. Εσείς πετάτε την μπάλα στην κερκίδα, κατά το κοινώς λεγόμενο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να απαντήσω και κάτι άλλο, κυρίως προς τη μομφή που απηύθυνε ο εισηγητής, ομιλητής του ΚΚΕ. Θα είμαι σύντομος, κύριε Πρόεδρε.

Η Βουλή αποφασίζει με απλή πλειοψηφία, σύμφωνα με το άρθρο 86 του Συντάγματος, παράγραφος 3 για την παραπομπή ή μη. Άρα δεν καταλαβαίνω τη μομφή ότι δεν συναινέσαμε στην απάλειψη του άρθρου αυτού και τώρα τρέχουμε και δεν προλαβαίνουμε. Ούτως η άλλως η Βουλή με απλή πλειοψηφία θα αποφάσιζε. Τι ήθελε το ΚΚΕ; Να πάμε σε ενισχυμένη; Δεν έχω καταλάβει.

**ΙΩΑΝΝΗΣ ΔΕΛΗΣ:** Να μην αποφασίζει…

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Χωρίς πλειοψηφία…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ. Δεν κάνουμε διάλογο, το ξέρετε.

**ΘΕΟΦΙΛΟΣ ΞΑΝΘΟΠΟΥΛΟΣ:** Θέλω να επισημάνω και κάτι άλλο το οποίο για μένα αποτελεί την κατακλίδα της σημερινής συζήτησης. Δεν είδαμε, δεν ακούσαμε τον κ. Καραμανλή. Δεν ξέρω αν θα καταθέσει υπόμνημα ή τι θα κάνει. Είδα όμως τον κ. Σπίρτζη, ο οποίος με περισσή πολιτική ευθύνη είπε ότι «Εγώ θέλω να δικαστώ, δεν πιστεύω ότι έχω κάνει λάθος. Μολονότι είναι παραγεγραμμένα τα αδικήματα, ζητώ να υπάρξει τριμερής επιτροπή του νόμου έτσι ώστε να μπορέσω να δικαστώ». Και δεν θέλω να μπω τώρα στα νομικά ζητήματα, κατά πόσον είναι η παραγραφή θεσμός δημοσίας τάξεως και μπορεί να παραιτηθεί κάποιος ή όχι. Αλλά θέλω να αναδείξω τη διαφορά στάσης, αυτό που κάνει ο κ. Σπίρτζης να ζητά να δικαστεί για να λάμψει το φως μετ’ επιτάσεως και τον πολύ διαφορετικό τρόπο με τον οποίο το αντιμετωπίζει ο κ. Καραμανλής και η Νέα Δημοκρατία.

Κυρίες και κύριοι της Πλειοψηφίας, έχετε διακριθεί στο άθλημα της συγκάλυψης, σε ό,τι αφορά το ζήτημα των υποκλοπών. Στο σκάνδαλο των υποκλοπών προστέθηκε και το σκάνδαλο της συγκάλυψης. Προσπαθείτε τώρα στο πλαίσιο αυτά να συγκαλύψετε και τις ευθύνες που αποδίδει ενδεχομένως η Ευρωπαία εισαγγελέας στον κ. Καραμανλή. Αυτό το νόημα έχει η κατάθεση της πρότασης που κάνουμε και ζητούμε από την Πλειοψηφία της Βουλής να το υπερψηφίσει, ακριβώς διότι δεν πρέπει να επικρέμεται καμμία σκιά σε βάρος κανενός μέλους του ελληνικού Κοινοβουλίου, γιατί είναι ένα τεράστιο ζήτημα που έχει σχέση με τη διασπάθιση των κοινοτικών κονδυλίων και δεν συνδέεται βεβαίως άμεσα με τα θύματα των Τεμπών.

Η ευθύνη είναι στην πλειοψηφία, γιατί ακριβώς μια αρνητική σας πρόταση ουσιαστικά θα τον απαλλάξει οριστικά και η σκιά θα παραμένει σε βάρος όλου του πολιτικού συστήματος.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής ο κ. Ευστράτιος Σιμόπουλος, Βουλευτής της Νέας Δημοκρατίας, για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει κι εγώ τον λόγο. Παρακαλώ να το ανακοινώσετε.

**ΠΡΟΕΔΡΕΥΩΝ (Βασίλειος Βιλιάρδος):** Για παρέμβαση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για την ομιλία μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μάλιστα.

Ελάτε, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ πολύ, κύριε Πρόεδρε. Δεν θα μιλήσω σήμερα νομικά, δεν είμαι νομικός. Δεν θα μιλήσω ούτε τεχνικά, ούτε με την ιδιότητα ενός ανθρώπου που από το 2012 έως το 2014 είχε την ευθύνη των δημοσίων έργων. Αλλά επειδή σε αυτή την Αίθουσα μπορεί να υπάρχουν και καλοθελητές, να τονίσω ότι η «ΕΡΓΟΣΕ» εποπτευόταν από τη Γενική Γραμματεία Μεταφορών και όχι από τη Γενική Γραμματεία Δημοσίων Έργων.

Ξέρετε, χωρίζω τους πολιτικούς σε τρεις κατηγορίες, ειδικά αυτούς που έχουν θέσεις ευθύνης. Η πρώτη κατηγορία είναι αυτοί που η τελευταία φορά που έβαλαν υπογραφή ήταν στην ταυτότητά τους. Αυτοί δεν υπογράφουν ποτέ. Η δεύτερη κατηγορία είναι αυτοί που κατά κανόνα ασχολούνται με διαβουλεύσεις, με συναντήσεις, με επιτροπές, χωρίς κανένα αποτέλεσμα. Αυτό το έχουμε ζήσει πάρα πολύ από το 2015 έως το 2019. Και η τρίτη κατηγορία είναι αυτοί οι πολιτικοί που παίρνουν αποφάσεις, βάζουν την υπογραφή και τελειώνουν θέματα. Σε αυτή την τρίτη κατηγορία ανήκει ο Κώστας Καραμανλής. Πήρε μία σύμβαση σε βάλτο, στην κυριολεξία, και την τέλειωσε. Την τέλειωσε όπως ακριβώς έπρεπε. Τέλειωσε η συγκεκριμένη σύμβαση, μία σύμβαση που επί χρόνια βάλτωνε.

Και έρχομαι τώρα στην Αντιπολίτευση, έρχομαι στο ΠΑΣΟΚ, κύριε Δουδωνή. Κύριε Δουδωνή, κρατάει χρόνια αυτή η κολόνια. Ακούτε το όνομα Καραμανλής και κάτι παθαίνετε. Έχετε κάνει ανανέωση. Έχετε μπει καινούργια πρόσωπα στην Κοινοβουλευτική Ομάδα.

**ΠΑΝΑΓΙΩΤΗΣ ΔΟΥΔΩΝΗΣ:** Η χώρα παθαίνει, όχι εμείς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, στο Προεδρείο αναφέρεστε. Δεν κάνουμε διάλογο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Και ακούτε το όνομα Καραμανλής και παθαίνετε.

Έρχομαι στο ΣΥΡΙΖΑ. Ακούνε το όνομα Μητσοτάκης και παθαίνουν. Λογικό είναι. Αυτά που έχουν πάθει από το 2016 και μετά μέσα από τις ήττες είναι απολύτως λογικό.

Γι’ αυτό, λοιπόν, στο πρόσωπο του Καραμανλή την Κυβέρνηση Μητσοτάκη κυνηγάτε. Αυτό κάνετε.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ! Την άποψή του διατυπώνει.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μία Κυβέρνηση, η οποία μέσα από τον Καραμανλή έχει καταφέρει να τελειώσει αυτή την περιβόητη σύμβαση.

Έρχομαι στο ΚΚΕ. Για το ΚΚΕ για όλα φταίει η Ευρωπαϊκή Ένωση. Δεν είναι άμοιρη ευθυνών η Ευρωπαϊκή Ένωση αλλά δεν φταίει για όλα. Και γι’ αυτό εγώ πάντα μιλάω για την Ευρωπαϊκή Ένωση των λαών. Εσείς όμως, απαξιώνετε εντελώς την Ευρωπαϊκή Ένωση. Ας προσπαθήσουμε όλοι μέσα από την εξεταστική επιτροπή, την οποία πολύ σωστά το ΚΚΕ έχει προτείνει να βρούμε λύσεις για το σιδηρόδρομο.

Ξέρετε, η τεχνολογία προχωράει. Σήμερα πια μιλάμε για υδρογόνο. Μπορούμε να αλλάξουμε τις ηλεκτρικές άμαξες του σιδηρόδρομου και να γίνουν άμαξες υδρογόνου. Μπορούμε να προχωρήσουμε τα έργα, ώστε ο σιδηρόδρομος από φτωχός συγγενής να γίνει πραγματικά ένα μέσο μεταφοράς, το οποίο θα χρησιμοποιούν οι περισσότεροι Έλληνες.

Γι’ αυτό, λοιπόν, σας καλώ στην εξεταστική να δούμε ακριβώς πώς φτάσαμε στο σημείο των Τεμπών, τι ακριβώς συνέβη, ποιες είναι οι ευθύνες όλων αν θέλετε, αλλά κυρίως τι πρέπει να κάνουμε από εδώ και πέρα για να ανατάξουμε το σιδηρόδρομο.

Τέλος, επειδή δεν θέλω να καταχραστώ τον χρόνο, θα πω ένα θέμα το οποίο περίμενα να αναδείξετε εσείς και θα το πω προς τους παριστάμενους Υπουργούς. Ξέρετε ότι οι επαγγελματίες, οι οποίοι δραστηριοποιούνται από την Αθήνα μέχρι τη Θεσσαλονίκη, σε όλους τους σταθμούς, έχουν αυτή τη στιγμή πρόβλημα επιβίωσης;

Διότι και λόγω του δυστυχήματος των Τεμπών και λόγω των πλημμυρών στη Θεσσαλία έχει πέσει πάρα πολύ ο τζίρος τους. Δεν φτάνει η μείωση των ενοικίων. Πρέπει να πάρουμε μέτρα COVID κι εσείς ασχολείστε για μικροπολιτικούς λόγους με θέματα ήσσονος σημασίας, ενώ οι επαγγελματίες είναι εκεί.

(Θόρυβος - διαμαρτυρίες)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Παίρνω πίσω τις λέξεις «ήσσονος σημασίας». Ασχολείστε με μικροπολιτικά θέματα θέλοντας να καδράρετε ποινικές ευθύνες εκεί που πιθανώς δεν υπάρχουν και αν υπάρχουν θα φανούν και από την εξεταστική επιτροπή.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σιμόπουλο.

Τώρα έχει τον λόγο η κ. Ζωή Κωνσταντοπούλου, Πρόεδρος της Πλεύσης Ελευθερίας.

Έχετε τον λόγο για δεκαπέντε λεπτά, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η ώρα είναι 18.30΄ αλλά κυρίως είναι η ώρα της ευθύνης. Η Βουλή συζητάει εδώ και οκτώ περίπου ώρες για το αν θα διερευνήσει την περίπτωση συνδρομής ποινικών ευθυνών σε κυβερνητικά πρόσωπα, αν θα διερευνήσει αυτή την περίπτωση. Αυτό συζητάμε. Και σε όλες αυτές τις ώρες που διεξάγεται η συζήτηση δεν βρέθηκε ένας -ένας δεν βρέθηκε- να πει: «Κάναμε λάθος, έχουμε ευθύνες, χάθηκαν πενήντα επτά άνθρωποι, ενώ μπορούσαν και έπρεπε να έχουν σωθεί». Ένας δεν βρέθηκε να αναλάβει πραγματική ευθύνη εννιά μήνες μετά το έγκλημα, εννιά μήνες μετά την τραγωδία. Όλοι τα βρήκατε καλώς καμωμένα τα πράγματα, ιδίως εσείς της Νέας Δημοκρατίας. Πού πήγαν οι συγγνώμες τού κ. Μητσοτάκη; Πού πήγαν οι επιστολές του προς τον Εισαγγελέα του Αρείου Πάγου να διερευνηθούν όλες οι ποινικές υποθέσεις; Πού πήγαν τα βίντεο της συντριβής; Πού πήγαν τα δάκρυα τού κ. Καραμανλή που σήμερα περιφέρεται μέσα στην Αίθουσα ήσυχος υπό τη σκέπη της βουλευτικής ασυλίας που του δωρίσατε και της υπουργικής ασυλίας που ετοιμάζεστε να του δωρίσετε;

Κυρίες και κύριοι, σας το είπα κατ’ επανάληψη. Μη θεωρείτε ότι αυτό το 41% του 50% που ψήφισαν, δηλαδή αυτό το 20%, βάσει του οποίου ασκείται η διακυβέρνηση της χώρας σήμερα από τον κ. Μητσοτάκη και την Κυβέρνηση Νέας Δημοκρατίας, ούτε ότι θα είναι παντοτινό, ούτε ότι μπορείτε πίσω από αυτό να κρύβεστε. Θέλω να θυμάστε τη σημερινή συνεδρίαση γιατί θα επανέλθουμε σε αυτή ξανά και ξανά και ξανά και ξανά και στην εξεταστική επιτροπή και στη διάρκεια της ανάκρισης, γιατί το πώς στέκεται ο καθένας, αλλά και τι συγκρούσεις συμφερόντων υπάρχουν που εμποδίζουν την πραγματική διερεύνηση είναι ένα ηχηρό γεγονός και ταυτόχρονα τραγικά λυπηρό. Είναι τραγικά λυπηρό να αισθάνεστε αυτή την άνεση ότι τίποτε δεν μπορεί να σας αγγίξει.

Κύριε Βορίδη, θέλω να σας αφιερώσω μια λέξη, που ταυτόχρονα είναι και νομικός χαρακτηρισμός, για να τον διαβιβάσετε στον κ. Μητσοτάκη και να του πείτε τι σημαίνει: Κακούργημα, κακούργημα, κακούργημα. Θα μπορούσα να επαναλάβω αυτή τη λέξη πενήντα επτά φορές γιατί είναι κακούργημα κατά συρροή η έκθεση σε κίνδυνο ζωής αθώων πολιτών, αθώων συνανθρώπων μας που έπεσαν στα δίχτυα σας, στα νύχια σας, χωρίς να ξέρουν αυτό που εσείς ξέρατε ότι οι σιδηρόδρομοι δεν είναι ασφαλείς, χωρίς να ξέρουν αυτό που εσείς αποδεχόσασταν και χωρίς ποτέ να το έχουν αποδεχθεί, ότι παίρνοντας το τρένο μετά το τριήμερο της Καθαράς Δευτέρας μπορούσαν να χάσουν τη ζωή τους, χωρίς να είναι υποψιασμένοι στο ελάχιστο γιατί τους διαβεβαιώνατε -και τους διαβεβαίωνε ο κ. Καραμανλής και ο κ. Μητσοτάκης- ότι τα τρένα είναι ασφαλή, ότι όποιος τολμά να θέτει υπό αμφισβήτηση την ασφάλεια των σιδηροδρόμων, θα έπρεπε να ντρέπεται.

Αυτό έλεγε ο κ. Καραμανλής εξανιστάμενος από τα έδρανα όπου κάθεστε, κύριε Βορίδη, και, απαντώντας με οίηση -αυτή την οίηση που υποψιάζομαι ότι θα την ξαναδούμε σύντομα- ότι θα έπρεπε να ντρέπεται όποιος αμφισβητεί την ασφάλεια των συγκοινωνιών.

Κυρίες και κύριοι, εγώ δεν θα σας επιδείξω έγγραφα και φωτογραφίες…

Κύριε Μαρκόπουλε, δυστυχώς, ακούγεστε και αυτό που είπατε θα μπει και στα Πρακτικά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είπα κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα σας επιδείξω, λοιπόν, έγγραφα. Θα σας επιδείξω αυτόν εδώ τον όγκο των εγγράφων -όχι ένα προς ένα, δεν φτάνει ο χρόνος που έχω- για να σας πω ότι αυτά εδώ τα έγγραφα -θα τα διαβάσουμε στην εξεταστική επιτροπή ένα προς ένα- αυτά εδώ τα έγγραφα -αναρωτιέστε τι είναι σίγουρα- είναι οι ανακοινώσεις και οι διαμαρτυρίες των εργαζομένων στους σιδηροδρόμους.

Είναι οι ανακοινώσεις και οι διαμαρτυρίες τους. Το βλέπετε αυτό; Και μας λέτε ότι ήσασταν ανυποψίαστοι; Και μας λέτε ότι δεν είχατε υπόνοια ότι θα σκοτωθούν άνθρωποι, όταν οι εργαζόμενοι στα τρένα σάς το έλεγαν ξανά και ξανά και όταν σκοτώνονταν κάθε χρόνο με σιδηροδρομικά δυστυχήματα συμπολίτες μας, όταν έφτασαν οι εργαζόμενοι στις 7 Φλεβάρη του 2023 να βγάζουν ανακοίνωση λέγοντας: «Δεν θα περιμένουμε το επόμενο δυστύχημα»;

«Δεν θα το περιμένουμε», είπαν. Εσείς αποφασίσατε ότι είχατε τον χρόνο να το περιμένετε και την πολυτέλεια να το διαχειριστείτε. Κι αυτό νομίζω ότι είναι το πιο σοβαρό, γιατί σήμερα εκείνο το οποίο είναι δυστυχώς τρομακτικά οχληρό, αλλά και φοβερά αποκαλυπτικό είναι ότι είστε αμετανόητοι.

Είστε αμετανόητοι, κύριοι. Θεωρείτε ότι μπορείτε να τη βγάλετε καθαρή και με πενήντα επτά νεκρούς, όπως την έβγαλε καθαρή ο κ. Τσίπρας, και τον βοηθήσατε, με εκατόν τέσσερις νεκρούς στο Μάτι.

Ξέρετε, τη λέξη «κακούργημα» τη φώναζαν εκατόν δύο και στη συνέχεια εκατόν τρεις και στη συνέχεια εκατόν τέσσερις φορές οι κάτοικοι στο Μάτι και οι συγγενείς των θυμάτων στο Μάτι, μετά από το όνομα κάθε θύματος στο προσκλητήριο των νεκρών. Η δική σας επιλογή ως κυβέρνηση από το 2019 μέχρι το 2023 ήταν να μη λογοδοτήσει ποινικά η υπόλογη κυβέρνηση για το Μάτι. Και η επιλογή του εκλεκτού σας εισαγγελέα, του κ. Ντογιάκου, ήταν να μη χαρακτηριστεί το Μάτι κακούργημα, όπως είναι πραγματικά, αλλά πλημμέλημα. Όλοι, λοιπόν, μπορούμε να καταλάβουμε ότι ανταλλάσσετε εξυπηρετήσεις με υπόλογα πρόσωπα. Όλοι μπορούμε να καταλάβουμε ότι υπάρχει ακραία σύγκρουση συμφερόντων μέσα σε αυτή εδώ την Αίθουσα, αλλά και στην εξεταστική επιτροπή.

Και, κύριε Βορίδη, πείτε στον κ. Μητσοτάκη -περίμενα να είστε πιο προσεκτικοί- ότι σε μια υπόθεση στην οποία ελέγχονται ποινικά, πρόσωπα, για ποινικές ευθύνες, ενώ διετέλεσαν υπουργοί, όταν αποφασίζετε να δώσετε κομματική και κυβερνητική γραμμή μη ελέγχου, όταν αποφασίζετε δηλαδή να πάρετε στην πλάτη σας την υπόθαλψη των υπαιτίων, όταν ενώ η ψήφος είναι προσωπική για τον κάθε Βουλευτή και για αυτό μυστική, εσείς προκαταλαμβάνετε ότι οι Βουλευτές της Νέας Δημοκρατίας θα καταψηφίσουν τη διερεύνηση, ότι οι Βουλευτές της Νέας Δημοκρατίας θα πουν «ΌΧΙ» για Καραμανλή, για Σπίρτζη, για Χρυσοχοΐδη και για Χατζηδάκη και όταν έρχεστε σε αυτή τη συζήτηση εκφραζόμενοι και τοποθετούμενοι ως συνήγοροι υπεράσπισης του κ. Καραμανλή και της Κυβέρνησής σας, αλλά και του ίδιου του κ. Μητσοτάκη, εκείνο το οποίο στα αλήθεια υπογραμμίζετε, κύριε Βορίδη, είναι ότι η Κυβέρνησή σας είναι ένοχη, ότι είναι ζήτημα ποινικού ελέγχου της Κυβέρνησής σας και ότι σε αυτό το σημείο που διακυβεύεται ο ποινικός έλεγχος εσείς επιλέγετε να αξιοποιήσετε τα προνόμια του νόμου περί ευθύνης Υπουργών.

Κυρίες και κύριοι, η διαφθορά σκοτώνει. Τα οικονομικά αδικήματα που συνδέονται με τις ανθρωποκτονίες, με την έκθεση σε κίνδυνο ζωής που οδήγησε στην αφαίρεση ανθρώπινης ζωής τόσων ανθρώπων, τόσων απλών ανθρώπων, τόσων νέων παιδιών, είναι κακούργημα και συνδέονται με τις παραλείψεις που προηγήθηκαν όλων όσοι παρέλειψαν, Υπουργών και Πρωθυπουργών. Όταν προσπαθείτε να αποσυνδέσετε τα δύο με διαφορετικούς τρόπους και όταν τελικά λέτε αυτά που είπε και η Βουλευτής της Νέας Δημοκρατίας η κ. Ράπτη: «Για ποιο αδίκημα μιλάμε; Για ποιο αδίκημα;» ή αυτά που είπε ο κ. Βορίδης ότι: «Μιλάμε, αν μιλάμε, για πλημμελήματα, για ανθρωποκτονία εξ αμελείας. Να σας κάνω μαθήματα, γιατί θέλετε να σας κάνω μαθήματα.» -αυτά είπε- όταν μιλάτε για σφάλματα, αντί για εγκλήματα, προκαλείτε την κοινή λογική, αλλά και το κοινό αίσθημα.

Προκαλείτε, επίσης, την κοινή λογική και το κοινό αίσθημα, κυρίες και κύριοι, όταν νομίζετε ότι δεν είναι ορατό αυτό το οποίο κάνετε, ότι δηλαδή προσπαθείτε να υποβαθμίσετε την υπόθεση των Τεμπών συνολικά. Επιτρέψτε μου να σας πω κάτι που πιστεύω ότι θα σας ενδιαφέρει πάρα πολύ. Προσέξτε με παρακαλώ. Εχθές συγκροτήθηκε η υπόθεση των Τεμπών, η εξεταστική επιτροπή για τη διερεύνηση της υπόθεσης των Τεμπών, και προσπαθήσατε με κάθε τρόπο να μη συζητηθεί το αν θα εμφανιστεί ο κ. Καραμανλής και αν θα εμφανιστεί ο κ. Μητσοτάκης. Προσπαθήσατε με κάθε τρόπο να το υποβαθμίσετε και να το παρασιωπήσετε. Και είχατε σε αυτή σας την προσπάθεια πολύ ισχυρή βοήθεια.

Ακούστε και αυτό που σίγουρα θα σας ενδιαφέρει πάρα πολύ. Εχθές σε μία πολιτεία, λοιπόν, των Ηνωμένων Πολιτειών, σε μία από τις πολιτείες, συγκρούσθηκαν δύο ιδιωτικά αεροπλάνα. Με συγχωρείτε πάρα πολύ, έψαξα αρκετά, όσο αναλογεί, δεν υπήρχαν ούτε θύματα, ούτε κάτι άλλο αξιοσημείωτο, έψαξα όσο αναλογεί για να βρω περισσότερα για αυτή την είδηση. Και δεν μπόρεσα να βρω περισσότερα για αυτή τη είδηση με τα δύο αεροπλάνα που κάπως τα φτερά τους προσέκρουσαν το ένα το άλλο επί γης. Γιατί σας το αναφέρω αυτό; Διότι αυτή η είδηση άξιζε να της αφιερωθεί ειδικό ρεπορτάζ στο κεντρικό δελτίο ειδήσεων της ΕΡΤ εχθές. Θυμίζω ότι η ΕΡΤ έχει υπαχθεί με απόφαση του κ. Μητσοτάκη στον ίδιο προσωπικά, όπως και η ΕΥΠ, όπως και άλλα πράγματα. Η ΕΡΤ, λοιπόν, η υπαχθείσα στον κ. Μητσοτάκη, εχθές θεώρησε ότι είναι πολύ αξιοσημείωτο το γεγονός αυτό που μόλις σας ανέφερα, αλλά δεν θεώρησε αξιοσημείωτο γεγονός για την ενημέρωση των πολιτών στο βραδινό δελτίο ότι ξεκίνησαν οι εργασίες της εξεταστικής επιτροπής για τα Τέμπη.

Με αυτές τις τεχνικές της παρασιώπησης και με αυτές τις μεθοδεύσεις της απόλυτης σιωπής, ελπίζετε, αλλά δεν θα τα καταφέρετε, να υποβαθμίσετε τη διερεύνηση. Ελπίζετε -αλλά δεν θα τα καταφέρετε- να μην μάθει κανείς ποτέ για τις πομπές σας, και κυρίως για αυτό που κάνετε αυτή τη στιγμή, να παρεμποδίζετε την ποινική διερεύνηση: που τον Μάρτιο του 2023 μας λέγατε ότι θα την κάνει η επόμενη Βουλή και η επόμενη Βουλή που θα συγκροτηθεί. Η Πλεύση Ελευθερίας δεν ήταν στην προηγούμενη Βουλή, αλλά είπαμε: «Γιατί η επόμενη και όχι ήδη από τον Μάρτιο του 2023;». Προφανώς γιατί θέλατε τον χρόνο σας για να τον αξιοποιήσετε και να τον μεθοδεύσετε.

Θέλω να σας πω ότι τα συστήματα όσο ισχυρά και αν είναι, όσο δυνατούς μηχανισμούς και αν έχουν, υπάρχει ένα πράγμα που διαχρονικά ποτέ δεν μπόρεσαν να ελέγξουν, και αυτό είναι ο ανθρώπινος παράγοντας. Όσο, λοιπόν, και αν στραγγαλίσετε τις διαδικασίες και την ενημέρωση, τον ανθρώπινο παράγοντα δεν θα μπορέσετε να τον ελέγξετε και να τον κατασιγάσετε. Δεν θα μπορέσετε να σταματήσετε τα νέα παιδιά από το να βγαίνουν στον δρόμο να κατακλύζουν δρόμους και πλατείες και να λένε: «Φταίει η κακιά η χώρα». Δεν θα εμποδίσετε τις μανάδες και τους πατεράδες και τους συγγενείς των θυμάτων από το να ζητούν δικαιοσύνη και δικαίωση και να σας καταθέτουν αιτήματα. Δεν θα εμποδίσετε τους ανθρώπους της Λάρισας να εκδηλώνουν την αλληλεγγύη τους, όπως το έκαναν με τρόπο συγκινητικό και πηγαίο και ανθρώπινο μετά τα Τέμπη. Έκαναν αυτό το ανοσιούργημα. Και έκαναν και δεύτερο ανοσιούργημα να καταψηφίσουν τον εκλεκτό σας περιφερειάρχη Αγοραστό και έτσι τώρα εισπράττουν την οργή σας και τα αντίποινα, να τους ονειδίζετε ότι καταστράφηκε η Λάρισα και πλημμύρισε, γιατί είχε μπουζούκια, όπως μας είπατε, και γιατί εισέπραξαν πολλές αποζημιώσεις οι αγρότες.

Να ξέρετε -θα σας το πω άλλη μία φορά- ότι στη Λάρισα πλημμύρισαν εργατικές κατοικίες στη Γιάννουλη και στον Άγιο Θωμά, των απλών ανθρώπων, των φτωχών ανθρώπων, όπως το τρένο το παίρνουν οι φτωχοί άνθρωποι, οι απλοί άνθρωποι, οι καθημερινοί άνθρωποι και κυρίως οι νέοι. Αυτοί που δεν έχουν την πολυτέλεια να κινούνται με ελικόπτερο, αλλά ούτε και θα χρειαστεί ποτέ να φύγουν με ελικόπτερο. Αυτοί οι οποίοι περιφρονούν και την εξουσία -και σήμερα τους δικαιώνετε- και τις μεθοδεύσεις τις οποίες ακολουθείτε.

Η σημερινή συνεδρίαση είναι η απόλυτη απόδειξη γιατί πρέπει να καταργηθεί ο νόμος περί ευθύνης Υπουργών και πρέπει να φύγει από τον έλεγχο των πολιτικών προσώπων ο έλεγχος των ημετέρων, διότι έτσι λειτουργεί διαχρονικά αυτή η εξουσία, ως προνόμιο ατιμωρησίας, που φθάνει τελικά να συνδέεται με τις ανθρώπινες ζωές και με την απώλεια ανθρώπινων ζωών.

Και για να απαντήσω στη συζήτηση που έγινε για την Ευρωπαϊκή Ένωση, αν φταίει ή δεν φταίει, αν έχει ευθύνη ή δεν έχει ευθύνη, ποιος λέει για την Ευρωπαϊκή Ένωση και ποιος δεν λέει. Υπάρχει καμία αμφιβολία ότι υπάρχει τεράστια ευθύνη και στα όργανα της Ευρωπαϊκής Ένωσης για την επιβολή αυτών των πολιτικών, αλλά και για το «χάιδεμα» αυτών των παρανομιών; Υπάρχει καμμία αμφιβολία ότι θα έπρεπε κάποιος από εσάς να πει «φταίμε που υπακούσαμε στις ιδιωτικοποιήσεις και ξεπουλήσαμε τον σιδηρόδρομο αντί πινακίου φακής»; Υπάρχει κάποιος που νομίζει ότι οι πολίτες δεν ξέρουν ότι η Ευρωπαϊκή Ένωση και τα όργανά της απαρτίζονται από εκπροσώπους κομμάτων με τα οποία συμπράττετε και ανταλλάσσετε και δημόσιες σχέσεις και εξυπηρετήσεις;

Κύριε Βορίδη, δεν υπάρχει μόνο η δικογραφία της Ευρωπαίας εισαγγελέως στη Βουλή. Υπάρχουν και άλλες ποινικές δικογραφίες για τα Τέμπη και τις κρατάει ο κ. Τασούλας στο συρτάρι.

**ΑΘΑΝΑΣΙΟΣ ΠΛΕΥΡΗΣ:** Τριάντα υπογραφές χρειάζονται!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς έχετε τριάντα υπογραφές, εμείς δεν έχουμε. Εσείς δεν τις βάζετε τις υπογραφές.

**ΑΘΑΝΑΣΙΟΣ ΠΛΕΥΡΗΣ:** Αυτοί που έκαναν την πρόταση, γιατί δεν έβαλαν τριάντα υπογραφές;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Πλεύρη, παρακαλώ, κυρία Πρόεδρε, μην απευθύνεστε μεταξύ σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν βάζετε τριάντα υπογραφές για να ελεγχθούν ποινικά για τις κακουργηματικές τους ευθύνες οι συνάδελφοί σας και θα ήθελα στο σημείο αυτό να πω τα εξής:

Η Ευρωπαία εισαγγελέας, η οποία διαβίβασε τη δικογραφία στη Βουλή, είναι η κ. Πόπη Παπανδρέου. Είναι Ελληνίδα. Έχει διατελέσει Εισαγγελέας Διαφθοράς και με την ιδιότητά της ως Εισαγγελέως Διαφθοράς είχε διαβιβάσει το 2014 στη Βουλή τη δικογραφία που αφορούσε τα εξοπλιστικά, τα Ναυπηγεία Σκαραμαγκά και τις ευθύνες Παπακωνσταντίνου και Βενιζέλου.

Η δικογραφία από τις 17 Μαρτίου που έφυγε από την Εισαγγελία Διαφθοράς, έφτασε στη Βουλή στις 4 Ιουνίου του 2014. Έκανε, δηλαδή, δυόμιση μήνες και πλέον να φτάσει από τη λεωφόρο Αλεξάνδρας στη λεωφόρο Βασιλίσσης Σοφίας. Ενδιαμέσως την κράτησε για ενάμιση μήνα ο κ. Αθανασίου, τότε Υπουργός Δικαιοσύνης. Συμβαίνει να είχα καταθέσει τα έγγραφα εγώ στην Εισαγγελία Διαφθοράς, γιατί ο κ. Βενιζέλος έλεγε καταθέσετε τα στοιχεία στον εισαγγελέα.

Όταν, λοιπόν, έφτασε στις 4 Ιουνίου το έγγραφο στη Βουλή, ξέρετε τι κάνατε η Νέα Δημοκρατία και η κυβέρνηση Σαμαρά τότε; Κλείσατε τη Βουλή. Εκδόθηκε στις 4 Ιουνίου, προ πάσης έναρξης των διακοπών για οποιονδήποτε, κλείσιμο της Βουλής και έναρξη θερινών τμημάτων, που σήμαινε ολοκλήρωση της αποσβεστικής προθεσμίας για τα εγκλήματα που ζητούσε η Εισαγγελέας Διαφθοράς να ελεγχθούν.

Θέλω, λοιπόν, να σας πω, επειδή κάποιοι εδώ μέσα έχουμε και μνήμη και αποφασιστικότητα, ότι, αν μεθοδεύετε τα ίδια, θα μας βρείτε πάλι απέναντι. Και αν νομίζετε ότι για τα εγκλήματα διαφθοράς ο κόσμος δεν νοιάζεται, κατά την ρήση του κ. Άδωνι Γεωργιάδη, που μας είπε ότι «όλα αυτά είναι πράγματα για τα οποία οι πολίτες δεν ενδιαφέρονται», θέλω να σας πω ότι για τα αποτελέσματα της διαφθοράς και για αυτά που είναι τα πιο τραγικά αποτελέσματα της διαφθοράς, ο κόσμος, όχι απλώς νοιάζεται, όχι απλώς δεν θα ανεχθεί τη συγκάλυψη και την παρασιώπηση, όχι απλώς δεν θα δώσει συγχωροχάρτι, αλλά να είστε βέβαιοι ότι θα σας τιμωρήσει.

Και να είστε, επίσης, βέβαιοι ότι θα κριθείτε για τη σημερινή επιλογή συγκάλυψης που φυσικά και δεν βάζει ταφόπλακα στην υπόθεση. Είναι, όμως, απολύτως ενδεικτική της πρόθεσής σας και όσων θα κάνετε και στην Εξεταστική Επιτροπή.

Κυρίες και κύριοι, η Πλεύση Ελευθερίας, οι Βουλευτές της, εγώ προσωπικά συμμετέχοντας και στην εξεταστική επιτροπή, γιατί θεωρώ ότι δεν χάνω τον χρόνο μου, αλλά υπηρετώ τους συμπολίτες μου, είμαστε αποφασισμένοι να συμβάλουμε για να χυθεί άπλετο φως στο έγκλημα των Τεμπών, στο κακούργημα των Τεμπών, σε όλα τα εγκλήματα υπόθαλψης που συνδέονται με αυτό. Και βέβαια είμαστε αποφασισμένοι αυτοί τους οποίους κρατάτε έξω από την υπόθεση, ενεχόμενοι, εμπλεκόμενοι, συνένοχοι, αλλά και οι μάρτυρες να έρθουν να καταθέσουν.

Και είμαστε ακόμη αποφασισμένοι αυτό το «Ποτέ ξανά» που εσείς το λέτε σαν σύνθημα και το ακυρώνετε την επόμενη στιγμή, αυτό το «Ποτέ ξανά» που οι γονείς και οι συγγενείς των θυμάτων το λένε με σπαραγμό, εμείς να το αρθρώσουμε εδώ για λογαριασμό των θυμάτων, για λογαριασμό των συγγενών, αλλά και για λογαριασμό όλων των πολιτών.

Η υπόθεση των Τεμπών είναι προσωπική υπόθεση κάθε Έλληνα πολίτη, είναι προσωπική μας υπόθεση και η προσπάθεια συγκάλυψής της θα μας βρει ανένδοτους και θα σας βρει σε πολύ δύσκολη θέση. Θα μας βρείτε προσωπικά απέναντί σας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου.

Κυρίες και κύριοι συνάδελφο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Νέας Μηχανιώνας Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείτε στο Βήμα η κ. Κωνσταντίνα Γιαννακοπούλου, Βουλευτής του ΠΑΣΟΚ - Κινήματος Αλλαγής, για πέντε λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η νύχτα της 28ης Φεβρουαρίου του 2023 θα μείνει χαραγμένη στη συνείδηση του ελληνικού λαού. Συνέβη ότι φαινόταν αδιανόητο Για όλους μας, δύο τρένα να κινούνται αντίθετα στην ίδια τροχιά για χιλιόμετρα, χωρίς να παρεμβαίνει κανείς για την τραγωδία που τελικά σημάδεψε τη συλλογική μνήμη της χώρας.

Κύριε Πρόεδρε, δεν παρίσταται Υπουργός αυτή τη στιγμή.

**ΠΡΟΕΔΡΕΥΩΝ (Βασίλειος Βιλιάρδος):** Ήταν μέχρι τώρα, κυρία Γιαννακοπούλου.

**ΑΘΑΝΑΣΙΟΣ ΠΛΕΥΡΗΣ:** Είναι συζήτηση για προανακριτική. Δεν είναι νομοσχέδιο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θεωρείτε ότι αυτό είναι εικόνα, κύριε Πλεύρη, ή ότι τιμά τη συζήτηση σήμερα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Γιαννακοπούλου, παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πολύ ωραία. Φαίνεται πόσο τιμάτε και πόσο υποτιμάτε τη σημερινή διαδικασία.

(Θόρυβος - διαμαρτυρίες από την πτέρυγα της Νέας Δημοκρατίας)

**ΣΤΑΥΡΟΣ ΚΑΛΑΦΑΤΗΣ:** Δέκα ώρες είναι εδώ ο κ. Βορίδης. Από τις 9.30΄ είναι εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ ησυχία. Δεν είναι δικό σας θέμα. Μην επεμβαίνετε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εύγε!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι, συνάδελφοι, δεν είναι συμπεριφορά αυτή.

Ορίστε, κυρία Γιαννακοπούλου, ήρθε ο κύριος Υπουργός.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κρίνει ο ελληνικός λαός.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Γιαννακοπούλου, μη συνεχίζετε. Σας παρακαλώ!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Βορίδη, για την τιμή που μας κάνετε να ακούσετε το τι λένε οι ειδικοί αγορητές. Μεγάλη μας τιμή!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Γιαννακοπούλου, συνεχίστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όλο αυτό, λοιπόν, το διάστημα, από την πρώτη στιγμή έως και σήμερα, και δημόσια και εδώ στο ελληνικό Κοινοβούλιο, η στάση του Πανελλήνιου Σοσιαλιστικού Κινήματος ήταν ξεκάθαρη. Δεν θα αφήσουμε αυτό το έγκλημα να ξεχαστεί. Δεν θα το αφήσουμε να συγκαλυφθεί. Το είπε ο Πρόεδρος του ΠΑΣΟΚ, ο Νίκος Ανδρουλάκης, στους γονείς, στους συγγενείς, στους φίλους των πενήντα επτά θυμάτων.

Αυτό κάνουμε τώρα πράξη. Η πρότασή μας για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης έχει αυτόν και μόνο τον σκοπό, να βρεθούν οι υπεύθυνοι και να λογοδοτήσουν. Το οφείλουμε απέναντι στη χώρα και στις πενήντα επτά οικογένειες. Το οφείλουμε απέναντι στη συνείδησή μας και το οφείλουμε απέναντι στην τιμή του πολιτικού κόσμου.

Κι όταν λέμε να βρεθούν οι υπεύθυνοι, κυρίες και κύριοι συνάδελφοι της Νέας Δημοκρατίας, εννοούμε συγκεκριμένα πρόσωπα που είχαν τόσο τη δυνατότητα όσο και τη γνώση, λόγω της θέσης ακριβώς που κατείχαν, να έχουν αποτρέψει αυτό το τραγικό συμβάν. Με πιο απλά λόγια, πλέον είναι ξεκάθαρο ότι αυτές οι πενήντα επτά ζωές θα μπορούσαν να είχαν αποφύγει αυτόν τον τραγικό θάνατο εάν δεν είχαν τελεστεί πράξεις και παραλείψεις συγκεκριμένων πολιτικών προσώπων.

Κι αυτό δεν το λέω απλά και μόνο εγώ. Αυτό δεν το λέει απλά και μόνο το ΠΑΣΟΚ. Αυτό προκύπτει από το πόρισμα του Ευρωπαίου εισαγγελέα. Προκύπτει από το πόρισμα της επιτροπής εμπειρογνωμόνων που εσείς ορίσατε μετά το δυστύχημα, ότι υπάρχει δηλαδή ξεκάθαρα αιτιώδης συνάφεια μεταξύ του δυστυχήματος στα Τέμπη με την μη εκτέλεση της Σύμβασης 717 για την αναβάθμιση της σηματοδότησης και της τηλεδιοίκησης των σιδηροδρόμων. Γιατί η σύμβαση θα έπρεπε να είχε ολοκληρωθεί μέχρι το Σεπτέμβρη του 2016.

Ωστόσο, το έργο όχι απλά δεν παραδόθηκε τον Σεπτέμβρη του 2016, αλλά η ανάδοχος δεν είχε καν υποβάλει μέχρι τότε τις μελέτες του έργου. Κι εδώ, κυρίες και κύριοι συνάδελφοι, έρχεται η ευθύνη των κυβερνήσεων, η ευθύνη των συγκεκριμένων Υπουργών. Τόσο ο κ. Σπίρτζης, όσο και ο κ. Καραμανλής ενέκριναν συνεχώς διαδοχικές παρατάσεις, με αποτέλεσμα το έργο να είναι ανολοκλήρωτο μέχρι σήμερα. Κι όχι μόνο αυτό, αλλά ο κ. Καραμανλής με απόφασή του ενέκρινε και την πληρωμή αποζημίωσης ύψους 3,5 εκατομμυρίων ευρώ στον ανάδοχο για θετική ζημία λόγω καθυστερήσεων του έργου. Έλεος! Έλεος, κυρίες και κύριοι συνάδελφοι! Πρόκειται, βεβαίως, για τον ίδιο Υπουργό που οκτώ μέρες πριν από τη φονική σύγκρουση έλεγε με περισσό θράσος από τα έδρανα που βρίσκεστε τώρα εσείς, κύριε Σταϊκούρα, απαντώντας σε ερώτηση της αντιπολίτευσης ότι είναι ντροπή!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ λίγο χρόνο και λόγω της διακοπής.

«Είναι ντροπή και ντρέπομαι…», έλεγε ο κ. Καραμανλής «…που θέτετε θέματα ασφαλείας». Και συμπλήρωνε: «Θα συμφωνήσετε κι εσείς ότι μια υπεύθυνη πολιτεία δεν μπορεί να παίζει με την ασφάλεια των επιβατών». Να, όμως, που τελικά έπαιζε στην πραγματικότητα. Εδώ τώρα την επόμενη μέρα σχεδιάζατε φιέστες για να έρθει ο κ. Μητσοτάκης και να μιλήσει για την ασφάλεια του σιδηροδρόμου. Αυτό κάνετε και σήμερα με περισσή αλαζονεία. Μιλάτε, απευθύνεσαι στον ελληνικό λαό, στις οικογένειες των πενήντα επτά θυμάτων με αλαζονεία.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Καταλαβαίνω τον άχαρο ρόλο που ο κ. Βορίδης προσπαθεί να παίξει. Προσπαθεί να μαζέψει τα ασυμμάζευτα της διακυβέρνησης. Όμως, το ότι ψηφίσατε μια εξεταστική επιτροπή που ξεκινάει από το 1997 έως σήμερα που εγκαλεί -και αυτό το λέτε εσείς, οι φιλοευρωπαϊστές δήθεν- την Ευρωπαϊκή Ένωση στο αιτιολογικό, που θέτει την ασφάλεια, που δίνει τους πόρους και κρύβεστε πίσω από αυτό και αρνείστε την προανακριτική επιτροπή με στοχευμένο περιεχόμενο, νομίζω ότι δείχνει τελικά ποια είναι η στόχευσή σας.

Με πολύ απλά λόγια για να το καταλάβουν όλοι όσοι μας ακούν κι επειδή σήμερα δεν μιλάμε για ένα θέμα τεχνικό, όπως πονηρά προσπαθεί και προσπάθησε να πει ο κ. Βορίδης τόση ώρα, αλλά μιλάμε για ένα θέμα το οποίο έχει αγγίξει την ψυχή και τη συνείδηση ολόκληρου του ελληνικού λαού, υπάρχουν συγκεκριμένες ενδείξεις για διερεύνηση ποινικών ευθυνών πολιτικών προσώπων. Αυτό ακριβώς συζητάμε.

Έρχεται, λοιπόν, ο Ευρωπαίος εισαγγελέας, κατονομάζει πολιτικά πρόσωπα τα οποία κατείχαν υπουργική θέση και προσδιορίζει συγκεκριμένες αξιόποινες πράξεις και παραλείψεις, άρρηκτα συνδεδεμένες με την ασφάλεια των σιδηροδρόμων.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Υποψίες είναι, όχι ενδείξεις!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όσο και να προσπαθείτε, κύριε, δεν θα μπορέσετε ποτέ να κάνετε τη φωνή της αλήθειας να σιγάσει! Όσο και να προσπαθήσετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Υποψίες είναι! Ντροπή!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εκτίθεστε!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Έρχεται, λοιπόν, με όλα αυτά προκειμένου να μας δείξετε ότι ουσιαστικά δεν ολοκληρώθηκε ένα έργο όπως όφειλαν σύμφωνα με τη σύμβαση 717 σε συγκεκριμένα χρονοδιαγράμματα.

Αντίθετα, ενώ ο κ. Καραμανλής ήξερε ότι δεν έχει προχωρήσει καθόλου το έργο, ενώ οι ίδιοι οι εργαζόμενοι με δεκάδες έγγραφα διαμαρτύρονταν και έλεγαν ότι υπάρχει πρόβλημα ασφάλειας, ενώ υπήρχε εμπιστευτικό έγγραφο της Εθνικής Αρχής Διαφάνειας από τις 4 Οκτώβρη του 2021 στο Υπουργείο, τι έκανε ο κ. Καραμανλής; Τι έκανε; Αντί να στείλει αυτό το έγγραφο στη δικαιοσύνη, το καταχώνιασε στο συρτάρι του. Και στις 28 Φεβρουαρίου χάνονται πενήντα επτά ζωές.

Κι έρχεστε, κύριε Βορίδη, με θράσος να μας πείτε ότι μιλάμε απλά και μόνο για δύο φερόμενα οικονομικά αδικήματα. Σας καλώ, κύριε Βορίδη, σας καλώ, κυρίες και κύριοι της Συμπολίτευσης, να βγείτε και να το πείτε κοιτάζοντας κατάματα τις οικογένειες των πενήντα επτά θυμάτων. Αυτή, όμως, είναι η θέση της Νέας Δημοκρατίας!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Κυρία Γιαννακοπούλου, ολοκληρώστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω.

Η θέση σας είναι ότι δεν υπάρχουν ποινικές ευθύνες, αλλά και ότι δεν πρέπει -άκουσον άκουσον- να διερευνηθούν εάν υπάρχουν. Όχι απλά ότι δεν υπάρχουν. Ότι δεν πρέπει να υπάρξει καν διερεύνηση! Θέλετε, όμως, να θυμηθούμε την επίσημη θέση σας τις πρώτες μέρες της τραγωδίας; «Φταίμε όλοι, άρα δεν φταίμε κανείς». Αυτό είπε η Νέα Δημοκρατία.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε. Αν δεν διακοπτόμουν τόσες φορές, σίγουρα θα είχα ολοκληρώσει εντός του χρόνου, αγαπητέ κύριε συνάδελφε.

Ας τοποθετηθούμε, λοιπόν, κυρίες και κύριοι συνάδελφοι -και κλείνω με αυτό- σήμερα όλοι ξανά τόσο απέναντι στην πρόταση του ΠΑΣΟΚ όσο και απέναντι στον ελληνικό λαό και κατά κύριο λόγο απέναντι στις οικογένειες των θυμάτων. Και κλείνω με αυτό, γιατί, ξέρετε, μπορεί η οποιαδήποτε πολιτική επιλογή μας και τοποθέτησή μας να κρίνεται πολιτικά, μπορεί να επιχειρηματολογήσουμε πάνω σε αυτό είτε θετικά είτε αρνητικά ο καθένας μας, ο καθένας από τη δική του πλευρά.

Όμως, κυρίες και κύριοι συνάδελφοι, όμως κύριε Βορίδη, υπάρχουν στιγμές όπως η συγκεκριμένη τραγωδία που ανεξαρτήτως της πολιτικής μας αφετηρίας είμαστε υποχρεωμένοι να υπηρετήσουμε την αλήθεια. Και εσείς αυτό το μπλοκάρετε με τη σημερινή σας στάση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Λοιπόν θα δώσουμε τον λόγο τώρα στον κ. Φωτήλα από τη Νέα Δημοκρατία και μετά θα ακολουθήσει ο κ. Κώστας Καραμανλής και στη συνέχεια θα συνεχίσουμε τον κατάλογο. Είναι ο κ. Αυλωνίτης, ο κ. Τσαβδαρίδης.

Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ κύριε Πρόεδρε.

Κυρίες και κύριοι συνάδελφοι, συζητάμε σήμερα δύο διαφορετικές προτάσεις του ΠΑΣΟΚ και του ΣΥΡΙΖΑ για τη σύσταση προανακριτικής επιτροπής προκειμένου να αναζητήσει τυχόν ποινικές ευθύνες των πρώην Υπουργών κυρίων Χρυσοχοΐδη, Χατζηδάκη, Σπίρτζη και Καραμανλή. Βέβαια ήδη υφίσταται, έχει πάρει σάρκα και οστά, -να το θυμηθούμε λίγο- η εξεταστική επιτροπή της Βουλής, που θα διερευνήσει τις παθογένειες των ελληνικών σιδηροδρόμων αναζητώντας λάθη, παραλείψεις, αστοχίες, αλλά και βέβαια ευθύνες πολιτικές ή και ποινικές, όπου και όταν αυτές προκύψουν.

Η διαφορά λοιπόν ανάμεσα στην προανακριτική και την εξεταστική είναι ότι η προανακριτική αναζητά ποινικές ευθύνες από συγκεκριμένα πρόσωπα για συγκεκριμένα αδικήματα, ενώ η εξεταστική εξετάζει ένα συγκεκριμένο διάστημα και βρίσκει τα βαθύτερα αίτια -όπως είπα- τα λάθη, τις παραλείψεις και τις ευθύνες όπου αυτές υπάρχουν.

Τα λέω αυτά για δύο λόγους: Αφ’ ενός να μας καταλαβαίνουν οι συμπολίτες μας οι οποίοι ακούνε και δεν ξέρουν κατ’ ανάγκη τι σημαίνουν και αφ’ ετέρου γιατί έτσι θεωρώ ότι θα ξετυλίξω καλύτερα το κουβάρι της υποκρισίας, του πολιτικού τυχοδιωκτισμού, του λαϊκισμού με τον οποίο επιλέγετε για άλλη μία φορά να πολιτεύεστε και οι δύο.

Και εξηγούμαι. Ας πάρουμε τις προτάσεις μία, μία, ξεκινώντας από αυτή που κατατέθηκε πρώτα του ΠΑΣΟΚ. Στην αρχή σκέφτηκα να ξεκινήσω από εκείνη της Αξιωματικής Αντιπολίτευσης, αλλά έχασα τα νούμερα λίγο, μπερδεύτηκα, λέω μην κάνω και κανένα λάθος. Οπότε για να είμαι σίγουρος ξεκίνησα από εκείνη που κατατέθηκε πρώτα δηλαδή του ΠΑΣΟΚ. Το ΠΑΣΟΚ θεωρεί ότι υπάρχουν ενδείξεις τέλεσης των αδικημάτων της παράβασης καθήκοντος και της απιστίας από τους πρώην Υπουργούς Σπίρτζη και Καραμανλή. Καλά για τον Καραμανλή θα τα πούμε σε λίγο.

Αλλά για τον Σπίρτζη, ο οποίος μάλιστα μας ήρθε εδώ καμαρωτός, καμαρωτός και μας είπε ότι εγώ είμαι παλικάρι και να με πάτε στο δικαστήριο και εσείς που τον χειροκροτήσατε και του είπατε μπράβο είσαι παλικάρι και πατριώτης, αφού δέχεσαι τις ευθύνες σου, δεν γνωρίζετε ότι το πράγμα έχει παραγραφεί; Δεν το γνωρίζετε πραγματικά; Δεν σας το είπαν οι νομικοί σας; Προφανώς το γνωρίζετε. Αλλά αυτό που σας ενδιαφέρει δεν είναι η ουσία, ούτε η πραγματική διερεύνηση όλων των παθογενειών των ελληνικών σιδηροδρόμων, των πράξεων, των παραλείψεων και τυχόν των ευθυνών που μπορεί να προκύψουν από πολιτικά πρόσωπα. Το μόνο που σας ενδιαφέρει είναι ένα επικοινωνιακό σόου με μικροκομματικές σκοπιμότητες.

Και το λέω αυτό διότι με τη στάση σας το αποδεικνύετε. Να θυμίσω σε όλους ότι το ΠΑΣΟΚ καταψήφισε την πρόταση του ΚΚΕ για σύσταση εξεταστικής. Γιατί άραγε; Μήπως γιατί δεν επιθυμεί για δικούς του λόγους την περαιτέρω διερεύνηση του ζητήματος; Πάντως εκεί μαθηματικά οδηγεί η στάση σας. Γιατί αν υποθετικά ακολουθούσαμε τη δική σας επιλογή και δεν ψηφίζαμε την εξεταστική, τι θα συνέβαινε; Θα είχαμε σήμερα μία καταψήφιση των δύο προτάσεων προανακριτικής και η υπόθεση τουλάχιστον σε κοινοβουλευτικό επίπεδο θα τελείωνε σήμερα άπαξ και δια παντός. Εκτός αν πιστεύετε ότι υπάρχει Βουλευτής της Νέας Δημοκρατίας που θα ψηφίσει την πρότασή σας. Αλήθεια μήπως αυτό θέλετε κυρίες και κύριοι συνάδελφοι του ΠΑΣΟΚ, να το λήξουμε απόψε, εδώ, να μην ασχοληθούμε ξανά με το θέμα;

Εμείς λοιπόν λέμε όχι. Θα ασχοληθούμε. Πρέπει να ασχοληθούμε. Πρέπει να αναζητήσουμε τα αίτια, τις πράξεις, τις παραλείψεις, τις αστοχίες, να βγούμε σοφότεροι από αυτή τη διαδικασία και να δρομολογήσουμε όλες τις παρεμβάσεις που θα κρίνουμε μέσα από τη διαδικασία ότι είναι απαραίτητες για να διασφαλίσουμε την ασφαλή μετακίνηση των πολιτών. Αυτό οφείλουμε να κάνουμε απέναντι στην κοινωνία και κυρίως απέναντι στις οικογένειες των πενήντα επτά αδικοχαμένων συμπολιτών μας. Αυτό θα έπρεπε να κάνετε και εσείς, κυρίες και κύριοι συνάδελφοι του ΠΑΣΟΚ και να μην αναλώνεστε σε φτηνά επικοινωνιακά σόου και πολιτικές. Αλλά Κολλάδες ήσασταν, Κολλάδες παραμένετε.

Βέβαια η αλήθεια είναι ότι ζήσαμε και είδαμε πολύ χειρότερα πράγματα σήμερα σε αυτό το Κοινοβούλιο. Ζήσαμε τον πραγματικό πάτο του λαϊκισμού και μάλιστα από πολιτικό Αρχηγό. Δεν θα πω κάτι άλλο, μόνο θλίψη, πραγματικά θλίψη.

Αλλά πάμε τώρα στην πρόταση του ΣΥΡΙΖΑ, εδώ αν είναι για γέλια. Να αναζητήσουμε λέει ποινικές ευθύνες στον Χρυσοχοΐδη, Χατζηδάκη, Σπίρτζη. Αφήνω τον Καραμανλή, θα κλείσω με αυτόν. Προφανώς εννοείτε να αναζητήσουμε ποινικές ευθύνες προκειμένου να τις αποδώσουμε, όχι για πλάκα. Όμως μιλάμε για αδικήματα τα οποία γνωρίζει και ένας πρωτοετής φοιτητής της νομικής ότι έχουν παραγραφεί εδώ και πολύ, πολύ, πολύ καιρό.

Και ας φανταστούμε το σενάριο. Ακούστε το σενάριο, κύριε Πρόεδρε. Αν σήμερα ψηφίσουμε «ναι» στην προανακριτική, αύριο συστήνεται μία επιτροπή η οποία πλέον θα φοράει, θα ενδύεται τον μανδύα της εισαγγελικής αρχής και θα διαπιστώσει κατευθείαν στην πρώτη της συνεδρίαση ότι υπάρχει παραγραφή των αδικημάτων. Και τι θα κάνει όπως οφείλει μια εισαγγελική αρχή που κάνει μια προκαταρκτική εξέταση; Θα πει παραγραφή, γεια σας, τέλος, δεν εξετάζουμε μάρτυρες, δεν πάμε παρακάτω, δεν έχει δεύτερη συνεδρίαση. Αυτό είναι που θα γίνει, εάν πραγματικά κάνουμε αυτό που λέτε. Ούτε εξέταση μαρτύρων ούτε τίποτα.

Επιτέλους δείξτε λίγη σοβαρότητα. Μην απαξιώνετε και μην ευτελίζετε στο βωμό της μικροπολιτικής σκοπιμότητας ύψιστα κοινοβουλευτικά εργαλεία, όπου είναι πραγματικά αντιπροσωπευτικά της ίδιας μας της δημοκρατίας. Επιτέλους αλλάξτε αιώνα. Συνεχίζετε να πολιτεύεστε το 2023 με παρωχημένους όρους προηγούμενων δεκαετιών. Γι’ αυτό φτάσατε εδώ που φτάσαμε και εσείς και εσείς.

Και ενώ δεν έχει κανένα νόημα να αναζητήσουμε παραγεγραμμένες ποινικές ευθύνες Υπουργών, έχει όμως νόημα, σημασία και αξία να αναζητήσουμε λάθη, παραλείψεις, παθογένειες, αστοχίες και όπου υπάρχουν και ευθύνες του συστήματος τις περιόδους όλων των προαναφερόμενων και όχι μόνο. Όχι για να ποινικοποιήσουμε την κατάσταση σώνει και καλά, αλλά για να εξαλείψουμε αυτά τα φαινόμενα, να τα διορθώσουμε. Γι’ αυτό λέμε ναι στην εξεταστική των πραγμάτων επιτροπή που δίνει τη δυνατότητα χωρίς περιορισμούς σε συγκεκριμένα πρόσωπα και αδικήματα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φωτήλα, ολοκληρώστε.

**ΙΑΣΟΝΑΣ ΦΩΤΗΛΑΣ:** Τώρα κλείνοντας για τον κ. Καραμανλή, εν τάχει να δούμε τι παρέλαβε και τι παρέδωσε.

**ΠΡΟΕΔΡΕΥΩΝ (Γεώργιος Λαμπρούλης):** Θα τα πει ο κ. Καραμανλής αμέσως μετά από εσάς, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Την ανοχή σας, κύριε Πρόεδρε. Είμαι στο πλαίσιο…

**ΠΡΟΕΔΡΕΥΩΝ (Γεώργιος Λαμπρούλης):** Είναι άλλο σενάριο αυτό.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, αλά καρτ είναι αυτό; Μίλησε δέκα και μισό, δεν είπατε μία κουβέντα.

**ΠΡΟΕΔΡΕΥΩΝ (Γεώργιος Λαμπρούλης):** Υπήρχαν διακοπές από κάτω, τι να κάνουμε;

**ΙΑΣΟΝΑΣ ΦΩΤΗΛΑΣ:** Και υπάρχει μια ομόφωνη απόφαση της Διάσκεψης, του ύψιστου οργάνου της Βουλής…

**ΠΡΟΕΔΡΕΥΩΝ (Γεώργιος Λαμπρούλης):** Η οποία λέει τι;

**ΙΑΣΟΝΑΣ ΦΩΤΗΛΑΣ:** Είναι μια ειδική διαδικασία με κλειστό αριθμό ομιλητών και γι’ αυτό…

**ΠΡΟΕΔΡΕΥΩΝ (Γεώργιος Λαμπρούλης):** Λέει ομόφωνα ότι οι ομιλητές έχουν πέντε λεπτά στη διάθεσή τους, και με ανοχή του Προεδρείου τα επτά λεπτά. Φτάσαμε τα οκτώ λεπτά με τις δικές μου διακοπές.

**ΙΑΣΟΝΑΣ ΦΩΤΗΛΑΣ:** Αφήστε να ολοκληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε.

**ΙΑΣΟΝΑΣ ΦΩΤΗΛΑΣ:** Από εσάς δεν το περίμενα πραγματικά. Από άλλους ίσως.

Τι παρέλαβε, λοιπόν, ο κ. Καραμανλής; Μία σύμβαση ολοκληρωτικά βαλτωμένη η οποία έχει ολοκληρωθεί στο 18% ουσιαστικά. Μέχρι τον Φλεβάρη το πήγε στο 70% και τον Σεπτέμβρη ολοκληρώθηκε το έργο, η σύμβαση, και παραδόθηκε. Εκτός αν θέλετε να απολογηθεί και για τον «Ντάνιελ»! Δεν ξέρω μπορεί να θέλετε και αυτό και το τι έφερε. Εσείς έπρεπε έως τον Σεπτέμβρη του 2016 να έχετε φροντίσει για τη σηματοδότηση πενήντα δύο σταθμών, την ανάταξη τριών κέντρων τηλεδιοίκησης και κάτι ψιλά ακόμα.

Τι κάνατε για όλα αυτά; Από ελάχιστα έως τίποτα. Παραδώσατε δεκαεπτά από τους πενήντα δύο σταθμούς, τους εξής επτά! Γιατί οι δέκα είχαν σοβαρότατες αστοχίες και έπρεπε να ανακατασκευαστούν από την αρχή. Δώσατε συνολικά -ολοκληρώνω- έξι παρατάσεις για την ολοκλήρωση της 717. Κατηγορείτε τον Καραμανλή για μία. Και δώσατε όχι μία, όχι δύο, όχι τρεις, αλλά έξι και μάλιστα με ομολογημένη συνυπαιτιότητα της «ΕΡΓΟΣΕ». Ακούσαμε κι άλλα ότι ο Καραμανλής θα έπρεπε να κηρύξει έκπτωτο τον ανάδοχο το 2019 ή το 2020 αλλά όχι ο Σπίρτζης το 2015 ή το 2016.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φωτήλα, παρακαλώ.

**ΙΑΣΟΝΑΣ ΦΩΤΗΛΑΣ:** Ολοκληρώνω.

Και εγώ δεν λέω ότι κανένας δεν έπρεπε σώνει και καλά να κηρύξει έκπτωτο τον ανάδοχο. Αν υποθετικά έπρεπε να γίνει, σίγουρα ήταν πολύ πιο εύκολο από τον κ. Σπίρτζη που είχε αναλάβει μια σύμβαση που είχε υπογραφεί πριν από ελάχιστους μήνες παρά από τον κ. Καραμανλή που ήταν πλέον πολλά τα χρόνια.

Γιατί αν ο κ. Καραμανλής, με δεδομένο ότι θα είχε φροντίσει να ομολογήσει...

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, φέρνετε σε δύσκολη θέση το Προεδρείο. Το καταλαβαίνετε, ναι ή όχι;

**ΙΑΣΟΝΑΣ ΦΩΤΗΛΑΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Αλλά δεν βλέπω τώρα από εδώ να φωνάζετε, να διαμαρτύρεστε, όπως προηγουμένως.

**ΙΑΣΟΝΑΣ ΦΩΤΗΛΑΣ:** Δεν διαμαρτύρομαι. Εγώ ξέρω την απόφαση. Είναι ο διπλάσιος χρόνος.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, ολοκληρώστε.

**ΙΑΣΟΝΑΣ ΦΩΤΗΛΑΣ:** Ολοκληρώνω, λοιπόν, σε ελάχιστο χρόνο.

Αν λοιπόν ο κ. Καραμανλής, με δεδομένο ότι ο ΣΥΡΙΖΑ φρόντισε να δηλώσει το δημόσιο την απόλυτη συνυπαιτιότητά του για τις καθυστερήσεις του έργου, κήρυττε έκπτωτο τον ανάδοχο, τότε ναι, ίσως να είχε διαπράξει το αδίκημα της απιστίας. Τώρα το μόνο που έκανε ήταν να αναλάβει ένα τελειωμένο, ένα παρατημένο, μια εγκαταλελειμμένη σύμβαση και να τη φέρει σε πέρας με μοναδικό γνώμονα την ασφάλεια των πολιτών και το δημόσιο συμφέρον. Άρα καταψηφίζουμε προφανώς γιατί τα ψέματα έχουν όρια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κώστας Καραμανλής.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κύριοι Υπουργοί, κυρίες και κύριοι συνάδελφοι, είμαστε σήμερα εδώ με πρωτοβουλία του ΠΑΣΟΚ και του ΣΥΡΙΖΑ. Αντικείμενο της συζήτησης σήμερα είναι να δούμε αν η πρόταση που έχουμε στα χέρια μας για τυχόν αδικήματα που τέλεσα ως Υπουργός Μεταφορών και Υποδομών σε σχέση με τη σύμβαση 717 έχει βάση ή δεν έχει βάση.

Θέλω να δηλώσω εξαρχής ότι αντιμετωπίζω όλη αυτή τη διαδικασία με απόλυτο σεβασμό και δεν σκοπεύω να πέσω στην παγίδα ούτε της προσωπικής ούτε της μικροκομματικής αντιπαράθεσης. Θα τοποθετηθώ με σοβαρότητα και υπευθυνότητα και θα προσπαθήσω με ειλικρίνεια να απαντήσω σε όσα αβάσιμα, κατά την άποψή μου, έχουν ειπωθεί. Αυτό άλλωστε έκανα και στην Επιτροπή Θεσμών και Διαφάνειας την περασμένη περίοδο, αυτό θα πράξω και τώρα με σεβασμό πάνω απ’ όλα στην αλήθεια και πάνω απ’ όλα με σεβασμό στη μνήμη των ανθρώπων που χάθηκαν τόσο άδικα στα Τέμπη και στον πόνο των συγγενών τους. Τους οφείλουμε λοιπόν όλοι μας και πρώτος εγώ την αλήθεια, όχι την πολιτική εκμετάλλευση.

Γι’ αυτό και εγώ βρίσκομαι σήμερα εδώ, ενώπιών σας, για να σας μιλήσω με στοιχεία. Στοιχεία που πιστεύω ότι θα σας αποδείξουν ποια ήταν η κατάσταση των ελληνικών σιδηροδρόμων τα τελευταία τριάντα χρόνια. Τι παρέλαβε η κυβέρνηση της Νέας Δημοκρατίας το 2019 και σε ποιες ενέργειες προχωρήσαμε, ώστε σήμερα που μιλάμε το έργο της 717 να έχει ολοκληρωθεί. Στοιχεία που θα αποδείξουν ότι οι κατηγορίες της Αντιπολίτευσης προκλήθηκαν είτε από άγνοια είτε από πολιτική σκοπιμότητα. Αυτό θα το κρίνουν όσοι μας παρακολουθούν.

Ας δούμε λοιπόν αναλυτικά μερικά τεχνικά στοιχεία. Ας μιλήσουμε λοιπόν για τη σύμβαση 717 του 2014, που πρακτικά, κυρίες και κύριοι συνάδελφοι, τι αφορά; Αφορά τη σηματοδότηση πενήντα δύο σιδηροδρομικών σταθμών, την ανάταξη τριών κέντρων τηλεδιοίκησης καθώς και άλλες τεχνικές εργασίες. Καταρχήν θα μου επιτρέψετε να σημειώσω ότι συστήματα σηματοδότησης τηλεδιοίκησης στο σιδηροδρομικό δίκτυο της χώρας μας είχαν εγκατασταθεί από το 1985 ως το 2001 μέσω δεκαπέντε συμβάσεων με συνολικό προϋπολογισμό 250 εκατομμύρια ευρώ. Δυστυχώς, τα συστήματα αυτά δεν τέθηκαν συνολικά ποτέ σε λειτουργία. Έτσι μια δεκαετία αργότερα αποφασίζεται ότι πρέπει να δημοπρατηθεί ένα έργο για την ανάταξη των συστημάτων σηματοδότησης τηλεδιοίκησης.

Η υπογραφή της σύμβασης 717 πήρε, κυρίες και κύριοι συνάδελφοι, τρία χρόνια για να συμβασιοποιηθεί. Έγινε το Σεπτέμβριο του 2014. Γιατί έγινε αυτό; Διότι αποδεικνύει τη δυσκολία της αναβάθμισης ενός εξοπλισμού που ήταν εξαρχής ανομοιογενής -μην ξεχνάτε τα 250 εκατομμύρια που είχαν ξοδευτεί με δεκαπέντε συμβάσεις- και σε πολλές περιπτώσεις η τεχνολογία ήταν ήδη παρωχημένη. Ανάδοχος κηρύσσεται η κοινοπραξία «ALSTOM - ΤΟΜΗ» με τίμημα 41,3 εκατομμύρια ευρώ. Με δεδομένο όμως ότι η σύμβαση αυτή υπογράφεται τον Σεπτέμβριο του 2014 και έχουμε εκλογές τον Ιανουάριο, τρεις μήνες μετά την υπογραφή της σύμβασης έχουμε καινούργια διοίκηση στην «ΕΡΓΟΣΕ», καινούργια κυβέρνηση και καινούργιο Υπουργό. Ας δούμε λοιπόν με ψυχραιμία και με στοιχεία τι έγινε αυτά τα χρόνια.

Ενώ λοιπόν έπρεπε η σύμβαση να έχει ολοκληρωθεί τον Σεπτέμβριο του 2016, σύμφωνα με την υπογεγραμμένη συμβασιοποίηση, η κυβέρνηση του ΣΥΡΙΖΑ από τον Αύγουστο του 2016 ως τον Μάρτιο του 2019 δίνει στο έργο όχι μία ούτε δύο ούτε τρεις, αλλά έξι παρατάσεις. Όλες δε αυτές οι παρατάσεις που δίνονται είχαν χορηγηθεί με ρητή αναφορά ότι είναι χωρίς αποκλειστική υπαιτιότητα του αναδόχου. Τι σημαίνει αυτό, για να το καταλάβουν όσοι δεν παρακολουθούν τα των δημοσίων έργων; Σημαίνει ότι ο κύριος του έργου, δηλαδή η «ΕΡΓΟΣΕ», δηλαδή κατ’ επέκταση το ελληνικό δημόσιο, αποδέχεται ότι έχει συνυπαιτιότητα για τη μη έγκαιρη ολοκλήρωση της σύμβασης. Ας το κρατήσουμε αυτό.

Μάλιστα, επειδή η «ΕΡΓΟΣΕ» ήδη από το 2016 είχε διαπιστώσει ότι υπήρχαν πολλά προβλήματα στη διασύνδεση του νέου εξοπλισμού με τον υφιστάμενο, κρίνεται αναγκαίο το 2016 να γίνει σύναψη συμπληρωματικής σύμβασης ύψους 13 εκατομμυρίων ευρώ και χρόνο υλοποίησης συν δεκατέσσερις μήνες. Δηλαδή, γιατί εδώ ακούστηκαν πράγματα από αγαπητούς συναδέλφους του ΣΥΡΙΖΑ που δεν έχουν σχέση με την πραγματικότητα, η κυβέρνηση του ΣΥΡΙΖΑ δεν ακυρώνει το έργο, αλλά αποφασίζει και εγκρίνει τη δαπάνη επιπλέον 13,3 εκατομμυρίων ευρώ μέσω μιας συμπληρωματικής σύμβασης.

Παρά το γεγονός όμως ότι το Ελεγκτικό Συνέδριο εγκρίνει τη συμπληρωματική σύμβαση τον Ιούνιο του 2018, η κυβέρνηση του ΣΥΡΙΖΑ και η «ΕΡΓΟΣΕ» επί της ουσίας, που είναι ο κύριος του έργου, όχι μόνο δεν την υπογράφει αυτή τη σύμβαση, αλλά στην ουσία σταματάει την υλοποίηση του έργου τα έτη 2017 - 2018. Προσέξτε τώρα, ο χρόνος που είχε προβλεφθεί για να εκτελέσει η κυβέρνηση του ΣΥΡΙΖΑ το έργο αυτό είναι ο χρόνος που τους πήρε μόνο για να συντάξουν τη συμπληρωματική σύμβαση. Είναι χαρακτηριστικό ότι ως τα τέλη του 2016 παραδίδονται στον ΟΣΕ προς χρήση τα συστήματα σηματοδότησης σε δεκαεπτά από τους πενήντα δύο σταθμούς και κανένα από τα τρία κέντρα τηλεδιοίκησης. Σημειώνω όμως, και αυτό νομίζω ότι είναι πολύ βασικό, ότι από τους δεκαεπτά αυτούς σταθμούς που παραδίδονται έπρεπε μετά το 2019 να ανακατασκευαστούν οι δέκα λόγω μεγάλων τεχνικών αστοχιών. Άρα αυτό εννοούμε όταν υποστηρίζουμε ότι το έργο αυτό είχε επί της ουσίας βαλτώσει επί των ημερών του ΣΥΡΙΖΑ.

Έρχομαι τώρα στην ΕΔΕΛ, δηλαδή στο πόρισμα της ΕΔΕΛ, στο πόρισμα της Επιτροπής Δημοσιονομικού Ελέγχου, που γίνεται πότε; Γίνεται στα τέλη του 2018. Ποιο ενδιαφέρον στοιχείο προκύπτει από την έκθεση αυτή; Ότι οι μελέτες για το σιδηροδρομικό τμήμα ΣΚΑ - Πλατύ, ακούστε τώρα, ουδέποτε έχουν εκπονηθεί την τετραετία 2016 - 2019 και ουδέποτε έχουν εγκριθεί αυτές οι μελέτες από την εταιρεία που έχει την απαιτούμενη εμπειρία.

Συνέπεια του ελέγχου της ΕΔΕΛ, λοιπόν, ήταν να επιβάλει δημοσιονομική διόρθωση τον Ιούνιο του 2019 ποσού ύψους 2,2 εκατομμυρίων ευρώ.

Συνοπτικά, λοιπόν, μέχρι τον Ιούλιο του 2019, δηλαδή την περίοδο ΣΥΡΙΖΑ, η κατάσταση έχει ως εξής: Πρώτον, έχουν δοθεί έξι παρατάσεις για την ολοκλήρωση της σύμβασης 717 με την «ΕΡΓΟΣΕ», δηλαδή επί της ουσίας με το ίδιο το ελληνικό δημόσιο, να αναγνωρίζει ότι αυτό ευθύνεται για τις καθυστερήσεις και όχι ο ανάδοχος. Δεύτερον, η πρόοδος υλοποίησης του έργου ήταν χαμηλή, κατ’ όνομα 33%, αλλά στην πραγματικότητα το λειτουργικό τμήμα ήταν κάτω από 18%. Σας θυμίζω τους δέκα σταθμούς που είχαν παραδοθεί, αλλά δεν λειτουργούσαν. Τρίτον, ενώ έχει εγκριθεί από το Ελεγκτικό Συνέδριο η πρώτη συμπληρωματική σύμβαση, αυτή δεν υπογράφεται ποτέ από την «ΕΡΓΟΣΕ», επομένως δεν μπορούσε να υλοποιηθεί. Τέταρτον, οι ορθές μελέτες εφαρμογής δεν έχουν υποβληθεί. Πέμπτον, έχει έρθει και έχει επιβληθεί δημοσιονομική προσαρμογή 2,2 εκατομμύρια ευρώ στην Ευρωπαϊκή Ένωση. Αυτά, λοιπόν, παραλαμβάνει η κυβέρνηση Μητσοτάκη το 2019.

Υπό την πίεση, λοιπόν, της ΕΔΕΛ, οι μελέτες με την υπογραφή της δανειοπαρόχου για το τμήμα ΣΚΑ – Πλατύ υποβάλλονται επιτέλους το καλοκαίρι του 2009. Όμως, οι νέες λύσεις που προτείνονται με αυτές υπερβαίνουν το κόστος της συμπληρωματικής σύμβασης που είχε συμφωνήσει η «ΕΡΓΟΣΕ» επί των ημερών του ΣΥΡΙΖΑ.

Επομένως, κυρίες και κύριοι συνάδελφοι του ΣΥΡΙΖΑ, ισχυρίζεστε λανθασμένα ότι κακώς δεν υπογράψαμε άμεσα την πρώτη συμπληρωματική σύμβαση, διότι δεν ήταν δυνατή η υπογραφή της. Και τον Ιούλιο του 2019 που αναλαμβάνει ο ομιλών το Υπουργείο Μεταφορών και Υποδομών προχωρούμε σε συγκεκριμένες κινήσεις για να ξεβαλτώσουμε το έργο.

Τι κάνουμε πρώτα. Ζητάμε από τον ανάδοχο και τελικά λαμβάνουμε τον Φεβρουάριο του 2020 όλες τις μελέτες ειδικά για το τμήμα ΣΚΑ – Πλατύ, σύμφωνα με την τεχνική περιγραφή της πρώτης συμπληρωματικής σύμβασης και χωρίς επιπλέον κόστος. Δεύτερον, επανυποβάλλουμε, ως οφείλουμε, το 2020 τον Ιούνιο -δείτε με τι ταχύτητα κινηθήκαμε- στο Ελεγκτικό Συνέδριο τον φάκελο της πρώτης συμπληρωματικής σύμβασης με βάση τις επικυρωμένες ορθές μελέτες. Τρίτον, ορίζουμε εμπειρογνώμονα από το ΤΕΕ προκειμένου να εξετάσει αναφορές σχετικά με θέματα ασφαλείας και με το πέρας του ελέγχου υπογράφεται η πρώτη συμπληρωματική σύμβαση τον Μάιο του 2021.

Και έρχομαι τώρα στο θέμα της έβδομης παράτασης που χορήγησα ως Υπουργός στον ανάδοχο. Ενώ εκκρεμούσε η υποβολή των ορθών μελετών σηματοδότησης, η Κοινοπραξία έχει υποβάλει ένσταση κατά της σιωπηρής απόρριψης του αιτήματος παράτασης 717 από το ΔΣ της «ΕΡΓΟΣΕ». Επί αυτής της ένστασης και βάσει του ν.4412, θα έπρεπε να αποφασίσω εγώ ως αρμόδιος Υπουργός. Μετά, λοιπόν, την παράδοση των ορθών μελετών στις 24-2-2020 και προφανώς βάσει θετικής εισήγησης από το τεχνικό συμβούλιο της «ΕΡΓΟΣΕ» και από όλους τους υπηρεσιακούς παράγοντες, υπογράφω -ως όφειλα- την υπουργική απόφαση τον Μάρτιο του 2020, χορηγώντας την έβδομη παράταση του έργου.

Επειδή όμως σήμερα εδώ εγκαλούμαι και ελέγχομαι γι’ αυτή την απόφαση, ας δούμε και ας αναρωτηθούμε ποιες θα ήταν οι εναλλακτικές και ποιες οι συνέπειες, κυρίες και κύριοι συνάδελφοι, αν αποφάσιζα να μην υπογράψω την παράταση και να κηρύξω, όπως οι αγαπητοί συνάδελφοι του ΠΑΣΟΚ προτείνανε, έκπτωτο τον ανάδοχο. Με δεδομένο ότι από το 2016 ως το 2019 έχουν εκδοθεί έξι παρατάσεις από την «ΕΡΓΟΣΕ» με αναγνωρισμένη συναιτιότητα της «ΕΡΓΟΣΕ», είναι βέβαιο ότι ο ανάδοχος θα προσέφευγε στα δικαστήρια. Θα είχαμε άμεση διακοπή του έργου. Θα πετύχαινε τεράστια αποζημίωση σε βάρος του ελληνικού δημοσίου. Θα έπρεπε να κινηθεί νέα διαδικασία δημοπράτησης, που τι σήμαινε; Θα σήμαινε τουλάχιστον δύο χρόνια καθυστέρησης για να δημοπρατηθεί το έργο και στην καλύτερη περίπτωση άλλα δύο – τρία χρόνια για να ολοκληρωθεί το έργο. Τέλος, και μετά από αυτό, το μόνο σίγουρο θα ήταν η απώλεια της χρηματοδότησης από την Ευρωπαϊκή Ένωση, γιατί το έργο αυτό ήταν «γέφυρα», οπότε τα χρήματα αυτά θα τα χάναμε.

Επομένως, τα επιχειρήματα που έχουμε ακούσει σήμερα στην Αίθουσα ότι έπρεπε να κηρυχθεί ο ανάδοχος έκπτωτος, όχι μόνο δεν στέκουν λογικά, κυρίες και κύριοι συνάδελφοι, αλλά είναι βέβαιο ότι τότε θα ζημιωνόταν το ελληνικό δημόσιο, θα καθυστερούσε η ολοκλήρωση του έργου και θα χάναμε την ευρωπαϊκή χρηματοδότηση.

Και το σημαντικότερο, κάτι το οποίο δεν ακούστηκε, η σύμβαση 717, κυρίες και κύριοι συνάδελφοι, ολοκληρώθηκε και παραδόθηκε τον Σεπτέμβριο του 2023 και έχω τα πρωτόκολλα παράδοσης και παραλαβής για να το αποδείξω αυτό. Τι είχε γίνει ως τότε. Έξι παρατάσεις ο ΣΥΡΙΖΑ με ελάχιστη εκτέλεση. Τρεις παρατάσεις του έργου η Νέα Δημοκρατία, ολοκλήρωση του έργου. Και σας ερωτώ, κυρίες και κύριοι συνάδελφοι: Θα ήταν τούτο εφικτό, αν δεν είχα υπογράψει την παράταση και αν είχα διαλύσει την εργολαβία;

Και μια που μιλάμε για καθυστερήσεις και τον κατακερματισμό των εργολαβιών, θα ήθελα να θυμίσω σε αυτό το σημείο ότι εμείς ως κυβέρνηση ψηφίσαμε τον Σεπτέμβριο του 2022 τον ν.4974 για την αναμόρφωση του θεσμικού πλαισίου ως «ΕΡΓΟΣΕ», ώστε να σταματήσουν επιτέλους αυτές οι τεράστιες υπερβάσεις των προϋπολογισμών και των χρονοδιαγραμμάτων ειδικά των σιδηροδρομικών έργων που γινόντουσαν επί δεκαετίες σε αυτή τη χώρα.

Έρχομαι τώρα και σε μια εκκρεμότητα που κλήθηκα να επιλύσω και αφορά τα ζητήματα της κοινοπραξίας για θετικές ζημίες, όπου και γι’ αυτό εγκαλούμαι. Η κοινοπραξία έχει υποβάλει αιτήματα αποζημίωσης συνολικού ποσού 26,5 εκατομμυρίων ευρώ, όχι για την περίοδο 2019 – 2023, αλλά για όλη την περίοδο του έργου. Τελικά εξεδόθη απόφαση για καταβολή ποσού 2,7 εκατομμυρίων ευρώ. Από 26 δισεκατομμύρια ευρώ που ζήτησαν, τελικά η απόφαση ήταν για 2,7 εκατομμύρια ευρώ, δηλαδή ποσοστό περίπου 10% του συνολικού αιτηθέντος ποσού. Εάν τα αιτήματα αυτά είχαν εκδικαστεί στα δικαστήρια, όλοι καταλαβαίνουμε ότι το ποσό της αποζημίωσης θα ήταν πολλαπλάσιο των 2,7 εκατομμυρίων ευρώ και τούτο επειδή στις παρατάσεις που είχαν δοθεί η «ΕΡΓΟΣΕ» αποδεχόταν ότι ήταν συνυπαίτια για τις καθυστερήσεις.

Επομένως, για να συνοψίσω τι κάναμε εμείς από τον Ιούλιο του 2019 και μετά, πρώτον, κλείνουμε όλα τα ανοικτά ζητήματα που δεν είχαν αντιμετωπιστεί την προηγούμενη περίοδο, δηλαδή υποβολή ορθών μελετών, υπογραφή της πρώτης συμπληρωματικής περιόδου, διατήρηση του προϋπολογισμού του έργου και κλείσιμο των αιτημάτων για θετικές ζημιές του αναδόχου.

Δεύτερον, επανεκκινούμε σε σωστές βάσεις στην εκτέλεση του έργου. Μέχρι τα τέλη του 2022 παραδόθηκαν στον ΟΣΕ ολοκληρωμένα τα συστήματα σε δεκαεννιά από τους εναπομείναντες τριάντα επτά σταθμούς, ανακατασκευάστηκαν χωρίς μεγαλύτερη δαπάνη οι δέκα από τους δεκαεπτά σταθμούς που είχαν παραδοθεί προβληματικοί το 2016 και παραδίδεται και το κέντρο τηλεδιοίκησης και σηματοδότησης στη Θεσσαλονίκη.

Τρίτον, εκσυγχρονίζουμε το θεσμικό πλαίσιο για τα προβλήματα που αντιμετωπίζουμε με τον κατακερματισμό των εργολαβιών στα σιδηροδρομικά έργα.

Τέταρτον, παραδίδουμε εντός προϋπολογισμού ολοκληρωμένη την 717 τον Σεπτέμβριο του 2023. Και όλα αυτά ενώ στις αρχές του 2020 έχει ξεσπάσει η πανδημία με τις γνωστές επιπτώσεις και στον κατασκευαστικό κλάδο.

Ας αναφερθούμε τώρα στο πόρισμα της Εθνικής Αρχής Διαφάνειας, το οποίο υποτίθεται, κατά αυτά που έχουν πει οι αγαπητοί συνάδελφοι του ΠΑΣΟΚ, κράτησα κρυμμένο στο γραφείο μου. Το πόρισμα δηλαδή που υποβλήθηκε στην «ΕΡΓΟΣΕ» και τους οικονομικούς εισαγγελείς και κοινοποιήθηκε στον Υπουργό Μεταφορών. Το πόρισμα που καταλήγει στο συμπέρασμα ότι υπήρξαν χωρίς πρόθεση καθυστερήσεις. Το πόρισμα που πρότεινε πειθαρχικές διώξεις σε δεκαπέντε στελέχη της «ΕΡΓΟΣΕ», στις οποίες προχώρησε αρμοδίως το διοικητικό συμβούλιο της «ΕΡΓΟΣΕ». Το πόρισμα που συνιστούσε την επιστροφή από τον ανάδοχο ποσού 1,3 εκατομμύριο ευρώ, πρόβλεψη που συμπεριελήφθη στον τριακοστό τρίτο αρνητικό λογαριασμό.

Πρόκειται, επίσης, για το πόρισμα -ακούστε- το οποίο επικαλούνται τόσο οι Εισαγγελείς Εφετών Αθηνών όσο και ο Εισαγγελέας Οικονομικού Εγκλήματος και που έβαλαν τις δικογραφίες στο αρχείο επειδή δεν συνέτρεχαν, κατά τους εισαγγελείς, ενδείξεις για το αδίκημα της απιστίας.

Πίστεψέ με. Αυτό το πόρισμα εγώ κράτησα στο γραφείο μου, το οποίο μου κοινοποιήθηκε; Το πόρισμα αυτό δεν πήγαινε σε μένα. Το πόρισμα αυτό πήγαινε στον εισαγγελέα.

Και λυπάμαι, διότι, αγαπητοί συνάδελφοι του ΠΑΣΟΚ και ειδικά ο κ. Ανδρουλάκης, δεν το έχει πει αυτό ούτε μία ούτε δύο ούτε τρεις φορές.

Επομένως είτε ψεύδεται, αγαπητοί συνάδελφοι, είτε έχει λάθος πληροφόρηση.

Σχεδόν είκοσι λεπτά τώρα με ακούτε να σας παραθέτω μια σειρά στοιχείων και γεγονότων, τα οποία αποδεικνύουν ότι δεν μπορεί να σταθεί εναντίον μου κάποια κατηγορία για τη σύμβαση 717, διότι βάσει στοιχείων πρέπει να οδηγηθείτε στην απόφασή σας. Όμως, όλο αυτό το διάστημα, αν και έχω δεχθεί αμέτρητες προσωπικές επιθέσεις, επέλεξα συνειδητά να σιωπήσω.

Θα μου επιτρέψετε σε αυτό το σημείο, κύριε Πρόεδρε, να καταθέσω στα Πρακτικά όλα τα στοιχεία για τα οποία μίλησα τα τελευταία είκοσι λεπτά και αποδεικνύουν αυτά που υποστήριξα. Σας ευχαριστώ πολύ.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλο αυτόν τον καιρό, λοιπόν, απέφυγα να τοποθετηθώ δημοσίως και όποτε χρειάστηκε, όπως άλλωστε σήμερα, μίλησα θεσμικά στη Βουλή. Επέλεξα να μείνω σιωπηλός όσο η δικαιοσύνη επιτελεί το έργο της και ελέγχει κάθε πτυχή αυτού του τραγικού δυστυχήματος, αυτής της τραγωδίας που συνέβη στα Τέμπη.

Από τις πρώτες ώρες βρέθηκα στον τόπο του δυστυχήματος. Οι εικόνες που αντίκρισα δεν θα σβήσουν ποτέ από τη μνήμη μου. Παραιτήθηκα αμέσως και δημοσιοποίησα το κείμενο της παραίτησής μου στον δρόμο της επιστροφής και πριν φτάσω στην Αθήνα. Αυτό υπαγόρευσε η ηθική και οι αρχές μου.

(Χειροκροτήματα από την πτέρυγα της Νέας Δημοκρατίας)

Δεν σκέφτηκα ούτε στιγμή να κρυφτώ πίσω από ευθύνες άλλων και να ζητήσω παραιτήσεις των υφισταμένων μου, όπως είχε γίνει πολλές φορές στο παρελθόν. Ανέλαβα την αντικειμενική πολιτική ευθύνη, όχι μόνο αν θέλετε για τη δική μου θητεία και για τα δικά μου πεπραγμένα, αλλά και για τις θητείες όλων των προκατόχων μου και για τις παθογένειες, αν θέλετε, όλων των προηγούμενων ετών, πράγμα, που νομίζω όλοι θα συμφωνήσετε, αποτελεί εξαιρετικά σπάνιο για τα πολιτικά ήθη της χώρας μας γεγονός.

Η παραίτησή μου, όμως, θα μου επιτρέψετε να πω ότι είχε ακόμα μια σημαντική πτυχή, να μη μείνει ίχνος σκιάς, γιατί αν έμενα Υπουργός, η παραμονή μου σε αυτή τη θέση θα μπορούσε να οδηγήσει στο συμπέρασμα ότι θα προσπαθούσα να επηρεάσω με οποιοδήποτε τρόπο τη διαλεύκανση της υπόθεσης. Είμαι, λοιπόν, ο πρώτος -πιστέψτε με- που επιθυμώ να χυθεί άπλετο φως. Δυστυχώς, όμως, κάποιοι πολιτικοί αντίπαλοι επέλεξαν την ακραία, για να μην πω χυδαία, εκμετάλλευση αυτής της ανείπωτης τραγωδίας.

Και λυπάμαι που το λέω, αλλά πιστεύω ότι ο στόχος τους δεν είναι η αλήθεια και με την παρουσία μου εδώ, κύριε Πρόεδρε, θέλω να σας παρουσιάσω αυτά τα fake news, αυτή την προπαγάνδα και αυτά τα ψεύδη που ακούστηκαν.

Ψέμα πρώτο: Ο Καραμανλής κουνούσε το δάχτυλο λίγες μέρες πριν από τα Τέμπη λέγοντας ότι διασφαλίζουμε την ασφάλεια. Ο γνωστός πια μηχανισμός του σκοτεινού διαδικτύου του ΣΥΡΙΖΑ, οι γνωστοί λογαριασμοί που πριν από λίγες μέρες μάθαμε ότι λοιδορούν τους πάντες, ακόμα και πρώην συντρόφους σας, έκοψε και έραψε την τοποθέτησή μου για το ιστορικό τρενάκι του Πηλίου σε μια ερώτηση που έγινε από συνάδελφο του ΣΥΡΙΖΑ ότι τάχα κουνούσα το δάχτυλο και έλεγα ότι θα διασφαλίσουμε την ασφάλεια των τρένων, όταν στην πραγματικότητα μιλούσα για τους αυτονόητους κανόνες λειτουργίας και γιατί δεν μπορεί μια σιδηροδρομική γραμμή, έστω και τοπικού ενδιαφέροντος, όπως το τρενάκι του Πηλίου, να περάσει στη διαχείριση του δήμου. Σε εκείνη την ερώτηση ο ΣΥΡΙΖΑ επί της ουσίας ζητούσε το τρενάκι του Πηλίου να εξαιρεθεί από τις προδιαγραφές ασφαλείας και οι μηχανοδηγοί του να μην είναι πιστοποιημένοι. Αυτό ήθελε ο ΣΥΡΙΖΑ;

Και, βέβαια, λυπάμαι που το λέω, αλλά δεν σταμάτησαν εκεί. Ο ίδιος ο Αρχηγός του ΣΥΡΙΖΑ έθεσε υποψηφιότητα στην εκλογική μου περιφέρεια για να τιμωρήσει την υποψηφιότητά μου, για να ρίξει, όπως ο ίδιος υποστήριξε, τα κάστρα εκ των έσω.

Αυτά είναι, δυστυχώς, κυρίες και κύριοι συνάδελφοι, τα νέα ήθη της Αντιπολίτευσης της χώρας μας. Αυτές είναι οι τακτικές σας: Φθόνος, επιθέσεις χωρίς κανένα όριο, χτυπήματα κάτω από τη μέση, ψέματα και τοξικότητα. Να μετατραπεί ένα τραγικό γεγονός σε σημαία ευκαιρίας.

Και επειδή σήμερα, λοιπόν θα μιλήσουμε για όλα, θα σας απαντήσω ευθέως και στο ερώτημα το οποίο διακινείτε και διατυμπανίζετε από την επομένη των εκλογών. Η νίκη της Νέας Δημοκρατίας, όπως και η δική μου επανεκλογή, δεν διαγράφουν καμία ευθύνη, δεν είναι κολυμβήθρα του Σιλωάμ. Κανείς δεν υποστήριξε ποτέ κάτι τέτοιο, πόσο μάλλον ο ομιλών. Είναι, όμως, ήττα της χυδαιότητας, είναι ήττα της τοξικότητας.

Ψέμα δεύτερο: Ο Καραμανλής παραιτήθηκε προσχηματικά. Στελέχη της Αντιπολίτευσης ισχυρίζονται ότι η παραίτησή μου ήταν προσχηματική και προσπάθησαν να τη μειώσουν λυσσαλέα με κάθε τρόπο. Οι αντικειμενικές πολιτικές ευθύνες, λοιπόν, αναλήφθηκαν, όπως σας είπα και πριν, αμέσως και αναλήφθηκαν γιατί το τραγικό αυτό γεγονός συνέβη στον τομέα της πολιτικής μου εποπτείας. Αυτό σημαίνει πολιτική ευθύνη. Η πολιτική ευθύνη, όμως, δεν ισούται με ποινική ευθύνη. Σε αυτή τη χώρα -νομίζω ότι όλοι σε αυτή την Αίθουσα θα συμφωνήσουμε- ότι οι ποινικές ευθύνες αποδίδονται ακόμα από την ανεξάρτητη δικαιοσύνη και όχι από λαϊκά δικαστήρια.

Ψέμα τρίτο: Ο Καραμανλής -ακούστηκε και σήμερα αυτό από συναδέλφους Βουλευτές που είναι και νομικοί- κρύβεται πίσω από τη βουλευτική του ασυλία. Ειπώθηκαν, λοιπόν, αυτά τα πράγματα ότι εγώ κρύβομαι πίσω από τη βουλευτική μου ασυλία και, μάλιστα, αυτός ήταν ο λόγος που επιδίωξα την επανεκλογή μου. Ζητούσαν μετ’ επιτάσεως την άρση της ασυλίας μου, ενώ εγώ δεν έχω ασυλία για το συγκεκριμένο ζήτημα ούτε και μπορώ να ζητήσω την άρση της. Άραγε, κανείς εξ αυτών που τα λέει όλα αυτά δεν γνωρίζει ότι η διερεύνηση τυχόν αξιόποινων ποινικών πράξεων κατά την τέλεση καθηκόντων Υπουργών γίνεται σύμφωνα με το άρθρο 86 του Συντάγματος περί ευθύνης Υπουργών και μόνο από τη Βουλή;

Ψέμα τέταρτο: Ο Καραμανλής έβαλε στο συρτάρι το πόρισμα της αρχής διαφάνειας. Ακούσαμε τον κ. Ανδρουλάκη και σήμερα να υποστηρίζει τόσο στη Βουλή όσο και στις υπόλοιπες δημόσιες τοποθετήσεις του ότι έβαλα στο συρτάρι μου το πόρισμα της αρχής διαφάνειας. Θα το επαναλάβω για μια ακόμη φορά. Το πόρισμα της αρχής διαφάνειας κοινοποιήθηκε στο γραφείο του Υπουργού.

Μοναδικός και κύριος αποδέκτης του πορίσματος ήταν η Εισαγγελία Πρωτοδικών και ο Εισαγγελέας Οικονομικού Εγκλήματος το 2021, αυτοί δηλαδή, κυρίες και κύριοι συνάδελφοι, που μελετώντας αυτό το πόρισμα κατέληξαν ότι δεν συντρέχουν ενδείξεις για την άσκηση ποινικής δίωξης για το αδίκημα της απιστίας.

Και έρχομαι στο πέμπτο ψεύδος, ότι αν είχε ολοκληρωθεί η σύμβαση 717, με βεβαιότητα δεν θα είχε συμβεί το ατύχημα. Ως προς το επιχείρημα αυτό που διακινείται, θα ήθελα να σημειώσω ότι αυτό δεν είναι αληθές. Και εξηγούμαι. Σύμφωνα με όλες τις εκτιμήσεις των εμπειρογνωμόνων, η σύγκρουση μπορούσε ενδεχομένως να είχε αποτραπεί μόνο αν λειτουργούσε στο σύνολό του το Ευρωπαϊκό Σύστημα Διαχείρισης Σιδηροδρομικής Κυκλοφορίας, το λεγόμενο ERTMS, European Railway Traffic Management System, το οποίο δεν αφορά όλο τον σιδηρόδρομο, αφορά μόνο τα διευρωπαϊκά δίκτυα μεταφορών υψηλών ταχυτήτων. Στον άξονα ΠΑΘΕ, σύμφωνα με τον Ευρωπαϊκό Κανονισμό, αυτό το σύστημα πρέπει να λειτουργεί μέχρι το 2030. Αυτή τη στιγμή σε ολόκληρη την Ευρωπαϊκή Ένωση το ERTMS είναι εγκατεστημένο μόνο στο 13% με 18% του ευρωπαϊκού σιδηροδρόμου.

Η σηματοδότηση - τηλεδιοίκηση, αντικείμενο της οποίας είναι η σύμβαση 717, αποτελεί μόνο ένα μικρό μέρος αυτού που λέμε ERTMS. Τα υπόλοιπα συστήματα, που πρέπει επίσης να λειτουργούν, είναι το GSMR, είναι το ETCS, που είναι στην ουσία το σύστημα αυτόματης πέδησης τόσο στις γραμμές όσο και στα βαγόνια και όλα αυτά τα συστήματα να είναι μαζί ενοποιημένα.

Ο Ευρωπαϊκός Κανονισμός στην ουσία τι μας λέει; Ότι όλα αυτά τα συστήματα είναι υποχρέωση των κρατών - μελών να είναι έτοιμα και να λειτουργούν μέχρι το 2030.

Κατά τη διάρκεια, λοιπόν, της θητείας μου η σύμβαση 717, όπως σας είπα, προχώρησε και ολοκληρώνεται τον Σεπτέμβριο του 2023 μετά από δεκαετίες και μετά από αμέτρητες παρατάσεις, δυσεπίλυτα προβλήματα, όπως αναλυτικά σάς τεκμηρίωσα.

Έρχεται, όμως, σήμερα η πρόταση ειδικά του ΠΑΣΟΚ και λέει τι; Το αδιανόητο, κατά την άποψή μου, ότι το έργο έπρεπε να σταματήσει. Και προσέξτε την εσκεμμένη διαστρέβλωση που γίνεται εδώ: Υποστηρίζετε ότι ζητάτε Προανακριτική για τα Τέμπη. Διαβάστε την πρότασή τους. Δεν ζητάνε αυτό. Στην πραγματικότητα ζητάτε Προανακριτική για τη σύμβαση 717, για ένα θέμα οικονομικής φύσης που θα σταματούσε οριστικά το έργο. Με αυτόν τον τρόπο θα μπορούσε κάποιος να ισχυριστεί ότι συγκαλύπτουμε τα πραγματικά αίτια του δυστυχήματος, για τα οποία θα συζητήσουμε αναλυτικά στην εξεταστική επιτροπή και εγώ για άλλη μια φορά θα είμαι στη διάθεσή της να έρθω εκεί και να δώσω εξηγήσεις.

Με απλά λόγια, το ΠΑΣΟΚ και ο κ. Ανδρουλάκης μάς κατηγορούν σήμερα επειδή ολοκληρώσαμε το έργο της τηλεδιοίκησης. Επαναλαμβάνω: Γι’ αυτό συζητάμε σήμερα. Επομένως, καλύτερα άλλη φορά να ξέρουμε για ποιο πράγμα κατηγορούμε ποιον, τα βασικά σε αυτή την Αίθουσα.

Κυρίες και κύριοι συνάδελφοι, όσα σας ανέφερα σήμερα και όσα υποστήριξα και κατέθεσα τα έχω κάνει τεκμηριωμένα με έγγραφα, με αποδείξεις που υπηρετούν έναν και μόνο στόχο, την αλήθεια. Αυτό είναι το λιγότερο που θα μπορούσε να κάνει κάποιος στη θέση μου ως ένδειξη απόλυτου σεβασμού προς τους συνανθρώπους μας που χάθηκαν τόσο άδικα εκείνο το μοιραίο βράδυ.

Να μη συνηγορήσουμε, λοιπόν, στην πολιτική εκμετάλλευση αυτής της τραγωδίας που επί τόσους μήνες επιχειρείται από συγκεκριμένες παρατάξεις αυτής της Αιθούσης, διότι μόνο η αλήθεια και όχι η παραχάραξη της πραγματικότητας θα επιφέρει τελικά την κάθαρση.

Σας ευχαριστώ πολύ για την προσοχή σας.

(Παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραμανλή.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μέλη της Πολιτιστικής Στέγης Κρηνίδων Καβάλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αλέξανδρος Αυλωνίτης από τον ΣΥΡΙΖΑ - Προοδευτική Συμμαχία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υπουργέ, νυστάξατε κι εσείς, έτσι; Ωραία τα είπε ο πρώην Υπουργός, τεκμηριωμένα, μας κατέθεσε και χαρτιά. Τρία με τέσσερα κιλά τα υπολογίζω. Με ακούτε, κύριε Υπουργέ;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Έχει σημασία αυτό που λέω, γιατί μιλάμε νομικά. Είμαστε και οι δύο δικηγόροι και επί πολλά χρόνια θητεύσαμε στο Ποινικό Δίκαιο.

Αφού, λοιπόν, είναι τόσο πολύ πειστικά τα επιχειρήματα και τα έγγραφα καταδεικνύουν την αθωότητα του συνεργάτη σας, φίλου σας και σε κάθε περίπτωση στην ίδια παράταξη ανήκοντος, του κ. Καραμανλή, γιατί δεν ακολουθεί ο κ. Καραμανλής την πεπατημένη; Η πεπατημένη είναι απλή. Όπως ο κάθε Βουλευτής ο οποίος κατηγορείται από οποιονδήποτε πολίτη για οποιοδήποτε αδίκημα δέχεται να αρθεί η ασυλία του, γιατί δεν το κάνει αυτό;

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΛΕΥΡΗΣ:** Δεν συζητάμε για ασυλία εδώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αν έχετε την καλοσύνη, επειδή είναι Υπουργός, σήμερα εδώ να πει ευθαρσώς ότι όλα αυτά τα στοιχεία θα τα καταθέσει στην προανακριτική επιτροπή για να λάμψει η αλήθεια και να χαθεί οποιοδήποτε ίχνος …

(Θόρυβος στην Αίθουσα)

Αφήστε με λίγο, αν έχετε την καλοσύνη!

Να χαθεί, να εξαφανιστεί όποιο ίχνος σκιάς, όπως είπε, να χυθεί άπλετο φως, όπως είπε, και κυρίως να πολεμήσει το σκοτεινό δίκτυο του ΣΥΡΙΖΑ, το οποίο τόσο καιρό τον κατηγορεί.

Ξέχασε, όμως, να πει το πιο βασικό, δηλαδή ότι σήμερα συζητείται μια αίτηση του ΣΥΡΙΖΑ - Προοδευτική Συμμαχία και μια άλλη αντίστοιχη του ΠΑΣΟΚ - ΚΙΝΑΛ που φέρνει εδώ ένα αίτημα της Ευρωπαίας Εισαγγελέως η οποία έλεγξε όλο αυτό το θέμα και κατέληξε στο συμπέρασμα ότι υπάρχουν υποψίες διάπραξης του αδικήματος της απιστίας εις το πρόσωπο του κυρίου Καραμανλή, του πρώην Υπουργού και πιθανότητες διάπραξης του αδικήματος της παράβασης καθήκοντος στον κ. Σπίρτζη.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάντε λίγη ησυχία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό σήμερα δεν είναι το επίδικο; Και ρωτάω, λοιπόν, όλους εσάς τους δικηγόρους της πλευράς της Νέας Δημοκρατίας: Για πέστε μου, στον Θεό σας: Ένας εισαγγελέας τι θα έκανε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αρχειοθέτηση.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αρχειοθέτηση. Για να γίνει αυτή η αρχειοθέτηση, λοιπόν, δεν μπορεί και η προανακριτική επιτροπή, κύριε Υπουργέ, να το κάνει με τόσα επιχειρήματα που έχει ο κ. Καραμανλής; Γιατί δεν δέχεστε να ακολουθηθεί η πεπατημένη, να υπάρξει η προανακριτική επιτροπή και σωρεία Βουλευτών να εξετάσουν όλα αυτά τα επιχειρήματα τόσο του κ. Καραμανλή και όσα καταγράφονται στο πόρισμα της εισαγγελέως, έτσι ώστε να καταλήξει στο ασφαλές για εσάς συμπέρασμα ότι δεν έχει διαπράξει το αδίκημα το κακουργηματικό; Γιατί δεν το κάνετε; Τι συμβαίνει;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τώρα το κάνουμε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λέω, λοιπόν, σήμερα τα εξής απλά πράγματα: Εμείς εδώ μέσα ορκιστήκαμε να είμαστε πιστοί στην πατρίδα και να εκπληρώνουμε ευσυνείδητα τα καθήκοντά μας, ευσυνείδητα, δηλαδή να τα έχουμε καλά με τη συνείδησή μας, όχι μόνο με την κομματική μας συνείδηση και την κομματική νομιμότητα, όχι μόνο με βάση την αρχή της πλειοψηφίας. Το 41% που έχετε πάρει στις τελευταίες εκλογές δεν μετρά συνειδήσεις ούτε ποινικές ευθύνες ούτε ανθρωπιά ούτε δικαιοσύνη. Γι’ αυτό και ψηφίζουμε μυστικά.

Τα λέω αυτά γιατί κάπου χαθήκαμε στο πολιτικό σύστημα που υπηρετούμε. Έχουν περάσει τόσοι μήνες από τότε που έγινε το έγκλημα στα Τέμπη. Χάθηκαν πενήντα επτά ψυχές. Πόσες φορές το έχουμε πει; Το αναφέρω αυτό γιατί πρέπει να καταλήξουμε ότι σήμερα εδώ μετριόμαστε με το μπόι των αξιών μας ως άνθρωποι.

Γι’ αυτό, λοιπόν, και ο συνταγματικός νομοθέτης και ο Κανονισμός της Βουλής μας λένε να ψηφίζουμε μυστικά. Το λέω για δεύτερη φορά. Κυρίως, όμως, και πάνω απ’ όλα είναι μονόδρομος για εμάς να σεβαστούμε την Ευρωπαία εισαγγελέα, η οποία μας λέει ότι υπάρχει απιστία, κακούργημα το οποίο υποψιάζεται ότι διαπράχθηκε από έναν Υπουργό και ζημιώθηκε με αυτόν τον τρόπο κατά 2,7 εκατομμύρια η Ευρωπαϊκή Ένωση.

Σας ερωτώ, πέστε μου: Όλοι εμείς, όλοι εσείς που υπογράψατε τη σύμβαση συνένωσης με την Ευρωπαϊκή Ένωση έχουμε υποχρέωση αυτό που μας ζητάει η Ευρωπαία εισαγγελέας να το υλοποιήσουμε, ναι ή όχι; Αυτό είναι το ένα.

Δεύτερον: Η αλήθεια θα πρέπει να αναζητηθεί από τούτο το όργανο που λέγεται Κοινοβούλιο της πατρίδας μας, που ουσιαστικά έχει την εξουσία την πρωτογενή από τον ελληνικό λαό. Πέστε μου: Ποιος σας δίνει το δικαίωμα σήμερα να λειτουργείτε ως δικαστές και να αθωώνετε χωρίς να κινηθεί η διαδικασία που το ίδιο το Σύνταγμα προβλέπει, που ο ίδιος ο Κανονισμός της Βουλής προβλέπει; Κι εμείς τι κάναμε, το «σκοτεινό» διαδίκτυο του ΣΥΡΙΖΑ και του ΠΑΣΟΚ;

Πήραμε το πόρισμα της Ευρωπαίας Εισαγγελέα και το φέραμε στη Βουλή και σας ζητάμε αυτά που λέει η Ευρωπαία εισαγγελέας να τα αναζητήσουμε, να τα ψάξουμε, να δούμε αν υπάρχει πιθανότητα να έχει διαπραχθεί ένα αδίκημα σε βαθμό κακουργήματος. Τόσο απλό. Απ’ ό,τι φαίνεται σε πέντε λεπτά δεν μπορεί κανένας να επιχειρηματολογήσει για όσα ακούσαμε σήμερα. Σας ζητάω, λοιπόν και εγώ ως απλός Βουλευτής της Κέρκυρας να ψηφίσετε με το χέρι στην καρδιά όχι με την κομματική σας συνείδηση αλλά με την ανθρώπινη συνείδηση έχοντας μπροστά σας το ανθρώπινο χρέος να δικαιώσουμε τις πενήντα επτά ψυχές που χάθηκαν που μερικές μανάδες πήραν τα κορμιά τους σε μαύρη σακούλα. Δώστε τη δυνατότητα αυτό το ίχνος σκιάς που λέει ο κ. Καραμανλής ή το να χυθεί άπλετο φως -ο κ. Καραμανλής το λέει- να χυθεί θεσμικά μέσα από μία προανακριτική επιτροπή. Το κάνετε; Ιδού η Ρόδος ιδού και το πήδημα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Λάζαρος Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρία Υφυπουργέ, λίγες μέρες πριν σε αυτή εδώ την Αίθουσα η Ολομέλεια της Βουλής ψήφισε τη συγκρότηση εξεταστικής των πραγμάτων επιτροπής για τη διερεύνηση της τραγωδίας των Τεμπών που βύθισε στην οδύνη δεκάδες οικογένειες και δικαίως εξόργισε την ελληνική κοινωνία αποκαλύπτοντας παθογένειες πολλών δεκαετιών. Μια πρόταση του ΚΚΕ με την οποία συμφώνησε χωρίς δεύτερες σκέψεις η Νέα Δημοκρατία όχι βέβαια ως προς το ανεδαφικό και παραπλανητικό σκέλος της το οποίο ανακάτευε σε ένα θολό χυλό όλες τις πτυχές της ιδεοληπτικής καχυποψίας του ΚΚΕ για την Ευρωπαϊκή Ένωση και το κεφάλαιο αλλά ως προς το αιτητικό της πλαίσιο.

Συμφωνήσαμε με την πρόταση του ΚΚΕ αφ’ ενός γιατί η Κυβέρνηση της Νέας Δημοκρατίας ήταν αυτή που άνοιξε τον δρόμο για να μπορεί η κοινοβουλευτική μειοψηφία να συστήνει εξεταστικές επιτροπές αφ’ ετέρου γιατί η Νέα Δημοκρατία απέδειξε εμπράκτως αμέσως μετά το οδυνηρό δυστύχημα ότι δεν κρύβεται μπροστά στις ευθύνες. Ανέλαβε αμέσως την πολιτική ευθύνη. Υπήρξε άμεση παραίτηση του αρμόδιου Υπουργού. Όρισε ταχύτατα διοικητική επιτροπή που θα διενεργούσε πραγματογνωμοσύνη για τα αίτια. Παρέδωσε αμελλητί το πόρισμα αυτής και διευκόλυνε με τις άμεσες ενέργειές της την ανεξάρτητη δικαιοσύνη προκειμένου να ξεκινήσει τον έλεγχο των ποινικών ευθυνών και να ασκήσει τις σχετικές ποινικές διώξεις. Η Νέα Δημοκρατία ζητάει πρώτη απ’ όλους να έρθουν όλα στο φως. Ζητάει πληρότητα της διερεύνησης με σεβασμό στους πολίτες, στη δικαιοσύνη και στη δημοκρατία μας.

Από την άλλη πλευρά καλείται σήμερα να συζητήσει στην Ολομέλεια δύο μνημεία τακτικισμού από το ΠΑΣΟΚ και από τον ΣΥΡΙΖΑ που ζητούν τη σύσταση προανακριτικής επιτροπής για το οδυνηρό αυτό δυστύχημα για να διερευνηθούν, όπως υποστηρίζουν, τυχόν ποινικές ευθύνες Υπουργών κατά την άσκηση των καθηκόντων τους. Ερώτηση: πότε το ζήτησαν αυτό; Απάντηση: μόλις είδαν ότι χάνουν την αντιπολιτευτική πρωτοβουλία λόγω της πρότασης του ΚΚΕ για εξεταστική. Μόνο τότε, επαναλαμβάνω, μόνο τότε πλειοδότησαν εναγωνίως σε δήθεν ευαισθησία, καταθέτοντας μάλιστα ξεχωριστές προτάσεις, έτσι για να διασφαλίσουν ότι δεν θα καπελωθεί ο ένας από την πρόταση του άλλου. Τέτοια ήταν η βιασύνη τους. Μια βιασύνη όμως που ξέχασαν να τη δείξουν για τέσσερις ολόκληρους μήνες καθώς ήδη από τις 19 Ιουλίου η δικογραφία είχε διαβιβαστεί στην Ολομέλεια της Βουλής. Τόση δήθεν ευαισθησία αλλά και τόση υποκρισία, όταν μάλιστα γνωρίζουν ότι υπάρχει ήδη σε εξέλιξη η διερεύνηση όλων των διαχρονικών ευθυνών για την κατάσταση στους ελληνικούς σιδηροδρόμους μέσω της εξεταστικής και όταν μάλιστα δεν προκύπτει καμία απολύτως ένδειξη για τα δήθεν αδικήματα που περιγράφουν οι προτάσεις τους.

Έρχονται τώρα ΣΥΡΙΖΑ και ΠΑΣΟΚ να μοστράρουν τις δύο προτάσεις τους για προανακριτική ενώ ήδη έχει ψηφιστεί η εξεταστική επιτροπή κατηγορώντας μάλιστα τη Νέα Δημοκρατία για συγκάλυψη. Δηλαδή, κυρίες και κύριοι της αντιπολίτευσης, αν δεν ψηφίζαμε την εξεταστική επιτροπή πάλι για συγκάλυψη δεν θα μας κατηγορούσατε; Δηλαδή, μονά ζυγά δικά σας. Ωραία λογική. Παρ’ όλα αυτά ζητάτε τη σύσταση προκαταρκτικής επιτροπής για να διερευνηθούν οι ποινικές ευθύνες Υπουργών απαξιώνοντας όμως βαρύτατα την κοινοβουλευτική διαδικασία. Γιατί; Μα επειδή μιλάτε στις προτάσεις σας για την ανάγκη ποινικού ελέγχου δύο οικονομικών αδικημάτων, μιας απιστίας και μιας παράβασης καθήκοντος συνεχόμενων με δημοσιονομικές διορθώσεις χωρίς όμως να συντρέχει καμία ένδειξη τέλεσης αυτών των αδικημάτων από τους Υπουργούς.

Εξηγούμαι. Στην πρόταση του ΠΑΣΟΚ: τρικυμία εν κρανίω. Από τη μια απαξιώνετε την εξεταστική επιτροπή που ψήφισε η Βουλή όταν ξέρετε ότι εφόσον αυτή ανακαλύψει ποινικές ευθύνες Υπουργών τότε μπορεί να μετατραπεί σε προκαταρκτική. Και από την άλλη έρχεστε εδώ και αντί να θέλετε να συζητήσουμε στην εξεταστική όλο το φάσμα των μεγάλων προβλημάτων των σιδηροδρόμων μας που οδήγησαν στον τραγικό χαμό δεκάδων συνανθρώπων μας, εσείς θέλετε να περιορίσετε δραματικά το εύρος της συζήτησης συσχετίζοντας μάλιστα αυθαίρετα την απόδοση ευθυνών επειδή δεν εκτελέστηκε τυχόν ορθά μια σύμβαση με τις ανθρώπινες ζωές που χάθηκαν. Δυστυχώς, όμως είστε τόσο προκατειλημμένοι που έχετε ήδη προαποφασίσει να εκμεταλλευτείτε μικροκομματικά το τραγικό δυστύχημα στα Τέμπη στήνοντας μετέωρα σκηνικά διώξεων βασισμένα σε έωλα κατηγορητήρια. Την ίδια στιγμή που -επαναλαμβάνω- η δικαιοσύνη ερευνά ήδη σε βάθος το μοιραίο δυστύχημα.

Στην πρόταση ΣΥΡΙΖΑ πάλι ο παραλογισμός και η αυτοαναίρεσή σας δεν έχει προηγούμενο. Ζητάτε την ποινική διερεύνηση Υπουργών της Νέας Δημοκρατίας αλλά και του δικού σας Υπουργού κ. Σπίρτζη για τη σύμβαση 717 με το επιχείρημα ότι δεν θέλετε να αφήνονται σκιές ή υπόνοιες. Με αυτή εδώ όμως την αστεία επιχειρηματολογία στην ουσία συνομολογείτε ότι τους στήνετε όλους στον τοίχο χωρίς κανένα στοιχείο, έτσι προφανώς από καπρίτσιο στο βωμό της άγρας εντυπώσεων. Και αφού δήθεν κόπτεστε έστω και όψιμα για τη σύμβαση 717, κυρίες και κύριοι του ΣΥΡΙΖΑ, να σας υπενθυμίσω ότι όλη η αρχική συμβατική διάρκεια του έργου βρίσκεται εντός της περιόδου διακυβέρνησης του ΣΥΡΙΖΑ κατά τη διάρκεια της οποίας εσείς αποδεδειγμένα δεν κάνατε απολύτως τίποτα από το 2017 ως το 2019.

Κυρίες και κύριοι συνάδελφοι, η τεράστια συγγνώμη στα θύματα και στις οικογένειές τους δεν αρκεί για να απαλυνθεί κάπως η εθνική οδύνη. Χρειάζονται απαντήσεις όχι μόνο για το δέντρο των ευθυνών όποιων προσώπων αλλά και για το δάσος των παθογενειών δεκαετιών στον τομέα των μεταφορών, για την προβληματική διαχείριση και εκτέλεση των δημοσίων έργων, για το χάος των αρμοδιοτήτων μεταξύ των φορέων, για το ελλιπές ανθρώπινο δυναμικό, για την έλλειψη σωστής αξιολόγησης του προσωπικού και για αβελτηρίες στην εποπτεία της υλικοτεχνικής υποδομής που γίνεται βορά εδώ και χρόνια συγκεκριμένων κοινωνικών ομάδων. Αυτές τις απαντήσεις θα της δώσει η εξεταστική επιτροπή που ψηφίσαμε και όχι οι προτάσεις σας περί προανακριτικής επιτροπής τις οποίες απορρίπτουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε. Τον λόγο έχει τώρα ο κ. Ιωάννης Δελής από το Κομμουνιστικό Κόμμα Ελλάδας. Θα ακολουθήσει ο κ. Υψηλάντης και μετά ο Κοινοβουλευτικός Εκπρόσωπος Νέας Δημοκρατίας.

**ΙΩΑΝΝΗΣ ΔΕΛΗΣ:** Κυρίες και κύριοι, τον περασμένο Μάρτη μια ολόκληρη χώρα έβραζε από οργή για το έγκλημα στα Τέμπη και με τη νεολαία της μπροστά διαδήλωνε ότι το έγκλημα αυτό δεν θα ξεχαστεί. «Όλων των νεκρών θα γίνουμε φωνή». Αυτό ξέρετε δεν ήταν ένα απλό σύνθημα. Αίτημα ήταν και απαίτηση ξεκάθαρη ώστε να αναδειχθούν όλες οι αιτίες και οι ένοχοι αυτού του εγκλήματος, να μάθει ο λαός όλη την αλήθεια, να απαντηθούν όλα τα μεγάλα «γιατί» αυτού του τραγικού δυστυχήματος. Κι ένα χρέος βέβαια σε όλους τους εργαζόμενους, τους νέους και τις νέες που θέλουν να αισθάνονται σίγουροι πως όταν μπαίνουν σε ένα μέσο μεταφοράς θα φτάνουν ασφαλείς στον προορισμό τους.

Και με το αίτημα αυτό, όλου του λαού και προπαντός των οικογενειών των θυμάτων, λοιπόν ως οδηγό, ήταν το ΚΚΕ που πήρε την πρωτοβουλία και συστάθηκε, τελικά με τη συντριπτική πλειοψηφία της Βουλής, η εξεταστική επιτροπή την περασμένη εβδομάδα.

Και ξέρετε, παρ’ όλο που δεν έχουμε και τόσο μεγάλες αυταπάτες για τη λειτουργία αυτών των επιτροπών, εξαιτίας φυσικά του κοινοβουλευτικού συσχετισμού, την ίδια στιγμή δηλώναμε ότι το ΚΚΕ θα κάνει ό,τι μπορεί και θα αξιοποιήσει και αυτήν την επιτροπή, όπως φυσικά και όποια άλλη μπορεί εδώ να συγκροτηθεί, όπως η προανακριτική, που προτείνεται σήμερα από το ΠΑΣΟΚ και τον ΣΥΡΙΖΑ.

Εδώ, όμως, είναι χρήσιμες και κρίσιμες ορισμένες διευκρινίσεις. Καλά, για τη Νέα Δημοκρατία, ούτε λόγος. Όλο αυτό το διάστημα η κυβερνητική πτέρυγα επέδειξε μια χαρακτηριστική κοινοβουλευτική απραξία και αδράνεια για το θέμα. Και έρχεται το ΚΚΕ, ανταποκρινόμενο στην επιθυμία των χαροκαμένων οικογενειών, καταθέτει μια τεκμηριωμένη πρόταση σύστασης εξεταστικής επιτροπής, η οποία τελικά και υπερψηφίζεται από τη συντριπτική πλειοψηφία της Βουλής, εκτός από το ΠΑΣΟΚ, ενώ λίγες μέρες μετά την πρόταση του ΚΚΕ, ακολούθησε η πρόταση του ΠΑΣΟΚ για προανακριτική, όμως, επιτροπή και στη συνέχεια μια παρόμοια πρόταση του ΣΥΡΙΖΑ. Και αυτές είναι που συζητούμε σήμερα.

Όπως γνωρίζετε, η πρόταση του ΚΚΕ για εξεταστική έχει τη δυνατότητα εκ του Κανονισμού να εξετάσει οποιαδήποτε πτυχή του εξεταζόμενου ζητήματος. Γνωρίζετε, επίσης, όλοι ότι στην εξεταστική επιτροπή εξετάζονται και άρα μπορεί και να προκύψουν και οι πολιτικές, αλλά και οι ποινικές ευθύνες είτε πολιτικών είτε και μη πολιτικών προσώπων. Δεν υπάρχει, λοιπόν -εκτός από την αίρεση της πλειοψηφίας- εκ των προτέρων στην εξεταστική επιτροπή κανείς περιορισμός διερεύνησης και εξέτασης ούτε ως προς τα στοιχεία του εγκλήματος στα Τέμπη ούτε φυσικά ως προς τα πρόσωπα που εμπλέκονται, πολιτικά ή μη.

Αντίθετα, στην προανακριτική επιτροπή της Βουλής τίθενται σαφέστατοι περιορισμοί από τον Κανονισμό. Όχι μόνο τα εξεταζόμενα φυσικά πρόσωπα καθορίζονται εκ των προτέρων, αλλά προκαθορίζονται και τα στοιχεία και τα πεδία της έρευνας, χωρίς καμμία δυνατότητα διεύρυνσης όλων των προηγούμενων.

Υπάρχει, όμως, και άλλη μία παράμετρος, η οποία δεν πρέπει καθόλου να υποτιμηθεί. Ενώ για τη σύσταση της εξεταστικής επιτροπής απαιτείται η θετική ψήφος μόνο εκατόν είκοσι Βουλευτών -δεν ήταν, δηλαδή, καθόλου απαραίτητη η ψήφος των Βουλευτών της Νέας Δημοκρατίας- για τη σύσταση της προανακριτικής επιτροπής απαιτούνται εκατόν πενήντα ένας Βουλευτές. Άρα, δηλαδή, απαιτείται και η ψήφος της Νέας Δημοκρατίας. Σε περίπτωση, δε, που η πρόταση των ΠΑΣΟΚ και ΣΥΡΙΖΑ για τη σύσταση της προανακριτικής απορριφθεί -που είναι και το πιθανότερο, για να μην πω σίγουρο, καθώς η Νέα Δημοκρατία δηλώνει από το πρωί καθαρά ότι την καταψηφίζει- τότε, ξέρετε που θα οδηγούμασταν; Στον οριστικό ενταφιασμό της υπόθεσης «Τέμπη» από τη μεριά της Βουλής. Ένας ενταφιασμός, βεβαίως, που αφορά και τις ποινικές ευθύνες, για τις οποίες, τάχα, κόπτονται όσοι συκοφαντούν με περίσσιο θράσος την πρόταση του ΚΚΕ για εξεταστική. Αυτό θέλει το ΠΑΣΟΚ; Τον ενταφιασμό; Γιατί αυτό, ακριβώς, θα γινόταν και αυτό είναι που αποφεύχθηκε με την πρόταση για εξεταστική του ΚΚΕ, την οποία μάλιστα δεν ψήφισε μόνο το ΠΑΣΟΚ σε αυτή εδώ την Αίθουσα.

Ο Κανονισμός της Βουλής είναι σαφής, άρθρο 155, παράγραφος 10: «Αν η Βουλή αποφασίσει να μην συγκροτηθεί προανακριτική επιτροπή, δεν μπορεί να υποβληθεί νέα πρόταση άσκησης δίωξης, στηριζόμενη στα ίδια πραγματικά περιστατικά. Τι δεν καταλαβαίνετε; Και όλα αυτά στο όνομα των ποινικών ευθυνών, οι οποίες όμως -προσέξτε- δεν αφορούν σε αυτό καθ’ αυτό το έγκλημα των Τεμπών, αλλά «στον καταλογισμό των ποινικών ευθυνών για μια κακοδιαχείριση» -λέει- «των κονδυλίων της Ευρωπαϊκής Ένωσης και για το αδίκημα» -το διαβάζω ακριβώς από την πρόταση- «της απιστίας σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου», σύμφωνα με την πρόταση, σύμφωνα με αυτά που γράφετε.

Και αυτή την πάσα, όπως είδαμε πριν από λίγο, την αξιοποίησε ο κ. Καραμανλής για να βγει και από πάνω, με περίσσιο θράσος και με ύφος χιλίων καρδιναλίων, λέγοντας ότι «δεν με κατηγορείτε» -λέει- «για τα Τέμπη. Με κατηγορείτε για τη σύμβαση 717». Αυτά δεν είπε πριν από λίγο αξιοποιώντας την πρόταση του ΠΑΣΟΚ;

Ξέρετε, σε ό,τι μας αφορά, δεν υποτιμάμε καθόλου -μα καθόλου- αυτή την ποινική ευθύνη, όπως και οποιαδήποτε άλλη προκύψει, γι’ αυτό και ψηφίζουμε υπέρ και της προανακριτικής. Δεν τη βλέπουμε αντιπαραθετικά, για να έρθουν όλα στο φως. Αλλά πέστε μας, αλήθεια, πέστε μας, πώς συνδέεται ποινικά αυτή η οικονομική κακοδιαχείριση με το έγκλημα στα Τέμπη; Πώς; Εκεί καταλήγει, όμως. Εκεί καταλήγει, στη συγκάλυψη και το κουκούλωμα των ευθυνών δηλαδή, όποιος πολιτεύεται με σκοπιμότητες μικροκομματικές και με κορώνες αντιπολιτευτικές, κούφιες, μακριά από την ουσία της υπόθεσης, όπως κάνει το ΠΑΣΟΚ και ο ΣΥΡΙΖΑ για ένα τόσο σοβαρό και τόσο τραγικό ζήτημα, όπως είναι το έγκλημα στα Τέμπη, αντί να ακολουθεί σταθερές και διαχρονικές αρχές, όπως κάνει το ΚΚΕ, συνεκτιμώντας όλες τις πολιτικές, αλλά και τις νομικές παραμέτρους προκειμένου να μην κλείσει, αλλά να μείνει ανοιχτή η πόρτα της διερεύνησης από τη Βουλή ενός τέτοιου εγκλήματος, όπως τα Τέμπη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Βασίλειος - Νικόλαος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, στη μνήμη των αδικοχαμένων συνανθρώπων μας, των νέων παιδιών που δεν έφτασαν ποτέ στον προορισμό τους μετά το τρομερό σιδηροδρομικό δυστύχημα της 28ης Φεβρουαρίου του 2023, δημιουργείται η ηθική, νομική και πολιτική υποχρέωση, με τους θεσμικά προβλεπόμενους τρόπους, να φωτιστούν όλες οι πλευρές του δυστυχήματος και να αποδοθεί δικαιοσύνη. Υπό το πρίσμα αυτό, αξιολογούνται και οι πολιτικές θέσεις και οι ενέργειες των υπεύθυνων πολιτικών φορέων μετά το τραγικό συμβάν.

Αναφορικά με τις κυβερνητικές πράξεις, πέραν της ανάληψης της αντικειμενικής πολιτικής ευθύνης από τον τότε Υπουργό Μεταφορών Κώστα Καραμανλή με την παραίτησή του, ορίζεται διοικητική επιτροπή προκειμένου να γίνει πραγματογνωμοσύνη. Το δε πόρισμα αυτής, παραδόθηκε χωρίς καθυστέρηση και κινήθηκε από τη δικαιοσύνη ο έλεγχος των ποινικών ευθυνών και εξ αυτού του λόγου έχουν ασκηθεί ποινικές διώξεις και προχωρούν οι διαδικασίες σε βάρος δώδεκα, συνολικά, προσώπων.

Παρά, δε, το ιδιαίτερα βαρύ συναισθηματικό φορτίο όλων των Ελλήνων, λόγω της τραγωδίας και του εθνικού πένθους, στις πρόσφατες εθνικές εκλογές του Μαΐου και του Ιουλίου δίδεται εκ νέου ευρεία πλειοψηφία στη Νέα Δημοκρατία, η οποία πριν λίγες μέρες, στην πρώτη ακριβώς περίοδο της διακυβέρνησής της, αποδέχθηκε και υπερψήφισε την πρόταση του ΚΚΕ για σύσταση εξεταστικής επιτροπής για τη διερεύνηση του εγκλήματος των Τεμπών και όλων των πτυχών που σχετίζονται με αυτό, δεδομένου ότι ουδείς εκ των Βουλευτών της Νέας Δημοκρατίας έχει λόγο να εμποδίσει τη βάση του άρθρου 68, παράγραφος 2, του Συντάγματος, «διερεύνηση, διαλεύκανση και αξιολόγηση αυτών».

Και ενώ υπερψηφίστηκε στην Ολομέλεια της Βουλής η πρόταση αυτή η οποία εξ αντικειμένου είναι ευρύτερη των αιτημάτων του ΠΑΣΟΚ και του ΣΥΡΙΖΑ για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, καθώς δίνεται η δυνατότητα να εξεταστεί όλο το εύρος της υπόθεσης από πολιτικής, δικαιοδοτικής μέχρι και του σημείου απόδοσης ποινικών ευθυνών και σε πολιτικά πρόσωπα, όψιμα και με προφανείς μικροπολιτικές επιλογές προβαίνουν στην ενέργεια αυτή.

Περαιτέρω, από καθαρή νομική άποψη και την ανάγνωση των δύο προτάσεων όπως παρατίθενται αυτές, είναι παντελώς αβάσιμες. Αλλά μένω εδώ, καθώς όλα αυτά θα τα κρίνει -κατά την άποψή μου- σε βάθος η εξεταστική επιτροπή και δεν επιθυμώ ως μέλος αυτής να προκαταλάβω καμμία κρίση. Κάθε κατηγορία πρέπει να είναι αιτιολογημένη άλλωστε και προσωποποιημένη και βεβαίως να μην ερείδεται σε αυθαίρετα πολιτικά συμπεράσματα και σε υποθέσεις.

Θα αναφερθώ μόνο περιληπτικά -δεδομένου και του μικρού χρόνου που έχω στη διάθεσή μου- στις ενέργειες του τότε αρμόδιου Υπουργού, Κώστα Καραμανλή, με την ανάληψη των καθηκόντων του στο πρόβλημα της επίμαχης σύμβασης. Μετά τον Ιούλιο του ’19 και ως την άνοιξη του ’21 έκλεισαν τα ανοιχτά ζητήματα που δεν είχαν αντιμετωπιστεί από την κυβέρνηση ΣΥΡΙΖΑ, δηλαδή την προσήκουσα υποβολή οριστικών μελετών σηματοδότησης από τον ανάδοχο με τη συνυπογραφή παρόχου δάνειας εμπειρίας και την υπογραφή της πρώτης συμπληρωματικής σύμβασης εκτέλεσης. Κατ’ αυτόν τον τρόπο επανεκκινήθηκε σε σωστές βάσεις η εκτέλεση του έργου, η οποία ολοκληρώθηκε και παραδόθηκε τον Σεπτέμβριο του τρέχοντος έτους.

Είναι σημαντικό να γνωρίζουμε όλοι ότι το ζήτημα της υλοποίησης της σύμβασης 717 του ’14, που άλλωστε αυτό ζητούν με την υποβολή του αιτήματος αυτού ΠΑΣΟΚ και ΣΥΡΙΖΑ- είχε ερευνηθεί από την Εθνική Αρχή Διαφάνειας και από το Τμήμα Οικονομικού Εγκλήματος της Εισαγγελίας Εφετών Αθηνών ήδη από το ’21. Σημειώνω επίσης ότι οι δύο αποφάσεις του παραιτηθέντος Υπουργού Μεταφορών Κώστα Καραμανλή για τις οποίες ζητείται η διερεύνηση σε σχέση με την τέλεση του αδικήματος της απιστίας έχουν ελεγχθεί από τους αρμόδιους εισαγγελείς και είχαν τεθεί στο αρχείο.

Κύριοι του ΠΑΣΟΚ και του ΣΥΡΙΖΑ δεν καταλείπεται καμμία αμφιβολία ότι οι προτάσεις συνιστούν έναν πολιτικό ακτιβισμό από μεριάς σας, καθώς έρχονται όψιμα και κατόπιν της ανακοίνωσης της Νέας Δημοκρατίας ότι θα υπερψηφίσει την πρόταση του ΚΚΕ. Γίνονται εν είδει εξυπηρέτησης των μικροκομματικών αντιπολιτευτικών σκοπιμοτήτων τη στιγμή που ο μεν ΣΥΡΙΖΑ προσπαθεί να επιβιώσει πολιτικά, το δε ΠΑΣΟΚ να αδράξει την πρωτοκαθεδρία στην αντιπολίτευση, αρκούμενο, όμως, στα τετριμμένα και σε χαμηλά ποσοστά.

Ειλικρινά έχω συγκλονιστεί ως άνθρωπος, ακούγοντας εδώ συναδέλφους από τον χώρο της Αντιπολίτευσης που προανέφερα, να μας δείχνουν το δάχτυλο σαν να ήμασταν εμείς οι υπαίτιοι ενός δράματος το οποίο έχει αγγίξει κάθε Έλληνα και κάθε Ελληνίδα και βεβαίως μας έχει βάλει σ’ αυτόν τον μεγάλο προβληματισμό στον οποίο θέλουμε να δοθεί τέτοιο φως. Είδα στα πρόσωπα μερικών ότι βάζοντας αυτό το προσωπείο του μικροκομματισμού και του τακτικισμού, θέλουν να επανέλθουν σε άλλες δεκαετίες, τότε που κυβερνούσαν σκορπώντας χρήματα, δίνοντας εκατομμύρια χωρίς ποτέ να τελειώσουν τα έργα.

Και εδώ θα σταθώ. Η προσέγγιση του μηχανοδηγού του συρμού «πάμε και όπου βγει» και η λογική του σταθμάρχη, δεν θα επιτρέψουμε να συνεχίσουν να είναι κυρίαρχες λογικές στην καθημερινότητά μας, αλλά ούτε και στην πολιτική η οποία εφαρμόζεται τουλάχιστον από τη σοβαρή πλευρά αυτού του Κοινοβουλίου.

Για όλους αυτούς τους ανωτέρου λόγους που ανέφερα, καταψηφίζουμε τις προτάσεις του ΠΑΣΟΚ και του ΣΥΡΙΖΑ για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, λόγω του αβάσιμο αυτών, αλλά και δεδομένου ότι έχουν καταστεί άνευ αντικειμένου λόγω ακριβώς της συσταθείσας εξεταστικής επιτροπής, η οποία θα αποφανθεί σε βάθος σε όλες τις πτυχές του δραματικού αυτού γεγονότος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, η συζήτηση σήμερα έχει να κάνει με μια από τις κορυφαίες διαδικασίες οι οποίες έρχονται στη Βουλή και συνδυάζονται με μια ειδική αρμοδιότητα η οποία έχει η Βουλή και έχει να κάνει ότι αναλαμβάνουμε τον ρόλο του εισαγγελέα ουσιαστικά που θα αποφασίσουμε τη σύσταση μιας προκαταρκτικής επιτροπής και στην πορεία αυτή η προκαταρκτική επιτροπή -αν συγκροτηθεί- θα οδηγήσει στο να προτείνει άσκηση ή μη δίωξης. Άρα, ο ρόλος μας είναι καθαρά οιονεί δικαστικός, όπως ορίζει το άρθρο 86 του Συντάγματος.

Ξεκινώ με αυτή την εισαγωγή, διότι θα πρέπει να καταλάβουμε ότι όταν κατατίθενται προτάσεις και ζητούν από τους Βουλευτές να λειτουργήσουν με αυτό τον ρόλο, θα πρέπει να είναι σοβαρές ως προς τη διαδικασία την οποία εισάγονται. Διότι σήμερα θα αποδείξω ότι γίνονται προτάσεις οι οποίες προσβάλλουν καθαυτή τη διαδικασία.

Ένα δεύτερο σκέλος που θα ήθελα να αναφέρω εισαγωγικά -γιατί έχει συζητηθεί και πολλές φορές το λέμε- είναι ότι σήμερα -που πράγματι μας παρακολουθούν οι οικογένειες των θυμάτων στα Τέμπη- πρέπει να τους πούμε με ειλικρίνεια το εξής: Οι δύο προτάσεις που συζητάμε σήμερα και έχει καταθέσει ο ΣΥΡΙΖΑ και το ΠΑΣΟΚ δεν έχουν καμμία απολύτως σχέση με το δυστύχημα στα Τέμπη. Οι δύο αυτές προτάσεις δεν ζητάνε έλεγχο Υπουργών που να σχετίζεται με το συγκεκριμένο δυστύχημα. Άρα, όσοι συνάδελφοι Βουλευτές του ΠΑΣΟΚ και του ΣΥΡΙΖΑ πρωτίστως που εισάγουν την πρόταση, αλλά και των άλλων κομμάτων έχουν ανέβει πάνω σε αυτό το Βήμα και λένε ότι στηρίζουν την πρόταση, γιατί θέλουν να αποδοθούν ποινικές ευθύνες για τα εγκλήματα που τυχόν έγιναν στα Τέμπη, λένε ψέματα ή έχουν πλήρη άγνοια.

Και επειδή ειπώθηκε σωστά ότι έχουν έρθει δικογραφίες, εάν αυτό το οποίο είπε το ΠΑΣΟΚ και ο ίδιος ο Πρόεδρός του ότι υπάρχει αιτιώδης συνάφεια μεταξύ της σημερινής δικογραφίας και των θανάτων στα Τέμπη τότε θα έπρεπε να συμπεριλάβει και αυτά τα αδικήματα. Άρα, σημαίνει ότι οι τριάντα Βουλευτές του ΣΥΡΙΖΑ και οι τριάντα Βουλευτές του ΠΑΣΟΚ, οι οποίοι υπογράφουν αυτές τις προτάσεις, έχουν κάνει την αξιολόγηση που μας ζητείται και αποσυνδέουν τη συγκεκριμένη υπόθεση που συζητάμε σήμερα από το τραγικό συμβάν στα Τέμπη. Το είπε άλλωστε και ο κ. Σπίρτζης που τον χειροκροτήσατε, εάν τον ακούσατε με προσοχή. «Η σύμβαση 717 δεν έχει σχέση και μην συνδέετε την 717 με το δυστύχημα». Εδώ ήταν, τον ακούσαμε και τον χειροκροτήσατε.

Πάμε, λοιπόν, σε κάποια θέματα τα οποία είναι της διαδικασίας, αλλά έχουν μια ουσία και δείχνει ακριβώς είτε την προχειρότητα που έρχονται οι προτάσεις είτε την πολιτική σκοπιμότητα. Αναφέρεστε πρώτα από όλα -και πολλές φορές το λέτε- για τη διαβίβαση του φακέλου. Να συνεννοηθούμε. Εάν εδώ πέρα ο συνταγματικός νομοθέτης ήθελε από τους Βουλευτές να μην κάνουν τίποτα άλλο, θα έλεγα με το που έρχεται εδώ ο φάκελος στη Βουλή, αυτομάτως συγκροτούμε προκαταρκτική επιτροπή. Αυτό μας λέει το Σύνταγμα; Το Σύνταγμα μας λέει κάτι άλλο. Μας λέει ότι ο εισαγγελέας, όταν πέσει πάνω σε πολιτικό πρόσωπο καθ’ οιαδήποτε έννοια διαβάζει τον φάκελο στη Βουλή. Εμείς για να εισάγουμε πρόταση εδώ πέρα, θα πρέπει να αξιολογήσουμε τα στοιχεία που έχει η δικογραφία και αν αυτά τα στοιχεία είναι επαρκή για να συγκροτήσουμε προκαταρκτική επιτροπή. Δεν λέει πουθενά το Σύνταγμα ότι όποιος φάκελος έρχεται στη Βουλή αυτομάτως γίνεται προκαταρκτική.

Άρα, αυτό το οποίο μας ζητείται είναι να αξιολογήσουμε τον φάκελο που είναι στο γραφείο του Ειδικού Γραμματέα. Και επειδή πολλές φορές το είπαν και Βουλευτές του ΠΑΣΟΚ αμφιβάλλουν εάν πήγαμε, εγώ ρωτώ: Πότε πήγε ο κ. Ανδρουλάκης και τον είδε; Να μας πει: «Πήγα εκείνη τη μέρα και τον είδα». Εγώ μπορώ να σας πω όλες τις μέρες που πήγα. Πότε πήγε ο κ. Ανδρουλάκης που έρχεται εδώ πέρα και εγκαλεί και είδε τον φάκελο; Εγώ αμφιβάλλω. Να ρωτήσω τους Βουλευτές του ΣΥΡΙΖΑ και του ΠΑΣΟΚ αν γνωρίζουν πόσους μάρτυρες εξέτασε η κ. Παπανδρέου; Πείτε, πόσοι μάρτυρες έχουν εξεταστεί; Ρωτώ τους Βουλευτές του ΣΥΡΙΖΑ και τους Βουλευτές του ΠΑΣΟΚ. Μέσα είναι η δικογραφία που υποτίθεται ότι τη διαβάσατε. Ποιοι μάρτυρες; Πόσοι μάρτυρες;

Η δικογραφία, λοιπόν, ήρθε και πρέπει να αξιολογηθούν τα στοιχεία.

Πάμε λοιπόν, στην πρόταση του ΣΥΡΙΖΑ, η οποία πραγματικά έχει δύο χαρακτηριστικά: Αντιγράφει ένα κομμάτι της πρότασης του ΠΑΣΟΚ που έχει προηγηθεί και ως προς ένα άλλο κομμάτι δημιουργεί προσβολή σε οποιονδήποτε είναι νομικός.

Κυρίες και κύριοι του ΣΥΡΙΖΑ, στην αξιολόγηση την οποία κάνετε θα πρέπει να δείτε αν υπάρχουν αδικήματα. Έστω ότι ο κ. Χατζηδάκης και ο κ. Χρυσοχοΐδης, για τους οποίους δεν ανέφερε τίποτα η εισηγήτρια σας, έχουν κάνει το αδίκημα, το οποίο εγώ δεν έχω καταλάβει ποιο είναι, διαβάζοντας την πρότασή σας. Αυτό το αδίκημα έγινε το αργότερο το 2014. Η παραγραφή στην παράβαση καθήκοντος -προσέξτε όχι με τον νόμο περί ευθύνης Υπουργών- που ισχύει για όλους τους πολίτες είναι πενταετής παραγραφή.

Έρχεστε λοιπόν εδώ και ζητάτε από τη Βουλή να συστήσει προκαταρκτική επιτροπή για να εξετάσει αδίκημα που έχει παραγραφεί. Πού μπορεί να εξεταστεί αυτό το αδίκημα; Μόνο στην εξεταστική. Στην προκαταρκτική υπογράφεται μια πρόταση για αδίκημα που πια δεν υφίσταται στον νομικό μας πολιτισμό. Η περίπτωση του κ. Σπίρτζη. Αυτή λοιπόν, είναι η πιο εξωφρενική περίπτωση υπόθεσης που έχει φτάσει, για να συζητήσει η Βουλή για προκαταρκτική επιτροπή. Έχει παραγραφεί με τις κανονικές διατάξεις, δεδομένου ότι η τελευταία πράξη του κ. Σπίρτζη είναι το 2018, άρα το 2023 παραγράφεται. Έχει εξαλειφθεί το αξιόποινο με τον νόμο περί ευθύνης Υπουργών.

Εδώ όμως, έχουμε το εντυπωσιακό, ότι έρχονται Βουλευτές και λένε ότι πρέπει να υπάρξει ποινική μομφή σε Υπουργό, αλλά «τα στοιχεία που έχουν έρθει, εγώ τα αξιολογώ ότι δεν επαρκούν». Αυτό μας λέει στην πρόταση του ο ΣΥΡΙΖΑ. Μας λέει στην πρότασή του ότι τα στοιχεία που δεν υπάρχουν, κατά την εκτίμησή τους, εμείς θα πρέπει να τα αξιολογήσουμε κατά τέτοιον τρόπο που να ζητήσουμε προκαταρκτική και ενδεχομένως μετά να ασκήσουμε και ποινική δίωξη. Δηλαδή, αυτό που μας ζητάει ο συντακτικός νομοθέτης, να φτιάχνουμε κατηγορητήριο, έρχονται εδώ και λένε ότι δεν υπάρχουν στοιχεία κατηγορητηρίου, αλλά «κάντε κατηγορητήριο». Μας καλείτε -επειδή θέλω να ακριβολογώ νομικά- να κάνουμε κατάχρηση εξουσίας. Η κατάχρηση εξουσίας ξέρετε τι είναι; Αν θεωρείς κάποιον αθώο και θες να τον καταστήσεις ένοχο. Έρχεστε λοιπόν εσείς εδώ –για τον ΣΥΡΙΖΑ λέω- και μας λέτε «δεν έχω στοιχεία για έναν άνθρωπο, τίποτα, τα έχει κάνει εξαιρετικά, αλλά θέλω να κάνετε προκαταρκτική και να ασκήσετε δίωξη».

(Χειροκροτήματα από την πτέρυγα της Νέας Δημοκρατίας)

Γιατί; Γιατί έτσι το θέλει ο ελεγχόμενος. Και να σας ρωτήσω κάτι. Αν ο ελεγχόμενος θέλει και στην πορεία να καταδικαστεί, εμείς θα πούμε «θέλει να καταδικαστεί, να τον καταδικάσουμε»; Είναι σοβαρή πρόταση αυτή που κάνετε;

Και το ΠΑΣΟΚ αφορά σε αυτό το σκέλος, ότι στο 259 και έχει παραγραφεί και έχει εξαλειφθεί το αξιόποινο. Άρα δεν έπρεπε να το συμπεριλάβετε στην πρότασή σας αν θέλατε να λέτε ότι έχετε κάνει τη νομική επεξεργασία.

Έρχομαι λοιπόν τώρα στο σκέλος του Υπουργού της Νέας Δημοκρατίας, Κώστα Καραμανλή. Εδώ όσοι παρακολουθούσαμε πριν και θέλαμε να ακούσουμε, είδαμε όλη την πορεία της διαδικασίας η οποία έγινε, η οποία περιγράφεται στους εξής τομείς: Μέχρι να υπογραφεί η σύμβαση 717 στην πραγματικότητα είχαμε διαφορετικά συστήματα που υπήρξαν και αρκετά εκατομμύρια ευρώ τα οποία είχαν δοθεί. Υπογράφεται μια σύμβαση, η 717 που θα πρέπει να έχει ολοκληρωθεί μέχρι το τέλος του 2016. Αναλαμβάνει ο ΣΥΡΙΖΑ, άρα η υλοποίηση αυτής της σύμβασης είναι σε όλη τη διακυβέρνηση ΣΥΡΙΖΑ, με Υπουργό τον κ. Σπίρτζη. Ο κ. Σπίρτζης δίνει έξι παρατάσεις, που η ιδιαιτερότητα των παρατάσεων -το επεσήμανε και ο εισηγητής μας, Κώστας Καραγκούνης, αλλά και ο ελεγχόμενος Υπουργός από αυτό εδώ το Βήμα- είναι ότι έρχεται η «ΕΡΓΟΣΕ» και λέει «δίνω παράταση χωρίς να έχει αποκλειστική ευθύνη ο ανάδοχος», άρα το ελληνικό δημόσιο έρχεται και λέει ότι «έχω εγώ τουλάχιστον μέρος της ευθύνης που δεν υλοποιείται η σύμβαση». Οπότε εκεί για όποιον είναι νομικός έχει τελειώσει η κουβέντα της καταγγελίας της σύμβασης. Έχει τελειώσει, γιατί έχω ευθύνη και εγώ αποδέχομαι. Γίνεται όλη αυτή η διαδικασία και φτάνουμε στο 2019, που παραλαμβάνει η Κυβέρνηση της Νέας Δημοκρατίας. Και τι βλέπει ο ελεγχόμενος Υπουργός σήμερα, ο Κώστας Καραμανλής, ο οποίος είναι από εσάς ελεγχόμενος και ζητάτε να κάνουμε προκαταρκτική. Ότι αυτά τα οποία έχουν δοθεί στο Ελεγκτικό Συνέδριο, με βάση τη δουλειά που πρέπει να γίνει από τις συμβάσεις δεν κουμπώνουν, να το πούμε απλά, ότι είναι διαφορετικά ποσά. Προσέξτε, ο κ. Σπίρτζης έχει κάνει και μια συμπληρωματική σύμβαση 13 εκατομμυρίων ευρώ. Έρχεται λοιπόν, ο Κώστας Καραμανλής και εκεί.

Πάμε λοιπόν, κατά τις θέσεις του ΠΑΣΟΚ στον έλεγχο, ότι έπρεπε να καταγγείλει τη σύμβαση και να τον κηρύξει έκπτωτο. Ο ανάδοχος θα πήγαινε στα δικαστήρια. Και σας ρωτώ, κυρίες και κύριοι συνάδελφοι, αν στα δικαστήρια κέρδιζε ο ανάδοχος, θα είχε κάνει απιστία ο Υπουργός Καραμανλής που τον έχει κηρύξει έκπτωτο, όταν το ίδιο το δημόσιο έχει αναγνωρίσει ότι έχει συνυπαιτιότητα; Και ποιος θα πλήρωνε αυτά τα ποσά; Και πώς θα παίρναμε ποινικές ρήτρες, που λέτε στην πρότασή σας, από τη στιγμή που εμείς έχουμε αποδεχθεί ότι έχουμε συνυπαιτιότητα; Διότι οι ποινικές ρήτρες πίπτουν όταν δεν υπάρχει συνυπαιτιότητα και υπάρχει ευθύνη του αναδόχου.

Πάμε όμως και σε κάτι ουσιαστικό, γιατί έρχεστε εδώ και το συνδέετε με το δυστύχημα στα Τέμπη. Η 717 υλοποιήθηκε τελικά τον Σεπτέμβριο του 2023. Θα μπορούσε να είχε υλοποιηθεί νωρίτερα; Αν κήρυσσε έκπτωτο τον ανάδοχο, όπως λέτε; Ποια είναι η διαδικασία που κηρύσσουμε έκπτωτο τον ανάδοχο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω και δευτερολογία, κύριε Πρόεδρε.

Ποια είναι η διαδικασία που κηρύσσουμε έκπτωτο τον ανάδοχο; Ότι αυτομάτως σταματάει το έργο στην πραγματικότητα, όχι καθυστερεί, τελειώνει το έργο, δεν υπάρχει το έργο και ξεκινάμε νέα διαδικασία να μπει νέος ανάδοχος, δύο με τρία χρόνια διαδικασία, για να φτάσουμε στο σημείο του Φεβρουαρίου του 2020 που δίνει παράταση ο Κώστας Καραμανλής. Δηλαδή, για να φτάσουμε στο σημείο του Φεβρουαρίου του 2020 που δίνεται η παράταση, μόλις έχουν κατατεθεί μελέτες, εσείς ζητάτε να έχει κηρυχθεί έκπτωτος και αυτό να το είχαμε κάπου τώρα. Τότε δεν θα λέγατε ότι είναι εγκληματίας ο Υπουργός, διότι επειδή κήρυξε τον ανάδοχο έκπτωτο δεν τελείωσε το έργο 717;

Άρα το ένα κομμάτι της απιστίας, που δεν αναφέρεται καμμία ζημιά -αλλά δεν μπήκα εγώ στη ζημιά, μπήκα καθαρά στο αδίκημα- δεν υφίσταται, διότι η επιμέλεια που έπρεπε να δείξει ο Υπουργός ακριβώς ήταν να φροντίσει να υλοποιηθεί η σύμβαση και αυτό φρόντισε.

Και επειδή ο Πρόεδρος του ΠΑΣΟΚ - ΚΙΝΑΛ, ο κ. Ανδρουλάκης, αναφέρθηκε στο πόρισμα, το πόρισμα, κυρίες και κύριοι συνάδελφοι, της αρχής διαφάνειας πηγαίνει στους οικονομικούς εισαγγελείς -προσέξτε εδώ είναι μια λογική ακροβασία-, το πόρισμα βάσει του οποίου αρχειοθετήθηκε η υπόθεση κρατούσε στο συρτάρι ο Καραμανλής. Με βάση αυτό το πόρισμα αρχειοθετήθηκε. Και αν δείτε την πράξη της αρχειοθέτησης των οικονομικών εισαγγελέων λέει αυτό ακριβώς που σας λέω τώρα. Ότι δεν υπήρξε απιστία, ακριβώς γιατί αυτός ήταν το τρόπος για να υλοποιηθεί και να ολοκληρωθεί η σύμβαση. Διαβάστε την πράξη αρχειοθέτησης. Το ότι έχει ανασυρθεί η πράξη αρχειοθέτησης δεν σημαίνει ότι δεν υπάρχει ένα σκεπτικό. Ανασύρθηκε γιατί η Ευρωπαία εισαγγελέας με βάση τη δική της έρευνα -που είναι ένα πολύ μεγάλο νομικό θέμα κατά πόσο μπορεί ή δεν μπορεί να υπεισέλθει, αλλά δε χρειάζεται να πούμε- σου λέει ότι εγώ θεωρώ ότι έχω νέα στοιχεία τις μαρτυρίες που έρχονται και αυτά τα νέα στοιχεία θέλω να ανασύρω για τα φυσικά πρόσωπα και διαβιβάζω και τον φάκελο στη Βουλή. Αλλά αυτό δεν σημαίνει ότι δεν υπάρχει ένα σκεπτικό. Και να δούμε και ποια είναι τα νέα στοιχεία. Τέσσερις καταθέσεις μαρτύρων, οι οποίες κατά καιρούς έχουν δοθεί και οι ερωτήσεις του κ. Νικολόπουλου. Αυτά είναι λοιπόν να καταλάβουμε τα νέα στοιχεία, γιατί και αυτά αξιολογούνται ως νέα στοιχεία. Να τα δούμε, λοιπόν. Και εμείς πήγαμε και τα είδαμε και σας λέμε ότι αυτά δεν συνιστούν. Και πάλι δεν αναφέρονται στον Υπουργό.

Και όλα αυτά έχουν γίνει βέβαια με τις εισηγήσεις των τεχνικών υπηρεσιών. Προσέξτε τι λέτε εδώ και έχετε κάνει πολλή συζήτηση. Ο Υπουργός λοιπόν που του έρχονται οι γνωμοδοτήσεις και του λένε «πήγαινε και δώσε την παράταση» αν δεν έδινε την παράταση κόντρα στις γνωμοδοτήσεις, δεν θα ήσασταν σήμερα εδώ να λέτε «με ποιο δικαίωμα έβγαλε άλλη υπουργική απόφαση και άλλαξε το σκεπτικό των εισηγήσεων που είχε»; Και με βάση αυτές τις εισηγήσεις ενώ η εταιρεία διεκδικεί 30 εκατομμύρια, 27, 28 εκατομμύρια κλείνει και παραιτείται των αξιώσεων με τα 2.700 τα οποία αναφέρονται που ήταν απαραίτητο και αυτά να δοθούν σε ένα συνολικό πλαίσιο για να ολοκληρωθεί η σύμβαση. Και η σύμβαση αυτή ολοκληρώθηκε τον Σεπτέμβριο του 2023.

Εάν λοιπόν, τώρα δεν υπήρχε το δυστύχημα στα Τέμπη, αυτή η κουβέντα θα είχε τελειώσει εδώ. Πάτε λοιπόν εσείς όλο αυτό το πλαίσιο, ενώ δεν τολμάτε στην πρότασή σας να το αποδώσετε ως ποινική ευθύνη, να το συνδέσετε με το δυστύχημα, λέγοντας ότι αν είχε υλοποιηθεί η 717 πριν το δυστύχημα, δεν θα είχε γίνει το ατύχημα.

Κι εμείς προσπαθούμε να σας αποδείξουμε, και σας απέδειξε ο Κώστας Καραμανλής, ότι η ταχύτητα με την οποία κινήθηκε ήταν η μεγαλύτερη δυνατή και ότι αντιθέτως αν έκανε αυτό το οποίο ζητάτε στην πρότασή σας ήταν βέβαιο ότι η σύμβαση δεν θα είχε υλοποιηθεί, όχι σήμερα, αλλά ούτε στα επόμενα τέσσερα-πέντε χρόνια.

Συνεπώς, κυρίες και κύριοι συνάδελφοι, δεν υπάρχουν τα στοιχεία τα οποία απαιτεί ο νόμος για να συσταθεί προκαταρκτική επιτροπή. Κι έρχεστε εσείς εδώ και προσπαθείτε να μεταφέρετε μια ευθύνη στην πλειοψηφία και να πείτε ότι αν καταψηφίσουμε δεν μπορεί να ελεγχθεί για τα ίδια στοιχεία κι είστε εσείς που φέρνετε την πρόταση. Και πότε φέρνετε την πρόταση, για να δούμε τον καιροσκοπισμό σας; Τη φέρνετε όταν το Κομμουνιστικό Κόμμα Ελλάδας έχει καταθέσει πρόταση για εξεταστική επιτροπή, όταν η πρόταση για εξεταστική επιτροπή έχει ψηφιστεί.

Άκουσα τον κ. Κόκκαλη να λέει για τον σταθμάρχη. Άμα ψηφίσουμε την προκαταρκτική σας θα ελέγξουμε τον σταθμάρχη; Δεν θα ελέγξουμε τον σταθμάρχη, γιατί ο σταθμάρχης δεν συνδέεται με το πώς τοποθετήθηκε με την 717. Αντιθέτως, τον σταθμάρχη και το πώς μπήκε θα τον ελέγξουμε στην εξεταστική επιτροπή που έχουμε συστήσει.

Άρα αυτή τη στιγμή έρχεστε εδώ και κάνετε μια πρόταση. Και να σας πω κάτι, το είπε το ΚΚΕ με το δικό του σκεπτικό. Είπε ότι αν η Νέα Δημοκρατία ήθελε να κάνει κίνηση διαφυγής θα προτιμούσε μια προκαταρκτική που θα έλεγε: Ποιο είναι το αντικείμενο; Το αντικείμενο είναι παράβαση καθήκοντος και απιστία. Τελειώσαμε το 2021 που είναι η τελευταία πράξη και βγάζουμε απόφαση και όχι εξεταστική γιατί στην εξεταστική θα εξεταστούν όλα τα θέματα μεταξύ των οποίων και οι συνθήκες του δυστυχήματος, οι συνθήκες οι οποίες σε ποινικό επίπεδο αυτή τη στιγμή που μιλάμε εξετάζονται από τη δικαιοσύνη, ενώ σε πολιτικό επίπεδο εξετάζονται πια από τη Βουλή με τη σύσταση της εξεταστικής επιτροπής.

Αντιθέτως, η σύσταση των προκαταρκτικών επιτροπών, που λέτε, θα περιόριζε το εύρος στο διάστημα 2014-2021 που λάβανε χώρα όλες οι ελεγχόμενες πράξεις των Υπουργών και μόνο σε αδικήματα που συνδέονται με απιστία και παράβαση καθήκοντος.

Κλείνοντας, λοιπόν, κύριε Πρόεδρε, εμείς αντιμετωπίζουμε με πολύ μεγάλη ευθύνη αυτό το οποίο καλούμαστε να κάνουμε στην εξεταστική επιτροπή. Η πλειοψηφία έχει το βάρος και έχει αναλάβει και ως Κυβέρνηση την αντικειμενική πολιτική ευθύνη και προσωπικά ο Υπουργός με την παραίτησή του, αλλά και σε επίπεδο Πρωθυπουργού έχουν γίνει όλες οι ενέργειες και σε αυτά τα οποία έπρεπε να γίνουν μετά το δυστύχημα, αλλά και στη διερεύνηση που πρέπει να γίνει, και είμαστε έτοιμοι να ελέγξουμε σε βάθος όλη την υπόθεση.

Δυστυχώς, κάποια κόμματα, και της Ήσσονος Αντιπολίτευσης αλλά και αυτών που παλεύουν να είναι Αξιωματική Αντιπολίτευση, αντιμετωπίζουν το συγκεκριμένο τραγικό συμβάν ως διελκυστίνδα κομματικού ανταγωνισμού για το ποιος θα γίνει πιο αρεστός.

Και στους συγγενείς των θυμάτων, που μας κοιτάνε τώρα -κι εγώ ήμουν από τους ανθρώπους που τους κοιτούσα στα μάτια στο Γενικό Νοσοκομείο Λάρισας- θέλω να πω ότι η πλειοψηφία της Νέας Δημοκρατίας θα κάνει ό,τι είναι δυνατόν για να αποδοθούν οι ευθύνες και ότι αυτό το οποίο γίνεται σήμερα εδώ είναι δυστυχώς μια προσπάθεια αποκλειστικά και μόνο ποινικοποίησης της πολιτικής ζωής και προσπάθειας μέσα από μια τραγωδία να υπάρξουν κομματικά οφέλη. Οπότε, και σε νομικό επίπεδο αλλά και σε επίπεδο ουσίας, είναι κάτι το οποίο δεν μπορούμε να το ψηφίσουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε με τον κατάλογο των ομιλητών.

Καλούμε στο Βήμα τον κ. Κωνσταντίνο Μπούμπα από την Ελληνική Λύση. Θα ακολουθήσουν ο κ. Στυλιανίδης και ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, κ. Μάντζος, και μετά ο κ. Καλαματιανός.

Για να μην γίνει παρεξήγηση, ο κ. Μάντζος είχε συνεννοηθεί με το Προεδρείο.

Κύριε Μπούμπα, ελάτε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, φταίμε κι εμείς, φταίτε κι εσείς, φταίει κι ο Χατζηπετρής.

Κύριε Πλεύρη, τι έγινε; Φοβάστε μην πάρουμε κάποιες ψήφους από εσάς, γιατί αναφέρεστε στο Κομμουνιστικό Κόμμα Ελλάδας, αλλά όταν καταθέσαμε εμείς αυτή την εξεταστική επιτροπή ως Ελληνική Λύση δεν το είπατε, δεν το αποδεχθήκατε.

Με την Αναθεώρηση του Συντάγματος είχαμε το δικαίωμα και για το θέμα της προδοτικής, για εμάς, Συμφωνίας των Πρεσπών και για το θέμα του υποχρεωτικού εμβολιασμού. Γαργάρα. Δεν το οσφρίστηκε ο Πρόεδρος κ. Τασούλας, ήταν συναχωμένος. Τώρα δεν είναι συναχωμένος και το οσφρίστηκε.

Ακούστε λίγο, το θέμα δεν είναι νομικό, είστε εξαίρετοι νομικοί εδώ. Η νομική, λέει, είναι μια επιστήμη που μπαίνει παντού, αλλά σ’ αυτήν κανένας. Άμα είναι να φέρουμε τους νομικούς να ασκήσουν κοινοβουλευτικό έργο. Εδώ, κύριοι, εκπροσωπούμε μια κοινωνία, εκπροσωπούμε τον λαό. Πώς θα μας πιστέψει ο λαός; Γιατί έρχεται το θέμα αυτό σήμερα στη Βουλή; Γιατί έχουμε πενήντα επτά νεκρούς. Αν είχαμε δυο-τρεις δεν θα ερχόταν.

Έχετε δει τα στατιστικά στοιχεία; Πάνω από δεκαπέντε άνθρωποι τον χρόνο χάνονται από σιδηροδρομικά ατυχήματα στην Ελλάδα. Άρα, μιλάμε για εκατόν ενενήντα επτά ανθρώπους, κύριε Βορίδη, σε λιγότερο από δέκα χρόνια. Παρόμοιο ατύχημα; Το 1972 στον Δοξαρά Λάρισας. Γιάννης Ρίτσος ποίημα, Μαμαγκάκης μουσική, Πουλόπουλος ζεμπεκιά. Το «Άιντε και ντε» αναφέρεται στην τραγωδία του 1972. Είναι παρόμοιο ατύχημα.

Και πείτε μου, από το 1972 μέχρι σήμερα ποιοι κυβέρνησαν και τι έχει γίνει στην τηλεματική; Βγαίνει ο κ. Γεωργιάδης σε μια συνέντευξη και λέει ότι μόνο τρεις χώρες έχουν τηλεματική. Σοβαρά; Δεκατέσσερις.

Πείτε μου τι άλλαξε από το 1972 -όπου επί επταετίας έγινε ο ΟΣΕ- μέχρι σήμερα. Πείτε μου και πείτε και σ’ αυτόν τον κόσμο που περιμένει. Και τι περιμένει; Να έρθουν πίσω οι ψυχές;

Ατύχημα Γιάκοβλεφ, την αποφράδα μέρα, 17 Δεκεμβρίου 1997, με εβδομήντα πέντε νεκρούς. Ξέρετε τι λέει ο συνάδελφός μου, ο δημοσιογράφος κ. Κουμπούρας; Για να πάρουν αποζημίωση αυτοί οι άνθρωποι πέρασαν είκοσι τρία χρόνια και οι ψυχές δεν γυρνάνε πίσω. Όμως, ακούστε το δικαστήριο είπε ότι τότε που ήταν μικρά τα παιδιά, δεν θυμούνταν τον πατέρα τους και δεν επήλθε ηθική βλάβη.

Και περιμένετε σήμερα ο ελληνικός λαός εκεί έξω και αυτοί οι γονείς, οι χαροκαμένοι, να μας συγχωρήσουν; Με αυτή τη συζήτηση περί της προκαταρκτικής είστε ικανοποιημένοι, όπως γίνεται σήμερα; Εμείς τί κάναμε; Κάναμε τα αυτονόητα. Ενσωματώσαμε τη μηνυτήρια αναφορά.

Σήμερα εδώ, κύριοι, θα έπρεπε -δεν ξέρω με ποιον τρόπο- να έχουμε τη Μαρία Καρυστιανού που είναι υπεύθυνη στον Σύλλογο Ατόμων Πληγέντων Δυστυχήματος Τεμπών. Δεν φταίει ένας. Εδώ πρέπει να πάμε πίσω. Εδώ πρέπει να αναλογιστούν τις ευθύνες τους πάρα πολλοί.Έκκληση. Μήνυση. Αυτό εμείς ενσωματώσαμε.

Αυτοί οι άνθρωποι εδώ -που είναι σαράντα πέντε στον αριθμό- ζητούν δικαίωση τώρα. Σε ποιους απευθύνονται; Αυτονόητα όχι μόνο στην πολιτική ηγεσία, αλλά κατά: Κυριάκου Μητσοτάκη, Κωνσταντίνου Καραμανλή, Χρήστου Σπίρτζη, Μιχάλη Χρυσοχοΐδη, Μιχάλη Παπαδόπουλου, Υφυπουργού αρμοδίου για θέματα μεταφορών, Γεωργίου Καραγιάννη, Νικολάου Μαυραγάνη, Ιωάννη Ξιφαρά, Μαρίας-Έλλης Γεραρδή, Γεωργίου Γεραπετρίτη, Ιωάννας Τζιαφαρίκου, Προέδρου της Ρυθμιστικής Αρχής Συγκοινωνιών, Σπύρου Πατέρα, Προέδρου και Διευθύνοντος Συμβούλου του ΟΣΕ, Παναγιώτη Τερεζάκη, Χρήστου Βίνη, Χρήστου Παλιού, Μαουρίτσιο Καποτόρτο, Ντάνο Λομπόσκο. Αυτοί είναι οι μηνυόμενοι.

Αυτοί, δηλαδή, ενώπιον του Εισαγγελέα Πλημμελειοδικών Λάρισας δεν πρέπει να δικαιωθούν; Θα αναλωθούμε σε μια συζήτηση με νομικά επιχειρήματα, αν στοιχειοθετείται κάτι για να γίνει προκαταρκτική; Αυτό συζητάει σήμερα το Κοινοβούλιο; Δεν έχουν γίνει λάθη από τον πολιτικό κόσμο, από την πολιτική ηγεσία; Οι άνθρωποι αυτοί εμπιστεύθηκαν τους σιδηροδρόμους της Ελλάδας. Εμπιστεύθηκαν τα παιδιά τους.

Ταξίδεψε κανείς; Μπορεί και να ταξίδεψε, να μην αδικήσω. Πείτε μου, όμως, ποιος Υπουργός έχει ταξιδέψει με τρένο τα τελευταία χρόνια; Ποιος έχει μπει μέσα; Οι Κινέζοι λένε: «Άμα σου το πω, θα το ξεχάσεις, άμα σου το δείξω, μπορεί και να το θυμηθείς, αλλά άμα το βιώσεις, δεν το ξεχνάς ποτέ».

Όχι να επισημοποιήσει την επίσκεψη. Εδώ μιλάμε για μια τραγωδία. Εμείς θα το ξεχάσουμε. Ρωτήστε αυτούς τους ζωντανούς νεκρούς που μένουν πίσω. Τα χρήματα δεν θα φέρουν πίσω τις ψυχές, αλλά σήμερα, επιτέλους, πρέπει εδώ όλοι να μιλάμε με σκυμμένο το κεφάλι και έπρεπε από την πρώτη στιγμή. Και το έκανε θέμα η Ελληνική Λύση. Έτυχε και το έκανε το δικό μας κόμμα. Είχε το ηθικό καθήκον. Δηλαδή τι πείραζε να συναινέσετε; Θα σας λέγαν οι ψηφοφόροι σας: «Το έκανε η Ελληνική Λύση κι εσείς τίποτα»; Όχι, θα σας έλεγαν: «Μπράβο που συναινέσατε κι εσείς».

Οι εκλογές, κύριοι, έγιναν υπό τη σκιά αυτής της τραγωδίας. Ήταν αυτονόητο καθήκον. Το πρώτο θέμα που έπρεπε να συζητηθεί εδώ, ήταν το θέμα των Τεμπών. Έτσι γίνεται στην Ελλάδα, ξεχνάμε. Ξεχάσαμε το «Σάμινα», το «Γιάκοβλεφ», τα άλλα ατυχήματα. Ξεχνιούνται. Τα καντήλια στα νεκροταφεία μένουν πίσω. Είναι να μην σου τύχει, να μην είναι στη μοίρα σου.

Σήμερα, λοιπόν, αυτός ο κόσμος περιμένει από τους εκπροσώπους αυτής της κοινωνίας. Εμείς θα συναινέσουμε -γιατί εμείς δεν επιδιδόμαστε σε ψηφοθηρία- και για άλλα ζητήματα που είπαμε, και για την πρώτη κατοικία, αλλά δεν είναι της παρούσης. Δεν τίθεται εδώ θέμα το ένα κόμμα ή το άλλο κόμμα. Εδώ υπάρχει πένθος. Εδώ υπάρχει τραγωδία. Εδώ υπάρχει πόνος. Υπάρχει μια αυστριακή παροιμία που λέει ότι ο πολιτικός καλπάζει, αλλά κοιτάει να κρατηθεί από τη σέλα και δεν βλέπει σε ποια κατεύθυνση πάει. Αυτό κάνουμε εμείς. Διότι αυτό το Κοινοβούλιο θα σηματοδοτήσει ο ιστορικός του μέλλοντος.

Κλείνω με αυτό για να μην μακρηγορώ, γιατί δεν θέλω να υπερκεράσω τον χρόνο, σεβόμενος τους συναδέλφους, γιατί κλείνει η Ολομέλεια. Αν αποτυπώσει σήμερα σε έναν πίνακα ένας σκιτσογράφος το ατύχημα και το τι έχει γίνει, θα έδειχνε ότι το εμπόριο σκότωσε τα νιάτα, μια εμπορική αμαξοστοιχία, η οποία δεν ξέραμε ποτέ τι κουβαλούσε. Ζητάει ο επικεφαλής μας, ο Κυριάκος Βελόπουλος να μας πείτε τι κουβαλούσε. Αλλά βέβαια κάνει συνωμοσίες! Είναι ο γραφικός, ο συνωμοσιολόγος! Τι κουβαλούσε; Το εμπόριο σκότωσε τα νιάτα, τη ζωή, τα νέα παιδιά. Έτσι αποτυπώνεται αυτή η σύγκρουση. Είναι σύγκρουση εμπορικού κέρδους, χρήματος, απέναντι στη νιότη, στο μέλλον, στη ζωή. Έτσι θα αποτύπωνε κάποιος σκιτσογράφος αυτό τον μαύρο πίνακα, όπως κάποτε ο Πουλόπουλος τραγούδησε το «Άιντε και ντε», που αφιερωνόταν στην τραγωδία του ’72.

Κύριοι, δεν είναι θέμα κομμάτων εδώ. Εδώ έχει να κάνει με ψυχές. Περιμένουν εκεί έξω οι γονείς. Και είναι θυμωμένοι με εμάς, γιατί ξέρουν ότι επί της ουσίας δεν θα γίνει κάτι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ευριπίδης Στυλιανίδης από τη Νέα Δημοκρατία. Θα ακολουθήσουν ο κ. Μάντζος Κοινοβουλευτικός Εκπρόσωπος του ΠΑΣΟΚ, ο κ. Καλαματιανός Κοινοβουλευτικός Εκπρόσωπος του ΣΥΡΙΖΑ και μετά ο κ. Ζερβέας.

Κύριε Στυλιανίδη, έχετε τον λόγο.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κυρίες και κύριοι συνάδελφοι, η δικαιοσύνη είναι τυφλή και αυτό σημαίνει ότι δεν λειτουργεί προκατειλημμένα, ούτε φυσικά προσωποποιεί εκ των προτέρων ποινικές ευθύνες, διότι τότε παύει να είναι δικαιοσύνη. Η οποιαδήποτε απόφασή της πρέπει να είναι νηφάλια, αντικειμενική και να διαμορφώνεται μέσα από μια πλατιά, ενδελεχή και σε βάθος έρευνα των γεγονότων και των ευθυνών και, όχι φυσικά με μικροκομματικές λογικές εκμετάλλευσης. Η πληρότητα μιας τέτοιας έρευνας μπορεί να διασφαλιστεί μόνο από τη θεματική ευρύτητα και από την αποτελεσματικότητα μιας εξεταστικής επιτροπής και όχι από το στενό ερευνητικό πεδίο μιας προανακριτικής επιτροπής που βιάζεται μάλιστα επιπόλαια να προσωποποιήσει ποινικές ευθύνες.

Μιλώντας για τη θεματική ευρύτητα, αναφέρομαι πρωτίστως στις πολιτικές, διοικητικές και διαχειριστικές ευθύνες, αλλά φυσικά και στις ποινικές ευθύνες, μόνο, αν, και όπου υπάρχουν, και μπορούν εμπεριστατωμένα να τεκμηριωθούν. Μιλώντας από την άλλη για αποτελεσματικότητα, θυμίζω στην Αντιπολίτευση ότι, κατά την τελευταία συνταγματική αναθεώρηση, με πρόταση της Νέας Δημοκρατίας, αποφασίστηκε από ισχυρή πλειοψηφία της ένατης αναθεωρητικής Βουλής να δοθεί η δυνατότητα στην Αντιπολίτευση να προκαλεί μόνο δύο φορές σε κάθε κοινοβουλευτική περίοδο εξεταστική των πραγμάτων επιτροπή. Αυτή η εξέλιξη, που ισχύει μόνο στο γερμανικό κοινοβούλιο, ενισχύει την αρχή των ελέγχων και των ισορροπιών στο Σύνταγμά μας, προλαμβάνοντας παράλληλα τη μικροκομματική εκμετάλλευση με τον περιορισμό μόνο σε δύο επιτροπές ανά κοινοβουλευτική περίοδο. Παράλληλα, όμως, καθιστά την εξεταστική επιτροπή το αυστηρότερο εργαλείο κοινοβουλευτικού ελέγχου, προφυλάσσοντας από την ποινικοποίηση της πολιτικής και από την πολιτικοποίηση της δικαιοσύνης, που είναι δυστυχώς σύνηθες φαινόμενο στη χώρα μας τα τελευταία χρόνια.

Η απόφαση της Αντιπολίτευσης, λοιπόν, να προσφύγει πάραυτα, ιδρωμένη, σε μια πρόταση σύστασης προανακριτικής επιτροπής, και μάλιστα με καθυστέρηση τεσσάρων μηνών από την κατάθεση της δικογραφίας στη Βουλή, και αφού κατέθεσε το Κομμουνιστικό Κόμμα και απεδέχθη η Νέα Δημοκρατία πρόταση για σύσταση ευρείας έρευνας από εξεταστική των πραγμάτων επιτροπή, αποτελεί μάλλον απόφαση σκοπιμότητας και όχι απόφαση νομιμότητας. Η πρόταση προανακριτικής, όπως κατατέθηκε από το ΠΑΣΟΚ και τον ΣΥΡΙΖΑ, επιδιώκει να προσωποποιήσει εκ των προτέρων τις ποινικές ευθύνες Υπουργών, βασιζόμενη σε πόρισμα της Ευρωπαίας εισαγγελέως, προκειμένου να δημιουργήσει τεχνητά συνάφεια μεταξύ διοικητικών ή διαχειριστικών πράξεων ή παραλείψεων με το τραγικό συμβάν στα Τέμπη, όπου χάθηκαν άδικα πενήντα επτά ζωές. Αυτό αποτελεί αυθαίρετη και έωλη ερμηνεία σκοπιμότητας που προσπαθεί να εκμεταλλευτεί τον ανθρώπινο πόνο και όχι φυσικά να αποδώσει δικαιοσύνη. Αγνοείται πλήρως η προηγούμενη ετυμηγορία της ελληνικής δικαιοσύνης που δεν αποδέχτηκε τέτοιους ακραίους ισχυρισμούς, καθώς και η εκτίμηση ότι από τότε και μετά δεν προέκυψαν κάποια νέα στοιχεία που να κλονίζουν αυτή την άποψη. Εδώ έχει ιδιαίτερο ενδιαφέρον να επισημάνουμε ότι η έρευνα της Ευρωπαίας εισαγγελέως προέκυψε μετά όχι από επώνυμη στοιχειοθετημένη καταγγελία, αλλά μετά από ανώνυμη καταγγελία –επαναλαμβάνω, μετά από ανώνυμη καταγγελία- και χωρίς να έχει προκύψει κάποιο νέο στοιχείο που νομικά θα δικαιολογούσε την ανάσυρση της υπόθεσης από το αρχείο και την εκκίνηση μιας νέας διαδικασίας.

Κυρίες και κύριοι συνάδελφοι, δεν πιστεύω ότι υπάρχει κανένας σε αυτή την Αίθουσα που να μην θέλει πραγματικά τη δικαίωση της μνήμης των παιδιών που χάθηκαν άδικα στα Τέμπη. Αυτή, όμως, η δικαίωση πιστεύω ακλόνητα ότι ταυτίζεται με την αναζήτηση της αλήθειας και μόνο της αλήθειας και με την απόδοση ευθυνών όσο ψηλά και αν φτάνουν αυτές. Αυτό δεν θα συμβεί αν υποτάξουμε την έρευνα της Βουλής σε μικροκομματικές σκοπιμότητες, αλλά μόνο αν την ολοκληρώσουμε με νηφαλιότητα, ευρύτητα και ευθύνη. Κάτι τέτοιο εγγυάται μόνο η ολοκλήρωση της εξεταστικής επιτροπής. Κάθε άλλη προσπάθεια που προδιαγράφει εκ των προτέρων το αποτέλεσμα και αποφασίζει τους ενόχους, χωρίς να προηγηθεί η σχετική διερεύνηση και η απαραίτητη βεβαίως στοιχειοθέτηση, φοβάμαι ότι αποτελεί σφαίρα στην καρδιά του νομικού μας πολιτισμού και περιγράφει με πλάγιο τρόπο αυτό ακριβώς που απαγορεύει ρητά το ελληνικό Σύνταγμα στο άρθρο 86 παρ. 1 όταν λέει «απαγορεύεται η θέσπιση ιδιώνυμων υπουργικών αδικημάτων».

Κύριοι συνάδελφοι, πρέπει να τα συζητήσουμε όλα ανοιχτά και με στοιχεία και αυτό μπορεί να γίνει συντεταγμένα και σε βάθος μόνο στην εξεταστική επιτροπή. Είναι η μοναδική ευκαιρία μία φορά σε αυτή την Αίθουσα η ανθρωπιά να ξανασυναντηθεί με την ευθύνη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στυλιανίδη.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Η σημερινή συζήτηση έδειξε ακριβώς γιατί έπρεπε να είχε γίνει την προηγούμενη εβδομάδα, να έχει συζητηθεί αυτό το αίτημα με το αίτημα για τη συγκρότηση της εξεταστικής επιτροπής. Η Βουλή θα είχε τη δυνατότητα να εξετάσει από κοινού όλα τα διαθέσιμα κοινοβουλευτικά μέσα, να διαμορφώσει ενιαία κρίση, να φανούν οι διαφορές, τι θέλει και κυρίως τι δεν θέλει ο καθένας από εμάς και να αξιολογηθούμε όλοι, όχι γενικώς και αορίστως, αλλά συγκεκριμένα και ειδικά. Διότι, όχι, να μας συγχωρείτε, δεν είναι συγκεκριμένο ούτε ειδικό να λέει κανείς ότι συνέβη η τραγωδία στα Τέμπη το 2023 επειδή το 1997 ενσωματώθηκαν ορισμένες οδηγίες ή, όπως μας είπε σήμερα ο κ. Καραμανλής, επειδή το 1985 και μετά έγιναν συγκεκριμένες πολιτικές και τεχνικές επιλογές.

Εκεί ακριβώς πάτησε η Νέα Δημοκρατία για να συγχύσει τη συζήτηση και να διαχύσει τις ευθύνες κατά το γνωστό αφήγημα των πρώτων εικοσιτετράωρων μετά την τραγωδία ότι: φταίνε όλοι, άρα, δεν φταίει κανείς. Και μάλιστα σε μια υπόθεση που εικονοποιεί με αξιοζήλευτο τρόπο όλη την παθογένεια, όλο το βαθύ και αναχρονιστικό κράτος που, όχι μόνο δεν θεράπευσε, αλλά αξιοποίησε στο έπακρο η Κυβέρνηση της Νέας Δημοκρατίας: το ρουσφέτι, την κακοδιοίκηση, τους κομματικούς διορισμούς, τις εγκληματικές καθυστερήσεις οκτώ έτη για μία σύμβαση. Οκτώ χρόνια για μία τόσο κρίσιμη, για την ασφάλεια των σιδηροδρόμων, σύμβαση. Αυτό συζητούν οι πολίτες γύρω μας. Και αυτό φάνηκε από την κατεύθυνση που είχαν όλες οι ομιλίες ήδη από την προηγούμενη εβδομάδα των Βουλευτών της Νέας Δημοκρατίας, που δεν είχαν πολλά να πουν για την τραγωδία και τα βαθύτερα πραγματικά αίτιά της, αλλά αυτό που τους απασχολούσε ήταν η αντίκρουση του δικού μας αιτήματος. Που ακόμα και σήμερα, όμως, για κάποιους από εσάς φταίει το ΠΑΣΟΚ, φταίει ο Πρόεδρός του.

Η φαντασία κάποιων φτάνει στο σημείο να καταλογίζουν σε εμάς συγκάλυψη. Τα μέλη των Κοινοβουλευτικών Ομάδων και των κομμάτων που από κυβερνητικές θέσεις ευθύνης διαχειρίστηκαν με εγκληματικές καθυστερήσεις τα κρίσιμα τεχνικά έργα, έρχονται να δείξουν στο ΠΑΣΟΚ, μιλώντας για συγκάλυψη. Αυτό ξεπερνά τα όρια του θράσους.

Μιλούσαμε, λοιπόν, για εξεταστική ήδη από την προηγούμενη εβδομάδα και εσείς μιλούσατε για την προανακριτική. Μήπως αυτό συμβαίνει, κυρίες και κύριοι συνάδελφοι, γιατί όλοι ομολογούμε -εμείς ναι, με φωνή καθαρή, εδώ και πολλές ημέρες και σήμερα όλη την ημέρα, αλλά και εσείς με μια ακόμα πιο ηχηρή σιωπή- ότι εδώ ακριβώς είναι η ουσία; Διότι αν τελικά δεν υπάρχει πράγματι καμμία ευθύνη, όπως λέτε, αν δεν υπάρχει καμμία ανάγκη υπεράσπισης των αθώων, τότε γιατί τέτοια ζέση και τέτοιος ζήλος σήμερα ενάντια στο δικό μας αίτημα; Και έρχεστε σήμερα και ακούμε ότι όλα ήταν καλά, όλα νοικοκυρεμένα. Σαν πολλοί «νοικοκύρηδες» μαζεύτηκαν τελευταία.

Προσέξτε, για να είναι σαφές τι συζητούμε σήμερα. Τόσες ώρες μετά δεν είμαι βέβαιος ότι συμφωνούμε ούτε καν σε αυτό. Συζητούμε για το δικαίωμα και την υποχρέωση του Κοινοβουλίου, όχι να πει απόψε αν θα ασκηθούν διώξεις, αλλά να πει απόψε αν πρέπει με ειδική επιτροπή να διερευνήσουμε αν υπάρχουν ευθύνες που πρέπει να οδηγήσουν σε άσκηση διώξεων.

Και εσείς τι έρχεστε και μας λέτε σήμερα εδώ; Ότι δεν δέχεστε ούτε καν αυτό. Όχι να αποδώσει η Βουλή, αλλά ούτε καν να ερευνήσει ποινικές ευθύνες. Ερήμην της κοινωνίας εξαγνίζετε και τις ενδεχόμενες, ακόμα, ποινικές ευθύνες. Κάνετε μάλιστα και νομικές ακροβασίες, ακόμη και συγκρίσεις εισαγγελικών αρχών. Ναι, εκτός από «τας Αθήνας» υπάρχουν δικαστές και εισαγγελείς και «εις τας Βρυξέλλας» και αυτό πρέπει να το έχετε κατά νου και σε άλλες εκκρεμείς υποθέσεις.

Έρχεστε και μιλάτε αβίαστα για «προδήλως αβάσιμο» των κατηγοριών. Προδήλως αβάσιμες οι κατηγορίες της εισαγγελίας για την σύμβαση 717 του 2014, προδήλως αβάσιμες οι συστάσεις της Εθνικής Αρχής Διαφάνειας -που τις αγνοούσε ο κ. Καραμανλής στην Επιτροπή Θεσμών και Διαφάνειας, κατά δήλωσή του-, αβάσιμες προδήλως οι προειδοποιήσεις των εργαζομένων με τα εξώδικα, αβάσιμο προδήλως το γεγονός ότι γνωρίζατε το έλλειμμα ασφάλειας και ετοιμάζατε φιέστες στη Θεσσαλονίκη. Ήταν αβάσιμα όλα και μάλιστα προδήλως. Μα καλά, εάν ήταν τόσο ξεκάθαρα όλα, τι φοβάστε και δεν δέχεστε απόψε τη διερεύνηση επί της ουσίας;

Και κάτι ακόμα. Γιατί δεν ενεργοποιήσατε -όπως είχατε το δικαίωμα- το τριμελές γνωμοδοτικό όργανο που προβλέπει ο νόμος περί ευθύνης Υπουργών; Ή μήπως φοβόσαστε αυτή τη δικαστική κρίση; Δεν θα ήταν καλύτερο για εσάς, αφού είστε τόσο αθώοι, να είχατε και ένα ακόμα εισαγγελικό πόρισμα ανά χείρας σε αυτή εδώ τη συνεδρίαση;

Και προσέξτε τη σκηνοθεσία. Έχει πολύ μεγάλη σημασία. Ποιος έσπευσε ήδη από την προηγούμενη συζήτηση να μας ενημερώσει ως Σώμα για τις αβάσιμες κατηγορίες, κατά τη γνώμη της Πλειοψηφίας, της Κυβέρνησης πρώτα και ύστερα της Πλειοψηφίας; Ο Υπουργός Επικρατείας σε ρόλο κομματικού εισαγγελέα, ο κ. Βορίδης. Τα άδεια υπουργικά έδρανα είναι απλώς μια σκηνοθετική επιλογή, μια συνθήκη σκηνογραφίας. Δεν αλλάζει τίποτα, ιδίως όταν το σενάριο το έχει γράψει η Κυβέρνηση, μία κυβέρνηση που θεωρεί ότι όλα πρέπει να κινηθούν στο επίπεδο των πολιτικών ευθυνών, οι όποιες πολιτικές ευθύνες έχουν ήδη αναληφθεί με μία παραίτηση Υπουργού, την οποία ο ίδιος ο παραιτηθείς Υπουργός αισθάνθηκε την ανάγκη να αιτιολογήσει τόσο πολύ σήμερα, που κινδύνευσε να ακυρώσει την όποια πολιτική της αξία και με ένα αποτέλεσμα εκλογικό, το 41%, που όλα τα λύνει και όλα τα αμνηστεύει.

Αν, λοιπόν, για τον κ. Καραμανλή είναι και ήταν ντροπή να του ασκείται έλεγχος αντιπολιτευτικός για την ασφάλεια των σιδηροδρόμων, τον οποίο καταλόγισε σήμερα σε «φθόνο», αν είναι ντροπή για τον ίδιο άνθρωπο μετά από τόσα όσα έγιναν και θα πρέπει να ντρέπεται τελικά ένα μέλος του Κοινοβουλίου, συνάδελφός μας, από τη δική μας Κοινοβουλευτική Ομάδα που συμμετέχει στη συζήτηση, αναρωτιέμαι και αναρωτιόμαστε πώς πρέπει να χαρακτηρίσουμε όσα γράφονται στο πόρισμα; Πώς να χαρακτηρίσουμε την άρνηση της Πλειοψηφίας να διερευνηθούν ποινικές ευθύνες για την έλλειψη ακριβώς των συνθηκών ασφάλειας που οδήγησαν στο τραγικό περιστατικό, στο τραγικό δυστύχημα των Τεμπών; Πώς να τη χαρακτηρίσουμε, αλήθεια, αυτή την άρνηση; Υπάρχει λέξη;

Αυτό το ρωτώ και στον κύριο Υπουργό, ο οποίος αφού εξάντλησε τα μαθήματα νομικής, πέρασε και στο τμήμα φιλολογίας και άρχισε τα μαθήματα ελληνικών. Και αναρωτιέμαι: Υπάρχει λέξη να περιγράψει την επιλογή ενός Υπουργού που αντί να κηρύξει έκπτωτη μια ανάδοχο κοινοπραξία που μετά από τόσες παρατάσεις και τόσο διάστημα δεν έκανε ούτε τις ελάχιστες υποχρεώσεις της και όχι μόνο δεν την κήρυξε έκπτωτη ή δεν συνέχισε ένα δικαστικό αγώνα -και μην τα ακούμε αυτά για τους δικαστικούς αγώνες, το δημόσιο εξαντλεί τους δικαστικούς αγώνες και τα δικαστικά μέσα σε κάθε περίπτωση-, αντί να τα κάνει όλα αυτά, την «προίκισε» και με τριάμισι εκατομμύρια ευρώ αποζημίωση; Πώς λέγεται αυτό; Πώς λέγεται η επιβράβευση της ασυνέπειας; Να πούμε και μπράβο; Να πούμε κι ευχαριστώ; Να πούμε και συγγνώμη για την ταλαιπωρία; Τι προβλέπει και τι περιέχει η πλούσια γλώσσα μας, που θα μπορούσε να περιγράψει αυτήν ακριβώς την επιλογή; Πώς να την ονομάσουμε;

Εμείς, λοιπόν, επιμένουμε με τρόπο απολύτως θεσμικό. Πράττουμε και αξιοποιούμε τίποτα περισσότερο και τίποτα λιγότερο από αυτά που επιτάσσει το Σύνταγμα και ο Κανονισμός της Βουλής, διότι εμείς την κάναμε τη δουλειά μας. Εμείς περάσαμε πολλές φορές το κατώφλι του γραφείου 4 εδώ, στην Ειδική Γραμματεία του Προέδρου της Βουλής. Μελετήσαμε τη δικογραφία και περιγράψαμε συγκεκριμένες παραλείψεις και πράξεις συγκεκριμένων προσώπων. Δεν κατασκευάσαμε κατηγορίες.

Και όχι, δεν είναι απλό δημοσιονομικό ζήτημα, όπως προσπάθησε η Κυβέρνηση να το εμφανίσει εδώ και μέρες. Δεν μπορείτε να βαφτίζετε δημοσιονομική διόρθωση την κακουργηματική απιστία. Ούτε μπορείτε να κλείνετε τα μάτια στη σκληρή πραγματικότητα που αναγνωρίζουν όλοι, ότι η μη εμπρόθεσμη, η μη έγκαιρη τελικά υλοποίηση μιας τόσο κρίσιμης δημόσιας σύμβασης είχε καταλυτική συμβολή στην επέλευση της πολύνεκρης τραγωδίας στα Τέμπη. Και δεν το λέμε μόνο εμείς. Το λέει η Τριμελής Επιτροπή Εμπειρογνωμόνων.

Διαβάζω συγκεκριμένα από τη σελίδα 92: «Πολύ απλά -πόσο ανατριχιαστικό αυτό το «πολύ απλά»- με το σύστημα ETCS –ακριβώς τη σύμβαση 717- σε λειτουργία και με δεδομένο ότι θα γινόταν η χάραξη δρομολογίου από τον χειριστή του σταθμού (τηλεδιοικούμενου) η περίπτωση να γίνει μια μετωπική ή οπισθομετωπική σύγκρουση, θα είχε αποφευχθεί».

Είμαι σίγουρος ότι ο κ. Καραμανλής αυτό το έχει διαβάσει. Θα το καταθέσω ωστόσο στα Πρακτικά για να του δώσω ακόμα μια ευκαιρία να το μελετήσει. Είμαι βέβαιος ότι δεν είχε την πρόθεση να πει τέτοιες ανακρίβειες από αυτό εδώ το Βήμα.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν υπήρχε, λοιπόν, τηλεδιοίκηση, οι πενήντα επτά συνάνθρωποί μας σήμερα θα ζούσαν.

Η Βουλή, λοιπόν, δεν μπορεί να κλείνει τα μάτια σε αυτές τις σκληρές διαπιστώσεις και στις σκληρές αλήθειες. Η Βουλή πρέπει να στείλει απόψε ένα δυνατό και ηχηρό μήνυμα στη δικαιοσύνη πρώτα, ότι την εμπιστεύεται, στους συγγενείς των θυμάτων, στους τραυματίες και σε όλους τους πολίτες, ότι τους ακούει και στους εμπλεκόμενους, ότι τους βλέπει, ότι το μέγεθος της καταστροφής είναι τέτοιο που δεν μπορεί κανείς και δεν δικαιούται καμμία και κανείς από εμάς να μην κάνει ούτε καν το ελάχιστο, την προκαταρκτική εξέταση ενός οικονομικού σκανδάλου, ναι, που οδήγησε αιτιωδώς στην τραγωδία των Τεμπών. Και να το κάνει με όλες τις δικαιοκρατικές εγγυήσεις, με ισχυρό το τεκμήριο αθωότητας, με την ανάγκη μελέτης εγγράφων και δεδομένων, αλλά με τόλμη για αποκάλυψη, όχι συγκάλυψη.

Όσον αφορά στο ίδιο το δυστύχημα, επειδή υπάρχει και μια αγωνία για το τι συμβαίνει με το ίδιο το δυστύχημα και τα κακουργήματα, τα εγκλήματα που συντελέστηκαν, κατ’ αρχάς πρέπει να πω ότι συμφωνώ με κάτι που είπε ο κ. Καραμανλής ο ίδιος όταν μίλησε και είπε ότι έκανε αυτοψία στον τόπο του εγκλήματος. Ναι, πρόκειται για έγκλημα. Ναι, υπάρχει έγκλημα για το οποίο υπάρχει και ανοικτή δικαστική διερεύνηση στη Λάρισα. Άρα ούτε ο κ. Καραμανλής ούτε κανείς να μην ανησυχεί. Η δικαιοσύνη ερευνά και η Βουλή, στον σωστό και κρίσιμο χρόνο, θα κάνει ξανά -είμαι βέβαιος- τη δουλειά της, όπως αξιώνει το Σύνταγμα και οι νόμοι.

Κυρίες και κύριοι συνάδελφοι, ακούστε, δεν ξέρω αν είναι σαφές, αλλά εδώ δεν μιλάμε για ένα απλό πολιτικό ζήτημα απόψε, δεν μιλάμε για ένα σχέδιο νόμου, δεν μιλάμε για μια πανηγυρική συνεδρίαση της Βουλής. Εδώ μιλάμε για βαθιά ζητήματα συνείδησης, συνείδησης όλων μας ως πληρεξουσίων του λαού και ως ενεργών πολιτών. Απόψε θα απαντήσουμε αν πιστεύουμε όλοι το ίδιο στους θεσμούς της δικαιοσύνης, ελληνικής και ευρωπαϊκής. Ελάτε να το αποδείξουμε. Ελάτε να αποδείξουμε, αγαπητοί συνάδελφοι της Πλειοψηφίας, ότι δεν διαφύγατε μέσω της εξεταστικής επιτροπής. Να αποδείξετε ότι σήμερα δεν ζούμε απλώς τη δεύτερη πράξη του δράματος της συγκάλυψης. Ψηφίστε, όπως θα ψηφίσουμε, όπως ορίζει το συνταγματικό μας καθήκον.

Οι επιλογές όλων αναμετρώνται με την ιστορία, με το τραγικό συλλογικό βίωμα των Τεμπών, με τον πόνο. Είναι η ώρα της ευθύνης. Κανένας εκσυγχρονισμός των υποδομών, καμμία μεταρρύθμιση δεν μπορεί να συμβεί και να αποδώσει αν δεν υπάρξει πρώτα πραγματική και εις βάθος και εις ύψος διερεύνηση των πραγματικών ευθυνών και των υπευθύνων στην κατεύθυνση που μας ορίζει η ανεξάρτητη δικαιοσύνη. Καμμία Βουλή δεν έχει το δικαίωμα να αγνοήσει μια ποινική δικογραφία από την Ευρωπαϊκή Εισαγγελία και οποιαδήποτε εισαγγελική αρχή. Καμμία πλειοψηφία δεν θα έπρεπε να αποδεχτεί απόψε το στίγμα να έχει αρνηθεί όχι την καταδίκη, αλλά τη διερεύνηση ποινικών ευθυνών. Καμμία τραγωδία δεν μπορεί να λυθεί χωρίς την κάθαρση, που θα έρθει μόνο με την απόδοση των ευθυνών στους πραγματικούς υπεύθυνους.

Κυρίες και κύριοι συνάδελφοι, η κοινωνία απόψε μας κοιτάζει στα μάτια. Εμείς από απόψε θα μπορούμε να κάνουμε το ίδιο;

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον κ. Καλαματιανό, επιτρέψτε μου μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο εκπαιδευτικοί συνοδοί από το 90ό Δημοτικό Σχολείο Θεσσαλονίκης, καθώς και δεκαπέντε μαθητές και μαθήτριες και τέσσερις εκπαιδευτικοί συνοδοί από το 3ο Δημοτικό Σχολείο Ελευθερίου Κορδελιού Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Καλαματιανός, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το τραγικό δυστύχημα των Τεμπών είναι ένα συλλογικό τραύμα, ένα τραύμα στην ελληνική κοινωνία και βεβαίως τα θύματα, οι γονείς, οι συγγενείς, όλες οι Ελληνίδες, όλοι οι Έλληνες ζητάμε να αποδοθεί δικαιοσύνη, να φωτιστούν όλες οι πτυχές αυτού του τραγικού δυστυχήματος, αυτού του εγκλήματος. Βεβαίως, εμείς οι Βουλευτές του Κοινοβουλίου έχουμε χρέος και ευθύνη να βοηθήσουμε ώστε να αποδοθεί δικαιοσύνη και να φωτιστεί η κάθε πλευρά. Έχουμε ευθύνη να κάνουμε τα πάντα για αυτό.

Η πρότασή μας, η πρόταση του ΣΥΡΙΖΑ - Προοδευτική Συμμαχία για να συσταθεί προκαταρκτική επιτροπή για τη διερεύνηση της υπόθεσης της σύμβασης 717, σύμφωνα με το πόρισμα της Ευρωπαίας εισαγγελέα και την πολύ μεγάλη δικογραφία που έχει αποστείλει στη Βουλή, βοηθάει σε αυτή την κατεύθυνση. Εμείς λέμε να διερευνηθούν όλα, να διερευνηθούν όλοι και να διερευνηθούν από την αρχή που ξεκίνησε αυτή η σύμβαση, από το 2010 μέχρι σήμερα.

Η Νέα Δημοκρατία το αρνείται. Το προδίκασε ο κ. Βορίδης πριν μια βδομάδα. Ψήφισε για εσάς. Το ΠΑΣΟΚ λέει από το 2015 και μετά. Αφήνει απ’ έξω την περίοδο που συγκυβερνούσε με τη Νέα Δημοκρατία 2013-2014 και δικός του Υπουργός ήταν τότε ο κ. Χρυσοχοΐδης που υπέγραψε τη σύμβαση. Εμείς λέμε να διερευνηθούν και οι Υπουργοί για εκείνο το διάστημα 2013-2014.

Εμείς, λοιπόν, ισχυριζόμαστε ότι πρέπει να διερευνηθεί η δικογραφία. Σήμερα, κυρίες και κύριοι συνάδελφοι, δεν καταδικάζουμε κανέναν. Σήμερα λέμε ότι πρέπει να αποφασίσουμε τη διερεύνηση της υπόθεσης. Αν, όμως, εσείς απορρίψετε την πρότασή μας, αθωώνετε όλους όσοι εμπλέκονται με αυτή την υπόθεση. Αυτό έκανε.

Και ερωτώ: Πρόλαβαν οι Βουλευτές σας, προλάβατε, κυρίες και κύριοι συνάδελφοι, να διαβάσετε όλη αυτή τη δικογραφία; Είμαι σίγουρος πως όχι. Κάποιοι ίσως από εσάς. Γιατί αφήνετε, λοιπόν, να κλείσει αυτή η υπόθεση χωρίς εσείς οι ίδιοι να τη διερευνήσετε, χωρίς εσείς οι ίδιοι να τη διαβάσετε; Γιατί άκουσα τον κ. Πλεύρη προηγουμένως να λέει σε εμάς «τη διάβασαν οι Βουλευτές σας;». Οι δικοί σας Βουλευτές που αθωώνουν σήμερα όποιους εμπλέκονται, τη διάβασαν; Εσάς έπρεπε να ρωτήσει. Και προφανώς δεν την έχετε διαβάσει. Άρα, λοιπόν, πώς θα αποφανθείτε σήμερα και θα βγάλετε δικαστική απόφαση –ουσιαστικά, όπως είπε ο κ. Πλεύρης, είμαστε δικαστήριο σήμερα- για να αθωώσετε;

Πάμε να δούμε, λοιπόν, τι συνέβη. Οι μελέτες για τη σύμβαση αυτή ξεκίνησαν το 2010, το 2013 δημοπρατήθηκε το έργο, το 2014 υπεγράφη η σύμβαση. Μπορούσε να ολοκληρωθεί το έργο εντός της συμβατικής προθεσμίας; Προφανώς όχι. Διότι αποκαλύφθηκε από το 2016 και μετά πως το φυσικό αντικείμενο της σύμβασης όπως δημοπρατήθηκε ήταν ελλιπές και δεν προέβλεπε την ανάταξη- αναβάθμιση σηματοτεχνικού εξοπλισμού κατά μήκος της γραμμής, δεν προέβλεπε τεχνικές λύσεις αποκατάστασης των καλωδίων λόγω κλοπών και βανδαλισμών, δεν προέβλεπε αναβάθμιση τηλεδιοικήσεων, δεν προέβλεπε οδεύσεις καλωδίων, δεν προέβλεπε προμήθεια και εγκατάσταση νέων μετρητών αξόνων κατά μήκος της γραμμής και άλλα.

Αυτά τα λέμε εμείς; Όχι, προφανώς. Αυτά βρίσκονται μέσα στις αποφάσεις του Ελεγκτικού Συνεδρίου -είναι τρεις αποφάσεις του Ελεγκτικού Συνεδρίου που τα λένε αυτά, αν είχατε διαβάσει τη δικογραφία και γνωρίζατε την υπόθεση θα το ξέρατε- και αυτά περιγράφονται και στο πόρισμα της Επιτροπής Δημοσιονομικού Ελέγχου. Από αυτά, λοιπόν, προκύπτουν αποχρώσες ενδείξεις για την ευθύνη του κ. Χατζηδάκη και του κ. Χρυσοχοΐδη. Επειδή ο κ. Πλεύρης είπε ότι δεν μιλάμε συγκεκριμένα. Συγκεκριμένα μιλάμε. Μιλάμε για αποχρώσες ενδείξεις που προκύπτουν από τη δικογραφία από τα στοιχεία που υπάρχουν μέχρι σήμερα και αυτά που θέλουμε να διερευνηθούν.

Προχωράμε. Το 2015. Άρα, το Υπουργείο και η διοίκηση της «ΕΡΓΟΣΕ» βεβαίως, παρέλαβαν μια σύμβαση που δεν μπορούσε να εκτελεστεί και έπρεπε να ληφθούν αποφάσεις. Οι επιλογές ήταν δύο. Είτε θα υπογραφόταν η συμπληρωματική σύμβαση για να σωθεί το έργο, είτε θα κηρυσσόταν έκπτωτος ο ανάδοχος και θα ακυρωνόταν η εργολαβία. Έπρεπε, λοιπόν, να κηρυχθεί έκπτωτος ο ανάδοχος; Προφανώς όχι, γιατί τονίστηκε ότι στην περίπτωση αυτή θα χρειαζόταν άλλη μια πενταετία για να έχουμε το έργο της σηματοδότησης και της τηλεδιοίκησης, με νέο διαγωνισμό, θα χάνονταν χρήματα γιατί θα απεντασσόταν το έργο από την ευρωπαϊκή χρηματοδότηση και βεβαίως, ο έκπτωτος ανάδοχος θα κατέθετε αγωγή αποζημίωσης για να πληρωθεί. Άρα, όλοι εμείς, ο ελληνικός λαός θα πλήρωνε αυτές τις αγωγές.

Από το 2019 και μετά τι συνέβη; Μέχρι το 2019 το Ελεγκτικό Συνέδριο ενέκρινε τη συμπληρωματική σύμβαση. Το 2019 λοιπόν. Δεν εξήγησε ο κ. Καραμανλής για ποιον λόγο δεν υπέγραψε τη συμπληρωματική σύμβαση και έκανε ενάμιση χρόνο μετά να την υπογράψει. Δεν εξήγησε ο κ. Καραμανλής γιατί τροποποίησε τη συμπληρωματική αυξάνοντας και το οικονομικό αντικείμενο. Επίσης, δεν εξήγησε γιατί ενώ με ευθύνη του αναδόχου, λόγω του ότι δεν είχαν υπογραφεί οι μελέτες, καθυστερούσε το έργο, προχώρησε στην καταβολή αποζημίωσης 2,7 εκατομμυρίων ευρώ για εκείνο το διάστημα. Για ποιον λόγο; Αυτές είναι ενδείξεις ότι ο κ. Καραμανλής θα πρέπει να εξεταστεί περαιτέρω. Κι αυτά τα λέμε γιατί πραγματικά απορούμε με τη σιγουριά σας ότι δεν συμβαίνει τίποτα.

Ευθύνη του κ. Σπίρτζη. Ήρθε εδώ, τα εξήγησε. Δεν υπάρχει ευθύνη για τον κ. Σπίρτζη, γιατί όπως προκύπτει και από τη διακήρυξη και από τη σύμβαση και από το νομικό πλαίσιο της «ΕΡΓΟΣΕ» με τον ν.3669/2008, αναθέτουσα αρχή, κύριος του έργου και προϊσταμένη αρχή ήταν η «ΕΡΓΟΣΕ». Αν προέβαινε σε κάποια ενέργεια ο κ. Σπίρτζης για να κηρύξει έκπτωτη την εταιρεία ο κ. Σπίρτζης, τότε θα είχε ευθύνη για παράβαση καθήκοντος γιατί θα έκανε μια ενέργεια που απαγορεύεται, καθώς δεν είχε αρμοδιότητα.

Παρ’ όλα αυτά, ήρθε εδώ και τι είπε; Παρ’ ότι είμαι αθώος, θέλω να διερευνηθεί η υπόθεση. Κι εμείς ικανοποιούμε αυτό το αίτημά του. Προς τιμήν του ο κ. Σπίρτζης. Ο ΣΥΡΙΖΑ - Προοδευτική Συμμαχία δεν έχει να φοβηθεί τίποτα. Ο κ. Σπίρτζης δεν έχει να φοβηθεί τίποτα και λέει «ναι» στη διερεύνηση.

Δεν το ακούσαμε -και από όλους εσάς- από τον κ. Καραμανλή. Το αντίθετο είπε. Και ο κ. Βορίδης που πριν από μία εβδομάδα είπε ότι δεν θα ψηφίσει το αίτημα αυτό. Το αντίθετο λέει, να μην διερευνηθεί. Για ποιον λόγο; Γιατί; Ζητά λοιπόν να συσταθεί η επιτροπή προκαταρκτικής εξέτασης ενώ είναι παντελώς καθαρός. Και βλέπετε ότι εδώ προκύπτει και η διαφορά συμπεριφοράς, η διαφορά αντίληψης του δικαίου και η διαφορά ενσυναίσθησης και ευσυνειδησίας. Όποιος θέλει λοιπόν να ελεγχθούν τα πάντα, το κάνει πράξη.

Και έρχομαι για το τι έκανε η Νέα Δημοκρατία κατά τη διακυβέρνησή της. Βασική της ευθύνη είναι ότι απαξίωσε τον σιδηρόδρομο, αποσάθρωσε τον σιδηρόδρομο, οδήγησε σε απίσχναση του σιδηροδρόμου και της ασφάλειάς του. Γιατί; Προφανώς γιατί ήθελε να ιδιωτικοποιήσει τον ΟΣΕ. Μείωσε το προσωπικό, μείωσε τους σταθμάρχες. Κατά τη διάρκεια της διακυβέρνησής της νομιμοποιήθηκε με υπουργική απόφαση η μετάταξη του σταθμάρχη εκ των υστέρων. Μία παράνομη μετάταξη τη νομιμοποίησε εκ των υστέρων με υπουργική απόφαση. Και αγνόησε δεκάδες, εκατοντάδες έγγραφα, εξώδικα των εργαζομένων στον ΟΣΕ που φώναζαν για τις ελλείψεις ασφαλείας, για τις ελλείψεις στον ΟΣΕ και τα τεράστια κενά που υπάρχουν. Φώναζαν οι άνθρωποι. Αδιαφόρησε παντελώς ο Υπουργός.

Και όχι μόνο αυτό, είδαμε τη δημοσιοποίηση της επιστολής του πρώην διευθύνοντα συμβούλου του κ. Σπηλιόπουλου του ΟΣΕ που παραιτήθηκε. Έστειλε επιστολή στον Πρωθυπουργό, στον κ. Μητσοτάκη. Ο ίδιος τη δημοσιοποίησε. Και τι γράφει στην επιστολή; «Φαίνεται όμως ότι η προσπάθεια που κάνουμε ενοχλεί τις υπάρχουσες δομές όπως λειτουργούσαν και τα διάφορα συμφέροντα που βρίσκουν ευήκοα ώτα στους διαδρόμους του Υπουργείου. Ο Υπουργός παρά τα επίμονα αιτήματά μου ποτέ δεν με δέχτηκε για συνεργασία και ενημερώσεις. Αντίθετα με διάφορους τρόπους υπονομεύει την προσπάθειά μου και την παρουσία μου. Φαίνεται ότι χάλασε η συνταγή και διαψεύστηκαν οι προσδοκίες ορισμένων. Οι λόγοι που συμβαίνουν αυτά είναι σε μένα απολύτως καθαροί και τους έχω αναφέρει και στον κ. Δημητριάδη. Θέλουν διοίκηση απόλυτα υποταγμένη στους δικούς τους σχεδιασμούς και αυτά δυστυχώς είναι σε γνώση του Υπουργού».

Ο κ. Σπηλιόπουλος τα γράφει αυτά, τα δημοσιοποίησε ο ίδιος κατά τη διάρκεια που ήταν στον ΟΣΕ επί της διακυβέρνησής σας. Εκεί έχετε καταντήσει τον ΟΣΕ.

Αντίστοιχα ο ΣΥΡΙΖΑ τι έκανε; Ολοκλήρωσε τη διπλή γραμμή. Τηλεδιοίκηση χωρίς διπλή γραμμή δεν μπορεί να υπάρξει. Ολοκλήρωσε σήραγγες, ολοκλήρωσε γέφυρες, ολοκλήρωσε την ηλεκτροδότηση της γραμμής. Χωρίς αυτά δεν μπορεί να υπάρξει τηλεδιοίκηση. Και, βεβαίως, απέδειξε ο κ. Σπίρτζης ότι έκανε τα πάντα για να προχωρήσει η συμπληρωματική σύμβαση, να λειτουργήσει το έργο που είναι σημαντικό για την ασφάλεια. Αυτά έκανε λοιπόν. Και με έγγραφα δημόσια και της εταιρείας προκύπτει ότι τον Σεπτέμβριο του 2018 είχε υλοποιηθεί το 68% της σύμβασης 717, παρά τα προβλήματα που είχε. Τον Μάιο του 2019 είχε ολοκληρωθεί το 72,4% και στις 9 Μαρτίου του 2020 με τη δική σας διακυβέρνηση είχε ολοκληρωθεί το έργο στο 74% και στις 14 Φεβρουαρίου του 2023 στο 77%. Αυτά προκύπτουν από τα έγγραφα.

Κλείνοντας, κυρίες και κύριοι συνάδελφοι, έχουμε χρέος όλοι όσοι βρισκόμαστε εδώ να μην επιτρέψουμε τη συσκότιση της υπόθεσης και να αποδώσουμε δικαιοσύνη. Η αποκάλυψη της αλήθειας πρέπει να είναι ο στόχος μας. Πρέπει να αποκαταστήσουμε το αίσθημα ασφάλειας και βεβαίως και την αξιοπιστία της δημοκρατίας μας. Πρέπει τα θύματα, οι οικογένειες και οι φίλοι των θυμάτων να δικαιωθούν. Πρέπει να δείξουμε σεβασμό στη μνήμη των θυμάτων.

Είναι προφανές ότι εμείς δεν έχουμε να φοβηθούμε τίποτα. Επιδιώκουμε τη διερεύνηση και ποινικών ευθυνών του οποιονδήποτε. Ο κ. Βορίδης μίλησε για σας πριν μια βδομάδα -και απορώ πως δεν σας προσβάλλει όλο αυτό να ψηφίζει για εσάς- και προανήγγειλε ότι θα απορρίψετε την πρόταση.

Σας καλούμε, όμως, να κοιτάξετε στα μάτια τους συγγενείς, να κοιτάξετε στα μάτια την ελληνική κοινωνία και να κατανοήσετε τον πόνο τους. Σας καλούμε να σεβαστείτε τη μνήμη των αδικοχαμένων θυμάτων. Σας καλούμε να υπερψηφίσετε, λοιπόν, την πρότασή μας για να αποδείξετε ότι πραγματικά θέλετε να φωτιστεί αυτή η υπόθεση. Γιατί ακούσαμε πολλούς ομιλητές σας να το λένε. Δυστυχώς δεν το βλέπουμε στην πράξη. Λέτε φως και φέρνετε το σκοτάδι με την ψήφο σας σήμερα. Αυτό κάνετε.

Θα είναι -αν καταψηφίσετε- μία ακόμα συγκάλυψη ενός σκανδάλου και ουσιαστικά ομολογείτε τις ευθύνες σας και ουσιαστικά αμνηστεύετε τον κ. Καραμανλή άπαξ διά παντός για τις ευθύνες του σχετικά με τη σύμβαση 717. Και, βεβαίως, αυτή θα είναι μια σκιά που θα βαραίνει όλους σας. Θα είναι ένα ακόμα χτύπημα στη δημοκρατία, στην κοινωνία και στη δικαιοσύνη, άλλη μια συγκάλυψη σκανδάλου από την Κυβέρνηση Μητσοτάκη.

Τώρα είναι η ώρα να μετρηθείτε με τη συνείδησή σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ωραία πριν δώσουμε τον λόγο στους επόμενους δύο ομιλητές του καταλόγου, ζήτησε τον λόγο για να παρέμβει η κ. Κωνσταντοπούλου, η Πρόεδρος της Πλεύσης Ελευθερίας.

(Θόρυβος από την πτέρυγα της Νέας Δημοκρατίας)

Μία παρέμβαση ζήτησε να κάνει. Είναι Πρόεδρος κόμματος και έχει το δικαίωμα, με συγχωρείτε. Ηρεμήστε!

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Έχω κατ’ επανάληψη υπογραμμίσει ότι δεν είμαστε αυτά που λέμε, είμαστε αυτά που κάνουμε. Και όταν επικαλούμαστε την αλήθεια, είναι καλό να μην την κακοποιούμε.

Ο κ. Καραμανλής πήρε τον λόγο ενδιαμέσως των ομιλητών, δείχνοντας τη σιγουριά εκείνου που δεν αισθάνεται κατηγορούμενος -στη θέση του κατηγορουμένου θα μιλήσει τελευταίος ο κ. Βορίδης, όπως έχω καταλάβει- και είπε τα εξής, παριστάνοντας ότι λέει την αλήθεια: «Δεν κουνούσα εγώ το δάχτυλο σε εκείνους που μου έλεγαν ότι δεν είναι ασφαλείς οι σιδηρόδρομοι». Δεν κουνούσα εγώ το δάχτυλο, είπε.

Θα παραδώσω για τα Πρακτικά τις φωτογραφίες που κατά κυριολεξία κουνούσε το δάχτυλο σε εκείνους που ζητούσαν να τον ελέγξουν για την ανασφάλεια των συγκοινωνιών.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπε επίσης ότι έγραψε την επιστολή παραίτησής του συγκλονισμένος καθ’ οδόν από τη Λάρισα για την Αθήνα. Και αυτό είναι ψέμα. Από τη Λάρισα για την Αθήνα δημοσίευσε τη δήλωσή του με την οποία υποσχόταν ότι θα τα ελέγξετε όλα. Αυτό υποσχόταν και αυτά είπε μεταβαίνοντας στον τόπο του συμβάντος. Γιατί για σας είναι συμβάν και για μας είναι έγκλημα. Τη δήλωση παραίτησής του την έστειλε αφού επέστρεψε στην Αθήνα -αυτό γράφει η δήλωση- και την αιτιολόγησε ως την ελάχιστη ένδειξη σεβασμού στα θύματα και στις οικογένειές τους.

Πού πήγε αυτή η ελάχιστη ένδειξη σεβασμού σήμερα; Πού πήγε όταν τον ξανακατεβάσατε στις εκλογές; Πού πήγε όταν επιχαίρατε ότι ο λαός απεφάνθη; Και πόσο χυδαίο είναι να ρίχνετε στους πολίτες των Σερρών την ευθύνη και το βάρος ότι αυτοί δήθεν αθώωσαν; Η αλήθεια είναι ότι δεν υπάρχει κανένας σεβασμός και καμμία συναίσθηση ευθύνης.

Αντίθετα, υπάρχει μία οργανωμένη μεθοδολογία, που και αυτή την περιέγραψε ο κ. Καραμανλής στην τοποθέτησή του. Θα μπορούσα -λέει- να ζητήσω τις παραιτήσεις των υφισταμένων μου. Μα, αυτό έκανε ο κ. Μητσοτάκης. Και αυτή είναι η τακτική και η στρατηγική του. "Παραίτησε" τον Καραμανλή και στη συνέχεια δήλωσε ότι ανέλαβε ο Καραμανλής την αντικειμενική πολιτική ευθύνη παλικαρίσια, αλλά μετά ξεπαραιτήθηκε. Έτσι "παραίτησε" προηγουμένως τον Δημητριάδη και είπε με ακριβώς την ίδια έκφραση, ότι ανέλαβε την αντικειμενική πολιτική ευθύνη.

Έτσι "παραίτησε" στη συνέχεια τον Μηταράκη, τον Βαρβιτσιώτη και ούτω καθεξής. Ναι, ο κ. Μητσοτάκης "παραιτεί" -μεταβατικό- τους υφισταμένους του, για να αυτοπροστατεύεται διαρκώς από την ευθύνη του.

Δεν είναι ποτέ δυνατόν να λέγεται σε αυτή την Αίθουσα ότι το 41% και η επανεκλογή η δική του είναι ήττα της χυδαιότητας και της τοξικότητας, γιατί τα ίδια τόλμησε να πει ο κ. Μητσοτάκης για τους συγγενείς των θυμάτων όταν κατέθεσαν μήνυση.

Νομίζω ότι αυτά που έχουν γίνει μέχρι σήμερα εδώ, και μιας και βαίνουμε προς το τέλος της συζήτησης, προσφέρονται για συγκεκριμένα συμπεράσματα και θα τα διατρέξω κωδικοποιημένα. Συμπέρασμα πρώτο: Ο κ. Μητσοτάκης δεν θα εμφανισθεί και δεν θα μάθουμε σήμερα εάν θα έρθει στην εξεταστική επιτροπή, αλλά μάλλον θα ορθώσετε τείχος προστασίας του. Ο κ. Καραμανλής δήλωσε ότι θα εμφανιστεί στην εξεταστική επιτροπή και περιμένουμε οι κυρίες και οι κύριοι της Νέας Δημοκρατίας να δεχθούν τη δική μου πρόταση να έρθει πρώτος στην εξεταστική επιτροπή.

Η Κυβέρνηση θεωρεί ότι υπάρχει άπλετος χρόνος διερεύνησης και γι’ αυτό κατηγορεί τα κόμματα που έχουν υποβάλει αίτηση για σύσταση προανακριτικής επιτροπής ότι βιάζονται. Ξεχνάει όμως η Κυβέρνηση ότι την Τρίτη συμπληρώνονται εννέα μήνες από τη δολοφονία πενήντα επτά συνανθρώπων μας. Εάν εσείς αισθάνεστε ότι έχετε καιρό και έχει ο θεός, για κάποιες οικογένειες δεν υπάρχει δευτερόλεπτο να περιμένουν.

Σε αυτή την Αίθουσα χειροκροτήθηκαν στη διάρκεια της διαδικασίας οι πολιτικοί Αρχηγοί, οι Κοινοβουλευτικοί Εκπρόσωποι και -αδιανόητο- καταχειροκροτήθηκαν οι ελεγχόμενοι Υπουργοί, οι δύο που εμφανίστηκαν, γιατί από τους τέσσερις πρώην Υπουργούς που ελέγχονται και για τους οποίους θα γίνει ψηφοφορία εμφανίστηκαν μόνον οι δύο. Από τους τρεις εν ενεργεία Υπουργούς της Κυβέρνησής σας, Καραμανλή, Χατζηδάκη και Χρυσοχοΐδη, εμφανίστηκε μόνον ο ένας.

Όσα είπε ο κ. Καραμανλής ουσιαστικά περιγράφουν αυτό που ο κόσμος με οδυνηρό τρόπο συνειδητοποιεί και το γνωρίζει δεκαετίες. Απλώς δεν φανταζόταν ότι αυτή η ρεμούλα, αυτό το πάρτι θα φτάσει να σκοτώσει ανθρώπους. Έτσι όμως είναι, η διαφθορά σκοτώνει. Ο κ. Καραμανλής ουσιαστικά περιέγραψε το πάρτι γύρω από τα δημόσια έργα. Τα δημόσια έργα ως πηγή πλουτισμού για τις κυβερνήσεις που ζημιώνουν το κράτος, συνομολογώντας δήθεν κρατική συνυπαιτιότητα, και ευνοούν τους αναδόχους που οι ίδιοι έχουν επιλέξει και με τους οποίους συναλλάσσονται και διαπλέκονται.

Άκουσα τον κ. Πλεύρη να λέει ότι η κατάχρηση εξουσίας είναι όταν γνωρίζεις ότι κάποιος είναι αθώος και τον ενοχοποιείς. Αυτό αντιλαμβάνεστε ότι συμβαίνει, ότι ενοχοποιούν κάποιοι κάποιους που είναι αθώοι; Επειδή είστε νομικός και γνωρίζετε καλά τα νομικά, οφείλατε να συμπληρώσετε προς τους συναδέλφους σας ότι η κατάχρηση εξουσίας είναι και όταν γνωρίζεις ότι κάποιος ενέχεται και εμπλέκεται και τον καλύπτεις.

Όσα διατυπώσατε είναι προκλητικά για το κοινό αίσθημα και κυρίως για τις οικογένειες. Είπατε ότι βγήκαν πορίσματα εισαγγελέων απαλλακτικά. Γνωρίζετε ότι έχουν ανασυρθεί τα πορίσματα και γνωρίζετε ότι εγώ τουλάχιστον και η Πλεύση Ελευθερίας και για τα δημόσια έργα των αντιπλημμυρικών και για τις πυρκαγιές έχω ζητήσει έλεγχο και των δικαστικών και εισαγγελικών λειτουργών που συμπράττουν στην υπόθαλψη πολιτικού προσωπικού. Όμως έχουν ανασυρθεί οι δικογραφίες και άρα δεν μπορεί να λέτε ότι βασίζεστε στη σημερινή σας ενέργεια-προστασία στον ελεγχόμενο κ. Καραμανλή και στους λοιπούς Υπουργούς ότι βασίζεστε δήθεν σε ανασυρθέντα πορίσματα περί αρχειοθέτησης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Τέλος, θα ήθελα να αναφερθώ και σε αυτή τη φράση που δεν περίμενα να ακουστεί στην ελληνική Βουλή το έτος 2023. Είπατε, κύριε Πλεύρη, ότι αυτό που συμβαίνει σήμερα εδώ είναι ποινικοποίηση της πολιτικής ζωής. Θα σας απαντήσω όσο πιο ήρεμα μπορώ.

Επί δεκαετίες έχετε μετατρέψει, τα κόμματά σας και οι κυβερνήσεις σας, την πολιτική ζωή σε πεδίο αξιόποινης δράσης, αλλά και σε μηχανισμό συγκάλυψης ποινικών αδικημάτων του πολιτικού προσωπικού. Να είστε βέβαιοι -και με αυτό τελειώνω- ότι οι πολίτες καταλαβαίνουν τι εννοεί ο κ. Καραμανλής όταν λέει «ερευνά η ανεξάρτητη δικαιοσύνη». Καταλαβαίνουν ότι το λέει για τους άλλους κατηγορούμενους γιατί τον ίδιο δεν μπορεί να τον ερευνήσει η ανεξάρτητη δικαιοσύνη. Καταλαβαίνουν επίσης πολύ καλά ότι σήμερα παρεμποδίζετε την ποινική διερεύνηση αντίθετα με τις εξαγγελίες.

Και καταλαβαίνουν πολύ καλά και καταλαβαίνουμε όλοι και όλες πολύ καλά ότι η συζήτηση για τις ποινικές ευθύνες και η απόδοση των ευθυνών ούτε θα περιοριστεί εδώ μέσα, ούτε θα φιμωθεί με τεχνάσματα ούτε πρόκειται να ανακοπεί και να ανασταλεί, επειδή εσείς το θέλετε. Γιατί υπάρχουν άνθρωποι, υπάρχουν οικογένειες, υπάρχουν ενδιαφερόμενοι και υπάρχει και, ναι, και η ανθρώπινη ευαισθησία, την οποία μόνον λεκτικά την επικαλείται ο κ. Μητσοτάκης και η Κυβέρνησή του και μόνον υποκριτικά την αναφέρουν.

Σας ευχαριστώ.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, ζητώ τον λόγο ως Κοινοβουλευτικός Εκπρόσωπος για τρία λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, όταν διαστρεβλώνουν τα λεγόμενά μου, πρέπει να πάρω τον λόγο.

Αναφέρθηκα ως προς την κατάχρηση εξουσίας. Για το αν κάποιος είναι αθώος και τον καθιστάς ένοχο αναφέρθηκα στην υποκριτική πρόταση των Βουλευτών του ΣΥΡΙΖΑ, που ενώ λένε ότι δεν υπάρχουν στοιχεία για τον Σπίρτζη ζητούν να συσταθεί προκαταρκτική επιτροπή. Αν δεν έχουν στοιχεία, θα πρέπει να πούμε ότι δεν έχουμε σύσταση προκαταρκτικής επιτροπής. Μόνο γι’ αυτό αναφέρθηκα, πρώτον.

Δεύτερον, αναφέρθηκα σε κάτι που πρέπει να ξέρουν οι συγγενείς των θυμάτων, για να καταλάβουν και τι υποκρισία υπάρχει από κάποια κόμματα που θέλουν να δείχνουν ευαισθησία. Σήμερα οι προτάσεις οι οποίες συζητούνται δεν έχουν σχέση με το δυστύχημα των Τεμπών. Οι εγκληματικές ενέργειες στα Τέμπη ελέγχονται από τη δικαιοσύνη. Σήμερα ελέγχονται πράξεις που τελειώνουν τον Φεβρουάριο του 2021 που αφορούν οικονομικά αδικήματα. Αν τα κόμματα τα οποία έφεραν την πρόταση θεωρούσαν ότι συνδέονται με το δυστύχημα των Τεμπών ως αιτιώδη συνάφεια, που λένε ότι υπάρχει, θα έπρεπε να συμπεριλάβουν και τα αδικήματα που συνδέονται με το δυστύχημα των Τεμπών και αυτή τη στιγμή ελέγχονται από την ποινική δικαιοσύνη.

Υπό αυτή, λοιπόν, την έννοια, αξιότιμη κυρία Πρόεδρε, αναφέρθηκα στην υποκρισία των δύο προτάσεων, οι οποίες δεν συνδέονται με το δυστύχημα, δεν συνδέονται με εγκληματικές ενέργειες που ερευνώνται και σχετίζονται με το δυστύχημα και ελέγχουν μόνο οικονομικά θέματα. Σε αντίθεση με την εξεταστική επιτροπή που το 90% των πραγμάτων, τα οποία είπατε και εσείς σήμερα, είναι αντικείμενο ελέγχου στην εξεταστική επιτροπή και όχι στην προκαταρκτική, αν συσταθεί.

Συνεπώς την ευαισθησία μας τη δείχνουμε με τις πράξεις μας -θα συμφωνήσω μαζί σας- όχι με τα λόγια και οι πράξεις είναι όταν έντιμα κοιτάς αυτόν τον κόσμο και θες να βρεις την αλήθεια και όχι να κερδίσεις κομματικά από τον πόνο αυτών των ανθρώπων.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Κοινοβουλευτική Ομάδα των Σπαρτιατών ο κ. Αλέξανδρος Ζερβέας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, 23.22΄ στις 28 Φεβρουαρίου 2023, η στιγμή που πενήντα επτά συνάνθρωποί μας χάνουν τόσο άδικα και τόσο φρικτά τη ζωή τους, η στιγμή που η Ελλάδα παγώνει. Επρόκειτο για το πιο πολύνεκρο σιδηροδρομικό δυστύχημα στην ιστορία της πατρίδος μας. Ή μάλλον επρόκειτο για το πιο πολύνεκρο σιδηροδρομικό έγκλημα στην πατρίδα μας. Ένα έγκλημα για το οποίο πολύ φοβάμαι ότι οι αληθινοί ένοχοι θα παραμείνουν ατιμώρητοι.

Εννιά σχεδόν μήνες μετά, σήμερα, στο ελληνικό Κοινοβούλιο έρχονται υπό συζήτηση δύο προτάσεις για σύσταση ειδικής κοινοβουλευτικής επιτροπής προς διενέργεια προκαταρκτικής εξετάσεως για την εκτέλεση της διαβόητης υπ’ αριθμόν 717 σύμβασης του 2014. Στη μία πρόταση αναφέρονται ως υπό διερεύνηση για την τέλεση αδικημάτων οι πρώην Υπουργοί κύριοι Καραμανλής και Σπίρτζης, ενώ στην άλλη προστίθενται και οι πρώην Υπουργοί κύριοι Χατζηδάκης και Χρυσοχοΐδης.

Προσωπικά θα εστιάσω στη διερεύνηση των ευθυνών του κ. Καραμανλή για τρεις λόγους.

Πρώτον, επειδή είχε διατελέσει Υπουργός στο Υπουργείο Υποδομών και Μεταφορών για σχεδόν τέσσερα συναπτά έτη, επομένως γνώριζε ή τουλάχιστον όφειλε να γνωρίζει τα θέματα του Υπουργείου του και είχε τον χρόνο να διορθώσει τα κακώς κείμενα των προκατόχων του.

Δεύτερον, επειδή μια εβδομάδα πριν το τραγικό δυστύχημα είχε δημοσίως δηλώσει εδώ στο Κοινοβούλιο ότι η Κυβέρνηση διασφαλίζει την ασφάλεια των επιβατών των τρένων και πως είναι ντροπή να τίθεται θέμα ασφάλειας των σιδηροδρόμων από την Αντιπολίτευση.

Τρίτον, όπως θα πω στη συνέχεια, είχε προειδοποιηθεί για τις ελλείψεις και τους κινδύνους που συνεπάγονταν αυτές για την ασφάλεια των επιβαινόντων στα τρένα. Ο κ. Καραμανλής, αλλά και οι υφιστάμενοί του στο Υπουργείο Υποδομών και Μεταφορών, είχαν προειδοποιηθεί επανειλημμένως από τους εργαζομένους στο σιδηροδρομικό δίκτυο πριν από το δυστύχημα είτε με έγγραφες προειδοποιήσεις είτε με κινητοποιήσεις και νομικές ενέργειες για τα προβλήματα στην υποστελέχωση, την ανεπαρκή συντήρηση και την έλλειψη ηλεκτρονικών συστημάτων ασφαλείας στους σιδηροδρόμους. Δυστυχώς, όπως απεδείχθη, οι προειδοποιήσεις έφτασαν εις ώτα μη ακουόντων, με τα γνωστά τραγικά αποτελέσματα.

Στην πολυσέλιδη έκθεση των δικαστικών πραγματογνωμόνων που έχει παραδοθεί στον εφέτη ανακριτή Λάρισας, εκτός από τα ανθρώπινα λάθη, καυτηριάζεται και η απουσία συστημάτων ασφάλειας. Πιο συγκεκριμένα, επισημαίνουν ότι η τηλεδιοίκηση εντός των σταθμών, αλλά και στην ανοιχτή γραμμή δεν λειτουργούσε. Χαρακτηριστικά αναφέρουν ότι η ορθή φωτοσήμανση και η επαρκώς εξοπλισμένη και επανδρωμένη υπηρεσία τηλεδιοίκησης θα απέτρεπαν το συμβάν. Από τα άνωθεν εξάγουμε το συμπέρασμα ότι ο κ. Καραμανλής αγνοούσε -στην καλύτερη των περιπτώσεων- την επικρατούσα κατάσταση στο Υπουργείο του. Βεβαίως, η Κυβέρνηση από τα πλέον επίσημα χείλη, αυτά του κ. Βορίδη, απέκλεισε την ύπαρξη ποινικών ευθυνών για τον κ. Καραμανλή, προκαταλαμβάνοντας τη δικαιοσύνη.

Εμείς ζητούμε τη διερεύνηση της υποθέσεως χωρίς να βγάζουμε συμπεράσματα εκ των προτέρων. Όλοι είναι αθώοι μέχρι αποδείξεως του εναντίου. Καλούμε τον κ. Βορίδη αλλά και την Κυβέρνηση να ανακαλέσει και να επιτρέψει την πλήρη διερεύνηση της υποθέσεως. Καθαρός πολιτικός ουρανός δεν φοβάται προκαταρκτικές εξετάσεις.

Τέλος, θα ήθελα να καλέσω όλες τις πτέρυγες της Βουλής να προχωρήσουμε στην κατάργηση του νόμου «περί ευθύνης Υπουργών», αυτού του νομικού τερατουργήματος του κ. Βενιζέλου. Οι ευθύνες και δη των Υπουργών δεν πρέπει να παραγράφονται, εφόσον ασπαζόμαστε την ισονομία για όλους τους Έλληνες.

Οι Σπαρτιάτες, λοιπόν, λέμε ναι και στις δύο προτάσεις. Λέμε ναι στο να έρθει η αλήθεια στο φως. Λέμε ναι στην απόδοση δικαιοσύνης. Το χρωστούμε σε όλα τα αθώα θύματα του κρατικού εγκλήματος των Τεμπών.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Ανεξάρτητος Βουλευτής κ. Μιχαήλ Χουρδάκης.

Παρακαλώ, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Μετά τη συνεδρίαση της περασμένης εβδομάδας, κατά την οποία εγκρίθηκε η σύσταση εξεταστικής επιτροπής για το έγκλημα των Τεμπών, σήμερα συζητάμε και πάμε να αποφασίσουμε τη σύσταση προανακριτικής επιτροπής για τη διερεύνηση ποινικών ευθυνών που τυχόν φέρουν εμπλεκόμενα πολιτικά πρόσωπα. Δεν μπορώ να μη θυμίσω ότι η συσταθείσα εξεταστική επιτροπή η οποία διερευνά πολιτικές ευθύνες μπορεί, ανάλογα με την εξέλιξη της έρευνας, να οδηγήσει στην ανάγκη συγκρότησης προανακριτικής σε επόμενο στάδιο.

Άρα δυσκολεύομαι να κατανοήσω γιατί τα ίδια πρόσωπα, οι Βουλευτές της Νέας Δημοκρατίας, ενώ έχουν υποστηρίξει και εγκρίνει την εξεταστική, αντιτίθενται στην προανακριτική επιτροπή. Και αναρωτιέμαι μήπως επειδή έχει ήδη αποφασιστεί να ποδηγετηθεί η εξεταστική επιτροπή, προκειμένου να μην οδηγηθεί σε επόμενο στάδιο. Και όπως διαφάνηκε από την πρώτη συνεδρία της εξεταστικής επιτροπής, ήδη από την Αντιπολίτευση ακούγονται παράπονα. Στην καλύτερη περίπτωση να τα αναφέρω ως παράπονα. Ενδεικτικά αναφέρω την απόρριψη της πρότασης για διακομματικό προεδρείο και την -αναμενόμενη- άρνηση της κλήσης ουσιωδών μαρτύρων, μεταξύ αυτών και του Πρωθυπουργού.

Το ερευνώμενο αδίκημα από τα στελέχη της «ΕΡΓΟΣΕ» ως αναθέτουσας αρχής της σύμβασης 717 είναι: «Απάτη σχετικά με τις επιχορηγήσεις στο πλαίσιο συγχρηματοδοτούμενου επιχειρησιακού προγράμματος με αντικείμενο ιδιαιτέρως μεγάλης αξίας που υπερβαίνει το ποσό των 150.000 ευρώ σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου τελεσθείσα από κοινού και κατ’ εξακολούθηση».

Αυτό που σήμερα καλούμαστε να αποφασίσουμε και να διερευνήσουμε είναι αν οι Υπουργοί που ήταν εποπτεύοντες της «ΕΡΓΟΣΕ» κατά το χρονικό διάστημα από την υπογραφή της σύμβασης ως και σήμερα είχαν συμμετοχή -με την έννοια του Ποινικού Κώδικα- στην προαναφερόμενη ποινική συμπεριφορά. Και μόνο από το γεγονός ότι ο Υπουργός Μεταφορών και Υποδομών είναι σύμφωνα με τον νόμο η διοικητική αρχή που εποπτεύει την «ΕΡΓΟΣΕ», συντρέχουν οι προϋποθέσεις για τη σύσταση επιτροπής για διενέργεια προκαταρκτικής εξέτασης. Διότι με το ίδιο σκεπτικό -ναι, κύριε Σιμόπουλε, μην κουνάτε το κεφάλι- εμπλεκόμενος ως δυνητικά κατηγορούμενος είναι και ο διευθύνων σύμβουλος της «ΕΡΓΟΣΕ», ο οποίος διηύθυνε τις υπηρεσίες της «ΕΡΓΟΣΕ» που αναμείχθηκαν στην επίβλεψη του έργου.

Και να τονίσω, γιατί ακούστηκε αρκετές φορές λανθασμένα, ότι εμείς ως Βουλευτές εδώ δεν θα καταδικάσουμε κάποιον με την έγκριση της προανακριτικής επιτροπής, δεν ασκούμε ποινική δίωξη σε βάρος κανενός, δίνουμε την ευκαιρία -και ως ευκαιρία πρέπει να το δούμε- τα πολιτικά πρόσωπα που είχαν την πολιτική, αλλά και τη διοικητική ευθύνη για την εκτέλεση της σύμβασης, να προβάλουν ότι οι ίδιοι ενήργησαν σύμφωνα με τον νόμο, ότι έδωσαν τις αναγκαίες πολιτικές και διοικητικές κατευθύνσεις για να εκτελεστεί η σύμβαση όπως έπρεπε και άρα καλώς.

Τόνισα και την περασμένη εβδομάδα στην τοποθέτησή μου στην παρόμοια συνάντηση που είχαμε στην Ολομέλεια ότι είναι προφανές ότι η μη ολοκλήρωση των έργων τηλεδιοίκησης και σηματοδότησης του ελληνικού σιδηροδρόμου οφείλεται στη διαχρονική διαπλοκή της πολιτικής εξουσίας με τους εθνικούς εργολάβους, αυτούς που όταν υπάρχουν καθυστερήσεις χαίρονται, τις επιτυγχάνουν, καταθέτουν αιτήματα για δήθεν ανάγκη αναθεώρησης των συμβάσεων και κερδίζουν τελικώς από την τσέπη μας, από την τσέπη του Έλληνα φορολογούμενου, υπέρογκα ποσά σε αποζημιώσεις ή συμπληρωματικές συμβάσεις. Και η κοινωνία αυτό το ξέρει και γι’ αυτό ζητάει να διευθετηθεί.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, ολοκληρώνεται η συζήτηση. Παρακαλώ. Σεβασμός στον ομιλητή.

**ΜΙΧΑΗΛ ΧΟΥΡΔΑΚΗΣ:** Από το 2014 που υπογράφηκε η σύμβαση 717 μέχρι το 2006 που ήταν προγραμματισμένη η ολοκλήρωσή της, το κύριο μέλημα του αναδόχου της σύμβασης ήταν να προσπαθεί να τεκμηριώσει την ανάγκη συμπληρωματικών συμβάσεων και για ποιον λόγο δεν θα προχωρήσει στην αποπεράτωση με την ισχύουσα σύμβαση.

Και δεν βρέθηκε ούτε ένα επιτελικό στέλεχος της αναθέτουσας αρχής ούτε από την «ΕΡΓΟΣΕ» ούτε ο πολιτικός προϊστάμενος, δηλαδή ο Υπουργός, να αντιταχθεί τεκμηριωμένα, προκειμένου αφ’ ενός να επισπευσθεί αυτή η διαδικασία και αφ’ ετέρου να μην ξοδευτούν χρήματα χωρίς λόγο.

Οφείλουμε ως πολιτεία να απαντήσουμε αν και σε ποιον βαθμό η πολιτική ηγεσία και τα τοποθετημένα επιτελικά στελέχη στους εμπλεκόμενους οργανισμούς έκαναν ή αμέλησαν να κάνουν το καθήκον τους. Πρέπει να σταματήσει το καθεστώς ατιμωρησίας. Πρέπει να επαναφέρουμε έναν νόμο ευθύνης Υπουργών και όχι απαλλαγής από τις ευθύνες.

Και τελειώνω λέγοντας ότι στις 22/2 ο κ. Καραμανλής είπε μεταξύ άλλων -και θα τα διατρέξω πολύ γρήγορα-: «Ας πάρουμε τα πράγματα με τη σειρά», «Ντροπή», «Ντρέπομαι», «Ανακαλέστε», «Ντροπή», «Το λέω, το ξαναλέω είστε αδιάβαστος» και καταλήγει: «Θα συμφωνήσετε και εσείς ότι μια υπεύθυνη πολιτεία δεν μπορεί να παίζει με την ασφάλεια των επιβατών».

Συμφωνώ. Ζούμε σε μια τέτοια πολιτεία υπεύθυνη; Ο κ. Καραμανλής την ώρα που τα έλεγε αυτά ήξερε ότι λέει ψέματα; Αν ήξερε, έχει ποινική ευθύνη, δεν έχει μόνο πολιτική. Αν δεν ήξερε, ενδεχομένως ήταν ένας υπερφορτωμένος Υπουργός, ένας διακοσμητικός Υπουργός, εμπιστεύτηκε τους συνεργάτες του -πολλοί εμπιστευόμαστε τους συνεργάτες μας- και εκείνοι τον εξέθεσαν.

Τότε μαζί με την παραίτηση όφειλε και να τους κατονομάσει, όσους δηλαδή είχαν την αληθινή ευθύνη και το ίδιο έπρεπε να κάνουν και οι υπόλοιποι που καθυστέρησαν τη σύμβαση που οδήγησε σε πενήντα επτά νεκρούς και αν ήμασταν στην Ιαπωνία είναι προφανές τι έπρεπε να έχει ήδη γίνει: χαρακίρι.

(Χειροκροτήματα από Ανεξάρτητους Βουλευτές)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώνεται η συνεδρίαση με την ομιλία του Υπουργού Επικρατείας κ. Μαυρουδή Βορίδη.

Παρακαλώ, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πράγματι εξετάσαμε τις δύο προτάσεις. Έχω παρακολουθήσει μια περίπου δωδεκάωρη διαδικασία και δεν θέλω να σας κουράσω πολύ, γιατί η αλήθεια είναι -ήδη το σχόλιο αυτό προξένησε ενθουσιασμό- ότι όποιος παρακολούθησε τον εισηγητή της Νέας Δημοκρατίας, τον Κοινοβουλευτικό μας Εκπρόσωπο, αλλά πρωτίστως και κυρίως τον εγκαλούμενο Κώστα Καραμανλή και παρακολούθησε καλοπροαίρετα θέλοντας όντως να ακούσει, νομίζω έχει βγάλει τα συμπεράσματά του.

Επιτρέψτε μου, όμως, να συνοψίσω, προσπαθώντας να αποκαταστήσω, κατά τη γνώμη μου, ή να απαντήσω δυο-τρία επιχειρήματα που σκοπίμως και δολίως η Αντιπολίτευση επανέλαβε συστηματικά, προκειμένου να δημιουργήσει σύγχυση.

Πρώτο και βασικό επιχείρημα: Δεν θέλετε να αφήσετε τη διερεύνηση της υποθέσεως. Αφού είστε τόσο σίγουροι ότι δεν έχει κάνει τίποτε ο Κώστας Καραμανλής, γιατί να μην κάνουμε την προκαταρκτική; Αυτό είναι το βασικό επιχείρημα. Γιατί να μην ερευνήσουμε για να καταδειχθεί εκεί μετά την έρευνα η αθωότης του;

Αυτό λέει το Σύνταγμα; Γιατί αν αυτό έλεγε το Σύνταγμα, τότε αυτή η διαδικασία εδώ ήταν περιττή. Τότε η συγκέντρωση των τριάντα υπογραφών είναι περιττή. Αν αυτή ήταν η προσέγγιση, τότε θα ερχόταν μια ποινική δικογραφία, την επόμενη μέρα θα κάναμε μια προκαταρκτική, προκειμένου να βγάλει συμπεράσματα η προκαταρκτική. Αυτό λέει το Σύνταγμα; Αυτό καταλάβατε; Το Σύνταγμα λέει ότι για να έρθει μια ποινική δικογραφία στην Ολομέλεια, πρέπει να το προτείνουν τριάντα Βουλευτές -σωστά- και, άρα, πρέπει και αυτοί, οι τριάντα Βουλευτές, να κάνουν μια πρώτη αξιολόγηση αν υπάρχουν ποινικές ευθύνες ή όχι και αφού το πουν αυτό και το προτείνουν -οι τριάντα Βουλευτές επαναλαμβάνω-, να προκληθεί η σημερινή συνεδρίαση για να αξιολογήσει η Ολομέλεια εάν υπάρχει λόγος να συσταθεί η προκαταρκτική. Σωστά.

**ΠΑΝΑΓΙΩΤΗΣ ΔΟΥΔΩΝΗΣ:** Ε, αυτό λέμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Με ποιο κριτήριο, αγαπητέ μου συνάδελφε, θα αποφασίσει η Ολομέλεια; Με το κριτήριο του «δεν μας νοιάζει, πάμε» ή με το κριτήριο του «πρέπει να υπάρχουν τουλάχιστον κάποιες ενδείξεις για να συσταθεί»; Με ποιο από τα δύο κριτήρια; Ποιο θέλετε.

Διότι είναι προφανές ότι το πρώτο που σας αρέσει και για το οποίο επιχειρηματολογείτε σίγουρα δεν είναι το συνταγματικό κριτήριο. Πρέπει κάτι να πείτε ως προς το ενδεχόμενο ενοχής. Δεν μπορεί να μην πούμε τίποτε γι’ αυτό και να είναι μια αυτόματη διαδικασία.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Υπουργέ.

Παρακαλώ, κύριοι συνάδελφοι. Είναι ο τελευταίος ομιλητής. Παρακαλώ, αυτοσυγκρατηθείτε. Δεν θέλω να αρχίσω τις ονομαστικές αναφορές.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και η κόπωση είναι κατανοητή.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ συνεχίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα ένα ελάχιστο κατώφλι σε σχέση με την κρισιολόγηση των ενδείξεων πρέπει να έχουμε. Ρωτώ, λοιπόν: Κάνατε δύο προτάσεις. Λέτε ότι το κίνητρό σας δεν είναι η πολιτική εκμετάλλευση. Λέτε ότι είναι η διερεύνηση της υποθέσεως. Λέτε ότι το δικό μας κίνητρο είναι η συγκάλυψη. Αυτό λέτε.

Για να δούμε τώρα. Το κίνητρό σας δεν είναι η πολιτική εκμετάλλευση. Έχω μια απλή ερώτηση πρωτίστως και κυρίως στον ΣΥΡΙΖΑ, αλλά αυτό περιλαμβάνει και την πρόταση του ΠΑΣΟΚ: Πρέπει να κάνετε μια εκτίμηση όταν προτείνατε κάτι τέτοιο για το αν έχουν παραγραφεί οι ποινικές αξιώσεις ή δεν σας νοιάζει ή θα φτιάξουμε μια προκαταρκτική με παραγεγραμμένες υποθέσεις; Εγώ λέω αυτό το ελάχιστο. Δεν λέω πολλά. Λέω το στοιχειώδες. Κρισιολόγηση ως προς την παραγραφή πρέπει να κάνετε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:**… (Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι, λέει ο κ. Καλαματιανός, δεν τον νοιάζει. Προφανώς και δεν τον νοιάζει.

Δεν σας νοιάζει, κύριε Καλαματιανέ. Φυσικά και δεν σας νοιάζει. Εννοείται! Όμως, να πούμε γιατί δεν σας νοιάζει: Γιατί έχετε μηδενικό ενδιαφέρον πράγματι για την ποινική απαξία της υποθέσεως, ενώ έχετε μόνο ενδιαφέρον για την πολιτική εκμετάλλευση της υποθέσεως. Προφανώς δεν σας νοιάζει.

(Χειροκροτήματα από την πτέρυγα της Νέας Δημοκρατίας)

Διότι εάν σας ένοιαζε, κύριε Καλαματιανέ, τότε δεν θα λέγατε ότι «ελάτε εδώ να βάλουμε μέσα τον Χατζηδάκη, να βάλουμε μέσα και τον Χρυσοχοΐδη, να βάλουμε και τον Σπίρτζη που λέει το ΠΑΣΟΚ». Ξέρουμε, βέβαια, ότι δεν υπάρχει ποινικό αντικείμενο εδώ, γιατί έχουν υποπέσει στην παραγραφή τα αξιόποινα του Ποινικού Κώδικα και για τον Σπίρτζη για ένα μέρος με τον Ποινικό Κώδικα, το άλλο με την αποσβεστική προθεσμία.

Γιατί τους προτείνετε αυτούς; Τους προτείνετε γιατί σας βολεύουν στον πολιτικό συμψηφισμό. Σας βολεύουν γιατί θέλετε να βάλετε και λίγο ΣΥΡΙΖΑ στο κάδρο. Ας είναι παραγεγραμμένη η πράξη. Δεν έχει σημασία. Ας βάλουμε λίγο ΣΥΡΙΖΑ. Εσάς γιατί σας βολεύει; Γιατί θέλουμε να πάμε και λίγο πίσω από τον ΣΥΡΙΖΑ. Αυτό είναι η σοβαρή ποινική αξιολόγηση που κάνετε, η οποία -όχι- δεν είναι για λόγους πολιτικής εκμετάλλευσης.

Πάμε στο επόμενο, κυρίες και κύριοι συνάδελφοι, το μοναδικό. Εδώ η Βουλή ασκεί πράγματι κατά το Σύνταγμα καθήκοντα δικαστικού λειτουργού. Αυτό κάνουμε τώρα. Εδώ είμαστε ένας συλλογικός εισαγγελέας σε αυτή τη διαδικασία σήμερα. Προσέξτε. Τι κρισιολογία κάνει ένας εισαγγελέας; Εάν υπάρχουν κάποιες ελάχιστες ενδείξεις για να κινήσει μια διαδικασία. Σωστά; Αλλιώς ένας εισαγγελέας τι κάνει; Αρχειοθετεί την υπόθεση.

Ακούστε τοποθέτηση που δεν είναι για λόγους πολιτικής εκμετάλλευσης. Το κάνετε γιατί σας νοιάζει πράγματι η ακεραιότητα της ποινικής διαδικασίας. Προτείνουμε στην προκαταρκτική -έχει γίνει κάλπη για τον άνθρωπο εδώ τώρα- τον Σπίρτζη. Έβαλαν κάλπη. Όμως, ο Σπίρτζης αυτοί που τον προτείνουν να πάει στην προκαταρκτική ως κατηγορούμενος, ως ελεγχόμενος τι λένε; Λένε ότι δεν έχει κάνει τίποτε, είναι παντελώς αθώος. Ε, τότε γιατί τον ψηφίσατε να πάει στην προκαταρκτική να τον ελέγχουμε για να δούμε αν θα του κινήσουμε την ποινική δίωξη;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Γιατί όχι;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Απάντηση: Γιατί όχι. Τα λέει δικηγόρος τώρα αυτά. Εάν τα έλεγε κανένας άλλος, ας πάει. Όμως, δικηγόρος τα λέει αυτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Το λέει ο ίδιος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Το λέει ο ίδιος. Πάμε τώρα.

Εσείς έχετε καταλάβει από την ποινική σας εμπειρία ότι έρχεται κάποιος, πάει μια μέρα στον εισαγγελέα και λέει «εγώ θέλω να μου κινήσετε μια ποινική δίωξη, δεν έχω κάνει τίποτε, αλλά κινείστε μια ποινική δίωξη για να δούμε αν έχω κάνει»; Αυτή είναι η προσέγγιση που κάνετε. Αλήθεια τώρα;

(Χειροκροτήματα από την πτέρυγα της Νέας Δημοκρατίας)

Ποια είναι, όμως η πραγματικότητα; Η πραγματικότητα είναι ότι για να μην μπορεί να τους πει κανείς ότι καλύπτουν τον Σπίρτζη, έβαλαν τον Σπίρτζη, αλλά για να μην μπορεί και ο Σπίρτζης να τους πει «τι κάνετε, με κρεμάτε στα μανταλάκια», απήλλαξαν τον Σπίρτζη. Μόνο ο ΣΥΡΙΖΑ μπορούσε να το κάνει αυτό θεαματικό. Δεν υπάρχει αυτό!

(Χειροκροτήματα από την πτέρυγα της Νέας Δημοκρατίας)

Δεν θα επεκταθώ πολύ στην ουσία των κατηγοριών. Τα ανέπτυξαν οι προλαλήσαντες. Να σας πω, όμως, κάτι που μου έκανε εντύπωση. Για τη σοβαρότητα…

(Θόρυβος στην Αίθουσα)

Λέω το εξής: Μη σπεύδετε. Όχι εξυπνακισμοί. Δεν είναι απαραίτητο. Γιατί το λέω; Διότι ανελύθη εκτενώς επί μακρόν και αναφέρθηκα στους προλαλήσαντες συναδέλφους μου και τώρα έρχομαι απλώς να πω μερικά που μου κάνουν εντύπωση.

Ποια είναι μία παράβαση καθήκοντος που υπάρχει μέσα, που μνημονεύεται στις προτάσεις; Αφορά τον Καραμανλή. Τι κακό έχει κάνει ο Καραμανλής; Λέει: «Δεν άσκησε πειθαρχικό έλεγχο στους υπευθύνους της «ΕΡΓΟΣΕ»». Αυτό δεν είναι η παράβαση καθήκοντος που του αποδίδετε; Ναι.

Προσέξτε: Για να έχεις παράβαση καθήκοντος, πρέπει να υπάρχει καθήκον, υποχρέωση που προβλέπεται στον νόμο που να μην το ασκείς. Σωστά; Σωστά. Γιατί το κάνεις αυτό; Ποιος είναι ο σκοπός; Να ευνοήσεις τον εαυτό σου ή κάποιον τρίτο. Σωστά; Σωστά.

Ερώτηση: Είχε αρμοδιότητα ο Καραμανλής να ασκήσει πειθαρχικό έλεγχο στους υπεύθυνους της «ΕΡΓΟΣΕ»; Όχι. Γιατί όχι; Διότι την αρμοδιότητα αυτή την έχει μόνο και αποκλειστικά το Διοικητικό Συμβούλιο της «ΕΡΓΟΣΕ».

(Χειροκροτήματα από την πτέρυγα της Νέας Δημοκρατίας)

Γιατί, όμως, εσείς του αποδώσατε την παράβαση καθήκοντος; Μιλάμε για τα στοιχειώδη τώρα. Δεν είναι κάτι δύσκολο. Γραφή και ανάγνωση, που λέμε.

Προσέξτε τώρα: Γιατί το αποδίδετε; Διότι εδώ υπάρχει κάτι το ιερόν, έτσι όπως μας τα παρουσίασαν. Τι είναι το ιερόν; Το πόρισμα -αυτό δεν μας λένε συνέχεια;- της κ. Παπανδρέου. Αυτό είναι το ιερόν, έτσι δεν είναι;

**ΔΗΜΗΤΡΙΟΣ ΜΑΝΤΖΟΣ:** Είναι θεσμός…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Καλά, δεν είναι κακό. Το να συνδέσουμε το όνομα, δηλαδή το να πω ότι η Ευρωπαία εισαγγελέας έχει ονοματεπώνυμο είναι κακό; Δεν είναι κάτι κακό, φαντάζομαι.

**ΔΗΜΗΤΡΙΟΣ ΜΑΝΤΖΟΣ:** Δεν χρειάζεται ονοματολογία.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, προσέξτε. Ακούει κανείς και ψάχνει να βρει το πόρισμα. Πού είναι το πόρισμα, ρε παιδιά; Έχει πόρισμα; Έλα που δεν έχει πόρισμα!

**ΒΑΣΙΛΕΙΟΣ ΓΙΟΓΙΑΚΑΣ:** Ψέματα λένε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αν είναι δυνατόν! Δεν το πιστεύει κανείς ότι λένε ψέματα!

Θα γυρίσω στο πόρισμα, αλλά τώρα που είπες για τα ψέματα, Βασίλη, σκέφτηκα το εξής: Ακούω για τον Καραμανλή τι; Πήρε -λέει- το πόρισμα της Εθνικής Αρχής Διαφάνειας -έτσι δεν είναι, αυτά δεν ακούσαμε;- και το έβαλε στο συρτάρι του. Τι καταλάβατε εσείς απ’ αυτό; Εγώ που δεν το είχα προσέξει να σας πω τι κατάλαβα. Ότι αυτός το πήρε, δεν το είχε κανένας άλλος, έγραφε κάτι κακό το πόρισμα και το έκρυψε να μην το δει κανένας. Αυτό δεν καταλάβατε ότι είναι η κατηγορία; Πού απευθύνεται το πόρισμα; Στον οικονομικό εισαγγελέα. Το έχει στείλει η Εθνική Αρχή Διαφάνειας και αυτοί λένε ότι το έβαλε ο Καραμανλής στο συρτάρι και το έχει πάρει ο εισαγγελέας που αφού το διάβασε, έβγαλε απαλλακτική πρόταση για τον Καραμανλή. Αυτό έχει συμβεί.

(Χειροκροτήματα από την πτέρυγα της Νέας Δημοκρατίας)

Αυτό δεν φαντάζομαι να σας διέφυγε, γιατί εσείς τα διαβάσατε όλα επιμελώς, έτσι; Δεν πήγατε στο τέσσερα και μπαίνατε και βγαίνατε και διαβάζατε και όλα αυτά; Δεν είναι δυνατό να σας διέφυγε ότι το πόρισμα απευθυνόταν στον εισαγγελέα και είχε απλή κοινοποίηση στον Υπουργό. Δεν είναι δυνατό να σας διέφυγε, αλλιώς τι να πω; Είναι δυνατόν εσείς που αντικειμενικά θέλετε να διερευνήσετε την υπόθεση, όχι δολίως …

**ΠΑΝΑΓΙΩΤΗΣ ΔΟΥΔΩΝΗΣ:** Εσείς δεν έχετε πάει…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εσείς αντικειμενικά θέλετε να διερευνήσετε την υπόθεση. Δεν μπορώ να πιστέψω ότι σας διέφυγε ότι με βάση το πόρισμα της Εθνικής Αρχής Διαφάνειας ελήφθη αυτό υπ’ όψιν από δύο εισαγγελείς που εξέδωσαν πόρισμα προκαταρκτικής εξετάσεως και με βάση αυτό, κατόπιν διατάξεως εισαγγελέως εφετών, αυτό αρχειοθετήθηκε με βάση το πόρισμα που ήταν στο συρτάρι.

**ΔΗΜΗΤΡΙΟΣ ΜΑΝΤΖΟΣ:** Και μετά ανασύρθηκε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πάω στην ανάσυρση. Αλλά αυτά δεν μας τα είπατε. Μας είπατε ότι ήταν στο συρτάρι και προς στιγμή κι εγώ τρόμαξα. Λέω: «Τι κάνει, είναι δυνατόν;».

Πάω στην ανάσυρση τώρα. Πράγματι, λοιπόν, καταθέτουν κάποιοι μάρτυρες και υποτίθεται ότι πρέπει να γίνει η ανάσυρση και γίνεται. Ωραία, έγινε η ανάσυρση. Εσείς έχετε δεδομένο ότι υπάρχουν ήδη σκέψεις των οικονομικών εισαγγελέων και όχι απλώς σκέψεις, αλλά υπάρχει μια διάταξη εισαγγελέως εφετών που γι’ αυτά τα ζητήματα έχει πει «αρχειοθέτηση όχι απλώς για το πολιτικό πρόσωπο, αλλά αρχειοθέτηση για όλους τους υπευθύνους της «ΕΡΓΟΣΕ»». Αναλυτικά και εμπεριστατωμένα το συγκεκριμένο πόρισμα, η συγκεκριμένη διάταξη που αρχειοθετεί, κάνει σκέψεις, αιτιολογεί, λέει ότι δεν συντρέχουν ποινικές ευθύνες. Αυτό λέει γι’ αυτά που τώρα κατηγορείται. Δεν έπρεπε να μας πείτε μια κουβέντα ποιο είναι αυτό το νέο στοιχείο το οποίο υπάρχει που δικαιολογεί την κίνηση της διαδικασίας, για να ξέρουμε κι εμείς; Εσείς που είστε επιμελής…

**ΠΑΝΑΓΙΩΤΗΣ ΔΟΥΔΩΝΗΣ:** Ο Άρειος Πάγος δεν το έστειλε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σωστά. Ορθότατα. Ακούστε, λοιπόν, τι κάνει ο Άρειος Πάγος. Ο Άρειος Πάγος, όπως και η κυρία εισαγγελεύς, πέφτει πάνω σε πολιτικά πρόσωπα. Επειδή αυτοί, σε αντίθεση με εσάς, μάλλον έχουν γνώση του Συντάγματος, βλέπουν ότι όταν πέφτουν πάνω σε πολιτικά πρόσωπα, έχουν μια ευθύνη διαβιβάσεως και διαβιβάζουν. Τι νόμισαν οι δικαστικοί λειτουργοί; Ότι κάποιος θα κάνει τη δουλειά του, δηλαδή τι; Θα πάρει αυτά τα στοιχεία, θα τα αξιολογήσει και θα συγκροτήσει μια εμπεριστατωμένη πρόταση που θα δικαιολογεί την πρότασή του, όχι ότι θα λέει «υπάρχει πόρισμα της Ευρωπαίας εισαγγελέως, που όμως δεν υπάρχει και άρα εγώ στηρίζομαι στο ανύπαρκτο πόρισμα». Αυτό νόμιζε…

**ΠΑΝΑΓΙΩΤΗΣ ΔΟΥΔΩΝΗΣ:** Δεν το διαβάσατε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, δεν το διάβασα. Θα μου το δείξετε μετά.

**ΠΑΝΑΓΙΩΤΗΣ ΔΟΥΔΩΝΗΣ:** Είστε αδιάβαστος εντελώς.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Είμαι αδιάβαστος εντελώς και είναι επιμελής ο κ. Δουδωνής.

Άρα, λοιπόν, βρισκόμαστε σε αυτό το σημείο. Γιατί τα λέω όλα αυτά, για να το συμφωνήσουμε με έναν τρόπο; Το έχουμε ξαναπεί. Πρέπει να διερευνηθεί αυτή η υπόθεση. Έχει ποινικό σκέλος; Βεβαίως. Ερευνάται το ποινικό σκέλος; Φυσικά. Πού ερευνάται; Στη δικαιοσύνη. Προχωρά, έχουν κινηθεί ποινικές διώξεις; Βεβαίως. Γίνεται ακόμα ανάκριση; Μάλιστα. Είμαστε σ’ αυτή τη φάση από πλευράς ποινικής δικαιοσύνης; Ναι. Τι άλλο έπρεπε να έχει γίνει; Θα έλεγε κανείς ότι έπρεπε να έχει γίνει και μια διοικητική έρευνα. Έγινε αυτή η διοικητική έρευνα; Έγινε, την έκανε η Κυβέρνησή μας σε προηγούμενη φάση. Υπάρχει πόρισμα επί της διοικητικής ερεύνης; Βεβαίως. Έχει διαβιβαστεί για αξιολόγηση το πόρισμα της διοικητικής ερεύνης στην ποινική δικαιοσύνη; Βεβαίως.

Πάμε στο πολιτικό μέρος. Να ερευνήσει το Κοινοβούλιο; Βεβαίως. Τι να ερευνήσει το Κοινοβούλιο. Απεφάνθη. Έκανε δεκτή την πρόταση της Αντιπολιτεύσεως, του Κομμουνιστικού Κόμματος Ελλάδας, για να συγκροτηθεί εξεταστική επιτροπή για να τα ερευνήσει όλα. Και έρχεστε τώρα και λέτε: «Α, όχι. Να ερευνήσουμε και την ποινική ευθύνη», με αυτές τις προτάσεις που έχουν μόνο σκοπιμότητα την πολιτική εκμετάλλευση. Αυτή την πολιτική εκμετάλλευση στη μνήμη των θυμάτων αποκρούει σήμερα η Νέα Δημοκρατία. Αυτό είναι που καταψηφίζουμε. Τη δικιά σας πρόθεση εκμεταλλεύσεως ενός τραγικού δυστυχήματος.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί των προτάσεων για τη σύσταση ειδικής κοινοβουλευτικής επιτροπής προς διενέργεια προκαταρκτικής εξέτασης, σύμφωνα με το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, που κατέθεσαν:

α) ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης και τριάντα ένας Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα από την 6-11-2016 μέχρι και την 9-7-2019 από τον πρώην Υπουργό κ. Χρήστο Σπίρτζη και για την ενδεχόμενη τέλεση των αδικημάτων: α) της απιστίας «σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου» (άρθρο 390 παρ. 2-1 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, κατά την άσκηση των καθηκόντων τους και σύμφωνα με τα διαλαμβανόμενα στην πρόταση,

β) ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος και σαράντα τέσσερις Βουλευτές της Κοινοβουλευτικής του Ομάδας, για την ενδεχόμενη τέλεση των «εγκλημάτων»: α) της κακουργηματικής απιστίας (άρθρο 390 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τους Υπουργούς της περιόδου 2012-2014 κυρίων Κωνσταντίνο Χατζηδάκη και Μιχαήλ Χρυσοχοΐδη και για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τον Υπουργό της περιόδου 2015-2019 κ. Χρήστο Σπίρτζη, κατά την άσκηση των καθηκόντων τους και σύμφωνα με τα διαλαμβανόμενα στην πρόταση.

Όπως ομόφωνα αποφασίσαμε στην έναρξη της συνεδρίασης και σύμφωνα με την παράγραφο 3 του άρθρου 86 του Συντάγματος, τις παραγράφους 8 και 9 του άρθρου 155 και το άρθρο 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών αλλιώς η πρόταση απορρίπτεται.

Σας υπενθυμίζω ότι σύμφωνα με το άρθρο 153 παράγραφος 8 εδάφιο β του Κανονισμού της Βουλής στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης, αν είναι Βουλευτής.

Κυρίες και κύριοι συνάδελφοι, παρακαλώ ακούστε για τη διευκόλυνσή σας κατά τη διάρκεια της διαδικασίας.

Η διεξαγωγή της ψηφοφορίας θα γίνει με μία ανάγνωση του καταλόγου, θα είναι αυτοτελής για κάθε πρόσωπο, θα πραγματοποιηθεί με ξεχωριστές ψηφοδόχους ανά πρόσωπο, δηλαδή, θα διεξαχθεί σε τέσσερις χωριστές ψηφοδόχους. Επάνω στην ψηφοδόχο θα αναγράφεται το όνομα και ο αριθμός της ψηφοδόχου. Οι ψηφοδόχοι έχουν τοποθετηθεί με βάση την αλφαβητική σειρά του επωνύμου των προσώπων κατά των οποίων στρέφεται η πρόταση. Ειδικότερα η ψηφοδόχος νούμερο «1» αφορά στον κ. Καραμανλή Κωνσταντίνο. Η ψηφοδόχος νούμερο «2» αφορά στον κ. Σπίρτζη Χρήστο. Η ψηφοδόχος νούμερο «3» αφορά στον κ. Χατζηδάκη Κωνσταντίνο. Η ψηφοδόχος νούμερο «4» αφορά στον κ. Χρυσοχοΐδη Μιχάλη.

Για τη διεξαγωγή της μυστικής ψηφοφορίας σάς έχουν διανεμηθεί τέσσερα ψηφοδέλτια με το όνομα των κυρίων Καραμανλή Κωνσταντίνου, Σπίρτζη Χρήστου, Χατζηδάκη Κωνσταντίνου, Χρυσοχοΐδη Μιχάλη καθώς και ισάριθμοι λευκοί φάκελοι. Σας έχουν διανεμηθεί επίσης ισάριθμα λευκά ψηφοδέλτια. Η ψήφος εκφράζεται με σταυρό κάτω από μία από τις τρεις λέξεις «ΝΑΙ», «ΟΧΙ», «ΠΑΡΩΝ». Σε περίπτωση που δεν υπάρξει σημειούμενη ψήφος με σταυρό σε καμμία από τις τρεις αυτές λέξεις «ΝΑΙ», «ΟΧΙ», «ΠΑΡΩΝ», στις προτάσεις το ψηφοδέλτιο είναι άκυρο. Επίσης, κατά την καταμέτρηση τα ψηφοδέλτια που θα βρεθούν σε λάθος κάλπη είναι άκυρα. Οποιοδήποτε άλλο σύμβολο το οποίο δεν περιλαμβάνει αλφαβητικούς χαρακτήρες, όπως για παράδειγμα «Χ», εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στα ψηφοδέλτια, γίνεται επίσης αποδεκτό.

Σύμφωνα με την παράγραφο 10 του άρθρου 73 του Κανονισμού της Βουλής σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά από τη νέα καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας η εφορευτική επιτροπή θα προχωρήσει στη διαλογή και καταμέτρηση των ψήφων.

Τα ψηφοδέλτια καθώς και οι κατατεθείσες προτάσεις θα καταχωριστούν στα Πρακτικά της σημερινής συνεδρίασης.

(Τα δείγματα των ψηφοδελτίων και οι κατατεθείσες προτάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 526 - 585)

ΑΛΛΑΓΗ ΣΕΛΙΔΑΣ

**ΠΡΟΕΔΕΥΩΝ (Γεώργιος Γεωργαντάς):** Με την εκφώνηση του ονόματός του κάθε Βουλευτής θα προσέρχεται στην ψηφοδόχο όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν αναφέροντας το όνομα κάθε συναδέλφου που ψηφίζει.

Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί ασχέτως αλφαβητικής σειράς στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας. Επαναλαμβάνω, αυτοί που θα συμμετέχουν στη διαδικασία θα ψηφίσουν στο τέλος. Στην ψηφοφορία, επαναλαμβάνω, δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής σύμφωνα με το άρθρο 155 παράγραφος 8 του Κανονισμού της Βουλής.

Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στην ψηφοφορία, είτε λόγω αποστολής τους στο εξωτερικό είτε για υγειονομικούς λόγους για συμμετοχή στη μυστική ψηφοφορία σύμφωνα με το άρθρο 70Α του Κανονισμού της Βουλής, όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει.

Τα ψηφοδέλτιά τους βρίσκονται μέσα σε σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος αναγράφει το ονοματεπώνυμο εκείνου κατά του οποίου στρέφεται η πρόταση άσκησης δίωξης. Ο δεύτερος φάκελος εσωκλείεται σε έναν μεγαλύτερο τρίτο φάκελο, επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 588- 644)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Καλούνται επί του καταλόγου ο Βουλευτής Μεσσηνίας κ. Περικλής Μαντάς από τη Νέα Δημοκρατία, η Βουλευτής Α΄ Θεσσαλονίκης, κ. Ουρανία (Ράνια) Θρασκιά από τον Συνασπισμό Ριζοσπαστικής Αριστεράς - Προοδευτική Συμμαχία.

Καλούνται επίσης ως ψηφολέκτες για την πρώτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Κωνσταντίνο Καραμανλή ο Βουλευτής Β΄ Πειραιώς κ. Γεώργιος Βρεττάκος από τη Νέα Δημοκρατία, ο Βουλευτής Α΄ Θεσσαλονίκης κ. Χρήστος Γιαννούλης από τον Συνασπισμό Ριζοσπαστικής Αριστεράς - Προοδευτική Συμμαχία.

Παρακαλώ στους φακέλους μην αναγράφετε τίποτα. Μη σημαδεύετε. Μην υπάρχει κάποιο διακριτικό έξω από τον φάκελο.

Για τη δεύτερη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Χρήστο Σπίρτζη ο Βουλευτής Α΄ Θεσσαλονίκης κ. Διαμαντής Γκολιδάκης από τη Νέα Δημοκρατία, η Βουλευτής Β3΄ Τομέα Αθηνών κ. Ραλλία Χρηστίδου από τον Συνασπισμό Ριζοσπαστικής Αριστεράς - Προοδευτική Συμμαχία.

Για την τρίτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον Υπουργό της περιόδου 2012-2014 κ. Κωνσταντίνο Χατζηδάκη, ο Βουλευτής Αιτωλοακαρνανίας κ. Αθανάσιος Παπαθανάσης από τη Νέα Δημοκρατία, ο Βουλευτής Ευβοίας κ. Συμεών Κεδίκογλου από τον Συνασπισμό Ριζοσπαστικής Αριστεράς - Προοδευτική Συμμαχία.

Για την τέταρτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον Υπουργό της περιόδου 2012-2014 κ. Μιχάλη Χρυσοχοΐδη, ο Βουλευτής Πιερίας κ. Σπυρίδων Κουλκουδίνας από τη Νέα Δημοκρατία και ο Βουλευτής Κιλκίς κ. Πέτρος Παππάς από τον Συνασπισμό Ριζοσπαστικής Αριστεράς - Προοδευτική Συμμαχία.

Πρόεδροι της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, για την πρώτη κάλπη ο κ. Ιωάννης Πλακιωτάκης, Α΄ Αντιπρόεδρος της Βουλής και Βουλευτής Λασιθίου, για τη δεύτερη κάλπη η κ. Μαρίνα Κοντοτόλη, Κοσμήτορας και Βουλευτής Τρικάλων, για την τρίτη κάλπη ο κ. Βασίλειος Γιόγιακας, Κοσμήτορας και Βουλευτής Θεσπρωτίας, για την τέταρτη κάλπη ο κ. Βασίλειος - Νικόλαος Υψηλάντης, Κοσμήτορας και Βουλευτής Δωδεκανήσου.

Παρακαλώ την κυρία και τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει συνάδελφος ο οποίος δεν άκουσε το όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ - ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας:

Για τον πρώην Υπουργό κ. Κωνσταντίνο Καραμανλή:

Ψήφισαν συνολικά 298 Βουλευτές.

Ευρέθησαν στην κάλπη 298 ψηφοδέλτια.

Έγκυρα 295 ψηφοδέλτια.

Άκυρα 3 ψηφοδέλτια.

Υπέρ της α΄ πρότασης του ΠΑΣΟΚ - Κινήματος Αλλαγής ψήφισαν 129.

Κατά της α΄ πρότασης του ΠΑΣΟΚ - Κινήματος Αλλαγής ψήφισαν 157.

«ΠΑΡΩΝ» ψήφισαν 9.

Υπέρ της β΄ πρότασης του ΣΥΡΙΖΑ - Προοδευτική Συμμαχία ψήφισαν 136.

Κατά της β΄ πρότασης του ΣΥΡΙΖΑ - Προοδευτική Συμμαχία ψήφισαν 157.

«ΠΑΡΩΝ» ψήφισαν 2.

Για τον πρώην Υπουργό κ. Χρήστο Σπίρτζη:

Ψήφισαν συνολικά 299 Βουλευτές.

Ευρέθησαν στην κάλπη 299 ψηφοδέλτια.

Έγκυρα 287 ψηφοδέλτια.

Άκυρα 11 ψηφοδέλτια.

Λευκό 1 ψηφοδέλτιο.

Υπέρ της α΄ πρότασης του ΠΑΣΟΚ - Κινήματος Αλλαγής ψήφισαν 127.

Κατά της α΄ πρότασης του ΠΑΣΟΚ - Κινήματος Αλλαγής ψήφισαν 152.

«ΠΑΡΩΝ» ψήφισαν 8.

Υπέρ της β΄ πρότασης του ΣΥΡΙΖΑ - Προοδευτική Συμμαχία ψήφισαν 133.

Κατά της β΄ πρότασης του ΣΥΡΙΖΑ - Προοδευτική Συμμαχία ψήφισαν 152.

«ΠΑΡΩΝ» ψήφισαν 2.

Για τον Υπουργό της περιόδου 2012-2014 κ. Κωνσταντίνο Χατζηδάκη:

Ψήφισαν συνολικά 298 Βουλευτές.

Ευρέθησαν στην κάλπη 298 ψηφοδέλτια.

Έγκυρα 291 ψηφοδέλτια.

Άκυρα 7 ψηφοδέλτια.

Υπέρ της πρότασης του ΣΥΡΙΖΑ - Προοδευτική Συμμαχία ψήφισαν 104.

Κατά της πρότασης του ΣΥΡΙΖΑ - Προοδευτική Συμμαχία ψήφισαν 155.

«ΠΑΡΩΝ» ψήφισαν 32.

Για τον Υπουργό της περιόδου 2012-2014 κ. Μιχάλη Χρυσοχοΐδη:

Ψήφισαν συνολικά 298 Βουλευτές.

Ευρέθησαν στην κάλπη 298 ψηφοδέλτια.

Έγκυρα 292 ψηφοδέλτια.

Άκυρα 6 ψηφοδέλτια.

Υπέρ της πρότασης του ΣΥΡΙΖΑ - Προοδευτική Συμμαχία ψήφισαν 102.

Κατά της πρότασης του ΣΥΡΙΖΑ - Προοδευτική Συμμαχία ψήφισαν 157.

«ΠΑΡΩΝ» ψήφισαν 33.

Κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης και τριάντα ένας Βουλευτές της Κοινοβουλευτικής του Ομάδας, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) κατά το χρονικό διάστημα από την 6-11-2016 μέχρι και την 9-7-2019 από τον πρώην Υπουργό κ. Χρήστο Σπίρτζη και για την ενδεχόμενη τέλεση των αδικημάτων: α) της απιστίας «σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου» (άρθρο 390 παρ. 2-1 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, κατά την άσκηση των καθηκόντων τους και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής για τους Καραμανλή Κωνσταντίνο και Σπίρτζη Χρήστο.

Κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος και σαράντα τέσσερις Βουλευτές της Κοινοβουλευτικής του Ομάδας για την ενδεχόμενη τέλεση των «εγκλημάτων»: α) της κακουργηματικής απιστίας (άρθρο 390 ΠΚ) και β) της παράβασης καθήκοντος (άρθρο 259 ΠΚ) από τον πρώην Υπουργό κ. Κωνσταντίνο Καραμανλή, για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τους Υπουργούς της περιόδου 2012-2014 κυρίους Κωνσταντίνο Χατζηδάκη και Μιχάλη Χρυσοχοΐδη και για την ενδεχόμενη τέλεση του αδικήματος της παράβασης καθήκοντος (άρθρο 259 ΠΚ) από τον Υπουργό της περιόδου 2015-2019 κ. Χρήστο Σπίρτζη, κατά την άσκηση των καθηκόντων τους και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών σύμφωνα με το άρθρο 155 παράγραφος 9 του Κανονισμού της Βουλής για τους Καραμανλή Κωνσταντίνο, Σπίρτζη Χρήστο, Χατζηδάκη Κωνσταντίνο και Χρυσοχοΐδη Μιχάλη.

Από τη συνάδελφο κ. Γεωργία Κεφαλά έχει αποσταλεί επιστολή που εκφράζει πρόθεση ψήφου, η οποία δεν προσμετράται.

(Η προαναφερθείσα επιστολή κατατίθεται στα Πρακτικά και βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 1.41΄ λύεται η συνεδρίαση για τη Δευτέρα 27 Νοεμβρίου 20223 και ώρα 11.00΄, με αντικείμενο εργασιών του Σώματος: α) επετειακή αναφορά στη Διεθνή Ημέρα για την Εξάλειψη της Βίας κατά των Γυναικών και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**